
1 skyrius 


Kartą man jau teko mirti. 

Jei ką ir pajėgiu prisiminti, tai skausmo pojūtį, deginantį ir aštrų, 
po kurio apėmė nuovargis — gniuždantis ir gilus. Norėjau prigulti — 
tai pamenu visiškai aiškiai. Man reikėjo numirti. Bet aš nemiriau. Nu- 
galėjau skausmą, nuovargį, prakeiktą baltą šviesą. Prasibroviau atgal 
į gyvųjų pasaulį. | 

Dėl Vero. Jai manęs reikėjo. 

Ką tu padarei? 

Dabar esu besvorė. Nejučiomis suvokiu, kad tai nėra gerai. Ma- 
šinos nebūna besvorės. O prabangus visureigis nesukurtas skraidyti. 
Taip pat užuodžiu aitrų ir stiprų kvapą. Alkoholis. Tiksliau tariant, 
viskis. „Glenlivet“. Visada didžiavausi, kad geriu tik aukščiausios rū- 
šies gėrimus. 

Ką tu padarei? 

Noriu suklykti. Skriedama oru, antrą kartą žvelgdama mirčiai 
į akis, turėčiau pajėgti suklykti. Tačiau iš mano burnos nepasigirsta 
joks garsas. 

Tik žvelgiu per priekinį stiklą, neriantį į visiškai juodą naktį, ir, 
kad ir kaip keista, pastebiu, kad lyja. 

Kaip ir tą naktį. Prieš... 

Ką tu padarei? 

Skristi visai neblogai. Malonus pojūtis, netgi gaivinantis. Nuga- 
lima žemės traukos jėga — žemiškojo gyvenimo priespauda. Turė- 
čiau pakelti rankas ir plačiai jas išskėtusi apsikabinti priešais mane 
besiveriančią antrąją mirtį. 

Vero. 

Mažoji, gražioji Vero. 

Ir staiga... 

Žemės trauka kerštingai smogia atgal. Mano mašina, praradu- 
si nesvarumą, žiauriai vožiasi į žemę. Sukrečiantis smūgis. Aidintis 
trenksmas. Ką tik ore skriejęs mano kūnas lyg skudurinis žaislas svie- 
džiamas į vairą, prietaisų skydelį, pavarų svirtį. Dūžtančio stiklo gar- 
sas. Jaučiu šukes ant veido. 

Skausmas, aštrus ir deginantis. Po jo seka nuovargis, gniuždan- 
tis ir gilus. Man reikia numirti. 

Vero, pagalvoju. 

O tada: „O, Dieve, ką aš padariau?“ 

Mano veidas drėgnas. Apsilaižau lūpas, pajuntu vandenį, drus- 
ką, kraują. Lėtai kilsteliu galvą ir viename smilkinyje pajuntu agonijos 
sprogimą. Krūpteliu nuo skausmo, instinktyviai pritraukiu smakrą 
prie krūtinės ir atremiu skaudančią kaktą prie kieto plastiko. Tik da- 
bar suvokiu, kad man krūtinę prispaudęs vairas, koja išsukta nesuvo- 
kiamu kampu, o kelis įstrigęs kažkur po sumaigytu prietaisų skydeliu. 
Nukritau, pamaniau sau, ir nebegaliu pasikelti. 

Kažką išgirstu. Juoką. O gal raudą. Labai keistas garsas. Aukštas, 
nepertraukiamas ir truputį pamišėliškas. 

Jį skleidžiu aš. 

Vis labiau šlampu. Lietaus lašai sugebėjo prasibrauti į automo- 
bilį. Arba aš sugebėjau ištrūkti iš jo. Nesu tikra. Viskis. Alkoholio 
dvokas toks stiprus, kad mane net pykina. Jo prisigėrusi mano palai- 
dinė, dabar tai suprantu. Bėgiojančiu žvilgsniu bandau susiorientuoti 
aplinkoje ir staiga pastebiu aplink mane pažirusias stiklo šukes — bu- 
telio liekanas. 

Turiu pajudėti. Ištrūkti iš čia. Pasikviesti pagalbą. Ką nors daryti. 

Galvą taip pasiutiškai skauda, kad aplink save matau ne juodą 
aksominį dangų, o sproginėjančias baltas žiežirbas. 

Vero. 

Vienintelis žodis. Iškylantis mano galvoje. Suteikiantis man 
pagrindą po kojomis. Nurodantis kryptį. Skatinantis judėti į priekį. 
Vero, Vero, Vero. 


Imu judėti. Sunkiai mėginu išsivaduoti iš vairuotojo sėdynės, ir 

raudą pakeičia širdį veriantis klyksmas. Greičiausiai mašina nusileido 
ant priekinės dalies, nes prietaisų skydelis kone susmigo į mano kūną. 
Sėdžiu ne tiesiai, o pasvirusi į priekį, nes panašu, kad mano „Audi“, 
susigurinusi nosį, nebegalėjo atgauti pusiausvyros. Todėl man reikėjo 
dvigubai smarkiau stengtis, kad išsirangyčiau iš suspaustos į armoni- 
ką erdvės tarp sėdynės, vairo ir sumaitoto skydelio. 

Oro pagalvė. Dar vienas užpildas, prispaudžiantis mano ran- 
kas, supančiojantis delnus, dėl to imu jį keikti. Vėl pradedu klykti, 
muistytis ir berti nesąmones, kol beprasmis pyktis pagamina tiek 
adrenalino, kad gniuždantis nuovargis galiausiai išsisklaido ir telie- 
ka skausmas, begalinis siaubingas skausmas, į kurį šiuo metu negaliu 
susitelkti, nes pagaliau pavyksta išsilaisvinti iš vairuotojo sėdynės ir 
prietaisų skydelio tarpo. Sunkiai alsuodama parkrentu ant centrinio 
pulto. Galiu pajudinti kojas. Rankas — irgi. 

Galva dega. 

Vero. 

Dūmai. Ar užuodžiu dūmus? Mane akimirksniu apima panika. 
Dūmai, klyksmai, liepsna. Dūmai, klyksmai, liepsna. 

Vero, Vero, Vero. 

Bėk! 

Ne. Susivokiu. Dūmų nėra. Jie buvo pirmąjį kartą. Kiek kartų 
moteris gali mirti? Nesu tikra. Mano galvoje viskas susimaišę, nuo 
drėgnos žemės kvapo iki liepsnos karščio. Viskas atskira, bet kartu ir 
vientisa. Mirštu. Numiriau. Ne, tiesiog mirštu. Ne, pala, jau numiriau. 
Pirmą, antrą, trečią kartą? 

Negaliu susigaudyti. 

Dabar svarbiausia tik viena, tik tai, kas visados buvo svarbiausia. 
Vero. Turiu išgelbėti Vero. 

Užpakalinė sėdynė. Persisuku. Iš pradžių užsigaunu kairį kelį, 
tada dešinį ir vėl suklykiu. Velniop. Nesvarbu. Užpakalinė sėdynė. 
Turi nusigauti iki užpakalinės sėdynės. 

Apgraibomis mėginu rasti kelią tamsoje, laižydama lietų ir pur- 
vą nuo lūpų, kai staiga pastebiu dar kelis dalykus. Į šipulius subyrėjęs 

ne tik priekinis stiklas, bet ir liukas — štai iš kur lietus viduje. Mano 
gražusis, beveik naujas ir prabangus miesto visureigis „Audi O5“ 
sutrumpėjo trisdešimčia, jei ne šešiasdešimčia centimetrų — smūgį 
sugėrė priekinė mašinos dalis, todėl greičiausiai priekinės mašinos 
durelės taip susiklaipė, kad nebeatsidarys. 

— Vero, Vero, Vero. 

Tik dabar susivokiu, kad mūviu pirštines. Arba jas mūvėjau. Sti- 
klas supjaustė jas į didelius kruvinus skutus, kurie plaikstėsi apie ran- 
kas ir trukdė judėti. Nusiplėšiu pirmiausia vieną pirštinę, po to — kitą 
ir droviai susikišu jas į kelnių kišenę. Negaliu numesti jų ant grindų. 
Antraip prišiukšlinčiau mašinoje, o aš taip nesielgiu. O gal nesielg- 
davau? 

Taip siaubingai skauda galvą. Noriu susisukti į kamuoliuką ir 
miegoti, miegoti, miegoti. 

Tačiau ne. Negaliu. Vero. 

Prisiverčiu judėti toliau, apšniukštinėti dešinę, tada kairę pusę, 
apgraibomis čiuopdama tamsoje. Tačiau nieko nerandu. Nieko. Vis 
ieškau ir ieškau, iš pradžių apžiūriu sėdynę, tada, dar labiau drebėda- 
ma, grindis. Tačiau stebuklas neįvyksta — neaptinku mažo kūnelio. 

Kas, jei... ji galėjo iškristi, išskrieti iš oru sklendžiančio automo- 
bilio. Jei jau mašina pakilo į orą, tai Vero juo labiau galėjo taip atsi- 
tikti. 

Ką aš padariau, ką aš padariau, ką aš padariau? 

Turiu išsikrapštyti iš automobilio. Daugiau niekas nesvarbu. 
Greičiau ištrūkti iš čia, į tamsą, lietų, purvą. Kur galbūt yra Vero. Tu- 
riu ją išgelbėti. 

Irdamasi alkūnėmis, tempiu kūną iš savo sulamdytos mašinos 
priekio į galą. Stipriai paspaudžiu užpakalines automobilio dureles. 
Jos neatsidaro. Trūkteliu rankenėlę ir ištepu ją krauju. Stumiu duris. 
Klykiu, prašau, maldauju, bet jos nepasiduoda. Gal dėl smūgio, gal 
dėl apsaugos nuo vaikų. Šūdas! 

Dar vienas išėjimas. Pačiame gale, bagažinės dangtis. Vėl puolu 

brautis, skausmingai lėtai, nes nuo galvos skausmo pradeda tampyti 
skrandį, ir žinau, kad tuoj apsivemsiu, bet man nesvarbu. Privalau 
išsikrapštyti iš šitos mašinos. Privalau surasti Vero. 

Vėmalai pasipila siaura srovele ir trenkia prašmatniu salykliniu 
viskiu bei gėdingais naktinėjimo nuotykiais. 

Prašliaužiu pro tą bjaurią balutę ir judu pirmyn. Pirmoji sėkmės 
akimirka: nuo smūgio prasivėrė bagažinės dangtis. 

Ropoju į viršų. Pakeliui pajuntu, kad mano sumuštiems (o gal 
lūžusiems?) šonkauliams to per daug, tad prisitraukiu rankomis ir 
pilvu tėkšteliu į žemę. Smūgį suminkština švelnus ir drėgnas purvas. 
Apsiverčiau, giliai alsuodama iš skausmo, valios pastangų, padėties 
beviltiškumo. 

Nelyk, lietuti, nerasoki, nerasoki. 

Mane vėl ima nuovargis. Gniuždantis ir gilus. Galėjau tiesiog 
likti gulėti. Pagalba pati pasirodys. Kas nors matė avariją, girdėjo 
smūgį. Pravažiuoja dar vienas automobilis. O gal kas nors manęs pa- 
siges. Kas nors, kam aš rūpiu. 

Mintyse iškyla vyro veidas, bet pranyksta greičiau, nei spėju jį 
įsidėmėti. 

— Vero, — sukuždu. Krintančiam lietui, žliugsinčiam purvui, 
bežvaigždei nakčiai. 

Dūmų kvapas, tingiai pagalvoju aš. Liepsnos kaitra. Ne, taip 
buvo pirmą kartą. Susitelk, po velnių. Susitelk! 

Vėl apsiverčiu ir pradedu žygį. 

Panašu, kad plentas yra aukštai viršuje. Nuo jo mane skiria pa- 
žliugusi žemė, žolė, sunykę krūmokšniai ir aštrūs akmenys. Girdžiu 
tolimus garsus: viršuje it egzotiški paukščiai dūzgia mašinos, ir iš lėto 
šliauždama ant pilvo suprantu, kad automobiliai yra per toli. Jie vir- 
šuje, aš apačioje. Jie niekad manęs nepastebės. Jie niekada nesustos ir 
nepadės man surasti Vero. 

Dar vienas centimetras, dar vienas ir dar. Sušvokščiu, užšliaužu- 
si ant akmens. Keikiuosi, susipainiojusi krūmuose. Mano drebantys 

pirštai siekia vis tolyn, vis tolyn, vis tolyn. O mano galva plyšta nuo 
agonijos skausmo, ir aš kartkartėmis stabteliu apgailėtinai pasispjau- 
dyti tulžimi. 

Vero. 

O tada: Ak, Nike, ką tu padarei? 

Vėl išgirstu raudą primenantį garsą, bet nesustoju. Nenoriu gal- 
voti, kad tas kenčiantis gyvūnas, skleidžiantis šį garsą, esu aš pati. 

Negaliu pasakyti, kiek laiko kankinausi sliuogdama per tižų, sli- 
dų purvą. Supratau, kad įkopusi į viršūnę buvau nuo galvos iki kojų 
išsitepusi juodu purvu, ir ši mintis manęs nė kiek negąsdino, net prie- 
šingai — ji mane juokino. Taip ir turi būti, galvojau. Taip ir turiu at- 
rodyti. 

Kaip moteris, išsikapsčiusi iš kapo. 

Šviesos. Du artėjantys ruoželiai. Dabar pasikeliu ant rankų ir 
kelių. Privalau, nes antraip pralekiantis vairuotojas gali manęs nepa- 
stebėti. Viskas gerai, nes šonkaulių nebeskauda. Organizmas atbuko, 
klyksmas galvoje perkrovė visas įmanomas grandines, ir kūnas nu- 
ščiuvo. 

Galbūt jau esu mirusi. Galbūt taip ir atrodo numirėliai, galvoju 
sau, statydama pėdą ant žemės ir iš lėto, bet užtikrintai stodamasi. 

Sucypia stabdžiai. Atvažiuojančią mašiną truputį sumėto, kol 
vairuotojui pavyksta ją sustabdyti ant šlapios kelio dangos. Ji stebuklin- 
gai sustoja tiesiai priešais mano ištiestą išblyškusią ranką ir lietaus 
čaižomą veidą. 

— Dėl Dievo... 

Atidarant duris, vidinė lemputė trumpai nušviečia pagyvenusio 
vyro veidą. Jis netvirtai žengia lauk ir atsistoja. 

— Ponia, ar viskas gerai? 

Neištariu nė žodžio. 

— Įvyko avarija? Kur jūsų mašina? Ponia, ar norite, kad iškvies- 
čiau pagalbą? 

Neištariu nė žodžio. 

Tik galvoju: Vero. 

Ir staiga prisimenu. Prisimenu viską. Milžiniškas šviesos, siaubo 
ir pykčio sprogimas. Veriantis skausmas pereina ne tik per mano gal- 
vą, bet ir per širdį. Ir tą akimirką tiksliai prisimenu, kas esu. Pabaisa, 
tūnanti po lova. 

Priešais mane stovintis pagyvenęs vyras, lyg pajutęs mano min- 
tis, atsitraukia, žengteli atgal. 

— E... jūs čia pabūkit, ponia. Tik... aš, e, aš pakviesiu pagalbą. 

Vyras atsisėda į blankiai apšviestą mašiną. Neištariu nė žodžio. 
Stoviu lietuje, siūbuodama ant pėdų. 

Paskutinį kartą pagalvoju: Vero. 

Akimirka ištirpsta, prisiminimas nublanksta. 

Ir aš esu niekas, tiesiog moteris, antrą kartą prisikėlusi iš numi- 
rusių. 


2 skyrius 


Jam paskambino pora minučių po penkių ryto: įvyko avarija, 
mašina nulėkė nuo kelio, sužeidimai nežinomi. Kadangi tame mies- 
telyje nėra naktinės pamainos pareigūno, — sveiki atvykę į Naujojo 
Hampšyro miškus! — situacijai įvertinti buvo paskirtas apygardos 
patrulis. Pastarasis pareigūnas, Todas Reinsas, prisistatė po penkio- 
likos minučių, — ir vėlgi sveiki atvykę į Naujojo Hampšyro miškus, 
arba, tiksliau tariant, ilgus vinguriuojančius šunkelius, kurie niekada 
nenuveda tiesiai iš taško A į tašką B — būtent tuo metu, kai medi- 
kai mėgino pririšti prie neštuvų purviną ir kruviną moterį. Jam buvo 
pranešta, jog vairuotoja patyrė daugybę traumų ir taip trenkė alkoho- 
liu, kad galėjai apsinešti vien prie jos stovėdamas. 

Šalia stoviniavo kitas vairuotojas — pagyvenęs vyras, kuris apti- 
ko moterį ir iškvietė pagalbą. Jis laikėsi tolėliau, bet pasveikino parei- 
gūną Reinsą trumpu galvos linktelėjimu ir atrodė pasiruošęs parašyti 
pareiškimą arba padėti parašą ant punktyro — bet ką, kas daroma 

situacijose, į kurias patekai ne savo noru ir trokšti kuo greičiau iš jų 
išsivaduoti pagal taisykles. 

Pareigūnas Reinsas taip pat atsakė jam galvos linktelėjimu, ma- 
nydamas, kad padėtis ir taip aiški. Girta vairuotoja, kurią tuoj išga- 
bens greitoji medicinos pagalba. Sudaužyta mašina, kurią netrukus 
išsiveš pirmas atsilaisvinęs vilkikas. Štai ir viskas. 

Tą pačią akimirką permirkusi nuo lietaus, išsipurvinusi, kraujais 
apsitaškiusi moteris grėsmingai atplėšė tvirtinimo diržo lipuką, stai- 
giai atsisėdo ir audringai pareiškė: 

— Vero! Niekur jos nerandu. Ji tėra maža mergaitė. Padėkite. 
Prašau, kas nors, Dieve. Padėkit! 

Dėl šios priežasties seržantas Vajatas Fosteris, priklausantis 
Šiaurės apygardos šerifo biuro Kriminalinių tyrimų skyriui, septintą 
ryto atsidūrė prie kelio, kurio asfaltas jau džiūvo, bet buvo nusėtas 
visų įmanomų teisėsaugos dalinių pareigūnais nuo Konkordo iki Ka- 
nados. Gal jis kiek ir perlenkė, pamanė sau, bet ne taip jau ir daug. 

Vajatas išlipo iš automobilio, susiraukė, pajutęs kandų šaltuką — 
buvo jau vėlyvas ruduo, ir švisti ėmė tik dabar. Lietus pylė kiauras 
dienas, grasindamas galimu staigiu potvyniu ir skatindamas žmones 
gamintis plaustus. Gera žinia buvo ta, kad jau ėmė sausėti. O bloga ta, 
kad smarki audra, siautėjusi beveik visą naktį, greičiausiai sunaikino 
didžiąją dalį svarbių įrodymų, kurie būtų galėję padėti ieškant dingu- 
sios mergaitės. 

Šunys, pamanė jis. Paprastam žmogui ši užduotis neįveikia- 
ma — prireiks šunų pagalbos. 

Jis pastebėjo vieną iš savo detektyvų, Keviną Santosą, stovintį 
už puspenkto metro ir žvelgiantį per kelio kraštą. Kevinas buvo ap- 
sivilkęs storiausią savo paltą, nors dar nebuvo žiema, vieną ranką jis 
laikė giliai sugrūdęs į kišenę, o kita gniaužė didelį puodelį „Dunkin' 
Donuts“ kavos. Vajatas patraukė prie jo. 

— Gal kartais turi dar vieną puodelį? — jis mostu parodė į kavą. 

Kevinas kilstelėjo antakį. Nors buvo jaunesnis už Vajatą dešim- 
čia metų, dėl savo enciklopedinės atminties jau spėjo užsitarnauti 

Proto Bokšto pravardę. Šįkart jis ir vėl pademonstravo savo proto 
galias. 

— Atsivežiau keturis puodelius. Tokiose situacijose kavos nebū- 
na per daug. 

Jis pamojo link savo mašinos, ant kurios variklio dangčio iš tiesų 
stovėjo kartoninis laikiklis su trimis stiprios kavos puodeliais. Vajato 
raginti nereikėjo. 

— Gali nušviesti padėtį? — pasiteiravo jis po to, kai antras kavos 
gurkšnis ėmė šildyti kraują. 

Kevinas parodė į priekį, tiksliau, apačion, nes nuo kelio briau- 
nos atsivėrė visai nemenkas slėnis. Medžių nedaug, bet čia augo krū- 
mokšniai, buvo privirtę rąstų, o pačioje apačioje, trisdešimties, šešias- 
dešimties metrų gylyje, greičiausiai čiurleno šaltinėlis, kuris šį rytą, 
Motinos Gamtos dosnumo dėka, buvo virtęs šniokščiančiu upeliu. 

Priešais pat šaltinį-upelį Vajatas įžiūrėjo kažką panašaus į tam- 
saus visureigio galą, styrantį keistu kampu, pravira bagažine. 

— „Audi O5“, — pranešė Kevinas. 

Vajatas kilstelėjo antakį, nes ši žinia jam padarė nemenką įspūdį. 
Prabangus automobilis, neseniai pasirodęs rinkoje. Tai jam sakė daug 
dalykų, nors nė vienas nebuvo per daug svarbus. Seniau galėdavai 
lažintis, kad neblaivus vairuotojas yra senas girtuoklis arba kvailas 
paauglys vaikigalis. Tačiau dabar daugumą neblaivių vairuotojų su- 
darė priemiesčiuose gyvenančios pasiturinčios mamos, visiškai apsi- 
nešusios nuo receptinių vaistų ir to nepripažįstančios. Kitaip tariant, 
žmonės, kurie nepasiduoda be kovos. 

— Panašu, kad automobilis nulėkė nuo kelio maždaug šioje vie- 
toje, — tarė Kevinas, kavos puodeliu rodydamas į žemę. 

Vajatas pažvelgė žemyn. Ir tikrai, toje vietoje, kur baigėsi asfaltas 
ir prasidėjo žemė, akivaizdžiai matėsi padangų pėdsakai, įsirėžę taip 
giliai, kad jų nenuplovė net lietus. 

— Tikriausiai iškart nėrė žemyn, — burbtelėjo Vajatas, žiūrėda- 
mas į amžiną visureigio poilsio vietą. 

— Kol kas laikomės teorijos, kad mašina nepataikė į posūkį. 

Šįkart Kevinas mostelėjo į kelią, kur asfaltas sukosi į kairę, o 
„Audi“ pasirinko dešinę. 

— Greičiausiai važiavo slidinėdama šonu, — spėjo Vajatas, tyri- 
nėdamas už jo besidriekiančio kelio kampą ir vėl atsisukdamas į prie- 
kį. — Kitaip mašina būtų pavažiavusi toliau, prieš nulėkdama nuo 
kelio. 

— Galbūt ji jau miegojo. Buvo netekusi sąmonės. Ar panašiai. 
Todas žino, kaip nutinka apsvaigusiems vairuotojams. 

Vajatas linktelėjo. Pareigūnas Todas Reinsas buvo patyręs pa- 
trulis, nemažai dalyvavęs kovos su narkotikais programoje. Jis tiesiog 
užuosdavo girtuoklius iš tolo, pastebėdavo juos kelių kilometrų ats- 
tumu, kaip kad pats mėgdavo sakyti. Taip pat Todas buvo velniškai 
geras ledo ritulio žaidėjas. Šie du įgūdžiai labai praverčia Naujojo 
Hampšyro kalnuose. 

— Todas sakė, kad dar nėra matęs žmogaus, nuo kurio taip 
trenktų alkoholiu. Tikriausiai automobilyje buvo atidarytas butelis, 
kuris sudužo nuo smūgio, nes jos drabužiai permirkę viskiu. 

— Viskiu? 

— Tiksliau tariant, škotišku viskiu — „Glenlivet“. Aštuoniolikos 
metų senumo, vieno salyklo. Kokybiškas. Tačiau aš sukčiauju, nes jau 
teko matyti butelio šukes. 

Vajatas užvertė akis: 

— Vadinasi, mūsų vairuotoja išgeria truputį viskio, didžiąją dalį 
jo išlaisto ant drabužių ir nepataiko į posūkį. Galbūt yra tokia girta, 
kad jo net nepastebi. O gal jau netekusi sąmonės. Kad ir kaip būtų, 
mašina neria į tamsą. 

— Ko gero, panašiai ir buvo. 

Žinoma, viską išsiaiškins avarijų rekonstravimo komanda. Jie 
nufilmuos vietą specialiu tacheometru, matininkų prietaisą prime- 
nančiu aparatu, kuris nelaimės rekonstruotojams padeda lengviau 
nustatyti mašinos trajektoriją bei jos judėjimo pradžios ir pabaigos 
taškus. Tada kompiuteris suvirškins informaciją ir pateiks atsakymus 
į klausimus kas, kur, kodėl ir kaip. Pavyzdžiui, sąmonės netekęs vai- 

ruotojas greičiausiai leidosi su nedidelėm variklio apsukom arba iš- 
vis be jų — nelaikydamas kojos ant akceleratoriaus. O besiblaškanti, 
retkarčiais paslidinėjanti ir per stipriai stabdžius mygianti vairuotoja 
paliktų kitoniškus įkalčius. Ir Vajatas, ir Kevinas buvo kvalifikuoti 
avarijos rekonstravimo komandos nariai. Jam jau buvo tekę tirti to- 
kius atvejus. Neatsisakys ir šį kartą. 

Tačiau tai nebuvo pagrindinė šiandienos užduotis. Šį šaltą rytme- 
tį jie ir kelios dešimtys kitų uniformuotų vietinių, apygardos ir vals- 
tijos pareigūnų būrėsi apie pažliugusią įvykio vietą su viena mintimi: 
surasti dingusią mergaitę. 

— Taigi, — nieko nelaukdamas tarė Vajatas, — jei laikomės nuo- 
monės, kad mašina nulėkė nuo kelio šičia ir paskridusi oru nusileido 
štai ten... 

— Pirmasis patrulis atliko paiešką penkiolikos metrų spinduliu. 
Dabar, savaime suprantama, naršome slėnio šlaitą. Šlaitas status, bet 
ne per daug apaugęs, tačiau, kaip matome... 

Stovint šiame taške vietovė buvo matyti beveik kaip iš paukš- 
čio skrydžio. Žinoma, prieš kelias valandas, nakties akyje, siaučiant 
audrai, galėjo atrodyti, kad dangus maišosi su žeme. Tačiau dabar — 
Vajatas dirstelėjo į laikrodį — buvo be penkių minučių pusė aštuntos 
ryto, aušo ir krūmokšnių pilną purvyną apšvietė niūrūs pilki saulės 
spinduliai... 

Ir jiems nereikėjo žengti nė žingsnio, kad vizualiai nuskenuotų 
didžiąją slėnio dalį. Kad ir kaip Vajatas dairėsi... matė tik purvyną. 

— Šunys, — tarė jis. 

Kevinas šyptelėjo: 

— Jie jau iškviesti. 

Jie pasitraukė nuo kelio ir ėmė leistis į purvyną. 

— Kas žinoma apie mergaitę? — pasiteiravo Vajatas. 

Klampodami leidosi avarijos vietos link. Žemė vis dar gerokai 
pažliugusi, tad eiti buvo gana sunku. Jis stengėsi nenuleisti akių nuo 
žemės, nes, viena vertus, saugojosi, kad nenusisuktų sprando, antra 
vertus, nenorėjo sugadinti galimų naudingų įkalčių. Pro puodelio 

dangčio skylutę išbėgo ir per jo ranką nutekėjo kava. Kaip gaila, kad 
toks gyvybiškai svarbus gėrimas nuėjo niekais. 

— Nieko. 

— Kaip tai, nieko? Kaip tai iš viso įmanoma? 

— Vairuotoja buvo visiškai netekusi nuovokos. Alkoholis, trau- 
mos, dar Dievas žino kas. Todas sako, kad jos suakmenėjęs ir šoko 
sukrėstas veidas akimirksniu persimainė ir ji puolė į isteriją. Medi- 
kams pavyko laiku pririšti moterį prie neštuvų, kol ji nespėjo ko nors 
sužaloti. 

— Tačiau ji užsiminė apie savo dukrą? 

— Vero. Ji niekur jos neranda. Ji tik maža mergaitė. Prašau, pa- 
dėkite. 

Vajatas susiraukė, nes tokia žinia jam nepatiko: 

— Koks jos apytikslis amžius? 

— Ant galinės sėdynės nebuvo vaikiškos kėdutės. Keleivio pusė- 
je oro pagalvė taip pat neišsiskleidė. Turėdami šiuos du faktus, galime 
daryti išvadą, kad vaikas per didelis važinėti pasodintas kėdutėje, bet 
per mažas sėdėti priekyje. 

— Vadinasi, nuo devynerių iki trylikos metų. Taip vadinamas 
paaugliukas. 

— Tu apie tai išmanai tikrai daugiau už mane, mielas drauge. 

Vajatas užvertė akis, bet neužkibo. 

— Kraujo pėdsakų yra? — paklausė jis. 

— Prašyčiau. Mašinos vidus primena skerdyklą. Vairuotoja gau- 
siai susipjausčiusi, galbūt prieš avariją, galbūt po jos, kas žino. Išsi- 
laisvinusi iš sumaitotos vairuotojo vietos, ji pajėgė išropoti per auto- 
mobilio bagažinę, šliauždama per stiklus... Tikras stebuklas, kad jai 
užteko jėgų užsikabaroti šlaitu į viršų, o ką jau kalbėti apie mašinos 
susistabdymą... 

— Užsikabaroti šlaitu į viršų? — Vajatas stabtelėjo. 

Kevinas taip pat sustojo. Jie dirstelėjo į kelią, kuris buvo iškilęs 
aukštai virš jų galvų. 

— Kaip kitaip kas nors galėjo ją pastebėti? — mąsliu balsu pa- 

klausė Kevinas. — Vidury nakties niekas nebūtų pamatęs mašinos, 
jome mašiną dienos metu, net ir žinodami, kur ji turėtų būti. 

— Šūdas, — tyliai ištarė Vajatas, nes... Nes. 

Jis buvo linkęs manyti, kad yra tvirto sudėjimo, fiziškai pajėgus, 
ir ne vien dėl to, kad buvo policininkas, bet ir dėl savo aistros staliaus 
darbams: bent kelias valandas per savaitę praleisdavo su plaktuku 
rankoje, tad palaikė gerą raumenų formą. Bet jau vien leistis slėnio 
šlaitu, kapanotis per klampų purvą ir tankius dygius krūmokšnius 
jam pasirodė ganėtinai sudėtinga. Jis negalėjo įsivaizduoti, kokiu 
būdu šiuo keliu buvo įmanoma užkopti į viršų pilant lietui, juo labiau 
ką tik išsigelbėjus iš rimtos avarijos. 

— Ji susistabdė vyrą, vardu Danielis Ledo, — dabar pasakė Ke- 
vinas. — Vyriškis teigia, kad ji nepratarė nė žodžio. Jis yra veteranas, 
kariavęs Korėjoje. Pasak jo, ji atrodė kontūzyta, grynai kaip po karo 
traumos. Šoko būsena išsisklaidė tik tada, kai medikai mėgino ją iš- 
sivežti. Ji pastebėjo Todą ir — bum — ėmė nepertraukiamai aiškinti 
apie mergaitę, vardu Vero: niekur nerandanti Vero, reikia Vero padėti. 

— Tai, kad ji negali surasti Vero, reiškia, kad ji jos ieškojo. 

— Taigi, — atsakė Kevinas. 

— Šliauždama pažliugusiu purvu. Štai kodėl ji išsivadavo iš au- 
tomobilio. Nusigavo iki kelio. Nes troško padėti savo dingusiam vaikui. 

— Panašu į teisybę. 

— O mes? 

— Vis dar nieko neturime. Jau dvi valandas daugiau nei dešimt 
uniformuotų pareigūnų, neskaitant mūsų bičiulių iš žvejų ir medžio- 
tojų draugijos, užsiima kruopščia paieška. Atvykau čia pusvalandžiu 
anksčiau nei tu, Vajatai. Vyrukai jau buvo čia, jau dirbo. Iš pradžių 
buvo ieškoma penkiolikos metrų spinduliu, bet dabar paieškos laukas 
išsiplėtė iki dešimties kilometrų spindulio teritorijos. Kol kas paieškų 
pajėgomis tikrai negaliu skųstis. 

Vajatas suprato, ką bando pasakyti detektyvas. Surasti iš maši- 
nos išmestą kūną būtų buvę visai nesunku. Išsigandusi mergaitė, su- 


16 LISA GARDNER + PRAGAIŠTIES LIEPSNOSE 


radusi prieglobstį nakčiai, būtų atsiliepusi į ieškotojų šūksnius. Tad 
beliko viena galimybė... 

Vajatas apsižvalgė, tyrinėdamas taką, kuriuo galėjo nuklysti su- 
žeistas, orientaciją praradęs vaikas. Jis pakėlė akis į priekį, į buvusį 
šaltinėlį, virtusį upeliu, kuris galėtų nusinešti sąmonės netekusį kūną. 

— Šunys, — pakartojo jis. 

Jie patraukė mašinos link. 

Tikriausiai prabangus „Audi O5“ visureigis buvo išties gražus 
automobilis. Grafito pilkumo korpusas, padailintas žvilgančiomis 
juoda ir sidabro spalvomis. Dviejų pustonių interjeras, kurį puošė si- 
dabro pilkumo odinės sėdynės su juodomis kaip degutas detalėmis ir 
chromuotais elementais. Tai buvo automobilis, kuris atrodytų nerea- 
liai gerai, net jeigu į jį sukištum pirkinius, pusę futbolo komandos ir 
šeimos šunį. 

Tačiau dabar jis kyšojo iš žemės, iškėlęs į viršų užpakalinę dalį 
su pravira bagažine ir giliai sukišęs nosį į patižusią žemę. Jis priminė 
miesto kelių raketą, iššautą į Naujojo Hampšyro miškus ir nusileidu- 
sią čia. 

— Dvidešimties colių titano spalvos ratlankiai, — ištarė Kevinas 
sau po nosimi susižavėjimo ir ilgesio kupinu balsu. — Sportinis vai- 
ras. Automatinė aštuonių pakopų „Tiptronic“ pavarų dėžė. Modifika- 
cija 3.0, o tai reiškia, kad mašina turi šešių litrų variklį ir gali įsibėgėti 
iki šimto kilometrų per valandą mažiau nei per šešias sekundes. To- 
kia galinga ir dar yra vietos golfo lazdoms! 

Tačiau Vajatas nebuvo toks didelis automobilių ir statistikos mė- 
gėjas kaip Kevinas. 

— Ojos ratai visi varomi? — jam tai rūpėjo labiausiai. 

— Kaip ir kiekvienoje „Audi“. 

— Stabilumo kontrolė? Stabdžių antiblokavimo sistema? Dar 
kokie nors įtaisai, kurie padėtų vairuotojui valdyti mašiną audringą 
naktį? 

— Žinoma. Neskaitant ksenoninių priekinių žibintų ir LED 
technologijos užpakalinių, dar yra kokios šešios oro pagalvės. 

— Vadinasi, mašinai tokios oro sąlygos nebuvo baisios? Ji atsi- 
laikytų tamsią ir audringą naktį? 

— Jei neįsivėlė kokia nors netikėta mechanikos arba elektroni- 
kos klaida... žinoma. 

Vajatas krenkštelėjo, nors ši žinia jo visai nenustebino. Šiuolai- 
kiniai automobiliai labiau panėšėjo į kompiuterius ant ratų nei trans- 
porto priemones. O tokia prašmatni „Audi“ kaip ši... 

Po paraliais, joje buvo prikišta daugiau nei dešimt saugos siste- 
mų, ką jau kalbėti apie vairuotojo saugumą. Tad kaip ji galėjo atsidur- 
ti tokioje padėtyje... 

Norint išsiaiškinti, kaip įvyko avarija, geriausia pradėti nuo pa- 
baigos — avarijos vietos — ir judėti atgal, kol bus aptikta nelaimės 
priežastis — nesuveikę stabdžiai arba slydimas, dėl kurio mašina įsi- 
rėžė į kelio atitvarą. Šiuo atveju automobilis greičiausiai leidosi ketu- 
riasdešimt penkių laipsnių kampu ir smigo į žemę nosimi, todėl nuo 
smūgio suniokotas visas mašinos priekis: suknežintas variklio dang- 
tis, ištrupėję priekiniai ir šoniniai stiklai bei matyti kitos galingam 
priekiniam smūgiui būdingos pasekmės. 

Jis nepastebėjo nubrauktų ar nutrupėjusių dažų automobilio 
šonuose, vadinasi, „Audi“ nesirideno nuo krūmokšniais apžėlusio 
šlaito, bet veikiau perskrido virš jo. Greičio užtenka, kad ji nertų že- 
myn nosimi į jau žinomą slėnį. Stačiu kampu — bent jau taip rodo jo 
koordinačių skaičiavimai — tacheometru atlikta analizė atskleis kur 
kas daugiau. Tačiau panašu, kad automobilis nulėkė nuo kelio toje 
vietoje, kur jie gurkšnojo kavą, ir truputėlį paskridęs staigiai trenkėsi 
į Žemę, nosimi rėžėsi į purvą. 

Pirmas klausimas: kodėl automobilis nulėkė nuo kelio? Galbūt 
vairuotoja, ypač būdama apsvaigusi, nesuvaldė automobilio? O gal 
dėl kitos priežasties? Antras klausimas: kokiu greičiu ir kokiomis ap- 
sukomis važiavo automobilis? Kitaip tariant, ar ji atsiplėšė nuo krašto, 
nuspaudusi pedalą iki dugno, kažkur skubėdama, ar mašina pakibo 
virš bedugnės, kai sąmonės netekusi vairuotoja pagaliau atsipeikėjo ir 

Geros naujienos Vajatui. Šiuolaikiniuose kompiuteriuose ant 
ratų buvo elektroninis duomenų registratorius, fiksuojantis pasku- 
tines minutes iki avarijos ne prasčiau už juodąją dėžę lėktuvuose. 
Apygardos šerifo biuras nebuvo laikomas tokiu svarbiu, kad turėtų 
panašios informacijos nuskaitymo įrenginį, bet valstijos pareigūnai 
persikels automobilio duomenis į savo kompiuterius ir — abrakada- 
bra — į daugumą klausimų bus atsakyta. 

Kol kas Vajatas stengėsi susitelkti ties svarbiausiu dalyku. Din- 
gęs vaikas, moteriškos lyties, apytiksliai devynerių trylikos metų am- 
Žiaus. 

Aplink automobilio liekanas buvo daugybė pėdsakų, bet spręs- 
damas iš jų dydžio ir kiekio Vajatas spėjo, kad jie, ko gero, priklausė 
pirmiesiems pareigūnams, atvykusiems į vaiko paiešką, o ne mašino- 
je buvusiam žmogui, išlipusiam pro keleivio pusę. Norėdamas visiš- 
kai tuo įsitikinti, Vajatas užsimovė lateksinę pirštinę, žengė į priekį ir 
pamėgino trūktelėti keleivio dureles. Kaip ir tikėjosi. Nė iš vietos. Jis 
patikrino užpakalines keleivio dureles — jos taip pat buvo pažeistos: 
nuo smūgio jėgos taip susiklaipė rėmas, kad durelės nebeatsidarė. 

Tad beliko atvira bagažinė. Jis patraukė prie jos, stebėdamas, 


svo- 


w-- oo 


Todas arba kiti atvykę pareigūnai? Ar patikrino pėdsakus? 

— Todas sakė, kad apsižvalgė su žibintuvėliu. Bet tokiomis sąly- 
gomis nieko nesimatė. Tačiau net ir nematydamas pėdsakų jis spėjo, 
kad vairuotoja išlipo pro „Audi“ bagažinę, nes atsidarė tik jos durelės. 

— Vadinasi, jei vaikas buvo sąmoningas, jis taip pat turėjo išlip- 
ti pro čia, — pratęsė Vajatas. — Įdomu... Vairuotoja mama pajunta 
smūgį, teisingai? Ji atgauna sąmonę, ima ieškoti savo vaiko, supani- 
kuoja jo neradusi ir leidžiasi į herojišką žygį ieškoti pagalbos. Tačiau 
nepamirškime ir alkoholio, ir smūgio faktorių... Galbūt mama kurį 
laiką išbuvo be sąmonės. Galbūt ji atsikvošėjo praėjus tik penkiolikai, 
dvidešimčiai, trisdešimčiai minučių po avarijos. Per tą laiką dukra 

bandė ją pažadinti, o kai to padaryti nepavyko, puolė į paniką ir nu- 
sprendė gelbėtis pati. 

Kevinas nežinojo, ką atsakyti. Juk tai tebuvo teorija, o Proto 
Bokštui artimesnė atrodė statistika. 

— Mobilieji yra? — paklausė Vajatas. 

Į šį klausimą Kevinas žinojo atsakymą: 

— Radome mobilųjį po prietaisų skydeliu, registruotas vairuo- 
tojos vardu. Štai ir viskas. 

Vajatas apsvarstė šį faktą. 

— Ar pažįsti vaikų, kurie neturi mobiliojo telefono? — paklausė 
jis Kevino. 

— Aš? Darai prielaidą, kad aš pažįstu bent vieną vaiką. 

— Juk turi dukterėčių, sūnėnų... 

— Žinoma, jie visi turi „iPod“, išmaniuosius telefonus ir dar 
velniai žino ką. Bendrai kalbant, turėtume rūpintis, kad jie ranko- 
se laikytų bet kokį elektroninį prietaisą. Antraip gali imti kalbėtis su 
mumis. 

— Tad, darant prielaidą, kad mūsų vaikas yra devynerių trylikos 
metų mergaitė, visai galimas daiktas, kad ji irgi turi telefoną, o tokiu 
atveju... — jis mėgino surasti tinkamus žodžius. — Kodėl gi ji juo 
nepasinaudojo? Kodėl neliko mašinoje, kur bent santykinai sausa, ir 
neišsikvietė pagalbos sau ir mamai, o nusprendė lįsti į audrą? Ar čia 
yra ryšys? 

Kevinas linktelėjo. 

— Vairuotojos telefonas rodė, kad jai ryšį teikia „Verizon“. 
Man — taip pat, o telefonas čia rodo keturias padalas. 

— Vadinasi, ji turėjo galimybę prisiskambinti. Tačiau galbūt... 

Jis mėgino viską permąstyti, pasijusti išsigandusios mergaitės 
kailyje. Vaikai sumanesni ir stipresni, nei manoma. Jis tai žinojo tiek 
iš profesinės, tiek iš asmeninės patirties. | 

— Vargšelės adrenalino lygis staigiai pakilo, kūnas ją ragino gin- 
tis arba sprukti, — pasiūlė mintį Kevinas. — Ir ji veikiausiai nutarė 
sprukti. 

— O galbūt ji taip pat susižalojo. Susitrenkė galvą, prarado 
orientaciją. 

Atvirai kalbant, galimybių buvo be galo daug. Todėl jis pasiju- 
to nejaukiai. Prieš akis iškilo devynmetė šilto ir šalto mačiusi Sofi, 
žiūrinti į niekur nukreiptu žvilgsniu. Kaip ji būtų pasielgusi tokio- 
je situacijoje? Žinant jos reputaciją, turbūt būtų ištraukusi mamą iš 
vairuotojo vietos ir užtempusi patižusiu skardžiu plikomis rankomis. 
Tokia jau ji buvo. 

Ir ji nejautė jam neapykantos. Tiesiog nesišypsojo jam. Ir nesi- 
kalbėjo. Ir jokiu kitu prasmingu gestu neparodydavo, kad pripažįsta 
jo egzistavimą. Bet nieko tokio. Kova dar tik prasidėjo, ir jis dar turi 
keletą slaptų triukų. Galbūt. 

— Gal pabandykim surasti galimą mobilųjį telefoną, — tarė Va- 
jatas. — Susisiekite su vairuotojos ryšio operatoriumi, pasidomėkite, 
ar su jos pokalbių planu susieti kiti asmenys, pavyzdžiui, šeimos na- 
riai ar panašiai. Nes jeigu ji turi telefoną... 

— Mes galime jį susekti, — užbaigė sakinį Kevinas. 

— O kur mobilusis telefonas... 

— Ten ir prie jo prilipęs paauglys. 

— Būtent. 

Nudžiugęs, kad pasiūlė naudingą idėją, Vajatas ėmė toliau ap- 
žiūrinėti automobilio liekanas. Jis priėjo prie vairuotojo durelių, kur 
ant žemės mėtėsi pažirusios sutrupėjusio stiklo šukės. Galbūt į jį iš 
vidaus atsitrenkė vairuotojos alkūnė. O gal ji trenkė į stiklą kumščiu, 
desperatiškai mėgindama ištrūkti. 

Jis pažvelgė vidun. Kaip ir per daugumą priekinių susidūrimų, 
prietaisų skydelis buvo suknežintas, o vairo kolonėlė įsirėmusi į vai- 
ruotojo sėdynę. Jis pastebėjo susinarpliojusį nesutrauktą saugos dir- 
žą, vadinasi, vairuotoja smūgio metu buvo prisisegusi, bet vėliau jį 
atsisegė, norėdama išsilaisvinti. Tikriausiai buvo nelengva išsikapa- 
noti iš tokios sudėtingos padėties, pagalvojo jis. Ypač turint omenyje 
galimas jos pačios traumas: pėdos arba kulkšnies įtrūkimus, spau- 

džiant stabdžius ir bergždžiai mėginant nenulėkti tiesiai nuo šlaito, 
kelio traumą, patirtą dėl sutriuškinto prietaisų skydelio, o gal net ir 
pilvo, šonkaulių, pečių sumušimus, atsiradusius nuo saugos diržo. 
Jam yra tekę matyti vairuotojų, nusideginusių rankas išsiskleidus oro 
pagalvėms, susilaužiusių nykščius į vairą, susitrupinusių krūtinkau- 
lius į vairo kolonėlę. 

O šis smūgis buvo iš stipriųjų. Taip jis sprendė iš dar vieno 
išskirtinio požymio: kraujo. Jo buvo daug. Juo buvo išterliotas vai- 
ras, privarvinta ant prietaisų skydelio, matėsi pėdsakai ant šviesiai 
sidabrinės spalvos sėdynės nugarėlės ir durelių viršaus. Vairuotoja 
kraujavo, sprendžiant iš sudužusio viskio butelio šukių ir smulkes- 
nių lango stiklo skeveldrų, kūnas gali būti įpjautas keliose vietose. 
Jis matė kruvinus viso delno atspaudus ant prietaisų skydelio, sė- 
dynės krašto — tose vietose, į kurias ji rėmėsi, ieškodama atramos ir 
mėgindama išsikrapštyti. 

Jam parūpo, ar susidūrimo metu ji buvo be sąmonės. Vieną aki- 
mirką nusmigo. Ir staiga pabudo jau po visko. O gal buvo baisiau? 
Galbūt ji atsipeikėjo, kai mašina skrido ore? Ar ji klykė? Gal bandė 
iš visų jėgų nuspausti stabdžių pedalą? O gal instinktyviai atsisuko į 
savo dukrą, lyg pavėluotai būtų galėjusi kažkaip ištaisyti šią siaubingą 
akivaizdžią klaidą? 

Vajatas negalėjo apsispręsti. Galbūt jis jautė pagarbą vairuoto- 
jai, kuri sugebėjo išsikapanoti iš sudaužytos mašinos ir prišliaužti iki 
kelio, kad pagelbėtų savo vaikui. Tačiau argi tai nebuvo tas pat, kas 
gerbti padegėją, kuris sugebėjo pasprukti iš paties padegto namo? 

Jis suraukė antakius, akys nukrypo į pavarų svirtį, kuri, priešin- 
gai nei atrodytų, buvo nustatyta neutraliu, o ne važiavimo režimu. Jis 
pažvelgė per petį į Keviną. 

— Ar kas nors buvo įlindęs į automobilį? 

— Ne. 

— O kaip išsijungė variklis. 

— Et, greičiausiai pats užgeso. Nežinau. Pirmasis į įvykio vietą 

atvyko Todas. Kai išgirdome apie mergaitę, visas pajėgas sutelkėme į 
jos paieškas. 

Vajatas linktelėjo — gyvybės gelbėjimas visada yra prioritetas. 

— Svirtis neutralioje padėtyje, — pakomentavo jis. 

Dabar susimąstė ir Kevinas. 

— Gal į svirtį kas nors atsitrenkė? Per susidūrimą išsijudina be- 
veik viskas. Visokie palaidi daiktai, rankinės, alkūnės. O galbūt pati 
vairuotoja, mėgindama išsikapanoti, nulenkė svirtį į neutralią padėtį. 

— Gali būti. 

Vajatas atsitiesė, nors ir nebuvo visiškai patenkintas tokiu atsa- 
kymu, bet dabar tam neturėjo laiko. Jie prie šito sugrįš, kai mašina 
bus nuvilkta, o jos kruopščiai išimtos sėdynės ir durelės nusiųstos į 
laboratoriją. Bus aiškiai nustatyta vairuotojo sėdynės padėtis. Vei- 
drodžių padėtis. Kuriose vietose aptikti kairės, o kur — dešinės ran- 
kų atspaudai. Ką jau kalbėti apie tacheometro duomenų analizę ir 
elektroninio duomenų fiksatoriaus rodmenis. Tokiai avarijai atkurti 
neužtenka kelių valandų — kartais prireikia kelių dienų ar net sa- 
vaičių. 

Tačiau viskas bus atlikta. Kruopščiai. Metodiškai. Kad visas pa- 
saulis sužinotų, ką vieną tamsią naktį „Glenlivet“ prisisiurbusi moti- 
na pasidarė sau ir savo dukrai. 

Kaip tik tuo metu Vajatas viršuje išgirdo lojimą. Atvyko kino- 
logai. 

Jis atsitiesė, pasitraukė nuo automobilio ir dirstelėjo į laikrodį. 

Aštuonios valandos dvidešimt minučių. Nuo pirmojo iškvieti- 
mo praėjo maždaug trys valandos ir penkiolika minučių, bet avarija 
vis dar buvo neaiški, o vaikas nesurastas. 

Galiausiai jis nusprendė, kad visi keliai veda ten pat. Į pažliugu- 
sio slėnio viršuje užsirietusią sidabrinę kelio juostą, kur prasidėjo ši 
tragedija ir kur šiuo metu laukė šuo. 

Jiedu su Kevinu ėmė kopti į viršų. 

3 skyrius 


— Mamyte, pažiūrėk į mane! Pažiūrėk! Aš moku skristi. 

Ji pabėga nuo manęs — rankos išskleistos į šonus, o lūpos, sudėtos 
į mažą rožės pumpurėlį, skleidžia lėktuvui pritinkančius garsus. Gro- 
žiuosi jos tamsiomis plaukų garbanomis, siūbuojančiomis ant pakau- 
šio, kol ji pupsėdama suka ratus po ankštą kambarėlį. 

Įdomu, ar ir aš turėjau tiek energijos, kai buvau jos amžiaus. Ar 
turėjau tiek drąsos, kad būčiau galėjusi kaip ji peršokti arba virtuoziš- 
kai išvengti pasitaikančių kliūčių. 

Įtariu, kad kažkur giliai žinau atsakymus į šiuos klausimus, bet 
geriau jų nejudinti. 

Mėgaukis šia akimirka. Keturmetė Vero mokosi skraidyti. 

Ji kikena, sukasi, įgauna pagreitį. Ir jos džiugesio garsai nuridena 
akmenį man nuo krūtinės. Ji išnyra iš už nutriušusios rudos sofos kam- 
po (iš sofos lipa kamšalas, kas nors turėtų ją sutvarkyti, gal aš turėčiau 
to imtis?) ir aš išvystu jos veidą: putlūs žandukai parausvėję, iš po tan- 
kių blakstienų šviečia pilkos akys, ir ji neria tiesiai į taikinį — į mane. 

— Mamyte! Aš moku skristi, aš moku skristi, aš moku skristi. 

Myliu tave, pagalvoju aš. Tačiau nepasakau. Žodžiai užstringa 
gerklėj. Stoviu, laukdama susidūrimo, o ji dumia į mane. 

Lėčiau. Neskubėk. Lyg žinočiau, kas netrukus atsitiks. 

Paskutinę akimirką jos pėdutė užkliūva už kavos staliuko ir se- 
kundę ji pakimba ore — visa išsitiesusi, išskėtusi rankas į šalis, lyg mė- 
gintų apkabinti tuštumą. 

Vero akys išsipučia. 

Jos lūpos pavirsta tobula nustebusia O raide. 

— Mamyte! — suklykia ji. 

Šššš, pamėginu sušnibždėti aš. Bet tyliu. Kad jis neišgirstų. 

Ji smarkiai trenkiasi žemėn. Dunkst. Trekšt. 

Tada prasideda tikroji rauda. 

Ššš, mėginu nuraminti aš. 

Kai į mane įsminga tos pilkos, ašaromis srūvančios akys. 

Iš miegamojo pasigirsta vyro riksmai. Po jų išgirstu žingsnius — 
sunkius ir nežadančius nieko gera. 

— Mamyte, aš moku skristi, — ištaria Vero, ji nebeverkia. Tiesiog 
pateikia faktą. 

Žinau, noriu jai pasakyti. Suprantu. 

Taip norėčiau ištiesti ranką, paliesti jai plaukus, paglostyti žan- 
duką. 

Tačiau tik užmerkiu akis, nes kažkur giliai žinau, kas bus toliau. 


Pabundu nuo pypsinčių aparatų. Ryški šviesa, tokia stipri, kad 
net skauda akis. Instinktyviai krūpteliu nuo skausmo, pasuku galvą 
į šoną ir tuoj pat pasigailiu taip padariusi, nes kaktą užlieja šviežia 
skausmo banga. 

Esu ligoninės lovoje. Guliu ant nugaros, rankos prie šonų, pa- 
kištos po šiurkščia balta antklode, uždengta plonu mėlynu užtiesalu. 
Apžiūriu metalinius turėklus, juosiančius visą lovą, tada prie mano 
piršto pritaisytą laikiklį, iš kurio kyšo laidai, besidriekiantys į begalę 
ekranų. Mano burna sausa, gerklė — perdžiūvusi. Dejuočiau, bet ne- 
turiu tam jėgų. 

Man skauda... viską. Nuo galvos iki kojų, nuo kelių iki alkūnių. 
Pirmiausia į galvą šauna mintis, kad greičiausiai iškritau iš dvide- 
šimto pastato aukšto ir susilaužiau visus kaulus. Tačiau tada ding- 
telėjo — kodėl jie varginosi mane susiūti? Jei pagaliau sukaupiau 
pakankamai drąsos, kad iššokčiau, kodėl jie vis tiek nepaliko manęs 
ramybėje? 

Tada pastebiu jį, susmukusį kėdėje prie mano lovos kojūgalio. 

Suspaudžia širdį. Pamanau: aš tave myliu. 

Širdis sprogsta. Pamanau: atšok nuo manęs! 

Tada: koks gi, po velnių, jo vardas? 

Jo veidas atrodo matęs ir šilto, ir šalto, išvagotas gilių rūpesčio ir 
streso raukšlių, kurios matyti net jam miegant. Tačiau jis atrodo gerai 
pažįstamas, o tai toli gražu nėra nepatrauklu. Jam veikiau keturiasde- 

šimt nei trisdešimt: jo tamsius plaukus gausiai puošia žilos sruogos, 
nors kūnas, nepaisant amžiaus, tebėra lieknas. Man šis kūnas patinka, 
dėl to esu visiškai tikra. 

Tačiau nenoriu, kad jis atsibustų. Labiausiai trokštu, kad jis ne- 
būtų manęs čia aptikęs. 

— Mamyte, aš moku skristi, — kažkur giliai sukužda Vero. 

Prisimenu seną lakūnų posakį: sunkiausia ne skristi, bet nusi- 
leisti. 

Vyras pramerkia akis. 

Visai nenustembu pamačiusi, kad jo akys rudos, tamsios ir gilios. 

— Nike? — sukužda jis, linkdamas prie manęs ir tiesdamas ran- 
kas į priekį. 

— Vero? — sukrankiu aš. — Prašau... Kur yra Vero? 

Vyras nieko nesako. Jis atšlyja į kėdę, nuginkluotas mano žo- 
džių. Užsidengia delnu akis, galbūt nenorėdamas, kad išvysčiau jose 
slypintį atsakymą. 

Vyras, kurį myliu, vyras, kurio nekenčiu, — koks, po velnių, jo 
vardas? — niūriai sušnabžda: 

— Ak, brangioji. Nejaugi ir vėl. 


4 skyrius 


— Jos vardas Enė. Tikra šaunuolė. Jai ketveri metai, ji truputį 
padykusi, bet savo reikalą išmano. Geresnės darbininkės tikrai nerasi, 
šitą galiu garantuoti. 

Dresuotojas Donas Frečetas pasilenkė ir meiliai pakasė savo šu- 
niui užausį. Smagi šviesi labradorė Enė taip apsidžiaugė, kad vizgin- 
dama uodega vos pati sau nesuplojo per snukį. 

Vajatui šunys patiko. Sprendžiant paskutinę beviltišką bylą, 
pėdsekys šuo išdžiūvusiame užutėkyje aptiko penkiasdešimties metų 
senumo kaulą. Kaulas priminė perdžiūvusią šakelę ir kvepėjo žeme. 
Vienas iš jaunųjų pareigūnų jau buvo bemetąs jį šalin, kai jo ranką 

sugavo greta buvusi teismo medicinos antropologė. Šitas trūnėsis? 
Nesuprato pareigūnas. Bet juk čia tik pagaliukas. 

Teismo medicinos antropologę šis atvejis sudomino. Vėliau ji 
Vajatui prisipažino, kad visas šis reikalas jai taip pat atrodė nejįtiki- 
mas. Kaulas buvo jau seniai netekęs visos organinės materijos, pa- 
aiškino ji. Ką gi galėjo jame užuosti šuo? Tačiau šunys visada žino, 
ko ieškoti, susimąstė ji. Pamirškite visas technologines naujoves, GPS 
sekimą ir teismo medicinos analizę — dirbant atvirame lauke, jai rei- 
kėjo tik šuns su gera uosle. 

Tesa susidomėjo mintimi įsigyti šunį. Galbūt savaitgalį jie drau- 
ge su Sofi galės nuvažiuoti pasidairyti šuniuko. Apsilankyti vietinėje 
gyvūnų prieglaudoje, parsivesti į šeimą naują narį. Toks poelgis, be 
abejo, turėtų suminkštinti vaiko širdį. 

O galbūt taip jau būtų persistengta? Tesa jam labai pabrėžtinai 
paaiškino, kad ko jau ko, o persistengimo jis turėtų vengti. 

Tačiau Sofi nejautė jam neapykantos, priminė jis sau. Greičiausiai. 

— Sąlygos nebaido? — pasiteiravo jis Frečeto, mosteldamas ran- 
ka į jo lengvą striukę nuo lietaus ir ploną šuns apsiaustą, nors oro 
temperatūra nesiekė dešimties laipsnių. 

— Nieko baisaus. Greitai apšilsime. Šaltis manęs negąsdina. Kai 
šalta, kvapas labiau susitelkia į vieną vietą, nekyla į viršų, tad šuniui 
lengviau jį suuosti. Be to, Enė karštyje greičiau pavargsta. O tokį vais- 
kų ir šaltoką rytą ji nekantraus kibti į darbą. Taigi, minėjai, kad įvyko 
avarija. 

— Teisingai. 

— Sutrupėjo stiklai? 

— Apie mašiną gausu šukių. 

— Tada jai prireiks batukų. Koks paviršius apskritai? 

— Daugiausia purvas, greta sparčiai srovena upelis. Auga keli 
spygliuoti krūmai, ir, kaip paprastai, visur pilna akmenų ir šakų. Šlai- 
tas gana nuolaidus, tad juo leistis nelengva. Tačiau nusileidus į slėnį... 
galima visai šauniai pasivaikščioti. Dievaži, žvejų ir medžiotojų drau- 
gijos nariai tikriausiai jau suvaikščiojo iki Meino ir atgal. 

— Žvejų ir medžiotojų draugija? Kas dirba? 

— Barbara ir Piteris. 

— O, jie man patinka. Geri žmonės. Ir jie nieko nerado? 

— Niekas nieko nerado. 

Vajatas visai nenustebo sužinojęs, kad šuns dresuotojas pažįsta 
Žvejų ir medžiotojų draugijos narius. Naujajame Hampšyre medžių 
buvo kur kas daugiau nei žmonių. Anksčiau ar vėliau ateina laikas, 
kai ima atrodyti, kad pažįsti visus sutinkamus ir sutinki tik pažįs- 
tamus. 

— Ar reikalinga papildoma informacija apie dingusį vaiką? — 
paklausė Kevinas. — Manome, kad ji yra moteriškos lyties, amžius 
nuo devynerių iki trylikos metų. 

Frečetas mestelėjo į Keviną keistoką žvilgsnį, tada dirstelėjo į 
Enę, kuri kone šokinėjo iš nekantrumo. 

— Na kaip, mergyte, ar tau reikalinga kokia nors informacija? 
Gal mėginsi pašaukti vaiką vardu? O gal daltoniškomis akimis pa- 
bandysi aptikti rausvą paltuką? 

Kevinas raustelėjo. 

— Mums nereikia išorinių duomenų, detektyve. Mums reikalin- 
ga tik Enės nosis. Patikėkite, jei ten yra pasimetęs vaikas, Enė parves 
jį namo. 

Truputį pasitarę, jie apsistojo ties viena strategija. Vajatas ne 
kartą buvo dirbęs su keliais skirtingais šunimis, todėl jau žinojo, kad 
kiekvienas dresuotojas turi savo požiūrį, kaip atlikti darbą geriausiai. 
Paieškos erdvė buvo gan maža, kvapus jau buvo sujaukę įvykio vietą 
užplūdę pareigūnai, tad Frečetas nusprendė imtis sekimui būdingų 
veiksmų. Iš pradžių leisti Enei apžiūrėti galinę automobilio sėdynę, 
kur, kaip spėjama, paskutinį kartą sėdėjo mergaitė, ir pasižiūrėti, ar 
jai pavyks aptikti kokį nors kvapą. Tokia strategija labiau tiko bla- 
dhaundui nei labradorui, pripažino Frečetas, tačiau neprarado tikėji- 
mo savo šunelio sugebėjimais. Jo šuo buvo dresuotas ir išmanė savo 
darbą, tad sugebės rasti dingusį vaiką. 

Mažas aukso spalvos labradoriukas, galvojo sau Vajatas. Su rau- 
donu kaspinu, parištu po kaklu. Imk, Sofi. Nupirkau jį tau. 

Greičiausiai Sofi priimtų šuniuką, tačiau ir toliau laikytų Vajatą 
tuščia vieta. 

Vajatas įkliuvo į bėdą. Jis tai suvokė jau prieš pusmetį. Pamilo 
ne tik nuostabią moterį Tesą Leoni, bet ir jos dukrą. Taigi būdamas 
dvidešimties meldiesi, kad patiktum merginos, su kuria susitikinėji, 
tėvams, o štai sulaukęs keturiasdešimties tikiesi įtikti jos vaikams. Ir 
šia prasme Sofi buvo išties kietas riešutėlis. 

Ji nejautė jam neapykantos, bet ne tai svarbiausia. Ko gero. 

Jie nusileido į slėnį. 

Kiti pareigūnai stengėsi iš įvykio vietos pasišalinti, kaip ir buvo 
prašęs šuns dresuotojas. Vajatas pranešė šią komandą per radijo sto- 
telę. Tai nebuvo lengva, nes pasirodžius šuniui teko atšaukti žmonių 
paieškos pajėgas. Tačiau buvo žinoma, kad vienas šuo gali atstoti šim- 
tą penkiasdešimt savanorių. Tai reiškė, kad visas viltis reikėjo dėti į 
Enę, o ji savo darbą gerai atlikti galės tik tada, kai panosėje nesimaišys 
pašaliniai ieškančiųjų kvapai. 

Lipdami žemyn, jie sutiko kelis valstijos ir vietinius pareigūnus, 
kopiančius į viršų. Barbara ir Piteris iš Žvejų ir medžiotojų draugijos 
stabtelėjo pakasyti Enei nosies. Šiai dar nebuvo liepta imtis darbo, tad 
labradorė džiugiai mėgavosi glostymu. 

Ieškotojai atrodo pavargę, pamanė Vajatas, bet ne praradę viltį. 
Paieškos dar netruko taip ilgai, kad būtų galima laikyti jas bevaisė- 
mis, bet jau artėjo prie keturių valandų ribos, o tai kėlė nerimą. Kokį 
nuotolį vaikas iš tiesų galėjo nueiti paryčiais? Ir kodėl ji neatsiliepė 
šaukiama vardu? 

Paprasta paieška darėsi vis sudėtingesnė. Šie pareigūnai, Barba- 
ra su Pyteriu, tai puikiai suprato. 

Pagaliau jie pasiekė įsmigusią į žemę „Audi“. Dar neprabilęs Fre- 
četas sau po nosimi tyliai švilptelėjo. 

— Po paraliais. Čia tai nusileidimas ant nosies. Panašu, kad ma- 
šina nusivožė nuo skardžio ar panašiai. 

Vajatas nieko nepasakė. Negavęs galutinių tacheometro analizės 
rezultatų, jis nenorėjo nieko sakyti apie „ar panašiai . 

Enė taip pat apžvelgė sumaitotą automobilį ir tyliai viauktelėjo. 
Ji daugiau nebesimalė, bet atidžiai stebėjo savo dresuotoją. Ji viską 
supranta, pamanė Vajatas. Neklystanti šuniška intuicija jai kuždėjo, 
kad atėjo metas dirbti, suvokė Vajatas. 
langą. 

— Manote, kad mergaitė sėdėjo gale? — paklausė jis. 

— Laikomės tokios prielaidos, — ištarė Kevinas. 

— Švaru, — pakomentavo Frečetas. 

Vajatas suraukė antakius: 

— Ką nori pasakyti? 

— Sakau, kad dauguma žmonių mašinose vežiojasi visokio 
šlamšto. Užkandžių, vandens butelių, tokiu metų laiku praverčiantį 
paltą, nežinau. Laiškų, kurių dar neparsinešė namo, šunų pasaitėlių, 
visokių nesąmonių. Bent jau mano mašinoje jų pilna, lažinuosi, kad 
ir taviškėje panašiai. 

Dėl to Vajatas negalėjo ginčytis. Jis priėjo arčiau. Iš pradžių sky- 
rė dėmesį į priekiui padarytą žalą. Tačiau dabar pastebėjo, apie ką 
kalbėjo Frečetas. Ant mašinos grindų, po užpakalinėmis sėdynėmis, 
buvo pribirę šukių, galbūt nuo viskio butelio, o gal jas čia pažėrė nuo 
priekinės sėdynės šliauždama vairuotoja. Tačiau, visiška tiesa, nesi- 
matė jokių kasdienių šiukšlių — senų kavos puodelių, vandens bute- 
lių, užkandžių vaikui, žaidimams mašinoje skirto „iPad“... Nieko. Nei 
ant galinės sėdynės, nei bagažinėje nieko nebuvo. 

Panašu, kad vykstant pasivažinėti vairuotojui tereikėjo vieninte- 
lio dalyko — butelio „Glenlivet“. 

— Ar tai trukdo? — paklausė dresuotojo Vajatas. 

— Visiškai ne. Tiesą sakant, netgi priešingai. Bijojau, kad jei gale 
bus daugiau stiklo šukių, Enė susižeis kojas. Manau, galėtume įleisti 
ją į mašinos bagažinę, liepti nušokti ant užpakalinės sėdynės ir imtis 
darbo. Ei, Ene! 

Aukso spalvos labradorė, kuri vis dar paklusniai sėdėjo prie Ke- 
vino, atsakė unkštelėjimu. 

— Nori padirbėti? 

Ji vieną kartą entuziastingai sulojo. 

— Gerai, brangioji. Imkimės darbo. Ateik, Ene. Čia! 

Šuo nėrė prie jo it geltona kulka ir sustojo prie pat dresuotojo 
veido, laukdama kitos komandos. 

— Šok! 

Ji įšoko į bagažinę. 

— Pirmyn! 

Ji atsidūrė ant užpakalinės keleivio sėdynės, bet nepuolė uosti ir 

— Gerai, Ene, — pro pravirą bagažinės dangtį šūktelėjo Freče- 
tas. — Sutarkime šitaip. Dingo mergaitė, ir mes privalome ją surasti. 
Rasti, ar supranti mane? 

Vajatui toks bendravimas su šunimi pasirodė gana betarpiškas, 
bet koks jam skirtumas? Atrodė, Enė tikrai viską supranta — klausė 
pakėlusi ausis, įsitempusi visu kūnu. 

— Uosk! 

Šuo nuleido galvą ir ėmė uostinėti sėdynę, durų rankenėlę, lan- 
g3. Ji uodė truputį prašiepusi viršutinę lūpą, lyg siurbtų kvapą ne vien 
nosimi, bet ir mėgintų pajusti jo skonį burnoje. 

— Eik ieškoti, Ene. Eik ieškoti! 

Šuo suinkštė, uostinėdamas sėdynes savotišku juostiniu princi- 
pu: pirmyn atgal, pirmyn atgal. Ji dirbo išsijuosusi, galėjai tuo nea- 
bejoti, nes visą dėmesį buvo sutelkusi nebe į šeimininką, bet į kvapo 
paiešką. 

Ji atsitraukė. Galine sėdyne pasitraukė link keleivio vietos už 
vairuotojo. Įnirtingai viską apuosčiusi, vėl tyliai suunkštė. Enė apš- 
niukštinėjo užpakalinės sėdynės dureles nuo viršaus iki apačios, nuo 
vieno šono iki kito. Tada nusprendė persikelti į apačią ir žengė ant 
stiklu nužertų grindų. 

Ačiū Dievui už batus šunims, padėkojo Vajatas. Antraip nebūtų 
galėjęs žiūrėti. 

Pasigirdo dar daugiau nervingo, įtempto unkštimo. Paskui Enė 
šoktelėjo į bagažinę ir ją nuodugniai apuostė. 

Vieni šunys, užuodę kvapą, atsigula. Kiti suloja. Vajatas neišma- 
nė visų niuansų, bet galėjo nuspėti, kad Enei kol kas nesisekė. Ir ji dėl 
to nervinosi. 

Ji akivaizdžiai sutrikusi pažvelgė į Frečetą ir vėl suunkštė. 

— Uosk! — pakartojo jis. 

Šuo ir vėl nuleido galvą, vėl ėmė šniukštinėti. Iš bagažinės ji 
peršoko ant užpakalinių sėdynių. Po kelių minučių atkaklių tyrinėji- 
mų Enė sugrįžo į galinės sėdynės vidurį. Pauostė, stabtelėjo, tada vėl 
pauostė. 

Tada, pakėlusi galvą, pasisuko į centrinę konsolę ir atsargiai ją 
apšniukštinėjo. Šuo suprato, kad čia šukės, dingtelėjo Vajatui. Arba 
turėjo pakankamai patirties, kad žinotų, jog reikia elgtis atsargiai. Ji 
saugodamasi pauostė šukes. Ir staiga. 

Au! 

Grįžo prie galinės sėdynės vidurio. Dar kartą sulojo. Peršoko į 
bagažinę. Ir vėl sulojo, iškėlė uodegą, įbedė akis į Frečetą ir pasiruo- 
šusi nėrė nuo užpakalinio buferio. 

Frečetas viską suprato: 

— Ieškok, Ene. Ieškok! 

Ji šovė iš automobilio šiek tiek per daug entuziastingai, tad teko 
stabtelėti ir vėl surasti kvapo pėdsaką. Tačiau po kelių minučių jau 
keliavo kvapo paliktu taku — nuleidusi galvą lengvai bėginėjo čia į 
vieną, čia į kitą pusę, čia prie krūmo, čia prie kito. Ji ėmė kilti šlaitu į 
viršų, ir jie pasekė jai įkandin. 

Keliaudamas šuniui iš paskos, Vajatas pastebėjo ženklus, į ku- 
riuos prieš tai nebuvo atkreipęs dėmesio. Kaip nulaužta šita krūmo 
šakelė. Ant kito krūmo matėsi juodų plaukų sruoga, įstrigusi tarp 

poros lapų. Šia kryptimi keliavo žmogus ir, sprendžiant iš nulaužtos 
šakelės, visai neseniai. 

Pėdsakų trajektorija niekada nebūdavo tiesi. Jie laikėsi trijų 
metrų atstumu ir suteikė Enei reikalingą erdvę darbui, o ši turseno į 
priekį, grįždavo atgal, puldavo į kairę ir mesdavosi į dešinę. Vyresnis 
ir išmintingesnis šuo būtų sekęs iš lėto, bet panašu, kad Enei kur kas 
labiau patiko gaudynės. Ji ras savo taikinį, net jei dangus griūtų. 

Jie traukė šlaitu viršun keista zigzago trajektorija, lyg Žmogus 
pats nebūtų žinojęs, kur eina. Lyg būtų klydinėjęs tamsoje. 

Dar daugiau įrodymų: išverstas akmuo, sutrypta žolė, audinio 
skiautė. Vajatas prie kiekvieno iš jų pastatė po ženklą, kad būtų gali- 
ma vėliau juos užregistruoti. Jie turėjo sudaryti šios trajektorijos Že- 
mėlapį, jį nusibraižyti ir susirinkti visus įkalčius testavimui. 

Įveikę du trečdalius kelio, priėjo didelį riedulį, kurio viena pusė 
buvo ištepta rudai raudona spalva. Kraujas, suprato Vajatas. Toks tirš- 
tas, kad net lietui nepavyko jo nuplauti. Ji stabtelėjo, nes Enė uosti- 
nėjo riedulio apačią ir nervingai unkštė. Vadinasi, mergaitė buvo su- 
žeista. Galbūt, kaip jie ir svarstė, ji pirmiau už motiną atgavo sąmonę 
ir leidosi ieškoti pagalbos. 

Vienišas vaikas, stovintis prie kelio vidury nakties... 

Jie nebesišnekėjo. Enė patraukė pirmyn. Vyrai nusekė jai iš pas- 
kos, netardami nė žodžio. 

Nusigavusi iki šlaito viršūnės, Enė ėmė loti. Ji puolė į kelią, šuolia- 
vo į priekį, pasuko į dešinę, į kairę, tada it pasiutusi leidosi bėgti penkių 
metrų spindulio ratu. Ji perbėgo į kitą kelio pusę, šovė atgal. Nusilei- 
do šlaitu žemyn apie dešimtį metrų, tada strimgalviais šoko atgal. 

— Ieškok! — paliepė Frečetas, rūsčiai suraukdamas antakius. — 
Juk sakiau, kad ji dar jauna, — burbtelėjo jis, pusiau atsiprašinėda- 
mas, pusiau aiškindamas. 

Staiga šuo atsisėdo. Ji įbedė akis į Frečetą, du kartus sulojo, tada 
nuleido galvą ir atsigulė ant žemės. Ji nebepriminė draugiško ir jėgų 

— Ką tai reiškia? — nesuprato Vajatas. 

— Jai jau gana. Ji ne tik pametė pėdsaką, bet ir visiškai nusi- 
kalė. Reikės pailsėti prieš kitą bandymą. Duokite mums trisdešimt 
minučių. 

Vajatas linktelėjo kinologui, kuris patraukė prie savo nuliūdusio 
globotinio. 

— Šunys sunkiai susitaiko su nesėkme, — pakomentavo Ke- 
vinas. 

— Visai kaip ir aš, — tarė Vajatas ir, priėjęs prie šlaito krašto, 
pažvelgė į vingiuotą taką, kuriuo ką tik užkopė į viršų. Vadinasi, žmo- 
gus — dingusi mergaitė? — užkopė iki čia, o tada... 

— Pone. 

Vajatas atsisuko ir pažvelgė į stovintį už nugaros pareigūną Todą 
Reinsą. 

— Todai, sveikas, — pasisveikino Vajatas. — Girdėjau, tu pir- 
masis atvykai įvykio vieton. Dėkui, kad ėmeisi vadovauti mergaitės 
paieškai. 

— Nėra už ką. Pone, ten yra pėdsekys šuo, tiesa? 

— Aha. Ji vardu Enė. Dar jauna, bet puikiai padirbėjo ir atvedė 
mus kvapo pėdsakais iki čia. Tačiau dabar, kaip pats matai, ji yra šiek 
tiek pervargusi. 

— Ji pametė kvapo pėdsaką? 

— Greičiausiai. 

— Numanau kodėl. 

Vajatas kilstelėjo antakį. 

— Prašyčiau paaiškinti, pareigūne, — paprašė Vajatas. 

— Ar matote tą ženklą tenai? 

Vajatas atsisuko į kelią. Maždaug už penkių metrų stovėjo gelto- 
nas ženklas, perspėjantis apie laukiantį staigų posūkį. 

— Vos atvykęs į įvykio vietą, atkreipiau dėmesį į šį ženklą, nes 
prie jo stovėjo Danielis Ledo — vyras, kuris ir iškvietė pagalbą. O 
štai toje vietoje, — Reinsas parodė į Enę, kuri tebegulėjo ant žemės ir 

Vajatas atsitiesė: 

— Nori pasakyti... 

— Toje vietoje greitosios medikai paguldė vairuotoją ant neš- 
tuvų. 

Vajatas užsimerkė. Dabar jis suprato. Kvapas, pagal kurį šuo atve- 
dė juos šlaitu į viršų, buvo ne mergaitės. Tai buvo vairuotojos kvapas. 

— Visada yra rizika, — burbtelėjo jis. — Juk gali liepti šuniui 
sekti, bet negali nurodyti ką. 

Jis patraukė prie Frečeto pranešti naujienų. Pastarasis pakartojo, 
kad šuniui reikia pertraukėlės, bet po dvidešimties arba trisdešimties 
minučių jie ir vėl galės pabandyti. 

Ir jie bandė. Du kartus, nors rezultatas buvo toks pat. 

Anot Enės, iš mašinos vedė tik vieno kvapo pėdsakas. Vienas 
kvapas užkopė šlaitu į viršų prie kelio. Jie pavedžiojo ją aplink maši- 
ną. Netgi nusivedė prie šniokščiančio upeliuko. 

Enė paniuro ir atrodė įsižeidusi. Ji savo darbą atliko. 

Vienas kvapas. Vienas pėdsako takas. Vienas žmogus, kuris 
mįslingai dingo asfaltuoto kelio viduryje. 

Enė laikėsi tokios versijos ir neketino jos keisti. 

— Ką gi, — praėjus vos kelioms minutėms po dešimtos, pareiškė 
Vajatas, — panašu, kad turime problemą. 


5 skyrius 


Apie ką svajojote, kai buvote maži? Gal norėjote tapti balerina 
ar kosmonautu, o gal net superherojumi raudona skraiste, galinčiu 
šokinėti per namų stogus? O gal manėte, kad tapsite teisininke kaip 
mama arba gaisrininku kaip tėtis. O galbūt visai nejautėte ryšio su 
savo šeima. Tiesiog troškote kuo greičiau nuo jos atitrūkti ir niekada 
nebesidairyti atgal. 


Tačiau svajojote. 

Kiekvienas svajoja. Berniukai, mergaitės, gimę gete arba augę už 
baltų tvorų. Kiekvienas trokšta kažkuo būti, kažką veikti. 

Tikriausiai ir aš turiu svajonių, bet, nors užmušk, negaliu jų pri- 
siminti. 

Į palatą atėjo daktarė. Ji stovi prie durų ir kalbasi su vyru, prisi- 
statančiu mano sutuoktiniu. Jie suglaudę galvas ir kalba pakuždomis, 
lyg įsimylėjėliai, pamanau, tik nežinau kodėl. 

— O prieš avariją miegodavo geriau? — teiraujasi daktarė. 

— Ne, per naktį geriausiu atveju pamiegodavo keletą valandų. 

— O galvos skausmai nesiliovė? 

— Vis dar labai skauda. Daugiau ji nieko nebekalba apie tai. 
Tiesiog randu ją gulinčią ant sofos ir užsidėjusią ledukų maišelį ant 
kaktos. 

— Kaip nuotaika? 

Vyras susijuokia: 

— Jei diena gera, kankina tik depresija. Jei bloga — gali ir nu- 
žudyti. 

Daktarė linkteli. Ant jos kortelės užrašyta „Gyd. Sara Selik“. Ji 
labai graži, tamsaus gymio ir egzotiškų bruožų. Ir vėl man nerimą 
sukelia jos ir mano vyro artumas. 

— Emocinis labilumas yra dažnas šalutinis potrauminio sindro- 
mo poveikis, — paaiškina ji. — Artimiausiems žmonėms jį išgyventi 
itin sunku. O kaip jos atmintis? Gal ėmė geriau atsiminti ką tik išti- 
kusius įvykius? 

— Vos atgavusi sąmonę teigė, kad manęs neprisimena. 

Daktarė Selik kilsteli antakį, nes tai, atrodo, ją nustebino. Ji per- 
verčia rankose laikomą kortelę. 

— Turbūt nereikia net sakyti, kad užsakiau kompiuterinę galvos 
tomografiją, o ką jau kalbėti apie skubią magnetinio rezonanso to- 
mografiją, atliktą vos atvykus į ligoninę. Abu testai nerodo pakitimų, 
tačiau, žinodama praeityje jos patirtas galvos traumas, liepiau atlik- 
ti šiuos tyrimus pakartotinai per kitas dvidešimt keturias valandas. 

Kaip ji reagavo į savo padėtį? Susijaudino? Pratrūko pykčiu? Puolė į 
ašaras? 

— Niekaip. Tiesiog... ji teigė nežinanti, kad esu jos vyras, nors ši 
žinia jos nė kiek nenustebino. 

— Prieš įvykį ji gėrė. 

Mano vyras nuraudo, lyg tai būtų buvusi jo kaltė. 

— Maniau, kad iš namų išnešiau visus butelius, — burbtelėjo jis. 

— Prašau prisiminti, ką sakiau prieš tai: alkoholis tiesiogiai ap- 
sunkina smegenų gijimą. Todėl tokiam asmeniui kaip ji bet koks al- 
koholio vartojimas trikdo sveikimo procesą. 

— Žinau. 

— Ar taip nutinka pirmą kartą? 

Jis dvejoja, ir netgi aš suvokiu, kad tai reiškia, jog tokių atsitiki- 
mų yra pasitaikę ir anksčiau. 

Daktarė Selik rūsčiai jį nužvelgia: 

— Alkoholio vartojimas, esant smegenų pažeidimams, palieka 
sunkių padarinių, ypač pacientams, turintiems polinkį į piktnaudžia- 
vimą svaigalais. O jūsų žmona per kelis mėnesius patyrė net tris sme- 
genų sutrenkimus, tad yra labai pažeidžiama. Net ir viena vyno taurė 
padarys jai ir momentinės žalos, ir padidins riziką tapti priklausomai 
nuo alkoholio. 

— Žinau. 

— Po šios avarijos jos gijimas regresuos. Per trumpą laiką pas- 
tebimi kone geometrine progresija didėjantys daugybinių smegenų 
traumų padariniai. Nesistebiu, kad jai sugrįžo amnezija. Tikėtina, kad 
ją taip pat kankins stiprus galvos skausmas, koncentracijos stoka, ne- 
pakeliamas nuovargis. Taip pat gali atsirasti nusiskundimų dėl padi- 
dėjusio jautrumo šviesai ar kurios nors iš juslių paaštrėjimu — uoslės, 
klausos, regos. Arba priešingai — ji gali pasijusti lyg po vandeniu, 
nesugebanti įsitraukti į pasaulį. Žinoma, tokie priepuoliai gali sukelti 
nerimą ir paaštrinti nuotaikos svyravimus. 

— Puiku, — niūriai atsako vyras. 

— Būtų geriausia, jei namuose vyrautų ramybė. Būtų nuolatos 
laikomasi režimo. 

— Supratau. Ji manęs nebeprisimena, tad kodėl turėtų priešintis 
tam, ką sakau. 

Daktarė kalba toliau, lyg vyras nebūtų nė prasižiojęs: 

— Galite nusiteikti, kad ji greitai pavargs. Patarčiau riboti laiką 
prie ekrano: jokių vaizdo žaidimų, jokių „iPad“, net ir televizijos laidų 
bei filmų. Leiskite jos smegenims ilsėtis. A, ir jokio vairavimo. 

— Vadinasi... ramus namų gyvenimas, kad dešimtą jau būtume 
lovoje. 

Daktarė pasižiūri į jį smarkiai suraukdama antakius. Į tai (mano) 
vyras jai atsako perbraukdamas ranka susitaršiusius plaukus. 

Pajuntu, kaip giliai sujuda prisiminimas. Stoviu kitame kamba- 
ryje, kitu laiku. 

Prašau, Nike. Daugiau nebesipykime. 

Suvokiu, kad greičiausiai kadaise mylėjau šį vyrą. Tik tokiu būdu 
sugebėčiau paaiškinti skausmą, kurį man sukelia jo buvimas šalia. 

Daktarė Selik toliau aiškina apie mano nesibaigiančius poreikius 
ir priežiūros reikalavimus. Akivaizdu, kad mano atvejis jai pažįsta- 
mas. Daugybinės galvos traumos, taip ji sakė. Nujaučiu, kad turėčiau 
žinoti, ką tai reiškia, bet žodžiai painiojasi mano galvoje. Jie vartalio- 
jasi aukštyn kojom, demonstruodami svaiginančią alfabeto akroba- 
tiką. Man skauda galvą, už smilkinių tvenkiasi pažįstamas migrenos 
pulsavimas. 

Pagalvoju apie Vero, besimokančią skraidyti. 

Aš turėjau svajonę. Dabar beveik ją prisimenu, juntu lyg žodį, 
besisukantį ant liežuvio galiuko. Kadaise, seniai seniai, ankštame 
bute, dvokiančiame senomis nuorūkomis, riebiu maistu ir įsisenėju- 
siu beviltiškumu, aš svajojau apie žalią žolę. Įsivaizdavau atvirą lauką, 
kuriame galima bėgioti. Troškau, kad mano veidą glostytų saulė. 

Troškau. Jutau didžiulį maudžiantį poreikį, kurį sugebėjau įvar- 
dyti tik prabėgus daugybei metų. 

Troškau, kad mane kas nors mylėtų. 

Ak, Vero. Atleisk man. 

Daktarė Selik išeina. Vyriškis, kuris teigia esąs mano sutuokti- 
nis, grįžta prie lovos krašto. Jis ir vėl surimtėjęs, raukšlės vagoja tamsų 
veidą. Tačiau ir vėlgi, jis nėra nepatrauklus. 

Pamatęs, kad aš pabudau, jis pamėgina nusišypsoti, bet akys ne- 
sišypso. Jis susirūpinęs. Manimi? Ar dėl kažko kito? 

Jis vilki šviesiai žydrus marškinius atsagstyta apykakle. Mano 
žvilgsnis apsistoja ties atidengtu odos lopinėliu, smarkiai įdegusiu 
nuo daugybės metų, praleistų lauke. Akimirkos dalelę įsivaizduoju, 
kaip bučiuoju tą lopinėlį, kaip slystu liežuviu jo raktikauliu. Jaučiu jo 
skonį. Suvirpu nuo jo. 

— Sveika. 

Jis paima mano ranką, lyg norėdamas nuraminti. Pajuntu jo 
nykščio nuospaudas. 

Mano galva vėl pulsuoja. Staiga pasijuntu pavargusi, nusivariusi 
nuo kojų. 

Panašu, kad jis viską supranta. 

— Skauda galvą? 

Negaliu kalbėti. Tik žiūriu į jį. Jis paleidžia mano pirštus ir patri- 
na man smilkinius. Aš kone atsidūstu. 

— Ar prisimeni avariją? — paklausia jis manęs. 

Neprisimenu, bet ir negaliu kalbėti, tad tyliu. 

— Remiantis kompiuterinio tomografo duomenimis, — tęsia 
jis, — tu patyrei dar vieną smegenų sutrenkimą, jau trečią per pusę 
metų. Be to, dar susitrenkei krūtinkaulį, išsinarinai kelis šonkaulius, 
o siūlių skaičiumi galėtumei varžytis su skiautiniu. Tačiau greitosios 
medikai spėjo gražiai tave sulopyti. Neurologai nerimauja dėl tavo 
smegenų sutrenkimo, dėl tavo trečio smegenų sutrenkimo. 

— Sukelia... migrenas, — sumurmu aš. 

— Taip. Ir dar įvairaus stiprumo sutrikimą, nerimą, bendrą nuo- 
vargį, padidėjusį jautrumą ir trumpus amnezijos priepuolius. Ir dar 
porą nereikšmingų komplikacijų, pavyzdžiui, nesugebėjimą atpažinti 
savo vyro, — bando kalbėti nerūpestingai, bet jam nepavyksta. — 

Tavo atmintis sugrįš, — rimčiau priduria jis. — Galvos skausmai 
prislops. Atgausi sugebėjimą susitelkti ir veikti. Tačiau tam prireiks 
laiko. Tau reikia ilsėtis, suteikti galimybę atsigauti sukratytoms sme- 
genų ląstelėms. 

— Alkoholis yra blogis. 

Jis sustingsta ir atidžiai pasižiūri į mane savo tamsiai rudomis 
akimis. 

— Alkoholis nerekomenduojamas žmonėms, patyrusiems sme- 
genų traumą. 

— Bet aš geriu. 

— Gėrei. 

— Esu girtuoklė. 

Jis nieko nepasako, bet išvystu atsakymą vyro veide. Kad kadaise 
jis manė, jog man užteks vien jo. Panašu, kad klydo. 

— Apie ką svajojai, kai buvai mažas? — paklausiu. 

Jis suraukia antakius. Kai suraukia antakius, apie jo akis susi- 
meta raukšlelių voratinklis. Dėl to turėtų atrodyti vyresnis, ne toks 
simpatiškas. Bet ir vėlgi, taip nėra. 

— Nežinau. Kodėl klausi? 

— Kodėl gi ne? 

Jis šypteli. Jo nykščiai tebejuda ties mano smilkiniais, masa- 
žuodami mažais apskritimais. Jis taip arti, kad užuodžiu nuo jo odos 
sklindantį švaros ir muilo aromatą — truputį pažįstamą ir truputį 
svaiginantį. Jei galėčiau pajudėti, pasilenkčiau ir įkvėpčiau jo giliau. 

Tačiau lieku gulėti. Juntu, kaip galvos glūdumoje tvenkiasi tam- 
sa. Pajuntu baimę nepasiduoti jo aromato kerams. 

Bėk. 

Tačiau, savaime suprantama, negaliu. Guliu ligoninės lovoje, 
prikaustyta baltais apklotais ir sutrenktomis smegenimis, o vyras ma- 
sažuoja man smilkinius ir glosto plaukus. 

— Ėmiau svajoti nuo tada, kai pirmą kartą tave pamačiau, — 
patyliukais kalba jis kimiu balsu. — Pasijutau it žaibo trenktas, kaip 
sakoma. Tu žiūrėjai visai ne į mane. Bet aš tave pastebėjau ir... supra- 

tau, kad visą gyvenimą laukiau būtent šios akimirkos. Surasti tave. Tu 
pavergei mane, Nike. Šis jausmas neišblėso iki šiol. 

Ant skruosto pajuntu jo alsavimą. Ir vėl pajuntu kvapą, jei galė- 
čiau, pasukčiau galvą. 

Bėk. 

Tada ant jo žandikaulio pastebiu nykstančią mėlynę. Nesusival- 
dau. Ištraukiu ranką iš po apkloto. Paliečiu mėlynę, braukiu per ją 
pirštais, pajuntu ataugusius barzdos šerius, kurių jis neturėjo progos 
nusiskusti. Jis neatsitraukia. Bet nuleidžia rankas nuo smilkinių, ir 
pajuntu, kad sulaiko kvėpavimą. 

Ši mėlynė atsirado per mane. Neabejoju nė per nago juodymą. 
Aš jam trenkiau. Ir vėl trenkčiau, jei turėčiau bent menkiausią gali- 
mybę. 

— Tu nekenti manęs, — sušnibždu teiginį, o ne klausimą. 

— Nesąmonė, — atsako jis. Akivaizdžiai meluoja. — Tu nekenti 
manęs, — pataiso jis mane dar tylesniu balsu. — Tačiau nenori pa- 
aiškinti kodėl. Kadaise mes buvome laimingi. Bet staiga... aš vis dar 
svajoju, Nike. O tu? 

Aš paslydau, padariau klaidą. Nes net jei ir neprisimenu, kas 
esu, esu linkusi manyti, kad žinau, apie ką svajojau. Tikrai ne apie tai. 
Nieko panašaus. 

Vero, ir vėl ją matau, vaizdas pakraščiais patamsėjęs. Lyg vaiz- 
dinys bluktų iš mano pavargusios sąmonės, susitelkti darosi beveik 
neįmanoma. Ji nusisuka, tarsi ketindama išeiti, ir aš staigiai pagalvo- 
ju, kad noriu čiupti ją už rankos. Noriu, kad ji pasiliktų. Negaliu jos 
paleisti. 

Ji pažvelgia į mane. Su nuostaba suvokiu, kad jos veidas siaures- 
nis ir vyresnis. Daugiau ji nebe vaikas, bet mergaitė, dešimties, vie- 
nuolikos, galbūt dvylikos metų amžiaus. 

— Kodėl aš? — gailiai paklausia ji. 

— Vero, — sušnibždu. 

— Šššš, — taria mano vyras. 

— Kodėl aš, kodėl aš, kodėl aš? 

Ji vėl nusisuka. Palieka mane. Bandau pagriebti ją už rankos, bet 
ji išslysta. Negaliu jos sulaikyti. Pasaulyje taip tamsu. Mano galva tuoj 
sprogs. O galbūt jau sprogo. 

— Vero! 

— Nike, prašau! 

Aš daužausi. Kovoju. Aš tai žinau, bet ir nežinau. Svarbiausia 
prasibrauti iki Vero. Jis man neleidžia pas ją patekti. Dabar tai supran- 
tu. Ir tai nėra pirmas kartas. 

— Sesele, sesele! — kažkas sušunka. Sušunka vyriškis, teigiantis 
esąs mano sutuoktinis. 

Vero, Vero, Vero. Ji traukiasi nuo manęs. 

Aš bėgu. Ligoninės lovoje? Savo galvoje? Ar tai svarbu? Aš bėgu, 
pasiveju ją. Pagaunu jos ranką, tvirtai įsikimbu. 

Vero atsisuka. 

Iš jos tuščių akiduobių pabyra kirmėlės ir ima raitytis ant spin- 
dinčios baltos kaukolės. 

Turėjai man pasakyti, kad mažoms mergaitėms nelemta skraidyti. 


Viena akimirka. Vienas prisiminimas. Jis staigiai išblunka. 
Ir aš esu ne kas kitas, o du kartus iš mirusiųjų prisikėlusi moteris. 


Ateina seselė. Daugiau nebesidraskau. Guliu visiškai ramiai, kol 
ji suleidžia vaistus. Žvelgiu tiesiai priešais save. Už pasilenkusios se- 
selės nugaros. Už išsekusio savo vyro veido. Žvelgiu į pravertas duris, 
kur manęs laukia pora detektyvų. 


6 skyrius 


Vajatas ir Kevinas pasirodė ligoninėje pačiu laiku. Juos domi- 
nantis asmuo įnirtingai blaškėsi lovoje, o ją mėginantis sutramdyti 

vyras šaukėsi pagalbos. Tada atskubėjo seselė ir staigiai suleido jai 
žvėrišką dozę raminamųjų — taip Vajato galimybė viską išsiaiškinti 
nuėjo šuniui ant uodegos. 

Jų vairuotoja, kurios mašinos registracijos dokumente buvo 
įrašytas Nikolės Frank vardas, atsijungė. Beliko tik vyras, kuris giliai 
kvėpavo ir atrodė truputį nusikamavęs. 

Sutuoktinis, spėjo Vajatas. Arba vaikinas. Nesvarbu. Vajatas no- 
rėjo išgirsti atsakymus, ir kuo greičiau, todėl net buvo pasiryžęs elgtis 
lanksčiai. Jis jau buvo išsiuntęs detektyvą į teismo rūmus, kad gautų 
orderį peržiūrėti ponios Frank medicininius dokumentus, kuriuose 
turėtų būti pateiktas ir alkoholio kiekis jos kraujyje. Jis taip pat pa- 
siuntė kelis šerifo pavaduotojus iš įvykio vietos į alkoholio parduotu- 
ves netoliese, kad jie tiksliai nustatytų, kur ir kada ji įsigijo aštuonioli- 
kos metų senumo viskio butelį. Kol kas jie stengėsi surinkti įrodymus 
dėl vairavimo išgėrus sunkinančiomis aplinkybėmis. 

Ir, žinoma, dar reikėjo išspręsti dingusios mergaitės klausimą. 

Seselė išėjo iš palatos ir į juos beveik nepažvelgė. Liko tik vyras. 
Galbūt įpusėjęs ketvirtą dešimtį, o gal jau įkopęs į penktąją. Metro 
aštuoniasdešimties, aštuoniasdešimties kilogramų. Apšepęs, bet sim- 
patiškas, taip, Vajato nuomone, moterys vadino tokius vyrus. Ne po- 
pierių šiuršentojas, bet žmogus, užsidirbantis duoną savo rankomis. 

— Pone Frankai? — spėjo Vajatas. 

— Taip“ 

Jis rūpestingai žvelgė į savo žmoną. Akimirką vyras atsitraukė 
ir metė į juos suirzusį žvilgsnį. Ir tai sudomino Vajatą. Nejaugi jis 
neturėtų džiaugtis, išvydęs porą detektyvų, kai galbūt yra dingusi jo 
dukra? Nejaugi jis, kaip tėvas, neturėtų desperatiškai užsipulti, tuojau 
pat reikalaudamas atsakymų? Nes atrodė, kad šiuo metu jam labiau- 
siai rūpi žmona. Vadinasi, mergaitė jam visai nerūpėjo? O galbūt jis 
jau žinojo, kas atsitiko Vero ir kodėl niekas jos neranda? 

Vajatas pajuto, kaip ūžtelėjo pirmoji adrenalino banga. Jis dirs- 
telėjo į Keviną, kuriam, panašu, kilo tokių pat įtarimų. Abu vyrai 
nepuolė į priekį, bet instinktyviai atsitraukė. Šeimyninėse situacijose 

dažniausiai neverta imtis agresijos. Kur kas geriau parodyti, kad esi 
tėvų pusėje. Elgtis ramiai, paprastai, šnekučiuotis. Ir tada po truputį 
vynioti virvę, kol jos pakaks vienam iš tėvų pasikarti. 

Pirmąjį žingsnį žengė Vajatas. Jis pradėjo pokalbį mandagiai, 
neužsipuldamas: 

— Gal galime su jumis minutėlę pasikalbėti? 

— Bet mano žmona... — buvo bepradedąs vyriškis. 

— Panašu, kad ji ilsisi. Mes norime užduoti kelis klausimus. 

— Juk esate policija, — ištarė vyras. 

Tačiau jis nesiginčijo. Vyriškis atsistojo ir patraukė jų link. Jis 
nusprendė pasikalbėti gražiuoju. Puiku. 

Vajatas prisistatė pats, pristatė Keviną ir tokiu būdu išgavo 
Tomo Franko vardą. Ar galiu kreiptis į jus „tu“, o ne „jūs“, Tomai? Ne, 
kreipkitės „jūs“. 

Vajatas pasiūlė vyriškiui kavos. Dar vienas draugiškas gestas. 
Tokį ankstyvą metą ligoninėje gyvenimas virte virė, tad gal jiems pa- 
vyktų rasti ramesnį kampelį pasikalbėti. Vyras atrodė neapsispren- 
dęs, todėl Vajatas su Kevinu paprasčiausiai žengė į priekį menkai ap- 
šviestu koridoriumi, vedančiu į ligoninės kavinę. Vyriškis, savaime 
suprantama, patraukė jiems įkandin, nes buvo per daug pavargęs, kad 
ginčytųsi. 

Nusipirkę kavos, jie pasisodino poną Franką už netikro fikuso 
ir ėmė jį klausinėti. 

— Iš kur pažįstate Nikolę Frank? — pasiteiravo Vajatas vien tam, 
kad žinotų. 

— Nikę? Ji yra mano žmona. 

— Ar ilgai esate kartu? 

Tomas Frankas šyptelėjo suspaudęs lūpas: 

— Žinau, kad tai nuskambės kaip nuvalkiota frazė, bet man ji 
visada buvo vienintelė. Tai supratau, kai pirmą kartą ją išvydau. 

— Kaip susipažinote? 

— Filmavimo aikštelėje. Abu dirbome kino filmų kompanijoje 
Naujajame Orleane. Aš dirbau prie scenografijos, o ji užsiėmė aptar- 

navimo paslaugomis, tiksliau tariant, maisto tiekimu. Pastebėjau ją 
pirmąją trisdešimties dienų filmavimo dieną. Tad turėjau mėnesį lai- 
ko, kad pakviesčiau ją į pasimatymą. 

— Ir kaip sekėsi? — susidomėjo Vajatas. 

— Prireikė trijų dienų, kad ištarčiau „labas“. Po trijų savaičių ji 
su manimi taip pat pradėjo sveikintis. Net tada ji buvo labai drovi. 

— Ir nuo tada esate kartu? 

— Taip. 

— Kodėl atvykote į Naująjį Hampšyrą? 

Tomas pakėlė į juos akis. Jos buvo pasruvusios krauju, paakiai 
smarkiai patamsėję. Vajatas spėjo, kad vyras prastai miegodavo dar 
prieš šitą įvykį. Problemos dėl žmonos, dėl vaiko, dėl darbo? Vėlgi 
Vajatui net galva svaigo nuo galimybių gausos. 

Tačiau Tomas tik gūžtelėjo: 

— O kodėl gi ne? Juk čia puiki valstija. Galima surengti žygį į 
kalnus, paplaukioti po ežerus. Be to, nėra pardavimų ar pajamų mo- 
kesčio. Kodėl ji gali nepatikti? 

— O kuo dabar užsiimate? — paklausė Vajatas, palaikydamas 
ramų ir paprastą pokalbio tempą. 

— Vis dar užsiimu scenografijos kūrimu, tik dabar esu laisvai 
samdomas darbuotojas. Kuriu ir gaminu įvairius butaforinius reikme- 
nis, visokius sunkiai randamų daiktų muliažus. Nikė man padeda: ji 
užsiima apdaila, dažymu, pagražinimais ir panašiai. 

— Ne geriau būtų gyventi Los Andžele? — pasiteiravo Kevi- 
nas. — Arba Niujorke? Arba kokiame nors panašiame mieste? 

Tomas papurtė galvą: 

— Tai visai nebūtina. Kino juostos filmuojamos visur, ypač vals- 
tijose, kuriose galioja palanki mokesčių sistema. Naujajame Orleane, 
Sietle, Nešvilyje, netgi Bostone vyksta nemažai filmavimų. Ir man ne- 
reikia būti filmavimo aikštelėje. Iš senų dienų turiu prisirinkęs kon- 
taktų. Scenografiją kuriantys žmonės atvyksta pas mane ir pasako, 
ko reikia. Aš jiems viską sumaketuoju, pagaminu ir išsiunčiu. Štai ir 
viskas. 

— O Nikė taip pat tuo užsiima? — perklausė Vajatas. 

— Taip. Kaip ir sakiau. 

— Kur buvo jūsų žmona vakar naktį, pone Frankai? 

Tomas nejaukiai pasimuistė, nebežiūrėdamas jiems į akis. 

— Maniau, kad namuose, — rūstokai atsakė jis. — Kai paskutinį 
kartą ją mačiau, mano žmona miegojo ant sofos. 

Kevinas su Vajatu susižvalgė. Laikas vynioti virvę, pamanė Va- 
jatas. 

— Kelinta tai buvo valanda? — vis dar mandagiu tonu paklausė 
Vajatas. 

— Nežinau. Aštuntą, devintą vakaro. 

Vajatas atidžiai pažvelgė į vyriškį. 

— Truputį per anksti gultis... — pakomentavo jis, bet įsiterpė 
Kevinas: 

— Kai paskutinį kartą matėte... 

Tomas trenkė ant stalo kavos puodelį: 

— Tai ne jos kaltė! 

Detektyvai netarė nė žodžio. 

— Noriu pasakyti, kad iš pradžių viskas buvo gerai. Mums vis- 
kas buvo gerai. Buvome laiminga pora, gyvenanti laimingą gyve- 
nimą. Tačiau prieš pusę metų vieną dieną Nikė nukrito nuo laiptų. 
Tikriausiai ruošėsi skalbti, nežinau. Aptikau ją be sąmonės ant rū- 
sio grindų. Nuvežiau į ligoninės priimamąjį, ir ten jai nustatė lengvą 
smegenų sutrenkimą. Aišku, galima pagalvoti, kad nieko čia tokio. 
Tik reikia ilsėtis ir atgauti jėgas. Tačiau po to suprastėjo jos miegas. 
Be to, atsirado nemotyvuoti pykčio proveržiai. Galvos skausmai, 
nuovargis, nesugebėjimas susikoncentruoti. Truputį pasiskaitinėjau. 
Simptomai būdingi smegenų sutrenkimui. Ir sau, ir jai kartojau, kad 
reikia būti kantriems. Ir dar truputį palaukti. Tačiau po kelių mėnesių 
radau Nikę, pargriuvusią ant paradinių laiptelių. Ji sakė, kad žengė 
pro duris. Greičiausiai ant ko nors paslydo. Bloga žinia ta, kad ji ir vėl 
susitrenkė galvą. Du smegenų sutrenkimai per tris mėnesius. 

Vyriškis pažvelgė į juos. Vajatas su Kevinu taip pat atsakė jam 

žvilgsniu, tik šįkart nutaisę šaltesnes minas, norėdami parodyti skep- 
ticizmą, pakaitinti padus. 

— Potrauminis sindromas, — rėžė vyras. — Mano žmona nėra 
girtuoklė. Bent jau anksčiau tokia nebuvo. Ir ji nėra agresyvi. Bent 
jau anksčiau tokia nebuvo. — Jis truputį pasuko galvą, parodydamas 
nykstančią mėlynę ant žandikaulio. — Tačiau po kritimų ir daugybi- 
nių smegenų traumų... Neurologai pasakė, kad jei ji patirs dar dau- 
giau traumų, jų pasekmės bus vis sunkesnės. Iš tiesų aš ne itin supran- 
tu. Aš pažįstu savo žmoną... bet pastaruoju metu ji elgiasi kaip nesava. 

— Vakar vakare palikote ją be priežiūros, — sumurmėjo Vajatas. 

— Nuėjau dirbti į savo dirbtuvę! Mūsų sklypo gale stovi dar vie- 
nas pastatas, kuriame sudėti visi mano įrankiai ir įranga. Ten aš dar- 
O dabar atsilikau. Nes taip jau atsitinka, kai tavo žmona serga. Vėluo- 
ji su darbais, nors gauni dar daugiau sąskaitų. Kai tik ji užmiega, aš 
maunu pro duris. Ir nesakau, kad tai gerai. Tiesiog kitaip negalėčiau 
išsiversti. Daktarai liepė sudaryti jai stabilios aplinkos ir normalios 
rutinos sąlygas. Tačiau jei nesugebėsiu mokėti mokesčio už namą ir jį 
iš mūsų atims, tikrai neįgyvendinsiu šių reikalavimų. 

— Iš kur ji gavo viskio? — nutęsė Kevinas. 

Tomas Frankas nuraudo. Jis pakėlė savo kavos puodelį ir gurkš- 
telėjo. 

— Nežinau. 

— O mašinos raktelius? — užviršavo Vajatas. 

— Pasiėmė iš krepšelio prie paradinių durų. Juk vairuoti jai nėra 
uždrausta — gydytojai to paprasčiausiai nerekomenduoja. 

— Tikriausiai ir gerti nerekomenduoja, — pridūrė Kevinas. 

Tomas suspaudė lūpas: 

— Ne. Nerekomenduoja. 

— Bet ji geria. 

Vajatas pasistengė nukreipti jo dėmesį į save. Nes dabar atėjo 
tinkamas metas — jis tai tiesiog juto. Tomas Frankas susierzino ir 
niršo. Jis yra išsiblaškęs ir pažeidžiamas. 

Ir jis ką tik papasakojo beveik visą jųdviejų su žmona gyvenimą 
net nepaminėdamas mergaitės, vardu Vero. 

Vajatas pasilenkė į priekį. Jis įbedė žvilgsnį į Tomą, lyg ieškoda- 
mas jo akyse tiesos, o gal tik norėdamas pasitikrinti, ar šis vyrukas iš- 
ties yra toks šmikis, kaip jie spėja. Greta sėdintis Kevinas darė tą patį. 

Tylos pauzė. Ir pagrindinis koziris. 

— Papasakokite apie savo dukrą, — ištarė Vajatas. — Kur praeitą 
naktį buvo ji? 

Tomas Frankas neatšoko. Net instinktyviai nesudrebėjo ir ne- 

— Ką? 

— Jūsų dukra, Vero. Dingusi mergaitė. 

Vajatas numanė, kokios reakcijos tikėtis, bet šito jis nelaukė. To- 
mas užsimerkė. Giliai atsiduso. 

— Aš neturiu dukters. 

— Tada Nikės duktė... 

— Seržante... Mes neturime vaikų. Išvis jokių vaikų. Nei jos, nei 
mano, nei mūsų. Nes aš apie tai žinočiau. Kartu esame jau dvidešimt 
dvejus metus. 


— Supraskite, nuo pat pirmojo smegenų sutrenkimo Nikei at- 
sirado miego problemų. Jai ėmė sapnuotis košmarai, bet tie sapnai, 
epizodai ar kaip jie ten aplanko nebūtinai naktį. Lyg jos smegenys 
būtų apverstos aukštyn kojom ir išverstos į kitą pusę. Ji neprisime- 
na žmonių, kuriuos pažįsta, pavyzdžiui, nepamena mano vardo, bet, 
kita vertus, pliurpia apie žmones, kurie neegzistuoja. Kiek aš supran- 
tu, tikrove jai virto fantazija, o fantazija — realybe. Konsultavomės 
su pora gydytojų, pažaidėme su vaistais. Geriausias gydytojų mums 
duotas patarimas — lavinti savo kantrybę. Smegenų traumoms reikia 
laiko užgyti. 

— Vero neegzistuoja, — Vajatas stengėsi suvokti šį teiginį. Nes iš 
šio pokalbio jis tikėjosi išgauti visai kitokios informacijos. 

— Jokios Vero nėra. 

— Tačiau vardas jums pažįstamas? — tarstelėjo Kevinas, nors 
buvo taip pat sutrikęs, kaip ir Vajatas. 

— Ji yra ištarusi jį anksčiau, daugiausia per miegus. Be to, buvo 
ir tam tikrų... situacijų. Supraskit, iš pat pradžių aš irgi buvau sutri- 
kęs, galbūt buvo dalykų, kurių nežinojau. Bet yra štai kaip. Jei pa- 
vyktų ją pakalbinti apie tą... Vero... pasakojimas apie tai, kas ji tokia, 
nuolatos keičiasi. Kartais Vero yra mažytė mergaitė, gal net labiau 
kūdikis, kuriuo Nikė rūpinasi. Tačiau vieną kartą aptikau Nikę spin- 
toje, nes jos su „Vero“ žaidė slėpynių. O vieną vakarą ji prisvilino 
vakarienę, nes „Vero“ visą vakarą ant jos šaukė. Tokie jau tie paau- 
gliai, paaiškino ji man. Manau... Po velnių, nežinau, ką manyti. Ta- 
čiau Vero nėra tikras žmogus. Greičiau jau didžiulė klaida, įsivėlusi 
jos smegenyse. 

— Pareigūnas Reinsas, kuris į įvykio vietą atvyko pirmas, — 
spaudė Vajatas, — teigė, kad jūsų Žmona atrodė tvirtai įsitikinusi 
tuo, ką sako. Ji neranda Vero. Ji tik mažytė mergaitė. Ją reikia surasti. 
Skambėjo gan įtikinamai. 

— Sveiki atvykę į mano pasaulį, — ir vėl atsiduso Tomas Fran- 
kas. Jo tonas nebuvo sarkastiškas, greičiau labai pavargęs. 

— Galiu jums pasakyti neurologės vardą — daktarė Sara Se- 
lik, — pasiūlė jis. — Galbūt ji jums padės suprasti. 

— Gal tai šeimos nario vardas? Negali būti kokia sesuo ar buvusi 
draugė? 

— Nikė neturi jokios šeimos. Kai ją sutikau, ji tebuvo paauglė, 
bet jau tada buvo viena ir taip gyveno kelerius metus. Jai nepatinka 
kalbėti apie praeitį. Iš pradžių aš ją spaudžiau. Tačiau dabar, praėjus 
dvidešimt dvejiems metams... Koks skirtumas? Viskas, — jis nutilo ir 
reikšmingai pažvelgė į juos, — viskas nuo to laiko buvo tiesiog pui- 
ku. Mūsų neslėgė jokie rūpesčiai, Nikės neslėgė jokie rūpesčiai. Turite 
tuo patikėti. Mano žmona tiesiog... serga. Paklauskite daktarų. Pra- 
šau, pasikalbėkite su jais. 

— Nuosekliai papasakokite apie praeitą naktį. Kas įvyko? 

— Nikė kepė vištą, — iš karto ėmė dėstyti Tomas, — o tai reiškė, 
kad tuo metu jautėsi gerai. Patyrus smegenų traumą, sunku išlaikyti 
dėmesį. Kartais ji ko nors imasi, pavyzdžiui, gaminti ir staiga... visiš- 
kai apie tai pamiršta. Tiesiog nueina šalin ar panašiai. Tačiau vakar ji 
sugebėjo iškepti vištą nuo pradžių iki galo, be jokių gaisrų. 

— O ką veikėte jūs, kol ji gamino? 

— Atsakinėjau į praleistus skambučius. Buvau namuose, jei kar- 
tais prireiktų staigiai prišokti ir išjungti dujinės liepsną, bet stengiausi 
nudirbti ir kelis darbus. 

— Pavakarieniavote. Išgėrėte vyno, alaus? 

— Žmonėms, gyjantiems po smegenų traumų, nerekomenduo- 
jama gerti alkoholį, — išbėrė Tomas. 

— Jūs neatsakėte į mano klausimą. 

— Negėrėme nei vyno, nei alaus, nei jokio kito alkoholio. Valgė- 
me vištieną su šviežių daržovių salotomis ir česnakine duona. 

— O tada? 

— Truputį pasižiūrėjome televizorių. Sodininkystės ir namų 
ūkio kanalą, lengvo turinio laidą. Svarbu nesudirginti mano žmonos. 

Vajatas užsirašė laidos laiką ir pavadinimą. 

— Taigi atėjo aštunta valanda vakaro... 

— Greičiau jau pusė aštuntos. Nikė prisnūdo ant sofos. Aš dirs- 
telėjau į laikrodį, supratau, kad gulti dar per anksti, tad nusprendžiau 
dar padirbėti. Užklojau žmoną apklotu ir tyliai išsėlinau pro užpaka- 
lines duris į dirbtuvę. 

— Kada sugrįžote? 

— Nežinau. Gal vienuoliktą. 

— Ir pamatėte, kad Nikės nėra? 

— Pastebėjau, kad jos nebėra ant sofos. Tačiau pirmiausia pa- 
maniau, kad ji pakilo į viršų atsigulti į lovą. Pasižiūrėjau vakaro nau- 
jienas ir pats užlipau viršun. Tada ir suvokiau padaręs klaidą. 

— Ką darėte tada? 

— Apėjau namus, šaukdamas ją vardu. Tada susiprotėjau pa- 
tikrinti, ar kieme stovi mašina. Pamačiau, kad jos taip pat nėra, — o 

mano nuomone, tai nebuvo gera mintis, — tad paskambinau žmonai 
į mobilųjį. 

Vajatas linktelėjo, ragindamas tęsti pasakojimą. 

Tačiau Tomas Frankas tik gūžtelėjo pečiais: 

— Ragelio ji nepakėlė. Aš nuoširdžiai net neįsivaizdavau, ką 
žmona veikia, kol man nepaskambino iš ligoninės ir nepranešė, kad ji 
atvežta į priimamąjį. Tada pirmą kartą ir išgirdau apie avariją. 

— Ką, jūsų manymu, veikė jūsų žmona nuo aštuntos vakaro iki 
penktos ryto? — pasidomėjo Vajatas. 

— Nežinau. Važinėjo, — Tomas sudrebėjo, nes „gėrė“ buvo kitas 
akivaizdus atsakymas. 

— Galbūt ji su kuo nors susitiko? Draugu, patikėtiniu? 

Meilužiu? 

— Mes ką tik čia atsikėlėme. Dar nebuvome baigę pakuotis 
daiktų, kai Nikė pirmą kartą nukrito. Nuo to laiko matomės vien su 
medicinos personalu. O ne... draugais. 

Vajatui pasirodė, kad ponas Frankas ištarė šiuos žodžius trupu- 
tėlį įsižeidęs. 

— Galbūt žinote, kodėl ji pasirinko būtent tą kelio atkarpą? Gal 
netoliese yra mėgstamas restoranas, parduotuvė ar šiaip mėgstama 
vieta? 

— Beveik neišlendame iš namų. 

— Jūsų Žmona mėgsta tam tikros rūšies viskį? 

Tomas suspaudė lūpas ir tylėjo. Vajatas visai nenustebo. Kiek 
teko apklausti apkvaitusių vairuotojų šeimos narius, iš jų informaciją 
išgauti būdavo sunkiausia. Greičiausiai dėl to jie ir būna dangstytojai. 

Vajatas nukreipė temą: 

— O kaipgi Vero? Kodėl ji sukėlė policiją ant kojų, kad surastų 
jos įsivaizduojamą vaiką? 

— Ji to nenorėjo. Ir jūs, ir aš žinome, kad Vero neegzistuoja. Bet 
Nikei... Jai Vero tam tikra prasme yra visiškai tikra. 

— Okoji įsiuto dabar? — paklausė Vajatas. — Kai mes atvykome. 

— Neįsivaizduoju. Dažnai nežinau, kodėl taip nutinka. Rutina ir 
atleidimas — toks gyvenimas laukia mano žmonos visus metus. 

— Su viskio pertraukėlėmis? 

— Klausykite, — Tomas Frankas pasilenkė į priekį ir pasidėjo 
rankas ant kelių. — Nežinau, kas įvyko praeitą naktį, bet galite per- 
žiūrėti mano žmonos dokumentus. Tai pirmasis jos nusižengimas. 
Gal galite tiesiog paskirti baudą ar panašiai? 

— Išrašyti baudą? Pone Frankai, jūsų žmona nusižengė ma- 
Žiausiai dėl vieno straipsnio — vairavimo apsvaigus sunkinančiomis 
aplinkybėmis. O tai jau sunkus nusikaltimas. 

— Bet juk ji nieko nesužeidė! 

— Ji susižeidė pati. Pagal įstatymus to pakanka. 

Ponas Frankas atsilošė. Jis atrodė rimtai priblokštas. 

— Bet... bet... 

— Ką jau kalbėti, — tęsė Vajatas, — kad per ją apygardos ir vals- 
tijos pajėgos sugaišo kelias valandas, ieškodami vaiko, kuris neegzis- 
tuoja. 

— Tai ne jos kaltė! 

— Bet vis dėlto... 

— Prašau, turite mane suprasti... — Tomas Frankas atrodė pa- 
klaikęs, beveik puolęs į paniką. — Mano žmona nėra blogas žmogus. 
Ji tik serga. Aš ja pasirūpinsiu. Atidžiau ją stebėsiu. Daugiau tai ne- 
pasikartos. 

— Maniau, kad jus spaudžia darbai. Vėluojate apmokėti sąskai- 
tas ir taip toliau. 

— Pasiimsiu atostogų. Arba pasisamdysiu padėjėją ar panašiai. 
Prašau, detektyvai. Nėra reikalo pateikti jokių kaltinimų. Mano žmo- 
na pasveiks. Pažadu, aš viskuo pasirūpinsiu. 

Vajatas atidžiai pažvelgė į vyrą. Jis nusprendė, kad Tomas Fran- 
kas nemeluoja. Vyriškis rimtai tikėjo, kad gali pasirūpinti viskuo ir 
visais. Tačiau... kažkas Vajatui visgi kėlė įtarimų. Detektyvo intuicija, 
išsiugdyta per dvidešimtį darbo metų, kuždėjo, kad jei žmona ligoni- 
nėje, pirmiausia reikia įtarti vyrą. Vajatas nieko nežinojo apie potrau- 

minį sindromą. Bet jis buvo tikras, kad visos šeimos, kiekviena iš jų, 
turėjo savų paslapčių. Vajatas ryžosi paskutiniam šūviui. 

— O kaipgi Vero? — paklausė jis. — Ja irgi pasirūpinsite? 

Ir apsidžiaugė, kai pagaliau pamatė vyrą krūptelint. 


7 skyrius 


Mudvi su Vero geriame arbatą. Sėdime prie vaikiško klevinio 
stalo, priešais ją sėdi Meškis Storulis, o priešais mane — Princesė 
Priscila. Kambarys šviesus ir saulėtas. Ant vienos iš žalsvų sienų bal- 
tais apvadais nupaišyta vijoklinė rožė. Dvigulė Vero lova pastatyta 
kambario gale ir beveik paskendusi rausvuose nėriniuose. Kambarys 
išties gražus, skirtas mergaitei, bet staiga mane nutvilko mintis, kad 
nė vienai iš mūsų čia nepatinka. 

Vero paduoda porcelianinį arbatinuką. Aš elegantiškai įsipi- 
lu obuolių sulčių į dailutį porcelianinį puodelį. Taip pat pripildau 
puodelį standžiai prikimštam rudam Meškiui Storuliui mielu apva- 
liu pilvuku, kuris sėdi man iš kairės. Tik dabar pastebiu, kad Vero jo 
stiklines akis užklijavusi lipnios juodos juostos kryžiukais. Taip pat 
užklijuotos ir Princesės Priscilos akys. 

Žvilgteliu į Vero, pasidabinusią rausvu šifonu ir begaliniu perlų 
vėriniu. 

— Viskas gerai, — nuramina ji mane. — Jie nebijo tamsos. 

Aš linkteliu, lyg tai viską paaiškintų, ir pastatau arbatinuką stalo 
viduryje. Ant sienos nutapytas krūmas ima judėti. Rodosi, kad ant 
žemės byra rausvi jo žiedlapiai. Ne tik — yra dar kažkas tamsesnio, 
šiurpesnio. Nuo spyglių laša kraujas. 

— Išgerk arbatos, — pasiūlo Vero. 

Gurkšnojame jaukioje tyloje, krimsdamos po vanilinį vaflį. 
Obuolių sulčių ir cukruoto vaflio derinys labai saldus, mane net ima 
truputį pykinti. Tačiau nesustoju. Man reikia šios akimirkos, bet ko- 
kios akimirkos su Vero — jų niekad nebus gana. 

— Jis ruošiasi tave palikti, — ištaria ji. Suprantu, kad ji kalba 
apie Tomą. 

— Jis mano, kad tu esi pamišusi. 

Nieko nesakau, tik pastatau savo antpirščio dydžio puoduką. 
Taip norėčiau ištiesti rankas per stalą ir ją apkabinti. Noriu ją paguos- 
ti, pasakyti, kad viskas bus gerai. Noriu jos atsiprašyti. Kad nežinojau, 
kaip elgtis. Kad taip jau nutinka. 

Tačiau nenoriu meluoti. 

Tik dabar suvokiu, kad šis staliukas, šis kambarys jai per daug 
vaikiški. Ji nėra šešerių metų mergytė — jai greičiau jau dvylika: pil- 
kos kaip plienas blakstienos padažytos tušu, lūpos perbrauktos žiau- 
riai ryškiais lūpų dažais. 

Ji pažvelgia į mane, gurkšteli obuolių sulčių. O galbūt viskio, aš- 
tuoniolikos metų „Glenlivet“, tiesiai iš butelio. 

— Tu dėl to nekalta, — sukuždu. 

— Melagė. 

— Jei tik galėčiau, sugrįžčiau atgal. 

— Dar didesnė melagė. 

— Vero... 

— Šššš... 

Ji staigiai atsistoja, ir aš išgirstu sunkius žingsnius, artėjančius 
koridoriumi. 

Negaliu susitvardyti. Suvirpu, ir priešais stovinti Vero šypteli, 
bet visai nemeiliai. 

Kai ji atsistojo, pamačiau, kad jos suknelės iškirptė beveik sie- 
kia bambą. Dvylikametei taip rengtis tikrai nepridera. O pro rausvus 
raukinukus švietė žalsvos ir violetinės dėmės — jos rankas ir kojas 
nusėjusios mėlynės. 

Grėsmingi žingsniai vis artėjo. Nuo vijoklinės rožės pabiro dar 
daugiau žiedlapių, iš spyglių sunkėsi šviežias kraujas. 

Noriu paliesti šią moterį-vaiką, virtusią marmuro skulptūra, 
kuri stovi įsitermpusi ir žvilgsniu provokuoja mane ką nors pasakyti 
apie jos iškirptę ir mėlynėmis nusėtą kūną. 

— Būk stipri, — sukuždu aš, bet abi žinome, kad problema ne tai. 

Vero visada buvo tvirta. Tačiau šiame pasaulyje nelankstūs daž- 
niausiai palūžta. 

Žingsniai. Garsesni. Sunkesni. Nežadantys nieko gero. 

— Tau nereikėjo čia ateiti. 

— Aš ilgiuosi tavęs. 

— Tu mane nužudei. 

Prasižioju. Daugiau nebeturiu ką pasakyti. 

— Bėk, — tvirtai paliepia Vero, labiau vaikas nei suaugęs žmo- 
gus. — Nešdinkis po velnių ir nesigręžiok atgal. 

Tačiau negaliu prisiversti jos palikti. 

— Jis jau čia! Ar tu nesupranti? Jis tave pamatys, o kai jau pa- 
matys... 

— Tu dėl to nekalta, — vėl išgirstu savo balsą, bet Vero nuo ma- 
nęs nusisuka. 

— Kvaila nevykėle. Nešdinkis. Varyk. Bėk, po velnių! Bėk! 

Noriu taip ir padaryti. Tačiau nedarau nieko panašaus. Atsitrau- 
kiu nuo stalo. Prieinu prie mergaitės, kuri jau nebėra tokia maža. Ir 
net žinodama, kas tuoj atsitiks, apsikabinu ją. 

Akimirką ji yra mano glėbyje. Jaučiu ją. Užuodžiu ją. Vero. Ir tą 
sekundę, kaip ir visada, prisimenu, ką aš padariau. 

Jos kūnas sutirpsta ant mano rankų. Ir mano glėbyje belieka tik 
kaulų krūva, ant jų raitosi šimtai storų baltų kirmėlių, kurias jaučiu 
savo oda. 

Jos kaukolė mano rankose lėtai pasisuka ir įbeda į mane juodas 
tamsias akiduobes. 

— Bėk, — man liepia skeletas. 

Bet jau per vėlu. Jis jau čia. 


Praplėšiu akis ir atsibundu. Ryškios palubės šviesos. Sterili ligo- 
ninės palata. Nebegalvoju. Imuosi veiksmų. 
Čiumpu pirmą saują laidų ir nusiplėšiu juos nuo kūno. Ištraukiu 

adatą iš rankos, tad iš jos ima čiurkšti kraujas. Kaip iš rožės spyg- 
lių, staigiai pamanau, stebėdama, kaip raudoni lašai nusėja ligoninės 
lovą. Jis čia. Jis čia. 

Negaliu suprasti, kaip veikia metaliniai turėklai. Jie pakelti, tad 
negaliu pasprukti iš lovos. Desperatiškai juos stumiu, mėgindama nu- 
spausti žemyn. Bet jie nenusileidžia, tad nusikapanoju iki kojūgalio ir 
iššoku — basomis kojomis pajuntu šaltas grindis ir neriu pro atdaras 
duris, jusdama, kaip plevėsuoja man užvilkti ligoninės naktiniai. 

Turiu bėgt. Kur, kur, kur? 

Nusigauti iki plataus koridoriaus. Jis per daug erdvus, per daug 
atviras. Visi mane pamatys. Kaip tik tuo metu seselė iš kito korido- 
riaus galo grėsmingai man šūkteli. 

Bėk. Jis ateina. O galbūt jau atėjo. 

Sprunku negalvodama, nekreipdama į nieką dėmesio, varoma 
instinkto. Man skauda pėdas, šonkaulius, krūtinę. Bet man tai nerūpi. 
Dabar svarbiausia iš čia ištrūkti. Noriu spintos. Kur ankšta ir tamsu. 
Kaip gyvūnas, bėgantis atgal į savo urvą. Spinta gali mane išgelbėti. 

Užnugaryje girdžiu dundančius žingsnius, tada dar daugiau bal- 
sų, sujudusių padėti. 

Neriu už kampo, kur stovi jis. 

— Nike, — ištaria Tomas. 

Jis išskečia rankas, užstodamas man kelią. Jo veidas nieko nesa- 
ko. Nematau nieko daugiau, tik jo tamsias akis, įbestas į mane. 

— Jis jau čia, — kaip pamišusi pasakau jam. 

— Ššššš, — atsako mano vyras. 

— Ne, ne, turiu bėgti. Turiu pasprukti. Vero taip sakė. 

Jo akyse kažkas blyksteli. Akimirką atrodo, kad jis manimi pa- 
tiki. Tada taria: 

— Klausykis mano balso, Nike. Susitelk. Į mano balsą. Kuris kal- 
ba su tavimi. Mano balsas tave ramina. 

— Turiu iš čia ištrūkti! 

— Susitelk. Į vieną tašką. Į mano balsą. Tu girdi tik jį. Ir tai svar- 
biausia. Į vieną tašką, Nike. Susitelk į mano balsą. Ir visa kita dings. 

Nenoriu susitelkti. Stoviu išsitiesusi, siūbuoju ant pėdų, man 
veržia šonkaulius, negaliu įkvėpti, mano galvoje yra skeletas, o ran- 
kos apkibusios kirmėlėmis, ir argi jis nežino, kad rožių krūmas vis 
dar kraujuoja ir kad aš ją apvyliau. Daugybę kartų, daugybe būdų. Vis 
grįžtu ir grįžtu pas ją. Ir kiekvieną kartą vis susimaunu. 

Pavargau. Staiga. Visiškai. Jaučiu, kad nebegaliu pastovėti. 

— Viskas gerai? — klausia Tomas. — Nagi, brangioji. Tikriausiai 
tau šalta. Einam atsigulti į lovą. 

Jis žingteli į priekį. 

— Kodėl aš? — mano galvoje sukužda Vero. Tačiau ji nebeverkš- 
lena, o tiesiog kalbina mane. 

— Kaip tavo galva? — tęsia Tomas. — Neskauda? 

Kaip tik tuo metu mano galva sprogsta. Susiimu už smilkinių, 
stipriai užsimerkiu. O Tomas visiškai sumažina mus skiriantį atstu- 
mą. Jo rankos apsiveja mano pečius kaip plieno spąstai. Ligoninės 
personalas atsitraukia. Kodėl gi ne? Pasirodė jos vyras. Akivaizdu, 
kad susitvarkys. 

— Klausykis mano balso, — paliepė jis. 

Taip ir padarau. Klausausi vyro balso. Jusdama ant pečių jo ran- 
kų svorį, apsisuku ir klusniai patraukiau jam iš paskos. 

Palatoje jis nesunkiai nuleidžia metalinius turėklus ir padeda 
man atsigulti į aukštą lovą. Jis pakiša mano drebančias kojas po ant- 
klode, užtraukia mėlyną apklotą virš krūtinės. 

Su apmaudu žvelgiu į jį, laukdama, kol jo veide pasirodys pikt- 
džiuga. Jis laimėjo, aš pralaimėjau, nors ir neišmanau žaidimo taisy- 
klių. Jis žvilgteli į mane, ir aš nustembu išvydusi, kad jo akys padėru- 
sios, o veidas — išsekęs. Jis susigriebia, akivaizdžiai bando atrodyti 
geriau. Dėl manęs ar dėl savęs paties? 

— Prašau, brangioji, — pradeda kalbėti jis, — negali ir toliau 
taip elgtis. Taip tik prisišauki nereikalingo dėmesio... 

Jo balsas užlūžta, jis nukreipia žvilgsnį. Jis liūdnas. Aš jį nuliūdi- 
nau. Man dėl to nesmagu, lyg ir noriu atsiprašyti. Tos tamsios tamsios 
akys, pamanau. Kaip aš kadaise jas mylėjau. O galbūt vis dar myliu? 

Jis garsiai nuryja seilę. 

— Žinau, kad netiki manimi, — toliau šneka jis. — Suprantu, 
kad tau viskas atrodo persimaišę aukštyn kojomis. Bet aš myliu tave, 
Nike. Visada troškau tau tik paties geriausio. Ir nesvarbu, ar prisimeni 
tai, ar ne. 

— Aš noriu namo, — sušnabždu. 

Jis pavargusiai nusišypso: 

— Nemanau, kad daktarai tave išleis. Tu labai sergi, Nike. Paty- 
rei tris smegenų sutrenkimus ir susidaužei šonkaulius. 

— Tu manimi pasirūpinsi. 

— Remdamasi pastarųjų šešių mėnesių patirtimi, daktarė Selik 
tau stipriai paprieštarautų. 

— Juk ne tavo kaltė, kad aš geriu, — atsakau. 

Jis nieko nesako. 

— Neprisiliesiu prie jokio alkoholio, — skubotai pažadu. — Tik 
padėk man iš čia išsikrapštyti. Čia tokia ryški šviesa. Man nuo jos 
skauda akis. 

— Tave nori apklausti policija, — šaltai atsako jis. — Turėsi su 
jais susitikti arba čia, arba namuose. 

— Tačiau aš nieko neprisimenu! 

— Netgi kaip nusipirkai butelį „Glenlivet * 

Ramiai jo ištartas klausimas priverčia mane pagalvoti. Ar aš 
prisimenu, kaip nusipirkau butelį viskio? Galbūt. Lyg ir. Ar tai išvis 
atsakymas? 

— Aš noriu namo, — pakartoju. 

Jis prasižioja. Ir užsičiaupia. Akivaizdu, kad nebežino, ką su ma- 
nimi daryti. Ar jis mane paliks? 

Ar ašjo ilgėsiuosi? 

— Ar prisimeni, ką tau pažadėjau mūsų pirmąją naktį Naujaja- 
me Orleane? — staiga paklausė jis. 

Nepamenu. Tikriausiai matyti iš mano veido. 

— Kadaise tu sakei, kad tavo namai ten, kur esu aš, — ištaria jis. 

Man šie žodžiai nieko nesako. 

— Kadaise sakei, kad mano meilė suteikia tau stiprybės. 

Neturiu ką atsakyti. 

— Kadaise sakei, kad tau visko užteks, jei tik būsime kartu. 

Nežinau, kaip elgtis — jis pasakoja svetimo žmogaus istoriją. 

Atrodo, jis supranta mano mintis. Nuleidžia pečius. Abejingai 
mane nužvelgia ir taria: 

— Tą naktį sudarėme sutartį. Kai tau pasirodys, kad užuodi dū- 
mus, ištiesi man savo ranką. Ar užuodi dūmus, Nike? 

Žiūrėdama į jį, aš suraukiu antakius. Pagaliau jo žodžiai skamba 
pažįstamai, regis, turėčiau suprasti, apie ką jis kalba. Iš lėto papurtau 
galvą. 

— O vakar užuodei dūmus? 

Turėjau pagalvoti, kad prisiminčiau. 

— Po avarijos, — burbteliu. 

Jis nieko nesako. Tik suvirpa žandikaulio raumuo. Vadinasi, iš- 
girdo. Vadinasi, jį tai skaudina. 

— Kartą man jau teko mirti, — išgirstu savo balsą. 

Mano vyro ši žinia nenustebina. 

— Kiek kartų moteris gali keltis iš mirusiųjų. 

— Mes viską ištversime, — ramiai sako Tomas. 

Dabar šypteliu aš. Galbūt ir pamiršau jo vardą, bet vis dar galiu 
atskirti, kada jis meluoja. 

Vero, pagalvoju. 

Tada ištiesiu savo vyrui ranką. 


6 skyrius 


— Kaip sekasi mūšis? — pasiteiravo Tesa. 

Laikydamas telefoną prie ausies, Vajatas šiek tiek pamąstė apie 
nerūpestingą savo merginos klausimą ir staiga sunkiai atsiduso. 

— Rytas buvo ilgas ir keistas. Tačiau gera Žinia ta, kad aš manau, 
jog mums reikėtų šuniuko. 

— Ką? 

Jis net matė, kaip ji iškart atsisėdo tiesiau ir sutrikusi sumirksėjo 
mėlynomis akimis. 

— Mielo auksaspalvio labradoro, — tęsė Vajatas. — Kuris viz- 
gins uodegą ir apipils tave bučiniais kiekvieną kartą, kai grįši namo. 
Tai būtų nuostabu. 

— Nuostabu kam? Tikriausiai žinai, kad šunis reikia šerti. Ir ve- 
džioti, reguliariai dresuoti. O mudvi su Sofi dažniausiai nebūname 
namie. 

— Ponia Enis padėtų. 

— Poniai Enis jau septyniasdešimt... 

— Ir ji yra pati kiečiausia moteriškė, kokią pažįstu. Tiesą sakant, 
jei mūsų santykiai nenusiseks, imsiu rėžti sparną apie ją. 

Jis beveik jautė, kaip Tesa užverčia akis. Nes pats pasielgė lygiai 
taip pat. Pagaliau atitrūko nuo bylos, kuri dar nebūtinai yra tikra byla. 
Tačiau jis jautė, kad ši byla tikra. Bent jau taps eismo įvykio byla. 

— Tai kodėl sugalvojai įsigyti šuniuką? — paklausė jo Tesa. 

— Nes su šuniuku smagiau gyventi. Paklausk Sofi. 

— Prašovei. 

— Žinoma, teisę padovanoti šuniuką pasilieku sau. Juk abu su- 
prantame, kad man pliusai labiau reikalingi. 

— Jau spėjai viską apmąstyti, — pastebėjo Tesa. 

— Praleidau visą rytą su pėdsekiu šunimi, — paaiškino Vaja- 
tas. — Paieška būtų kur kas geriau nusisekusi, jei būtume ieškoję tikro 
asmens, 0 ne smegenų traumą patyrusios moters fantazijos vaisiaus. 

Vajatas nesusivaldė ir vėl atsiduso. 

— Vadinasi, sekasi puikiai? 

— Aha, taip puikiai, kad, deja, niekaip nesugebėsiu atvykti va- 
karienės. Dabar, kai pavyko pašalinti vaiduoklius, teks imtis realios 
nusikaltimo vietos ir autoavarijos atkūrimo. 

— Apšviesk mane, ką jau pavyko išsiaiškinti? 

Per telefoną Vajatas girdėjo, kaip Tesa pakeičia sėdėjimo padė- 
tį, greičiausiai įsitaiso savo odiniame juodame darbo krėsle. Ji ne tik 

uždavė klausimą, bet ir troško išgirsti atsakymą. Dėl šito Vajatas labai 
mėgo susitikinėti su kolegėmis tyrėjomis. Tesa ne tik domėjosi, kaip 
praėjo jo diena, bet ir mielai norėjo drauge apsvarstyti jos įvykius. Ir 
kartais, kaip byloja patarlė, dvi galvos geriau už vieną. 

Kol sėdėjo savo visureigyje ir laukė atvykstančios policijos su 
elektroninių duomenų skaitytuvu, Vajatas pasinaudojo jos pasiūlymu. 

— Avarija, kuri nutiko vienam automobiliui, greičiausiai įvyko 
dėl vairavimo apsvaigus sunkinančiomis aplinkybėmis. 

— Koks alkoholio kiekis kraujyje? 

— Čia ir prasideda keblumai. Vairuotoja trenkė kaip spirito va- 
rykla. Tačiau ligoninėje atlikti tyrimai parodė, kad alkoholio kiekis 
jos kraujyje tesiekė vos šešias dešimtąsias promilės... 

— Neperžengia leistinos ribos. 

— Aha, bet pacientei yra nustatytas vadinamasis potrauminis 
sindromas. Per pastarąjį pusmetį ji patyrė ne vieną galvos sutrenki- 
mą. Anot gydytojos, žmogui, gavusiam smegenų traumą, užtenka net 
ir nedidelio kiekio alkoholio. Todėl dar neatmetu šio varianto. Visai 
nesunkiai įmanoma įrodyti, kad tokios būklės žmogus, su šešiomis 
dešimtosiomis promilės alkoholio kraujyje, yra ganėtinai apsvaigęs. 

Vajatas apie šį reikalą nemažai mąstė, nes toks ir buvo jo dar- 
bas. Pagal Naujojo Hampšyro įstatymus apygardos pareigūnai turėjo 
teisę patraukti baudžiamojon atsakomybėn bet kokius pažeidėjus. O 
tai reiškė, kad Vajatas ne tik surenka bylos duomenis, bet taip pat turi 
juos ir pristatyti. Remiantis vairuotojo patirtomis traumomis, šį atvejį 
galima priskirti prie vairavimo apsvaigus kategorijos, kurį toliau tir- 
ti imtųsi apygardos prokuroras, tačiau Vajatas vis tiek būtų atsakin- 
gas už kaltinimų pateikimą ir preliminarų bylos svarstymą. Jis mėgo 
juokauti, kad yra pusiau faras, pusiau teisininkas. Tačiau žinant, kaip 
šiais laikais veikia teisinė sistema, reikia būti bent devyniasdešimčia 
procentų teisininku, kad išgyventum. 

— Įdomu, — pakomentavo Tesa. — Vadinasi, susidūrei su blai- 
via apsvaigusia vairuotoja. 

— Gali būti. Taigi, o gėrimas, apie kurį kalbame, buvo supiltas į 
aštuoniolikos metų senumo viskio butelį... 

— Prabangu. 

— Prašyčiau, kad būtum mačiusi mašiną. Vaikinai nustatė, kad 
butelis pirktas vienoje gėrimų parduotuvėje maždaug už penkiolikos 
kilometrų nuo įvykio vietos. Dabar peržiūrime parduotuvės filmuotą 
medžiagą, kad sužinotume, ar viskį nusipirko pati. Kol kas, kaip rytui 
visai neblogai padirbėta. 

— Tačiau tau kažkas neduoda ramybės... — neatlyžo Tesa. 

— Gėrimų parduotuvė užsidaro vienuoliktą. Avarija įvyko apie 
penktą ryto. Tad ką tiek laiko veikė vairuotoja? Nes jei ji visą tą laiką 
vien sėdėjo ir gėrė, jos kraujyje turėtų būti gerokai daugiau nei šešios 
dešimtosios promilės. 

— Galjai galėjo padėti draugas ar kompanionas? 

— Įmanoma. 

— O ką vyras? 

— Jis teigia, kad buvo užsiėmęs savo dirbtuvėje. Panašu, nė nejį- 
tarė, jog Žmona su smegenų sutrenkimu pradingo. 

— Matyt, jis negaus sveikinimo Valentino dienos proga. Kurioje 
vietoje mašina pateko į avariją? Judrioje gatvėje? Vietovėje, kur pilna 
parduotuvių, restoranų, barų — vietų, kur vairuotojas galėjo links- 
mintis? 

— Nieko panašaus. Nuo gėrimų parduotuvės iki įvykio vietos 
suskaičiavau porą degalinių, štai ir viskas. Tad vėlgi klausimas, ką ji 
veikė šešias valandas? 

— Galbūt... 

Jis girdėjo, kaip Tesa mąsto. 

— Galbūt ji nieko neveikė. Galbūt... šiaip sau stovėjo kur nors. 
Bandė susigaudyti savo mintyse. Iš savo patruliavimo laikų galiu 
pasakyti, kad nustebtum sužinojęs, kiek man teko aptikti vienišų 
žmonių, vidury nakties sėdinčių automobiliuose. Jei tavo vairuotojai 
sutrenktos smegenys ir ji yra patyrusi galvos traumų, galbūt jai irgi 

reikia susiorientuoti. Dar vienas pasimetęs žmogus, ieškantis kelio į 
šviesą. 

— Tad ji nusiperka butelį viskio. Bando paskandinti liūdesį... 

— Mažais gurkšniukais. Tik šešios dešimtosios promilės. 

— Po to nusprendžia leistis į kelią. Ieškoti mergaitės, kuri neeg- 
zistuoja. 

— Mergaitės? — sukluso Tesa. 

Vajatas krūptelėjo. Jis neketino išduoti šios istorijos dalies. 

— Į įvykio vietą atvykus pirmajam pareigūnui, moteris teigė ne- 
randanti savo dukters, Vero. Tačiau vyras, su kuriuo jie drauge jau 
dvidešimt dvejus metus, teigia, kad vaikų jie neturi. Nei dabar, nei 
anksčiau. 

— Vadinasi, ji kliedi? 

— Panašu, kad keli smegenų sutrenkimai pažeidė jos smegenis. 
Iš pradžių ji nukrito nuo laiptų, tvarkydama skalbinius, po kurio laiko 
pargriuvo lauke, o tada, žinoma, pateko į avariją. Trumpai tariant, jos 
atmintis pakrikusi, jai dažnai skauda galvą, siaubingai svyruoja nuo- 
taika, paaštrėjęs jautrumas šviesai. 

— Su visa priderama pagarba noriu pabrėžti, kad pamiršti — tai 
ne tas pats, kas išgalvoti. 

— Ką nori pasakyti? — nesuprato Vajatas. 

— Ar daktarai tau patvirtino, kad ta moteris kliedi? 

— Gydytojai tyli. Juk jie davę Hipokrato priesaiką ir visa kita. 
Visa tai mums papasakojo jos vyras. 

— Tik jau nereikia. Nebūtų pirmas kartas, kai vyras sužino pas- 
kutinis. 

— Tačiau akivaizdu, kad vaikų jie neturi... 

— Ir visgi ji ieško. Noriu pasakyti, kad net jeigu ji kliedi, kodėl 
būtent šis kliedesys? Iš visų trumpųjų junginių jos smegenyse, kodėl 
iškilo būtent šitas? Patikrinčiau ir odometrą. Nes visai įmanoma, kad 
tas šešias valandas ji tuo ir užsiėmė. Ieškojo savo dingusios dukters. 

— Kuri neegzistuoja, — pakartojo Vajatas. 

— Bet vis tiek akivaizdu, kad ji tai moteriai labai svarbi. Ar mo- 
teris taip pasielgia pirmą kartą? 

Vajatas sudvejojo: 

— Nesumojau apie tai paklausti. 

— Turi draugų, artimųjų ratą? 

— Ką tik čia atvyko. 

— Kuo užsiima? 

— Laisvai samdoma. Abu su vyru gamina butaforinius muliažus 
Holivudui. 

— Vadinasi, vienintelė jos šeima ir ryšys yra jos vyras, — sujudo 
Tesa. — Ir jis tau sako, kad jie neturi vaikų. Tas pats vyras, kuris pa- 
reiškė, jog per pusę metų jo žmona patyrė tris smegenų sutrenkimus. 

Vajatas suprato, ką ji nori pasakyti. Jam irgi buvo kilusi tokia 
mintis. O jei policininką kankina paranoja, dažniausiai tam būna ir 
galima priežastis. 

— Įtari smurtą artimoje aplinkoje. Turiu pripažinti, kad ir pats 
dėl to nerimauju. 

Vajatas ir vėl prisiminė Tomo Franko žandikaulį su nykstančia 
mėlyne. Ar jam trenkė nesivaldanti, pykčio priepuolio ištikta žmona? 
Ar persigandusi moteris, bandanti gintis? 

— Įsipaišo į bendrą vaizdą, — tarė Tesa, — ką jau kalbėti apie 
tai, kad mušantis žmoną vyras... 

— Dažniausiai muša ir savo vaikus. Tai ką, galbūt jis užmušė 
mergaitę, kuri neegzistuoja? Nepasiklyskime beprotiškose spėlionėse. 
Aš pats, taip pat didžioji dalis apygardos ir valstijos pajėgų praleido- 
me visą rytą gaudydami vėją laukuose. Šiuo metu mano viršininkas, 
šerifas, kur kas mieliau pasiklausytų faktų, o ne išmonės. 

— Ar tu bent šnekėjaisi su ta moterimi... 

— Viskas savo laiku. 

— "Tu neapklausei vairuotojos? — apstulbo Tesa. 

— Jai ką tik suleido raminamųjų! Jos sveikatos būklė prasta, ma- 
niau, kad šitą jau aptarėme. 

— Tai tu jos tiesiogiai net neapklausei... 

— Apklausiu ryt iš pat ryto. Daktarė sakė, kad jai reikia laiko at- 
sigauti. Tad likusią dieną galime paskirti taškams ant i dėlioti: vienas 
automobilis, patekęs į avariją. Viena vairuotoja. Galbūt vairavimas 
apsvaigus sunkinančiomis aplinkybėmis. 

Jis vėl juto, kaip Tesa užverčia akis. Būdavo įdomu matyti, kaip 
jos dukra užverčia akis lygiai taip pat. 

— Gerai, galiu žaisti pagal tavo apygardos faro taisykles, — 
sutiko ji. -— Pažvelkime vien į avariją... Jei tavo vairuotojos kraujy- 
je buvo tik šešios dešimtosios promilės alkoholio, kodėl ji sudaužė 
mašiną? 

— Nepalankios oro sąlygos. Minėtas alkoholio kiekis stipriai pa- 
veikė jos sužalotas smegenis. Kad ir kaip būtų, mašina nuskrido nuo 
stataus kelio, tiesiog nusileido šlaitu žemyn. 

— Nuvažiavo ar nuskriejo? 

— Laukiu atsakymo iš valstijos policijos — mums reikalinga in- 
formacija iš automobilio elektroninio duomenų fiksatoriaus. 

— Savižudybė? 

— Ji buvo prisisegusi diržą, štai argumentas prieš tavo teiginį. 
Kita vertus, viskio butelį galėtume užskaityti kaip argumentą už. Ta- 
čiau įdomiausia, kad po avarijos ji išsikrapštė iš automobilio ir mer- 
kiant lietui užsiropštė šešiasdešimties metrų šlaitu, kad susistabdytų 
pagalbą. 

— Labai panašu į moterį, trokštančią gyventi, — pakomentavo 
Tesa. 

— Išskyrus štai ką, — Vajatas nesusivaldė. Jis nejaukiai patylėjo 
ir tarė: — Ji nemanė, kad pagalbos reikia jai pačiai. Maldavo padėti 
surasti jos dingusią dukrą. Prašė surasti Vero. 

— Mergaitę, kuri neegzistuoja? 

— Aha. Tą pačią. 

— Kliedesį, — prisiminė Tesa. 

— O tau nereikia eiti pietauti? — suirzęs paklausė Vajatas. — Su 
ta tavo mėgstamiausia detektyve Didi Voren. 

— Vienintele ir nepakartojama. 

— Sėkmės gyvenime. 
— Sėkmės? Prašyčiau, man labiau praverstų sunkioji artilerija. 
Po šių žodžių akis užvertė Vajatas ir tada padėjo ragelį. 


Valstijos policininkai buvo geri vaikinai. Naujajame Hampšyre 
visi teisėsaugos pareigūnai — miesto, apygardos bei Medžiotojų ir 
žvejų draugijos įgaliotiniai — baigia tą pačią akademiją. Tad visi įgyja 
vienodas žinias bei užmezga naudingus ryšius vietovėje, kurioje pilna 
kalnų ir reta žmonių. Šiauriniame Konkorde, kur teisėsaugos pajėgos 
buvo itin menkos, pareigūnai itin linkę pasikliauti vienas kito pagal- 
ba. Ir ne vien žmogiškųjų išteklių, bet ir įrangos prasme. Priešingai, 
nei rodoma populiariuose serialuose, kuriuose policijos laboratorijos 
panašesnės į kosminius laivus, o specialiojo būrio pareigūnui ten- 
ka maždaug šimto tūkstančių vertės amunicija, tikram policininkui 
svarbesnis yra bendradarbiavimas ir... neretai išradingumas. Kartą 
Vajatui teko dalyvauti slaptoje narkotikų prekybos pasaloje, kurioje 
buvo naudojama aparatūra, gauta iš trijų skirtingų miestų. Kartais 
policininko darbas panėšėjo į aukų lėkštutės siuntinėjimą. 

Dabar Vajatas priėjo prie Džinės Hantun, kuri atvyko su valsti- 
jos kompiuteriu, nuskaitančiu duomenis. Jiedu jau buvo porą kartų 
susitikę. Paspaudę vienas kitam rankas, apsikeitė privalomais komen- 
tarais apie orą ir tada abu nusikabarojo šlaitu žemyn. Hantun buvo 
beveik metro septyniasdešimties, liekno kūno sudėjimo ir laisvu nuo 
darbo laiku dalyvaudavo šimto šešiasdešimties kilometrų trasos dvi- 
račių lenktynėse. Be to, jai neteko palaipioti šiuo šlaitu kokį tuziną 
kartų, su kartėliu pagalvojo Vajatas, nes jaunesnioji pareigūnė jį ap- 
lenkė ir prie mašinos atsidūrė pirmoji. 

— Gaila, kad tokią gražią mašiną ištiko toks liūdnas galas, — 
tarė Hantun. 

— Pasirodo, net ir prabangiems visureigiams nelemta skraidyti. 

— Smūgio jėga pasiskirstė priekyje. Pylė tiesiai nosimi. — Han- 
tun pakėlė galvą pasižiūrėti, nuo kur nusileido mašina. — Tikriausiai 


66 LISA GARDNER »« PRAGAIŠTIES LIEPSNOSE 


nuslydo nuo kelio ir nuskriejo žemyn. Daugiau automobilių į įvykį 
nepateko? 

— Nemanau. 

— Yra stabdymo žymių? 

— Nea. 

Hantun kilstelėjo dailų antakį: 

— O tai niekada nereiškia nieko gero. Gerai, matau, kad turi 
klausimų. Leisk man ištraukti atsakymus. 

Hantun užkėlė savo kompiuterį ant santykinai plokščios vietos 
prie sudaužyto priekinio lango rėmo, išsitraukė keletą laidų ir ėmėsi 
darbo. 

Mašinos skrodimą buvo galima atlikti keliais būdais. Visų pirma, 
galima mašiną išrinkti dalimis lauke ir išsiųsti visas detales — duris, 
sėdynes ir mažą juodąją dėžutę — į valstijos laboratoriją. Kadangi tai 
buvo apygardos byla, Vajatas turėtų drauge su įrodymais vykti į labo- 
ratoriją ir sekti kiekvieną analizės ir duomenų nuskaitymo veiksmą. 

Tačiau tirdamas šią bylą Vajatas juto nepaaiškinamą spaudimą. 
Galbūt dėl nevykusios tyrimo pradžios, kai kelioms dešimtims pa- 
reigūnų teko gaudyti vėją laukuose. Jam atrodė, kad byla išsprūdo iš 
rankų, ir reikėjo grąžinti ją į įprastas vėžes: tiksliai nustatyti kas, ką, 
kada, kur, kodėl ir kaip padarė. 

Jis norėjo, kad faktai patvirtintų, jog ši avarija tėra avarija. Eilinė, 
paprasta avarija. Nieko nauja. Tada jis ir jo komanda galėtų nusira- 
minti, atsipūsti. 

Todėl jis ir pasikvietė Džinę Hantun, kad ji atvyktų ir nuskaitytų 
automobilio duomenis vietoje, ir netektų jų vežti į laboratoriją ir visą 
dieną laukti rezultatų. 

Tiesiogiai prisijungti prie automobilio duomenų nebuvo pa- 
prasta: Hantun teko laviruoti tarp stiklo šukių ir krauju nuteplioto 
prietaisų skydelio. Ji buvo patyrusi pareigūnė ir džiugiai švilptelėjo, 
kai pavyko prijungti laidus nuo automobilio elektroninių duomenų 
fiksatoriaus prie savo kompiuterio. Ji pakrapštė vienoje vietoje, patai- 
sė sujungimą kitoje ir atsitraukė, leisdama įrangai dirbti savo darbą. 

Prieš valandą Kevinas ir pora vyrukų iš autoavarijų techninių 
rekonstravimų komandos sudėliojo įvykio vietos žemėlapį pagal ta- 
cheometro duomenis. Vajatas labai tikėjosi, kad palyginus žemėlapį 
su duomenimis, gautais iš mašinos, paaiškės pati paprasčiausia, pati 
elementariausia avarija ir tiek. 

— Gražūs atspaudai, — pastebėjo Hantun, mostelėdama į porą 
kruvinų pirštų atspaudų ant priekinio skydelio. 

Vajatas linktelėjo. Tai buvo tiesa. Paimti pirštų atspaudus iš 
automobilio būdavo neįtikėtinai sudėtinga. Viskas nučiupinėta, bet 
beveik nėra tinkamo paviršiaus geram pėdsakui. Jo mėgstamiausia 
atspaudų vieta buvo vidinė daiktadėžės dangtelio pusė. O nuo vairo, 
durelių, pavarų svirties nepaimsi nė vieno padoraus atspaudo. Tačiau 
vidinė daiktadėžės dangtelio pusė... buvo pagaminta iš gražaus, ly- 
gaus plastiko. Dažniausiai ja naudojamasi vos kelis kartus ir tai daro 
tik pora žmonių. Kitados jam yra pavykę nuo daiktadėžės paimti ne 
vieną inkriminuojantį pirštų pėdsaką. Tokiais dalykais faras galėjo 
didžiuotis. 

— Kraujo tyrimai jau atlikti? — pasiteiravo Hantun, žiūrėdama 
į kraujais nutaškytą vairuotojo durelių pusę. 

— Šią garbę perleisiu jums. Vakare išsiųsime dureles. Tikriau- 
siai atplėšime ir nemažą gabalą prietaisų skydelio. Kad reiktų mažiau 
skiesti. 

Hantun pritariamai linktelėjo. Imant kraujo mėginį, paviršius 
būdavo perbraukiamas tamponu, suvilgytu steriliu vandeniu, kuris 
praskiedžia kraują. Šiais modernios teismo medicinos laikais geras 
policininkas ne tik aptinka įkalčius, bet ir stengiasi juos išsaugoti. 

— Vairavo moteris? — paklausė Hantun. 

— Aha. 

Hantun mostelėjo į vairuotojo vietą, matomą pro išdaužtą prie- 
kinį langą. 

— Sėdynės padėtis primena manąją, tinka vidutinio sudėjimo 
moteriai, — pakomentavo ji. 

Vajatas priėjo prie automobilio ir atsistojo prie vairuotojo dure- 

lių. Hantun teisingai įvertino sėdynės padėtį, šita proga buvo galima 
patyrinėti ir kitus vairuotojui reikalingus mašinos nustatymus. 

— Saugos diržas ištrauktas, tad spėju, kad ji važiavo prisisegu- 
si, — tarė jis. — Veidrodėliai... 

Apie veidrodėlius kalbėti buvo sunku. Idealiausia būtų atsisėsti 
į vairuotojo vietą ir patikrinti, bet neįmanoma, nes ant sėdynės pil- 
na stiklo šukių, be to, neatsidarė nei keleivio, nei vairuotojo durelės. 
Vajatas permetė sėdynę akimis ir nusprendė patikrinti veidrodėlius 
vėliau, kai bus išimtos durelės. 

Jis pasilankstė, pakraipė galvą: 

— Panašu, kad vietoje. 

Hantun prisidėjo prie veidrodėlių pozicijos nustatymo žaidimo: 

— Man irgi viskas atrodo vietoje. 

Jos kompiuteris pyptelėjo. Hantun atsisukusi pažvelgė į ekraną. 

Vajatas užbaigė savo trumpą apžiūrą: 

— Vadinasi, kėdės padėtis, veidrodėlių pozicija, viskas tinka nuo 
metro šešiasdešimties iki metro septyniasdešimties ūgio vairuotojai. 
Nėra jokių pėdsakų, kad mašinoje būta dar bent vieno žmogaus. Mes 
netgi buvome atsivežę šunį, kuris būtų galėjęs prisiekti, kad mašina 
važiavo vienas žmogus. O dabar tu man nori pasakyti, kad?.. 

— Stabilumo kontrolė buvo išjungta. 

— Ką? — Vajatas nustėro. Ko jau ko, bet šito jis nesitikėjo išgirsti 
iš Hantun gautų duomenų. 

— Šiame modelyje yra stabilumo kontrolės sistema. Žinai, ji 
padeda vairuotojui automatiškai koreguoti eigą, jei mašina ima sli- 
dinėti, per staigiai pasukama ar panašiai. Automobilio kompiuteris 
pajunta galimą grėsmę ir pats ima stabdyti arba mažinti greitį. Tačiau 
tokia sistema šiame automobilyje neveikė, nes buvo išjungta. 

— O ar yra išjungimo mygtukas? — paklausė Vajatas, nes tiek 
jam pavyko prisiminti apie šias modernias mašinas. 

Gamintojai suteikia apsaugą, bet vairuotojas gali ją išjungti. 
Dievas žino, su savo atlyginimu jam neišeitų išbandyti tokios mašinos 
pačiam, bet, ir vėlgi, kiek leidžia atmintis, kai kuriems vairuotojams 

patiko važinėtis ekstremaliai. Jie troško peržengti modernaus auto- 
mobilio galimybes, netrukdomi kompiuterio savisaugos instinkto. 

— Būtent, — Hantun pažvelgė į jį. — Ar tavo vairuotoja yra 
adrenalino fanatikė? 

— Neturiu nė menkiausio supratimo. 

— Mašina važiavo maždaug penkiasdešimties ar penkiasdešimt 
penkių kilometrų per valandą greičiu, — toliau skaitė Hantun. — Bet, 
kaip tau patinka, neužfiksuota jokių variklio apsukų. 

Vajatas dėbtelėjo į pareigūnę: 

— Variklis dirbo laisvąja eiga. 

— Pavarų svirtis buvo neutralioje padėtyje, — Hantun galva pa- 
rodė į pavarų lazdą, kurią abu puikiausiai matė. 

Vajatas ir anksčiau buvo pastebėjęs jos poziciją, tiesiog tada jis 
manė, kad vairuotoja pati išjungė pavarą. 

— Kaip mašina gali išvystyti penkiasdešimties kilometrų per va- 
landą greitį, važiuodama neutralia pavara? — sutriko Vajatas. 

— Turėjo būti neblogas kalniukas, — atsakė Hantun, žiūrėdama 
į kelią viršuje. 

— Aha. Arba kas nors neblogai stumtelėjo. 

Hantun ir vėl dirstelėjo į viršų mąsliomis tamsiomis akimis: 

— Taip, tiek turėtų pakakti. Vis dar manai, kad tai tiesiog ava- 
rija? 

Vajatas atsakė tik tiek: 

— O, šūdas. 


9 skyrius 


Tyrėja Tesa Leoni kritiškai nužvelgė save veidrodyje. Ji nebuvo 
iš tų moterų, kurios skiria per daug dėmesio savo garderobui. Karje- 
ros pradžioje šiuo klausimu mielai pasirūpindavo Masačusetso vals- 
tija: kiekvieną pamainą ji privalėjo vilkėti mėlyna uniforma. Tačiau 
po tam tikrų įvykių abi pusės vieningai nusprendė, kad jai geriau 

atsisakyti valstijos pareigūnės darbo, tad Tesa tapo privačios tyrimų 
agentūros specialiste. Todėl jai teko išmainyti mėlyną policininkės 
uniformą į tamsiai mėlynus „Ann Taylor“ kostiumėlius. Galbūt kartą 
apsivilkus mėlynai, tenka taip rengtis visą gyvenimą. 

Tesa nusivaipė, iš visų jėgų stengdamasi negalvoti apie akivaizdų 
palyginimą. Pavyzdžiui, jei jau tapai policininku, lieki juo visą gyve- 
nimą. Tačiau, žinoma, ji nebebuvo policininkė. 

Apskritai jai puikiai sekėsi, priminė ji sau. Jos dukra buvo lai- 
minga, bent jau tiek, kiek atsargi, rimto veido, nuolatos įsitempusi, 
po traumos atsigaunanti mergaitė gali būti laiminga. Ponia Enis, bu- 
vusi jų kaimynė, o dabar — pas jas gyvenanti draugė, neišsenkantis 
išminties šaltinis, taip pat buvo laiminga, o ką jau kalbėti apie tai, kad, 
truputį pasižiūrėjusi kabelinės televizijos, gamino it pasiutusi. 

Ir... ir Vajatas. 

Tesa nemanė, kad dar teks su kuo nors susitikinėti. Juo labiau 
sutikti vyrą, kuris būtų patrauklus, keltų jai pagarbą ir nuoširdų pa- 
sitikėjimą. Jis bendravo su ja visiškai besąlygiškai, net ir žinodamas, 
kad praeityje Tesai buvo pateikti kaltinimai dėl galbūt įvykdyto su- 
tuoktinio nužudymo. O tai sugebėtų ne kiekvienas vyras. 

Ir Sofi nejautė jam neapykantos. Bent jau ne daugiau nei bet ku- 
riam kitam vyrui. 

Tesa atsiduso ir vėl susitelkė į savo aprangą. Tamsiai mėlynas 
kostiumėlis. Prigludusio silueto švarkas ir derančios tiesios kelnės. Ji 
atrodė aukštesnė, lieknesnė, tvirtesnė. 

Kai ketini pietauti su Bostono detektyve, viskas turi būti neprie- 
kaištinga. 

Leiskite prisiminti, kodėl ji tam ryžosi? 

Nes tai buvo jos darbas, nes ji yra profesionalė ir su viskuo su- 
sitvarkys. 

Tesai suspaudė skrandį. Ji nervinosi, ir šis jausmas ją piktino. Su 
gerąja detektyve jos buvo susidūrusios ir anksčiau. Pirmiausia reikia 
paminėti, kad ne kas kitas, o Didi tyrė nušauto Tesos vyro mirtį. Ta- 

čiau jos abi taip pat neseniai bendradarbiavo, tirdamos vienos šeimos 
dingimo bylą. 

Nesvarbu, ką galvojo Didi, bet Tesa kadaise irgi vilkėjo unifor- 
mą. Ji prisiminė, kaip visi atsiriboja nuo moters pareigūnės. Ir grei- 
čiausiai geriau nei bet kas kitas suprato, ką šiuo metu išgyvena nese- 
niai sužeista Didi. 

Todėl ir nusprendė kartu papietauti. 

Tesa liovėsi taisiusi paprastų baltų marškinių apykaklę. Ji la- 
biau priminė ne privačios įmonės saugumo specialistę, bet federalinę 
agentę. Tačiau nieko čia tokio. Tai buvo jos drabužiai. Tai buvo ji. 

Tesa nebuvo iš tų moterų, kurios puoselėja iliuzijas. Jos gyve- 
nime buvo gerų dalykų: Sofi, ponia Enis, Vajatas ir, po velnių, galbūt 
vieną dieną atsirasiantis šuniukas. Tačiau buvo ir kitokių dalykų. Pri- 
imtų sprendimų, atliktų veiksmų, kurių jau nebeatitaisysi. Ji vis dar 
nešiojosi randus, ją vis dar kamavo košmarai. 

Ir, taip, jai dažnai knietėdavo sužinoti, ar tokia moteris nusipel- 
no jaustis laiminga? 

Pasižiūrėjusi į savo dukrą suprato, kad daugiau norėti negalima. 

O tai reiškė, kad dabar ji elgsis kaip suaugęs Žmogus ir papietaus 
su sužeista detektyve. 


Ji atvyko į restoraną „Legal Sea Foods verslo centre „Prudence“ 
penkiolika minučių anksčiau. Tikėjosi išsirinkti staliuką, geriausiai 
kur nors kampe, ir pasirengti. 

Tačiau, žinoma, jos jau laukė Didi. Ji sėdėjo prie kampinio sta- 
liuko. Nugara į sieną. Didi nežymiai pakilo, kai padavėja atlydėjo Tesą 
iki jos. Detektyvė judėjo gan laisvai, tad Tesai teko akyliau įsižiūrėti, 
kad pastebėtų, jog Didi kiek per stipriai prispaudusi ranką prie šon- 
kaulių — štai kur ji buvo sužalota. 

Jos paspaudė viena kitai rankas kaip tikros profesionalės. Didi 
dėvėjo savo nepamainomą karamelės spalvos odinį švarką, pla- 
čias rusvas kelnes ir žalsvai mėlynus marškinius. Vyriškus marški- 

nius — Tesa galėjo dėl to lažintis iš pinigų. Dar vienas įrodymas, kad 
detektyvė nėra sugrįžusi į savo vėžes. Tačiau jos auksinės garbanos 
nevaldomai tebesiraitė. Vadinasi, moteris dar turėjo parako. 

Puiku, pagalvojo Tesa. Ji to ir tikėjosi. 

— Kaip laikosi Džekas? — pasiteiravo Tesa, sėsdamasi priešais 
Didi, nugara į salę. 

Džekas buvo Didi sūnelis. Dvejų, gal trejų metukų? Ir kaip taip 
prabėgo laikas? 

— Dabar jam vaikiškų eilėraštukų stadija. Skaitome daug pasa- 
kų, dainuojame lopšines. O Sofi? — paklausė Didi. 

— Gerai. Užsiima gimnastika, tekvondo ir šaudymu į taikinį. 

Didi žvelgė į ją su beveik nepastebima šypsena: 

— Girdėjau ir kitų gandų. Tu susidėjai su Naujojo Hampšyro 
seržantu Vajatu Fosteriu? Taip ir maniau, kad tiriant Denbių bylą tarp 
jūsų kažkas įsižiebė. 

— Susitikinėjame jau šešis mėnesius. 

— Šaunu. Ar jau supažindinai jį su Sofi? 

Tesa sudvejojo, nieko negalėjo padaryti. Didi klausiamai kilste- 
lėjo antakį. 

— Pabandėme porą kartų išeiti drauge, — prisipažino Tesa. — 
Daugiausia... ji žiūrėjo į jį. Žinai, tokiu žvilgsniu, kokiu mudvi žiūrė- 
tume į serijinį žudiką arba registruotą seksualinį nusikaltėlį. Ji nesi- 
elgė įžūliai ar nepagarbiai... tačiau nebūčiau kaltinusi Vajato, jei jis 
būtų pabėgęs į kalnus. Sofi sugeba sukurti įtampą. 

— Jiedu galėtų drauge ką nors pagaminti, — patarė Didi. — Juk 
Vajatas yra dailidė, tiesa? Galbūt jis gali ją pamokyti ką nors pasidary- 
ti. Sofi turės iškęsti buvimą drauge, nes jis padės jai naudotis elektri- 
niais įrankiais, ir galbūt per tą laiką suveiks Vajato, Naujojo Hampšy- 
ro atsipalaidavusio vyruko, žavesys ir jie pradės bendrauti. 

— Neblogas pastebėjimas kaip moteriai, auginančiai berniuką. 

— Detektyvas turi būti pasirengęs bet kokioms nelaimėms. Net 
ir keliamoms devynmečių mergaičių. 

Didi paėmė meniu. Tesa pasielgė taip pat. Priėjo padavėja, ir 

jos pateikė užsakymus. Tesa paprašė krevečių, o Didi — jūrų gėrybių 
sriubos ir keptą menkę. Abi gėrė vandenį. O tada atėjo laikas imtis 
reikalų. 

— Girdėjau apie tavo ranką, — Tesa kreipėsi į įsitermpusią Didi. 

Detektyvė buvo neseniai patyrusi kairės rankos darbinę traumą. 
Sklandė gandai, kad sužeidimas rimtas ir sunkiai gyja. Taip sunkiai, 
kad galbūt ji nebegalės eiti savo pereigų. Tačiau departamentas į to- 
prie stalo. Tačiau nei Didi, nei Tesa nemėgo sėdimo darbo. 

— Tiek aš supratau, — atsakė Didi, skvarbiai ją nužvelgdama. — 
Atėjai pasikalbėti apie būsimo darbo galimybes? 

— Tokios žinios visada praverčia, — švelniai atsakė Tesa. — O 
kad jau sutikai papietauti, matyt, neskaudės ir pasiklausyti. 

Didi gūžtelėjo vienu pečiu, galbūt nebuvo visiškai įtikinta, bet 
ir nesiginčijo. 

— Ar tau patinka tavo darbas? — akivaizdžiai iš smalsumo pa- 
siteiravo ji. 

— Labiau, nei tikėjausi prieš tai. Pavyzdžiui, darbas su Denbių 
byla... dingo visa šeima, ir reikėjo griebtis visų įmanomų galų, kad 
juos surastume. Tu ir aš, mudvi sugebame rasti geriausius sprendi- 
mus sudėtingose situacijose ir veikti tikslingai. 

— Ta byla buvo gan išskirtinė. Galėčiau pridurti, kad ją tirdama 
sulaukei nemažai Bostono policijos departamento pagalbos. 

— Nustebtum, kiek daug išskirtinių bylų atsiranda Amerikos 
korporacijose. Ten maišosi pinigai, ego ir troškimas valdyti pasaulį. 
Tad žmonės truputį pakvaišta. 

— Tau ten patinka. 

— Taip. Ir tai, prisipažinsiu, mane nustebino. Atvirai kalbant, 
darbo laikas geresnis. Mano dukra žino, kad devyniais atvejais iš de- 
šimties aš sugrįšiu vakarienės. Ir stebėsiu šeštadienį jos rungtynes. 
Ir gausiu keturias savaites apmokamų atostogų per metus, 0 mano 
atlyginimas leis nuvykti į kokį nors saulėtą kraštą. 

— Tu Žiauri. 

— Tai tiesa. Mano darbas visomis prasmėmis geresnis už taviškį. 

— Ne visomis prasmėmis. 

— Jame netrūksta iššūkių, jis neša gerus pinigus, be to, paran- 
kus turint šeimą. Pasakyk man, ko tau negali suteikti privati apsaugos 
bendrovė. 

— Filo, — paprastai atsakė Didi. — Ir Neilo. Mano komandos 
narių. Tu visada buvai vienišas vilkas, Tesa. O aš visada mylėjau savo 
komandą. 


Netrukus atnešė maistą. Jos dar truputį pasišnekučiavo, pasida- 
lino žiniomis apie bendrus pažįstamus. Bobiui Dodžui, valstijos po- 
licijos detektyvui, sekėsi puikiai. Jis vis dar buvo susituokęs su Ana- 
bele, dabar turėjo jau tris vaikus ir ką tik nupirko remontuotiną namą 
priemiestyje. Su dideliu užpakaliniu kiemu, pranešė Didi. Kuris būtų 
puiki vieta baseinui, tramplinui ir vasariniams kepsnių vakarėliams. 
Ai, ir dar jie įsigijo šuniuką, australų aviganį. Panašu, kad jis greičiau- 
siai ganys vaikus. 

Jos vis kalbėjo ir kalbėjo apie bendrus pažįstamus, pasakojo vie- 
na kitai istorijas apie juos ir apie drauge tirtas bylas. Kai pietūs paga- 
liau baigėsi, Tesa sumokėjo už viską savo privačios įmonės kortele ir 
jos grįžo prie to paties klausimo. 

— Tai pagalvosi? — galiausiai pasiteiravo Tesa. — Gal nori už- 
sukti neoficialaus pokalbio? Juk ne pro šalį sužinoti visas galimybes. 

Didi linktelėjo. Nors ir myli savo komandą, Didi negalės grįžti į 
darbą, jei neišlaikys tarnybinio sveikatos patikrinimo. Tesa, siūlyda- 
ma galimą darbą „Nortledžo tyrimuose“, metė jai gelbėjimosi ratą, ir 
abi tai žinojo. 

— Jei jau prakalbome apie šunis, noriu pranešti, kad pasistūmė- 
jo vienos senos bylos tyrimas, — abiem stojantis, ištarė Didi. 

— Tikrai? 

— Vyrukas žaidė su šunimi lauke, — tarė Didi, — metė pagalį 
prie netoliese tekančio upelio ir pastebėjo vandenyje mažą juodą pis- 

toletą. Jis atnešė ginklą į policiją. Laboratorijoje nustatyta, jog tai tas 
pats ginklas, iš kurio buvo nušautas Džonas Stivenas Perselas. Žinai, 
tas smogikas, nužudytas prieš trejus metus. 

Tesa nieko neatsakė. 

— Tad ėmiau galvoti, — ramiai tęsė Didi, — kad nuo tos nakties 
dar yra likę daug neatsakytų klausimų... 

— Mano dukra laikosi kuo puikiausiai, — staigiai įsiterpė Tesa. 

— Ir aš to nesigailiu. Tikrai nesigailiu, — Didi papurtė galvą. — 
Tačiau, Tesa, tu ir aš... tu teisi. Mums reikalinga tokia veikla. Po vel- 
nių, mes gimusios nešioti ženklelius. Bet žmonės, nešiojantys polici- 
jos Ženklą, privalo palaikyti sistemą, gerbti įstatymą. Kai kurių ribų 
nevalia peržengti. O tu... 

Didi nutilo. Ji niekada nesugebės įrodyti savo įtarinėjimų, ir jos 
abi tai žinojo. O Tesa tylėjo, nes ji niekada nepasakys, ką padarė, ir jos 
abi tai irgi žinojo. 

— Nebandau tavęs gąsdinti, — galiausiai ištarė Didi. 

— Tad ką tai reiškia? 

— Suteikiu tau žinojimo pranašumą. Sklinda kalbos, kad labo- 
ratorijos moksliukai aptiko piršto atspaudą. Juk žmogžudystės by- 
loms senaties terminas negalioja, tiesa? Vadinasi, jei atsirado naujų 
įrodymų... 

Jai nereikėjo užbaigti sakinio. Tesa suprato. 

Didi pasitraukė nuo stalo. 

— Perselo byla nepriklauso Bostono policijos departamentui, — 
kalbėjo ji, eidama per restoraną durų link. — Valstija paskyrė ją nau- 
jam vaikinui — detektyvui Rikui Stainui. Kalbama, kad jis yra su- 
perfaras, kuriam nepatinka neišspręstos bylos ir neatsakyti klausimai. 
Esu tikra, kad netrukus sulauksi jo skambučio. 

— Supratau, — atsakė Tesa. 

— Gali pati prisistatyti, savanoriškai atskleisti informaciją, — 
pasiūlė detektyvė. 

Tesa tik dėbtelėjo į ją. 

— Vis dar esi vienišas vilkas, Tesa, — atidarydama duris, švel- 
niai ištarė Didi. 

— Man niekada neteko dirbti su tavo komanda, — atsakė Tesa. 

Didi tik šyptelėjo: 

— Ačiū už pietus. Aš pagalvosiu apie tai. 

Jos patraukė skirtingomis kryptimis. 


10 skyrius 


Tomas sugrįžo. Jis buvo išėjęs, sakė, kad man reikia pailsėti, nors 
abu supratome, kad tai jis visiškai nusikalęs. O dabar jis sugrįžo, ir 
aš maloniai stebiuosi, kad prisimenu jo vardą ir beveik džiaugiuosi 
jį matydama. Jis atnešė man drabužių persirengti. Juodas tampres ir 
didelį cinamono spalvos megztinį su pynių raštu. Iš pirmo žvilgsnio 
drabužiai neatrodo pažįstami. Tačiau kai prispaudžiu juos prie nosies 
ir įkvepiu... 

Išnyra prisiminimas. Sėdžiu susirangiusi ant šokolado spalvos 
odinės sofos. Rankose laikau knygą, ant stiklinio kavos staliuko gre- 
ta stovi puodelis arbatos. O priešais mane, tokiame pačiame fotelyje, 
sėdi Tomas, giliai paniręs į rytinį kryžiažodį. 

Staiga užsimanau avižinės košės, bet nežinau, ar tai ką nors 
reiškia. 

Tarpduryje išnyra daktarė Selik, laikydama rudo popieriaus 
maišelį. Ji abejingai dirsteli į mane ir nukreipia dėmesį į Tomą. Jiedu 
vėl ima kaip susimokėliai šnabždėtis palatos gale. Kaip geriausi drau- 
gai, ir vėl pamanau: įdomu, ar esu pavydi. Ir ar Tomas bent kartą yra 
nusukęs į kairę. Ar aš apie tai sužinojau? Ar man tai rūpėjo? 

Nežinau, ar esu gera žmona. Panašu, kad man reikalinga speciali 
priežiūra. Be to, turint omenyje mėlynę ant Tomo žandikaulio, kartais 
tampu nevaldoma. Bet gal aš esu miela, rūpestinga ir švelni? O gal 
mėgstanti vadovauti, dominuojanti žiežula? 

Rodosi, net ir suvelta atmintimi turėčiau apie save žinoti nors 

tiek. Bent esminius charakterio bruožus, svarbiausius bendro gyveni- 
mo įvykius, emocines nuotrupas. 

Galbūt galvoje niekas neiškyla, nes esu per daug pavargusi. Lyg 
panirusi po vandeniu, ar ne taip šį jausmą apibūdino daktarė Tomui? 
Nes jaučiuosi kaip tik taip. Lyg būčiau pusiau po vandeniu, plūdu- 
riuočiau jame, vis labiau toldama nuo pasaulio. 

Daktarė Selik staiga pakelia balsą. Nereikia būti genijumi, jog 
suprastum, kad ji nenori išleisti manęs namo. Panašu, kad mane rei- 
kia stebėti, atlikti tolesnius tyrimus ir susikviesti krūvą seselių, kurios 
mane maigo ir bado, kas valandą užeina patikrinti mano duomenų ir 
kitaip mane terorizuoti. 

Net ir panirusi po vandeniu neprarandu ryžto. Negaliu čia pasi- 
likti. Aparatai dirba per garsiai, lempos šviečia per ryškiai, per skam- 
biai aidi žingsniai nuo koridoriaus linoleumo. Ligoninė nėra pati 
geriausia vieta atsigauti po smegenų sukrėtimo. Viskas čia per daug 
dirgina moterį, kuriai reikia ramybės ir poilsio. 

Ginčas tęsiasi, dar porą kartų pakyla balsai. 

— Ar suprantate, kad atsisakote gydytojų rekomendacijų? 
Mano, kaip ekspertės, nuomone, jūsų žmona turi likti ligoninėje dar 
mažiausiai dvidešimt keturias valandas. Vis dar išlieka pavojus sutinti 
jos smegenims, ką jau kalbėti apie kraujo smegenyse išsiliejimą. No- 
riu pasakyti, kad jei išsivešite ją namo, pacientė gali mirti. 

Ar atpažinsiu savo namus? Bandau juos įsivaizduoti. Mintyse iš 
karto iškyla pilkai dažytas kolonijinio stiliaus namas juodomis lan- 
ginėmis. Galbūt tai kadaise žurnale matyta fotografija, o gal iš tie- 
sų mano namai — greitai sužinosiu. Bandau įsivaizduoti katiną arba 
šunį, bet nepavyksta. Panašu, kad mudviem su vyru užtenka vienas 
kito draugijos. Drauge dirbame, taip man sakė Tomas. Jis kuria buta- 
foriją kino filmams, o aš atlieku jų apdailą. Gyvename kartu, dirbame 
kartu, miegame kartu. 

Tikriausiai labai mylime vienas kitą, antraip nieko nuostabaus, 
kad papuošiau jo žandikaulį mėlyne. 

Staiga... atgyja dar vienas prisiminimas: aš sėdžiu ryškiai saulės 


78 LISA GARDNER + PRAGAIŠTIES LIEPSNOSE 


nušviestame kambaryje. Žali nusvirę augalų ūsai sušvelnina didžiulių 
langų kontūrą. Grindys išklotos plytelėmis, sienos nudažytos eklek- 
tiškomis spalvomis. Aš sėdžiu viduryje ir tapau. Ir šypsausi. Jaučiu 
šypseną savo veide. Aš laiminga. 

Už manęs tarpduryje pasigirsta žemas Tomo balsas: 

— Ei, brangioji, gal nori kur užsukti papietauti? 

Mano šypsena platėja. Aš dar laimingesnė. 

— Nike. 

Mintys sugrįžta į tikrovę. Atšiauri ligoninės palata. Aš guliu lo- 
voje, šalia stovi mano vyras. 

— Daktarė Selik sutiko tave išleisti, — pasako jis man, ir tai 
mane nustebina, nes iš jų pokalbio susidariau visiškai priešingą nuo- 
monę. — Tačiau turi pažadėti, kad ilsėsiesi ir po kelių dienų sugrįši- 
me tolesniems tyrimams. 

Aš linkteliu. Suskausta galvą, bet nebaisiai. Tada staigiai surau- 
kiu nosį. Tomas atneša popierinį maišiuką, kurį neseniai laikė dakta- 
rė. Užuodžiu kraują, aitrų ir stiprų jo kvapą. Ir... viskį. Gerąjį. Neži- 
nau, ar nusisukti iš pasišlykštėjimo, ar palinkti į priekį iš ilgesio. 

— Tavo drabužiai, — ištaria Tomas, laikydamas maišelį su bio- 
rizikos simboliu. 

Man prireikia akimirkos, bet staiga suprantu. Vakarykščiai, štai 
ką jis nori pasakyti. Iš avarijos... 

Nesusivaldau: 

— Galime juos pasiimti? Maniau, kad policija... Sakei, kad jie 
nori mane apklausti. 

— Alkoholio kiekis tavo kraujyje siekė tik šešias dešimtąsias 
promilės, — praneša man vyras. — O Naujajame Hampšyre riba yra 
aštuonios dešimtosios. Šiuo metu jie neturi jokio pagrindo tavęs kuo 
nors apkaltinti, o juo labiau konfiskuoti asmeninius daiktus. 

Linkteliu. Įdomu, ar reikia nustebti, kad mano vyras taip gerai 
išmano įstatymus. O gal sunerimti. 

— Tačiau šitie drabužiai kruvini... suniokoti. 

Aš vis dar nesusigaudau. Kodėl jis laiko mano sudraskytus dra- 
bužius? Kodėl jam tai rūpi? 

Jis nieko neatsako, tik pamoja ranka į naujus rūbus, sukrautus 
ligoninės lovos kojūgalyje. 

— Manai, kad sugebėsi apsirengti? 

— Taip. 

— Gerai. Tada aš nusileisiu į vaistinę, nupirksiu tau vaistų pagal 
receptą ir sugrįšiu. Duok man dvidešimt minučių. 

— Kiek dabar valandų? 

— Pusė šešių. 

— Lauke jau tamsu. 

— Taip. 

— Vero nebijo tamsos, — pranešu jam. 

Tomas atsidūsta ir išeina iš palatos. 


Gyvename dviejų aukštų kolonijinio stiliaus name. Dabar nak- 
tis, tad negaliu tiksliai įžiūrėti jo spalvos. Po keturiasdešimt penkias 
minutes trukusios kelionės tykiais keliukais ir vingiuotomis gatvelė- 
mis Tomas sustoja šalikelėje ir užgesina variklį. Abu liekame minutėlę 
sėdėti. Nesikalbame. Tiesiog sėdime vieni tamsoje. 

Tada Tomas atsidaro dureles ir apeina aplink automobilį padėti 
man. 

Man vis dar skauda šonkaulius. Ir krūtinę, jei pabandau per gi- 
liai įkvėpti. Tačiau supratau, kad jei judėsiu atsargiai ir iš lėto, jausiuo- 
si visai gerai. Į verandą su stogu veda keturi laipteliai. Spingsi viena 
prieangio lempelė, kuri apšviečia vyno spalva nudažytas duris. O gal 
tai kraujo spalva? Ar esame apie tai juokavę? 

Tomas atrakina duris ir pamoja užeiti. 

Mano namų fojė skliautinis. Grindys išklotos skalūno plytelėmis, 
viršuje kabo kaltinis geležinis sietynas, priešais — zigzagu kylantys 
laiptai. Negalvodama prieinu prie šone stovinčio vyšnios medienos 
staliuko. Dvi nuotraukos rėmeliuose. Vienoje iš jų — mes, jaunesni, 

laimingesni, besijuokiantys paplūdimyje. Rėmelis papuoštas sudužu- 
sio keraminio indo šukėmis, ir mano galvoje iškart išnyra Meksika. 
Puiki kelionė. Pusryčiams gerdavome tekilą, o po pietų lenktyniau- 
davome vandens motociklais per lūžtančias bangas. Buvome pavojin- 
gai, kvailai, beprotiškai ir aistringai įsimylėję. 

Ilgiuosi Meksikos. Vis dar jos ilgiuosi. 

Kita nuotrauka buvo nespalvotas portretas. Toli gražu ne poros 
nuotrauka. Joje buvau aš, apšviesta iš už nugaros, greičiausiai stalinės 
lempos. Mano išraiškos nesimato, tik profilis ir provokuojamai krin- 
tančios tamsios garbanos. Ši nuotrauka kažkuo liūdna, ir aš instink- 
tyviai padedu ją atgal. 

— Man visada patiko ši tavo nuotrauka, — ištaria Tomas. 

Jis numeta raktus į ant stalo stovintį krepšelį ir bando stebėti 
mane, apsimesdamas, kad visai nestebi. 

Neklausdama žinau, kad prieš pat šį kadrą aš verkiau. Raudo- 
jau, iš akių sruvo ašaros, bėgo nosis, kūkčiojimas strigo gerklėje, ir jis 
taip sunerimo, kad išsitraukė fotoaparatą vien bandydamas nukreipti 
mano dėmesį. 

Kartais verkiu be jokios priežasties. 

Matote, visgi kai ką apie save prisimenu. 

Nuseku Tomą tolyn ir prieinu odinę šokolado spalvos sofą ir sti- 
klinį kavos stalelį. Už svetainės yra virtuvė. Su šviesesnėmis, klevinė- 
mis, spintelėmis, nes nenorėjau, kad ši patalpa būtų per daug tamsi. 
Dalis sienos išklijuota žalsvai melsvomis stiklinėmis plytelėmis, nes 
jų spalva man priminė vandenyną. Saloninis staliukas dviem su kalti- 
nėmis geležinėmis kojomis drugelio mozaika dekoruotu viršumi, nes 
aš visados troškau skraidyti. 

Tai mano kambarys. Kaip ir žiemos sodas už virtuvės, kurio 
sienos nudažytos kontrastingomis spalvomis — šviesiai žalia ir ryš- 
kiai rožine. Tomas nepatenkintas urgztelėjo vos pamatęs šias spalvas. 
Imituodamas siaubo filmą, jis suvaitojo: „Neversk manęs to daryti.“ 
Tačiau tai buvo mano kambarys, mano erdvė, ir galėjau jį nudažyti, 
kaip tiktai noriu, tad išsirinkau šviesiai žalią ir ryškiai rožinę. 

Kad tik ant sienos nebūtų nupaišytas rožės krūmas, lipantis sie- 
na aukštyn. 

— Dirbtuvės pašiūrė yra kiemo gale, — taria jis, rodydamas į 
žiemos sodo duris. — Čia dirbi tu. O ten dirbu aš. 

— Tai dirbame ne vienas šalia kito? 

— Dažniausiai ne. Aš konstruoju, tu dažai. Ir taip įvykdome už- 
sakymą. 

Jis vedasi mane laiptais aukštyn. Ant sienų nekabo nuotraukos, 
ir mane tai kažkodėl nustebina, lyg būčiau tikėjusis jas čia išvysti. Tre- 
čiame aukšte yra trys miegamieji, įskaitant ir šeimininkų miegamąjį 
su atskira vonia. Tai kambarys su kabamosiomis lubomis ir milžiniš- 
ka vyšnios medienos lova su baldakimu. 

Iškart pagalvoju, kad aš tikrai nebūčiau išrinkusi tokios praban- 
gios klaikybės. Tikriausiai tai Tomo pasirinkimas, nes man ši lova 
atrodo siaubinga. 

Jis nieko nesako, kai baigia trumpą ekskursiją. 

— Kodėl mudviem reikėjo tokio didelio namo? — paklausiu 
aš. — Ar mes dažnai rengiame pasilinksminimus, kviečiamės svečius? 

— Mudviem patiko šis namas, nors buvo didesnis, nei mums 
reikėjo. O turint omenyje, kad abu dirbame namuose, neretai papil- 
doma erdvė visai praverčia. 
talinė baltai dažyta tachta, užtiesta sviesto geltonumo skiautiniu. 

— Man šis kambarys patinka. 

Jis nieko neatsako. 

Paliečiu skiautinio kampą, suimu jį pirštais. Jis susiūtas, paga- 
mintas rankomis. Tačiau jį pasiuvau ne aš, iškart pamanau. Negalė- 
čiau pasigirti tokiais įgūdžiais, kokių prireikė šiam siuviniui. Tačiau... 

Žinau, kas jį pasiuvo. Ilgiuosi jos. 

Ir trumpam mane vėl užlieja tas pojūtis. Giliai krūtinėje prasive- 
ria tuštuma. Nepasotintas troškimas. 

— Gali miegoti čia, jei nori, — tyliai ištaria Tomas. 

— Gerai. 

Net nepažvelgiu į jį. Tai yra mano kambarys, o didysis miegama- 
sis — jo. Gali sakyti, ką nori. Vis tiek žinau, kaip yra. 

Tomas pasidomi, ar aš nenoriu valgyti. Tiesą sakant, noriu. Nu- 
lipame į pirmą aukštą, kur jis staigiai suplaka porą omletų su sūriu. 
Aš supjaustau melioną, gėrėdamasi puikiai išgaląstu peiliu. Jei virtuvė 
yra mano valdos, tai aš rimtai rūpinuosi savo įrankiais. 

Mes atsisėdame prie saloninio staliuko, ir aš suvokiu, kad judu 
automatiškai, atkartodama judesių seką, kuri veikiausiai susidarė per 
pastaruosius pusę metų, kol čia gyvename. Buvome pora, klaidžio- 
janti po daugiau nei dviejų šimtų kvadratinių metrų dydžio namą su 
jaukiais baldais, bet neįtikimai mažai nuotraukų, niekučių ar kitokių 
asmeninių dekoracijų ant sienų. 

Svarstau, ar mes jau baigėme pakuoti kraustymosi dėžes. O gal- 
būt tiesiog buvome iš tų žmonių, kurie mėgsta minimalistinį namų 
dekorą. 

Po vakarienės Tomas pasiūlo pažiūrėti filmą. Tačiau aš matau, 
kad jis nusikalęs ir vos pastovi ant kojų. O aš, priešingai, pagaliau 
atgavau jėgas, jaučiuosi kupina smalsumo, tarsi jusčiau, kaip rūkas 
sklaidosi, ir jeigu tik pakankamai ilgai ir stipriai susitelkčiau, man at- 
sivertų visos visatos paslaptys. 

Sakau Tomui, kad jam laikas į lovą. Vyras bando prieštarauti. 
Veju jį šalin, ir pagaliau, nors ir susiraukęs, paklauso manęs. 

Jis užkyla laiptais į viršų, o aš čiumpu pultelį ir pastebiu, kad be 
jokių keblumų susigaudau paieškos sistemoje ir susirandu visus savo 
mėgstamus kanalus. Jei veikiu per daug negalvodama, nekyla jokių 
sunkumų. 

Įsijungiu senų klasikinių laidų kanalą. Pasižiūriu kelias „Giliga- 
no salos“ serijas, kurios atrodo visai saugus pasirinkimas moteriai, 
patyrusiai kelias galvos traumas. Nekelia jaudulio, nėra grėsmingų 
smurto scenų. Na, neskaitant Škiperio, kuris vis užvožia ir užvožia 
kepure Giliganui. Tačiau „Auksinių mergaičių“ man jau būtų per 
daug. Nesu tokia beviltiška. 

Išjungiu televizorių, pavaikštau po svetainę. Pastebiu daugy- 

bę knygų, daugiausia minkštais viršeliais. Panašu, kad man patinka 
skaityti Norą Roberts, o Tomui prie širdies Kenas Foletas. Sugrįžtu 
į virtuvę ir tada, vedina smalsumo, apžiūriu visas spinteles ir sandė- 
liuką. 

Savaime suprantama, alkoholio nėra. Nė vienos skardinės alaus, 
nė vieno butelio vyno. Ką jau kalbėti apie butelį padoraus viskio. 

Akimirką nusimenu. Siaubingai, neapsakomai. Nes argi dabar 
nebūtų puiku išlenkti taurelę vieno salyklo viskio? 

Išeinu iš virtuvės, patraukiu link laiptų. Kvėpuojant trūkčioja 
krūtinė, bet ištveriu žygį į viršų. Grįžtu į kambarį su nuostabiu sviesto 
geltonumo skiautiniu. 

Nenusirengusi atsigulu į lovą, ištiesiu kojas, sukryžiuoju ant 
krūtinės rankas. Kaip mergina karste. 

Tada įkvepiu. 

Vero. 

Ji ir vėl maža. Maža linksma mergytė putliais žandukais ir sto- 
rais kumštukais. Lakstydama apie nedidelį kambarį, ji skleidžia lėktu- 
vui būdingus garsus, šokinėja per pagalves, stengiasi pakilti. 

Aš myliu tave, aš myliu tave, aš myliu tave. 

Vero skrenda. Vero krenta. 

Pikta pranašaujantys žingsniai koridoriaus gale. 

Aš sapnuoju, sakau sau. 

Aš vis dar sapnuoju, primenu sau. 

Ir staiga pamatau, kaip į kambarį įpuola Tomas. 


11 skyrius 


Frankai buvo įsikūrę ganėtinai naujame, pilkai dažytame ko- 
lonijinio stiliaus name. Juodos langinės, veranda su stogu, plytomis 
grįstas takelis, vingiuojantis palei dailią gėlių lysvę priekyje. Jau ru- 
denėjo, tad lysvėje matėsi tik apskabytos našlaitės ir tie augalai, pana- 
šūs į kopūstus, kurių pavadinimo Vajatas nežinojo. Vadinasi, kažkas 

skyrė laiko ir jėgų atnaujinti gėlyną rudenį. Nikė Frank? Ar jos vyras, 
Tomas? 

Dar daug ką reikia sužinoti — dėl šios priežasties Kevinas su 
Vajatu šį ankstų rytą ir susiruošė asmeninei apklausai. 

Vajatui vis dar nedavė ramybės vakarykštės Tesos pastabos. Kiek 
iš tiesų jie žinojo apie Nikę Frank, jei neteko su ja tiesiogiai pasikal- 
bėti? Įskaitant — bet neapsiribojant — ir jos prisiminimus apie tris 
pastarąsias „nelaimes“? Nes mašinos retai nuvažiuodavo nuo kelio 
įjungta neutralia pavara. Nors galėjo ir taip atsitikti, svarstė jis. Vai- 
ruotojas užmiega, įjungia neutralią pavarą ir pasileidžia nuo stataus 
šlaito, bet tai neatrodė įtikinama. Tad Vajatui dar labiau parūpo viskio 
klausimas. Ar Nikė nusprendė gerti savo valia? Ar kas nors specialiai 
pasistengė, kad moteris, kuriai buvo nustatyti smegenų pažeidimai ir 
uždrausta gerti, prie vairo nepabustų? 

Kartais, tirdamas bylą, turi stiprią versiją, o kartais — tik nuo- 
jautą. Buvimas seržantu turėjo privalumų — Vajatas galėjo pasikliau- 
ti savo nuojauta. Nepaisant visoje apygardoje paskelbtos mergaitės 
paieškos, nors apie jos egzistavimą nėra jokių duomenų. Taip, šerifas 
dėl šito pasakė jam porą žodžių. Tačiau net ir viršininkas sutiko, kad 
pati pora, žmonos patirtos traumos ir jos klejonės apie dingusią mer- 
gaitę kėlė įtarimų. 

Garbė pabelsti teko Vajatui. Paradinės durys buvo spanguolių 
įsigiję namą, Frankai skyrė nemažai laiko ir energijos jo dailinimui. 
Galbūt tai ženklas, kad jie čia apsistos ilgam? Nes po vakar Kevino 
atliktos šios poros patikros būtų per švelnu pavadinti juos nerandan- 
čiais sau vietos. Daugiausia vienoje vietoje jie yra praleidę dvejus me- 
tus. O visą kitą laiką kaitaliojo gyvenamąsias vietas kaip kojines. 

Sekė paskui darbo pasiūlymus, vyras bandė mėtyti pėdas ar jie- 
du tiesiog nenustygo vienoje vietoje? Dar daugiau klausimų. 

Vajatas mėgo iššūkius. 

Todėl ir ėmė susitikinėti su Tesa. 

Jis dar kartą pabeldė, šįkart stipriau, atkakliau. Pagaliau namo 

glūdumoje pasigirdo artėjantys žingsniai. Netrukus atsidarė durys ir 
prieš juos išniro visas susivėlęs Tomas Frankas. 

— Labryt, — džiugiai ištarė Vajatas. 

Basas ir sportiniais drabužiais vilkintis vyras dėbtelėjo į jį: 

— Kiek dabar valandų? 

— Aštuonios. 

— Gal kiek ankstoka apsilankymams? 

— Atnešėme kavos. 

Tomas rūsčiai susiraukė. 

— Pone, — prabilo Kevinas, dar labiau spausdamas šeiminin- 
ką, — norime užduoti jūsų žmonai kelis klausimus. 

— Ji miega, jai reikia ilsėtis.. 

— Nieko tokio, — pasigirdo moters balsas. 

Tomui už nugaros, ant laiptų, pasirodė Nikė. 

Ji taip pat buvo apsirengusi įprastai — tamprės, per didelis 
megztinis — ir jos plaukai buvo šlapi, lyg ką tik nusimaudžius. 
tą, kairę akį, dešinį žandikaulį, ką jau kalbėti apie gausybę mėlynių 
ir nubrozdinimų. Vakar ji atrodė prastai. Po dienos atrodė netgi dar 
blogiau, greičiausiai taip bus, kol išnyks mėlynės. Tačiau moteris sto- 
vėjo ant kojų. Iškėlusi galvą. Guviomis akimis. 

Vajatas pajuto, kaip jo viduje kažkas sukirbėjo — taip jaučiasi 
medžioklėn patraukęs plėšrūnas. Atrodo, rytas nenueis perniek. 

Tomas atsitraukė ir nenoriai įsileido abu pareigūnus į savo na- 
mus. Vajatas su Kevinu nieko nelaukdami įžengė į vidų ir uždarė 
paskui save duris. Pirmiausia Vajatui krito į akis tai, kad namai buvo 
gražūs ir tvarkingi, kiek šiuolaikiški, tačiau keistai sterilūs. Ne tiek 
namai, kiek jų apstatymas. Štai čia stovi tipiška sofa, greta — pridera- 
mai apsitrynęs kavos staliukas, o ten patiestas minkštas poilsio kam- 
pelio kilimas. Niekas neišdavė asmeninio šeimininkų skonio, kol jie 
nepriėjo virtuvės, pro kurią matėsi pritrenkiamai spalvingos žiemos 
sodo sienos. Sprendžiant iš Tomo nenoro žiūrėti ton pusėn, galima 
spėti, kad ryškiaspalvės sienos bylojo apie Nikės, o ne jos vyro skonį. 

Kevinas padėjo ant virtuvės stalo kartoninį laikiklį su keturiais 
kavos puodeliais. Tomas atsiduso ir priėmė kyšį. Tačiau Nikė įsipylė 
stiklinę vandens. 

— Ar aš geriu kavą? — nuoširdžiai smalsaudama paklausė ji 
savo Vyro. 

— Tu labiau mėgsti arbatą, — atsakė Tomas. 

— Tačiau man patinka jos kvapas. 

Tomas iš apačios pažvelgė į savo žmoną. 

— Žinai, tu neprivalai su jais kalbėtis. Juk neperžengei leistinos 
promilių ribos, pameni? — Tomas metė į juos žvilgsnį, norėdamas 
parodyti, kad ir jis tai žino. — Jau nekalbu apie daktarės Selik nuro- 
dymus ilsėtis. Jei jautiesi pavargusi, geriau eik prigulti. Aš susitvar- 
kysiu. 

Stiprus ir rūpestingas vyras, svarstė Vajatas, ar sutuoktinis, ne- 
norintis, kad jo žmona kalbėtųsi su policija? 

O Vajatui pasirodė įdomiausia, kad ir Nikei, ko gero, iškilo toks 
pats klausimas. 

— Norime užduoti vos kelis klausimus, — prabilo Vajatas. — 
Nesvarbu, ar vairuotojas buvo apsvaigęs, ar ne, privalome ištirti 
kiekvieną avariją. Tiesiog įprasta apklausa, štai ir viskas. Ilgai neuž- 
truksime. 

— Aš neprieštarauju, — sutiko Nikė. — Galime persikelti į žie- 
mos sodą. Jei ko prireiks, pranešiu. 

Nors Tomas ir neatrodė patenkintas, pasiėmė savo kavą ir pasi- 
šalino. 

Atlikus patikrinimą, paaiškėjo, kad Tomui išties priklausė jo 
paties vadovaujama įmonė „Ambix Productions. Pernai jis susižėrė 
ketvirtį milijono, todėl aišku, iš kur šis dailus namas ir prabangūs au- 
tomobiliai. Šiuo metu Frankų banko sąskaitoje buvo keturiasdešimt 
tūkstančių — nebloga santaupų suma juodai dienai ir tam atvejui, jei 
žmona nebegalės dirbti. Tad šiai porai tikrai negrėsė finansiniai sun- 
kumai, priešingai nei vakar ligoninėje leido suprasti Tomas. Galbūt jis 
buvo atsakingas darbininkas, o gal darboholikas. Nėra abejonės, kad 


LISA GARDNER «+ PRAGAIŠTIES LIEPSNOSE 87 


dėl žmonos traumų jam teko paaukoti nemažai darbo valandų, ir ne 
tik vieną ar dvi savaites, o visą pastarąjį pusmetį. 

Gal dėl to jis taip akylai saugojo savo žmoną? O galbūt čia slypė- 
jo dar daugiau melo ir paslapčių? Tokiomis dienomis Vajatas nuošir- 
džiai mėgo savo darbą. 

Tomui išėjus, Nikė palydėjo Vajatą ir Keviną į ryškų žiemos 
sodą. Ji judėjo atsargiai, pastebėjo Vajatas, ir nors ją turėjo kamuoti 
gan stiprūs skausmai, rodėsi, kad moters nuotaika puiki. 

— Man šis kambarys patinka, — ištarė ji, sėsdamasi ant vieno 
iš paminkštintų krėslų. Vajatas su Kevinu įsitaisė kituose dviejuose 
pintuose krėsluose greta jos. 

— Tai mano kambarys, — tęsė ji, palenkdama po savimi koją. — 
Kaip ir geltonas miegamasis viršuje, jis irgi mano. 

— Atpažįstate savo namus? — pasidomėjo Vajatas. — Jaučiatės 
čia patogiai? 

— Taip. Kol per daug negalvoju. Jei paprasčiausiai ką nors vei- 
kiu, tarkime, siekiu paimti lėkštę, iškart ją randu, suprantate. Kita 
vertus, jei stabtelėčiau ir imčiau mąstyti, kurgi sudėtos lėkštės... tada 
ir prasideda keblumai. 

— Atbunda motorinė atmintis, — prabilo Kevinas. 

Nikė tik gūžtelėjo. Džiūdami jos tamsūs plaukai ėmė po trupu- 
tį raitytis apie veidą. Ji buvo patraukli moteris, pastebėjo Vajatas, ar 
greičiau bus patraukli, kai užgis visos mėlynės ir nubrozdinimai. 

— Svarbu, kad bent ką nors atsiminčiau, — atsakė ji. — Manau, 
patyrus tokią galvos traumą nereikia vyti Dievo į medį. 

— Šiandien skaudėjo galvą? 

— Ne. Tiktai... skauda visa kita. Visą kūną. Lyg būčiau patekusi į 
centrifugą ar panašiai. Daktarė išrašė tablečių nuo skausmo, bet ma- 
nau, kad kol kas advilis* bus mano geriausias draugas. 

— Kaip laikosi Vero? — pabandė Vajatas. — Ar ji irgi jaučiasi 
geriau? 


+ 


Vaistai nuo skausmo. 

Priešais sėdinti Nikė sustingo ir nuoširdžiai pažvelgė į jį: 

— Manote, kad esu pamišusi, seržante? 

— Dar nežinau. 

— Aš neturiu dukters. 

— Tačiau vakar... 

— Tiesiog patekau į rimtą avariją, susitrenkiau galvą. Dar vieną 
kartą. Aišku, kad man viskas susimaišė. 

— Ar esate turėjusi vaikų? 

— Ne. Esu nevaisinga. Mes niekada neturėjome galimybės su- 
silaukti vaikų, — ji šyptelėjo suspaudusi lūpas. — Keista, kad beveik 
neprisimenu savo vyro vardo. Bet žinojimas apie savo bergždumą ne- 
išsitrynė. 

Vajatas tylėjo, nežinodamas, kaip reaguoti į tokią išpažintį. Ji 
negalėjo turėti vaikų, bet galbūt slapta jų norėjo, tad esant streso bū- 
senos jos pasąmonė sukūrė mergaitę? Jo manymu, tai visai įmanoma. 
Tačiau tai jau nebe policijos reikalas. 

— Kodėl būtent Vero vardas? — paklausė Kevinas. 

— Nežinau. 

— Galbūt tai giminaitės vardas? Mamos, sesers, senelės, dar kie- 
no nors? 

— Aš neturiu šeimos. 

— Visiškai jokios? — susidomėjo Vajatas. 

Ji pažvelgė į jį skaidriomis akimis: 

— Visiškai jokios. Tesame tik mudu su Tomu. Patikėkite, to 
gana. 

Aišku. Vajatas dar šį tą pasižymėjo. Dabar vakarykščiai Tesos 
pastebėjimai jam atrodė vis taiklesni ir taiklesni. Paaiškėjo, kad Ni- 
kolė Frank gyveno itin uždarą gyvenimą. Tik ji ir jos vyras. Tačiau 
„nelaimės“ nutikdavo tik jai, o ne jos vyrui. 

— Ką prisimenate iš trečiadienio vakaro? — paklausė Vajatas. 

— Avarijos vakaro? 

— Taip. 

— Nieko. 

— Nieko nepamenate? 

— Nieko. Visiškai nieko. Bandau ką nors įsivaizduoti... bet gal- 
voje absoliučiai tuščia. 

Vajatas dirstelėjo į Keviną, ir pastarasis linktelėjo. 

— Ponia Frank, — kreipėsi į ją Kevinas, — gal norėtumėte kai 
ką pabandyti? Aš jums padėčiau atkurti prisiminimus. Galbūt jums 
padėtų šis pratimas. 

— O ką reikės daryti? 

— Jums tereikės atsipalaiduoti ir likti savo vietoje. O aš pa- 
mėginsiu pavedžioti jus po to vakaro įvykius detaliau, kreipdamas 
dėmesį į jūsų jusles. Pavyzdžiui, ką užuodėte, girdėjote ir panašiai. 
Pabandysime priartėti prie atminties „per aplinkui“, užuot kvotę ją 
tiesiogiai. Kartais tai būna labai efektyvu. 

— Tačiau tai nėra hipnozė? 

— Nieko panašaus. 

— Nes mano smegenys jau yra sukrėstos. Nenoriu, kad kas nors 
dar prikištų nagus. 

— Niekas nekiš nagų, nebus jokios įtaigos. Tiesiog užduosiu 
jums klausimus, o jūs atsakysite, kas pirmiausia šauna į galvą. 

Nikė papūtė lūpas ir neužtikrintai juos nužvelgė. Tačiau staiga 
trumpai nežymiai linktelėjo. Ji sutinka. 

— Gerai. Užsimerkite. Giliai įkvėpkite. Dabar trečiadienio vaka- 
ras. Penkta valanda vakaro. Kur jūs? 

— Esu namuose. 

— Kuo esate apsirengusi? 

— Džinsais. Juodu golfu. Pilku flisiniu džemperiu. 

— Kaip jaučiatės, taip apsirengusi? 

— Drabužiai minkšti. Patogūs. Vieni iš mano mėgstamiausių. 

— Ką veikiate namuose? 

— Aš... pradedu gaminti vakarienę. Vištienos krūtinėlę. Nuo 
ryto marinavau ją itališkame padaže. Dabar reikia iškepti. Galvoju 
apkepinti keptuvėje ir užbaigti ruošti orkaitėje. Taip pat reikia paga- 

minti ryžių. Galbūt dar garuose išvirti brokolių, — ji nutilo. — Man 
ima skaudėti galvą. 

— Ar išgeriate vaistų nuo skausmo? 

— Aš jau jų išgėrusi. Keturias advilio tabletes. Bet to negana. 
Vištienos kvapas... mane nuo jo pykina. 

— Ką darote? 

— Noriu prigulti. Kartais susuku į rankšluostį ledo gabalą ir už- 
sidedu jį ant akių. Padeda. 

— O dabar? 

— Pašaunu vištieną į orkaitę. Nustatau laikmatį, kad nesudegin- 
čiau. Atsisakau minties gaminti brokolius, bet ryžiai jau saugiai verda 
puode. Dėl jų neverta jaudintis. Išsitraukiu ledo pakuotę ir patraukiu 
sofos link. 

— Kur jūsų vyras? 

— Nežinau. 

— Arjis namuose? 

— Nežinau. 

— Gal meistrauja dirbtuvėje? 

— Nežinau. 

— Gerai. Atsigulate su ledu. 

— Manau, kad užmiegu. Nes tamsu, ir vėsu, ir ramu. Užsimer- 
kiu. Man patinka miegoti. Kai miegu, mane aplanko Vero. Ji laiminga, 
apsivilkusi mėgstamiausią gėlėtą suknelę. Ji nori šokti, tad paimu ją 
už rankų ir siūbuodamos sukamės ratu. Tačiau dabar esame mažaja- 
me kambarėlyje su aptriušusiu kilimu, aklinai užvertomis langinėmis 
ir dviem lovomis, kurios pastatytos taip arti viena kitos, kad beveik 
virtusios viena. Artėja galas. Tai mūsų atsisveikinimo kambarys. Pri- 
simenu tai, kai tik pasižiūriu į kilimą. Turėčiau liautis. Šitaip su ja 
matytis labai sunku. Tačiau aš ją myliu. Visada mylėjau. Aš gailiuosi. 
Net neįsivaizdavau, kad įmanoma taip stipriai gailėtis, kol nepajutau 
svorio, gramzdinančio žemyn, ir, o Dieve, vėl žingsniai. Koridoriaus 
gale. Mums abiem reikia pabėgti. Tačiau pasiseka tik vienai. Visada 
man, ir niekada — Vero. 

— Nike... 

Vajatas atidžiai stebėjo moterį. Ji vis dar buvo užsimerkusi. Ne- 
verkė. Nežinia, ar pati tai suprato, bet jos skruostais ritosi ašaros. 

— Arjau atsibudote? — švelniai paklausė Kevinas. 

— Suskamba laikmatis. Vištiena. Iškepė. 

— Ką darote? 

— Tomas. Jis stovi svetainėje. Žiūri į mane. Galbūt klykiau, gal- 
būt ištariau jos vardą. Nereikėjo to daryti. Ištraukiu vištieną iš orkai- 
tės. Sudedu į lėkštes. Padalinu ryžius. Padengiu stalą. Tomas mane 
stebi. Pagiria. Viena iš pirmųjų pavykusių mano vakarienių. Valgome 
tylėdami. Anksčiau taip nebūdavo. Mes kalbėdavomės ir kalbėdavo- 
mės be galo. Mylėjome vienas kitą. 

Vajatas su Kevinu susižvalgė. 

— Ką darote po vakarienės? — paklausia Kevinas. 

— Suplaunu indus. 

— O ką veikia Tomas? 

— Jam reikia dirbti. Jo darbas labai svarbus. Jis dirba. Aš tvarkau 
virtuvę. Tačiau paleidžiu iš rankų vieną lėkštę. Ji sudūžta ant grindų. 
Mano rankos dreba. Jaučiuosi pavargusi. Silpna. Anksčiau jausdavau- 
si puikiai, o dabar visą laiką jaučiuosi pavargusi. Tomas su manimi 
labai kantrus. Jam reikia tiek daug dirbti, o dar tenka prižiūrėti savo 
žmoną. Atsargiai sušluoju šukes ir išmetu į šiukšliadėžę, kur, tikiuosi, 
jis jų nepastebės. Nenoriu, kad jis supyktų. 

— Kas būna, kai Tomas supyksta? — paspaudė Kevinas. 

— Nenoriu, kad Tomas supyktų, — pakartojo Nikė. 

— Ką darote surinkusi šukes? 

Nikė nutilo. Akys tebebuvo užmerktos, ašaros ant skruostų jau 
džiūvo. 

— Neturėčiau to daryti, — sukužda ji. — Tai blogai. Man nede- 
rėtų taip elgtis. Jis supyks. Neturėčiau to daryti. 

— Nederėtų daryti ko, Nike? 

— Šššš, — sušnibždėjo ji. — Aš palieku jį. 

— Bet aš jo nepaliksiu, — po trisdešimties sekundžių atsigavo 
ji. — Negaliu. Man reikia jo. Jis mane saugo. 

— Nuo ko jis jus saugo? — pasiteiravo Kevinas. 

— Net neįsivaizduojate. 

— Ar judu su vyru turite priešų? Ar kas nors jums grasino? 

— Kraujas laša nuo spyglių. Tos siaubingos rožės, lipančios sie- 
na į viršų. 

— Nike... 

— Jūs nežinote, kokia bloga aš esu. 

Ji kalbėjo aiškiai, bet Vajatą vėl nudiegė. Iš kalbų ji panėšėjo į 
smurtą kenčiančią žmoną — moterį, kuri priversta save nuvertinti, 
lyg nuolatos apviltų savo vyro lūkesčius. 

— Aš pavargau, — dar tyliau ištarė ji. — Man skauda galvą. 

— Dar vieną minutę, — neatlyžo Vajatas. — Ar galvą skauda 
taip pat, kaip ir tą vakarą? 

— Taip. Noriu pasiimti ledo. Prigulti. 

— Kuo, sakėte, esate apsirengusi? — sugrįžo atgal Kevinas, tokiu 
būdu mėgindamas sugrąžinti ją į apklausos situaciją. 

— Džinsais. Juodu golfu. Savo mėgstamiausiu pilku flisiniu 
džemperiu. 

— Jaučiatės patogiai? 

— Taip. 

— Gulite ant sofos. Bet jums skauda galvą. 

— Taip. 

— Kada apsivelkate paltą? 

Pauzė. Nikė užsimerkusi suraukia antakius: 

— Paltą? 

— O gal pirma pačiupote mašinos raktelius? — zondavo Vajatas. 

Jis stengėsi įsidėmėti, kad būtina šį reikalą aptarti su medicinos 
personalu. Juk jie sudėjo į maišelį tą naktį Nikės dėvėtus drabužius. 
Nors ir neturėjo orderio konfiskuoti drabužius, dar nereiškė, kad ne- 

gali apie juos pasiteirauti seselių arba greitosios medikų. Ar atvežta 
Nikė vilkėjo paltą? Nes mašinoje palto nebuvo. 

Tačiau Nikė papurtė galvą: 

— Aš ilsiuosi ant sofos. 


— (O kada atsikėlėte? 
— Vero, — sukužda ji. 
— Vero? 


— Aš mėginau skraidyti. Visai kaip Vero. Tačiau mažoms mer- 
gaitėms nevalia skraidyti, suprantate. Jai nutiko nelaimė. Ir man nu- 
tiko nelaimė. Ir dabar turiu ją surasti. Tik dėl to ir prisikėliau iš mi- 
rusiųjų. 

— Sėdote į mašiną, kad ją surastumėte? — nesuprato Kevinas. 

— Ne, išsikrapščiau iš mašinos, kad ją surasčiau. 

— Kur jūs važiavote, Nike? 

— Važiavau? 

— Už lango naktis, jūs esate prie mašinos vairo. 

Tačiau Nikė papurto galvą. Ji atsimerkė ir pažvelgė tiesiai į juos. 

— Aš niekur nevažiuoju, — patvirtino ji. — Aš ilsiuosi ant sofos. 
nės detalė. 

— Tad kas jums nupirko viskio? 

Tačiau Nikė nieko neatsakė. 


12 skyrius 


— Maniau, jie tau užduos tik kelis klausimus. 

Tyrinėju savo vyrą. Detektyvams išėjus, iškart pasirodė Tomas. 
Mąstau, kad detektyvai man pasakė ne viską, pavyzdžiui, jie neminė- 
jo, kad netiesioginis prisiminimų gaivinimas primena pasivaikščio- 
jimą tamsiu koridoriumi, besistumdant su grėsmingomis figūromis. 
Mano prisiminimai dvelkia šalčiu net man pačiai. Lyg patys nenorė- 
tų, kad kas prie jų lįstų. 

— Ar mes turime draugų? 

Tomas smalsiai pasižiūri į mane. Kol kalbėjausi su policija, jis 
nusimaudė po dušu. Šlapi plaukai prilipę prie jo kaklo. Noriu juos 
paliesti pirštais. 

— Dar ne, — atsako jis. 

— Ką nori pasakyti? 

— Katik čia atsikraustėme, tada tu nukritai nuo laiptų ir... pana- 
šu, kad nuo to laiko daugiausia matomės su medicinos specialistais. 

— Neprisimenu, kad būčiau kritusi nuo laiptų. 

— Daktarė sakė, jog tai būdingas smegenų sutrenkimo požymis. 

— Neprisimenu, kad būčiau ruošusis skalbti. 

Jis gūžteli: 

— Tai tavo darbas. Nenorėjai, kad skalbčiau aš, nes sakei, kad 
sugadinu tavo apatinį trikotažą. 

Šie žodžiai užgauna mano atminties stygą. Taip, aš esu taip sa- 
kiusi. Ir, taip, skalbimas yra mano darbas. Tačiau nesugebu įsivaiz- 
duoti mūsų skalbimo mašinos ar džiovyklės. Galbūt ir čia yra pana- 
šiai kaip su lėkštėmis virtuvėje. Nereikia mėgint prisiminti, kur jos, 
tereikia ištiesti ranką. 

— Ar man galima užeiti į tavo dirbtuvę? 

Tomo lūpas iškreipia šypsnys. Jis pasilenkia ir sukužda man į 
ausį: 

— Kodėl klausi? Bijai, kad ten laikau savo mirusių žmonų la- 
vonus? 

Rimtai jam atsakau: 

— Taip. 

— Tada eime. Nusivesiu tave į dirbtuvę. Pati galėsi įsitikinti 
mano talentu. 

Jis jau apsirengęs džinsais ir mėlynais flaneliniais marškiniais. 
Dabar užsimeta rudą odinę liemenę ir prieina prie žiemos sodo durų. 
Tik dabar pastebiu prie jų tvarkingai pastatytus darbinius batus. Be- 
sispirdamas į juos, Tomas mosteli į mano basas kojas. Paskubomis 
grįžtu į prieangį, kur negalvodama atsiveriu spintą ir išsitraukiu porą 

„L. L. Bean“ šlepečių guminiais padais. Dar vienas motorinis prisi- 
minimas iš mano kūno judesių, kurie susiformavo pastarąjį pusmetį 
gyvenant šiuose namuose. 

Lauke šalta. Išėjusi į lauką sudrebu nuo vėsios drėgmės. Dangus 
pilkas, o žemė vis dar įmirkusi nuo kelias dienas pylusio lietaus. Vėly- 
vas ruduo Naujojoje Anglijoje nėra gražus. Lapkritį galima pavadinti 
ne metų laiku, o greičiau perėjimu nuo ugninio spalio raudonumo į 
švelniai baltą gruodį. 

Lapkritį turėtume keliauti į Arizoną, pagalvoju ir kone tą pačią 
sekundę suvokiu, kad jau esame apie tai kalbėję. Prabilau apie tai po 
vieno iš savo raudojimo priepuolių, kai jutau, kad nebesugebėsiu pa- 
kelti trumpėjančių dienų ir pilko dangaus. 

Tačiau akivaizdu, kad neišvažiavome. Galbūt dėl to kalti mano 
smegenų sutrenkimai. Tikriausiai jau tada man reikėjo išskirtinės 
priežiūros. 

Darbo pašiūrė buvo didesnė nei tikėjausi. Tikrai didesnė už so- 
dininko priestatą, labiau primenanti vienvietį garažą. Dirbtuvės sie- 
nos buvo aliuminio pilkumo, tad visas statinys priminė surenkamą 
namuką, suręstą kiemo gale. Nesimatė kaimynų, kurie greičiausiai 
baisėtųsi šiuo nepatraukliu reginiu, vadinasi, jį matėme tik mes, ir, 
ko gero, jis mums netrukdė, jei jau patys tokį pasistatėme. Tomas 
pats išliejo pamatą, jis moka tokius darbus. Tada pasirodė vyrai su 
plokštėmis, ir po kelių dienų dirbtuvė buvo pastatyta. Elementariai 
apšiltinta, su dujine krosnele ir visa elektros instaliacija. Nebuvo tik 
vandentiekio, tad Tomas naudojosi naminiu. 

Pavasarį ketinau apsodinti jį krūmais arba pastatyti krantinės 
terasą, papuoštą medžiais ir gėlėmis, ir taip paslėpti šį bjaurų statinį. 
Dar vienas planas, apie kurį kalbėjomės su Tomu. Dar vienas planas, 
kurio po šių „nelaimių“ serijos greičiausiai niekad neįgyvendinsime. 

Seržantas Vajatas leido suprasti, kad aš gyvenu užsidariusi, gal- 
būt mano vyras kelia man pavojų. Kiek smegenų sutrenkimų gali pa- 
tirti viena Žmona, ir kodėl net po pusės metų mes neturime jokių 
draugų? Net nepradėjome megzti santykių su kaimynais? 

Tiesiog jų neturime. Aš tai žinau, nereikia nė klausti: mudu su 
Tomu esame tik dviese ir taip gyvename jau ilgą laiką. Sakome vienas 
kitam, kad esame laimingi, bet manau, kad meluojame. Ir galbūt ne 
tik vienas kitam, bet ir sau, nes taip meluoti lengviausia, nors drauge 
ir sunkiausia demaskuoti. 

Dirbtuvės durys yra su įleistine spyna. Tomas išsitraukia iš ki- 
šenės raktus ir jas atrakina. Iš pradžių manau, kad dėl tokios spynos 
buvo persistengta, bet staiga pamatau viduje sukrautas medžiagas. 

Negalvok, kur padėta lėkštė, — tiesiog ištiesk ranką, sakau sau. 
Tačiau ši logika čia neveikia. Mano kūnas šios vietos neprisimena: 
vos įžengusi į šias suplėkusias valdas, prarandu nuovoką. Čia Tomo 
teritorija, o ne mano, ir iškart pasijuntu sutrikusi, mane apima lengva 
panika. 

Tomas įjungia palubės lempas. Aš krūpteliu ir instinktyviai ran- 
ka prisidengiu nuo intensyvios šviesos. Tomas pastebi mano judesį, 
spusteli kitą jungiklį ir išjungia pusę šviesų. Tik tada galiu nuleisti 
ranką ir apsižiūrėti. 

Erdvė su nepaslėptomis gegnėmis ir skliautiniu stogu pasirodo 
netikėtai didelė. Priešais stovi galais suremtų sulankstomų stalų eilė. 
Kaip tikro kino dailininko darbastalis. 

Ant sienų pritaisyti įrankių stendai ir metalinės lentynos: sten- 
dai nukarstyti įvairiausiais prietaisais, o lentynos kone lūžta nuo me- 
dienos gabalų, plastikinių vamzdžių ir kitų žaliavų. Man čia visko per 
daug. Per daug prigriozdinta, per daug suversta. Mano žvilgsnis stab- 
teli ties vienu nauju aparatu, primenančiu siaubingai didelį spausdin- 
tuvą ir garbingai stovintį ant atskiro stalo. Priėjusi arčiau užuodžiu 
plastiką ir mane netikėtai apima siaubas. 

Mes dėl jo pykomės. Jis jo norėjo, o aš — ne. Panašu, kad pralai- 
mėjau, nes aparatas čia stovėjo, o aš vis dar jutau kartėlį. 

— Kas čia? — paklausiu aš. 

Tomas atidžiai mane stebi. Galbūt jis svarsto, ar atsimenu šio 
aparato priešistorę? O gal net ir dabar atsirinkinėja, ką man pasakoti? 
Nes juk jeigu žmona neatsimena barnio, kam jį gaivinti? 

— Tai trimatis spausdintuvas, — galiausiai ištaria jis. 

Linkteliu — mano galvoje susijungia dar kelios atsiminimų nuo- 
trupos. 

— Tu sukuri skaitmeninį kokio nors daikto dizainą, persiunti jį 
spausdintuvui ir jis pagamina trimatę to objekto kopiją. 

— Teisingai. 

— Pavyzdžiui, netikrą peilį filmavimui. 

— Galėčiau, tačiau jau yra įmonių, kurių specializacija — gin- 
klų gamyba. Tokius įprastus objektus dekoracijų gamintojai užsisa- 
ko tiesiai iš katalogų. O aš galiu sukurti, pavyzdžiui, vienetinį trofėjų 
scenai, kai koks nuskriaustasis galiausiai iškovoja pergalę. O po to 
sugebėčiau išlieti dešimtis sumažintų tokių pačių kopijų, kurias gali- 
ma išdalyti kino studijos vadovams, kritikams ar dar kam nors filmo 
reklamos tikslais. 

Linkteliu. Jo žodžiai skamba logiškai. Tad kodėl esu tikra, kad 
jis man meluoja? 

Išgirstu savo balsą: 

— Trimačiai spausdintuvai gali būti naudojami plastikiniams 
ginklams gaminti. 

— Tiesa. 

— Ar tu gamini ginklus filmams? 

— Kaip ir sakiau, tokius įprastus butaforinius daiktus kaip gin- 
klai kur kas pigiau užsisakyti iš katalogų. 

Aš pažvelgiu į jį. 

— Ar gamini tikrus ginklus? 

— O kam? Kaip ir butaforinius ginklus filmavimui, tikrus kur 
kas pigiau užsisakyti iš katalogų... arba nusipirkti gatvėj, už kampo. 

— Tačiau plastikinio ginklo neįmanoma atsekti. 

— Manau, kad ginklų prekiautojai gatvėje sugeba puikiai nušli- 
fuoti serijinį ginklo numerį dilde... arba išdegint jį rūgštimi. 

— Tu tuo domėjaisi. 

— Nes tu man pateikei lygiai tuos pačius argumentus, kai pirmą 
kartą pasiūliau įsigyti šį aparatą. Trimatis spausdinimas keičia pasau- 

lį, pradedant medicinos mokslais ir baigiant ta pačia kino scenogra- 
fija. Noriu, kad naudotumėmės pačiomis naujausiomis technologijo- 
mis. Tačiau tu visur įžvelgi pavojų. 

Jis teisus — aš tikrai tokia. Todėl man pasidaro smalsu, kas turė- 
jo atsitikti, kad taip paaštrėjo mano paranoja. 

— Ar tau patinka tavo darbas? — paklausiu jo. Noriu išgirsti 
Tomo atsakymą. 

— Taip. Jis kūrybiškas, pelningas, lankstus. Galime gyventi kur 
norime, dirbti kada norime. Dėl to mums labai pasisekė. 

— O man patinka mano darbas? 

Jis gūžteli, nusuka akis, tad man kyla įtarimas. 

— Tau patinka tapyti, iš dalies tavo darbas ir yra tapymas. Tačiau 
pastaruoju metu... — jis pakelia akis, patyrinėja mane. — Kaip tau 
atrodo, Nike? 

— Aš noriu jį mesti, — išgirstu savo balsą. — Nebenoriu dirbti. 

— O ką žadi veikti? 

Prasižioju, bet nerandu žodžių: 

— Nežinau. Tiesiog nebenoriu... čia būti. 

— Atsikėlėme čia, kad pradėtume viską nuo pradžių. Prieš tai 
gyvenome Atlantoje, bet tu pasakei, kad ilgiesi sniego. Tad truputį 
panaršę internete atradome Naująjį Hampšyrą. Greitai čia viskas bus 
apsnigta. Tik klausimas, ar tada pagaliau tu būsi laiminga? 

— Kodėl aš neprisimenu, kaip nukritau nuo rūsio laiptų? 

— Kritimą tau iš atminties ištrynė smegenų sutrenkimas. 

— O kai nukritau kieme, po kelių mėnesių? Kodėl to irgi nepri- 
simenu? 

— Dar vienas smegenų sutrenkimas, dar viena balta dėmė at- 
mintyje. 

— Nepamenu, kad vakar būčiau vairavusi. Neprisimenu, kad 
vilkčiausi paltą, griebčiau raktus ir sėsčiau prie vairo. Nesu tokia kvai- 
la, Tomai. Juk turėčiau prisiminti bent vieną šio proceso žingsnį. 

— O galir ne. Daktarė sakė, kad patyrus potrauminį sindromą 
negalioja jokios griežtos taisyklės. 

— Ar tu mane nugirdei? 

— Ką? — jis pirmą kartą apstulbsta. 

— Ar tai tu man įpylei pirmą taurelę viskio? Štai ką nori išsiaiš- 
kinti detektyvai. Ar tu mane nugirdei ir pasodinai į mašiną? 

— Aišku, kad ne! 

— Tada kas? Nes neatrodo, kad turėtume draugų. 

Tomui užvirė kraujas. Jis persibraukė pirštais plaukus, nervingai 
žengtelėjo į priekį ir tarė: 

— Niekas tau nepylė viskio. To butelio net nesu matęs namuose. 
Tikriausiai pati nusipirkai. Kai išvažiavai. Nes, nors ir neprisimeni 
vairavusi, tavęs čia nebuvo, Nike. Apieškojau visus namo užkaborius. 
Tavęs nebuvo, kaip ir automobilio. 

— Neprisimenu... 

— Tūkstantis devyni šimtai devyniasdešimt trečiųjų rugpjūčio 
dvidešimt ketvirtoji. Mes užėjome į „Cafe du Monde“ pavalgyti švie- 
žių prancūziškų spurgų. Dar nebuvai jų ragavusi, tad sumaitinau tau 
jų gal dešimt. Tada, kol tu juokdamasi kartojai, kad tai skaniausias 
tavo valgytas maistas gyvenime, aš tave pabučiavau. Pirmasis mūsų 
bučinys. Jis buvo cinamono ir cukraus pudros skonio. Nuo to laiko 
negaliu pasisotinti tavo bučiniais. Ar tu prisimeni? 

Jis žengia dar arčiau manęs. Įsmeigęs savo tamsias akis. Aš at- 
sakau: 

— Taip. 

— Po trijų naktų, aptriušusiame bute, kuriame ant grindų guli 
vienas matracas ir nėra net televizoriaus, kuris linksmintų, mes pir- 
mą kartą pasimylime. Po to tu apsiverkei, ir aš supanikavau pama- 
nęs, kad įskaudinau tave. Tu tik dar smarkiau įsiverkei ir paprašei, 
kad aš tave apsikabinčiau, tad taip ir padariau. Kartais pasimylėjus 
tu vis dar pravirksti. Ir aš tave apsikabinu, lygiai kaip tą naktį. Ar tu 
prisimeni? 

— Taip. 

— Tūkstantis devyni šimtai devyniasdešimt trečiųjų rugsėjo pir- 
moji. Gamyba baigėsi, filmas nufilmuotas. Viskas. Kas toliau? Klausiu 

aš tavęs. Tačiau tu nieko nesakai. Net nežiūri į mane. Tad suimu tave 
abiem rankomis. Liaukis, sakai man. Man skauda. Bet aš tavęs nepa- 
leidžiu. Pakeliu tavo smakrą, priverčiu pažvelgti man į akis. Aš myliu 
tave, sakau. Aš myliu tave ir man reikia tavęs. Pasilik su manimi, ir 
aš tau padovanosiu pasaulį. Viską, ko tik norėsi. Tik būk mano. Ar tu 
prisimeni? 

— Taip. 

— Apsaugosiu tave, net jei dėl to tektų paaukoti savo gyvybę. 
Taip ir pažadėjau. Ar tu prisimeni? 

Nebegaliu į jį žiūrėti, tačiau neturiu kur padėti akių. Jis prispau- 
dė mane prie vieno iš sulankstomų stalų, ir stovi priešais. Taip arti, 
kad jaučiu jo kūno šilumą, vėl užuodžiu jo odos kvapą. Jaučiu, kaip 
ima linkti keliai. 

Tačiau pasijuntu įkliuvusi į spąstus. 

Ir vieną akimirką noriu jam trenkti. 

Pakeliu smakrą. 

— Neturime augintinių, neturime draugų, visą laiką kraustomės. 

— Toks buvo tavo, o ne mano reikalavimas. Tūkstantis devyni 
šimtai devyniasdešimt trečiųjų rugsėjo antroji. Išvykstame iš Naujojo 
Orleano. Tau reikia kažkur išvažiuoti, sakai. Be jokio paaiškinimo. 
Tau reikia naujo vardo, tu sakai. Be jokio paaiškinimo. Man taip pat 
reikėtų naujo vardo. Nė vienas iš mūsų neužsimena apie tuos kartus, 
kai klykdama prabudinėji naktimis. Nė vienas iš mūsų nekalba apie 
didėjantį tavo baikštumą, nuolatinį durų rakinimą, dairymąsi per 
petį, išpilantį šaltą prakaitą. Tu norėjai išvykti, tad mes ir išvykome. 
Tau norėjosi naujos tapatybės, tad gavome ją. Dėl tavęs, Nike, kitus 
porą metų aš kaitaliojau miestus ir pavardes vos ne kas savaitę, kol 
didžioji panikos banga nuslūgo ir tu sutikai tapti mano žmona. Nes 
aš taip tave mylėjau. Ar tu prisimeni? 

Mylėjau, pagalvoju aš, atkreipdama dėmesį į būtąjį laiką. 

Tačiau jis manęs ir dabar neapleidžia, vis dar laukia atsakymo. 
Ar aš atsimenu, ar aš atsimenu, ar aš atsimenu? Tą akimirką, kai šis 

vyras sutiko dėl manęs keliauti bet kur ir būti bet kuo? Tą akimirką, 
kai meldžiau šį vyrą išvykti, ir jis sutiko sekti man iš paskos? 

Spurgų kvapas. Cukraus pudros skonis. Tomas, jaunesnis, bet 
toks pat niūrus, toks pat ryžtingas. 

Aš pakeliu į jį akis. Aš matau jį dabar. 

Ir sušnibždu: 

— Taip. 


13 skyrius 


— Gerai. Išsiaiškinkime. 

Niūrų ir pilką rytą, vienuoliktą valandą, Kevinas su Vajatu su- 
grįžo į nelaimės vietą. „Audi O5“ buvo sėkmingai iškelta. Prireikė 
dviejų virvių, skriemulių sistemos ir krūvos keiksmažodžių iš valsti- 
jos policininkų lūpų, tačiau jie atliko savo darbą. 

Dabar vinguriuojantį automobilio taką žymėjo tik susitaršę krū- 
mų kuokštai, nulaužytos šakelės ir išvartyti akmenys. Ir, žinoma, prie 
kelio įsispaudusios mašinos ratų žymės. Prie jų ir stovėjo Kevinas su 
Vajatu. Žvelgdami, kur baigėsi mašinos kelionė, ir ruošdamiesi grįžti 
į tos kelionės pradžią. 

— Žinome, kad už viskio butelį buvo atsiskaityta Nikės kortele, 
jis pirktas parduotuvėje maždaug už penkiolikos kilometrų, dešimtą 
vakaro, trečiadienį. 

— Teisingai, — sutiko Kevinas. 

— Tačiau neturime liudininkų, kurie galėtų patvirtinti, kad 
matė ją parduotuvėje. 

— Pardavėjai teigė, kad įsidėmėti vieną moterį būtų neįmano- 
ma, nes tuo metu ten buvo pilna žmonių. 

— O jų apsaugos sistema pasirodė nepatikima. 

— Klaidų neišvengsi, jei šimtus kartų įrašinėji vaizdą į tuos pa- 
čius senus diskus. 

— Vadinasi, žinome, kad viskį jai nupirko artimas žmogus arba 
tai padarė ji pati. 

— Pavyzdžiui, jos vyras, — įsiterpė Kevinas. 

— Man jis tiesiog nepatinka, — tarė Vajatas. — Trys smegenų 
sutrenkimai greičiau ne atsitiktinumas, o apgalvotas planas. Tačiau 
klausimas išlieka: jei viskis buvo nupirktas dešimtą, kas vyko po to? 

— Jis parsivežė butelį namo ir nugirdė savo žmoną, — pasiūlė 
Kevinas. 

— Kai jau atrodo, kad ji ganėtinai girta... Nors jos girtumas ir 
nesiekia teisėsaugos nustatytų normų, tačiau, turint omenyje jos dau- 
gybines smegenų traumas... 

— Tikriausiai pamanė, kad ji jau pasiekė įstatymų draudžiamą 
ribą. 

— Jis pasodina ją į automobilį, — tęsė Vajatas. 

— Ir nuveža ją nežinia kur. 

— O galbūt kaip tik į numatytą vietą, — pataiso Vajatas. — Į 
kelio atkarpą su reikiamo laipsnio nuolydžiu ir gana staigiu posūkiu į 
kairę bei santykinai nedideliu automobilių srautu. Gali būti, kad jis iš- 
lipo iš mašinos, pasodino prie vairo savo žmoną, pastatė svirtį į neu- 
tralią poziciją ir likusį darbą patikėjo traukos jėgai. Tam nebūtų tikęs 
bet koks kelias. Reikėjo patyrinėti, susiplanuoti iš anksto. 

Jiedu su Kevinu nusigavo iki kalno viršūnės. Nuo jos keturias- 
dešimties laipsnių šlaitas atrodė itin status, ypač dėl geltono įspėja- 
mojo ženklo apačioje, nurodančio vairuotojams apie artėjantį posū- 
kį. Tikriausiai lietingomis naktimis šioje kelio atkarpoje netrūkdavo 
avarijų. O dar truputį pasistengus... 

— Manau, jis turėjo pastumti mašiną, — tarė Kevinas, — nes 
norint, kad automobilis nulėktų nuo skardžio, jam reikia įgyti pa- 
greitį... 

Vajatas pažvelgė žemyn ir pritarė detektyvo minčiai: 

— Tad Tomas pasodina savo žmoną prie vairo, užsega jai diržą, 
perjungią svirtį į neutralią padėtį. Jam reikia greitai suktis: nė nea- 
bejoju, kad audi jau rieda į priekį, kai jis užtrenkia dureles. Tada jis 

greitai žengia tris žingsnius atgal ir visu savo svoriu stumteli mašiną 
žemyn. 

Abu detektyvai pabandė pantomimiškai atlikti įsivaizduojamus 
veiksmus. 

— Tikrai įmanoma, — nutarė Kevinas. 

— Turime paimti pirštų atspaudus nuo bagažinės, — pridūrė 
Vajatas, žiūrėdamas į savo rankas, instinktyviai nukreiptas stumti. 

— Taip pat apžiūrėti vyro drabužius, švarką, — pritarė Kevi- 
nas. — Šiuo metų laiku mašinos nebūna itin švarios, ypač siautėjant 
audrai. Galbūt išsipurvino ar išsitepė. 

— O kaip gali būti tikras, kad mašina riedės tiesia linija? — pa- 
sidomėjo Vajatas. 
kad kelias eina tiesiai, iš tiesų, geriau įsižiūrėjus, jis truputį krypo į 
kairę, o ką jau kalbėti apie nuožulnų griovio kraštą dešinėje pusėje. 

— Galbūt pririšo ką nors prie vairo, kad laikytųsi tiesiai, — spėjo 
Kevinas. 

— Avarijos vietoje nieko neradome. Nei virvės, nei šalio. Kaip 
kad pastebėjo mūsų šunų dresuotojas, mašinoje išvis nebuvo jokių 
asmeninių daiktų. 

— O galbūt ji pati laikė vairą tiesiai. 

— Nikė? 

Kevinas gūžtelėjo: 

— Ji pusgirtė, tačiau smegenų traumos apsunkina jos būklę, 
kažkas pasodina ją prie vairo. Vyras liepia laikyti vairą... Gal ji net 
nesuvokia, kas vyksta. Puikiai įsivaizduoju, kad ji instinktyviai vykdo 
nurodymus. Tik, savaime suprantama, kelias pasisuka, o ji nurieda 
tiesiai. 

— Galbūt ji paleidžia vairą, iškelia aukštyn rankas. 

Remiantis medicininiu Nikės išrašu, jos nykščiai liko nesuža- 
loti, todėl galima spėti, kad ji nelaikė vairo rankose, kai ėmė skleistis 
oro pagalvės. Kai kurie vairuotojai instinktyviai įsikibdavo į vairą, 
lyg mėgindami išsigelbėti. O kiti kaip tik jį paleisdavo, pasąmoningai 

atsiduodami laisvam kritimui. Greičiausiai tam atsirastų koks nors 
froidiškas paaiškinimas, bet Vajatas, kuris buvo matęs gausybę autoa- 
varijų, žinojo viena: tam tikras procentas vairuotojų paleisdavo vairą, 
o kita dalis — jį laikydavo. 

— Gerai, — Vajatas sugrįžo prie svarstymo. — Tamsu, lyja, ke- 
lias tuščias, Nikė, apsvaigusi nuo viskio ir poros galvos sutrenkimų. 
Pagal šį scenarijų Tomui tektų pertempti ją iš keleivio į vairuotojo 
vietą tiesiogine šių žodžių prasme. 

Kevinas gūžtelėjo: 

— Panašu, kad jos vyras gana stiprus. O jo žmona neatrodo sun- 
ki. Gal tai ir nebūtų pats grakščiausias manevras pasaulyje, bet galiu 
lažintis, kad jis susitvarkytų. Tačiau mano klausimas štai koks: jei To- 
mas Frankas nori nužudyti žmoną, kodėl užsega jos saugos diržą? Jo 
neužsisegus, daugiau šansų užsimušti. 

— Įprotis? O gal nenori, kad avarija būtų per daug įtartina? 

— Moters mašinoje voliojasi beveik litras viskio. Girta vairuoto- 
ja, neužsisegusi saugos diržo? Nieko įtartino. 

Vajatas gūžtelėjo: 

— Nežinau. Akivaizdu, kad tas vyrukas nėra nusikaltimų geni- 
jus. Juk, jei mūsų teorija teisinga, tai būtų jau trečioji jo žmonai ins- 
cenizuota nelaimė. 

— Jei darome prielaidą, kad jis yra kaltas ir dėl pirmų dviejų 
nelaimių. 

— Jei darome prielaidą, kad jis yra kaltas ir dėl pirmų dviejų 
nelaimių, — sutiko Vajatas. 

— Turime nemažai prielaidų. 

— Dėl to ir kalbamės apie jas. Kad iš šių prielaidų sužinotume, 
kur galima ieškoti įrodymų. Pavyzdžiui, dabar jau žinome, kad reikė- 
tų išsiaiškinti, ar ant mašinos bagažinės nėra Tomo Franko pirštų, o 
geriausia — delno, pėdsakų ir panašiai. Ten nuvykę taip pat galėtume 
apžiūrėti diržo sagtį ir pavarų svirtį. 

— Tačiau tai nieko neįrodytų. Vyro pirštų atspaudai jo žmonos 
automobilyje. 

— Taip gautume orderį patikrinti jo drabužius. O tai galėtų būti 
visai įdomu. 

— Jei, žinoma, jis jų dar neišskalbė. 

Vajatas užvertė akis: 

— Kartkartėmis mums pasiseka. O ar yra šansų atkurti „Glen- 
livet“ butelį? Kad patikrintume pirštų atspaudus ant jo ir panašiai? 

Kevinas dėbtelėjo į jį: 

— Tai kuris dabar žiūri per daug televizijos? 

— Gerai, supratau. Kaip manai, kas čia įvyko? 

— Kaip jis sugrįžo namo? — uždavė klausimą Kevinas. 

— Aš ne... — buvo besakąs Vajatas, bet nutilo, supratęs Kevino 
mintį. 

— Pagal šį scenarijų, — tęsė detektyvas, — vyras atveža čia savo 
žmoną per pačią audrą. Tada pasodina ją prie vairo ir nustumia nuo 
kalno. Ir ką tada daro pats? Pareina penkiasdešimt kilometrų namo 
pėsčiomis pilant lietui? 

— Arba susistabdo pakeleivingą mašiną, — burbtelėjo Vajatas. 

— Tad turėtų atsirasti potencialus liudininkas. Žinoma, jei koks 
nors vairuotojas ryžtųsi sustoti nepažįstamam vyrui vidury audrin- 
gos nakties. 

— Kas nors tikrai sustotų, — atsakė Vajatas, nes čia buvo Nau- 
jasis Hampšyras ir žmonės vis dar „tranzuodavo“. Tiesą sakant, taip 
keliaudavo nemaža dalis vietinių, nes geri automobiliai buvo brangūs, 
o iš savo atlyginimo jie nesugebėjo tokių įsigyti. 

— Tačiau tai kristų į akis, — tęsė Vajatas, garsiai dalydamasis 
mintimis. — Tai būtų silpnoji plano vieta. Juk tokiu atveju mums te- 
reikėtų sukviesti spaudos konferenciją. Galbūt kas nors šią naktį to- 
kiu metu šioje vietoje sustojo pavėžėti vyro? Ir jei paaiškėtų, kad tai 
buvo Tomas, kaip jis paaiškintų buvimą savo žmonos avarijos vietoje? 
Nemanau, kad jis paliktų tokią detalę likimo valiai. 

— Tad gal jis pasistatė mašiną netoliese, — pamanė Kevinas. — 
Kad parvažiuotų namo. 

— Kur? — paklausė Vajatas. — Artimiausia degalinė yra už ke- 

lių kilometrų, bet net ir tokiu atveju iškyla ta pati problema. Kaip jis 
parsiranda namo, pasistatęs mašiną? Ir vienu, ir kitu atveju reikėtų 
žmogaus, parvežančio jį namo. Arba trečiadienio dieną, arba vėliau, 
siaubingai pliaupiant lietui. 

— Galėjo paskambinti draugui, — pasiūlė Kevinas. — Pasiskųs- 
ti, kad nuleido padangą, reikia pavėžėti. 

— Jis sakė, kad draugų neturi. 

— Vienas iš būdų užkirsti kelią tolesniems mūsų klausimams. 

Vajatas suraukė antakius. 

— Man tai nepatinka, — tiesmukai pareiškė jis. — Net jei ne- 
laimė ir buvo inscenizuota, per daug dalykų palikta atsitiktinumui. 
O jei audi nukryps nuo kelio dar neįgavusi reikiamo pagreičio? Kam 
užsegti diržą, jei siekiama nužudyti žmoną? Ir ką daro įtariamasis, 
kuris nustumia savo automobilį nuo kalno? Pareina namo pilant lie- 
tui pėsčiomis? 

— Turėjo būti dar vienas automobilis, — sutiko Kevinas. — 
Bendrininkas. 

— Ir čia iškyla dar vienas svarbus klausimas: dėl ko kontrolę 
mėgstantis vyras nuspręstų sužaloti savo žmoną? 

— Ji sutiko kitą vyrą, grasino jį palikti. 

— Arba... — įsiterpė Vajatas. 

Kevinas suprato: 

— Jis sutiko kitą moterį. Norėjo palikti savo žmoną nesidalyda- 
mas turtu. 

— Vadinasi, greičiausiai reikia ieškoti ne vyriškos lyties draugo. 
Ieškome moters. Kuri galėjo pasistatyti mašiną kalno viršuje. Niekas 
nepastebėtų automobilio išjungtomis šviesomis, o ji galėtų laukti vi- 
duje, kol mylimasis atliks savo darbą. 

Nė vienas iš detektyvų neprakalbo apie tai, kokia moteris galėtų 
ryžtis tokiam poelgiui dėl vyro — tiesą sakant, tokios istorijos jiems 
jau buvo gerai pažįstamos. 

— Turime grįžti į degalinę, — po akimirkos tarė Vajatas. — Pa- 
prašyti praeitą savaitę filmuotos medžiagos. Ištirti, kokios mašinos 

per trumpą laiką pravažiuoja pro šalį keletą kartų. Pavyzdžiui, nes 
tyrinėja kelią... 

— Arba reguliariai važinėja į darbą. 

— Tą bus nesunku išsiaiškinti per apklausas. Taip pat patikrinsi- 
me mums rūpimos nakties įrašus. Pasižiūrėsime, ar kas nors nebuvo 
pasistatęs mašinos tarp keturių ir šešių ryto. Ypač moteris su niekuo 
neišsiskiriančiu sedanu, laukianti savo meilužio. 

Kevinas linktelėjo. Tai nebuvo smagi užduotis: teks peržiūrėti 
daugybės valandų trukmės grūdėtos kokybės vaizdo medžiagą, o tai 
gerokai sunkiau, nei gali pasirodyti. Tačiau tai buvo įgyvendinamas 
planas, ir, atvirai kalbant, jiems reikėjo už ko nors užsikabinti. 

— Vis dar manau, kad tai vyro darbas, — jiems sėdant atgal į 
automobilį, tarė Kevinas. — Tačiau nemanau, kad išvysime jį vaizdo 
įraše. Jis atsargus vyrukas. Panašu, kad nustūmimas nuo rūsio laiptų 
ir paradinių durų tebuvo apšilimas. Dabar jis imasi savo darbo rimtai. 

— Tada ji neturėtų būti prisisegusi saugos diržu, — sumurmėjo 
Vajatas. 

Kevinas nieko neatsakė. Jie tylėdami nuvyko į degalinę ir ėmėsi 
darbo. 


14 skyrius 


Esu viena, panirusi į tamsą. Užuolaidos užtrauktos. Geltonasis 
skiautinys užtrauktas iki pat viršaus. Miegamojo durys visiškai užda- 
rytos. Atrodo, mano galva liepsnoja, bet kol esu užsimerkusi, galiu 
pakelti skausmą. Man patinka tamsa. Ji vėsi ir raminanti. 

Paliečiu pirštais skiautinį ir vėl pagalvoju apie moterį, kuri jį pa- 
siuvo. Ilgiuosi jos, visada ilgėjausi. Keista, nes galima pamanyti, jog 
bėgant metams darosi lengviau, skausmas aprimsta. Tačiau dabar 
jaučiu, kaip man jos trūksta, labiau nei kada nors anksčiau. 

Nenoriu apie tai galvoti, tad griebiuosi Vero. 

Paskiri kadrai. Trejų metų. Šešerių. Dešimties, dvylikos, ketu- 

riolikos. Jie išplaukę, mainosi mano galvoje, nesileidžia įžiūrimi. Kai 
mėginu sulėtinti jų paradą, prieš akis išnyra tik jos griaučiai, klau- 
siantys: „Kodėl aš, kodėl aš, kodėl aš?“ 

Bruzdesys. Žingsniai, besileidžiantys laiptais žemyn. Tomas, iš- 
kart pamanau, vaikštinėja po namus. Įdomu, ką jis veikė nuo to laiko, 
kai policininkai išėjo. Ėmėsi buities darbų, slėpė įkalčius? Policijos 
klausimai nedavė man ramybės. Kokia tikimybė vienai moteriai vos 
per pusę metų patirti tris smegenų sutrenkimus? Moteriai, neturin- 
čiai nei šeimos, nei draugų. Moteriai, kuri, sprendžiant iš visko, buvo 
visiškai priklausoma nuo savo vyro. Tačiau jis teigia, kad dėl visko 
kalta aš, jog tai mano nustatytos taisyklės. 

Bet ar tikrai? Nežinau. Skamba lyg ir įtikinamai, bet kodėl aš 
reikalaučiau tokių dalykų? Ir koks gi vyras paliktų viską ir padarytų 
bet ką dėl merginos, kurią ką tik sutiko? 

Įtariu, turėčiau apie tai žinoti šį tą daugiau, tačiau kuo labiau 
stengiuosi, tuo labiau nuo manęs slapstosi smulkmenos. Prisimini- 
mai neatrodo malonūs. Jie nekviečia prieiti arčiau. Greičiau tik neri- 
mastingai kužda: „Saugokis, saugokis, saugokis.“ 

Kiek suprantu, mano motorinė atmintis veikia kur kas geriau. 
Mechaniniai judesiai, veiksmai, o ne apmąstymai. Tačiau jei taip yra, 
galbūt turėčiau prisiminti, kaip apsivelku paltą ir čiumpu raktus prieš 
vakarinį pasivažinėjimą? Arba kaip sėduosi prie vairo ir išsuku iš 
kiemo į gatvę? Mėginu, bet galvoje tuščia. Matau tik tamsą ir nieko 
daugiau. 

Tad imu galvoti, kad policininkai buvo teisūs — tą vakarą aš jau 
buvau išgėrusi. 

Pamąstau apie viskį. Aštuoniolikos metų senumo „Glenlivet“. 
Geriausias iš geriausių. Įsivaizduoju krištolinį stiklą, pripiltą skysto 
aukso, pajuntu, kaip maloniai jo aptakus skonis sušildo man liežuvį. 
Iškart suveikia seilių liaukos. Nėra jokios abejonės — dabar man būtų 
tikrai ne pro šalį išmesti burnelę. 

Kažkas išnyra galvoje. Senas prisiminimas. 

Ar žinote, kur gali būti geriausia žmonos slėptuvė, kurios neap- 

tiktų vyras? Ne papuošalų skrynelė — per daug akivaizdu. Ir tikrai ne 
po abiem priklausančiu vedybiniu matracu. Ir ne vaistų spintelėje, ir 
ne sausainių stiklainyje, ir ne kameroje, už šaldyto kalakuto. 

Ne, yra viena vieta, kur joks save gerbiantis vyras nekiš nosies: jo 
žmonos tamponų dėžutė, pakišta po vonios kriaukle. 

Apačioje vėl pasigirsta žingsniai. Savo mintyse regiu, kaip To- 
mas pajuda link užpakalinių namo durų. Tylus girgžtelėjimas. Atsi- 
daro užpakalinės durys. Nežymus dunkstelėjimas — durys užsitren- 
kia. Jis išėjo iš namo ir patraukė link savo darbo pašiūrės. Žinau tai 
nė negalvodama. 

Mane apima staigi ir nenugalima pagunda. 

Aš nusimetu sviesto geltonumo skiautinį ir atsistoju. Tada nu- 
sėlinu — kitaip nepavadinsi — koridoriumi į svečių vonios kambarį. 

Viena kriauklė, įleista į žemės spalvos granito stalviršį, viršuje 
kabo karijos medienos spintelė. Šalia stovi klozetas, o galiniame deši- 
niajame kampe — vonia. Mano vonia. Atsikėlusi ryte nė negalvoda- 
ma atėjau čia nusimaudyti. Ir vėl taip pat apsireiškianti atmintis: ne- 
galvok apie lėkštę, tiesiog ištiesk ranką. Visai nenustebau viršutinia- 
me stalčiuje aptikusi savo dantų šepetuką, plaukų šepetį, dygsniuotą 
kosmetinę turkiškais raštais, kurioje buvo prikrauta kosmetikos. 

Tada atsidarau apatinę spintelę, kur stovi įvairių valymo prie- 
monių kolekcija, džiovintuvas ir, žinoma, dėžutė tamponų. 

Ištraukiu ją. Dėžutė truputį barška, žvangteli kaip stiklas. Žinau, 
ką rasiu jos viduje. Išėmusi šešis dėl akių įdėtus tamponus. Po apačia 
aptinku mažučių viskio buteliukų rinkinį. Pasirodo, turiu sukaupusi 
savo privačią vieno stikliuko dydžio „Glenlivet“ buteliukų kolekciją. 

Policija klydo: trečiadienio vakarą vyrui visai nereikėjo manęs 
girdyti ir tempti į automobilį. 

Panašu, kad pati mėgstu išgerti. 

Kad jau esu tokia žmona. 
sekusiai popietei arba įtemptai nakčiai. Svarstau, ar mane prie gėrimo 
priveda Tomas? Ar Vero? O galbūt pati esu didžiausia savo priešė? 

Motorinė atmintis nepadės atsakyti į šiuos klausimus. Tik nu- 
jaučiu, kad jei man užteko proto žinoti, kodėl taip elgiausi, turėjo už- 
tekti proto ir liautis. 

Sudedu tamponus atgal į dėžutę. Pastatau ją į spintelę. Nesunai- 
kinu buteliukų ir neišpilu alkoholio. Man neužtenka stiprybės. Ta- 
čiau į galvą šauna dar viena mintis, tokia intriguojanti, kad išeinu iš 
vonios. 

Žinau, kur žmona slapsto daiktus nuo savo vyro. Tačiau kur jis 
laiko paslaptis nuo savo žmonos? 

Šiuo metu Tomas yra savo dirbtuvėje. Turiu ieškoti. Tai siaubin- 
gai svarbu. 

Nutipenu į koridorių ištempusi ausis, klausydamasi, kas darosi 
apačioje. Tačiau namuose tylu ir tuščia. Aš viena. Kol kas. 

Pradedu nuo šeimininkų miegamojo, kuriame stovi didžiulė 
lova su baldakimu ir masyvūs tamsios medienos baldai. Jo valdos, 
ne mano, o kai prisireikia ką nors paslėpti, instinktyviai norisi laikyti 
paslaptis kuo arčiau savęs. Perbraukiu ranka po pagalvių krūva, tada 
po sunkiu karališko dydžio matraco kraštu. Užmetu akį po lova, bet 
čia aptinku tik dulkių tumulus, nešvarų kilimą. 

Tada prieinu prie naktinio staliuko. Žinau, kuri lovos pusė pri- 
klauso Tomui, nes pastebiu, kad ji labiau suglamžyta, be to, ant sta- 
liuko guli skaitymo akiniai, maža rūgštingumą reguliuojančių vais- 
tų pakuotė ir šūsnis žurnalų: Guns + Ammo, Entertainment Weekly, 
National Geographic. Sprendžiant iš šios įvairovės, mano vyras yra 
tipiškas Renesanso žmogus. 

Tačiau neaptinku nieko blogo, bent jau ne jo asmeninę alkoho- 
linių gėrimų kolekciją. 

Ant rašomojo stalo pastatyta stalinė lempa, įrėminta mudvie- 
jų nuotrauka ir odinė dėžutė, kurioje guli stora auksinė grandinėlė, 
senovinis laikrodis ir paprastas auksinis žiedas. Jo vestuvinis žiedas, 
žinau nė nesvarstydama. Tomas jo nebemūvi, nes dirba su įrankiais. 
Tačiau jis norėjo žiedo, tad aš apsilankiau kaimynystėje buvusiame 
lombarde ir išrinkau patį pigiausią, kuris tada mums, dviem varg- 

šams, ir taip atrodė labai brangus. Vyras nusišypsojo, kai aš jį užmo- 
viau jam ant piršto. Ne, jis tiesiog nušvito, veidas ėmė spinduliuoti. 

Dabar esu tavo, ištarė jis, ir aš pamenu, kaip pašėlusiai ir ne- 
valingai ėmė plakti mano širdis dėl užgriuvusio atsakomybės svorio. 

Žiedo viduje buvo įrašas: 1993, spalio 3. Kartu buvome nepilną 
mėnesį. Ką sau galvojome? Mažiau nei per keturias savaites pirmieji 
pasimatymai pavirto amžina priesaika? 

Ir ar tas faktas, kad po dvidešimties metų tebebuvome drauge, 
reiškė, jog mūsų santuoka nusisekė? O galbūt, praėjus tiek metų, mes 
taip ir nesusipratome? Nebesugebėjome svajoti apie nieką daugiau? 

Sprendžiant iš datų, su šiuo vyru praleidau daugiau nei pusę gy- 
venimo. 

Galvoju apie tai, šniukštinėdama po jo miegamąjį. 

Spintoje nieko nerandu, tad pasuku į drabužinę, vis stabtelėda- 
ma pasiklausyti, ar nesigirdi žingsnių. Tačiau namuose tylu. Tomo 
darbui būtinas susitelkimas, reikia tam tikrą laiką visiškai susikon- 
centruoti, kad sukurtum objektą nuo pradžių iki pabaigos. Galbūt jis 
ten praleis visą dieną, o gal grįš tik vakare. Jis daug dirba, žinau net 
nesusimąsčiusi. O aš daugiausia laiko praleidžiu viena. Tačiau man 
tai netrukdo. Man taip patinka. 

Drabužinė stebėtinai didelė, joje įrengta įmantri drabužių laiky- 
mo sistema. Ji taip pat pagaminta iš vyšnios medžio, su lentynomis ir 
kabyklomis ir įleistais stalčiais — visai kaip iš interjero žurnalo. To- 
mas ją surinko. Vienas iš jo savaitgalio užmojų. Jis įrengė drabužinę, 
norėdamas mane pradžiuginti. 

Nes bent jau iš pat pradžių aš taip pat gyvenau šiame kambaryje. 

Savaime suprantama, čia kaba ir dalis mano drabužių. Sukne- 
lės, dailios kelnės, prašmatnesni marškiniai. Ne kasdieniška apranga, 
kokią aptikau svečių kambario spintoje. Tačiau visas perteklius, dra- 
bužiai, kurių nereikėjo vilkėti kasdien, pasiliko čia. Galbūt tai buvo 
ženklas, kad aiškinomės santykius? O gal tiesiog tingėjau persinešti 
visus savo daiktus? 

Tomas turi kelias eiles darbinių kelnių, krūvą patrintų džinsų 

ir įspūdingą ilgarankovių flanelinių marškinėlių kolekciją. Didžiulis 
kasdieniškų drabužių asortimentas, koks ir pridera vyrui, visą die- 
ną praleidžiančiam darbo pašiūrėje. Surandu ir tris kostiumus: pilką, 
juodą, tamsiai mėlyną. Vestuvėms ir laidotuvėms, pagalvoju, tačiau, 
jei neturime nei draugų, nei giminaičių, nejaugi esame kur nors kvie- 
čiami? 

Imuosi naršyti po stalčius, kruopščiai juos apžiūrėdama. Aptin- 
ku kojines, apatinius, sporto drabužius, marškinėlius, pižamas, kelnes 
ir daugiau nieko. Tada perverčiu krūvą batų, kurių didžiąją dalį suda- 
ro sportbačiai, žygio batai, privalomi išeiginiai, viena juoda ir viena 
žvilganti ruda pora, kad derėtų prie kostiumų. 

Bandau sugalvoti vyrišką tamponų atitikmenį, bet niekas ne- 
šauna į galvą. Tačiau nesiliauju ieškoti. Jis turi paslapčių. Žinau tai. 
Nes prabėgus dvidešimt dvejiems metams, tos paslaptys mus prisivi- 
jo. Dar iki mums čia atsikraustant. Dar prieš mano „nelaimes“. Tarp 
mūsų buvo atsiradusi įtampa. 

Staiga, čiupinėdama tamsiai mėlyno kostiumo švarką, kažką už- 
čiuopiu. Atlape pajuntu ploną ir plokščią daiktą. Sustoju, apžiūriu jį 
atidžiau. Tada iš vidinės kišenės ištraukiu seną aptrintą voką. 

Tą pačią akimirką išgirstu sugirgždant laiptų lentą. 

Sustingstu lyg vaikas, pričiuptas su įkišta į sausainių stiklainį 
ranka. Neturiu kur bėgti. Jei jis jau kyla laiptais, puikiai mato duris 
ir tuoj pat pastebėtų mane žengiančią iš kambario. Belieka vienintelis 
kelias. 

Pasilieku kambaryje. Susikišu voką už savo tamprių juosmens 
nugaroje. Tada skubiai nušlepsiu per kambarį, nervingai kvėpuoda- 
ma, ir išsitiesiu ant lovos veidu į lubas. 

Netrukus koridoriuje pasigirsta Tomo balsas: 

— Nike? Nike? Ar viskas gerai? 

Neatsakau. Bijau, kad mano balsas išduos kaltę ir sumišimą. 
Tačiau man nė nereikia nieko sakyti. Po kelių sekundžių tarpduryje 
išnyra Tomas ir nužvelgia mane, gulinčią lovoje tiesiai it karste. 

Iš pradžių jis nieko nesako. Tiesiog prieina, žiūrėdamas man į 
veidą. 

— Tikrinu lovą, — pasakau. 

— Ir? 

— Atrodo pažįstama. 

— Taip ir turėtų būti. Tu čia miegodavai. 

Jis neina tiesiai prie manęs — apsuka ratą apie lovą. Pajuntu, 
kaip nežymiai išsitempia matracas, kai jis atsigula. Aš guliu įsitempu- 
si, O jis, priešingai, susineria rankas už galvos, sukryžiuoja kulkšnis. 
Pasuku galvą į jį pasižiūrėti. Tai jo lova, jo kambarys, atrodo, kad čia 
jam ir vieta. 

— Kodėl aš išsikėliau? 

Jis pasisuka į mano pusę. 

— Ateik čia, — paprašo jis. 

Nepajudu. 

— Patikrink dar ir čia, — taria jis, rodydamas vietą greta savęs. 

Žinau, ko jis nori, bet negaliu to padaryti. Bet man ir nereikia. 
Jis slenkasi prie manęs, sumažindamas mus skiriantį atstumą. Kol 
pajuntu šiltą jo kūną, prisispaudusį prie manęs. Užuodžiu pjuvenas, 
prakaitą, muilo likučius nuo rytinio dušo. Sulaikau kvėpavimą, nes 
nežinau, ko tikėtis, nežinau, ar noriu to, kas gali netrukus įvykti. 

Jis ištiesia ranką ir lengvai nubraukia mano plaukus atgal. Jo 
nykščio pagalvėlė šiurkšti. Pajuntu, kaip jis švelniai paliečia mano 
pirmą susiūtą žaizdą, tada antrą ir trečią. Aš krūpteliu, bet ne todėl, 
kad skaudėtų. 

— Tau įdomu, ar mes vis dar mylimės? — paklausia jis. — Ar 
po dvidešimties bendro gyvenimo metų mus tebesieja intymūs san- 
tykiai? 

Negaliu prabilti. Jis, jo prisilietimas, balsas, kvapas man atėmė 
amą. Iš karto instinktyviai suvokiu, kad visa tai yra sena ir gerai pažįs- 
tama. Man patinka jo prisilietimas. Netgi trokštu, kad jis mane liestų. 
Noriu pajusti jo kūno svorį ant savęs. Išvysti susitelkusį veidą, kai jis 

pirmą kartą į mane įeina. Išgirsti, kaip pašėlusiai man prie ausies pla- 
ka jo širdis. 

— Tu vis dar nori manęs, — tęsia jis. — Aš vis dar noriu tavęs. 
Kartais man atrodo, kad tai vienintelis mums belikęs ryšys. Čia, išjun- 
gus šviesą, mes vėl vienas kitą atrandame. Ir aš žinau, kad tau manęs 
reikia, kad tu manęs nori, kad tu mane myli, net jei visą likusią dieną 
tepratari vos kelis žodžius. 

— Kodėl aš persikėliau? — sušnibždu. 

Jo pirštai vis dar laksto mano veidu, glostydami mano plaukų 
liniją. Ar jis mėgina nukreipti mano dėmesį? Ar man tai rūpi? 

— Naktimis tave kamuoja košmarai. Jie visada nedavė tau ramy- 
bės. Tačiau pastaruoju metu, nukritus nuo rūsio laiptų, jie dar paaš- 
trėjo. Atsibundi klykdama, beveik nieko nesuvokdama, prakaitu srū- 
vančiu veidu. Jei bandau prie tavęs kaip nors prisiliesti ar nuraminti, 
tau tik dar labiau pablogėja. 

— Aš tau trenkiu. 

— Kartais. 

— Vožiau tau į galvą su lempa. 

— Skaudėjo. 

— Tada apsiverkiau. Nes nenorėjau, tikrai, nenorėjau, o tavo 
veidu pasipylė kraujas. 

— Nusprendei, kad bus geriau miegoti atskirai. 

— Kad neskaudinčiau tavęs. 

— Manai, kad palikusi mūsų lovą, manęs neskaudini? 

Nuleidžiu akis. Negaliu žiūrėti į jį, į įsižeidusį jo veidą. Nejučia 
paliečiu jam krūtinę plokščiu delnu, išskėstais pirštais. Jaučiu, kaip 
plaka jo širdis. Neįtikimai ramiai, ypač žinant, kaip pašėlusiai daužosi 
maniškė. 

— Ar tu myli mane? — išgirstu savo klausimą. 

— Taip. 

— Kodėl? 

Jis nusišypso: pajuntu šį judesį, nors jis prispaudęs lūpas prie 
mano plaukų. Vėl įkvepiu, pajuntu jo odos kvapą. 

— Iš pradžių, — sumurma jis, — tu buvai labai liūdna. Atrodei 
lyg apgaubta apčiuopiamo liūdesio. Ir aš pamaniau... kad noriu pa- 
matyti, kaip tu iš tiesų šypsaisi. Norėjau tapti žmogumi, kuris padarys 
tave laimingą. 

— Ar tai meilė? — paklausiu jo. — Ar didvyrio kompleksas? 

— Dabar jau nebežinau, — atsako jis man, ir aš žinau, kad jis 
kalba nuoširdžiai. — Galbūt kažkas tarpinio. Tačiau kai išvydau tavo 
šypseną, supratau, kad stengiausi ne veltui. Tad norėjau, kad vėl šyp- 
sotumeisi. Manau, galima nugyventi dienas ir blogiau, nei stengiantis 
paversti savo mylimą moterį laiminga. 

— Tačiau aš nesu laiminga. 

— Tu buvai laiminga. Bent jau iš pat pradžių. Kai pirmą kartą 
išvykome iš Naujojo Orleano, patraukėme į Ostiną. Tau patiko šiltas 
oras, puiki muzika, Zilkerio parke dūkstantys šunys. Tačiau staiga 
tave apėmė nerimas. Blogų dienų pasitaikydavo daugiau nei gerų, 
tad sumanėme persikelti į San Franciską. Tada į Finiksą. Ir Boulderį, 
ir Sietlą, ir Portlandą, ir Čikagą, ir Noksvilį, ir Rolį, ir Fort Loderdei- 
lį, ir, ir, ir... Iš pradžių tu būdavai laiminga. O paskui nusimindavai. 
Tad ir vėl kraustydavomės. Nes iki šios dienos noriu, kad tu šypso- 
tumeisi. 

Nieko nesakau. 

— Tu teisi. Nebesugebu suteikti tau laimės, — tyliai ištarė To- 
mas. — Tu ir vėl apsisiautusi liūdesiu, ir kai imu klausinėti, nieko 
neatsakai. Ko tau trūksta, kaip aš galėčiau suteikt tau laimės? Tik pa- 
sakyk, ko norėtum. Tačiau tu nebesikalbi su manimi, Nike. Po velnių, 
net nepajėgiau išsiaiškinti, kam tau reikalingas tas prakeiktas skiau- 
tinys. 

— Jis mano, — išgirstu savo balsą. Atsakau staigiai. Lyg ginda- 
masi. 

— Prieš trejus metus užsisakei jį per „eBay“. Kai jį atsiuntė, užsi- 
rakinai su juo kambaryje ir visą dieną praverkei. Aš klausinėjau, lau- 
kiau, meldžiau. Tačiau tu niekada nepasakei, kodėl tau taip mirtinai 
jo reikėjo, kodėl jis buvo toks ypatingas. Didžiąją savo gyvenimo dalį 

aš tave mylėjau. Tačiau net ir dabar būna tokių akimirkų, kai rodosi, 
kad aš tavęs visiškai nepažįstu. 

— Tu taip pat turi paslapčių, — atšaunu aš, jausdama prie strėnų 
prigludusį nušiurusį voką. 

— Tyla gimdo tylą, — atsako mano vyras. 

— Kodėl tu pasilikai su manimi? Nes panašu, kad aš tik keliu 
rūpesčius. 

— Nes aš nepraradau vilties. 

— Kokios vilties? 

— Kad vieną dieną dar pamatysiu tavo šypseną. 

Jis nusisuka nuo manęs. Pajuntu, kad jo nebėra, aštriau nei no- 
rėčiau. Oras atšalo, lova tuščia ir sekundę mano ranka kilsteli į viršų, 
lyg norėdama jį susigrąžinti. Staiga prisimenu akimirką, kai pirmą 
kartą Tomą išvydau. Jis žvelgė tiesiai į mane, šypsojosi man. Ir iš pra- 
džių norėjau, kad jis dingtų iš akių. 

Tačiau kai jis dingo, troškau, kad sugrįžtų, nes man dar niekas 
nebuvo taip šypsojęsis. 

Aš myliu jį. Aš jo bijau. Man jo reikia. Mane jis erzina. Aš prisi- 
traukiu jį artyn. Aš nustumiu jį nuo savęs. 

Ir nujaučiu, kad dėl viso to esu kalta aš, o ne jis. 

— Gali čia likti, — kildamas taria Tomas. — Gulėk, kiek patinka. 
Aš leisiuosi žemyn, paruošiu vakarienę. Ar tiks skrudinta duona su 
sūriu ir pomidorų sriuba? 

Aš linkteliu, vengdama prabilti. 

— Mes tai ištversime, — sako jis. Drąsindamas mane? Drąsin- 
damas save? Galbūt drąsindamas mus abu. Mano vyras išeina iš kam- 
bario. 

Laukiu, kol žingsniai nusileidžia iki pat apačios ir pasigirsta ai- 
dintys garsai iš virtuvės. Tik tada aš guviai pasiverčiu ant šono ir išsi- 
traukiu iš kelnių voką. Mano pirštai dreba. Pasidedu voką ant lovos, 
atkreipdama dėmesį, kad jo kraštai pageltonavę, popierius vietomis 
patamsėjęs nuo įsisenėjusių dėmių, kurias greičiausiai paliko tepa- 
luoti dirbančio vyro pirštai. 

Bėgant metams, jis dažnai išsitraukdavo šį voką. Panašu, kad 
kartkartėmis vis sugalvodavo jį apžiūrėti. 

Mane apninka dvejonės. Lūžio taškas. Ar iš tiesų noriu sužinoti, 
kas yra viduje? Galbūt kiekvienai porai reikia paslapčių. Panašu, kad 
savąsias aš tebesaugau, pradedant geltonu skiautiniu ir baigiant viskio 
atsargomis. 

Tačiau negaliu jo paleisti. Jei jau radau voką, privalau sužinoti, 
kas viduje. Tad švelniai jį atverčiu ir ištraukiu vienintelį viduje esantį 
daiktą — nuotrauką, kurios būklė beveik nesiskiria nuo voko. 

Ji išblukusi, pageltusi, nutrinta, tačiau iš karto suvokiu, į ką žiū- 
riu. Vasaros diena. Dešimtmetė, neužtikrintai besišypsanti mergaitė, 
apsivilkusi pažįstama gėlėta suknele. 

Aš užgniaužiu aiktelėjimą. Nesąmoningai suspaudžiu nuo- 
trauką. 

Vero. 

Rankose laikau Vero nuotrauką. 

Kurią nuo manęs paslėpė mano vyras. 


15 skyrius 


Vajatas nekentė apsaugos kamerų filmuotos medžiagos. Televi- 
zijos serialuose tokių vaizdo įrašų kokybė visada būdavo aukščiausios 
skiriamosios gebos. Galėjai ją pasididinti, sustabdyti pakadriui, ten 
padidinti, ten sumažinti, įskaityti duonos, padėtos į lentyną už pat 
nusikaltėlio nugaros, galiojimo datą. 

O iš tiesų degalinėse, mažose maisto parduotuvėlėse, vietinė- 
se krautuvėse verslas sukosi sunkiai, tad iš jo nešamo pelno beveik 
nelikdavo lėšų tokiems dalykams kaip pati moderniausia apsaugos 
įranga. Jie buvo linkę rinktis pačias pigiausias filmavimo kameras bei 
neatsisakydavo galimybės įsigyti panaudotą arba pasenusią įrangą ir 
įrašinėti vaizdą į tuos pačius diskus, kol galiausiai įrašą užplūsdavo 
praeities vaiduokliai. 

Vajatas su Kevinu paprašė peržiūrėti savaitės senumo vaizdo ka- 
meros įrašus. Užguitas pardavėjas jiems pranešė, kad gali pasiūlyti 
tik trijų dienų senumo medžiagą — toks buvo jos rotacijos laikas. 
Vajatas su Kevinu tikėjosi išvysti bent jau padorios kokybės vaizdą. 
Tačiau teko žiūrėti tamsų ir išplaukusį įvažiuojančių ir išvažiuojančių 
mašinų įrašą. Tačiau pravažiuojančių automobilių beveik negalėjai 
įžiūrėti, nes jie buvo per toli, o kelias nebuvo pakankamai apšviestas. 
Matėsi tik pora artėjančios ir praskriejančios mašinos žibintų švie- 
sų — štai ir viskas. 

Kevinas atkreipė dėmesį į tai, kad Nikės audi žibintai buvo kse- 
noniniai ir skleidė išskirtinę, skaidriai melsvą, šviesą, tad greičiausiai 
ji prašvilpė pro šalį ketvirtą valandą trisdešimt devynios minutės. Vi- 
sai tikėtina, kad ketvirtadienio rytą čia pravažiavo Nikolės mašina. 
Tačiau ar jie pajėgė įžiūrėti automobilio numerį? Ne. O vairuotojo 
veidą? Ne. Mašinos spalvą, išskirtinį įlenkimą, bent apytikslį gamin- 
toją ir modelį ar dar kokią detalę, kuri galėtų praversti teisme? Šūdo. 

Ir pardavėjui tai visai nerūpėjo. Jis paliko juos vienus aiškintis 
ankštame sandėliuke. Svarbiausia jam buvo, kad kameros užfiksuo- 
tų vyruką, kuris, įėjęs į parduotuvę, įremia jam ginklą į galvą. Lauke 
stoviniuojančios mašinos, pro šalį važiuojantys automobiliai — nu- 
sišvilpt. 

— Bent jau žinome, ko nebuvo, — galiausiai ištarė Vajatas. 

— O ko nebuvo? — pasiteiravo Kevinas. 

— Nikolė Frank čia neužsuko įsipilti degalų. Tomas Frankas čia 
neapsilankė įsigyti energetinio gėrimo, kad nepritrūktų jėgų stumda- 
mas į pražūtį savo žmonos automobilį. O tai jau šis tas. 

— Ir nesimatė jokios moters, nei gražios, nei kitokios, kuri čia 
ko nors lauktų po pirmos valandos nakties. 

— Vadinasi, jei Tomas Frankas ir turėjo bendrininkę meilužę, ji 
jo laukė ne čia, — pridūrė Vajatas. 

Kevinas sutiko: 

— Ir dėl to daug kas atkrinta. Visiškai suprantu, kodėl tau taip 
patinka ši byla. 

— Man patiko tavo pasiūlymas patikrinti jo drabužius, — po 
akimirkos tarė Vajatas. Nes kai vienos durys užsidaro, kitos neišven- 
giamai atsiveria. 

— Neturime tam įtikinamos priežasties, — priminė jam Kevi- 
nas. — Mums reikėtų žmogaus, galinčio paliudyti, kad matė Tomą 
Franką nusikaltimo vietoje, o dar geriau, išvysti jį patį kuriame nors 
iš šių įrašų. O be šito... negalime pasakyti teisėjui, kad įtariame jį vien 
todėl, jog yra jos vyras, ir visi žino, kad visada kaltas būna būtent 
sutuoktinis. 

— Pirma policininko taisyklė: ką reikia daryti, jei neturime įti- 
kinamos priežasties? — paklausė Vajatas. 

— Pilti žibalą, kol ji atsiras. 

— Būtent. Siūlau sugrįžti pas Frankus. Paprašysime Franko jo 
žmonos akivaizdoje leisti mums apžiūrėti jo paltus ir batus. 

— Kad jam būtų dar sunkiau atsisakyti, — suprato Kevinas. — 
Juk nenorės pasirodyti kaltas. 

— Ir galbūt, jei mums pasiseks, ką nors aptiksime. 

— Grunto nuosėdų ant batų padų, — šaltu veidu tarė Kevi- 
nas, — kurių dirvos, smėlio ir mineralų sudėtis visiškai atitinka še- 
šiasdešimties centimetrų kelio atkarpą, nuo kurios Nikolės Frank 
mašina nugarmėjo į prarają. 

Abu vyrai užvertė akis. Tikrovėje tokių teismo ekspertizės 
analizių nepasitaikydavo. Geriausia, ko galėjai griebtis Naujajame 
Hampšyre, — tai palyginti kelio dangos mišinį. Pavyzdžiui, Olba- 
nyje naujam asfaltavimui naudojamas rupesnis mišinys nei praban- 
gesniam asfaltavimui Naujajame Konvėjuje. Tačiau taip įmanoma 
susiaurinti paiešką iki kelių kilometrų spindulio arba nustatyti, iš 
kokio miestelio yra ieškomas asmuo. Ne pats tvirčiausias įrodymas. 

Tačiau televizija turėjo vieną privalumą: žmonėms tiek kartų 
buvo rodomi neįmanomi dalykai, kad galiausiai jie iš tiesų įtikėdavo 
tuo, kas visai neįmanoma. O žaisti pagal šiuos įsitikinimus nebuvo 
draudžiama. Pone, matau ant jūsų batų smėlį. Sakyčiau, labai jau įdo- 

mus tas smėlis. Būtinai paimsime mėginį. Taip, šis smėlis tikrai išskir- 
tinis. 

Pats mėginėlis dažniausiai tėra apgaulė, bet jei įtariamasis, vos 
policininkams pasišalinus, nusprendžia sudeginti tuos batus statinė- 
je... Toks elgesys sukeltų įtarimų net teisėjui. 

— Ojeigu Tomas jau bus išsiskalbęs tuos drabužius? — paklausė 
Kevinas. 

Vajatas šyptelėjo: 

— Puiku. Randasi pretekstas apžiūrėti skalbimo patalpas, kur ir 
įvyko pirmoji jo žmonos nelaimė. 

— Man patinka, kaip tu mąstai. 

— Man irgi patiktų, jei išmąstyčiau, kas darosi Nikolei Frank. 

— Duok tam laiko, mielas drauge. Duok tam laiko. 


Tomas Frankas atidarė duris jau po pirmo skambučio. Šįkart be- 
veik nebeliko dvejonės. Akivaizdu, kad ima susitaikyti su savo likimu. 

Jis atrodė pavargęs, pamanė Vajatas. Nusikalęs. Ar jį nuvargino 
rūpestis smegenų sutrenkimą patyrusia žmona, ar įkalčių slapsty- 
mas? Gali būti ir viena, ir kita, pamanė Vajatas ir užuodė skrudintą 
duoną su sūriu ir pomidorų sriubą. Jis mėgo skrudintą duoną su sū- 
riu ir pomidorų sriubą. 

— Sutrukdėme vakarieniauti? — pasiteiravo Vajatas. 

— Tiesą sakant... 

— Tada stengsimės kuo greičiau apsisukti. Ar Nikolė yra? 

Koridoriaus gale, prie svetainės, pasirodė Nikė, vilkinti tomis 
pačiomis tamprėmis ir tuo pačiu per dideliu megztiniu, kuriuos dėvė- 
jo ryte. Jos ilgi rudi plaukai atrodė susivėlę, — galbūt ji ilsėjosi, — ta- 
čiau veidas vis dar priminė netvarkingai sudurstytą siūlių ir mėlynių 
skiautinį. 

— Ponia Frank, — pasisveikino Vajatas. 

— Labas vakaras, seržante. 

Jis atkreipė dėmesį, kad ji nepriėjo, laikėsi atstumo. Jiedu su 

Tomu susižvalgė, ir Vajatas ėmė svarstyti, ar tik jie nebus sutrukdę 
dar ko nors, ne vien vakarienės. Įdomu. 

— Neprieštarausite, jei paprašysime apžiūrėti jūsų paltus? — pa- 
klausė Vajatas. 

Pakeliui jie su Kevinu parepetavo šią situaciją. Užuot tiesiogiai 
užsipuolę vyrą, kuris greičiausiai imtų gintis, jie artės link savo tikslo 
palengva. 

— Mano paltus? — nustebo Nikė. 

— Paltus, striukes, švarkus — visus viršutinius drabužius, ku- 
riuos paprastai dėvėtumėte tokiu oru, naktį. 
nieko nesakė, tad ji pagaliau priėjo ir atidarė spintą: 

— Mano paltai sukabinti štai čia. 

— Jūs tai prisimenate? — paklausė Kevinas. 

— Galima ir taip sakyti. Nesuprantu. Kodėl norite apžiūrėti 
mano paltus? 

— Kalbėjomės su ligoninės personalu, — atsakė Vajatas. — Tą 
rytą, kai jus atvežė, nevilkėjote palto. 

— Galbūt palikau jį mašinoje. 

Vajatas prisiminė itin sterilų automobilio saloną, kai į tai atkrei- 
pė dėmesį kinologas. 

— Ne, — atsakė jis. 

Nikolė atrodė sutrikusi, bet ji atsitraukė ir leido jiems imtis 
darbo. 

Jiedu su Kevinu neskubėjo. Kevinas traukė viršutinius drabu- 
žius, kurie atrodė moteriški, o Vajatas apžiūrinėjo likusius. Nė vie- 
nas iš paltų ir švarkų nebuvo išskirtinai šlapias ar purvinas, tačiau po 
trečiadienio rytą pasibaigusios audros jau buvo prabėgusios beveik 
trisdešimt šešios valandos. 

— Ar tai visi jūsų paltai? — paklausė Kevinas. 

Nikė palenkė galvą į priekį, nes panašu, kad turėjo pagalvoti 
prieš atsakydama. 

— Manau, kad taip. 

Kevinas atsisuko į Tomą: 

— Ar čia visi jūsų žmonos paltai? 

— Taip. 

— Vadinasi... į mašiną trečiadienio naktį jūs įsėdote be palto. 

Net ir pačiai Nikei tai pasirodė keista. 

— Bet juk pylė lietus. Jau keletą dienų. 

— Be to, buvo šalta. 

Ji padvejojo, atrodė susirūpinusi. Tada pažvelgė į savo vyrą, nes 
daugiau neturėjo į ką kreiptis, pamanė Vajatas. 

— Kai paskutinį kartą tave mačiau, — tyliai tarė jis, — gulėjai 
ant sofos ir vilkėjai džinsais, juodu golfu ir pilku fliso džemperiu. 

Tai visiškai atitiko greitosios pagalbos seselės prisiminimus. Ji 
taip pat pabrėžė, kad Tomas itin primygtinai reikalavo grąžinti kruvi- 
nus jo žmonos drabužius, nors jie buvo pažymėti biorizikos simboliu. 

— O batai? — paklausė Vajatas. 

Tomas papurtė galvą: 

— Kai ją mačiau, ji avėjo šlepetėmis. Kaip ir dabar. 

Kevinas ir Vajatas sužiuro į Nikės kojas. Ji išties buvo įsispyrusi 
į tvirtas, flisu apsiūtas šlepetes juodu guminiu padu. Greičiausiai „L. 
L. Bean", kurias aptiktum beveik kiekvienuose šalies šiaurės namuose. 

Tada Kevinas ir Vajatas nukreipė žvilgsnius į spintoje išrikiuotus 
batus. Kevinas ir vėl ėmėsi mažesnių, labiau moteriškų, modelių, o 
Vajatas apžiūrinėjo vyriškas poras. 

— Trūksta tavo sportbačių, — galiausiai ištarė Tomas. — Bėgio- 
jimo batelių. 

Greta stovinti Nikė linktelėjo: 

— Mano senieji sportbačiai. „New Balance“, sidabriniai su mė- 
lynomis detalėmis. 

— Išbėgote į lietų apsiavusi sportbačiais? — paklausė Vajatas. 

Jis nesugalvojo pasiteirauti greitosios pagalbos seselės apie Ni- 
kės batus. Ir dabar to gailėjosi. 

Nikė susiraukė, nežymiai papurtė galvą: 

— Negali būti... Pirma mintis būtų čiupti „Dansko“ klumpes. 

Juodas, kurios stovi štai čia. Sportbačiai greitai peršlampa, ir aš neno- 
rėčiau jų supurvinti. O „Dansko“ klumpės... 

Vienos iš populiariausių klumpių žiemiškoje šiaurėje, pamanė 
Vajatas. Taip, ir jiems atrodo, kad toks apavas geriausias pažliugusią 
naktį. 

— Įsivaizduokite savo sportbačius, — prabilo Kevinas. — Sidab- 
ro spalvos, senus, galbūt nutrintus... 

Nikė užsimerkė — panašu, ji suprato, ko nori policininkas. 

— Reikėtų juos išmesti, — tarė jis. — Jie jau seni, pradeda smir- 
dėti. Tačiau praverčia sode ir atliekant namų ūkio darbus. 

— Dabar trečiadienio vakaras, — įtaigiai kalbėjo Kevinas. — 
Tamsu, lyja. Girdite? 

— Vėjas už langų, — sušnibžda ji. 

Vajatas nenuleido akių nuo Tomo, kuris nė kiek nesistengė su- 
trukdyti kelionės po atminties užkaborius. Nes jam iš tiesų nebuvo ko 
bijoti savo Žmonos atsiminimų? O gal pats troško išgirsti atsakymus? 

— Esu pavargusi. Man skauda galvą. 

— Ilsitės. 

— Ant sofos. Tomas sugrįžo prie darbo. Galvoju lipti į viršų, 
atsigulti į lovą. Tačiau beveik negaliu pajudėti. 

— Ką girdite? Vėją, lietų? 

— Telefoną, — sumurma Nikė, — jis skamba. 

Kevinas su Vajatu susižvalgė. Tai buvo nauja informacija. Pana- 
šu, kad Tomas to irgi nebuvo girdėjęs, nes jis staiga atsitiesė, įtempė 
raumenis. 

— Ar pakeliate ragelį? Ar juntate ragelio svorį savo rankoje? 

— Man reikia eiti, — sušnibžda Nikė. 

— Jūs atsiliepiate į skambutį, pakeliate ragelį, — vėl pabando 
Kevinas. — Ir išgirstate... 

Tačiau Nikė nepasiduoda. 

— Turiu eiti, — pakartoja ji. — Tuoj pat. Kol negrįžo Tomas. 
Mano sportbačiai. Pamatau juos tebestovinčius koridoriuje, kur ir pa- 
likau anksčiau. Stveriu juos. Turės užtekti ir jų. 

— Apsiaunate, susirandate paltą... 

— Ne. Tam nėra laiko. Turiu eiti. Dabar. Noriu išgerti. 

Greta Vajato stovintis Tomas krūptelėjo, bet nieko nepasakė. 

— Pasiimate mašinos raktelius, — įtaigiu balsu kalba Kevi- 
nas. — Įkišate ranką į dėžutę, pajuntate juos savo pirštais... 

— Visiška nesąmonė, — nutraukia jį Nikė. Ji atsimerkia. Ir pa- 
žvelgia į vyrų trijulę. — Man nereikėjo keliauti per audrą, kad susiras- 
čiau viskio. Tereikėjo pakilti į viršų. 


Tomas tikrai nebuvo patenkintas. Dėl savo žmonos išpažinties 
apie slaptas namuose laikomas alkoholio atsargas. Dėl paslaptingo 
skambučio, apie kurį ji nieko jam nepasakojo. Tačiau jis ryžtingai 
palydėjo Vajatą su Kevinu iki svetainėje stovinčio belaidžio telefono, 
kad patikrintų jo pokalbių istoriją. Tačiau trečiadienio vakarą jis ne- 
rodė jokių skambučių. 

— Galbūt skambino jums į mobilųjį? — po akimirkos paklausė 
Vajatas. 

Nikė padvejojo, instinktyviai patapšnojo per savo kišenes. Po 
prisipažinimo apie slaptas alkoholio atsargas ji visomis išgalėmis ven- 
gė vyro žvilgsnio. 

— Aptikome jūsų mobilųjį mašinoje, — prabilo Kevinas. — Šiuo 
metu jis tiriamas valstijos policijos laboratorijoje. 

— A. Ką gi, manau, kad galėjo skambinti ir į mobilųjį. 

Vajatas tai įsidėmėjo. Skambučių išrašus buvo lengva gauti — 
tereikėjo paskambinti telefono paslaugų teikėjui. Tai būtų tikrai grei- 
čiau, nei prašyti valstijos policijos atiduoti suknežintą telefoną. 

— Tau negalima gerti, — trumpai tarė Tomas. 

Nikė nieko neatsakė. Ji stovėjo tvirtai sukryžiavusi ant krūtinės 
rankas. 

— Žadėjai nebegerti, — nesiliovė Tomas. — Po velnių! Lenkiu 
nugarą tave prižiūrėdamas, iššluoju iš namų bet kokius pagundos li- 
kučius. Ir kur, po velnių, tu sugebėjai paslėpti... 

— Nežinau. Galbūt visai netoli tavo paslapčių slaptavietės, — 
ramiai atsakė Nikė. 

Tomas užsičiaupė ir pažvelgė į ją. 

Vis įdomiau ir įdomiau, pamanė Vajatas. Kol abu Frankų šeimos 
nariai barasi... 

— Pone Frankai, — ištarė jis, — gal leistumėte apžiūrėti savo 
batus ir paltą? 

— Ką? 

— Jūsų batus ir paltą. Drabužius, kuriuos dėvėjote trečiadienį. 

— Juk jau sakiau jums, kad buvau čia... 

— Tokiu atveju mūsų apžiūra bus itin trumpa. Juk turime pa- 
tikrinti ir jūsų pasakojimą, suprantate. Toks jau mūsų darbas. Jei 
sakote tiesą, manau, neprieštarausite. 

Tomas nebuvo kvailas. Jis suspaudė lūpas. Tačiau priešais stovė- 
jo jo žmona, gręždama jį akmeniniu žvilgsniu... Jis sugrįžo į korido- 
riaus galą ir atplėšė spintos duris: 

— Žinoma. Prašom. 

Kevinas su Vajatu nesikuklino. Jie aptiko šviesią vėjinukę, sunkų 
vilnonį paltą, padėvėtą slidinėjimo striukę ir dizainerio siūtą odinį 
švarką — tipiškus vidutinio amžiaus vyro drabužius. Batai taip pat 
niekuo neišsiskyrė. Sportbačiai, pora senų, pora naujų, Žygio batai, 
smarkiai nunešioti. Ir pora sportinių „Merrell“ batų, kurių padas 
buvo aplipęs storu smėlio sluoksniu. 

Kevinas ištraukė juos pieštuku. Jis rimtai pažiūrėjo į Vajatą: 

— Šituos reikės patikrinti. 

Tomas akimirksniu iškėlė ranką: 

— Pala. Patikrinti? Ką norite pasakyti? 

— Smėlį. Žinoma, aš esu tik detektyvas, o ne laboratorijos ge- 
nijus, bet man šis smėlis atrodo panašios spalvos bei konsistencijos į 
smėlį prie kelio, nuo kurio nulėkė jūsų žmona. 

— Ką? Juk čia tik smėlis. Įprastas Naujosios Anglijos smėlis, 
kurio šiuo metų laiku pribarstoma visur, kad žmonės nepaslystų ant 
ledo. Aišku, kad juo aplipę mano batai. Po kelias dienas trukusio lie- 

taus ant kiekvieno kampo susidarė tokio smėlio krūvos. Po velnių, 
galite nueiti prie įvažiavimo į garažą. 

Vajatas nenuleido nuo jo akių: 

— Tikrai? Jei patikrintume šiuos batus, ant jų esantis smėlis ne- 
sutaptų su smėliu iš įvykio vietos? 

— Negaliu patikėti. 

Kevinas nežymiai gūžtelėjo Vajatui. Nors ir labai stengėsi, To- 
mas jais netikėjo. 

— Ar tai visi jūsų vyro batai? — paklausė Vajatas Nikolės, kuri 
atsekė juos į prieškambarį. 

— Manau. 

— Ir visi paltai? 

Ji sudvejojo. 

— Lietpaltis, — burbtelėjo ji. — Tamsiai sidabrinis lietpaltis. Čia 
jo nematau. 

Ar Vajatui tik pasirodė, ar Tomas iš tiesų krūptelėjo? 

— Pone Frankai? 

— Jis sušlapo. Juo apsirengęs vaikščiojau į savo dirbtuvę per visą 
trečiadienio liūtį. Aišku, kad jis permirko. 

— O kurjis dabar? 

Be jokios abejonės, vyro balsas paniuro: 

— Pakabinau rūsyje. Skalbimo kambaryje, kad išdžiūtų. 

Vajatas pažvelgė į Nikolę: 

— Gal mums parodytumėte skalbimo kambarį? Tada galėtume 
viską užbaigti. 

Nikolė išbalo. Vajatas jau galvojo, kad ji atsisakys. Tačiau staiga 
ji ištiesino pečius, metė į vyrą sunkiai perprantamą žvilgsnį ir dar 
kartą nužingsniavo koridoriumi tolyn. 

Paaiškėjo, kad durys į rūsį yra po prieangio laiptais, už svetainės. 
Nikolė atplėšė duris kiek stipriau, nei būtų reikėję, ir uždegė šviesą. 


cementinėmis rūsio grindimis. 

Priešais jį stovinti Nikė giliai įkvėpė, iškvėpė ir, pasilaikydama 
už turėklų, ėmė leistis žemyn. 

Laiptai ją gąsdino. Vajatas pastebėjo, kad ji laikosi turėklo iki 
baltumo suspaudusi krumplius, atsargiai žengia nuo vieno laipto ant 
kito. Potrauminis stresas? Jam buvo įdomu. Instinktyvi reakcija į pir- 
mosios nelaimės vietą? Jis neklausė. Tiesiog stebėjo, kaip iš lėto, bet 
ryžtingai ji lipa žemyn. 

Pakopos atrodė ganėtinai tvirtos, leisdamasis jai už nugaros 
svarstė Vajatas. Truputį siaurokos ir stačios. Nulipti jomis, laikant pil- 
ną skalbinių krepšį, tikrai neturėtų būti paprasta. Diena po dienos... 
Galbūt nelaimė buvo neišvengiama. 

— Dabar iš pradžių nuleidžiu krepšį žemyn, — patylomis ištarė 
Nikė, lyg skaitydama jo mintis. — Veikiausiai turėjau taip daryti nuo 
pat pradžių. Tiesiog numesti drabužius žemyn ir tada nulipti jų pa- 
siimti. 

— O kaip užnešate juos į viršų, kai išskalbiate ir sulankstote? 

— Dabar tuo užsiima Tomas. Aš išskalbiu drabužius, o jis juos 
užneša į viršų. 

— O galbūt jam reikėtų pavesti visą skalbimą? 

— Jis sugadina mano apatinį trikotažą, — atsakė ji, ir Vajatas ne 
iš karto suprato, jog Nikė kalba rimtai. 

Jie atsidūrė rūsyje, ir Vajatas nustebo pamatęs, koks jis didelis ir 
erdvus. Greičiausiai čia ketinta įrengti poilsio kambarį, galbūt barą 
su bilijardu ar dar kokį porai tinkamą kambarį. Vienas kampas buvo 
apkaltas medžiu ir čia įrengta vieta drabužiams skalbti. 

— Viską įsirengėte patys? — paklausė jis Nikės. 

Kevinas su Tomu dar leidosi žemyn. 

— Tai buvo vienas iš pirmųjų Tomo projektų, — pareiškė ji. — 
Pasakiau jam, kad nenoriu skalbti drabužių, apkibusi vorais. Tad jis 
įrengė man tikrą skalbyklą. Sakė, jog tai jo indėlis į drabužių švarą. 

— Gražiai padaryta, — pastebėjo Vajatas, nepraleisdamas pro 
akis modernios skalbimo mašinos su durelėmis priekyje bei džio- 
vyklės, virš kurių buvo ilgas laminuotas stalviršis, skirtas drabužiams 

lankstyti. Be to, viršuje buvo spintelės, kuriose laikomi skalbimo mil- 
teliai, minkštikliai, būtiniausios valymo priemonės. 

Pats mėgstantis stalystę, Vajatas su pagarba vertino Tomo 
kruopštumą. Galėjai nė neabejoti, kad kambarys įrengtas profesio- 
naliai. Todėl Vajatas susimąstė: jei tiek laiko ir pastangų buvo skirta 
skalbyklai įrengti, kodėl Tomas nepasistengė pastatyti tvirtesnių ir 
saugesnių laiptų? 

Kevinas ir Tomas nulipo į rūsį. 

— Gražiai padirbėta, — tarė Vajatas, turėdamas omenyje skal- 
byklą. 

Tomas tik gūžtelėjo, bet tuoj įsiterpė Nikė: 

— Tomas turi auksines rankas. 

— Akivaizdu. Tikriausiai turi ir neblogą įrankių kolekciją. Pjo- 
vimo stakles, pneumatinį pistoletą vinims, elektrinį grąžtą... 

Tomas pažvelgė jiems į akis: 

— Viskas mano dirbtuvėje. Juk kuriu dekoracijas kinui, prisime- 
nate? Daugumai jų bent iš pradžių reikalingi mediniai maketai, nors 
kartais tenka ir visą daiktą gaminti iš medžio. 

— Tačiau dabar perėjai prie plastiko, — vėl prabilo Nikė. Jos 
tonas skambėjo neabejotinai priekaištingai. 

Vajatas ir Kevinas sužiuro į Tomą. 

— Aš turiu trimatį spausdintuvą, — pradėjo aiškinti jis. — To- 
dėl dabar klientai gali man siųsti skaitmenines savo kūrinių rin- 
kmenas, kurias vieno mygtuko paspaudimu galiu paversti trima- 
čiais modeliais. Aš tai vadinu pažanga. O mano žmonai tai atrodo 
pavojinga. 

Jis metė žvilgsnį į savo žmoną. Ji savo ruožtu į jį. 

— Mano paltas, — tarė Tomas, sukdamasis nuo Nikės ir rodyda- 
mas į kabyklą prie pat džiovyklės. 

Ten, ant medinio kaiščio, iš tiesų kabėjo tamsiai sidabrinis 
lietpaltis. Iš pradžių Kevinas atsargiai jį pačiupinėjo, pavartė prieki- 
nes klostes į vieną ir į kitą pusę. 

— Dabar jau sausas, — sumurmėjo jis Vajatui. 

— Purvinas, — pastebėjo Vajatas, rodydamas į pilkšvas dėmes 
ant drabužio priekio ir smėlėtus ruožus ant abiejų rankovių. 

— Žinoma, kad purvinas, — nekantriai atšovė Tomas. — Juo 
apsivilkęs ėjau į dirbtuvę. Kadangi ten jau buvau išjungęs šildymą, 
dirbau apsivilkęs lietpaltį. 

— Nebijote, kad į kurį nors įrankį įsisuks rankovė? — pasido- 
mėjo Vajatas. 

Kevinas apžiūrinėjo kairės rankovės apačią, kuri buvo gerokai 
nusitrynusi. O kas, jei ant Nikolės automobilio buferio jie aptiks šio 
lietpalčio plaušelių? Neduok Dieve, kad ši byla būtų tokia paprasta. 

— Turime paimti šitą patikrinimui, — specialiai garsiai ištarė 
Kevinas. 

— Būtinai. Neprieštarausite, jei pasiskolinsime jūsų lietpaltį? — 
paklausė Vajatas Tomo, kuris atrodė nusiteikęs gintis. 

— Aišku, kad prieštarausiu. Tai mano vienintelis lietpaltis. Jau 
sakiau jums: drabužis purvinas ir išterliotas, nes dirbau juo apsiren- 
gęs pašiūrėje, štai ir viskas. 

— O čia ir vėl smėlis? — prašneko Kevinas. — Panašus į smėlį 
ant batų. Ir į smėlį šalia kelkraščio... 

— Visur pilna smėlio! Juk čia Naujoji Anglija, dėl Dievo meilės, 
ir jau kelias dienas iš eilės temperatūra ryte buvo žemiau nulio. 

— Kur Nikės drabužiai? — atžariai paklausė Vajatas. 

— Ką? — Tomas sumirksėjo. 

— Kiek supratau iš ligoninės personalo, jūs pasiėmėte drabu- 
žius, kuriuos ji vilkėjo per avariją. 

— Bet juk tai nedraudžiama... 

— Kur jie? Purvini, kruvini, permirkę viskiu, esu visiškai įsitiki- 
nęs, kad nesudėjote jų į sumautą spintą. Tad jie turėtų būti čia, tiesa? 
Skalbimo kambaryje. Laukti savo eilės. 

Tomas atsakė ne iš karto. 

— Mano žmona nieko blogo nepadarė, — atrėžė jis. 

Dabar į jį sužiuro Nikė. 

— Daktarė Selik man parodė jos alkoholio tyrimo rezultatus — 

jie siekė vos šešias dešimtąsias promilės. Neviršija įstatymų numa- 
tytos ribos. O tai reiškia, kad neprivalome jums nieko atsakinėti ir 
aiškinti. Tai buvo avarija. Pati paprasčiausia avarija. Tamsi, lietinga 
naktis. Ji nuvažiavo nuo kelio. Istorijos pabaiga. 

— O kritimas nuo rūsio laiptų? 

— Jūs matėte tuos laiptus. 

— O suklupimas ant paradinių laiptelių? Nagi, Tomai. Nejaugi 
viena moteris gali būti tokia nerangi? Laiptai, laipteliai, vairavimas. 
Jūsų pasiklausius atrodo, kad ji nesugeba nieko dorai padaryti. 

— Eikite iš čia. Mums jūsų jau gana. 

— Puiku. Tada duokite savo lietpaltį. Ir dar prigriebkite Nikolės 
drabužius, dėvėtus tą vakarą, bei sportbačius, kurių ji neturėjo autis 
lyjant lietui, a, ir, teisingai, dar paltą, kurio ji net nesivargino užsimes- 
ti. Pateikite mums visus šiuos drabužius. Pateikite viską, kas įrodytų, 
jog tai, anot jūsų, tebuvo avarija. Ir tada galbūt, tik galbūt, mes palik- 
sime jus ramybėje. 

— Noriu ją pamatyti, — staiga prabilo Nikė. 

Vyrai nutilo ir įsistebeilijo į ją. Moteris stovėjo rūsio viduryje, 
susikryžiavusi rankas ant krūtinės, lyg gindamasi. Ji žiūrėjo ne į paltą, 
net ne jų pusėn. Nikė žvelgė į rūsio grindis. 

Į tą vietą, kur nukrito, Vajatas suprato ir neklausdamas. Į pir- 
mosios savo nelaimės vietą, nuo kurios atsirado galvos skausmai ir 
atminties spragos. 

Tomas suraukė antakius: 

— Ką tu nori pamatyti? 

— Avarijos vietą. Noriu ten nuvažiuoti. Galbūt tai man padės. 

— Nike, tau smegenų sutrenkimas, daktarė tau liepė ilsėtis... 

— Važiuoju. 

— Tau ir vėl pradės skaudėti galvą. 

— Nesvarbu. 

— Man svarbu! Juk to jie ir siekia, Nike. Negi nematai? Visas šis 
apsilankymas, visas šis farsas... policija stengiasi mus sukiršinti. Jie 
mano, kad tik tokiu būdu sužinos atsakymus. 

— Galbūt aš irgi noriu juos sužinoti. 

— Nike... 

Tomas ištiesė ranką į savo žmoną. 

— Ko tu bijai? Pasakyk man, Tomai. Jei mūsų gyvenimas toks 
sumautai tobulas, kodėl neleidi policijai paimti tavo lietpalčio? 

Tomas neatsakė. Nikė paskutinį kartą į jį dėbtelėjo, tada apsisu- 
ko ir movė laiptais į viršų. 

— Didžiausias mano noras, — patyliukais ištarė Tomas, — buvo 
ją apsaugoti. Galite pasiimti lietpaltį. Pasiimkite, ką tik norite. Ir pali- 
kite mus ramybėje. Be jūsų mums geriau. Patikėkite. 

Ir jis puolė laiptais į viršų, paskui savo žmoną. 


16 skyrius 


Tomas atseka mane iki miegamojo. Numanau, kad jis ims dar la- 
biau prieštarauti. Galbūt suims mane už pečių, atsuks, kad būčiau pri- 
versta žiūrėti jam į veidą. Pasitelks viską, kas jo valioje, kad pasiektų 
savo. Ar noriu, kad jis pultų ginčytis? Vyriškai susidorotų su situacija? 
Prisitrauktų mane prie krūtinės? Ar taip baigdavosi mūsų barniai? 

Tačiau jis visiškai nieko nedaro. Tiesiog stovi tarpduryje, kol aš 
iš svečių kambario spintos pasiimu džinsus, storesnį megztinį. 

Galbūt jis čia atėjo ne rietis. Gal tiesiog nori, kad atiduočiau savo 
viskio atsargas. 

Uždarau duris jam prieš pat nosį, kad persirengčiau, baigčiau 
ruoštis. Tačiau atvėrusi jas po poros minučių, randu Tomą lygiai taip 
pat laukiantį manęs. 

— Ar tu irgi važiuosi? — smalsiai pasiteirauju, nustebusi, kad jis 
nepersirengė. 

— Ne. 

Aš sutrinku. Kažkodėl buvau įsitikinusi, kad jis tikrai važiuos, 
bent jau kad galėtų toliau vaidinti rūpestingą sutuoktinį. 

— Man reikia dirbti, — atsako jis. 

— Rimtai? Tavo darbas toks svarbus? 

— Šis projektas — taip. 

Detektyvai Vajatas ir Kevinas laukia mūsų apačioje. Man reikia 
greičiau suktis. Tačiau kai noriu prasibrauti pro vyrą, jis pačiumpa 
mane už rankos, taip lengvai ir švelniai, kad sustoju. 

— Kodėl? — patylomis paklausia jis. — Aš tikrai padariau viską, 
ką galėjau, kad tau padėčiau. Ir tu vis tiek turi slaptų viskio atsargų? 

Aš nieko nesakau, tik jaučiu, kaip pašėlusiai mano krūtinėje ima 
plakti širdis. Gėda, pamanau aš. Atgaila. Kaltė. Dar kažkas, ko negaliu 
įvardyti. Negaliu pažvelgti vyrui į akis. Nedrįstu atsitraukti. Tačiau vis 
tiek neatiduodu jam savo atsargų. 

— Jei negali išmesti, — toliau kalba Tomas, — bent jau pasakyk, 
kur jos yra. Kol būsi išvykusi, aš viskuo pasirūpinsiu. 

— Ne. 

— Nike, dėl dievo meilės, aš ką tik išprašiau tave paleisti iš ligo- 
ninės... 

— Tai viskas, ką turiu, — išgirstu savo balsą ir suvokiu, kad tai 
tiesa. 

Aš neturiu šeimos. Aš neturiu draugų. Neprisimenu praeities, 
nežinau, ko tikėtis iš ateities. Aš teturiu saugomą mažų viskio bute- 
liukų lobį. Nei daugiau, nei mažiau. 

— Tu turi savo skiautinį, — atsako mano vyras. 

Su nepasitikėjimu suraukiu antakius. Jis parodo į tachtą, ant ku- 
rios kampo guli tvarkingai sulankstytas sviesto geltonumo skiautinys. 
Arjis jį sulankstė? Ar aš pati, tik jau spėjau pamiršti? 

— Pasiimk jį su savimi, — pasiūlo jis. — Galbūt jis atneš tau 
laimę. 

— Negaliu prieš du policininkus pasirodyti su antklodėle. Juk 
tai... juokinga. 

— Nike. 

Jo balsas skambėjo rimtai. Taip rimtai, kad vėl stabteliu ir ati- 
džiai įsistebeiliju į jo veidą. Mano galvoje pasipila krūva vaizdų. Kaip 
mes juokiamės, bučiuojamės, bėgiojame po paplūdimį, karstomės po 

uolas. Mes gyvenome. Mes mylėjome. Ir kadaise to užteko. Visa tai 
suvokiu, žiūrėdama į jį. 

Pajuntu liūdesį tokioje sielos kertelėje, kurios iki šiol net nejį- 
tariau esant. Aš jo neteksiu. Jau kuris laikas tai žinau. Galbūt tai yra 
dar svaresnė priežastis pasilaikyti užslėptus viskio buteliukus. Nes 
dvidešimt dvejus metus šis vyras buvo visas mano pasaulis. Jis buvo 
vienintelis mano kompanionas, mano geriausias draugas, mano bai- 
siausias nervų tampytojas ir didžiausias paguodos šaltinis. Jis man 
atstojo viską. 

Tačiau tokie santykiai nėra sveiki. Nė vienam iš mudviejų. 

— Pasiimk skiautinį drauge, — sumurma mano vyras. — Būsi- 
mos pora valandų daug iš tavęs pareikalaus. Gali pavargti, tikriausiai 
ir vėl užeis galvos skausmas. Detektyvai pamanys, kad pasiėmei ap- 
klotą tam atvejui, jei tau prireiktų pailsėti. 

Kalbėdamas Tomas jau tiesia ranką į skiautinį. Jis įspraudžia 
man į rankas standų keturkampį, ir aš refleksyviai prisispaudžiu jį 
prie krūtinės. Pirštais pajuntu pažįstamo audinio minkštumą, įkvepiu 
raminančio, tačiau vienatve dvelkiančio aromato. 

Verkiau, kai paštu gavau šį skiautinį. Dabar ir vėl noriu pravirkti. 

— Tu turi Vero nuotrauką, — išgirstu save. 

— Ne, neturiu. 

— Turi. Radau ją tavo spintoje. 

Mano vyras nežymiai ir liūdnai šypteli. 

— Ne, — tyliai pakartoja jis. — Neturiu. Jei rimtai galvoji to im- 
tis, pats laikas leistis žemyn ir viską užbaigti. Tik prisimink, — tęsia 
jis, traukdamas mane nuo savęs. — Gali uždavinėti klausimus, tačiau 
nesugebėsi suvaldyti atsakymų — tai ir sunkiausia. Ypač tau ir man. 


Detektyvai aiškiai nustemba, kad Tomas su mumis nevažiuos. 
Jie susižvalgo, bet nieko nesako. Nepakomentuoja mano po pažastimi 
pasikišto apkloto. Panašu, kad Tomo teisybė: moteris sutrenktomis 
smegenimis gali išsisukti nuo bet ko. 

Jaunesnis detektyvas, į kurį seržantas kreipėsi Kevino vardu, lai- 
ko Tomo lietpaltį. Pasirodo, mano vyras galiausiai ryžosi su juo at- 
sisveikinti. Kad jie galėtų ištirti smėlį. Kaip keista, anksčiau apie tai 
nesusimąstydavau, bet Naujojoje Anglijoje išties visur pilnos pakelės 
smėlio. 

Išskyrus mūsų įvažiavimą ir galinį kiemą. Tomas apie tai melavo. 

Pasidedu sulankstytą skiautinį ant vieno iš apatinių laiptelių, 
atsidarau prieškambario spintą ir automatiškai čiumpu rudą striukę 
flaneliniu pamušalu. Tada susirandu savo juodas klumpes, nes čia yra 
užkampis, čia keliai pažliugę ir klampūs, tad geriausiai tiks įsispiriami 
batai. Ne sportbačiai. Nesuvokiu, kodėl trečiadienio vakarą apsiaviau 
sportbačiais. 

Nes jie stovėjo prie pat, o man reikėjo kuo greičiau bėgti. 

Telefono skambutis. 

Alio, atsiliepiau aš. 

Ir tada... 

Man skauda galvą. Nesąmoningai pasitrinu smilkinius. Reikėtų 
išgerti dar advilio. O galbūt pereiti prie rimtesnių nuskausminamųjų. 
Tačiau nenoriu, kad protą aptrauktų dar tirštesnė migla. Pati užsima- 
niau šios išvykos, nors labai greitai pavargstu. Tomas neklydo. Man 
išties reikia ilsėtis. 

Įkišu ranką į spintą, ten ieškodama dar vieno daikto. Už durų 
esančio kabliuko. Ten nieko nėra. Apčiupinėju tą vietą dar kartą — 
mano judesį pastebi vyresnysis detektyvas Vajatas. 

— Ko ieškote? 

Turiu pagalvoti. 

— Kepurės. 

— Kokios kepurės? 

— Beisbolo kepuraitės. Juodos spalvos. 

Kurios kraštą galėčiau užsitraukti ant akių. Pavyzdžiui, kad pa- 
slėpčiau savo veidą, pirkdama alkoholį vietinėje krautuvėje. 

Nuveju prisiminimą šalin — jis nemalonus, net truputį purvi- 
nas, nes jaučiuosi kaip pasivaikščiojusi tarp voratinklių. 

— Ar jūsų vyras tikrai nevažiuoja? — perklausia antrasis detek- 
tyvas Kevinas. 

— Jam reikia dirbti. 

— Jis daug dirba, — tarsteli Vajatas. 

Linkteliu, nes ką daugiau pasakyti? Pasak Tomo, šis projektas 
yra svarbus. Tik aš neturiu žalio supratimo, kas tai per projektas. 

Detektyvai išlydi mane į lauką. Jie atvyko baltu apygardos vi- 
sureigiu, ant kurio šono puikuojasi Šiaurės apygardos šerifo depar- 
tamento emblema. Ne kartą teko matyti tokias mašinas šalikelėse. 
Kartais uniformuoti pareigūnai stabdo automobilius, tačiau Tomas 
vieną kartą man pasakė, kad šerifo pavaduotojai dažniausiai užsiima 
kalinių vežiojimu. Mano matyti automobiliai iš tiesų laukdavo išlei- 
džiamų arba pervežamų kalinių. 

Galbūt todėl pasijuntu taip nejaukiai, kai detektyvai atidaro ga- 
lines dureles ir pamoja man lipti į vidų. Mano riešai turėtų būti sura- 
kinti antrankiais, pamanau. Štai ir viskas: pradžios pabaiga. 

Nustembu, kai Kevinas apeina mašiną ir pro kitą pusę įlipa at- 
sisėsti šalia manęs. Kad stebėtų mano reakciją, toliau žaistų atmin- 
ties gaivinimo žaidimą? Ar gal jie nepasitiki manimi, todėl nepalieka 
vienos“ 

Pasidedu skiautinį ant kelių. Jusdama jo audinį ant viršaus sudė- 
tomis rankomis nusiraminu ir apsidžiaugiu, kad jį pasiėmiau. 

Vajatas užveda nemažą visureigį, išsuka iš mūsų kiemo. 

Paskutinį kartą dirsteliu į savo namus. Viršutiniame lange išvys- 
tu tamsų Tomo siluetą. 

Tada mano vyras dingsta iš akių. 


Kurį laiką važiuojame tylėdami. Tarp priekinių ir užpakalinių 
sėdynių yra pertvara, greičiausiai iš organinio stiklo, nes ji apibrai- 
žyta, bet skaidri. Galinės sėdynės pagamintos visai ne iš kieto plasti- 
ko, naudojamo daugelyje policijos mašinų, nes nuo jų lengviau nu- 
plauti vežamų prisigėrusių pažeidėjų vėmalus. Ne, mudu su Kevinu 


136 LISA GARDNER » PRAGAIŠTIES LIEPSNOSE 


sėdime ant minkštų originalių visureigio sėdynių. Visai patogu, tad 
lengviau apsimesti, jog visi mes esame tik draugai, išsiruošę pasi- 
važinėti. 

Tačiau pažvelgusi pirmyn, į šerifo automobilio priekį, pama- 
tau apkrautą skydelį, ant kurio pritaisytas radijo telefonas, uždėtas 
kompiuteris ir dar gausybė įvairiausių prietaisėlių, kurių neturėjo net 
mano modernioji audi. Vajatas kažką burba į radijo stotelę, tačiau per 
uždarytą pertvarą beveik nieko nesigirdi. Derina tolesnius veiksmus? 
Galbūt baigiantis vakarui mane visgi suims. 

Mėginu žiūrėti pro langą, bet nuo šmėžuojančios tamsos vaizdo 
mane ima pykinti. Norėčiau būti antro aukšto miegamajame, gulėti 
užsidengusi skiautiniu, su ledo pakuote ant kaktos. Vėsi tamsa. Ledi- 
nė oazė, raminanti mano tvinkčiojančią galvą. 

Visureigis lėtėja ir galiausiai sustoja. Užsidega avarinis signalas. 
Iš mano vieškelio įsukame į pagrindinį kelią. Praeina penkios, gal 
dešimt minučių, ir akiratyje pasirodo civilizacijos ženklai. Nedidelis 
prekybos centras vienoje pusėje, degalinė ir maisto prekių krautu- 
vė — kitoje. Naujojo Hampšyro valstijos alkoholinių gėrimų parduo- 
tuvė. 

Pajuntu, kaip įsitempia kūnas. Pasiruošia įsukti. Čia aš perku 
savo gėrimus, pamanau negalvodama. Tačiau šerifo automobilis ją 


aplenkia. 

— Pažįstama? — pasiteirauja Kevinas, aiškiai skaitantis mano 
kūno kalbą. 

— Čia tvarkau reikalus. 


— Suprantama. Šios parduotuvės arčiausiai namų. 

— Viskio butelis, kurį tą naktį nusipirkau. Ar žinote, kur jį įsi- 
gijau? 

— Taip, žinome. 

— Ar čia, šioje valstijos gėrimų parduotuvėje? 

Nes Naujajame Hampšyre alaus ar vyno galima nusipirkti bet 
kurioje maisto parduotuvėje, bet stipriųjų gėrimų — ne. Jų pardavimą 
kontroliuoja valstija. 

— Ne šioje parduotuvėje, — mano nuostabai atsako detektyvas. 

Mašina vis dar juda. Šis kelias gerai išasfaltuotas, o šiaurinėje 
valstijos dalyje tai visada džiugina. Užsimerkiu, leidžiuosi užliūliuo- 
jama automobilio supimo. Aš pavargusi. Labai pavargusi. Sugrįžo pa- 
nirimo po vandeniu pojūtis. Lyg niekas nebūtų tikra, lyg nevyktų iš 
tiesų. 

Plūduriuoju pasroviui, besvorė, atbukusi. Jei tik pavyktų taip 
jaustis visą laiką, galbūt daugiau niekada nepatirčiau skausmo. 

Mamyte, mamyte, pažiūrėk į mane. Aš moku skraidyti. 

Tačiau sunkiausia ne skraidyti. Nusileisti — štai kur visa bėda. 

Išgirstu, kaip atsidūstu. Ilgai ir gedulingai. 

Tada automobilis sustoja. 

Kevinas taria: 


— Atvykome. 


Išlipusi iš šerifo visureigio, sutrinku. Mes visai ne tamsaus ir 
nuošalaus kelio atkarpoje, bet priešais dar vieną nedidelį prekybos 
centrą. Vietinė degalinė-maisto prekių parduotuvė, įstaiga, prime- 
nanti nekilnojamojo turto agentūrą ir, taip, dar viena Naujojo Hamp- 
šyro valstijos alkoholinių gėrimų parduotuvė. Man ši vieta nepažįsta- 
ma, pamanau. Bet visgi pažįstama. 

Pasidedu sulankstytą skiautinį ant sėdynės ir ranka imu kažko 
ieškoti. Kepurės, pagaliau suprantu. Vis dar ieškau savo kepurės, kad 
paslėpčiau veidą nuo vaizdo kamerų. Kaip visada. 

Tada pajuntu nemalonų dilgtelėjimą. Mat nuoširdžiai negaliu 
pasakyti: ar nenoriu būti atpažinta alkoholinių gėrimų parduotuvės 
teritorijoje, ar nenoriu, kad mane užfiksuotų vietinės vaizdo kameros? 

Abu detektyvai manęs laukia. 

— Kodėl mes čia? — paklausiu. 

— Eime į vidų, — atsako Vajatas, — apsižiūrėsime. 

Pakliuvau į bėdą. Nežinau, kaip ir kada, bet vyksta visai ne tai, 

ko aš norėjau, ko aš tikėjausi. Policininkai turėjo nuvežti mane į ava- 
rijos vietą. Aš pasivaikščiosiu. Sužinosiu, ką tiksliai tą naktį veikiau ir 
galvojau. Skriesiu oru. Pagaliau surasiu Vero. Ir ji man atleis. 

Tačiau... mes atvažiavome čia. 

— Nenoriu, — paprieštaravau. 

— Tik trumpam, — įkalbinėja Vajatas. 

— Man skauda galvą. 

— Lažinuosi, kad parduotuvėje galima įsigyti aspirino. 

Negaliu pajudėti. Tik žiūriu į jį. Aš prašau, maldauju, negi jis to 
nemato mano akyse? 

— Tą viskio butelį įsigijau šioje parduotuvėje, tiesa? Štai kodėl 
jūs čia mane atvežėte. Kad atpažinčiau vietą, kurioje tą vakarą susi- 
moviau. 

— Eime į vidų, — pakartoja Vajatas. — Apsižvalgysime. 

Ir jie su antruoju detektyvu patraukia eiti. Suvokiu, kad nebe- 
turiu pasirinkimo. Štai ir viskas. Atėjo laikas pažvelgti į akis savo 
likimui. 

Apyžemis pilkšvas pastatas buvo mėgintas statyti pagal Naujo- 
sios Anglijos architektūrą. Įėjimas su stogeliu, ant viršaus pastatytas 
kupolas, pora stoglangių imitacijų, kad pastatas labiau primintų tikrą 
namą, o ne alkoholio pilną prekyvietę. Mums artėjant, durys auto- 
matiškai atsiveria. Man palengvėja suvokus, kad Kevinas su Vajatu 
apsirengę paprastai, nes jei jie vilkėtų uniformas, nežinau, ar ištver- 
čiau. Tačiau neužmaskuosi jų judesių ir to, kaip jie tyrinėja aplinką. 
Jie nėra eiliniai pirkėjai, ir kiekvienas, į juos pažvelgęs, tai supranta. 
Viena moteris, stumianti iki viršaus degtinės prikrautą vežimėlį, ne- 
sąmoningai nusisuka. Suprantu jos gėdą. 

Policininkai alkoholio parduotuvėje. Tas pat, kaip kunigas — 
viešnamyje. 

Negaliu pakelti akių. Paklaidžioju tarp lentynų ir beveik iš karto 
atsiduriu viskio skyriuje. Savaime suprantama. „Glenlivet“ puikuo- 
jasi akių lygyje, kad gundytų pirkėjus. Ši parduotuvė gali didžiuotis 

įspūdinga išlaikytų, prabangių gėrimų kolekcija, įskaitant ir mano 
mėgstamą aštuoniolikos metų senumo pagundą. Negaliu susivaldyti. 
Noriu jų visų. Man ima drebėti rankos, tada pradeda kratytis visas 
kūnas. 

Mano galva pulsuoja, be to, mane ima pykinti. Nereikėjo jiems 
čia manęs vežti, su apmaudu pamanau. Be reikalo išsuko iš kelio su 
moterimi, kuriai sutrenktos smegenys. Atsivedė sveikstantį alkoholi- 
ką į svaigalų parduotuvę. 
jie taip pat sunerimo. 

— Jums viskas gerai? — pasiteiravo Vajatas. 

— Nenoriu čia būti. 

— Tačiau atpažįstate šią parduotuvę, — tarė Kevinas. — Patrau- 
kėte tiesiai į šį skyrių. 

— Jūs tai jau žinojot! 

Vis dar pykstu. Susitelkiu į nešvarų pilką grindų linoleumą. Kad 
tik nežiūrėčiau į gėrimus. 

— Ar buvote čia užsukusi trečiadienio vakarą? — paklausia Va- 
jatas. 

— Nežinau. Galbūt. Tikriausiai. Manau, kad taip. 

— Kodėl čia? — neatlyžta Kevinas. 

— Kad nusipirkčiau viskio. O kaip jums, po velnių, atrodo? 

— Prieš tai minėjote, kad tą naktį skubėjote, — spaudžia Vaja- 
tas. — Turėjote nedelsdama pasišalinti iš namų. 

— Taip. 

— Tad kodėl pasirinkote šią vietą? Keturiasdešimt minučių ke- 
lio nuo namų, kai gerokai arčiau yra kita gėrimų parduotuvė. 

Aš sumirksiu, prispaudžiu ranką prie pilvo, kad nuraminčiau 
pykinimą. Nežinau. Negaliu atsakyti į šį klausimą. Jis teisus. Kevinas 
parodė artimesnę parduotuvę, ir aš ją iškart pažinau. Tad kodėl nu- 
sprendžiau trenktis iki čia? 

Papurtau galvą. Pykinimas nerimsta. Dar labiau įskausta galvą, 

dar labiau paaštrėja parduotuvės šviesos. Jos sminga į mano smilki- 
nius kaip dešimtys išgaląstų peilių. 

— Manau, kad tuoj vemsiu, — patyliukais ištariu. 

Detektyvai vėl susižvalgo. Suprantu, kad jų nekenčiu. Norėčiau, 
kad čia būtų Tomas. Noriu susiriesti jam ant krūtinės. Noriu pajusti, 
kaip jo rankos stebuklingai glosto man veidą. Su juo pasijusčiau ge- 
riau. Jis manimi pasirūpintų. 

Nes jis man reiškia viską. Tačiau greitai jo neteksiu, nes iš tiesų 
niekada nebuvau jo verta. Vero bandė man tai pasakyti, bet aš nesi- 
klausiau. 

Bėk, kartojo ji man. Kiek kartų per visus šiuos metus. Bėk, bėk, 
bėk. Bet aš nebėgu. Negaliu. 

Man niežti veidą. Siūles. Ir vieną akimirką pajuntu pagundą pa- 
kelti ranką ir trūktelėti kurį nors bjaurų juodą siūlą. Galbūt pavyktų 
išsitraukti siūlus ir nusilupti savo veidą, išardyti kaip skiautinį. Įdo- 
mu, ką išvysčiau besislepiant po savo oda. 

Vajatas suima man už rankos. Jis tempia mane į priekį, ir paga- 
liau aš suvokiu, kad jie rimtai manimi patiki. Patyriau tokį sukrėtimą, 
kad geriau išeiti iš parduotuvės. Pamirškime avarijos vietą. Keliausiu 
namo. Man reikia prigulti. Užsimerkti. Mažyčiame kambarėlyje, kur 
tamsu ir vėsu. Kaip karste. Prieš laiką mirusio žmogaus kape. 

Vajatas pastato mane į eilę, lyg ketintume ką nors pirkti. Mano 
žingsniai sunkėja, kojos pasidaro it švininės. Jis turi išsivesti mane į 
lauką. Kodėl jis nesiveda manęs į lauką? Man reikia gryno oro. 

Kasininkė žiūri tiesiai į mus. Tai vyresnė moteris su žylančiais 
rudais plaukais, iš veido matyti, kad ši diena, o gal ir visas gyvenimas 
jai nebuvo lengvas. 

Ji vis tiek nenuleidžia rankų. 

— Brangioji, tau viskas gerai? — švelniai paklausia ji. 

Negaliu susivaldyti. 

Pažvelgiu į ją ir iškart privemiu ant grindų. 

17 skyrius 


Vajato ir Kevino surengtas eksperimentas nėjo kaip per sviestą. 
Dėkui Dievui, kad šalia pasitaikė kasininkė Marlena, kuri tikrai buvo 
visko mačiusi. Marlena nė nemirktelėjo, kai jų liudininkė apsivėmė, 
bet staigiai apsuko prekystalį ir nurodė jiems išvesti vargšelę į lauką, 
kol ji viską sutvarkys. 

Kevinas su Vajatu ir patys galėjo išvalyti vėmalus — šių įgūdžių 
jų darbe greitai išmokstama, tačiau buvo smagu sulaukti pagalbos. 

Kevinas pasodino Nikę ant užpakalinės sėdynės. Ji iš karto at- 
sigulė, gniauždama rankose geltoną skiautinį it pliušinį meškutį. Ke- 
vinas padarė klaidą, pasiūlydamas jį išskleisti, užmesti jai ant pečių. 
Nikė vos jo neužpuolė. 

Nepastovi nuotaika. Dar vienas rimto smegenų pažeidimo 
simptomas. 

Vajatas sugrįžo į gėrimų parduotuvę. Čia važiuojant, jis telefonu 
pasitikrino, ar Marlena Bilek, kuri dirbo šiandien, taip pat aptarnavo 
pirkėjus ir trečiadienio vakarą. Jiems išvis neregėtai pasisekė, kad at- 
vykus kaip tik ji stovėjo prie kasos. Ir po šio pasivaikščiojimo... 

Vajatas aptiko moterį tarnybinėse patalpose, pilančią lauk kibiro 
turinį. Šlykščiai dvokė. O žinant, kad Frankai vakarienei valgė pomi- 
dorų sriubą, atrodė neką geriau. 

— Atleiskite, — atsiprašė Vajatas. 

Moteris tik gūžtelėjo: 

— Dirbdamas alkoholio parduotuvėje, vėmalų neišvengsi. 

— Dirbdamas policininku — taip pat. 

Ji šyptelėjo, bet veidas atrodė pavargęs. Darbas išties nelengvas, 
ypač kai pasitaiko tokių incidentų. 

— Ar atpažinote ją? — pasidomėjo Vajatas. 

— Manau. Užsuko čia trečiadienio vakarą, ar ne? Tada ji buvo 
kitaip apsirengusi. Tamsiais drabužiais. Ir su kepuraite. Užsitraukusi 
juodą beisbolo kepuraitę ant akių. Dėl to ir atkreipiau dėmesį — ji 
buvo įtartinai apsirengusi, o gėrimų parduotuvėje privalome stebė- 

ti tokius lankytojus. Tačiau ji nieko blogo nedarė. Tik vaikštinėjo 
aplink. Nuo vienos lentynos prie kitos. Jau norėjau klausti, ar nerei- 
kia pagalbos, kai ji čiupo butelį viskio ar kažko panašaus. Susimokė- 
jo ir išėjo. 

— Kiek laiko, jūsų manymu, ji praleido parduotuvėje? — pa- 
klausė Vajatas. 

— Penkiolika, daugiausia dvidešimt minučių. 

Vajatas suraukė antakius. Tai buvo gana netrumpas laiko tarpas 
moteriai, kuri skuba. Dvidešimt minučių, o dar ilgas kelias iki čia... 
Įtartinai apsirengusi moteris, kuri ieško bėdos ir ją randa. 

— Ar ji su kuo nors kalbėjosi? — pasiteiravo jis. — Kitu pirkėju 
ar parduotuvės darbuotoju? 

Kasininkė gūžtelėjo pečiais: 

— Negaliu tiksliai pasakyti. Tą vakarą tikrai buvau užimta. Daug 
visko vyko. Nestebėjau jos visą laiką. 

Vajatas linktelėjo ir vėl pamanė, kaip būtų gerai, jei apsaugos 
kameros būtų kokybiškai įrašiusios trečiadienio įvykius. Tačiau visko 
pasitaikydavo. Ir, deja, gerokai dažniau, nei geram detektyvui norėtų- 
si. Jis iškrapštė kortelę, padavė ją Marlenai, stumiančiai grindų plovi- 
mo kibirą į kampą. 

— Labai jums dėkoju. Dar kartą atsiprašau už nemalonumus, 
bet jei dar ką nors prisiminsite, pasukite man. 

— Žinoma. Ar jai bus viskas gerai? — susirūpino Marlena. — 
Vargšelė tikrai atrodė negaluojanti. 

— Ji ilsisi, o tai padės. 

— O kąji padarė? 

— Ką turite omenyje? 

— Jūs esate detektyvas. Jūs su tuo kitu vaikinu atsivedėte ją į 
parduotuvę, o dabar uždavinėjate tokius klausimus. Tad ką ji padarė? 

— Tą ir bandome sužinoti. 

— Galbūt ją slegia netektis? 

Vajatas sukluso: 

— Kodėl to klausiate? 

— Nes ji atrodo tokia liūdna. Aš puikiai pažįstu liūdesį. O tą 
merginą kankina siaubingas liūdesys. 


Vis dar sukdamas galvą, Vajatas išėjo iš parduotuvės ir pamatė 
jo laukiantį Keviną. 

— Paskambino iš telefono kompanijos dėl trečiadienį Nikolės 
gauto skambučio. 

— Ir? 

Jis nusekė Keviną prie jų balto visureigio, ant kurio užpakalinės 
sėdynės nejudėdama embriono poza gulėjo Nikė. Vajatui priėjus, ji 
nepakėlė akių. Jos akių vokai buvo taip smarkiai suspausti, kad Vaja- 
tui neatrodė, jog ji miega, — greičiausiai specialiai buvo užsimerkusi. 

— Skambintojo telefono numeris priklauso ne asmeniui, — kal- 
bėjo Kevinas, — bet įmonei. 

— Kokiai? 

— Tyrimų įmonei Bostone. 

Kevinas nutilo, atidžiai į jį pasižiūrėjo. 

— „Nortledžo tyrimai , — ištarė Kevinas. 

Vajatas užsimerkė ir nusikeikė: 

— O, šūde. 


Vajatas paliko Keviną prižiūrėti jų liudytojos, o pats patraukė 
per aikštelę, sekdamasis striukę, nes lauke jau kando vakaro šaltukas. 
Kelias naktis meteorologai jau buvo užfiksavę žemesnę nei minus 
dešimt laipsnių temperatūrą. O tebuvo dar tik lapkritis, bet, spren- 
džiant iš šių ženklų, žiema bus sunki. Sniego užpustyti ir nuo šalčio 
pusiau paklaikę žmonės. Taip, dar vienas puikus laikotarpis polici- 
ninko darbe. 

Nusisukęs nugara į Keviną, jis paskambino Tesai. Pakelk, pa- 
kelk, mintyse kartojo jis, jau iš anksto džiaugdamasis, kad išgirs jos 
balsą, kad ir ką ji greičiausiai pasakys. 

Po trečio signalo jo noras išsipildė: 

— Labas. 

Tesos balsas buvo pridusęs. Lyg būtų ką veikusi. Akimirką jis 
šyptelėjo. Dieve, kaip jis mylėjo šią moterį. Ir tai buvo gerai, nes grei- 
čiausiai ji tuoj sudraskys jį į skutelius. 

— Tau irgi labas, — atsakė jis. — Užsiėmusi? 

— Ką tik išėjau iš restorano. Nė viena nenorėjo gaminti. Tai už- 
sukome pavalgyti į „Shalimar“. 

Indų restoranas. Vienas iš Sofi mėgstamiausių. Ir jam tai visada 
keldavo nuostabą, nes kai Vajatui buvo devyneri, jis mėgo tik mėsai- 
nius ir dešrainius. Jau tie vaikai šiais laikais... 

— Kaip praėjo pietūs su detektyve Voren? — paklausė jis. 

Vakar vakare jie taip ir nepasikalbėjo. Nesusiskambino ir šį rytą. 
O tai, dabar jis susimąstė, nebuvo gerai. Paprastai jie susisiekdavo 
vieną ar du kartus per dieną. Tačiau ši byla jam nedavė laiko atsi- 
kvėpti... 

Tesa suaugusi, priminė jis sau. Ir pati dirbo tokį darbą. Ji suprato 
tokius dalykus. 

Tačiau moters balsas skambėjo atsainiai, jai visai nebūdingai: 

— O, puikiai. Aš Didi papasakojau apie tyrimo paslaugas. Ji pa- 
aiškino, kodėl jai labiau patinka būti policininke. Dabar abi laukiame, 
kol valstija ir prisiekusieji priims verdiktą. 

— Kaip laikosi Sofi? — toliau klausinėjo Vajatas, bandydamas 
suprasti Tesos nuotaiką. — Kaip praėjo jos savaitė mokykloje? 

— Gerai. 

— O kaip tavo diena? 

— Puikiai. 

Užtrenkiamų mašinos durelių garsas. Tada Tesos balsas, truputį 
prislopintas, ko gero, ji kreipiasi į Sofi ir ponią Enis: 

— Čia Vajatas. Truputį palaukit, ir važiuosim. 

Matyt, tebestovi aikštelėje prie restorano, išmąstė Vajatas, tik 
dabar sugrįžo į automobilį. Buvusi pareigūnė Tesa Leoni negalėjo pa- 
kęsti vairuotojų, kalbančių telefonu prie vairo. Tad prieš vairuodama 

pati, geriau privers šeimą laukti, kol baigs pokalbį. Tai paaiškintų jos 
blaškymąsi. Ji kalbėjosi su juo, bet taip pat bendravo su savo šeima. 
Savaime suprantama. 

Jis nusprendė, kad gražiuoju sužinoti vis tiek neišeis. Tad jei jau 
klausti, tai klausti. 

— Noriu užduoti tau klausimą, — pareiškė jis. 

— Gerai. 

— Prisimeni mano vienos mašinos avariją? Galbūt vairavimą 
apsvaigus sunkinančiomis aplinkybėmis? 

— Taip. 

— Paaiškėjo, kad tą vakarą vairuotojai prieš pat išvyką kažkas 
skambino į mobilųjį telefoną. Jos vardas Nikolė Frank. 

Jis nutilo, laukdamas Tesos reakcijos į išgirstą vardą. Tačiau Tesa 
buvo užsigrūdinusi pareigūnė, tad, jai tebetylint, Vajatas ramiai tęsė 
toliau: 

— Skambintojo numeris priklauso įmonei. „Nortledžo tyri- 
mams“. 

Vis dar tyla. Tačiau Vajatas jau neblogai pažinojo Tesą, tad įsi- 
vaizdavo, kaip nežymiai pasikeičia jos kūno kalba. Ji atsisėda tiesiau 
vairuotojo kėdėje. Stipriau suspaudžia telefoną. Išraiška surimtėja. 

Jis taip pat suvokė, kad ant užpakalinės sėdynės sėdinti Sofi da- 
bar tikriausiai irgi pastebi tuos pačius signalus ir įsitempia. 

Jei anksčiau jis nesuerzino Tesos, tai dabar greičiausiai jam tai 
pavyko. 

— Dėl ko man paskambinai, Vajatai? — tyliai paklausė ji. 

— Turiu nuo kažko pradėti. 

— Tad nusprendei, kad geriausia bus paprašyti savo merginos 
sulaužyti jos klientų konfidencialumo priesaiką? 

— Ne. Prašau visai ne to. 

Jis buvo apdovanotas dar viena tylos pauze. Tada fone pasigirdo 
Sofi balsas: 

— Mama, kas vyksta? 

— Nieko. 

Automatinis atsakymas vaikui. Tada ji prabilo, kreipdamasi į jį 
griežtu balsu: 

— Vajatai. Jau vėlu. Savaitė buvo ilga. Suprantu, kad dirbi savo 
darbą, bet aš negaliu tau padėti. Tu tai Žinai. 

— Ji nieko neprisimena. 

— Kas? 

— Nikolė Frank. Vairuotoja. Mūsų pažeidėja. Arba mūsų auka. 
Po velnių, net pats nežinau. Ji patyrė tris smegenų sutrenkimus, ne- 
pamiršai? Jos galvoje visiškas jovalas, kai kurie dalykai išsitrynė iš 
kietojo disko. Ir tai ją ima gąsdinti. Jos vyras, prisimeni? Net ir tu bi- 
jojai, kad tai jis gali būti visų jos nelaimių kaltininkas? Kiek suprantu, 
šiuo metu šeimos santykių fronte situacija įtempta, ir Nikė panoro 
sužinoti kelis atsakymus. Šį vakarą ji išvyko su mumis pakartoti savo 
kelionės maršruto. Tačiau ji neprisimena smulkmenų. Ji žino, kad jai 
kažkas paskambino. Prisimena, kad turėjo išeiti iš namų. O visa kita 
jai — paslaptis. 

— Ko nori iš manęs? 

— Žinau, kad tiesiogiai negali atsakyti į mano klausimą, nes 
taip sulaužytum konfidencialumo priesaiką. Tačiau jei man pavyktų 
suorganizuoti tau pokalbį su ja pačia? Arba jei Nikė paskambintų į 
„Nortledžo tyrimus *? Galbūt galėtum nukreipti ją pas reikiamą asme- 
nį, — nes įmonė buvo didelė, joje dirbo daug tyrėjų, ne vien Tesa, — 
kuris galėtų su ja pasikalbėti. Atsakyti į visus moters klausimus. 

— Galbūt ir įmanoma, — pagaliau nusileido Tesa, tačiau jis at- 
kreipė dėmesį, kad balsas išliko šaltas. — Darant prielaidą, kad ji yra 
klientė. Galbūt su ja susisiekė kaip su kito tyrimo asmeniu. 

— Teisybė, — atsakė Vajatas, nors prieš tai nebuvo apie tai pa- 
galvojęs. — Tu teisi. Tačiau jai skambino vėlų trečiadienio vakarą. Ir 
po skambučio ji suprato, kad turi tuojau pat išvykti. Man labiau pana- 
šu į žmogų, kuris gavo informaciją — svarbią informaciją — ir turėjo 
Į Ją sureaguoti. 

— Kur ji nuvyko? 

— Į alkoholinių gėrimų parduotuvę. 

— Išgirdusi naujienas, užsimanė išgerti? 

— O galbūt susitikti. Vis dar mėginu tai išsiaiškinti. 

— Ji su tavimi? — trumpai paklausė Tesa. 

— Šiuo metu ji guli visureigio gale. Tačiau tokios būklės kalbėti 
negali. Jai skauda galvą, pykina ir panašiai. 

— Tad nori, kad su ja pasišnekėčiau, nors ji ir negali kalbėti? 

— Nuo kažko juk reikia pradėti, Tesa. 

— Vajatai, negaliu tau atskleisti potencialiai konfidencialios in- 
formacijos. Aš nesu tokia, ir tu nenorėtum, kad tokia būčiau. 

— Gerai. 

Vajatas jos nebespaudė. Tesos atsakymas jo nenustebino. Kon- 
fidencialumo priesaiką ji laikė rimtu dalyku. Tačiau jam reikėjo nuo 
kažko pradėti, o tyrėjų pagalba vienas kitam nėra retas atvejis, ypač 
kai tyrėjus sieja asmeniniai santykiai... 

Jis nusivylė. Tačiau labiausiai jam knietėjo išsiaiškinti, kodėl jo 
mergina kalba tokiu šaltu tonu. Nuo pat pokalbio pradžios. Kol dar 
nebuvo įžengęs į uždraustą teritoriją. 

— Tau viskas gerai? — pagaliau pasiteiravo jis. 

— Ribos, Vajatai. Žinai, kokius darbus mes dirbame, ir abu tu- 
rime ribas. Aš galiu gerbti tavo ribas, bet geriems santykiams reiktų, 
kad ir tu gerbtum manąsias. 

— Supratau. 

— Ar tikrai? 

— Žinoma. Tesa... 

— Jau vėlu. Man reikia judėti. Galime susiskambinti ryte. Gal- 
būt tada man pavyks ką nors tau suorganizuoti. Labanaktis, Vajatai. 

— Aišku. E, ačiū. Susisieksiu su tavimi rytoj. 

Vajatas padėjo ragelį. Tačiau pasijuto nejaukiai. Ribos — štai ką 
jam pasakė mergina, su kuria jis jau pusę metų susitikinėja. Tačiau 
staiga jis išsigando, kad galbūt ji turėjo omenyje visai ne profesines 
ribas. 

Sugrįžęs prie visureigio, jis rado Keviną, stovintį prie vairuotojo 
durelių ir kažką užsirašinėjantį į savo spirale susegtą bloknotą. 

— Tu gyvas, — tarstelėjo jis, nes žinojo, kaip pavojinga suner- 
vinti Tesą Leoni. 

— Netiki mano žavesio galia? Tesa su malonumu mums padės. 

Kevinas dėbtelėjo į jį. 

— Gerai, — nusileido Vajatas. — Ji ginčijosi dėl konfidencialu- 
mo, probėgšmais užsimindama, kad negerbiu jos profesinės doro- 
vės. Tačiau sutiko ryte pasikalbėti su Nike, žinoma, jei Nikė iki tol 
atsigaus. 

Kevinas filosofiškai gūžtelėjo. Kitais žodžiais tariant, su „Nortle- 
džu“ kol kas jie priėjo aklagatvį. 

— Kaip ji? — pasidomėjo Vajatas, mostelėdamas į mašinos galą. 

— Nė nekrustelėjo. 

— Ar patikrinai jos būklę? Esu visiškai tikras, kad mokesčių 

— Patikrinau. Tiesą sakant, ji beveik visiškai atsijungusi. Tikriau- 
siai laikas ją vežti namo. 

Vajatas nesiginčijo. Kita vertus, jį kamavo nuojauta, kad grąžinę 
Nikę vyrui, daugiau jos nebepamatytų. 

— Kodėl, tavo manymu, ji čia atvyko? — paklausė Vajatas Kevi- 
no. — Jai paskambina. Ji taip skuba, kad griebia pirmą pasitaikiusią 
batų porą — sportbačius, visiškai netikusį variantą lietingai nakčiai, 
pamiršta užsimesti paltą. Tada beveik valandą važiuoja iki gėrimų 
parduotuvės, nors gali jų nusipirkti artimesnėje krautuvėje. O atvy- 
kusi, pasak pardavėjos, Nikė penkiolika ar dvidešimt minučių klai- 
džioja po parduotuvę, kol galiausiai čiumpa butelį viskio. 

— Nežinojo, ką nori gerti? 

Dabar Vajatas dėbtelėjo į savo partnerį. Tada tęsė: 

— Kodėl būtent aštuoniolikos metų „Glenlivet“? Labai konkre- 
tus pasirinkimas, be to, brangus, jei tau terūpi prisigerti. 

— Siejasi su gerais prisiminimais? 

— Ji nieko nebeprisimena. Nebent... — Vajatas nutilo, susikau- 

pė. — Ojei ji važiavo su kuo nors susitikti? Štai dėl ko jai skambino. 
Gėrimų parduotuvė — tai nurodyta susitikimo vieta, tad iš pradžių ji 
ieško to Žmogaus parduotuvėje. O kai jo neranda... 

— Nusiperka mėgstamiausio to žmogaus viskio? 

— Arba gėrimo, turinčio reikšmę jiems abiem. 

— Ir grįžta į automobilių aikštelę. 

— Kur greičiausiai ir susitinka su juo arba ja, tiesa? — tęsia Vaja- 
tas. — Nes viskį ji nusiperka dešimtą, o avarija įvyksta tik penktą ryto. 
Vadinasi, kažkas dedasi septynias valandas. 

Kevinas apsidairė. Gana ramus prekybos centras, beveik tuščia 
automobilių aikštelė. 

— Pasak kasininkės Marlenos, ta naktis buvo labai judri. Tačiau 
aplinkinės parduotuvės, mašinų stovėjimo aikštelė... Lažinuosi, kad 
buvo itin ramu. Lažinuosi, kad galėjai sėdėti mašinoje ir plepėti ką 
nori, ir niekam tai nerūpėtų. 

— Tad su kuo gi ji susitiko? — paklausė jo Vajatas. 

— Meilužiu? Seniai nematytu draugu? Per kokį nors socialinį 
tinką susirado buvusią meilę ir atvyko susitikti, pasimatyti akis į akį? 

Vajatas gūžtelėjo pečiais: 

— Kokia moteris į pasimatymą skubotai įsispirtų į sportbačius ir 
užsimaukšlintų beisbolo kepuraitę? 

— Norėčiau su tokia susipažinti, — patikino jį Kevinas. 

— Jei būtų toks tikslas, jie pasirinktų viešbutį, kokią... tinkames- 
nę vietą. O čia labai panašu... į „Detektyvą Magnumą.. 

— „Detektyvą Magnumą ? 

— Supranti. Susitinki su privačiu detektyvu automobilių aikšte- 
lėje, kad jis tau perduotų nuotraukas su tavo neištikimu sutuoktiniu. 
Ar panašiai. 

Kevinas užvertė akis, tada mostelėjo į jų iškritusią iš rikiuotės 
keleivę. 

— Vežkime ją namo, — pakartojo jis. 

Tačiau Vajatas negalėjo jos paleisti. Jie smarkiai rizikavo. Dėl 
šios bylos, dėl trapios Nikės psichikos būklės. 

Tada Vajatas išgirdo savo žodžius: 
— Dar ne dabar. 


18 skyrius 


Vero yra spintoje. Įsispraudusi į tolimiausią kampą, prispaudusi 
kelius prie krūtinės, o moteris krauna ant jos užklotus. 

— Neišleisk nė garselio, — nurodo jai moteris tyliu išgąstingu 
balsu. — Tiesiog jam buvo sunki diena. Truputį karščiuojasi. Tad būk 
gera. Nesimaišyk po kojomis. Ar supratai mane, vaike? 

Vero linkteli. Ji bijo tamsos. Ji nenori likti viena ankštoje dvokian- 
čioje spintoje. Tačiau dabar ji suvokia, kad yra blogesnių dalykų nei 
abstrakčios baimės. Pavyzdžiui, kam nerimauti dėl pabaisų po lova, kai 
tikras baubas miega pačioje lovoje? 

Noriu ją paguosti. Jaučiu jos baimę, tarsi ji augtų manyje. Tačiau 
man ištiesus ranką, niekas neįvyksta. Esu čia, bet nesu čia. Esu pašalie- 
tis, stebintis iš šono. Ir visą dėmesį sutelkiu į Vero, nes ta moteris... jos 
skausmas dar didesnis. 

Moteris atsitraukia. Ji padarė viską, ką galėjo. Tačiau to neužteks, 
aš tai žinau. Tačiau ji bent jau stengėsi, o moteriai, bandančiai išgyven- 
ti, tai jau šis tas. 

Žingsniai koridoriaus gale. Amžinas mano gyvenimo motyvas, 
pamanau. Grėsmingi žingsniai, dundantys koridoriumi. 

Moteris uždaro spintos duris. Tačiau nevisiškai — ji palieka švie- 
sos ruoželį, nes vieną kartą aklinoje tamsoje Vero supanikavo ir ėmė 
klykti. Vyrui tai nepatiko. Jis mušė jas abi tol, kol veidai apsipylė krau- 
ju, ir Vero neteko sąmonės. Moteris turėjo laukti, kol jis pagaliau apsi- 
vers ant šono ir garsiai užknarks, ir tik tada atsargiai išlipo iš lovos ir 
susigūžė apsikabindama nejudantį savo dukters kūnelį. 

Ji laikė ją visą naktį, tyliai sūpuodama, maldaudama, kad jos 
mergytė nemirtų, nes ji buvo viskas, ką moteris turi, — vienintelė jos 
viltis, vienintelė jos šviesa. Be dukters ji paklystų tamsoje, ir nors pati 

niekada negalėjo prisipažinti garsiai, moteris visą savo gyvenimą taip 
pat bijojo tamsos. 

Vero išgyveno. Dar vieną naktį, dar vieną dieną, dar vieną savai- 
tę, dar vieną mėnesį. Moteris taip pat išgyveno, tad abi leisdavo dienas 
aptriušusiame bute, su siaubu laukdamos koridoriuje pasigirstančių 
žingsnių. 

Šignakt vyras įsvirduliuoja į kambarį. Jis jau nusimetęs marški- 
nius, jo gauruotas pilvas virsta virš smunkančių džinsų juosmens. 

— Moterie, — suriaumoja jis, siekdamas diržo. — Kokio velnio tu 
dar apsirengusi? 

Spintos gilumoje Vero ima verkšlenti. 

Atsiprašau, bandau jai pasakyti. Tu neturėtum to matyti. Netu- 
rėtum taip gyventi. 

Tačiau abi žinome, kad tai nėra naujiena ir kad blogiausia dar tik 
prieš akis. Už šių sienų. Visiškai kitoje vietoje, kur per grindis girgždės 
dešimtys žingsnių. Moteris nėra tobula, bet ji bent jau stengiasi. Netru- 
kus, greičiau, nei Vero atrodo, moteris dings, ir jai teliks rožės krūmas 
kruvinais spygliais, lipantis siena į viršų. Tada ši nešvari spinta atrodys 
kaip rojus, jei tik Vero tuo metu būtų tai žinojusi. 

Moteris nusivelka murziną mėlyną naminį chalatą. Geriau jau 
daryti, kaip jis liepia. Prieštaravimai viską tik pablogina. 

Vyras patenkintai krenkšteli. Nusispiria kelnes. Reikalauja, kad 
jau apsinuoginusi moteris ateitų ir imtysi darbo. 

Vero užsimerkia. Ji nenori žiūrėti, tačiau garsai vis tiek ją pasie- 
kia. Kartą ji mėgino niūniuoti, bet jis ją surado ir dar kartą sumušė. 

— Vaikus reikia matyti, o ne girdėti! — kriokė jis jai, nors Vero 
ne itin suprato jo žodžius, nes iš savo patirties žinojo, jog jai pasirodyti 
irgi nevalia. 

Bute ji pasirodydavo tik tada, kai vyras išeidavo dirbti. Tada jied- 
vi su motina būdavo drauge, ir bent trumpam viskas būdavo gerai. Kol 
koridoriaus gale vėl pasigirsdavo žingsniai. Raktų skimbčiojimas buto 
duryse. 

Toks Vero gyvenimas. Jai tik šešeri, tad nejaugi ji gali prieštarauti? 

Garsai galiausiai liaujasi. Moteris patyliukais verkia, tačiau tai 
irgi ne naujiena. Vero linguoja pirmyn atgal. Ji alkana. Ji nori sisioti. 
Tačiau laukia knarkimo. Tik šis signalas reiškia, kad pagaliau išlįsti 
saugu. 

Pagaliau, rodos, praslinkus amžinybei, vyras užmiega. Spintos 
durys pamažu atsidaro. Ten stovi moteris. 

Jos dešinė akis sutinusi. Ji juda atsargiai, lyg skaudėtų visą kūną. 
Tačiau nei ji, nei mergaitė nieko nesako. Tai yra ir moters gyvenimas, ir 
ji jau seniai išmoko nesiginčyti. 

Moteris padeda Vero išlipti iš spintos. Ant pirštų galiukų jos nuti- 
pena iš miegamojo į ankštą svetainę su nedidele virtuve. Vero pagaliau 
pasisioja, bet nenuleidžia vandens. Kelias valandas ją su moterimi sieja 
tas pats tikslas: nepažadinti snaudžiančios pabaisos. 

Moteris užpila Vero dubenį dribsnių. Pati nevalgo, tik užsidega 
cigaretę ir pavargusiai žiūri į galinę sieną. Kartais moteris tyli taip ilgai, 
kad Vero išsigąsta, jog ji mirė ir žiūri nereginčiomis akimis. 

Paskui Vero užsiropščia moteriai ant kelių ir stipriai ją apsika- 
bina. Ir po vienos ar kelių akimirkų moteris visada atsidūsta. Ilgai ir 
liūdnai. Net atrodo, kad joje prisikaupę metai, ištisi gyvenimai, van- 
denynai, kupini liūdesio. Vero negali nuvyti liūdesio šalin. Ji tik sėdi ir 
pati leidžiasi jo apgaubiama, kol galiausiai moteris atsistoja ir užsidega 
dar vieną cigaretę. 

Vero suvalgo savo „Cheerios“ dribsnius. Ji nusineša dubenėlį prie 
kriauklės, atsargiai jį išplauna ir padeda ant džiovinimo laikiklio. 

— Ar galime eiti į parką? — klausia Vero. 

— Gal rytoj. 

— Gerai, mamyte. Myliu tave. 

— Aš irgi tave myliu, vaike. Aš irgi tave myliu. 


Jos nebėra. Šešiametė Vero dingsta. Šešiametė Vero neturėjo 
nė menkiausios vilties. Telikome tik aš ir vyresnė bei išmintingesnė 

Vero: sėdime princesių kambaryje, geriame viskį iš puodelių ir stebi- 
me kraujuojančią rožę. 

— Reikėjo tau mane nužudyti anksčiau, — ištaria Vero. 

Pakeliu savo porcelianinį puodelį, gurkšteliu viskio. Ir aš prisi- 
menu. Tą moterį. Parką. Ir kas įvyks po to. 

— Atleisk, — atsakau. 

Ir mes sėdime tyloje — vienas pasimetęs vaikas ir moteris, du 
kartus prisikėlusi iš mirusiųjų. 


Beldimas į langą. Prisiverčiu praplėšti akis, susitelkti. Guliu ant 
galinės sėdynės policijos visureigyje. Mano burna išdžiūvusi ir dvo- 
kianti, aš gniaužiu prie savęs geltoną skiautinį. Kai keldamasi paside- 
du jį prie savęs, jis sutreška, lyg kas glamžytųsi. 

Kitas detektyvas, Kevinas, stovi išorėje prie mašinos ir žiūri 
vidun. 

— Jums viskas gerai? — klausia jis pro langą. 

Linkteliu. Jis atveria duris, ir dabar mane apžiūri dviese — jis ir 
seržantas Vajatas. 

— Gal ko norėtumėt? — pasiteirauja Vajatas. 

— Vandens, — dar padvejoju. — Manau, kad nueisiu į parduo- 
tuvę. Truputį atsigaivinsiu tualete. 

Jie susižvalgo ne iš karto, bet dar minutę svarsto mano prašymą. 

— Ašjus palydėsiu, — pagaliau ištaria Vajatas. — Kevinas nu- 
pirks jums butelį vandens. 

— Taip manimi nepasitikite, kad neleidžiate vienos į gėrimų 
parduotuvę? — paklausiu jo. 

Seržantas atsako: 

— Ne. 

Išlipusi iš mašinos pajuntu, kad kojos netvirtos. Taip pat turiu 
pripažinti, kad man bukai skauda galvą, o nuo aikštelės žibintų švie- 
sos norisi klykti. Aš nusilpusi, visiškai praradusi orientaciją, mane vis 
dar truputį pykina. Tik susitelkusi į šaltį prisimenu, kad dabar esu 

Naujajame Hampšyre, o ne kažkokiame bokštelio miegamajame. Tik 
pažiūrėjusi į batus įsisąmoninu, kad esu nepriklausomas suaugęs 
žmogus, o ne vaikas, susigūžęs spintos kamputyje. 

— Ar rimsta galvos skausmas? — pasiteirauja Vajatas, lyg skai- 
tydamas mano mintis. 

— Ne. 

— Kas labiausiai padeda? 

— Ledo pakelis. Tamsus, ramus kambarys. 

Sugrįžtame į gėrimų parduotuvę. Durys automatiškai prasive- 
ria. Iškart krūpteliu nuo gausaus šviesos srauto. 

Vajatas suima mane už rankos ir traukia palei sieną link užrašo 
TUALETAI. Negaliu susivaldyti — vis dairausi kasininkės, tos, kuri 
maloniai su manimi kalbėjo, kol aš apsivėmiau. Norėjau dar kartą ją 
pamatyti. Šią naktį man išties stinga gerumo apraiškų. 

Tačiau jos nė ženklo. Dabar prie kasos stovi kažkoks nuobo- 
džiaujantis vaikigalis. Pas jį tikrai nepirkčiau viskio, iškart pamanau. 
Negalėčiau pakelti jo visažiniško krizenimo. 

Vajatas palaukia už durų, kol aš susitvarkau. Mano veido spalva 
siaubinga, visiškai bekraujė, žinoma, išskyrus baisias siūles ir mėly- 
nes. Atrodžiau panaši į narkomanę. Štai ką organizmui daro alkoho- 
lis, pamaniau. Tačiau aš nebuvau gėrusi mažiausiai... keturiasdešimt 
aštuonias valandas? Įdomu, jei aš iš tiesų esu alkoholikė, gal man tu- 
rėtų prasidėti abstinencija? Galbūt dėl to man ir bloga, dėl to taip 
beprotiškai plyšta galva. 

Tačiau abstinencija man siejasi su prakaitavimu ir drebėjimu, o 
ant savo odos nematau drėgmės lašelių. Tiesiog esu pavargusi. Mote- 
ris sutrenktomis smegenimis turėtų ilsėtis, o ne klaidžioti po gėrimų 
parduotuves. 

Prasiskalauju burną. Nusiprausiu veidą. Kelis kartus nusiplaunu 
rankas. Štai ir viskas. Atsidarau duris ir susiduriu su detektyvų palyda. 

— Ar dabar vešite mane namo? — paklausiu Vajato. 

— Panašiai, — atsako jis. 

Vadinasi, ne. 

Kevinas ir vėl sėdi su manimi ant užpakalinės sėdynės. Jis nupir- 
ko tris buteliukus vandens — kiekvienam. Vajatas savo buteliuką įtai- 
sė į puodelio laikiklį priekyje. Mudu su Kevinu gurkšnojame vandenį 
ir važiuojame tylėdami. Kartkartėmis perbraukiu pirštais per geltoną 
skiautinį, užčiuopdama kažkokio kito daikto kraštus. 

Tačiau dabar netinkamas laikas ir vieta. Vėliau, kai detektyvai 
pagaliau paliks mane vieną... 

Išsukame į ilgus, vingiuotus vieškelius. Be gatvės žibintų. Be 
atitvarų. Be skiriamosios juostos. Sveiki atvykę į Naujojo Hampšyro 
šiaurę. Toliau žibintų metamos šviesos nieko nesimato. Galime va- 
žiuoti pro gūdų mišką, pro pavienius namus, pro nedidelius kaimus. 
Viskas įmanoma. 

Vajatas kalba mobiliuoju telefonu, bet pertvara slopina jo žo- 
džius, ir aš nieko negirdžiu. Tačiau man nejauku. Kuo ilgiau važiuo- 
jame, tuo giliau neriame į naktį ir man vis labiau atrodo, kad iš to 
nebus nieko gero. 

Pagaliau priešais akis išnyra degalinė. Automobilis lėtėja. Vaja- 
tas per galinio vaizdo veidrodėlį dirsteli į mane. 

— Užsipilsime, — sako jis. 

Jis išsuka iš kelio, sustoja prie kolonėlės. 

— Gal išalkote? — pasidomi Kevinas. — Nenorite užkąsti ar pa- 
našiai? 

Aš dvejoju, tad jis paragina: 

— Eime. Pažiūrėsime, ko gero jie turi. 

Jie tikrina mane, staiga suprantu. Kiek vietų tą naktį aš aplan- 
kiau? Ir ar visose apsivemsiu? 

Išlipu iš visureigio, nenoriai paleisdama iš rankų skiautinį. Vaja- 
tas imasi pilti degalus. Aš nuseku Keviną į degalinę, vėl krūptelėdama 
nuo šviesų ir ilgėdamasi savo kepuraitės. 

Viduje nėra nieko ypatinga. Neapsivemiu, nesigriebiu už galvos 
ir neklykiu apimta agonijos. Tiesiog einu Kevinui įkandin link už- 

kandžių skyriaus. Jis pasirenka „Pringles“ traškučius, o aš pasitenkinu 
kramtomąja guma. 

Priekyje prie kasos stovintis barzdotas vyras dirsteli į mane, 
nužiūri Keviną, be abejo, atpažįsta valstijos pareigūną ir be jokių ko- 
mentarų paima iš Kevino pinigus. Ant prekystalio guli medžiotojams 
skirtas žurnalas. Mums išeinant, jis jį pasiima ir atsiverčia skaityti 
toliau. 

— Ar išlaikiau testą? — grįžtant į automobilį, paklausiu Kevino. 

Vajatas mūsų jau laukia, akivaizdu, kad visureigiui tiek ir reikėjo 
degalų. 

— Niekas nieko neprimena? — spaudžia Kevinas. — Šviesos, 
kvapai, alumi sulaistytos grindys? 

— Niekada nesu čia sustojusi, — užtikrintai jam atsakau. 

— Tada kur jūs važiavote? Trečiadienio vakaras. Apie dešimtą 
valandą toje parduotuvėje už beveik trisdešimties kilometrų įsigyjate 
viskio butelį. Nuo kelio nuvažiuojate tik po septynių valandų. Tad kur 
jūs važiavote, Nike? Ką visą tą laiką veikėte? 

Prie mūsų prisidėjo Vajatas. Jis įbeda į mane tokį pat žvilgsnį. 
Tačiau aš negaliu detektyvams nieko pasakyti. Išsižioju. Susičiaupiu. 

— Neįsivaizduoju, — pagaliau atsakau. 

— Su kuo susitikote? — klausia Vajatas. 

— Neįsivaizduoju. 

— Su meilužiu? Privačiu sekliu? Kam tiek daug paslapčių, 
Nike? Jei jūsų su Tomu gyvenimas toks nuostabus, kam visos šitos 
gudrybės? 

— Klauskite jo. 

Vajatas papurto galvą: 

— Esate įsitikinusi, kad niekada čia nesilankėte? 

— Taip. 

— O gėrimų parduotuvė... 

— Ten buvau sustojusi. 

— Ir ką veikėte paskui, Nike? Kur jūs važiavote? 

Vis dar negaliu atsakyti. 

Pagaliau Vajatas pasiduoda. Jis taria: 
— Važiuojam. 
Ir mes vėl sugužam į automobilį. 


Vero mokosi skristi. Galvoju apie ją. Beveik jaučiu, kaip ji sėdi 
visureigyje, greta manęs. Vero mokosi skristi. Nes jau būdama šešerių 
ji suvokia, kad nenori taip gyventi, kad nenori čia būti. 

Tad ji duodasi po ankštą svetainę, skraidinama savo vaikiškų 
svajų. 

Moteris nusives ją į parką. Tada prisės ant suoliuko šalimais. Ir 
tada užmigs, nes ji išsekusi, sumušta, o galbūt dėl to, kad pusryčiams 
išlenkė dvi burneles pigaus viskio. Ji nepamatys kitos mergaitės, atė- 
jusios į parką. Mergaitės, kuri prieina pasisupti su Vero. 

Tai mergaitei keturiolika, penkiolika, šešiolika metų. Šiandien 
ji aprengta kaip eilinis vaikas, atėjęs pažaisti į aikštelę. Galbūt kaip 
vyresnė sesuo arba auklė, prižiūrinti vaikus. 

Ji užmezga su Vero pokalbį. Tau patinka ateiti į parką? Man irgi. 
Ką labiausiai mėgsti veikti, kokius žaidimus žaisti? Ar tau patinka lė- 
lės? Aš turiu dvi lėles. Gal einam su manimi? Pasiimsiu jas iš mašinos 
bagažinės. 

Vero mokosi skristi. 

Tačiau galiausiai jai tai nepadės. Ji nepasipriešins išsekusiai mer- 
gaitei, kuriai buvo liepta parsivesti šviežios mėsos, antraip bus blogai. 
Netikėtai išnyra šviesiaplaukė moteris, kuri įbeda adatą jai į ranką. 

Vero nesuklykia. Ji nepuola bėgti. 

Ji tiesiog stovi. Vieniša šešerių metų mergaitė, kuri tenorėjo pa- 
žaisti su lėlėmis. 

Ir tada ji dingsta. 

Po kurio laiko moteris ant parko suoliuko prabus. Ji šauks. Laks- 
tys. Vers parką aukštyn kojomis, ieškodama mergaitės, kuri buvo jos 
vienintelė priežastis gyventi. Atvyks policija. Vietiniai sutelks jėgas. 
Bus ieškoma su šunimis. 

Tačiau Vero jau bus toli, pakeliui į bokšte esantį miegamąjį ir 
raukiniuotų suknelių bei kraujuojančių rožių pasaulį. 

Ji verks. Iš pradžių rytais, vidurdieniais ir naktimis. Mels savo 
mamos. Prašys grąžinti ją į tą siaubingą ankštą butą. Ji šoks iš lovos, 
trankysis į sienas. Tačiau niekas jai nepadės. 

Vieną dieną Vero nustos verkti. Ji sėdės prie stalo, gers alkoholiu 
atmieštą punšą iš puodelių ir darys, kas jai liepiama. 

Tačiau viduje, giliai giliai... 

Vero vis dar nori skraidyti. Ir ji dar neprarado tikėjimo savo sva- 
jonėmis. 


Visureigis lėtėja. Visureigis sustoja. 

Vajatas taria: 

— Atvažiavome. 

Kevinas išlipa atidaryti man durų. 

Atsiduriame tamsioje, šaltoje, tirštoje naktyje. 
Staiga giliai įkvepiu. Ir vėl pajuntu, kaip mirštu. 
Vero nori skraidyti, pamanau. 

Ir staiga išsigąstu, kas netrukus įvyks. 


19 skyrius 


— Man atrodo, kad ji patyrė per daug galvos traumų, — burbte- 
lėjo Kevinas Vajatui. 

Jiedu buvo išlipę iš visureigio ir stebėjo Nikę, nervingai sukančią 
ratus apie kelio kraštą. Ji kažką murmėjo panosėje. Kažką panašaus į 
Vero nori skristi... 

Kevinas buvo teisus. Jų pažeidėja, kuri, kaip įtariama, vairavo 
mašiną apsvaigusi, šiuo metu ne visai atitiko psichinės sveikatos nor- 
mas. Ko gero, Vajatui vertėjo iš gėrimų parduotuvės vežti ją tiesiai 
namo. Tačiau jiems pavyko kai ką sužinoti. 

— Kol čia važiavome, susisiekiau su Džine, — pranešė Kevinui 

Vajatas. — Paprašiau jos patikrinti Frankų kredito kortelės duomenis 
ir nustatyti, kada Nikolė paskutinį kartą pylėsi degalus į savo audi. 
Mums pasisekė: pasirodo, ji buvo užsukusi į degalinę trečiadienio 
rytą. 

— Likus dvidešimt keturioms valandoms iki nelaimės. 

— Būtent. Taigi avarijos vietoje užsirašiau audi odometro duo- 
menis. Jis rodė tris šimtus trisdešimt kilometrų. Jei darome prielaidą, 
kad ji buvo nustačiusi odometrą į pradinę padėtį kaip ir dauguma 
žmonių, stebinčių, kiek benzino reikia tam tikram nuotoliui... 

— Nuo trečiadienio ryto iki skrydžio nuo skardžio ketvirtadienį, 
penktą valandą ryto, ji nuvažiavo daugiau nei tris šimtus kilometrų. 

— Aha. Nori spėti, koks atstumas tarp jos namų ir tos gėrimų 
parduotuvės? 

Kevinas dirstelėjo į Vajatą: 

— Manau, kad šimtas trisdešimt. 

— Kad tave skradžiai, ne veltui esi Proto Bokštas. Teisingas atsa- 
kymas yra šimtas trisdešimt penki. 

Kevinas suraukė antakius. Nikės sukami ratai darėsi platesni. 
Galbūt tai reiškė, kad manija blėsta? O gal, kad netrukus ruošiasi juos 
pulti? 

— Vadinasi, su klaustuku lieka šimtas devyniasdešimt penki ki- 
lometrai, — pasakė Kevinas. 

— Daugmaž. Gali būti, kad ji važinėjosi visą trečiadienį... 

— Abejoju. Vyras leido suprasti, kad dėl patirtų galvos traumų 
nenori, jog ji vairuotų. Kiek pamenu, jis teigė, kad ji visą dieną pralei- 
do namie, ilsėdamasi. 

— Tuo atveju... — pratarė Vajatas. 

— Ji sukorė tuos kilometrus trečiadienio naktį. Vadinasi, nuva- 
žiavo ne tik iki gėrimų parduotuvės ir šio posūkio. 

— Manau, sutiksi, kad ji buvo sustojusi gėrimų parduotuvėje, 
bet neužsuko į degalinę netoliese. 

— Gal vertėtų sugrįžti į gėrimų parduotuvę, — pasiūlė Kevi- 
nas. — Mus išblaškė jos pykinimas, galbūt išvažiavome per anksti. 

Tad galime vėl nuvykti į mašinų stovėjimo aikštelę. Tik šįkart paso- 
dinsime ją priekyje, greta tavęs, ir stebėsime, ar kokie nors pakelės 
objektai nesužadins atsiminimų, nepadės atkurti jos naktinio marš- 
ruto. 

Abu sužiuro į Nikolę, kuri jau stovėjo prie kelio krašto. Ji ne- 
bevaikštinėjo. Rodėsi, kad giliai kvėpuoja. Vajatas irgi giliai įkvėpė, 
nerimaudamas, kad nebūtų ko praleidęs. Jis užuodė šlapius lapus, 
išraustą žemę, trūnijančią žolę. Rudens kvapas, pamanė jis, vaikš- 
čiojimas po mišką, lapų grėbimas, augalų, atsparesnių šalčiui, so- 
dinimas. 

Tačiau panašu, kad Nikės asociacijos buvo visiškai kitokios. 

— Kapo kvapas, — pranešė ji, visa išbalusi, tik siūlių išmargintu, 
tamsoje kone šviečiančiu veidu. — Negali ištrūkti. Štai kur bėda. Net 
jeigu užaugi, pasidarai bjauri, nieko verta, nesvarbu. Negali ištrūkti: 
tiesiog judi maitinimosi grandine žemyn. 

— Iš kur ištrūkti, Nike? 

— Tai viso gyvenimo planas, — tęsė ji, lyg Vajatas nieko nebūtų 
pasakęs. — Ištrūksi tik tada, jei numirsi. Tačiau Vero nori skraidyti. 
Juk suprantate, tiesa? Tikite manimi? 

— Ką suprantame, Nikole? 

— Kodėl turėjau ją nužudyti. Nereikėjo jai tą dieną eiti į parką. 
Nori pažaisti su lėlėmis, mergaite? Nekenčiu sumautų lėlių! 

— Nikole. 

Vajatas iš lėto žengė į priekį, nes jos balso gaidelės ėmė kelti jam 
nerimą, ką jau kalbėti apie stiklinį akių blizgesį. 

— Gal giliai įkvėpkite, — kalbėjo jis, — ir pradėkite nuo pra- 
džių. Sugrįžkime į parką. Apie kurį parką kalbate? Kas ten įvyko? 

— Vero mokosi skraidyti, — sukuždėjo Nikė. 

— Maniau, kad Vero neegzistuoja, — prabilo Kevinas. 

— Tai kodėl tada mano vyras turi jos nuotrauką? 

Vajatas vis dar mėgino įsisavinti išgirstą informaciją, kai Nikolė 
Frank nuo jų nusisuko. 

Ir pasileido žemyn nuo skardžio į tamsą. 

Vajatas negalėjo pakęsti šio prakeikto šlaito. Slidus, patižęs nuo- 
lydis, kurio purvas ne tik sunkėsi pro Vajato batų padus, bet ir tiško 
ant kojų. O kur dar pasislėpę akmenys, pavienės šakelės, dygūs krū- 
mai, tykantys parversti žmogų ar priversti jį pašokti į orą. 

Jis net nebuvo pasiėmęs žibinto. Ne, juk tai būtų buvę per daug 
gudru, per daug apgalvota. Besivydamas vos matomą moterį mėnulio 
menkai apšviestą naktį, Vajatas suprato bent jau vieną dalyką: ben- 
dravimas su tris smegenų sutrenkimus patyrusia moterimi labai pri- 
minė bendravimą su psichikos ligoniu. Galbūt ji buvo sveiko proto. 
O gal ir ne. Kad ir kaip būtų, šią naktį jis turėjo būti pasiruošęs vis- 
kam. Įskaitant vėmimą, vidurnakčio išpažintis ir galimus kaltinimus 
žmogžudyste. 

Jį prisivijo Kevinas. Detektyvas sunkiai kvėpavo ir keistai šliti- 
nėjo, slidinėdamas ant drėgnos žolės kupstų. 

— Bėk į dešinę, — nurodė Vajatas. — Manau, ji juda avarijos 
vietos link. Galime užbėgti jai už akių. 

Kevinas pritariamai krenkštelėjo, tada abu vyrai vėl susitelkė į 
pėdų dėliojimą. Nors lietus liovėsi jau vakar, žemė tebebuvo įmirkusi 
nuo kelių savaičių liūčių. Vienas lietingiausių rudenų istorijoje, aną 
rytą pranešė Kevinas. 

Vajatas negalėjo pakęsti šio prakeikto skardžio. 

Jis vėl pamatė šmėstelintį Nikės siluetą. Panašu, kad ji muistėsi 
apie vieną iš spygliuotų krūmų. Į jį buvo įsipainioję jos plaukai. Mo- 
teris išpešė įsivėlusias sruogas ir vėl leidosi bėgti. Atrodė, kad žūtbūt 
turi pasiekti jai žinomą tikslą. 

Ji nužudė Vero? Turėjo ją nužudyti, taip ji sakė. Nereikėjo jai tą 
dieną eiti į parką. 

Tačiau paskutinėmis Vajato žiniomis, Vero tebuvo dėl potrau- 
minio sindromo atsiradusi įsivaizduojamo draugo atmaina. 

Dėl šio vakaro jį ėmė kankinti bloga nuojauta, nuo ūmios Nikės 
reakcijos gėrimų parduotuvėje iki šito jos pabėgimo. Jam rodėsi, kad 

nei pati, nei jos vyras neįtarė, koks jovalas jaukiasi moters smegenyse. 
Tačiau jam taip pat darėsi įdomu, ar toje pilkosios masės maišalynėje 
nepradėjo į viršų kilti nauja ir svarbi informacija. 

— Maniau, kad Vero neegzistuoja. 

— Tai kodėl mano vyras turi jos nuotrauką? 

Išties, kodėl. 

Pamatęs, kad Nikė įsipainiojo į krūmo šakas, Vajatas jau žinojo, 
kaip ją aplenkti. Tad žengė dar kelis žingsnius. Jis buvo taip arti, kad 
girdėjo netolygų Nikės kvėpavimą, kvapą gniaužiantį kūkčiojimą. Ji 
buvo visai ant ribos. 

Nejaugi ji tikrai nužudė mergaitę parke? Į nusikalstamos veikos 
įskaitą neįtraukta Nikolė Frank tarp dešimtos valandos trečiadienio 
vakaro ir penktos valandos ketvirtadienio ryto nužudė mergaitę ir 
tada atvežė jos kūną čia? 

Tačiau vos apie tai pagalvojęs, Vajatas sumetė, kad tai neįmano- 
ma. Ieškotojai būtų aptikę kūną. Šuo būtų pajutęs jo kvapą. Neįmano- 
ma, kad Nikės audi būtų buvęs vaiko lavonas. Tada kas? 

Nikė įsivėlė į dar vieno krūmo šakas. Ji sulėtėjo. Metėsi į kairę, 
tada — į dešinę. Jai dar nespėjus apsispręsti, Vajatas ryžtingai puolė 
į priekį. 

— Negaliu pakęsti šito prakeikto skardžio, — abiem virstant, su- 
niurzgė Vajatas. 

— Jūs nesuprantate, jūs nesuprantate. Turiu ją išgelbėti. 

Čia pat atskuodė ir Kevinas, kuris vos spėjo laiku sustoti ir ne- 
užkliūti už suvirtusių jų kūnų. Jis tvirtai įsispyrė į žemę, laikydamas 
pusiausvyrą, tada padėjo atsikelti Vajatui. Po to, iš abiejų šonų suėmę 
Nikolę už rankų, pakėlė ją ant kojų. Visiems trims reikėjo atgauti 
kvapą. Vajato nuostabai, juos nuo įvykio vietos teskyrė vos dešimt 
metrų. 

— Liaukitės, — paliepė Vajatas, žiūrėdamas tiesiai į Nikę. 

Kevinas sužiuro į jį smalsiai, o Nikė — apsiblaususiai. 

— Daugiau jokių kalbų, jokių lakstymų, jokių verkimų. 

Nikė sušniurkštė. 


LISA GARDNER + PRAGAIŠTIES LIEPSNOSE 163 


— Jūs sužalota, po velnių, per pusę metų patyrėte tris smegenų 
sutrenkimus, o lakstote stačiais šlaitais ir bėgate nuo policininkų, dėl 
to dar kartą susitrenkiate galvą. Liaukitės. Kvėpuokite. Susitelkite. 

Nikė dar giliau įkvėpė, nors jos krūtinė vis dar kilnojosi, o iš 
gerklės veržėsi kūkčiojimas. 

— Dabar eikite su mumis. 

Kevinas sekė Vajatą, vedantį juos iki pat audi avarijos vietos. 
Kodėl gi ne, jei jau pati taip siaubingai troško čia atsidurti. Mašinos, 
žinoma, jau nebebuvo. Čia mėtėsi tik sulankstyti plastiko ir metalo 
gabalai, padangų gumos nuoplaišos ir stiklo šukės. Per keletą metrų, 
nusėti deimantinėmis skeveldromis, spingsintys mėnesienoje. Ir, gal- 
būt tai tebuvo jo vaizduotė, bet rodėsi, kad ore tebetvyro viskio tvaikas. 

Nikė tarsi užhipnotizuota žiūrėjo į stiklo šukes. Jos kvėpavimas 
sulėtėjo, o iš akių dingo maniakiškas blizgesys. 

— Papasakokite mums apie parką, — pareikalavo Vajatas. 

Ji atsisuko į jį nuoširdžiai sutrikusiu veidu: 

— Kokį parką? 

Ak, taip, normalioji Nikė ir pamišusi Nikė. Iš vienos nė žodžio 
neišpeši, kita nesiliauja kalbėjusi. Didžiausias klausimas, kuri gi iš jų 
pasakoja teisybę? Arba, tiksliau pasakius, kuri iš jų gyvena dabartyje? 
Nes Vajatui ėmė kilti įtarimas, kad vienas iš elementų, susimaišiusių 
Nikolės Frank galvoje, yra laiko juosta. Šiandien, vakar ar kadaise jos 
galvoje reiškėsi vienodu intensyvumu. Todėl greičiausiai buvo svarbu 
ne apie ką ji kalbėjo, bet kada tai vyko. 

— Ką matote čia stovėdama? — paklausė jis moters. 

Ji švelniai papurtė galvą: 

— Turėtų lyti. 

— Kaip lijo trečiadienio naktį. 

— Lietus tiesiog pylė. Mano mašinoje. Ant mano skruostų, 
merkdamas mano drabužius. Užuodžiau lietų, purvą, išraustą žemę. 

— Ką darėte? 

— Turėjau ištrūkti iš mašinos. Turėjau surasti Vero. 

— Kada ji pradingo? 

Pauzė. Aha, pamanė Vajatas, vadinasi, kažkiek pajudėjome. 

— Vero šešeri metai, — sukužda Nikė, — ir tada ji pradingsta. 
Taip siaubinga, seržante, kai dingsta vaikas. 

— Kada tai nutiko, Nike? Pernai? Prieš penkerius metus? Kai jūs 
buvote jauna? 

— Seniai. 

Bingo, pagalvojo Vajatas. Ir staiga pajuto šiurpuliukus. Detek- 
tyvas, stovintis ant prarajos krašto. Viskas prasidėjo nuo avarijos. Ta- 
čiau jis įtarė, kad netrukus visa tai įgaus kur kas rimtesnį atspalvį. 

— Nikole, — švelniai kreipėsi jis, — noriu, kad sekundę stabte- 
lėtumėte. Susitelkite. Pagalvokite. Ar žinote, kas atsitiko šešiametei 
Vero? 

— Vero nori skraidyti, — sumurmėjo ji. — Ir vieną naktį ji iš- 
skrido. 


Porą minučių jis jos neklausinėjo. Tik stebėjo, kaip Nikės kvė- 
pavimas rimsta, veidas pamažu atgavo spalvą, o žvilgsnis tapo labiau 
sutelktas. Atsipalaiduok, galvojo Vajatas. Viską paleisk. Jis norėjo, kad 
liudininkė neskubėtų, susiimtų, pergalvotų. Tada jie pasikalbės. 

Greta esantis Kevinas susikišo rankas į kišenes ir nusiteikė 
kantrybės išbandymui. Kevinas buvo Proto Bokštas — vaikinas, 
kuris gali pateikti statistiką arba atsakyti į techninius klausimus. O 
Vajatas mokėjo bendrauti su žmonėmis. Dėl to ir buvo geras poli- 
cininkas. 

— Nike, — galiausiai prabilo jis. — Noriu, kad sugrįžtumėte į 
trečiadienio vakarą. Esate namuose. Jums skauda galvą. Ilsitės ant so- 
fos. Suskamba jūsų telefonas. 

— Turiu eiti, — iš karto atsako ji. 

Vajatas ir Kevinas linktelėjo, nes jau buvo tai girdėję anksčiau. 
Kevinas pamojo nuvirtusio medžio link. Jie priėjo prie jo, pasodino 
Nikę. Patogesnės vietos pažliugusiame slėnyje nerasi, suprato Vajatas. 
Reikėjo griebtis bet ko, kad tik įtariamoji kalbėtų. 

— Žengiate į lauką. Kvepia lietumi, — ramiai kalbėjo Vajatas. Jis 
stengėsi tiksliai prisiminti jos žodžius: — Kvepia išrausta žeme. 

Kvapai yra vieni iš stipriausių atminties stimuliatorių, o Nikės 
žodžiais tariant, trečiadienio naktis kvepėjo kapu. 

— Taip, — sukuždėjo ji. 

— Jaučiate lietaus lašus ant veido. 

— Skubu į mašiną. Nenoriu sušlapti. 

— O kur Tomas? 

— Užpakaliniame kieme, dirba. 

— Ar pasakėte jam, kur keliaujate? 

— Ne. Jis nenorėjo, kad imčiau klausinėti. Viskas vyko taip se- 
niai, vis kartojo jis man. Ar mūsų gyvenimas nėra pakankamai geras? 
Ar negalime tiesiog būti laimingi? Tačiau, žinoma, dabar lapkritis. 

— O kas būna lapkritį? — smalsiai paklausė Vajatas. 

— Tai liūdniausias metų mėnuo. 

Vajatas su Kevinu susižvalgė. Kol Vajatas klausinėja, Kevinas 
viską užsirašinėja. Ir, be jokios abejonės, formuluoja paieškos kriteri- 
jus. Pavyzdžiui, šešiametės mergaitės, kurios dingo arba buvo nužu- 
dytos lapkričio mėnesį. Tik klausimas, prieš kiek metų? 

Vajatas nusprendė šauti aklai: 

— Tad savo klausimu kreipėtės į „Nortledžo tyrimus“. Kad jie 
padėtų jums išsiaiškinti, kas įvyko... lapkritį, prieš daugelį metų. 

Nikė neištarė „taip, bet ir neatmetė jo teiginio. 

— Tyrėjas jums paskambino, tiesa? Trečiadienio vakaras, jūs 
esate namuose, ilsitės ant sofos, ir staiga suskamba telefonas. Ką su- 
žinote, Nike? Kokia svarbi žinia privertė jus tuojau pat leistis į kelią? 

— Ji davė man adresą. Darbo duomenų sąraše nurodyta alkoho- 
linių gėrimų parduotuvė, tačiau aš nesu tenai buvusi. 

— Kas ji tokia? Ta tyrėja iš „Nortledžo tyrimų ? 

— Turiu eiti. Kuo greičiau ten nuvykti. Kol nepraradau drąsos. 

Įdomu, pamanė Vajatas. Nes iki šio momento jie laikėsi prielai- 
dos, kad staigaus Nikės sprukimo priežastis trečiadienio naktį buvo 
susijusi su noru pabėgti nuo vyro. Tačiau dabar atrodo, kad tą vakarą 

įvykiai pakrypo kita eiga. Nikė gavo informacijos apie žmogų, dir- 
bantį valstijos alkoholinių gėrimų parduotuvėje. Ir jai reikėjo surasti 
tą žmogų, kol neprarado drąsos. 

— Su kuo susitinkate? — dar kartą pabandė Vajatas. 

— Turiu keliauti. 

— Kieno paiešką apmokėjote „Nortledžo tyrimams '? Gal Vero? 

— Turiu ją išgelbėti. Niekada nepavyksta. Pabaigoje visada su- 
simaunu. 

Nikė ir vėl ėmė kalbėti garsiau, nervingesniu tonu. Vajatas su- 
prato užuominą ir nutarė sulėtinti tempą. 

— Jūs užvedate savo audi, — pasufleravo jis. 

— Naktis labai tamsi. Nėra nei mėnulio, nei žvaigždžių, tik stori 
audros debesys. Turėčiau apsisukti ir grįžti namo, bet negaliu. Dieve, 
kaip skauda galvą. 

— Ką jūs darote, Nike? 

— Vairuoju. Važiuoju tolyn. Nejaugi turiu iš ko rinktis? Visur 
ją matau, visur ją girdžiu. Vero geria arbatą. Vero pina man plaukus. 
Vero stovi priešais mane, ir iš jos kaukolės drimba kirminai. 

Vajatas nutilo ir dirstelėjo į Keviną, kuris žiūrėjo visiškai išspro- 
ginęs akis. Detektyvas staigiai pasižymėjo dar vieną pastabą. O Nikės 
kvėpavimas vėl sutankėjo. 

— Tačiau dabar Vero su jumis nėra, — švelniai spėjo Vajatas. — 
Mašinoje esate viena. Ant jūsų nebelyja, jūs važiuojate į gėrimų par- 
duotuvę. 

— Man dreba rankos. Manau, būtų visai gerai išgerti. Tačiau man 
taip gerai sekėsi. Tie galvos skausmai, suprantate. Tomas sako, kad 
gerti yra negerai. Man reikia vėl pasveikti. Galbūt tada mudu vėl būtu- 
me laimingi. Kadaise mes buvome laimingi. Dieve, kaip aš jį mylėjau. 

— Tad jūs važiuojate į gėrimų parduotuvę. Ar prieš tai dar kur 
nors užvažiuojate, užsukate? 

— Ne, turiu ten nuvykti. Kol nespėjau apsigalvoti. 

— Gerai. Jūs atvykstate. Automobilių aikštelė didžiulė. Pilna 
šviečiančių žibintų. 

Nikė iš karto papurto galvą, užmerkia akis: 

— Man jie nepatinka. Nuo jų man dar labiau įskausta galva. No- 
riu tiesiog pasistatyti mašiną. Nežinau. Galbūt truputį pabūsiu. Ta- 
čiau nėra vietos, kur galėčiau nepastebimai pasistatyti automobilį. O 
šviesos mane tiesiog žudo. 

— Ką darote? 

— Pasistatau mašiną aikštelės gale. Kuo toliau nuo parduotuvės. 
Tada išlipu į lietų. 

Nikė nutyla. Ji atsimerkė, bet akis vėl aptraukė tas pats pamišėliš- 
kas žvilgesys. Vajatas jau norėjo priminti, apie ką kalbama, nukreipti 
jos dėmesį, bet staiga ji ėmė pilti pati: 

— Nereikėtų eiti vidun. Turiu įeiti vidun. Reikia viską pamiršti. 
Tomas teisus. Kokia iš to nauda? O Dieve, manau, kad tuoj apsivem- 
siu. Ne, negaliu. Nes dabar lapkritis, ir net dangus verkia, ir jei aš 
kada nors būsiu laiminga... Tomas sako, kad aš esu stipri. Jis sako, 
kad tiki manimi, jis visada manimi tikėjo. Suprantate, nuo pat pra- 
džių buvau liūdna. Jis sakė norįs būti tas vyras, kuris privers mane 
nusišypsoti... 

— Aš išlipu iš mašinos. Drebu. Man negera. Galbūt apsivemsiu. 
Tačiau lietus man patinka. Jis varva nuo mano kepuraitės krašto, teka 
mano skruostais. 

— Įeinu į parduotuvę, — murma Nikė. Ji žiūri ne į juos, bet tie- 
siai priešais save. — Tiesiog apsižvalgysiu. Galbūt šiąnakt ji net nedir- 
ba. Net nepaklausiau. Be to, galbūt aš jos net neatpažinsiu. Praėjo tiek 
daug metų, keli dešimtmečiai, žmonės keičiasi, juk žinote. Tačiau... o 
jeigu ji atpažins mane? Apie tai irgi nepagalvojau. O gal ir pagalvojau, 
nes esu užsitraukusi kepurę ant akių. Kam pasiimt kepurę, nežinant, 
kad teks slėpti savo veidą? 

— Aš galiu tai padaryti. Prieinu prie kasų. Parduotuvėje pilna 
žmonių. Atidarytos trys kasos, driekiasi eilės. Vienas kasininkas yra 
aukštas vyriškis. Aš matau jį. Kiti... 

— Per daug žmonių. Nereikėjo man čia eiti. Tai buvo kvaila. 
Geriau jau palikti viską, kaip yra. Tačiau negaliu išeiti. Esu taip arti. 

Taip arti. Arčiau nesu buvusi Dievas žino, kiek laiko. Tada... nors jos 
nematau, bet pajuntu. Ji čia. 

— Kas ten yra, Nike? — paklausė Vajatas. — Ko tu ieškai? 

Bet ji papurto galvą ir vėl susijaudina. 

— Aš tuoj apsivemsiu, — tęsia ji. — Jaučiu, kad galva liepsno- 
ja. O Dieve, reikia nešdintis iš čia. Nusigaunu iki tualeto. Užgesinu 
šviesą, užsirakinu. Stoviu aklinoje tamsoje, kol galiausiai vėl galiu 
kvėpuoti. Man patinka tamsa. Kadaise jos nekenčiau, bet prasidėjus 
galvos skausmams... Susirandu kriauklę, atsisuku šaltą vandenį. Jis 
maloniai teka riešais. Dabar norėčiau turėti savo skiautinį. Tada galė- 
čiau susisukti ant grindų. Ir likčiau gulėti. 

— Beldimas. Kažkas laukia už durų. Prireikia kelių akimirkų, 
kad susiimčiau. Atidarau. Prie jų laukia vaikinas. Jis nieko nesako. 
Tiesiog prasilenkiame tarpduryje. 

— Kas dabar? Nenoriu važiuoti namo, tačiau negaliu likti čia 
stovėti. Imu klaidžioti. Tarp lentynų, pirmyn atgal. Apsimetu žiūrinti 
į vynus arba įvairių skonių degtines, tačiau iš tikrųjų bandau įsižiūrėti 
į parduotuvės darbuotojus. Tada pamatau ją iš nugaros. 

— Ką pamatote, Nike? 

— Tai ji. Aš tai Žinau. Įbedu akis jai į pakaušį, ir net to man 
per daug. Negaliu kvėpuoti. Negaliu pajudėti. Jei ji atsisuks... Supani- 
kuoju. Nužingsniuoju į viskio skyrių, pačiumpu butelį. Nesupranta- 
te — man to reikia. Eina velniop mano smegenų sutrenkimai ir kvaili 
galvos skausmai, man to reikia. 

— Atsistoju į artimiausią eilę. Tai jos kasa, bet stengiuosi apie tai 
negalvoti. Viskas normalu, nieko ypatinga. Aš esu pirkėja, o ji parda- 
vėja, štai ir viskas. Nėra į ką žiūrėti. Ateina mano eilė. Ji labai užsiė- 
musi, vos pakelia į mane akis. Galbūt taip geriau? Ar iš tiesų noriu, 
kad ji į mane įsižiūrėtų? Ar manau... ar manau, kad ji mane atpažintų? 

— Ji išmuša vieną butelį „Glenlivet“. Aš perbraukiu kortele. 

— Viskas baigta. Štai taip. Maždaug per trisdešimt sekundžių ar 
net mažiau, ir dabar ji jau aptarnauja kitą žmogų. Taip smarkiai dre- 
bu, kad bijau paleisti iš rankų butelį. Tad prisiglaudžiu jį prie krūtinės 

kaip kūdikį. Tada išeinu iš parduotuvės. Patraukiu į aikštelę. Įsėdu į 
savo mašiną. Ir tada... 

— Turiu paskambinti Tomui... — sušnabžda Nikė. — Pasakyti 
jam, ką aš padariau. Jis supyks, bet padės man. Vargšelis Tomas, vis 
dar bando mane gelbėti, net praėjus tiek metų. Turiu išmesti viskio 
butelį ir važiuoti namo. Tiek daug ką turiu padaryti. Žinau, kad tu- 
riu. Tačiau vis tiek atsidarau butelį. Kvapas. Dieve mano, lyg seniai 
nematytas draugas. Pauosčiusi, žinoma, iškart turiu ir gurkštelėti. 
Nesuprantu, niekada nesupratau, kodėl toks siaubingas dalykas yra 
toks skanus. 

Aš bloga. Aš pavargusi. Tačiau visa tai jau žinau. 

— Ką darote tada, Nike? 

— Sėdžiu. Galiausiai parduotuvė ištuštėja, užgęsta šviesos, mano 
galūnės atsipalaiduoja, veidas pasidaro guminis. Aš nebesinervinu. 
Nebedrebu. Man nebebaisu. Aš laiminga. Nejaugi tik taip jaučiuosi 
laiminga? 

— Ji išeina. Kaip aš ir nuspėjau. Vis dar siaučia audra. Ne itin 
gerai ją matau, nes ant galvos užtrauktas lietpaltis. Tačiau atpažįstu ją, 
net jei ji manęs ir neatpažino. Ne, mus skyrė metro atstumas, bet jos 
veide nė sekundę nešmėstelėjo atpažinimo grimasa. Net menkiausias 
dėjd vu jausmas, ei, ar tik nebūsiu jūsų kur nors mačiusi? Nieko. Vi- 
siškai nieko. 

— Mane tai sunervina! Po velnių, ji turėjo mane atpažinti! Aš jos 
niekada nepamiršau. Kaip ji drįso pamiršti mane! 

— Jos mašina. Ji išsuka iš aikštelės ir išvažiuoja į kelią. Neži- 
nau, ko imtis, tiesiog veikiu. Užvedu savo automobilį ir nuseku jai iš 
paskos. Vairuoju ne itin gerai. Naktis labai tamsi. Mano žibintų švie- 
sa atsispindi lietaus lašuose, dėl to man pradeda suktis galva. Sunku 
įžiūrėti kelią. 

— Bent jau nėra kitų mašinų. Seku jos užpakalinius žibintus. 
Nežinau, nei kur važiuoju, nei ką darysiu, kai ten nusigausiu, tačiau 
sustoti taip pat negaliu. Negaliu... apsisukti. Važiuoju. Gniaužiu vairą, 
stengiuosi susikoncentruoti ir sekti jai iš paskos. 

— Mes vis važiuojame ir važiuojame. Vienu keliu, kitu keliu. Su- 
kam šen, sukam ten ir vėl kažkur. Gaudynės tamsią audringą naktį. 
Pravažiuojame vieną miestelį, tada kitą. Tada ji išsuka iš pagrindinio 
kelio, ir dabar mes pasišokinėdamos ir siūbuodamos riedame kažko- 
kiu šalutiniu keliuku. Jį reikia perasfaltuoti. Vis pataikau į duobes, ir 
man ima tampyti skrandį. 

— Stabdžių šviesos. Ji sumažina greitį prieš vieną iš namų, 
turbūt pasuks į jo kiemą. Nežinau, ką daryti. Neturiu kur dėtis, kur 
pasislėpti. Juk negaliu tiesiog imti ir sustoti kelio viduryje. Negaliu 
pasukti paskui ją — to jau būtų per daug. Tad aš... paspaudžiu ak- 
celeratorių, pravažiuoju pro ją lyg atsitiktinis vairuotojas kažkur, pas 
kažką važiuojantis. Tačiau kai ganėtinai toli nuvažiuoju... nuspaudžiu 
stabdžius ir apsisuku. 

— Sugrįžtu tuo pačiu keliu atgal. Išvydusi reikiamą namą, užge- 
sinu žibintus. Užgula juoda nakties tamsuma. Čia taip atkampu, kad 
nėra nei gatvės žibintų, nei prieangio lempelių, kurios skleistų šviesą 
nuo kaimyninių namų. Ne, tamsu kaip spintoje. Taip tamsu, kad ne- 
valia išleisti nė garselio. Taip tamsu, kad bet kuris krustelėjimas gali 
pažadinti pabaisą. 

— Tačiau man tai nerūpi. 

— Nike, kur jūs? — atsargiai pasiteiravo Vajatas. 

Nikolės žvilgsnis vėl kažkur nuklydo. Ji žvelgė ne į jį, bet į vaiz- 
dą, kurį matė tik ji viena. 

— Ššš, — patyliukais ištarė Nikė jam. — Nenoriu, kad ji mane 
išgirstų, nenoriu, kad sužinotų, jog esu čia. Sustoju. Išlipu iš maši- 
nos. Mane iš karto permerkia lietus. Bet nieko tokio. Atsargiai prisė- 
linu prie nedidelio namuko. Jis niekuo neypatingas, bet man patinka 
spalva: ji nudažė jį geltonai, o langines — baltai. Man visada patiko 
šis geltonos atspalvis. Pasidaro įdomu, ar čia ji laiminga. Krūtinėje 
sukirba keistas jausmas. Aš noriu, kad ji būtų laiminga. Tiesa? Bet 
galbūt ne viskas taip paprasta. Galbūt aš pavydžiu. Beveik priartėjau 
prie šoninio lango. Vienas, du, trys žingsniai. 

— Kur jūs esate, Nike? 

— Vero mokosi skraidyti. 

— Ką trokštate surasti? 

— Šešiametė. Dingusi. Lapkritis yra liūdniausias mėnuo me- 
tuose. 

— Nike, klausykitės mano balso, brangioji. Dabar trečiadienio 
naktis. Jūs esate išgėrusi. Nusekėte moterį iš gėrimų parduotuvės iki 
jos namų. Dabar, pilant lietui, stovite prie jos namo. Ką jūs matote? 

— Tai, kas neįmanoma. Vero. Suaugusią. Ji sėdi ant sofos svetai- 
nėje. Matau Vero, prisikėlusią iš mirusiųjų. 


20 skyrius 


Kas yra laimė? Jaučiu, kad vaikausi ją nuo to laiko, kai suau- 
gau. Tyrinėju ją reklamose, stebiu kitų žmonių veiduose. Kai mudu 
su Tomu susituokėme, išvykome atostogų į Meksiką. Išsigalvojome 
netikrus vardus, kurdavome vis beprotiškesnes savo personažų isto- 
rijas. Jis buvo pabėgęs iš cirko klounas, o aš — nusikamavusi Vegaso 
šokėja. Mes daug juokėmės ir dar daugiau gėrėme. Tada pabusdavo- 
me ryte ir vėl kartodavome viską iš pradžių. Prisimenu, kaip guliu ant 
šilto paplūdimio smėlio po vienos itin pašėlusios nakties, jaučiu saulę 
ant akių vokų ir mąstau, kad tai tikriausiai ir yra laimė. Jaučiu ją. 

Tačiau kiekvieną naktį pabusdavau klykdama. Nepriklausomai 
nuo romo kiekio. Nepriklausomai nuo išgalvotos, pagerintos savo 
praeities. Nepaisant stiprių Tomo rankų, apsivijusių mano liemenį. 

Pasirodo, laimė — tai įgūdis, ir man nesiseka jo lavinti. 

Tiesiog būk laiminga, sakoma dainoje. Šitą irgi bandžiau. Ypač 
tais rytais, kai pabudusi išvysdavau Tomą, įdėmiai stebintį mano vei- 
dą. Žinodavau, kad greičiausiai aš ir vėl ką nors susapnavau, o gal 
suklykiau, o gal jam trenkiau. Jis greitai suprato, kad kai pradedu dau- 
žytis, manęs geriau neliesti. Ir kad iš tiesų aš esu stipresnė nei atrodau. 

Meditacija, joga, sulčių dieta. Neįtikėtina, kiek visko sugalvota. 
Užsiėmiau tapyba. Meno terapija, nes abu su Tomu žinojome, kad 

nėra galimybės su kuo nors pasikalbėti. Iš pradžių kelerius metus To- 
mas buvo puikiai įvaldęs drobių deginimą. Mano paveikslų siužetai, 
spalvų paletė... tokių paveikslų nenorėtumėte kabinti ant sienos. 

Apsimetinėk, kol tai virs tiesa. Tad ėmiausi tyrinėti gėlių ir ra- 
mių kraštovaizdžių nuotraukas. Rakinėjau žiedlapius, lapus ir pienių 
pūkus. Perkeldavau nuotraukas ant drobės iki smulkiausių detalių, 
nes jei jau nesugebu pajusti laimės, tai bent pajėgsiu ją pamėgdžioti. 
Tada ji taps mano. Galėsiu besti pirštu ir parodyti — aš sukūriau šią 
laimę. 

Tada lapkritis manęs nebepravirkdys. Ir aš nebegulėsiu su gel- 
tonu skiautiniu, kalbėdama su mergaitės griaučiais, apėjusiais kir- 
minais. 

Galbūt laimė paveldima genetiškai. Galbūt tai tėvų vaikams per- 
duodama dovana. Tai išties daug ką paaiškintų. 

O gal ji užkrečiama. Turi su ja susidurti, užsikrėsti ja, o žinant, 
kokiame mažame, uždarame pasaulyje mes gyvename... 

Aš noriu būti laiminga. Noriu ne tik matyti savo vyro šypseną, 
bet ir pajusti ją savo krūtinėje. Noriu atsukti veidą vaiskiam vasaros 
dangui ir nepastebėti horizonte besitelkiančių debesų. Noriu miegoti, 
kaip įsivaizduoju miegant kitus žmones — giliai, be jokių sukrėtimų. 
Ir kitą rytą pabusti atsigavusi. 

Tačiau man tai nepasiekiama. Aš esu moteris, du kartus prisikė- 
lusi iš mirusiųjų. 


Baigusi kalbėti su detektyvais, jaučiuosi išsekusi. Jie toliau klau- 
sinėja, bet aš nebegaliu atsakinėti. Man limpa akių vokai, aš vos lai- 
kausi ant kojų. Galima pamanyti, kad aš gėriau, o ne pasakojau apie 
paskutinį savo nenusisekusį girtą nuotykį. 

Vero. 

Jos vardas man vis pasirodo ir dingsta. Aš jos netekau. Aš ją su- 
radau. Aš ją nužudžiau. Aš žinau, kur ji gyvena. 

Tokios sąvokos man per sudėtingos. Jos perkrauna mano su- 

trenktas smegenis. Kiekvienas spėjimas atrodo vis mažiau tikėtinas 
už kitą. Vero yra mano įsivaizduojama draugė — taip man sakė To- 
mas. Mudvi sėdime drauge su Vero ir geriame viskiu atmieštą arbatą, 
bet tai vyksta tik mano sukrėstose smegenyse. 

Vero šešeri metai. Ji dingsta. Išnyksta. 

Jos niekada nebuvo. 

Tačiau mano vyras savo švarko kišenėje saugo jos nuotrauką. 

Detektyvai stengiasi man padėti užkopti šlaitu į viršų. Judame 
lėtai. Kojos manęs neklauso, pėdos kliūva už šakelių, sminga gilyn į 
purvą. 

Pamenu šį šlaitą, kraują ant savo rankų, lietaus lašus ant vei- 
do. Kaip kovodama su skausmu braunuosi per tižų purvą, nes turiu 
išgelbėti Vero. Tai raktas į mano laimę, pamanau. Ir nesvarbu, ar ji 
tikra, ar ne — mano pareiga yra ją išgelbėti. Tad aš stengiuosi, vis 
iš naujo ir iš naujo, nes net ir patys blogiausi iš mūsų nori miegoti 
naktimis. 

— Nesuprantu, — kužda jaunesnysis detektyvas Kevinas savo 
kolegai. — Maniau, kad Vero neegzistuoja. 

— Tiksliau tariant, jos vyras mums pasakė, kad ji neegzistuoja. 
Mums nebūtina juo tikėti. 

— Tačiau, jeigu Vero tikra, ar mūsų įtariamoji ką tik neprisipa- 
žino ją nužudžiusi? 

— Tik tuo atveju, jei ji išties negyva. Mūsų įtariamoji ką tik tei- 
gė, kad rado ją gyvą. 

— Primink, kad niekada negaučiau smegenų sutrenkimo, — 
tarė Kevinas. 

— Būtų tikra didžio Proto netektis. 

Suklumpu. Abu detektyvai stabteli, Vajatas pasilenkia, kad pa- 
dėtų man atsikelti. 

— „Nortledžo tyrimai , — taria jis man. — Juk pasamdėte juos, 
tiesa? Noriu su jais pasikalbėti, Nike, ir tai pavyktų kur kas greičiau, 
jei gaučiau jūsų sutikimą. Ar galėtumėte padėti? Pranešti jiems, kad 
sutinkat? 

Apsiblaususi žiūriu į jį. Nelinkteliu, neparodau pritarimo, ir jis 
suraukia antakius. 

— Maniau, kad norite išgirsti atsakymus. 

Jo tone pasigirdo kaltinama gaidelė. 

— Ššš, — tildau jį. 

— Nike... 

— Sunkiausia ne skristi, o nusileisti, — pranešu jam blaiviu 
balsu. 

Tačiau jis nesupranta. Ir kaipgi jis gali suprasti? Jam dar reikia 
suvokti geltonąjį skiautinį ir tikrąją priežastį, dėl kurios Tomas nevy- 
ko drauge su mumis. 

Jis nesupranta, kad ši naktis dar nesibaigė. 

Detektyvai tempia mane šlaitu į viršų. Jie vėl įsodina mane į vi- 
sureigio galą. Paduoda man brangųjį skiautinį. 

Aš sėdžiu mašinos gale. Mąstau apie šiuos du gerus, sunkiai dir- 
bančius vyrus. Jie galėtų užsiimti geresniais dalykais, nei veltis į namo 
sujauktą gyvenimą. 

Aš atsiprašau. 

Tada užsimerkiu ir atsiduodu mintims. 


Guliu ant rūsio grindų. Pečiais ir kaklu jaučiu kietą cementą. 
Bandau pajudėti, atsisėsti, apsiversti, ką nors. Bet negaliu. Skausmas, 
vilnijantis per visą kūną, bet ryškiausiai — pakaušyje. 

Tolumoje pasigirsta greitai artėjantys žingsniai. 

Žingsniai koridoriuje, iškart pamanau, ir mane ūmai apima pa- 
nika. 

Ne. Stop. Susitelk. Esu rūsyje. Šaltos grindys. Aplinkui mėtosi ne- 
švarūs drabužiai. Skalbiniai. Štai kaip. Esu suaugusi moteris, besiruo- 
šianti skalbti, tik staiga... 

Virš manęs sugirgžda grindų lentos. 

— Nike? — pasigirsta vyro balsas. — Nike? Ar viskas gerai? 

Įdomu, kas ta Nikė. Ar tai jos namai? 

— Brangioji, kur tu? Man pasirodė, kad girdėjau iš kiemo išva- 
žiuojantį automobilį. Nike? 

Mano smegenys tvinkčioja. Turiu stipriai užsimerkti, kad nura- 
minčiau palubės šviesų keliamą skausmą. Bandau pasukti galvą, bet ji 
plyšta iš skausmo. Turiu ką nors pasakyti. Suklykti, šauktis pagalbos. 
Tačiau tik bejėgiškai apsilaižau lūpas. 

Nežinau, ką šaukti. Nežinau, ką kviesti. Vėlgi, kur aš esu? Kas ten 
toks viršuje? 

Nike, Nike, Nike, kartoja jis. 

Tačiau aš galvoju tik apie Vero. 

Žingsniai priartėja. Virš manęs, laiptų viršuje, išnyra vyriškio si- 
luetas. 

— Nike, ar ten tu? 

Tada: 

— O, Dieve mano! Kas atsitiko? Nike! 

Vyras atbilda laiptais žemyn. Jis puola prie manęs ant kelių. Pa- 
galvoju, bet suraukiu antakius, nes vardas atrodo ne toks. Timas. Taile- 
ris. Trevis. Todas. Vyras, turintis šimtus vardų, pagaunu save galvojant. 
Ir tai atrodo visiškai suprantama, nes aš esu moteris, turinti šimtus vai- 
duoklių. 

Jis prisiliečia prie manęs. Mano pečių, mano kelių, mano klubų. Jo 
prisilietimai lengvi it plunksna — jis stengiasi mane apžiūrėti, bet bijo 
per smarkiai paspausti. 

— Nike, pasakyk man ką nors. 

— Šviesa, — sukuždu, o gal sugergždžiu aš, užversdama akis į 
viršų. 

— Man atrodo, tu susitrenkei galvą. Matau kraują. Ar nukritai 
nuo laiptų? Manau, galėjai susitrenkti kaukolę į grindis. 

— Šviesa, — vėl suvaitoju. 

Jis paskubomis atsikelia, nuspaudžia lempos jungiklį ir apsupa 
mane palaiminga tamsa. Jis įjungia kitą šviesą, kažkur už manęs, grei- 
čiausiai skalbimo kambaryje, kad ką nors matytų bent prislopintame 
apšvietime. 

— Brangioji, ar gali pajudėti? 

Sugebu pajudinti kojų pirštus, pakelti ranką, koją, bet daugiau — 
ne. 

— Kaip aš čia atsiradau? — paklausiu. 

Tačiau jis neatsako. 

— Pasakyk savo vardą, — pareikalauja jis. 

— Natali Šudt. 

Jis sumirksi. Gal man tik pasirodo, bet atrodo, kad jis sunerimo. 

— Kaip aš čia atsidūriau? — pabandau dar kartą. 

— Ar gali suskaičiuoti iki dešimties? 

— Žinoma, Teo. 

Ir vėl tas keistas žvilgsnis. Skaičiuoju. Man patinka skaičiuoti. 
Skaičiavimas ramina skausmą. Suskaičiuoju iki dešimties, tada nuo 
dešimties iki vieno... 

— Tobis, tu vardu Tobis. 

— Tomas... 

— Tobajas. 

— Ššššs. Tiesiog šššš. Man reikia truputį pagalvoti. 

Guliu ant rūsio grindų. Pečiais ir kaklu jaučiu kietą cementą. Tu- 
rėčiau suklykti, pasikviesti pagalbą. 

O, štai, greta yra vyras. Taileris. 

— Tu vardu Nikolė Frank, — taria jis man. 

— Nataša Anderson, — atsakau aš. 

— Aš esu tavo vyras, Tomas. Esame vedę dvidešimt dvejus metus. 

— Trentonas, — monotoniškai ištariu aš. 

— Mes ką tik čia atsikraustėme. Mes esame labai laimingi. Ir, — 
jis įdėmiai pažiūri į mane, — mes neturime vaikų. 

— Tedas, Tedis, Timas, Tomis. Ta-da! 

— Manau, kad reikia tave nuvežti į ligoninę. 

Jis dėl to tikrai sunerimsta. 

— Nikole... 

— Nensė! 

— Nikole, noriu, kad kai ką dėl manęs padarytum. Tiesiog... pa- 

būk tyliai, gerai? Leisk daktarams dirbti savo darbą. Tiesiog galvok apie 
sveikimą. Aš atsakysiu į visus jų klausimus, viskuo pasirūpinsiu. 

— Vero! — rikteliu aš. 

Jis užsimerkia. 

— Tik ne dabar. Prašau. 

Tada: 

— Mieloji, o kodėl tu čia išvis ėjai? Juk šiandien ne skalbimo 
diena. 

Aš įbedu į jį akis. Nieko nesakau. Kas šis vyras? Staiga susimąstau. 
O tada, su dar labiau skaudančia širdimi, kas aš tokia? Nikolė Natalija 
Nensė Nataša Nenė Nija Nanetė. Esu kiekviena. Esu nė viena. 

Esu lapkritis, pamanau. Liūdniausias metų mėnuo. 

— Viskas bus gerai, — man sako Tomas Taileris Teo Timas Tren- 
tonas. — Aš tavimi pasirūpinsiu. Pažadu. Tik noriu žinoti vieną daly- 
ką. Būdamas dirbtuvėje, išgirdau mašiną. Ar kas nors buvo pas tave 
atvažiavęs, Nikole? Ar įsileidai kažką į namus? 

Aš nieko neatsakau, tad jis kalba toliau: 

— O Dieve, tai buvo tyrėjas, tiesa? Juk prašiau tavęs, kad taip 
nedarytum. 

Vis dar nieko nesakau. Neprivalau nieko sakyti. 

Aš myliu šį vyrą. Aš nekenčiu šio vyro. Kuo jis vardu, kuo jis var- 
du, kuo jis vardu? Tedas Tomas Timas Todas Taileris Teiloras Tobijas... 

Vyriškis giliai atsidūsta ir sukužda: 

— Ak, Nike. Ką tu padarei? 


Kvapas mus pasiekia pirma reginio. Gaižūs dūmai ėmė veržtis 
į visureigio ventiliacijos sistemą. Negaliu susitvardyti. Ištiesiu ranką. 
Bet Tomo ten, aišku, nėra. Tad sugniaužiu skiautinį. Ir iš visų jėgų 
stengiuosi būti čia ir dabar. 

Privalau būti čia ir dabar. 

Nes dūmų kvapas, dūmų kvapas... 

Šie vargšai pareigūnai, vis nesiliauju galvojusi. Jie dar net nenu- 
tuokia, ką reiškia pamišimas. 

Nuo avarijos vietos važiavome tolygiu greičiu, šešiasdešimt ar 
septyniasdešimt minučių sukinėjomės po tamsias užmiesčio kelių 
mane. Tačiau dabar, kai dūmų kvapas intensyvėja, ir aure pasirodo 
svaiginančių šviesų juostų eilės... 

Vajatas nuspaudžia akceleratorių, abu vyrai įsitempia. 

Būk čia ir dabar, kartoju sau. Nesijaučia nei dūmų kvapo, nei 
liepsnos kaitros. 

Nesigirdi klyksmų. 

Esu dabartyje. Šioje akimirkoje. Ir šiąnakt aš tesu žiūrovė. Didy- 
sis įvykis prasidėjo prieš keletą valandų. 

Tomas, paduodantis man skiautinį, kai apačioje lūkuriuoja pa- 
reigūnai. Prašydamas, kad jį pasiimčiau. 

Paskutinis meilės gestas, nes vaikinas tau dovanoja gėlių, o dvi- 
dešimt dvejus metus bendroje santuokoje išgyvenęs vyras dovanoja 
tai, ko tau labiausiai reikia. Savitarpio supratimas, atsiradęs per drau- 
ge praleistus metus. Mes sugebėjome pažinti vienas kitą, nepaisydami 
mūsų melų. 

Tomas įteikė man skiautinį, prisegęs dar vieną daiktą, kurio ne- 
tekties, kaip kad jis puikiai suprato, nebūčiau galėjusi pakelti: Vero 
nuotrauką. Paslaptį, kurią iš jo pavogiau ir pasikišau po savo matracu. 
Per vakarą porą kartų užčiuopiau ją, prisegtą prie vieno iš skiautinio 
kampų. 

Atsisveikinimo dovana nuo per daug vardų turinčio vyro mote- 
riai, turinčiai jų dar daugiau. 

Dūmų kvapas. 

Aš, tebeieškanti savo vyro rankos. 

Atleisk man, atleisk man, atleisk man. Ak, Tomai, atleisk man. 

Priešais mus pasirodo mano namas. Šaudantis liepsnų papliū- 
pomis, apsuptas gaisrinių automobilių. 

— Kas per velnias, — sušunka Vajatas, staigiai sustabdydamas 

mašiną už gaisrinių automobilių. Jis persisuka vairuotojo sėdynėje ir 
piktai dėbteli į mane: — Jūs apie tai žinojote? 

Papurtau galvą, ir tai nevisiškas melas. 

— Nematau Tomo mašinos... Po paraliais! Tai jo darbas, tiesa? 
Jūsų vyras padegė jūsų namus, siekdamas nuslėpti savo pėdsakus, ir 
tada dingo kaip į vandenį. 

Aš linkteliu, ir tai nevisiškas melas. 

Užuodžiu dūmus. Jaučiu liepsnų kaitrą. 

Girdžiu jos klyksmą. 

Užsimerkiu. Vis dar esanti šioje akimirkoje mąstau, kad mano 
vyras buvo teisus. Reikėjo leisti viskam tekėti savo vaga. Reikėjo la- 
biau stengtis būti laimingai. 

Reikėjo kartą ir visiems laikams paprašyti Vero, kad paliktų 
mane ramybėje. 

Tačiau, žinoma, aš taip nepasielgiau. Nesugebėjau taip pasielgti. 
O dabar... 

— Ko, po velnių, jis taip bijo? 

Vajatas daužo vairą. 

Tad galiausiai pasakau jam tiesą. Ištariu: 

— Manęs. 


21 skyrius 


Tesa negalėjo užmigti. Ją sutrikdė Vajato telefono skambutis, ką 
jau kalbėti apie vakar per pietus Didi atskleistą sukrečiamą naujieną. 
Tad, užuot patogiai įsitaisiusi ir atgavusi jėgas, kurios buvo žūtbūt rei- 
kalingos, ji tiesiog gulėjo lovoje, slegiama savo pačios tylos. 

Tesa iš prigimties mokėjo puikiai atsiriboti. Ji niekam, net Va- 
jatui nepapasakojo visko, kas įvyko prieš trejus metus. Tuo metu jai 
teko imtis visų įmanomų priemonių, kad susigrąžintų dukrą. Ir po 
tūkstančio devyniasdešimt penkių dienų ji nesigailėjo savo spren- 
dimų. 

Kita vertus, buvo surastas Perselo ginklas. Galbūt ją inkrimi- 
nuojantis piršto atspaudas... Panašu, kad jai reikia kažką daryti. Ką 
nors pasakyti? Tačiau ką, juk praėjo tiek metų? Ji padarė, ką padarė. 
Jei po trejų metų koks nors policijos laboratorijos gudragalvis suge- 
bės tai įrodyti, na, tada nuo pasekmių jos neišgelbės net Vajatas. Jai 
teks atsakyti už savo poelgį. Ir tikėtis, jog ponia Enis pasirūpins Sofi. 

O dėl Vajato... Jiedu susitikinėja tik pusę metų. Ir galbūt ji iš tie- 
sų jį myli, ir galbūt jis iš tiesų myli ją. Tačiau jam nederėtų palaikyti 
ryšių su nusikaltėle. Tai pakenktų jo profesinei karjerai ir suteptų as- 
meninę reputaciją. 

Jai nepavyks ištaisyti padarinių, bet ji bent jau gali sumažinti 
abipusę žalą. 

Mokėjimas atsiriboti, be jokios abejonės, padėjo jai iškilti kaip 
saugumo ekspertei. Klientai dosniai mokėjo už diskretiškumą. Geras 
tyrėjas, toks kaip Tesa, tik pasirodydavo ir dingdavo, per daug nieko 
neklausinėdamas. Ir nedalydavo informacijos vietinei policijai. Net 
jei ir miegojo su tyrimui vadovaujančiu pareigūnu. 

Vajatas tikrai turėjo susiprasti ir net neklausti, ar ji žino Nikę 
Frank. Jos darbe tai buvo nepriimtina, ir jis tai žinojo. Paprasčiausiai 
griebėsi paskutinio šiaudo. 

Tačiau vėlgi, Nikolė Frank patyrė tris smegenų sukrėtimus. Kaip 
Vajatas ir minėjo. Galbūt ji net neprisimena esanti „Nortledžo“ kli- 
entė. Ko gero, ji gali ir neprisiminti, ką tą vakarą paskambinusi jai 
pranešė Tesa. 

Ribos, vėl prisiminė ji. Jų profesijos reikalavo ribų. 

Ji reikalavo ribų. 

Nes vakar Didi Voren pasakė tiesą: Tesa buvo vienišas vilkas. 
Net ir atgavusi savo dukrą. Net ir įsimylėjusi. 

Tesa prarado viltį užmigti ir pakilo iš lovos. Patamsyje apgrai- 
bomis nusigavusi iki virtuvės, atsidarė šaldytuvą, tačiau ne iš alkio — 
tiesiog jai reikėjo kuo nors užsiimti. Ji išsitraukė apelsinų sulčių pa- 
kelį. 

Atsisukusi išvydo greta stovinčią Sofi. 

Tesa aiktelėjo. Paleido iš rankų pakelį. Apelsinų sultys ištiško ant 
grindų. 

— Po velnių! 

— Po paraliais, — automatiškai pataisė ją Sofi. 

— Nestovėk kaip įbesta. Padėk man susitvarkyti. 

Sofi nusižiovavo ir suskato ieškoti popierinių rankšluosčių. Tesa 
nusprendė uždegti šviesą. Viena ji galėjo būti tamsoje, bet net ir pra- 
ėjus tiek laiko Sofi vis tiek prašydavo šviesos. 

— Dėl ko vidury nakties atsibastei į virtuvę? — galiausiai pa- 
klausė Tesa. 

Elektroninis viryklės laikrodis rodė dvidešimt dvi minutes po 
pirmos. 

— Išgirdau tave. 

— Sunkiai miegasi? 

Sofi gūžtelėjo. Kitaip tariant, ne sunkiau nei visada. Ji valė pa- 
lietas sultis kempine. Tada Tesa viską nušluostė drėgnu popieriniu 
rankšluosčiu. 

— Gal šilto pieno? — netrukus pasiūlė Tesa. — Bent jau jis liko 
sveikas. 

Sofi šyptelėjo, o Tesa išėmė iš šaldytuvo pieną. 

Kaitindama pieną ant mažos liepsnos, ji paskanino jį keliais la- 
šeliais vanilės — tai buvo senas ritualas iš tų laikų, kai pirmaisiais mė- 
nesiais po nelaimės nei ji, nei Sofi negalėdavo užmigti. Tuo metu jos 
buvo nualintos patirtų sunkumų, vos sugebančios pasirūpinti savimi, 
besilaižančios žaizdas. Jų šeimynėlė dabar buvo savotiška. Abi puikiai 
jautėsi tire ir mandagių pokalbių metu, bet vis tiek buvo linkusios 
slankioti po namus naktimis. 

— Ar tujo ilgiesi? — pasiteiravo Sofi. 

Ji prisėdo prie virtuvės centrinės salelės, kad matytų, ką daro 
Tesa. Tesai nereikėjo aiškinti, apie ką klausia Sofi. Apie jį jos nekalbė- 
jo jau kelis mėnesius. Tačiau kartkartėmis Sofi kildavo klausimų apie 
jos patėvį, ir Tesa stengdavosi į juos atsakyti. 

— Brajano? Kartais. 

— Aš jį nelabai prisimenu. 

— Jis tave mylėjo. 

— Visada taip sakai. 

— Nes tai tiesa. 

— Bet jis sirgo. Buvo priklausomas nuo lošimo. Jis mus nu- 
skriaudė. 

Tesa atsargiai pamaišė pieną ir pakėlė akis į savo dukrą. 

— Kodėl klausi apie jį, Sofi? Kodėl nemiegi šią naktį? 

— Nežinau, — Sofi nukreipė žvilgsnį. — Man patinka mūsų šei- 
ma, — trumpai pareiškė ji. — Tu, aš ir ponia Enis. Mūsų šeima tobula. 

— O šuns netrūksta? 

Sofi vos pastebimai šyptelėjo. 

— Tame tikriausiai ir yra esmė. Šeimos keičiasi. Kadaise mes 
buvome trise. Tada — dviese. O paskui ir vėl trise. O dabar... — ji 
pakėlė akis į Tesą. — Tau jis patinka, ar ne? Vajatas nėra tik kvailas 
romanas... 

— Sofi! 

— Jis taps ketvirtuoju mūsų šeimos nariu. Ar tu jį myli? 

— Uždavei dienos klausimą, — burbtelėjo Tesa. 

— Ar myli? — neatlyžo Sofi. 

Su dukra ji visad buvo atvira: 

— Taip. Myliu. 

— Tada viskas aišku. Jis įsikels. Ir aš turėsiu vadinti jį tėčiu. 

— Tu neprivalai nieko daryti. Ir aš dar nežinau, kaip bus su tuo 
kraustymusi. Nereikia taip skubėti. 

Sofi smalsiai sužiuro į ją: 

— Kodėl gi? Juk tu jį myli. 

Nes aš bijau, norėjo atsakyti Tesa. Nes laiminga pabaiga gyveni- 
me atrodo kitaip nei filme. Ir galbūt tai net nėra pabaiga, o greičiau 
dar vienos nesėkmės pradžia. Ateitis yra nepatikima, o praeitis, net 
praėjus trejiems metams, gali sugrįžti ir imti tave gąsdinti. 

— Nes santykiams reikia laiko, — pagaliau ištarė Tesa. 

Dukra linktelėjo, nors ir neatrodė, kad patikėjo. 

— Sofi, — galiausiai ištarė Tesa, klubu prisėsdama ant stalo. — 
Ko tu labiausiai bijai? 

Ji pamanė, kad toks klausimas atitiko vakaro nuotaiką ir buvo 
svarbus joms abiem. 

— Tamsos, — iš karto atsakė jos dukra. 

— Turiu omeny Vajatą. Manai, kad jis mus nuskriaus? Manai, 
kad jis yra blogas žmogus? 

— Ne. 

— Ar taujis patinka? 

— Man patinka viskas, kas susiję su policija, — galiausiai pripa- 
žino Sofi. 

— Man patinka, kad jis atviras, — pridūrė Tesa. — Jis sako, ką 
darys, ir padaro, ką pasako. Laikosi savo žodžio — taip žmonės kalba 
apie jį. Žinai, jo nuomone, mums reikėtų įsigyti šuniuką. 

— Mano nuomone, mums reikėtų įsigyti šuniuką! — Sofi atsi- 
sėdo tiesiau. 

— Jam reikia labai daug priežiūros. Ir tuo daugiausia užsiims 
ponia Enis. Mudviejų su tavimi beveik nebūna namuose. 

— Aš padėsiu. Padėsiu iš pat ryto, o paskui vakare. Šuniukas ga- 
lės miegoti mano kambaryje, o tada aš galėsiu ir dar daugiau padėti. 

— Pasikalbėjau apie tai su ponia Enis, — tarė Tesa, nes tikėjo, 
kad šuo suteiktų Sofi daugiau saugumo ir ramybės. Be to, jis liktų su 
Sofi, net jei kurį laiką tektų pagyventi be Tesos. 

— Ji nepuolė baisiai prieštarauti. Galbūt tai būtų neblogas pir- 
masis žingsnis. Galėtume kartu išsirinkti šuniuką. 

— Įskaitant Vajatą? 

Vos girdimas nepasitenkinimas ir grasinimas. 

— Tai buvo jo mintis. 

— Ko gero. 

— Planuoji amžinai jo nekęsti? — pasidomėjo Tesa. 

— Nežinau. Gal jis visai ir nieko. O šuniukas yra gerai. Palauksiu 
ir pažiūrėsiu. 

— Supratau. 

Tesa manė, kad tuo viskas ir baigsis. Sofi išgers šilto pieno. Ir abi 
eis į lovas. Tačiau jos dukra ir vėl surimtėjo. 

— O kotu bijai, mamyte? 

Tesa šyptelėjo. Neskaitant neseniai surasto ginklo ir vieno laten- 
tinio piršto atspaudo... 

Tesa padėjo puodelį. Ji pažvelgė į dukrą lygiai taip pat atvirai, 
kaip ir ši žvelgė į ją. 

— Yra senas priežodis, — pradėjo Tesa, — labiausiai bijoti reikia 
pačios baimės. 

— Kokia nesąmonė! Reikia bijoti daugybės dalykų. 

— Žinau, Sofi. Mes abi žinome. Tikriausiai tai mane ir gąsdina. 
Mes, tu ir aš, skiriame tiek daug laiko tam, kas blogiausia, kad neri- 
mauju, jog galime pražiopsoti viską, kas geriausia. Pavyzdžiui, kad aš 
sutiksiu tokį puikų vyruką kaip Vajatas. Tu gausi nuostabų šuniuką. Ir 
visgi... abi lauksime, kol nutiks kas nors bloga. Taip gyventi nėra labai 
gerai, supranti. Turime ne tik pastebėti tai, kas gera, bet ir truputį 
daugiau pasitikėti. Pasimokyti tikėjimo. 

Liautis buvus vienišam vilkui, pamanė ji. Daugiau kalbėtis. At- 
laisvinti ribas. Tačiau kai kuriuos įpročius buvo sunku pakeisti. 

— Dėl to aš turiu gauti šuniuką, — pareiškė Sofi. — Šuniukas 
tikrai man padės mokytis pasitikėjimo. 

— Taip pat ir kakučių rinkimo. 

— Mama! 

Tesa šyptelėjo, pataršė dukters plaukus. 

— Ačiū už pieną, mama, — padėkojo Sofi. 

— Ačiū už draugiją. 


Tesa išplovė puodelius. Ji nulydėjo Sofi į miegamąjį, paguldė ją 
į lovą. 

Tada pati sugrįžo į savo kambarį, atsigulė ir įbedė žvilgsnį į lubas. 

Neskaitant visų Sofi ištartų išmintingų žodžių, horizonte telkėsi 

grėsmė. Prieš trejus metus Tesa nušovė žmogų. Ir šio poelgio ji nesi- 
gailėjo. Bet jai buvo gaila, kad policija rado tą ginklą. 

Ji buvo moteris, nelinkusi pasitikėti kitais. Nes kodėl ji papras- 
čiausiai nepapasakojo Vajatui, kas dedasi? Kodėl neparodyti pasitikė- 
jimo žmogumi, kuris visą laiką buvo su ja atviras? 

Tokią moterį kaip ji gąsdino išties juokingi dalykai. Įeiti į kam- 
barį, pilną priešiškai nusiteikusių ginkluotų vyrų — nors ir dabar. 
Atvirai ir nuoširdžiai pasikalbėti su mylimu vyru... gal kitą kartą. 

Tačiau Tesa tiksliai žinojo, ką turi padaryti rytoj iš pat ryto. Ji 
turi susisiekti su Nikole Frank, Vajato įtariama vairuotoja, ir išsiaiš- 
kinti, kaip ji laikosi. Nes Tesa kai ką žinojo, net jei Nikolė to ir nebe- 
prisiminė. 

Praeitis nėra visiška praeitis. 

Ji moka tave pasivyti. Ypač jei praeitis yra kupina nuodėmių — 
tokia kaip Tesos. 

Arba pilna paslapčių — tokia kaip Nikolės Frank. 


22 skyrius 


Vajatas liepė Nikei likti policijos visureigyje. Ar jis turėjo tam 
įgaliojimus? Ne. Ar jis turėjo įtikinamą priežastį ją už ką nors suimti? 
Ne itin. Negalėjo jos apkaltinti savo namų padegimu, nes Nikė visą 
laiką buvo su juo ir Kevinu. Net ir suimti ją dėl trečiadienio avarijos 
buvo problematiška, nes alkoholio kiekis moters kraujyje neviršijo 
neleistinos ribos — aštuonių dešimtųjų promilės. 

Tiksliau tariant, Nikė Frank turėjo visišką teisę palikti juos su 
Kevinu, o juo labiau — žarijomis virtusius savo namus. 

Tikras pragaras, jau kelintą kartą per keletą minučių pamanė 
Vajatas. Nikė buvo vienintelis jo saitas su kur kas svarbesniu, niūres- 
niu ir rimtesniu nusikaltimu nei mašinos avarija. 

Palikęs Kevinui ją prižiūrėti, Vajatas patraukė ieškoti gaisrinin- 
kų komandos viršininko. 

— Ką gali man papasakoti? — Vajatas užklausė vyresnio vyro, 
Džerio Raito, kuris buvo čia pakviestas net iš gerokai tolimesnio 
miestelio. 

Iš viso į sklypo teritoriją buvo atvykusios net trys skirtingos sa- 
vanorių gaisrininkų brigados. Tai buvo išties rimtas gaisras, jei prirei- 
kė tokių pajėgų. 

— Viskas prasidėjo ūkiniame, — sausai atsakė Raitas. Jie turėjo 
stovėti gerokai atokiau, ir ne vien todėl, kad vyrukai vis dar zujo su 
žarnomis — liepsnos skleidė siaubingą karštį. — Tikrai buvo panau- 
dotas degus skystis, ir jo negailėta. Metaliniai statiniai paprastai ne- 
dega. Bet šitas. Kad jį kur. 
dabar virtusi suanglėjusiu karkasu. Šioje dirbtuvėje Tomas laikė savo 
profesijai būtinus įrankius. Įdomu. 

— Kas jus iškvietė? — pasidomėjo Vajatas. 

— Kaimynas. Tačiau čia atstumai tarp namų tokie dideli, kad 
namas greičiausiai jau kurį laiką liepsnojo. Skambučio sulaukėme 
pora minučių po aštuntos. Į iškvietimą sureaguota buvo greitai, pir- 
moji brigada atvyko penkiolika po aštuntos. Tačiau pašiūrė buvo pa- 
smerkta nuo pat pradžių, taip man sakė, namas jau skendėjo ugnyje. 
Padegėjas tikrai pasistengė iš peties. 

— Ar įvykio vietoje buvo rastas vyras? 

— Neturime žinių. Į namą dar neįmanoma patekti dėl karščio, 
tad negaliu užtikrintai teigti, ką rasime viduje. Tačiau, kiek čia buvo- 
me, nepastebėjome jokių gyvybės ženklų. 

Vajatas linktelėjo: jis labai abejojo, kad Tomas bus kur nors ne- 
toliese. Jo sidabrinis visureigis, kuris prieš keturias valandas stovėjo 
visiškai matomame privažiavime prie namo, dabar buvo stebuklingai 
dingęs. Vajatas spėjo, kad Tomas leido policijai pasiimti jo žmoną, o 
pats padegė namą ir pasipustė padus. 

Tačiau kodėl? 

Nikės teigimu, jis bijojo jos, bet Vajatui užteko proto suvokti, 
kad ji kalbėjo perkeltine prasme. Ko gero, Tomas bijojo jos besimai- 

nančių prisiminimų. Trys iš eilės patirti smegenų sutrenkimai atvėrė 
keletą Nikės atminties durų. Ir tikrai ne visas už jų slypintis turinys 
buvo patrauklus. 

Vadinasi, Tomas, vienas arba su Nike, praeityje padarė kažką, ką 
bent jau pats troško žūtbūt nuslėpti? Bet svarbiausia buvo išsiaiškinti, 
kaip visa tai siejosi su egzistuojančia, neegzistuojančia, greičiausiai 
mirusia, bet, ko gero, gyva paslaptingąja mergaite Vero? 

— Liepsna per karšta, — pranešė gaisrininkų viršininkas Vaja- 
tui. — Jei norite daugiau informacijos, teks laukti iki ryto. 

— Gerai, informuokite, jei kas paaiškės. 

Vajatas atsitraukė nuo vyro ir, žengtelėjęs kelis žingsnius atgal, 
dar kartą atsisuko pažiūrėti į gaisrą. Namo stogas visiškai skendėjo 
liepsnose. Reginys buvo įspūdingas — priešais pleškėjo visas namas. 
Langai skilinėjo. Metalas vaitojo. Naikinanti stichija, kelianti susiža- 
vėjimą ir baimę. 

Jį sudomino, ką, žiūrėdama į liepsnas, matė Nikė. Ar ją šiurpino 
vyro poelgis? Juk prieš jos akis pelenais virto visos nuotraukos, šei- 
mos suvenyrai, mėgstami daiktai. 

Tačiau grįžęs į mašiną jis pamatė, kad ji tiesiog sėdi ant užpaka- 
linės sėdynės ir tuščiomis akimis stebi pragarišką šėlsmą. 

— Paskelbėme Tomo automobilio paiešką, — informavo jis Ke- 
viną. — Kol kas tai viskas, ką galime padaryti. 

Kevinas linktelėjo. 

— Ar ji ką nors pasakė? — mostelėjęs į užpakalinę sėdynę, pa- 
klausė Vajatas. 

— Nė žodžio. 

— Patikrinai jos telefoną? 

— Ji neturi telefono. Juk paliko jį sumaitotoje mašinoje, pameni? 

— Vadinasi, Tomas neturi galimybių su ja susisiekti, — burbte- 
lėjo Vajatas. 

— Nebent jie yra iš anksto sutarę susitikimo vietą. 

— Būtent. Vežamės ją į skyrių. Kol Tomas Frankas dingęs be 
žinios, ji bus mūsų masalas. 

Nikė nė kiek neprieštaravo, kai jie išsuko iš privažiavimo ir vėl 
leidosi į kelią. Ji neklausinėjo, kur jie važiuoja, nesiskundė nei alkiu, 
nei troškuliu. Tiesiog sėdėjo, įbedusi akis pro langą, pasidėjusi skiau- 
tinį ant kelių. 

Kartkartėmis Vajatas ją įdėmiai nužvelgdavo per galinio vaiz- 
do veidrodėlį, mėgindamas iššifruoti, ką ši moteris mąsto. Ji atrodė 
pervargusi — tokia ir turėjo būti. Atrodė paliegusi — tokia ir buvo. 
Per liesa, per daug išblyškusi, rodėsi, kad ją būtų galėjęs nusinešti ir 
stipresnis vėjo gūsis. Tačiau jos veidas buvo neįskaitomas, ištiktas 
afekto. 

Ar tik kažkas jau nebuvo užsiminęs apie kontūziją? Avarijos 
vietoje padėti sustojęs vairuotojas. Jis, kaip buvęs karo veteranas, nu- 
rodė, esą ji atrodė kaip kontūzyta — tiesiogine šio žodžio prasme. 
Dabar į ją žiūrėdamas Vajatas visiškai suprato to žmogaus žodžius. 
Nikė Frank pasislėpė kažkur savo galvoje. Klausimas, kada ji iš ten 
sugrįš? 

Šiaurės apygardos šerifo departamentas buvo įsikūręs dviejų 
aukštų plytiniame pastate netoli apygardos kalėjimo ir dar arčiau apy- 
gardos teismo. Čia buvo automobilių aikštelė, pirštų atspaudų tyrimo 
skyrius ir begalė zirziančių žibintų. Tačiau maisto — ne. Dėl to Vaja- 
tas su Kevinu užsuko į „McDonalds — beveik vienintelę užkandinę, 
dirbančią net ir po vidurnakčio. Vajatas su Kevinu užsisakė godžiai. 
Mėsainius, dideles porcijas bulvyčių, didelius puodelius kavos — tiek 
kalorijų, druskos ir kofeino, kiek padoriam detektyvui reikia ištverti 
naktį. 

Nikė visiškai monotonišku balsu užsisakė butelį vandens. Vaja- 
tas būtų galėjęs pamanyti, kad ji virto statula, jei ne jos pirštai, glos- 
tantys skiautinį. Lyg kalbėtų rožinį, pamanė jis. Maldoje paskendusi 
moteris. Arba atgailaujanti moteris. 

Jie pasiėmė maistą į skyrių. Šiuo paros metu būstinėje galėjai 
tikėtis veiksmo. Apygardos dispečerinė veikė tame pačiame pastate, 

tad iš koridoriaus galo sklido šurmulys — tiek dėl skambučių, tiek dėl 
praskaidrinti nuotaiką mėginančių dispečerių. Žinoma, iškvietimai 
buvo registruojami ištisai, o ypač antrą valandą nakties — šiuo metu 
mėgdavo pasireikšti sučiupti girtuokliai. 

Vajatas su Kevinu atsargiai vedė Nikę vestibiuliu, tada — siau- 
ru koridoriumi, prasilenkdami su visa eile trūkčiojančių narkoma- 
nų. Vajatui skyriaus apšvietimas visada atrodė akinantis, lyg juo būtų 
siekiama kompensuoti kokius nors trūkumus. Jis buvo toks ryškus, 
kad Vajatas net prisimerkdavo. Jis negalėjo įsivaizduoti, kaip dėl šios 
šviesos kentė prastai besijaučianti Nikė. 

Galiausiai jie nusprendė atsivesti ją į posėdžių salę. Nes tardymo 
kambarys būtų atrodęs per daug agresyvus žingsnis, ir, atvirai kal- 
bant, Vajatas neturėjo jokio pagrindo šią moterį sulaikyti. Tačiau jis 
taip pat nepageidavo atsivesti Nikės į savo kabinetą, nes norėjo ją šiek 
tiek paspausti. Jos gyvenimas byrėjo į šipulius. Visiems būtų geriau, 
jei ji imtų kalbėti. 
žiūrėdama priešais save. Skiautinys vėl atsidūrė ant jos kelių. Vandens 
buteliukas — ant stalo. Tada ji ėmė laukti. 

Jai tai visai ne naujiena, pamanė Vajatas. Policijos skyriai, tar- 
dymai — Nikė jau buvo patyrusi tai ne kartą. Ir ji, lygiai kaip jis pats, 
turėjo savo strategiją. 

Vajatas nusprendė neskubėti. Jis pasistatė maišelį ant stalo ir 
luktelėjo, kol kambarį užtvindys su niekuo nesupainiojamas gruz- 
dintų bulvyčių kvapas. Kevinas pasielgė taip pat. Tada Vajatas nuėmė 
dangtelį nuo savo didelio puodelio kavos, paskleisdamas dar vieną 
malonų aromatą. Po to išsivyniojo mėsainį ir suleido dantis į pirmąjį 
riebų kąsnį. Taip, ryte jis dėl to tikrai gailėsis. Jo amžiaus sulaukęs 
vyras negalėjo sau leisti taip valgyti reguliariai, tačiau šią akimirką jo 
burnoje vyko tikras druskos, riebalų ir angliavandenių sprogimas. Tai 
buvo pats geriausias maistas antrą valandą nakties. 

Kevinas teatrališkai išspaudė kečupą ant mėsainio popierėlio ir 
ėmė mirkyti į jį bulvytes. 

Tačiau Nikė vis tiek nepratarė nė žodžio, nors jie sėdėjo taip arti 
vienas kito, jog Vajatas tikėjosi netrukus išgirsti urzgiant jos pilvą. 

— Ar tikrai nieko nenorite? — paprastu, draugišku tonu galiau- 
siai paklausė jis. 

Nikė papurtė galvą. 

— Žinote, mes turime užkandžių automatų. Galbūt norėtumėte 
traškučių arba šokoladinio batonėlio? Arba dar gumos? 

Nikė papurtė galvą. 

— Šviesos per ryškios? 

Pagaliau ji į jį atsisuko. Jos akys buvo pavargusios, pamanė jis, 
bet ne tik — jos atrodė kupinos rezignacijos. Ji nenorėjo. Jai nereikė- 
jo. Ji tiesiog buvo moteris, pasiryžusi pasitikti savo likimą. 

Vajatui pašiurpo oda ir jis pasijuto taip nejaukiai, kad atsistojo, 
suglamžė savo popierius ir išmetė likusią vakarienės dalį į šiukšlia- 
dėžę. Tačiau kavą pasiliko. Stabtelėjęs prie Kevino, greitai burbte- 
lėjo: 

— Patikrink, ar dar nerasta Tomo mašina. Mums praverstų bet 
kokios naujienos. 

Kevinas linktelėjo, išmetė savo popierėlius ir išėjo iš posėdžių 
salės. Vajatas su Nike liko vienas. Su pagrindine jų įtariamąja. Liudi- 
ninke. Auka? Galbūt tai ir buvo didžiausias jo klausimas. Net praėjus 
keturiasdešimt aštuonioms valandoms jis negalėjo į jį atsakyti, ir tai 
jį Siutino. 

Vėl atsisėdęs, jis specialiai atsirėmė alkūnėmis į stalą ir pasviro 
į priekį. 

— Kas šiąnakt įvyko jūsų namuose? — pareikalavo atsakymo jis. 

Jos veide pagaliau plykstelėjo gyvybė: 

— Iš kur aš žinau? Buvau su jumis. 

— Taigi jūsų namų nebeliko. Nieko nepavyko išgelbėti — taip 
sakė gaisrininkų viršininkas. Vadinasi, visi viduje buvę daiktai — 
nuotraukos, jūsų paveikslai, mėgstamiausia pagalvė... viskam amen. 

Ji nieko neatsakė. 

— Kaip ir darbo pašiūrei, — tęsė Vajatas. — Tikras pagalys į 
ratus šeimos verslui. Visi tie įrankiai, projektai, medžiagos. Virto dū- 
mais. Užsakymai nebebus įvykdyti. Klientai liks nepatenkinti. Trima- 
tis spausdintuvas nebebus panaudotas. 

Ji nė nekrustelėjo. Verslas nebuvo jos interesų sritis, pamanė Va- 
jatas. Tai domino tik Tomą. 

— Ar tai pirmas namų gaisras? — dabar paklausė jis. 

Ji suraukė antakius ir pasirodė, kad migla jos galvoje po truputį 
sklaidosi. 

— Ką turite galvoje? — pasiteiravo. 

— Turiu galvoje visus tuos miestus, valstijas, namus, kuriuose 
gyvenote per dvidešimt dvejus metus. Juk jus su Tomu net bastūnais 
pavadinti sunku. 

Ji vėl suraukė antakius, pasitrynė smilkinius. Tada ištiesė ranką, 
lyg siekdama kažko. Žmogaus. 

Vajatas laukė. Ji neištarė nė žodžio. Tik laikė ranką ore. Tačiau 
po sekundės susiprato, ką daranti. Grąžino ranką ant kelių. Skruostu 
nusirito ašara. 

— Gaila to namo, — spaudė Vajatas. — Juk pasistengėte jį įsi- 
rengti. Perdažėte duris, triūsėte sode. Galbūt galvojote galutinai čia 
apsistoti? 

— Aš ilgėjausi sniego, — burbtelėjo ji, nepakeldama akių nuo 
stalo. 

— Kur šiuo metu yra Tomas? 

— Nežinau. 

— O turėtumėte. Esate jo žmona, jo verslo partnerė. Jei jūs jo 
nepažįstate, tai kas tada pažįsta? 

— Tedas, Todas, Tomas, Timas, ta-da! — sušnibždėjo ji. 

— Kąjūs pasakėte? 

— Jis neturi šeimos. Neturi draugų. Neturi kur eiti, — pagaliau 
Nikė pažvelgė į jį. — Aš neturiu kur eiti. 

— Pasielgė labai savanaudiškai, nemanote? 

— Turėtumėte nuvežti mane į viešbutį. 

— Iš pradžių noriu, kad papasakotumėte apie Naująjį Orlea- 
ną, — paprašė Vajatas. — Kur jūs susipažinote? 

— Darbe. Filmavimo aikštelėje. Aš užsiėmiau aptarnavimo pas- 
laugomis. Jis rūpinosi scenografija. Jis sakė, kad jam tik po trijų savai- 
čių pavyko iš manęs išgauti pasisveikinimą. 

Ji bėrė žodžius automatiškai. Vajatui ši istorija pasirodė girdėta, 
nes taip ir buvo — pirmąją dieną ją beveik žodis į žodį papasakojo 
Tomas. 

— Ar Tomas kilęs iš Naujojo Orleano? — pasidomėjo Vajatas. 

— Ne. 

— Kaip jis ten atsidūrė? 

— Nežinau. 

— Nežinote? Praleidote drauge dvidešimt dvejus metus ir nieka- 
da nepaklausėte, ką jis veikė Naujajame Orleane? 

Nikė nužvelgė jį apsiblaususiomis akimis. 

— O koks skirtumas? 

— Ar jūs kilusi iš Naujojo Orleano? 

— Ne. 

— Judu... ten tiesiog susitikote. 

— Taip. 

— Neblogas romanas. Reikėjo vos keturių savaičių, ir viskas? 
Tada abu leidotės į kelią, nesigręžiodami atgalios. Gyvenate kartu, 
dirbate kartu, keliaujate kartu, viską darote kartu. 

— Tame nėra nieko blogo. 

— Jis sudegino jūsų namą vienas. 

— O ašviena sudaužiau savo mašiną. Gėriau viena. Matote, gal- 
būt mums geriausia būti kartu. 

— Ar esate susipažinusi su jo šeima? Per visas savo keliones ir 
blaškymąsi, ar jis buvo nusivežęs jus namo? 

— Ne. 

— Kodėl? Gal jis jūsų gėdijasi? O gal ko nors bijo? Kas nesupa- 
žindina savo sutuoktinio su savo šeima? Tėčiu. Mama. Seserimi. 

Iš tiesų Vajatas nebuvo tikras dėl sesers. Jis tik norėjo, kad ji už- 
kibtų, kad kaip nors sureaguotų, pradėtų pati klausinėti. 

Tačiau ji tik papurtė galvą ir nieko nepasakė. 

— Nike, kas jūs esate? Ko iš tiesų judu su Tomu atvykote į Nau- 
jąjį Hampšyrą? 

— Norėjome pokyčio. 

— Jūs ieškote. Kažko trokštate ir taip desperatiškai norite suras- 
ti, kad net kreipėtės į privačią tyrimų agentūrą, nors vyras ir prašė to 
nedaryti. 

Ji tylėjo. 

— Tada, trečiadienio naktį, kaip akis išdegusi puolėte iš namų, 
kol vyras buvo užsiėmęs, kad tik pavyktų kažką surasti. Nusekėte mo- 
terį iš gėrimų parduotuvės iki jos namų. Stovėjote lietuje. Paslapčia 
apžiūrinėjote jos namus. Kodėl? Ko ieškote taip įnirtingai, kad net 
nusprendžiate veikti be savo vyro žinios? Ir dėl ko jį taip supykdėte, 
kad jis padegė visą jūsų turtą? 

— Ne visą. 

Ji patapšnojo sulankstytą skiautinį, tebegulintį jai ant kelių. 

Vajatas suakmenėjo ir nužvelgė ją. 

— Jūs teisi. Apklotas. Nešiojatės jį su savimi visą vakarą. Juk jūsų 
vyras jums įdavė, ar ne taip, Nike? Jis liepė pasiimti jį su savimi. 

Jo nuostabai, jos akys prisipildė ašarų. 

— Aš nežinojau, ką jis ketina daryti, — prabilo ji. — Nežinojau. 
Tačiau tikriausiai jis jau turėjo užmačių. Štai dėl ko liepė man pasi- 
imti skiautinį. 

— Kodėl? Kuo šis skiautinys toks ypatingas? 

Ji gūžtelėjo: 

— Manjo reikia. Kai apninka liūdesys. Aš užuodžiu ją. Aš prisi- 
kišu jį prie pat ir užuodžiu ją, ir tai mane ramina. 

— Ką užuodžiate? 

— Nežinau. 

— Vero? 

— Nemanau. 

— Tada ką? Po velnių, Nike! — Vajatas trenkė į stalą. — Pakaks 
pusinių atsakymų. Ko jūs ieškote? Ir ką, po velnių, jums galiausiai pa- 
vyko surasti, kad jūsų vyras išsigandęs griebėsi tokių veiksmų? Laikas 
atsakymams. Pradėkite kalbėti. 

— Tačiau aš nežinau. 

— Žinote! Kažkur giliai, savo susivėlusiose smegenyse, viską ži- 
note. Mąstykite. Prisiminkite. Jūsų vyras prapuolė, jūsų namai virto 
pelenais. Belikote jūs, Nike. Vienui viena. Neturinti, kur eiti. Ar no- 
rite ir toliau būti auka? Tada liaukitės viską vilkinusi ir pagalvokite! 

Prasivėrė posėdžių salės durys. Nikė nuo garso pašoko. Vajatas, 
susierzinęs, kad buvo pertrauktas, atsisuko. Tada pastebėjo įdėmų 
Kevino žvilgsnį. Vajatas iškart pakilo, o prie jo priėjęs detektyvas pa- 
davė jam susegtą lapų ryšulį. 

— Atsiųstas šiandieną, — švelniai paaiškino Kevinas. — Bet mes 
jau buvome išvykę, tad Džina paliko juos man ant stalo. 

Vajatas pažvelgė į valstijos policijos ataskaitą apie kruvinus 
pirštų atspaudus iš Nikolės Frank mašinos. Iš pirmo žvilgsnio jis net 
nesuprato, kas rašoma pirmame lape. Tik perskaitęs antrą, trečią, ke- 
tvirtą lapą... 

Tačiau detektyvas tik lėtai linktelėjo: 

— Taigi. Aš iš pradžių irgi taip sureagavau. Tačiau viskas parašy- 
ta. Viskas stoja į savo vietas. 

Abu smalsiai atsisuko į Nikę, kuri viltingai žvelgė į juos. 

— Tai tiesa, — sušnibždėjo Kevinas. — Dėl Dievo, tai visiška 
tiesa. 

Vajatas nieko nepasakė. Jis priėjo prie posėdžių stalo. Atsitraukė 
kėdę. Prisėdo. Tada pasidėjo ataskaitą priešais save ir pastūmė ją per 
stalą Nikei. 


— Nikole Frank, — tvirtai ištarė jis. — Susipažinkite su Vero. 

— Ar tu tai žinojai? — klausia manęs Vero. 

Sugrįžome į jos miegamąjį bokšte ir geriame viskį iš arbatos 
puodelių. 

— Tikriausiai bent jau iš dalies privalėjau žinoti, — atsakau jai. 

— Ar dabar nustosi pas mane lankytis? Pagaliau paleisi mane? 

— Nesu tikra, kad viskas taip paprasta. 

— Tiesa. Ką jau kalbėti apie tai, kad neatskleidei daugybės 
smulkmenų. 

Lyg paliepus, kambarys prisipildo skeletų. Šast, šast, šast. Vie- 
nas, du, penki, daugiau, nei sugebu suskaičiuoti. Jie susigrūda visose 
įmanomose vietose, apninka nėriniais apdengtą lovą, prisišlieja prie 
sienos, ima lipti į rožės krūmą. Visi jie vilki gėlėtas sukneles, gulan- 
čias klostėmis ant jų spindinčių baltų kaulų. Vienas iš jų bedantiškai 
man nusišypso. Jis pamojuoja man ranka, lyg seniai nematyta draugė, 
lyg pažadas iš mirusiųjų pasaulio. 

— Aš negaliu, — apimta panikos sukuždu. Puodelis mano ran- 
koje ima virpėti. — Negaliu. Visko per daug. Aš nenoriu prisiminti! 
Tiesiog noriu, kad viskas baigtųsi. 

Vero įpila man dar viskio į puodelį. 

Ji taria: 

— Nesu tikra, kad viskas taip paprasta. 


— Arjūs tai žinojote? — klausia manęs Vajatas. 

Žvelgiu į skelbimą apie dingusį vaiką. Veronika Selers. Šešerių 
metų. Ilgi rudi plaukai. Šviesiai mėlynos akys. Paskutinį kartą matyta 
parke, Bostone. 

Ei, ar norėtum pažaisti su lėlėmis? Turiu porą lėlių mašinoje... 

Plakate įdėta ir išdidinta besišypsančios mergaitės nuotrauka. 
Paliečiu jos plaukus — nesusivaldau. Giliai pažvelgiu į jos pilkas akis. 

Tai viena iš poros jos motinos turėtų nuotraukų, žinau tai ir 

neklausinėdama. Ši „Polaroid“ nuotrauka buvo padaryta iškart po 
sausainių kepimo. Visą popietę jos mama buvo neįtikimai geros nuo- 
taikos. Ji pasigriebė fotoaparatą ir ištarė: „Ei, brangute, nusišypsok!“ 
Netikėtai atsidūrusi dėmesio centre, Vero sukikeno ir po to su nuos- 
taba stebėjo kadro ryškinimosi procesą. 

Ir netrukus pasigirdo žingsniai koridoriaus gale. 

Veronika Selers. Šešerių metų. Ilgi rudi plaukai. Šviesiai mėly- 
nos akys. Paskutinį kartą matyta parke, Bostone. 

Verčiu kitą puslapį. Prieš mane trys nuotraukos. Pirmojoje — 
nuotrauka iš plakato apie dingusį be žinios vaiką, antrojoje — dirbti- 
nai pasendintas veidas iki dešimties metų. Ryškesni, aiškesni bruožai. 
Bet išlikusi ta pati plati šypsena, šviesa jos akyse. 

Ne, noriu pasakyti jiems. Jie suklydo. Dešimtmetė Vero nebesi- 
šypsojo. Ir jos akys atrodė visai kitaip. Dešimties ji jau buvo užkietė- 
jusi profesionalė. 

Paskutinė, trečioji, nuotrauka. Pasendinta iki šešiolikos metų. 
Ne daugiau, nes surasti vaiką, prabėgus tiek metų, buvo beveik nej- 
manoma. Tačiau kažkas, bylos tyrėjas ar programą išmanantis žmo- 
gus, pasistengė. 

Šešiolikos ji atrodo labai graži. Rudi švelnūs plaukai raitosi apie 
išraiškingus skruostikaulius, ant nosies matyti kelios strazdanos. Ji at- 
rodo sveika. Eilinė mergaitė, gyvenanti kaimynystėje. Paauglė, kuriai 
patikėtumėte prižiūrėti savo vaikus. 

Paliečiu ir šią nuotrauką. Pagalvoju apie pilantį lietų, šaltos, 
drėgnos žemės kvapą ir mano krūtinę slegiantį grumstų svorį. Prisi- 
menu, kaip jaučiasi numirėlis. 

Veronika Selers. Šešerių metų. Ilgi rudi plaukai. Šviesiai mėly- 
nos akys. Paskutinį kartą matyta parke, Bostone. 

— Ar atpažįstate nuotraukas? — paklausia Vajatas. 

Negaliu atsakyti. Nors man prieš akis guli įrodymai, negaliu iš- 
tarti to, kas akivaizdu. 

Galiausiai už mane tai padaro Vajatas. 

— Mergina nuotraukose — tai jūs, Nike. Tai įrodo jūsų mašinoje 

rasti pirštų atspaudai. Jūsų vardas ne Nikolė Frank. Jūs esate Veronika 
Selers ir esate dingusi jau trisdešimt metų. 


Detektyvai turi man klausimų. Su manimi taip pat norės pasi- 
kalbėti ir FTB, sako Vajatas. Nesu tikra, ar tai perspėjimas, ar grasini- 
mas. Geriau prabilti dabar, „draugų“ ratelyje? Ar palaukti, kol suplūs 
kostiumuoti pareigūnai, nesibaigiantis nepažįstamų žmonių srautas, 
kurie reikalaus vis iš naujo pasakoti savo istoriją, neva vedini pačių 
geriausių ketinimų? 

Kevinas prisėdo. Jie ir vėl manęs paklausia, ar man nieko nerei- 
kia. Maisto, užkandžio, dar vieno buteliuko vandens? 

Pagalvoju, kad labai praverstų butelis „Glenlivet“. Tačiau laikau 
ant kelių skiautinį. Susitelkiu į švelnų jo audinį, kurį jaučiu pirštų ga- 
liukais. Įdomu, ką ji pasakys, kai sužinos naujienas. 

Šokinės iš laimės, verks iš džiaugsmo? O gal, praėjus trisdešim- 
čiai metų, mirusiam vaikui jau per vėlu sugrįžti namo? 

— Ar prisimenate Veronikos vardą? — paklausia manęs Vajatas, 
kai atsisakau visų jų pasiūlymų ir lieku sėdėti nieko nedarydama, nes 
kas man belieka. 

Papurtau galvą. 

— Kada paskutinį kartą naudojote šį vardą? 

— Vero šešeri metai, — sukuždu. — Ji dingsta. Išnyksta. 

— Iš parko, — pratęsia Vajatas. 

— Vyresnė mergaitė pakviečia ją pažaisti su lėlėmis. Tačiau Vero 
protinga. Mama jai liepė nesikalbėti su svetimais. Tačiau vyresnė 
mergaitė atrodo labai gera, o Vero vieniša. Ji norėtų pažaisti su lėlė- 
mis. Jis norėtų turėti draugę. 

Detektyvai susižvalgo. 

— Kas toliau atsitinka Vero? — paklausia Vajatas. 

— Pasirodo moteris. Jos šviesūs plaukai surišti ant pakaušio, ji 
apsivilkusi gražiais drabužiais. Tokiais gražiais, kokių Vero mama ne- 
galėtų įpirkti. Ji laiko adatą. Tada ją įbeda Vero į ranką, kol ši stovi ir 


198 LISA GARDNER + PRAGAIŠTIES LIEPSNOSE 


laukia lėlių. Štai ir viskas. Vyresnė mergaitė buvo tik masalas. Ir Vero 
užkibo. 

— Mergaitė ir moteris pagrobia Vero? 

— Jos išsiveža ją automobiliu. 

— Ir niekas to nepastebi, — panosėje ištaria Vajatas, tačiau jis 
kreipiasi į Keviną. 

Tokią informaciją jie greičiausiai sužinojo iš bylos, nes Vero to 
negalėtų žinoti. Vos adatai įsmigus į odą, Vero dingsta. Išnyksta. 

— Kur moteris ir mergaitė išsiveža Vero? — klausia Vajatas. 

— Vero persikelia į lėlių namus. Tamsiai raudonos sienos, gražūs 
langai su vitražais, gėlėti kilimai. Jai tenka atskiras miegamasis bokšte 
su ant sienos nupaišytu vijokliniu rožės krūmu. Iš pradžių ji verkia, 
kai moteris atsiveda ją į kambarį ir tada užšauna bei užrakina duris. 
Tačiau, savaime suprantama, tokio gražaus kambario ji dar nėra ma- 
čiusi, Nuosava lova, užklota šimtais metrų nėrinių. Tikras porceliano 
servizas, padėtas ant medinio staliuko, aplink jį ant keturių kėdučių 
jau sėdi pliušinis meškutis ir kelios lėlės. Net ir kilimas yra purus ir 
minkštas. Vero ima manyti, kad ją priglaudė krikšto tėvai iš pasakos. 
Jie atėjo jos pasiimti, nors galėjo ir nesiųsti moters su adata, manė 
Varo, bet kambarys jai labai patiko. Jai patiko ir namas. Galbūt, jei ji 
labai stipriai melsis, jiedvi su mama galės čia pasilikti. 

— Ar pasirodo Vero mama? 

— Ne. Sugrįžta pirmoji moteris. Dabar ji apsirengusi juodai, 
susirišusi sruogelėmis dažytus plaukus į kuodelį, pasipuošusi kaklą 
stambiais perlais. Ji graži, bet kelia baimę. Kaip porcelianinė lėlė, į 
kurią gali žiūrėti, bet negali prisiliesti. Ji praneša Vero, kad Vero yra 
naujoji jų viešnia. Nuo šiol jos vardas bus Holė. Ji visada vilkės sukne- 
le. Ji darys, kas jai liepiama. Ji kalbės tik tada, kai į ją bus kreipiamasi. 
Moteris duoda Vero naują suknelę. Klostuotą, rausvo šilko. Vero... 
Holei?.. patinka ta suknelė. Jai ji atrodo labai graži. Tačiau ji sutrikusi. 
Nežino, ką daryti, todėl nejuda. 

— Moteris žengia į priekį. Ji trenkia Vero per veidą. Tada nuplė- 
šia nuo Vero kūno marškinėlius. Ji sako, kad Vero dvokia. Ji sako, kad 

Vero yra kvaila, bjauri ir purvina, ir koks nedėkingas vaikas galėtų 
atsisakyti tokios gražios suknelės? Tada moteris pasiima naująją 
suknelę ir taip pat perplėšia ją per pusę. Jei žadi ir toliau taip elgtis, 
sako ji Vero... Holei... tada gali būti nuoga. 

— Ji pasiima visus Vero drabužius, net jos kelnaites. Ir išeina. O 
Vero lieka sėdėti gražaus kambario viduryje, nuoga ir vieniša. Ji ten 
sėdi ir sėdi, o dienos bėga ir bėga. 

— Vero šaukiasi mamos, — šnabždu. — Tačiau mama nepasi- 
rodo. 

— Kas atsitinka? — švelniai paklausia Vajatas. 

— Vero susipranta. Ji rengiasi, kaip jai liepiama rengtis. Ji atsi- 
šaukia į vardus, kuriais yra vadinama. Ji kalba tik tada, kai į ją krei- 
piamasi. Ji kasdien mokosi. Kai kurios pamokos visai kaip mokyklo- 
je — skaitymas, matematika, kiti pagrindai. Kitos pamokos yra apie 
drabužius, šukuosenas, makiažą. Tada dar būna muzika, kultūra, me- 
nas. Ji mokosi kiekvieną dieną. Stengiasi, nes kambarys labai gražus, 
ir suknelės nuostabios, ir kai ji gerai mokosi, moteris ją giria. Tačiau 
kai ji susimauna... 

— Ji vieniša. Išskyrus moters vedamas pamokas, ji miega viena, 
pabunda viena, sėdi viena. Tad pradeda sau sekti pasakas. Apie vietą, 
kur anksčiau gyveno. Apie moterį, kuri kadaise ją mylėjo. Apie gy- 
venimą, kurį pažinojo prieš patekdama tarp šių sienų. Dienos virsta 
savaitėmis, mėnesiais, metais? Lėlių namuose sunku skaičiuoti laiką. 
Ten tėra tik dabar. Visa kita nustoja egzistuoti. 

— Kas nutinka toliau? — ragina Vajatas. 

— Pagaliau pamokos baigiasi. Ji jau pakankamai didelė, pa- 
kankamai išsilavinusi. Tada pradeda lankytis vyrai. Ir ji pasigaili, 
kad kažko išvis mokėsi. Tačiau ji nepuola muštis, priešintis, skųstis. 
Ji supranta, kad reikia bijoti ne vyrų. Didžiausias pavojus — madam 
Sad. 

— Ta moteris, madam Sad, vadovauja viešnamiui? — tiesmukai 
rėžia Vajatas. — Ji apmoko mergaites ir tada atsiveda į namus vyrus, 
kad jie galėtų su jomis užsiimti seksu. 

— Mūsų darbas — juos pamaloninti. 

Detektyvai susižvalgo. Jiems, kaip ir man, madam Sad eufemiz- 
mas neapdūmė akių. 

— Ką galite mums papasakoti apie madam Sad? — pasiteirauja 
Kevinas. 

Mano lūpos virpa. Stipriau sugniaužiu skiautinį. Negaliu kalbėti. 

— Apibūdinkite ją, — švelniau paprašo Vajatas. — Kaip ji atrodo? 

— Kaip porcelianinė lėlė. Graži, bet kelia baimę. 

— Arjai tiek pat metų, kiek Vero mamai? — paspaudžia Kevinas. 

— Ji vyresnė. Galbūt jau einanti penktą dešimtį. 

— Ar ji turi vaikų, vyrą, širdies draugą? 

Aš pažvelgiu į jį, slegiama prisiminimų. 

— Kai kure vyrai jos nori. Tačiau mergaitės šnabždasi: Svajok 
atsargiai. 

— Ar yra daugiau vadovaujančių žmonių? — nori sužinoti Va- 
jatas. 

Papurtau galvą. 

— Tai madam Sad namai. Ji kuria taisykles. Ji skiria bausmes. 

— Kiek dar mergaičių ten yra? 

— Nežinau. Iki dvylikos metų Vero yra laikoma bokšto miega- 
majame, ji yra brangi gėlelė, reta brangenybė. 

Kevinas nusigręžia. Vajato veidas atrodo neįskaitomas, užsi- 
sklendęs, bet nieko tokio — esu pasiklydusi tamsiuose savo atsimini- 
mų koridoriuose, tad neturiu kada stebėti jo išraiškų. 

— O kas atsitinka, kai jai sukanka dvylika? — pagaliau paklausia 
jis. 

— Name yra ir daugiau aukštų. Vero perkeliama žemyn, į ma- 
žesnį kambarėlį, gyventi su kita mergaite. Čelsė yra vyresnė ir, pama- 
čiusi Vero, visiškai nesidžiaugia. Ji ima vogti Vero kosmetiką, karpyti 
skyles jos drabužiuose. Ji neleidžia Vero miegoti lovoje. Tik paskiria 
vietą ant kilimo. Vero nebe viena, bet jai vis tiek vieniša. Tačiau ji turi 
savo pasakas. Kiekvieną naktį ji patylomis jas seka sau. Kartą, seniai 

seniai, paslaptingoje karalystėje gyveno stebukladarė karalienė ir jos 
gražuolė karalaitė... 

— Ar vyrai vis dar lankosi? 

— Madam Sad mėgsta gražius daiktus. Mes pamaloniname vy- 
rus, O ji gauna dar daugiau gražių daiktų. 

— Ar galite apibūdinti klientus? — paprašo Vajatas. 

Aš gūžteliu: 

— Tai vyrai, turintys priderančius darbus, dėvintys priderančius 
drabužius ir turintys priderančių ryšių. Madam Sad neleidžia ateiti 
žaisti kiekvienam panorėjusiam. 

— Ar atpažintumėte tuos vyrus, jei dabar juos pamatytumėte? 

Vajatas nurausta, atsilošia. 

— Ką galite papasakoti apie namą? — paklausia Kevinas. 

— Koridoriai skliautinėmis lubomis, marmuru dekoruoti kam- 
bariai. Keli aukštai, flygeliai ir bokštai, kurie tęsiasi be galo. 

— Ar tai dvaras? Labiau panašus į pilį ar į karalienės Viktorijos 
laikų pastatą? 

Pasitrinu smilkinius. 

— Viktorijos laikų, — sukuždu. 

— Ar kada nors jus buvo išleidę į lauką? — tęsė Kevinas. — Ar 
galite apibūdinti aplinką? Ar ten buvo kokių nors kelio ženklų, gal 
kaimynystėje stovėjo kitų namų? O gal šalia matėsi miškas, vanduo, 
kalnai, kiti geologiniai požymiai? 

Papurtau galvą. Mano kakta liepsnoja. Sugrįžta išdavikas pyki- 
nimas. Nebenoriu tęsti šio pokalbio. Nebenoriu raustis šiuose prisi- 
minimuose. 

— Vero... Nike, — Vajatas bando susigrąžinti mano dėmesį. — 
Tai, ką jūs ką tik nupasakojote labai primena aukščiausios klasės pre- 
kybos žmonėmis ratą. Tai labai sunkus nusikaltimas. Ar suprantate? 
Gali būti, kad kai kurie iš tų žmonių vis dar aktyviai išnaudoja vaikus. 
Tokios organizacijos, kaip jūs ką tik apibūdinote, laikui bėgant daž- 

niausiai plečiasi ir darosi vis rafinuotesnės. Pagalvokite apie mafiją. 
Praėjus trisdešimčiai metų pirmasis donas jau gali būti išėjęs į pensi- 
ją, bet vietoje jo paradui vadovauja jau visa nauja leitenantų karta. Ta 
vieta... turime ją surasti. 

Aš dėbsau į jį. Jis nesupranta. Man jo žodžiai nieko nereiškia. Jie 
man negali nieko reikšti. Jei ne tris kartus sudaužyta makaulė, savo 
noru niekada nebūčiau atgaivinusi šių prisiminimų. 

Atsidūstu. Nesusivaldau. Esu pavargusi. Esu labai pavargusi ir 
man skauda galvą, o jis šitiek klausinėja... 

— Vero šešeri, — sukuždu. — Ji dingsta. Išnyksta. Jūs jai nebe- 
galite padėti. 

Vajatas tiriamai pažvelgia į mane. 

— Tad kodėl jūs jos tebeieškote? 

Ir tą pačią akimirką man nuo ašarų ima perštėti akis. 

Jie nesiruošia manęs paleisti. Jie nori išgirsti tai, ką, jų manymu, 
aš žinau: prisiminimus ir smulkmenas, kurie padės jų tyrimui, net jei 
ir sujauks man protą. Prieš trisdešimtį metų dingo mažytė mergaitė. 
Dabar jos vietoje atsirado suaugusi moteris. Farai to taip nepaliks. 
Tomas tai suprato. Dėl to ir užkūrė gaisrą. 

Gali uždavinėti klausimus, bandė pasakyti man jis, tačiau nesu- 
gebėsi suvaldyti atsakymų — tai ir sunkiausia. 

Dūmų kvapas. Ugnies kaitra. 

Ištiesiu ranką, jo ieškodama. 

— Vero dvylika metų, — neatlyžta Vajatas. — Ji jau nebegyvena 
viršutiniame kambaryje. Kur ji dabar? 

Tačiau aš nebegaliu toliau žaisti. Prisiminimai per sunkūs, o aš 
mirtinai pavargusi. 

— Ššššš, — tildau juos, — ššššš... 

Akimirką atrodo, kad jie manęs nebeklauso. O galbūt jiems tai 
nerūpi — juk jie detektyvai, tiriantys bylą. Tačiau staiga Vajatas atsi- 
lošia. Jis įdėmiai į mane pasižiūri, net su atjauta. 

— Gal galiu užduoti paskutinį klausimą? — bando išsiderėti jis. 

— Tik vieną. 

— Kaip jūs ištrūkote iš to namo, pasprukote nuo madam Sad? 
panašu, kad taip nėra, tad atsakau jam: 
— Vero pagaliau išmoksta skraidyti. 


24 skyrius 


Vajatas su Kevinu išėjo iš posėdžių salės. Visi jų klausimai turės 
palaukti. Nikė pasidėjo skiautinį ant stalo, uždėjo ant jo rankas ir tiek 
jai užteko. Vargšelė smigo it užmušta. 

Abu detektyvai pasinaudojo proga susitelkti. 

— Ponios ir ponai, — stovėdamas už durų koridoriuje tarė Vaja- 
tas, — panašu, kad įžengėme į naują teritoriją. 

— Man reikia aspirino, — sutiko Kevinas. 

— Tai gali jau pradėti jį gerti, nes mūsų laukia ilga naktis. 

Jie negalėjo tiesiog taip palikti Nikės vidury šerifo departamen- 
to. Kita vertus, jie nepajudės į priekį, kol ji nepailsės. Tad, būdami 
praktiški žmonės, jie atsisėdo koridoriuje prie durų, į sieną atsirem- 
dami nugaromis. 

— Pradėkime nuo to, ką žinome, — pasiūlė Vajatas. — Pirma, 
Nikolė Frank iš tiesų yra Veronika Selers, nes tą įrodo pirštų atspau- 
dai, paimti nuo jos suknežintos mašinos. 

— Pasak jos, — ėmėsi tęsti Kevinas, — prieš trisdešimt metų ją 
pagrobė labai rafinuota madam ir laikė nelaisvėje mažiausiai šešerius 
metus, kol jai pavyko ištrūkti. 

— Ir kaip tau jos istorija? — paklausė jo Vajatas. 

Kevinas atsakė iškart: 

— Afekto būsena? Sprendimas viską dėstyti visažiniu trečiuoju 
asmeniu, užuot kalbėjus pirmu... Vero padarė tą, Vero padarė aną. 
Tai būdinga sunkiai traumai. Tiesą sakant, net ir profesionali aktorė 
negalėtų taip sugalvoti. 

— Ji minėjo, kad ir pati buvo įsitraukusi, — burbtelėjo Vaja- 
tas. — Iš pradžių tu pasimauni, po to pati tampi masalu. 

— O remiantis kitų aukų liudijimais, šios organizacijos veikia 
kaip tik taip. Dar vienas įrodymas, kad Nikė veikiausiai kalba tiesą, 
nes žmogus, vaidinantis auką, nesugalvotų apie tai prabilti. 

— Taigi galbūt turime informacijos apie trisdešimties metų se- 
numo viešnamį ir prekybos žmonėmis tinklą. Sprendžiant iš Nikės 
atsiminimų, tai buvo labai rafinuota organizacija. Labai moderni. 

Kevinas buvo nusiteikęs filosofiškiau: 

— Sprendžiant iš informacijos, kurią mums pateikė moteris ge- 
rokai sutrenkta galva. Klausyk, nesakau, kad ja netikiu, tiesiog atkrei- 
piu dėmesį, kad tai nėra rimtas argumentas. 

— Potrauminis sindromas yra kaip dviašmenis kalavijas, — tarė 
Vajatas. — Geras advokatas gali imti ginčytis, kad dėl patirtų smege- 
nų traumų jos prisiminimai nėra patikimi. Kita vertus, greičiausiai šie 
prisiminimai pradėjo lįsti į paviršių būtent dėl patirtų traumų. 

— Advokatai nekenčia atgaivintų prisiminimų, — tiesmukai iš- 
rėžė Kevinas. — Jų nekenčia teisėjai, jų nekenčia ir prisiekusieji. Ar 
pameni septintąjį dešimtmetį, kai tiek daug vaikų „prisiminė“, jog yra 
tapę satanistinių sektų aukomis? Į kalėjimą sėdo nekalti žmonės, o 
krūva gerų asmenų susivokė, kad jiems smegenis susuko pseudoeks- 
pertai. 

— Vadinasi, sutarėm, — pasakė Vajatas, — kad vien Nikės pri- 
siminimų nepakaks. 

— Taip. Turėsime įrodyti kiekvieną smulkmeną, pradedant nuo 
lėlių namų. O prabėgus trisdešimčiai metų, tai nebus paprasta. 

Vajatas linktelėjo. Jis galvojo lygiai tą patį. 

— Kiek Nikei metų? — paklausė jis. — Trisdešimt šešeri, trisde- 
šimt septyneri? 

— Remiantis Veronikos Selers gimimo data, turėtų būti maž- 
daug tiek. Vadinasi, seksualiniams nusikaltimams dar nebūtų galima 
taikyti senaties termino, jei tai turi omenyje. 

Senatis seksualiniams nusikaltimams įsigalioja tik praėjus dvi- 

dešimt dvejiems metams nuo aukos aštuonioliktojo gimtadienio, jei 
ji tampa tokio nusikaltimo auka dar nesulaukusi aštuoniolikos metų. 
Šiuo atveju jie galėjo pateikti įtarimus iki Nikės-Vero keturiasdešim- 
tojo gimtadienio. Tačiau senaties terminas nebuvo esminis kriterijus. 
Vajatas jautė asmeninę pareigą ištirti bet kokį pareiškimą apie nu- 
sikalstamą veiką, nepaisydamas įvykių senumo. Eilinis pilietis daž- 
niausiai susitelkdavo į pagrindinį teisės pažeidimą, tarkime, pagro- 
bimą arba prekybą žmonėmis, tačiau iš tiesų nusikaltimai po vieną 
nevaikšto. Pavyzdžiui, labai tikėtina, kad organizacija, užsiimanti 
prekyba žmonėmis, taip pat susijusi su narkotikais, dokumentų klas- 
tojimu, spaudimu liudininkams ir aukų transportavimu į kitas šalis. 
Jei, tarkime, kvietimai į šiuos uždarus „vakarėlius“ buvo siunčiami 
JAV paštu, pasipils dar viena kaltinimų lavina. 

Vajatas yra turėjęs bylų, kuriose nesugebėdavo įrodyti stambaus 
nusižengimo, tačiau pričiupdavo nusikaltėlį dėl dešimties smulkių 
nusikaltimų, kurių visiškai pakakdavo. 

— Gerai, — gyvai ištarė jis. — Identifikavome Veroniką Selers, 
kuri buvo trisdešimt metų laikoma dingusia be žinios. Turime kalti- 
nimus pagrobimu ir seksualiniais nusikaltimais. Ir vien to pakanka, 
kad sukeltume ant kojų specialųjį būrį bei susisiektume su Valsty- 
biniu dingusių ir išnaudojamų vaikų centru. Kai tik jiems paskam- 
binsime, čia prasidės veiksmas. Tad, kol esame tik mudu, ko mes 
nežinome? 

— Mašinos avarijos priežasties, — nė nesudvejojęs išrėžė Kevi- 
nas. — Kodėl Nikė kreipėsi į „Nortledžo tyrimus“ ir ką ji sekė trečia- 
dienio naktį? 

Vajatas tiriamai pažiūrėjo į jį: 

— Tu nesupratai, ką Nikė sekė nuo gėrimų parduotuvės? Rimtai? 

Kevinas sutriko: 

— O tu supratai? 

— Žinoma. 

— Ką? 

— Marleną Bilek — mūsų mylimą Naujojo Hampšyro gėrimų 

parduotuvės kasininkę. Kuri, be kita ko, dar yra ir Veronikos Selers 
motina. 

— Ką? 

— Prisimink bylą, Proto Bokšte. Yra nurodytas motinos var- 
das — tai Marlena Selers. Kuri, kaip aš spėju, per tą laiką ištekėjo ir 
pasikeitė pavardę į Bilek. Ją Nikė ir norėjo surasti per „Nortledžo 
tyrimus“. Štai kokią informaciją ji sužinojo trečiadienio vakarą. 
„Nortledžas“ surado jos mamą. Ir Nikė iškart išsirengė su ja susi- 
tikti. Kol neprarado drąsos, pameni? 

Kevinas piktai pažvelgė į jį. 

— Gerai, jei jau esi toks genijus, tai gal sugalvojai, kodėl Tomas 
Frankas padegė jų namą? Turiu galvoje, kad jei Nikės istorija yra tie- 
sa, tai ji yra auka. Net jei ji pradeda prisiminti praeitį, vyrui dar nerei- 
kia brūkštelėti degtuko ir pasipustyti padų. 

— Čia tai problema, — sutiko Vajatas. 

— Nejaugi Nikė neminėjo, kad jos vyras turi Vero nuotrau- 
ką? — paklausė Kevinas. 

— Kažką panašaus sakė. 

— Iš kur? Jei ji iš Bostono dingo šešerių ir su juo susitiko Nauja- 
jame Orleane tik prabėgus daugeliui metų, iš kur jis galėjo turėti jos 
nuotrauką? 

Vajatas nutilo, mąstydamas apie iškeltą klausimą. 

— Galbūt Naujajame Orleane neįvyko joks stebuklingas sutiki- 
mas. Gali būti, kad jis ją pažinojo iš anksčiau. Iš... — jis sudvejojo, — 
lėlių namų. 

— Jei jis kažkaip susijęs su prekyba žmonėmis, — tarė Kevi- 
nas, — tada turi priežastį bėgti. Akivaizdu, kad Nikės galvoje griūva 
sienos. Vadinasi, kuo daugiau ji prisimins... 

— Tuo labiau jam reikia baimintis, — užbaigė Vajatas. — Jų su- 
sipažinimo istorija man visada skambėjo kaip surepetuota. Galbūt 
taip ir yra. Galbūt tikrasis Tomo darbas buvo stebėti Nikę. Kol ji nie- 
ko nesakė arba bent jau neprisiminė, jam nereikėjo nieko pranešinėti, 

ir jie galėjo sau ramiai gyventi, niekam netrukdydami. Tačiau prieš 
pusmetį, jai pirmą kartą nukritus nuo laiptų... 

— Ji ėmė ieškoti Vero. 

— Ir samdyti privačius tyrėjus. 

— Ir veržtis iš Tomo kontrolės. 

Vajatas linktelėjo: 

— Tegu niekas nedrįsta sakyti, kad mūsų darbas nuobodus. Ge- 
rai, turime pasikviesti viršininką, keliems žmonėms paskambinti ir 
sudaryti bylos tyrėjų komandą. 

Jis atsistojo, nusibraukė kelnes, bet staiga sudvejojo. 

— Kevinai, turiu paskutinį klausimą. 

— Taip. 

— Veronikos Selers byla. Ji prapuolė gegužę, tiesa? 

— Aha. 

Vajatas įbedė žvilgsnį į detektyvą: 

— Kodėl tuomet lapkritis yra liūdniausias metų mėnuo? 


Vajatas paprašė vienos šerifo pavaduotojos, Džinos, kad ji už- 
mestų akį į Nikę Frank susirinkimų salėje. Tuo metu jis turėjo imtis 
darbo. Reikėjo pranešti naujienas šerifui, užpildyti popierius bei užsi- 
pulti vietinius, kodėl šie dar nerado Tomo Franko, bet ne tik. 

Buvo ketvirta ryto. Jis buvo nusikalęs it šuo ir šiek tiek sutrikęs, 
nes ši byla nieku gyvu netilpo į tvarkingus ir gražius rėmus. 

Tačiau jis taip pat buvo ir padorus vyrukas, todėl negalėjo palik- 
ti vargšelės Nikės Frank, neturinčios kur pasidėti. Ką jau kalbėti apie 
tai, kad jis buvo netipiškas vaikinas, be to, turintis neišspręstų reikalų 
su savo mergina. 

Tad jis pasielgė, kaip ir turėjo pasielgti. Išsitraukė telefoną ir su- 
rinko numerį. 

Tesa pakėlė ragelį po antro signalo. Štai kaip žmones paveikdavo 
keleri metai naktinių skambučių. 

— Alio. 

Jos balsas net neatrodė pavargęs. Jis negalėjo ja nesididžiuoti. 

— Tu čia man? — paklausė jis. 

— Greičiausiai. Tau viskas gerai? 

— Aha. Mąsčiau apie tavo ribas. 

— Ketvirtą ryto? 

— Toks jau tas pasaulis, kuriame gyvename. Aš tave myliu, juk 
žinai tai. Aš tave gerbiu. Suprantu tavo darbo etiką. 

— Aišku. 

— Ir vis dėlto eina tos ribos šikt. 

— Prašau? 

— Noriu pasakyti, kad gali jas turėti, jei nori. Tavo pasirinkimas. 
Tu esi teisi: mūsų profesijoje numatyti tam tikri apribojimai. Tačiau 
tu nori nubrėžti griežtas linijas. Tvirtas sienas: šitas priklauso ten, o 
anas — ten, ir taip toliau. Tačiau man atrodo kitaip. Pasaulis kur kas 
sudėtingesnis. Mūsų darbas kur kas sudėtingesnis. Mes esame kur 
kas sudėtingesni. Man asmeniškai labiau patinka punktyrinės linijos. 
Ribos, tačiau nevisiškos. Todėl ir skambinu tau dabar, nors ir nepri- 
valau. 

— Esi velniškai teisus, kad neprivalai man skambinti ketvirtą 
ryto... 

— Tavo klientei reikia tavęs. 

— Ką? 

— Nenori kalbėti, tai bent paklausyk. Trečiadienio vakarą Niko- 
lei buvo paskambinta iš „Nortledžo tyrimų“. Vadinasi, Nikolė Frank 
tikriausiai yra „Nortledžo“ klientė. O žinant, kaip viskas vyksta tavo 
pretenzingoje firmoje, darau prielaidą, kad ji jums sumokėjo neblogą 
avansą... 

— Negaliu to komentuoti... 

— Punktyrinė linija, prisimeni? Šiąnakt sudegė Nikolės namai. 
Jos vyras prapuolė. Šiuo metu ji yra visiškai viena, neturi kur eiti. Ji 
miega pasidėjusi galvą ant stalo mūsų posėdžių salėje. Numanau, kad 
jos sutartis su jūsų įmone vis dar tebegalioja. Numanau, kad jei taip 
yra, jos interesai yra jūsų interesai. Numanau... po velnių, Tesa, tai 

moteriai praverstų pagalba. Aš tegaliu būti bylos tyrėjas. O jai reika- 
lingas sąjungininkas. 

Tesa atsakė ne iš karto, tačiau jis kone girdėjo, kaip jos galvoje 
sukasi smagračiai. 

— Jums patiems būtų geriausia, jei ji būtų priklausoma nuo 
jūsų, — galiausiai burbtelėjo ji. — Tada ji noriau jums viską papasa- 
kotų. Gal net padėtų surasti savo vyrą. 

— Aba. 

— Tu man nieko neskolingas. Tai tavo byla. Tavo darbas. Tavo 
ribos. Galiausiai ji galbūt net sumanys paskambinti į „Nortledžą“, bet 
jūs iki to laiko jau galite būti ją pakankamai izoliavę ir gerai iškvotę. 

— Tiesa. 

— Tu neprivalėjai to daryti. 

— Būtent. 

Dar viena pauzė. Tesa skaičiuoja. Ir tai visada juos skirs vieną 
nuo kito, Vajatas tai žinojo. Jis visiškai pasitikėjo savo nuojauta. Ta- 
čiau moteriai su Tesos praeitimi niekada nebus taip paprasta. 

— Ko tu nori, Vajatai? 

— Tiesos. Dėl to ir tapau detektyvu. Mėgstu atsakymus. Ir, pati- 
kėk manimi, ta moteris — tai krūva klausimų. 

— Ojeiji išduos man keletą atsakymų, uždrausdama jais dalytis 
su jumis? 

— Punktyrinė linija visgi yra linija. Aš tai suprantu. 

— Ar žinai, kodėl jos vyras spruko? 

— Ne. Bet aš žinau jos tikrąjį vardą. 

Pauzė. 

— Gal Veronika Selers? 

Dabar atėjo laikas nustebti Vajatui: 

— Tu to nežinojai? 

— Ne. Ji mus pasamdė ne tam. Tačiau truputį pasikapsčiusi pra- 
dėjau įtarti. Ir tai pasirodė logiška. Tačiau mano darbas nenumato 
dalijimosi įtarimais. Galiu daryti tik tai, ko iš manęs prašo klientas. 

Manai, kad vyras nori ją nužudyti? Visi tie griuvimai, avarija trečia- 
dienio naktį? 

— Neturiu žalio supratimo. Tačiau manau, kad jeigu bent pusė 
Nikės mums papasakotos istorijos apie pagrobimą pasitvirtins, jos 
gyvenimas gali tapti labai pavojingas. 

— Aišku. Jau keliauju. Ir, Vajatai... 

— Taipė 

— Ačiū tau. 


25 skyrius 


Aš pašoku iš miego. Spiriu kojomis į orą. Galva kresteli į viršų. 
Galbūt klykiu? Paskutinę sekundę iš visų jėgų stengiuosi sutramdyti 
išgąstingą kvėptelėjimą — sunku atsikratyti senų įpročių. 

Apskritas medinis stalas. Pilkas grindų linoleumas. Bjaurios ka- 
bamosios lubos. Šerifo departamentas. Aš užmigau pasidėjusi savo 
galvą ant posėdžių salės stalo, įsikniaubusi į gelsvą skiautinį. 

Priešais mane nebesėdi Vajatas su Kevinu. Ne, dabar Vajatas 
stovi prie durų su tamsiaplauke moterimi. Ji dėvi džinsinę suknelę, 
juodus odinius aulinukus ir tamsiai mėlyną kostiumo švarkelį, išryš- 
kinantį jos akių spalvą. Mano dėmesį kažkodėl patraukia jų abiejų 
stovėsena. Jie stovi tarsi kartu, bet ir atskirai. Mane apninka dėja vu 
jausmas. Tomas ir aš. 

— Nikolė Frank? — kreipiasi moteris. Jos balsas žemas ir tvirtas, 
valdingas. 

— Taip. 

— Ar jūs prisimenate mane? Aš esu vardu Tesa Leoni. Kalbėjo- 
mės telefonu. Trečiadienio vakarą. 

Kažkas mano galvoje spragteli. Aš pažvelgiu į Vajatą. 

— Seržantas Fosteris susisiekė su manimi dėl jūsų, — lyg skaity- 
dama mano mintis, praneša moteris. — Jo manymu, taip susiklosčius 
aplinkybėms, jums praverstų pagalba. 

— Jūs ne advokatė. 

— Ne, aš esu privati saugumo specialistė. 

Nesusivaldau ir šypteliu: 

— Mano gyvenimas toks nevykęs, jog net prireikia specialistų. 

Moteris atsako man šypsena. Ji nėra graži, pamanau, bet išraiš- 
kinga. Kampuoto veido. Stipriais žandikauliais. Jos šypsena ne meili, 
bet drąsinanti. Iš stovėsenos atrodo ne atsipalaidavusi, bet pasitikinti 
savimi. Nepasakytum, kad kas nors ją paskyrė saugumo specialiste. 
Panašu, kad ji šias pareigas užsitarnavo. 

Tada ji atsisuka į Vajatą, ir jo žvilgsnyje atsiranda kažkas... 

Jei galėtų, jis žiūrėtų į ją visą amžinybę. Kadaise Tomas taip žiū- 
rėjo į mane. 

— Arjūs mano klientei pateikėte kokius nors kaltinimus? — pa- 
klausė ji jo. 

— Turime keletą klausimų... 

— Kurie, esu tikra, gali palaukti, kol ji nusipraus ir pavalgys. 

— Siūlėme jai duonos ir vandens, — akmeniniu veidu atsakė 
Vajatas. 

— Prašyčiau, man teko matyti jūsų užkandžių automatą. 

Tarp jų kažkas vyksta. Noriu jiems pasakyti, kad atsistotų ar- 
čiau vienas kito. Noriu jiems pasakyti, kad mažiau kalbėtų, daugiau 
klausytų. Džiaugtųsi esama akimirka. Jaučiu, kad tuoj apsiverksiu. 
Nuotaikų svyravimai, kartoju sau, tai tik dar vienas iš šalutinių dau- 
gybinių galvos traumų efektų. 

Tai nėra pirmas kartas, kai per dvidešimt dvejus metus aš pa- 
bundu pasaulyje be Tomo. 

Jie abu žiūri į mane. Moteris neužduoda klausimų — ji sako, ką 
mes darysime toliau. 

— Jūs važiuosite su manimi. Aš surasiu jums viešbutį, užsaky- 
siu maisto, nupirksiu drabužių. Jūs esate mano klientė, todėl žinokite, 
kad viskas, ką man pasakysite, bus laikoma visiškai konfidencialia in- 
formacija. O šis vyrukas negalėtų to pažadėti, tad patariu pratęsti šį 
pokalbį tada, kai liksime vienos. 

Ji atsisuka į Vajatą: 

— Ar išjūsų departamento greitai nuteka informacija? 

— Najjau, tik nereikia manęs erzinti. 

— Mums reikia laiko, — švelnesniu balsu taria Tesa. — Jai reikia 
laiko, — ji kresteli galva mano pusėn. — Dvidešimt keturių valandų? 

— Negaliu nieko pažadėti. Dingę vaikai priklauso federalams. O 
vaikai, kurie stebuklingai pasirodo praėjus trisdešimčiai metų... 

— Šiuo metu kai kurių kabelinių žinių kanalų vadovams sąla jų 
beširdės krūtinės, — paaiškina ji. 

— Būtent. 

Kol neišeiname iš pastato, Tesa daugiau nebekalba. Ji nusiveda 
mane tiesiai prie tamsaus visureigio „Lexus“ gražiu šviesiu odiniu sa- 
lonu. Pagalvoju apie savo „Audi“ ir staiga pasirodo, kad viskas vyko 
taip seniai: automobilis, priklausęs kitai moteriai kitame gyvenime, 
kuris nieku gyvu negalėtų būti maniškis. 

Kai įsėdame į mašiną, ji užrakina dureles. 

— Kaip laikotės? — be įžangų paklausia ji. — Suprantu, kad pa- 
tyrėte kelias galvos traumas. Ar jums reikalinga medikų pagalba? Ar 
mums reiktų įsigyti ibuprofeno, nuskausminamųjų, pleistro, šokola- 
dinių spurgų ar dar ko nors, kas jums padėtų? 

— Mėgstu ledo pakelius. 

— Galiu jų gauti. Kada paskutinį kartą miegojote? 

— Kiek dabar valandų? 

— Devinta ryto. 

— Tada miegojau kelias pastarąsias valandas skyriuje. 

Tesa linkteli ir išsuka iš automobilių aikštelės. 

— Ar jūs mane prisimenate? — išvažiuodama į kelią, pasitei- 
rauja ji. 

— Mes kalbėjomės telefonu trečiadienį. Tačiau iš pat pradžių 
mano bylos ėmėtės ne jūs... 

— Ne. Iš pradžių jūs susitikote su Diana Fyldkrest. Tačiau jai 
buvo paskirtas kitas tyrimas. O man savaitė ėjo lėtai, tad ir pasisiūliau 

padėti. Tiesą sakant, paprastai nesiimu tokių elementarių tyrimų. Ta- 
čiau sužinojusi, ko jūs ieškote... 

Aš nieko nesakau. 

Tesa pažvelgia į mane. Ji užtikrintai laiko vairą. 

— Jūs man nieko neskolinga, — dalykiškai taria ji. — Jūs pasam- 
dėte „Nortledžą, norėdama surasti vieną moterį. Patikrinau bazinę 
informaciją ir, radusi jūsų pageidaujamus duomenis, pranešiau jums. 
O viskas, kas vyksta po to, jau yra jūsų, o ne mūsų reikalas. 

Aš nieko nesakau. 

— Jūs man nieko neskolinga, — pakartoja ji. — Tačiau jums bū- 
tina suprasti, kas jūsų laukia. 

— Ką turite omenyje? 

— Visų pirma, esate dingęs asmuo, kuris po trisdešimties metų 
prisikelia iš mirusiųjų. 

Aš krūpteliu. 

— Žiniasklaida dievina tokius įvykius. Tad smarkiai nustebsiu, 
jei iki pietų į akis neims lįsti žurnalistai. 

Aš įbedu į ją akis. Apie tai net nepagalvojau. 

— Jie ims klausinėti, — tęsė Tesa, — pradedant klausimu, kodėl 
nepranešėte apie save anksčiau? Jei buvote pagrobta šešerių, bet jums 
visgi pavyko pasprukti... kodėl tiek laiko delsėte ir neieškojote savo 
šeimos? Ir ką visą šį laiką veikėte? 

Negaliu kalbėti. Mano širdis per smarkiai daužosi. Jaučiu, kaip 
krūtinę užgula nežmoniškas svoris. Kaip kapo žemė, man šauna be- 
protiškas palyginimas. Jie visiškai nieko nenutuokia. 

— Nike, pakliuvote į bėdą. 

Prasižioju. Susičiaupiu. Galiausiai linkteliu. 

— Aš tai žinau, jūs tai žinote, Vajatas tai žino. Tiesą sakant, dėl 
to jis man ir paskambino. Ką gi, pradėsiu nuo akivaizdžių dalykų. Už- 
registruosiu jus viešbutyje išgalvotu vardu. Surasiu jums drabužius, 
įskaitant ir taip gerai visiems žinomus masyvius akinius nuo saulės 
bei plačiakraštę kepurę. Taip pat surasime jums advokatą, ir kuo grei- 
čiau. Tačiau net ir po to, Nike, jūsų bėdos nesibaigs. 

— Jums teks pasiaiškinti už visus trisdešimtį metų. Jūsų vyras 
galbūt yra padegėjas. Jūs patekote į avariją, nes galbūt vairavote auto- 
mobilį neblaivi. 

Ji atsisuka į mane: 

— Nike, jūs turite šeimą. Turite mamą, nuo kurios namų pas- 
tarąjį pusmetį jus skyrė tik šešiasdešimt penki kilometrai, bet taip ir 
nepranešėte jai, kad esate sveika ir gyva. 

Nike, noriu paklausti visų žurnalistų ir nuobodžiaujančių pi- 
liečių, kurie netrukus įsiskverbs į jūsų gyvenimą, vardu: kaip galite 
pasiaiškinti? 

Neturiu nė vieno atsakymo. 

Laikau savo skiautinį. Ir vėl susivokiu mąstanti, kad skristi ne- 
sunku, sunkiausia — nusileisti. 


Tesa suranda mums viešbutį. Mažesnę, jokiam žinomam vieš- 
bučių tinklui nepriklausančią įstaigą, įsikūrusią greta slidinėjimo po- 
ilsiavietės, kurioje viešbučio kambarių kiekis viršija gyventojų skaičių 
santykiu dešimt su vienu. Suvokiu, kad čia žurnalistams bus sunkiau 
mus surasti. 

Ji nueina į registratūrą, palieka mane mašinoje. Sugrįžusi pers- 
tato mašiną už viešbučio, kur paaiškėja, kad ji užsakė mums kambarį 
antrame aukšte, į kurį reikia lipti laiptais. Priešais viešbutį nėra kitų 
pastatų, vadinasi, niekas, joks fotografas su teleskopiniu objektyvu 
mūsų čia neaptiks. Pastebiu, kad imu mąstyti kaip ji, o galbūt visa tai 
jau Žinojau iš anksčiau. Galinė viešbučio dalis saugesnė už fasadinę. Į 
pirmą aukštą lengviau patekti, o antrąjį paprasčiau suvaldyti. 

Kambarys paprastas, bet gražus. Dvi didelės lovos, apynau- 
jis smėlio spalvos kilimas, plokščiaekranis televizorius. Ant vienos 
sienos kabo nepamainomas paveikslas su briedžiu, ant kitos — su 
apsnigtu kalnu. Tai galėtų būti bet kuris viešbutis Šiaurės apygardoje, 
dėl to jis idealiai tinka. 

Tesa pasiėmusi nedidelį krepšį nakvynei. O aš, savaime supran- 
tama, turiu savo skiautinį. 

Ji numeta krepšį prie lovos, stovinčios arčiau durų, tad aš pasi- 
dedu skiautinį ant kitos. 

— Arjūs irgi čia pasiliksite? — paklausiu. 

Iš tikrųjų noriu sužinoti, ar mes gyvensime viename kambaryje. 
Nuo šios minties man darosi nejauku. Lyg būčiau išmainiusi vienus 
kalėjimo prižiūrėtojus, Vajatą su Kevinu, į kitą. 

Tesa nieko neatsako, tiesiog atsisėda lovos kojūgalyje. Ji jau spė- 
jo užtraukti užuolaidas. Tada įjungė televizorių, surado kabelinį žinių 
kanalą ir pritildė garsą. 

— Gerai, dabar galime aptarti esminius klausimus. 

Nežinau, ką daryti, tad atsisėdu. 

— Arjūs alkana? 

— Manau. 

— Atvešiu jums maisto. Surašykite, ko norėtumėte, ir aš tuo pa- 
sirūpinsiu. Tačiau nesikreipkite į kambarių aptarnavimą. Dar ne lai- 
kas. Taip atkreipsite į save dėmesį. 

— Kiek laiko čia būsime? 

— Neįsivaizduoju. Mano eilė: kur yra jūsų vyras? 

Nutariu imtis jos strategijos: 

— Neįsivaizduoju. 

Ji šypteli: 

— Leiskite jums kai ką paaiškinti. Numanau, kad Diana turėjo 
apie tai papasakoti per pirmąjį susitikimą, bet žinant, kad jus kan- 
kina potrauminis sindromas ir beveik neprisimenate nusamdžiusi 
„Nortledžo tyrimus“... 

— Esu visiškai tuo tikra, — pareiškiu. 

— Ar galite nupasakoti, kaip atrodo mūsų biuras Bostone? 

Pamėginu, bet galvoje tuščia. 

Ji linkteli: 

— Būtent. Taigi, nusprendusi kreiptis į „Nortledžo tyrimus“ 
dėl Marlenos Bilek paieškos, jūs sumokėjote didelį užstatą — avan- 

są, skirtą padengti visas paieškos išlaidas. Jūsų atveju buvo įteiktas 
banko čekis. 

Ji sekundę nutyla. Ir aš paaiškinu: 

— Negalėjau išrašyti asmeninio čekio. Tomas būtų pastebėjęs. 

— Supratau. Įmonė neturi nieko prieš grynuosius pinigus. Ta- 
čiau, tiesą sakant, Marlenos Bilek paieška man užtruko penkiolika 
minučių. Tad noriu pasakyti, jog dar toli gražu neištaškėme visų 
avanso pinigų. Pagal jūsų sumokėtus pinigus, kuriuos turime savo 
sąskaitoje, laikome jus gerą reputaciją turinčia kliente. 

— Aišku. 

— Tad aš tampu jūsų bylos tyrėja. Turite žinoti porą dalykų. 
Pirmasis mūsų įmonės principas teigia, kad klientų privatumas yra 
svarbiausias turtas. Todėl noriu, kad su manimi būtumėte atvira. Tik 
tada galėsiu jums visapusiškai padėti. 

Aš įdėmiai ją nužvelgiu. Manau, kad pradedu įsikirsti į šį žaidimą: 

— Bet? 

— Nors privatus tyrėjas savo klientui gali pasiūlyti konfidencia- 
lumą, mūsų santykiams galioja tam tikras konfidencialumo laipsnis. 
Pavyzdžiui, viskas, ką pasakote daktarui arba advokatui teismo metu, 
yra automatiškai apsaugota. Aš esu tik jūsų tyrėja, o ne daktarė ar 
advokatė. 

— Vadinasi, galite būti priversta atskleisti tai, ką jums papasa- 
kojau. 

— Galiu būti iškviesta į teismą liudyti, visai kaip ir žurnalistas. 
Tokiu atveju galiu nuspręsti slėpti savo vadinamąjį šaltinį ir užsi- 
traukti teismo negerbimo nemalonę arba atskleisti informaciją. 

— Teismo negerbimas baudžiamas kalėjimu. Kodėl jūs norėtu- 
mėte dėl manęs sėsti į kalėjimą? 

Tesa palenkia galvą ant šono: 

— Nežinau, Nike, kodėl aš dėl jūsų norėčiau sėsti į kalėjimą. 

— Norite, kad būčiau atvira, — galiausiai pasakau, — bet norite, 
kad taip pat būčiau atsargi. Mūsų abiejų labui. 

— Pasistengsiu, kad mums abiem būtų kuo lengviau, jei nuo to 
jums pagerės. 

— Kokiu būdu? 

— Vajatas... Seržantas Fosteris... 

— Vajatas. Jūs jį pažįstate. Jus sieja santykiai. 

— Esame kartu dirbę anksčiau. 

— Čia ne teismo salė, — pasakau jai. — Ir jūs nesate pakviesta 
liudyti. 

Tesa šypteli, bet nepasimauna. 

— Vajatas pasakojo, kad jūs teigėte buvusi pagrobta ir laikyta 
sekso vergijoje. Ištaigingame, greičiausiai Viktorijos laikų stiliaus 
name kažkur Bostono miesto teritorijoje. Vadinote juos lėlių namais. 

— Taip. 

— Ten buvo ir daugiau mergaičių. Mažiausiai dar viena tame 
pačiame kambaryje, bet turbūt dar ir dešimtys kitų. 

— Namas buvo didelis. 

— O ten besilankantys klientai — pasiturintys, aukštas pareigas 
užimantys asmenys. Tai buvo elitinė įstaiga. 

Aš gūžteliu pečiais. 

— Iškrypėlių galima rasti visuose socialiniuose sluoksniuose. 

— Aš tai žinau, patikėkite manimi. Tai buvo rafinuota įstaiga, 
taip? Jūs nebuvote nei pirma, nei paskutinė pagrobta mergaitė. 

Nebegaliu į ją Žiūrėti: 

— Ne. 

Ji linkteli. 

— Policija ims ieškoti lėlių namų, — pasakė ji. — Tokio lygio 
prekybos žmonėmis operacijai reikia nemažai išteklių ir nemažai 
žmonių. Manau, pareigūnai jau žinos, nuo ko pradėti. Tačiau aš esu 
sumaniusi kai ką kita. 

— Ką norite pasakyti? 

— Nike, ar jums kada nors šovė į galvą mintis, jog nesate vienin- 
telė, ištrūkusi iš ten? 

Negaliu susitvardyti. Žiūriu į ją išpūtusi akis. Ne, aš niekada apie 
tai nepagalvojau. 

— Gali būti, — toliau tęsė Tesa, — kad tokių kaip jūs yra ir dau- 
giau. Ir tai būtų labai gerai, Nike. Kuo daugiau, tuo geriau. Jos patvir- 
tintų jūsų pasakojimą. Tada jums sumažėtų spaudimas. Ir tai, savai- 
me suprantama, reikštų, kad jūs nesat viena. 

Negaliu kalbėti, negaliu kvėpuoti. Dar viena mergina. Ar tai būtų 
gerai? Likimo seserys? Ar... nebegaliu sėdėti. Pakylu ir imu vaikščioti. 

— Prieš trisdešimt metų, — pasakoja Tesa, — tyrimų sritis at- 
rodė visiškai kitaip. Programa, susiejanti nusikalstamas bylas iš visų 
valstijų, buvo dar tik kuriama. Dar net nebuvo įkurtas Dingusių ir iš- 
naudojamų vaikų centras. Bendrai kalbant, teisėsaugos institucijoms 
iš skirtingų jurisdikcijų buvo labai sudėtinga sulyginti savo duome- 
nis. Noriu pasakyti, kad gali būti, jog šešiametė dingo iš parko viena- 
me mieste, o dvylikametė pabėgo iš prieglaudos kitame, tuo tarpu aš- 
tuonmetis chuliganas nesugrįžo iš parduotuvės trečiame mieste, bet 
niekas nebūtų atkreipęs į tai dėmesio. Dabar viskas vyksta sparčiau, 
tad norėčiau tuo pasinaudoti mūsų naudai. 

— Ką norite pasakyti? 

— Turiu draugę. Bostono detektyvę, kuri šiuo metu turi laisvo 
laiko. Paprašysiu jos peržiūrėti trisdešimties metų senumo dingusių 
vaikų bylas visoje Naujojoje Anglijoje ir pamėginti atrasti kokius nors 
tarpusavio ryšius. Jei pavyktų nustatyti, kiek mergaičių, kokiu būdu ir 
iš kur jos buvo grobiamos, galėtume paremti jūsų istoriją faktais. Taip 
pat galėtume lengviau nustatyti įsitraukusius asmenis. 

Aš atsitraukiu nuo jos. Dirsteliu į plokščią televizoriaus ekraną. 
Trinu rankas net pati nesuprasdama kodėl. Man nešalta, bet oda pa- 
šiurpusi. 

Pasiilgau Tomo. Įdomu, kur jis dabar. Kur jis keliauja ir ką vei- 
kia? Ir nesvarbu, ar jis daro ką nors gera ar bloga, trokštu, kad jis būtų 
čia. 

— Kodėl norite nusamdyti pašalinį žmogų? — suvapu. — Ar 
negalite pati paklausinėti? - 

Tesa atsako ne iš karto. Tačiau jos atsakymas mane pribloškia. 

— Ar žinote, kas yra Kinų siena? 

Sutrikusi papurtau galvą. Man reikia dar pamiegoti. Man skau- 
da galvą. 

— Kinų siena — tai firmos viduje sukuriamas informacijos bar- 
jeras, būtinas firmos etiniam integralumui. Pavyzdžiui, jei teisininkų 
įstaigoje tiriant vieno kliento bylą atrandama informacija, žalinga ki- 
tam klientui, įstaiga gali sukurti Kinų sieną. Firma privalės atskirti 
tyrimus, padaryti juos nepriklausomus vieną nuo kito, be dalijimosi 
informacija, ir tokiu būdu įvykdys įsipareigojimus abiem klientams, 
nepažeisdama etikos principų. 

Aš suraukiu antakius, man ne itin aišku: 

— Tačiau esu vienintelė jūsų klientė. Kaip gali pasitarnauti sam- 
dymas žmogaus, kuris neatskleis, ką surado? 

— Ji jums viską atskleis, o man — veikiausiai ne, — Tesa sudve- 
joja. Ir vėl prabyla atsargiu tonu: — „Nortledžas“ yra itin elitinė tyri- 
mų agentūra. Tarp jos klientų esama įspūdingai turtingų ir gerbiamų 
žmonių. O, pasak jūsų, lėlių namų klientai buvo... 

— Turtingi ir gerbiami žmonės, — iškošiu. 

— Taigi. Galiu atlikti tyrimą. Tačiau tai, ką aš atrasiu ir turėsiu 
pristatyti savo viršininkams... Taip bus tvarkingiau, mums abiem. Ir 
patikėkite manimi, detektyvė, kurią ketinu pasamdyti, yra Didi Vo- 
ren. Net jei ji sužinotų, kad mergaites išnaudojo pats gubernatorius, 
nedvejodama uždėtų jam antrankius. Ji tikrai užčiuops bet kokį siūlą 
iš tos trisdešimties metų senumo istorijos. 

Linkteliu, nors ir nesijaučiu tvirtai. Kinų siena, apie kurią kalbė- 
jo Tesa, gina jos firmos privilegijuotų turtuolių sąrašą. O man pačiai 
reikėtų Kinų sienos. Kokio nors užtvaro, kuris apsaugotų dabartinę 
mane nuo mano praeities poelgių. Tačiau greičiausiai tokios apsaugos 
nėra. Todėl diena iš dienos aš stengiuosi pamiršti, kas esu, ir vis tiek 
ieškau Vero. 

— Paskutinis dalykas, — tyliai priduria Tesa. 

— Koks? 

— Jūsų mama. Nike, galbūt Tomas ir dingo, bet jūs vis tiek turite 
šeimą. Nemanote, kad pats laikas su ja susisiekti? 

— Jūs nesuprantate, — sukuždu. — Vero šešeri. Ji dingsta. Pra- 
nyksta. 

Tačiau staiga kažką prisimenu. Naktį matytą vaizdą pro langą, 
kai stovėjau lietuje. Jauną merginą, sėdinčią ant sofos. 

Noriu prigulti tamsoje, su ledų pakeliu ant galvos. Noriu apsi- 
kloti skiautiniu. Noriu užsimerkti ir likti viena su Vero. 

Mes gurkšnosime viskį iš arbatos puodelių. Aš stebėsiu kirmė- 
les, besiraivančias ant jos baltos blizgančios kaukolės. 

Dar kartą atsiprašysiu už viską, ką padariau. 

Ir galbūt šį kartą ji man atleis. Nes niekam nepavyko ištrūkti iš 
lėlių namų gyvam. 

— Nikole? — tyliai kreipėsi Tesa. 

Atsiminimai vėl ima mainytis. Grėsmingai banguoja šalti tam- 
sūs šešėliai. Nieko paguodžiamo, nieko šviesaus. 

Tik dabar suprantu, kad atskleista dar ne visa tiesa. Ir toji tie- 
sa nebūtinai mane išlaisvins. Tomas mėgino mane perspėti, bet aš jo 
neklausiau. O dabar atsidūriau čia. Drebanti iš baimės. Kone springs- 
tanti savo baimės tulžimi. Kažkas išnyra iš tamsos. 

Kažkas, kas laukė manęs visus šiuos metus... 

— Nike? 

Tolumoje išgirstu Tesos balsą. Pasinaudoju juo kaip inkaru, ku- 
ris grąžina mane į dabartį. 

Tikriausiai ji kažką pastebėjo mano akyse, nes paima už rankos 
ir padeda prisėsti ant lovos krašto. 

— Nike, įsivaizduokite lėlių namus. Kambarį, baldą, kokią nors 
namo detalę, tada giliai įkvėpkite ir pasakykite, ką užuodžiate. Tik 
nieko gąsdinančio ar atimančio amą. Tiesiog pasakykite pirmą į galvą 
šovusią asociaciją. 

Keista, man nereikia ilgai galvoti. Kaip ji ir sakė, galvoje aki- 
mirksniu išnyra kvapas. 

— Šviežiai nupjauta žolė. 

Tesa nekamantinėja ir nebando nuginčyti mano pasirinkimo. Ji 
tiesiog atsistoja. 

— Turiu sutvarkyti kelis mūsų reikalus. Patarčiau per tą laiką 
atsigauti. Nes kai sugrįšiu, turėsime padirbėti. 


26 skyrius 


Vajatas ėmė jausti nesibaigiančios nakties svorį. Jis sėdėjo virši- 
ninko kabinete svyrančia galva ir iš visų jėgų bandė nupasakoti bylą, 
kurioje klausimų buvo gerokai daugiau nei atsakymų. 

— Jūs tikri, kad ta moteris yra Veronika Selers? — paklausė šeri- 
fas Roberas. — Mergaitė, dingusi prieš trisdešimt metų? 

— Tą liudija jos pirštų atspaudai. 

— Jūs manote, kad ją buvo pagrobusi kažkokia rafinuota ma- 
dam, kuri įkalino mergaitę savo namuose-viešnamyje, kol šiai galiau- 
siai pavyko pasprukti. Po to ji nusigavo į Naująjį Orleaną, kur su- 
situokė su vienu tokiu Tomu ir ką, pradėjo viską iš naujo? Gyveno 
ilgai ir laimingai dvidešimt dvejus metus, kol prieš pusę metų Tomas 
sumąstė ją nužudyti, dėl to moteris patyrė tris nelaimes iš eilės ir su- 
degė jų namai. 

Vajatas linktelėjo, tačiau išgirdęs visą šią bylą, pateiktą kaip 
įprastą nusikaltimų sąrašą... 

— Ar gali merginai taip nesisekti? — atvirai paklausė šerifas. 

— Neįsivaizduoju, sere. 

— Man panašu, kad jūs turite dvi bylas. Turite trisdešimties 
metų senumo įvykius. Pagrobimas, po kurio sekė seksualiniai nusi- 
kaltimai. Ir turite pastaruosius įvykius. Mašinos avariją ir gaisrą. Ir, 
priduriu, dar sutuoktinio dingimą. 

— Paskelbėme Tomo Franko paiešką, sekame jo mobiliojo tele- 
fono ryšį. Šiaip ar taip, mes jį sugausime. 

— Tačiau dar nesugavote. Dabar tenkinatės virtine istorijų, ku- 
rias jums papasakojo moteris sutrenkta galva. 

— Žinome, kad mašinos avarija buvo daugiau nei avarija, — pa- 
prieštaravo Vajatas. — Buvo išjungta stabilumo sistema, pavarų svir- 
tis nustatyta neutraliu režimu ir mašina greičiausiai nustumta nuo 
kalno. O tai leidžia daryti prielaidą, kad nelaimės vietoje turėjo būti 
dar vienas žmogus. 

— Ir vėl jos vyras? 

— Kuris itin nenoriai atidavė savo lietpaltį ir vertėsi per galvą, 
kad netektų pateikti žmonos drabužių, kuriuos ji vilkėjo tą naktį — 
mano įsitikinimu, taip elgėsi norėdamas nuslėpti savo veiksmų įrody- 
mus. Dar pridėkime nuosavų namų padegimą ir pabėgimą, kai pajuto 
mūsų susidomėjimą. Man jis tikrai atrodo kaltas. 

— Kodėl? — paklausė šerifas Roberas. — Kas pasikeičia po 
dvidešimt dvejų metų? Pamirškite beprotiškas viešnamių ir pagrob- 
tų vaikų istorijas. Grįžkime prie pagrindų. Kodėl vyras nori užmušti 
savo žmoną? 

— Draudimo pinigai, kerštas, poreikis skirtis, nenorint dalytis 
turto, — gūžtelėjo Vajatas. — Peržiūrėjome pagrindinius motyvus, 
patikėkite. Kol kas nesame aptikę nei stambios draudimo sumos, nei 
įrodymų, kad kuris nors iš Frankų būtų turėjęs nesantuokinių ryšių. 
Tiesą sakant, sere, įtariu, kad dabartiniai įvykiai turi ryšį su nutiku- 
siais prieš trisdešimtį metų. 

— Manote, kad Tomas Frankas įsivėlęs į vadinamąjį lėlių namų 
reikalą? 

— Gali būti. Tačiau, žinoma, prieš trisdešimtį metų jis pats tebu- 
vo vaikas. Todėl viskas atrodo dar sudėtingiau. 

— Jis irgi buvo auka? Juk į prekybą žmonėmis papuola ne tik 
mergaitės. 

— Nežinau. Kevinas atlieka nuodugnesnę Frankų patikrą. Pasak 
Tomo, jiedu su Nike susipažino ir susituokė Naujajame Orleane prieš 
dvidešimt dvejus metus. Tačiau Tomo Franko vardu galima rasti tik 
dvidešimties metų senumo veiklos duomenis. Tartum iki 1995-ųjų 
jis nebūtų turėjęs nei kredito kortelės, nei vairuotojo pažymėjimo. Tą 
patį galima pasakyti ir apie Nikolę Frank. 


LISA GARDNER +» PRAGAIŠTIES LIEPSNOSE 223 


— Netikros tapatybės? 

— Ko gero. Neblogai suklastotos, praeina paviršutinišką patikrą, 
tačiau kai pradedi kapstyti giliau... Žinoma, Tomas Frankas turi gi- 
mimo liudijimą. Tačiau jis pradėjo gyventi tik prieš dvidešimtį metų. 

— Ar apie tai teiravotės jo žmonos? 

— Turint omenyje jos atminties galimybes, nemanau, kad toks 
pokalbis būtų labai produktyvus ar patikimas. 

— Vadinasi, atsiranda dar viena priežastis surasti Tomą ir jį iš- 
kamantinėti. 

— Sutinku. 

— Tad kokia jūsų žaidimo strategija? — paklausė šerifas. — Jūs 
turite dingusį įtariamąjį ir auką sutrenkta galva. Kas toliau? 

— Savaime suprantama, turėsime susisiekti su Valstybiniu din- 
gusių ir išnaudojamų vaikų centru. Pranešime jiems apie Veroniką 
Selers. Tačiau pasidomėsiu, ar jie gali atsiųsti originalius dingusio 
vaiko bylos dokumentus. Galbūt skaitant tikruosius liudytojų paro- 
dymus, pavyks atrasti kokią nors užuominą, pagal kurią suprastume, 
kas dedasi dabar. 

— Galite taip padaryti, — tarė šerifas, bet iš jo linktelėjimo Vaja- 
tas suprato, kad viršininkas prieštarauja. — Turite jiems paskambinti, 
tai tiesa. Ir galbūt jie leis jums peržiūrėti kokią nors seną bylą. Tačiau 
pagalvokite apie štai ką. Tą pačią akimirką, kai jiems paskambinsite, 
jie sukvies specialiąsias pajėgas į posėdžių salę. Specialiosios pajėgos 
savo žemėlapyje suras Naująjį Hampšyrą. Vakare jie jau sės į lėktuvą. 
O rytoj iš pat ryto įžengs pro mūsų duris. Ir galbūt tada įteiks jums 
dėžę su popieriais. Tačiau jie taip pat pasiims jūsų geriausią liudinin- 
kę, Nikolę Frank, bei atims iš jūsų visą bylą. Lyg niekur nieko. 

Vajatas linktelėjo ir giliai atsiduso. Žinoma, šerifas buvo teisus. 
Trisdešimtį metų dingusio vaiko atsiradimas buvo didelė naujiena. 
Tokia didelė, kad nebus apsieita be spaudos konferencijų su puikiau- 
siais kostiumais, ir visą šlovę pasiglemš federalai. Paprastas apygardos 
šerifo departamentas negalėjo su jais net lygintis. 

— Ar galite nustatyti to viešnamio buvimo vietą? — pasidomėjo 

šerifas. — Ar pavyko sužinoti jo apibūdinimą, kokią nors konkrečią 
detalę, iš kurios galėtume spręsti, jog viešnamis, bent tikėtinai, yra 
mūsų apygardoje? 

— Neturime nieko, — prisipažino Vajatas. — Nikė teigė, kad 
namas panašus į Viktorijos laikų dvaro rūmus, jį galima automobiliu 
pasiekti nuo Bostono. Jį valdo madam, primenanti porcelianinę lėlę. 
Ir Nikei teko dalytis kambariu su siaubinga mergina, vardu Čelsė. 
Štai, ką mums pavyko sužinoti. 

— Tik prašau, nepasakokite to federalams. 

— Aha. 

— Tai ką turite? — spaudė šerifas. 

Vajatas buvo pavargęs. Jis visą naktį nemiegojo ir dabar pajuto, 
kaip kavos efektas ėmė slopti. Jis dėbtelėjo į viršininką abejingomis 
akimis. 

— Turite Nikę Frank, — paaiškino jiems šerifas. — Arba Vero- 
niką Selers, ar koks ten jos vardas. Štai ką turite jūs, skirtingai nei jie. 

— Turite galvoje pačią nepatikimiausią pasaulyje liudytoją? 

— Pas ją raktas nuo visų šių paslapčių. Susiraskite daktarą. 
Hipnotizuotoją, psichologą, ką tik reikia. Tačiau pradėkite ją spausti 
ir nesiliaukite, kol ji nepateiks tiesių atsakymų, įskaitant ir klausimą 
apie jos vyrą. Jums liko mažiau nei dvidešimt keturios valandos iš- 
gauti atsakymams, seržante. Tad laikas imtis veiksmų. 


Eidamas antro aukšto koridoriumi į savo kuklų kabinetą, Va- 
jatas svarstė šerifo pasiūlymą. Jam nepatiko hipnotizuotojo idėja. Jis 
pritarė Nikei — jos smegenys ir taip sujauktos. Tačiau psichologas? 
Gal net potrauminio sindromo ekspertas? Galbūt toks specialistas 
sugebėtų įtikinti Nikę atgaivinti prisiminimus, kurie pateiktų aiškius 
atsakymus? Žinoma, kaip surasti tokį psichologą ir kuo greičiau atsi- 
vesti į savo kabinetą? Laikas tirpo, tad šiuo klausimu nedorėliai tikrai 
neturės ramybės. 

Jis jau buvo bežengiąs pro savo kabineto duris, svarstydamas, 

ar dabar kava jam padarys daugiau naudos, ar žalos, kai jam pastojo 
kelią laiptais užlėkęs Kevinas. 

— Mes jį radom. 

— Ką? 

— Tomą Franką. Patrulis pastebėjo jo mašiną, pastatytą prie 
motelio, 302-ajame kelyje, keturiasdešimt minučių kelio į šiaurę. 

Vajatas užmiršo kofeiną. Staigiai čiupo mašinos raktelius nuo 
stalo krašto, tada su Kevinu nubildėjo laiptais žemyn, į automobilių 
aikštelę. 

— Ar pareigūnas su juo kalbėjosi? — pasiekus pirmą aukštą, pa- 
siteiravo Vajatas. 

— Nea, tik pranešė. Kadangi tu tvarkei reikalus su viršininku, 
liepiau jam nesiartinti, nepatraukti dėmesio, bet nenuleisti nuo jo 
akių. Jis pasistengs sužinoti tikslų kambario numerį. 

— Puiku. Gerai. Mobilizuok būrius. Mums prireiks patrulių 
mašinų šiaurėje ir pietuose, jei jis netyčia sugalvotų sprukti. O kol kas 
scena priklauso mums. Mes pirmieji užmegsime kontaktą. 

Jie įsiropštė į tarnybinį visureigį, Vajatas sėdo prie vairo, Kevinas 
ėmėsi radijo stotelės. Keturiasdešimt minučių šiaurės kryptimi. Vaja- 
tas pamanė, kad gali nuvykti ten per trisdešimt. Ir neklydo. 


Vos tik Kevinas pastebėjo ilgą, baltai nudažytą motelio pastatą 
kairėje, jiems prieš pat nosį iš aikštelės išsuko sidabrinis Tomo Fran- 
ko visureigis. 

— Štai, tai jis! — sušuko Vajatas. 

Vairuotojas neatrodė išsigandęs, nes važiavo vidutinišku greičiu. 
Tačiau Vajatui įjungus sirenas, viskas pasikeitė. 

Visureigis šovė į priekį, sugaudė jo V8 variklis. Panašu, kad To- 
mas Frankas nusprendė dar pasispardyti. 

— Kokį velnią čia išdarinėji, brolyti? — panosėje burbtelėjo Va- 
jatas. — Sučiupsim tave, net jei ir nepasiduosi gražiuoju. 

Vajatas nuspaudė akceleratorių ir nesunkiai sumažino juos ski- 

riantį atstumą. Greta sėdintis Kevinas tuo metu pranešė dviem patru- 
liams, esantiems už dešimties kilometrų, kad prasidėjo gaudynės. Jie 
linguodami prašvilpė pro degalinę, užkandinę ir stovyklavietę, kol 
civilizacijos apraiškų ėmė mažėti ir prieš akis atsivėrė maksimalaus 
greičio plentas. 

Devyniasdešimt, šimtas dešimt, šimtas trisdešimt kilometrų per 
valandą vingiuotu keliu. Franko visureigis staigiai pasuko, mašina 
pasviro ant dviejų ratų. Sekundę automobilis pavojingai pakibo ore, 
vos laikydamas pusiausvyrą, tada su trenksmu atsivertė ant visų ketu- 
rių, keistai trūktelėdamas į priekį. Dar vienas staigus posūkis į kairę, 
dar vienas kelio vingis dešinėn. Franko mašina tai padidindavo greitį 
iki šimto trisdešimties, tai sumažindavo iki devyniasdešimties, tai vėl 
šaudavo šimtu trisdešimt pirmyn. 

Vajatas buvo ramus ir susitelkęs — medžiodamas visada taip 
jausdavosi. Jis stabiliai laikė vairą, kontroliavo kvėpavimą. Tai buvo 
jo stichija. Akimirka, kurioms pareigūnai treniruodavosi ir, atvirai 
šnekant, dėl kurių gyveno. 

Tačiau sidabrinis visureigis ėmė netvarkingai sukiotis. Nežinia, 
ar dėl panikos, ar dėl nuovargio, ar dėl apsvaigimo Tomas prarado 
savitvardą. 

Jo visureigis patrakusiai metėsi į kairiąją juostą. Priešais važiuo- 
jančios mašinos vairuotojas piktai nuspaudė signalą, galiausiai, pa- 
vėluotai pastebėjęs besivejantį policijos automobilį, sustojo. Geriau 
vėliau nei niekada. 

Sidabrinis visureigis sugrįžo į dešiniąją juostą, perčiuoždamas 
kelią kone įkypai: du ratai nuslydo kelkraščio žvyru ir smarkiai su- 
mėtė mašinos galą. 

Stebėdamas nekontroliuojamus persekiojamojo manevrus, Va- 
jatas sumažino greitį. Staiga jį apėmė bloga nuojauta. Iš tiesų... 

Priešais juos išniro vilkikas. Iš už kampo išsukęs miškovežis su 
sunkiu ir ilgu rąstų kroviniu grėsmingai artėjo prie sidabrinio visu- 
reigio. 

— Nedrįsk, nedrįsk! — rėkė Vajatas Tomui Frankui. 


LISA GARDNER +» PRAGAIŠTIES LIEPSNOSE 227 


„sw 


Tačiau pastarasis pasuko tiesiai priešais vilkiką, lyg toks iššūkis 
būtų kur kas geresnis sprendimas, nei pasiduoti vietinei policijai. 

Vajatui į galvą šovė viena idėja. Ne itin gera. Ne pati sumaniau- 
sia. Tačiau šią akimirką... 

Jis nuspaudė akceleratorių iki dugno, išnaudodamas visą dviejų 
šimtų dviejų arklio jėgų galią. Prisigretino prie visureigio šono, prie 
tamsinto keleivio lango. Tomo nesimatė. Vajatas negalėjo pasakyti, ar 
jis išpūtęs akis iš beviltiškumo, ar sukandęs dantis iš užsispyrimo. Ir 
nebuvo laiko tam aiškintis. 

Vilkiko vairuotojas užgulė stabdžius, sugriaudėjo galingas miš- 
kovežio signalas. Vajatas rėžėsi į sidabrinio visureigio šoną. Metalo 
girgždesys ir cypimas. Sustingusi akimirka, kai iš kelio nesitraukia 
nė viena mašina, jos susikibo į vieną dvigubą taikinį artėjančiam vil- 
kikui. Vajatas pakėlė pėdą nuo akceleratoriaus, dar kartą trenkėsi į 
vilkiko šoną. Tada... 

Jam pavyko nustumti sidabrinį visureigį kairėn. Nučiuožė nuo 
kelio į medžiais apsodintą kelkraštį, o po kelių akimirkų per tą pačią 
vietą, kurioje jis ką tik važiavo, žviegdamas pralėkė vilkikas. Vajatas 
grūmėsi su savo automobiliu, tiesiai, tiesiai, tada skubotai sugrįžo į 
savo juostą, prašvilpdamas pro miškovežio šoną, tuo tarpu Kevinas 
surėkė kelis žodžius, kurių iš jo beveik netekdavo išgirsti. 

Vajatas nuspaudė stabdžius. Jo automobilis sustojo. Vilkikas irgi 
sustojo. 

Pasaulis sustojo. 

— Šūdas, — burbtelėjo jis. 

Kevinas čiupo radijo telefoną ir iškvietė pastiprinimą. 


Sidabrinio visureigio priekis sustingo apsižiojęs medį. Variklio 
gaubtas buvo visiškai sumaltas, iš po jo rūko dūmai, apačioje tekėjo 
skysčiai, lyg paskutinėmis akimirkomis automobiliui būtų nevalingai 
atsipalaidavęs žarnynas. 

Vajatas prišoko prie vairuotojo durelių, Kevinas pasiruošė jį pri- 
dengti. Tolumoje pasigirdo artėjančios sirenos. 

Vairuotojo langas išliko nesudužęs, o tai Vajatui nebuvo paran- 
ku. Jis beveik nematė, kas darosi viduje, bet atrodė, kad vairuotojas 
susmukęs ant vairo. Jis pamojo Kevinui ir ėmė skaičiuoti pirštais. Ties 
skaičiumi trys Vajatas drąsiai žengė pirmyn, atplėšė dureles ir saugo- 
damasis atsitraukė. 

Vairuotojas iš mašinos išvirto ant žolės. 

— Tomai Frankai, jūs esate suimamas, — garsiai išrėžė Vajatas. 

Tačiau priėjęs pamatė, kad priešais jį guli visai ne Tomas Frankas. 


Viską išsiaiškinti prireikė dar pusvalandžio. Nors ir kaip pir- 
masis pareigūnas stengėsi, greičiausiai Tomas Frankas jį pastebėjo. 
Tačiau, užuot sprukęs, jis pasibeldė į gretimo kambario duris. Su- 
sipažino su Bredu Kitlu, kuris, kaip paaiškėjo, visą rytą rūkė žolę. 
Mūsų draugužiui Bredui nepažįstamo vyruko pasiūlyti mašinos rak- 
teliai pasirodė geriausias nutikimas jo gyvenime. Jis raktelius paėmė. 
Ir dar labiau apsidžiaugė, kai tas pats vyrukas pasiūlė pasivažinėti jo 
automobiliu. 

Tik, žinoma, po to pasigirdo sirenos. Kai jas išgirdo, Bredo gal- 
voje kilo nemenka sumaištis. Nes jis buvo apsinešęs, žinojo, kad yra 
apsinešęs, ir, joa, vairavo svetimą mašiną, kai iš jo buvo atimta teisė 
vairuoti. Net ir jo prarūkytos smegenys suvokė, jog tai nėra gerai. 

Tad jis nusprendė sprukti. Buvo žiauriai fainai, kaip Holivude, 
pareiškė jis jiems, kol iš paties supjaustyto veido sruvo kraujas, tačiau 
dėl rytinės narkotikų dozės jis vis dar nejuto jokio skausmo. 

— Nemaniau, kad visureigis gali taip greit varyti, — negalėjo 
atitokti jis. — Kaip koks paturbintas raganosis. Žvėris, lekiantis už 
vieno kampo, už kito. Seni, maniau, kad rimtai užsilenksiu. Jėga! 

Vajatas su Kevinu paliko žolininką ir sugrįžo į motelį. Automo- 
bilių aikštelėje juos pasitiko apie mašiną pranešęs pareigūnas, džiū- 
gaujantis dėl tokios įvykių eigos. Vajatas ir Kevinas nekalbėjo. Jie su- 

žinojo Tomo kambario numerį. Išlaužę duris rado kaip tik tai, ko ir 
tikėjosi. Tuščią kambarį, kuriame Tomo Franko nebuvo nė kvapo. 

— Apžiūrėti kiekvieną kambarį, — įsakė Vajatas uniformuotam 
pareigūnui. — Išprašykite lauk visus gyventojus. Tomas nedingo taip 
paprastai. Jis pavogė automobilį, nudžiovė kieno nors kito ar pana- 
šiai. Apklauskite visus, kol sužinosite, kaip jis iš čia išvyko. Tuomet iš 
karto susisiekite su manimi. Turime atnaujinti paieškos informaciją. 

Sugniuždytas pareigūnas pasišalino vykdyti įsakymų. 

Kevinas paskambino įkalčių rinkimo komandai, kad šie apžiū- 
rėtų kambarį, tada jie sugrįžo prie to, kas buvo likę — sudaužyto visu- 
reigio, vienintelės jungties su Tomu Franku. Abu įniko jį apžiūrinėti. 

Vajatas pasirinko priekines sėdynes, Kevinas — užpakalinę. 
Tomas, kaip ir jo žmona, mėgo tvarką ir švarą. Jokių popierėlių nuo 
maisto, suglamžytų čekių ar nutrintų žemėlapių. 

Dėtuvėje jis rado įprastą mašinos valdymo instrukciją, draudi- 
mo dokumentą ir automobilio registracijos dokumentą Tomo Franko 
vardu. Vajatas nuo grindų pakėlė juodą beisbolo kepuraitę, kuri tebe- 
buvo truputį drėgna. Nuo trečiadienio nakties audros? Galbūt jis ją 
dėvėjo, kai sekė savo žmoną? 

Jis taip pat atrado muito rinkimo atsakiklį, tačiau Naujajame 
Hampšyre muitai buvo renkami tik pietuose, tad šis įrenginys nepa- 
dės jiems atsekti judėjimo vietiniais keliais. 

— Ar čia tik man taip atrodo, — patyliukais Kevinui ištarė Vaja- 
tas, traukdamas prie bagažinės, — ar Frankai tiesiog išmokyti nepa- 
likti jokių pėdsakų? 

— Aš kai ką radau. 

— Ačiū Dievui. 

Vajatas nusprendė nebesikrapštyti priekyje ir priėjo prie atida- 
rytos bagažinės, kur stovėjo Kevinas. 

— Atsarginio rato nišoje. Pirmasis įdomus radinys, — Kevinas, 
užsimovęs pirštines, iškėlė jį į viršų. — Sulankstomasis kastuvas, — jis 
atkreipė dėmesį į kainą su išpardavimo nuolaida, — ką tik įsigytas. 

— Įdomu. Vadinasi, Tomas ketino kažką laidoti? 

— Verta apžiūrėti ir antrąjį radinį — rudo popieriaus maišelį. 
Nuo kurio... — Kevinas stipriai užsikosėjo. — Trenkia viskiu. Fui. 

— Drabužiai, — Vajatas pačiupo maišelį. — Jau dabar galiu la- 
žintis, kad čia Nikės drabužiai, dėvėti trečiadienio naktį. 

Jis apsimovė pirštines prieš atidarydamas siaubingai dvokiantį 
maišelį. Jis smirdėjo viskiu, šlapia žeme ir dar kažkokia bjaurastimi. 

Nei Kevinas, nei Vajatas neištarė nė žodžio, kol pastarasis iš 
maišelio traukė purvu aptiškusius džinsus, juodą golfą ir pilką fliso 
džemperį. 

Jis sužiaugčiojo, nes kvapas paaitrėjo. Kraujas. Be abejonės. 
Sudžiūvęs. Prisigėręs į drabužius ir persmelkęs maišelį. Ar tai buvo 
kraujas iš Nikės žaizdų? Ar ko nors kito? 

— Vajatai. 

Kevinas mostelėjo į ką tik iš džinsų iškritusį gniutulą. Jis buvo 
suminkytas, lipnus, beveik juodos spalvos. Tačiau iš tiesų ne juodos, 
o tamsiai tamsiai raudonos. 

Vajatas neskubėdamas stengėsi atvynioti jį pieštuku. Po truputį 
prieš jų akis ėmė skleistis krauju nutaškytas lateksas, įgyjantis vis la- 
biau atpažįstamą formą. Sudraskytą, suplėšytą, tačiau su niekuo ne- 
sumaišomą. 

Kruvina pirštinė. 

— Kokį velnią jie veikė trečiadienio naktį, — sukuždėjo Kevi- 
nas, — kokiam darbui reikia sulankstomojo kastuvo ir kruvinų pirš- 
tinių“ 

Vajatas nieko neatsakė. 


27 skyrius 
Vero pina man plaukus. Mes esame nebe bokšto miegamajame. 


Galbūt dėl jos, o gal dėl mano niūrios nuotaikos nusileidome į mažą- 
jį kambarėlį. Su siauru langu ir dviem lovomis, prispaustomis viena 

prie kitos, nes daugiau vietos nėra. Prie lovų patiestas stačiakampis 
nutriušęs kilimas. Nė viena iš mūsų į jį nežiūri. 

Aš sėdžiu ant lovos. Vero klūpi man už nugaros ir mikliai pina 
mano ilgus tamsius plaukus į kasas. Bepindama ji mane moko. 

— Negali jais pasitikėti. 

Nieko neatsakau. Nė nepajudu. Kartkartėmis nuo jos rankų 
dingsta mėsa, ir aš pajuntu, kaip galvos odą brauko skeleto pirštai. 

— Kur buvo policija prieš trisdešimtį metų? Jei jie tokie geri, ga- 
lėjo tave surasti anksčiau. Jei jie tokie patikimi ir darbštūs, galėjo tada 
tave išgelbėti. Net ir pareigūnai turi silpnybių. Žinai, kad tai tiesa. 

Tolumoje išgirstu žoliapjovę. Nežinau kodėl, bet mano įtemptas 
veidas atslūgsta, pečiai atsipalaiduoja. Jei čia nebūtų Vero, atsistočiau, 
užsilipčiau ant lovos ir pažvelgčiau pro siaurutį langelį. Pasižiūrėčiau 
į lauką ir pamatyčiau... 

— Turi susikaupti! — Vero timpteli man už plaukų. Stipriai. Aš 
krūpteliu iš skausmo. Bet jai nesvarbu: — Laiko vis mažiau ir mažiau, 
ar supranti? 

Negaliu į ją atsisukti, todėl tik gūžteliu pečiais. 

— Bandau tau padėti. Tu vis dar nematai to, ką turėtum matyti. 
Vis dar nežinai to, ką turėtum žinoti. Ar dar ilgai ketini būti tokia 
kvaila? 

— Kas tu esi? — paklausiu. — Vaiduoklis iš mano vaikystės, 
mano nešvari sąžinė“ 

Ji trūkteli mano plaukus, rimtai susierzinusi. 

— Aš žinau, kas aš esu, bet kas esi tu? — pasityčioja ji. 

— Manau, tu esi priemonė. 

Ji žiopteli, nuoširdžiai nustebusi, kad buvo taip buitiškai, o gal 
net atstumiamai apibūdinta. 

— Esi mano prisiminimų, kurių negaliu pripažinti, sargas, — tę- 
siu aš, garsiai svarstydama. — Visus to meto įvykius... sudėjau į dėžę. 
Ir nukišau kuo giliau, užklijavusi ženklą „Nelįsti . Tačiau niekam ne- 
patinka lindėti dėžėje, tiesa? Net ir praeitis nori būti išgirsta. Manau, 

tu esi mano praeities įkūnijimas, visų išsiveržti trokštančių prisimi- 
nimų veidas. 

— Jei jau tu tokia protinga, — atrėžia man Vero, — kodėl esi 
tokia kvaila? 

Ji paleidžia plaukus, nulipa nuo lovos, akivaizdžiai ant manęs 
supykusi. 

Tačiau aš jos nepaleidžiu. Laikas senka. Ir gilumoje tyko kažkas 
dar šiurpesnio. Paleidau nebegrįžtamą procesą, tad jei dabar nepa- 
vyks visko išaiškinti, ir dar greitai... 

Praeitis nori būti ne tik išgirsta. Kartais ji trokšta keršto. 

Dūmų kvapas. Liepsnos kaitra. 

Jos klyksmai. 

Net ir savo vaizduotėje automatiškai ištiesiu ranką, ieškodama 
Tomo. 

— Kodėl Čelsė manęs nekenčia? — paklausiu Vero. — Šis kam- 
barys... — perbraukiu rankomis nutrintą lovatiesę. — Mes buvome 
tik dviese. Maniau, susidraugausime. 

— Ji negali būti tavo draugė, — iš karto atsako Vero. 

Ji stovi ant mėlynojo kilimo. Jos veidas vėl aptrauktas oda, bet 
rankos tebėra kaulinės. 

— Kodėl ne? 

— Lėlių namuose draugų nėra. Čia svarbiausia išlikti. Ištverti. O 
ne susidraugauti. 
ji verkia. 

— Tu liūdi, — sukuždu. 

Nežinau kodėl mane tai stebina. Aišku, kad ji liūdi. Juk ji yra 
prisiminimas apie pagrobtą mergaitę. Ji turėtų būti sugniuždyta. 

— Paslaptinga karalystė, stebukladarė karalienė, — išberia ji 
man. Jai ima kuokštais slinkti plaukai, atidengdami baltą kaukolę. — 
Kadaise aš turėjau gyvenimą. Aš turėjau praeitį. Ir kūriau apie ją pa- 
sakojimus. Kuriuos vis pasakojau ir pasakojau. Nes kažkas turėjo apie 
tai sužinoti. Kažkas turėjo prisiminti tikrovę. 

— Suprantu. 

— Čelsė neturėjo praeities. Net ir prieš lėlių namus. Nebuvo jo- 
kios stebukladarės karalienės, jokios paslaptingos karalystės. Niekas 
niekada jos nemylėjo, net ir tu. Niekas nenorėjo ja būti, — ji gudriai 
dirsteli į mane, — net ir tu. 

— Ją apėmė pavydas. 

— Aš pavogiau jos kambarį, geriausią kambarį, miegamąjį bokš- 
te... — Vero balsas nebe liūdnas, bet pasipūtęs. 

Jos veidas persimaino. Ji nebe maža mergaitė, bet klastinga mer- 
giotė. Mane apima nerimas. 

— Prieš tai ji buvo princesė, tačiau staiga pasirodžiau aš — jau- 
nesnė ir gražesnė. 

Ji staiposi. Aš atsitraukiu, nes pasijuntu dar nejaukiau. 

— Ašjį pasiglemžiau. Pasisavinau bokštą. Pareikalavau viso ma- 
dam Sad dėmesio. Buvau jauniausia, protingiausia, geriausia. Todėl, 
savaime suprantama, ji visą laiką leido su manimi. Aš buvau to verta! 

— Tu buvai tik mažytė mergaitė... 

— Nenušlifuotas deimantas. Tačiau aš mokiausi. Ir viską išmo- 
kau. O kai man sukako dvylika ir atėjo tas metas, ji skyrė man savo 
pačius ypatingiausius, turtingiausius, galingiausius, daugiausia val- 
džios turinčius draugus. Kitos tai žinojo. Ir, be abejo, dėl to nekentė 
manęs, — tačiau Vero nesiskundė, bet gyrėsi. 

Galbūt ne šiaip sau. Juk šešerius metus ji buvo uždaryta kamba- 
ryje visiškai viena, neskaitant besilankančios mokytojos. 

— Kas tos kitos? — paklausiu aš, nes mano atminties glūdumoje 
vėl kažkas sujuda. Tačiau šį kartą aš nenusisuku. Žengiu arčiau. 

— Tu žinai. Tu žinai, tu žinai. Mes esame šeima. Beprotiška ir 
iškrypėliška šeima, kurią subūrė beprotiškiausia ir iškrypėliškiausia 
motina — pati madam Sad. 

Akimirką atrodo, kad galiu viską įsivaizduoti. Šeimyninius pie- 
tus. Mes visos sėdime prie oficialiai padengto stalo. Tačiau madam 
Sad šeimyną sudaro tik mergaitės — ar tikrai? — iš viso esame ke- 
turios. Dvi jaunesnės ir dvi vyresnės. Mudvi su Čelse esame jaunylės 

ir sėdime ilgo stalo gale. Iš ten stebime besikuždančias vyresniąsias 
skrupulingai nupudruotais veidais ir supurentais plaukais. Kartkartė- 
mis, beveik vienodu metu, jų veidai atsisuka į mus. Jie rūstūs ir visa- 
žiniai. Mes greitai nusigręžiame. Mes jų bijome. Jos yra mūsų ateitis, 
ir mes tai Žinome. 

Vero sušnibžda man į ausį: 

— Ištrūkti iš lėlių namų neįmanoma. Gali pasprukti tik miręs, 
miręs, miręs. 

Tačiau čia slypi dar kažkas, ko turėčiau nusitverti ir patyrinėti 
atidžiau. 

Išgirstu save tariant: 

— Tačiau tu nepasilikai bokšto miegamajame. 

Vero atšoka. Nuo jos kaukolės nukrinta dar keli kuokštai plau- 
kų. Ir kelios veido atraižos. 

— Už mane jaunesnių ir gražesnių nėra, — knirkteli ji. 

— Tu persikėlei gyventi į kambarį su Čelse. 

— Ji pavydi. Niekas niekada jos nemylėjo. Netgi tu. Niekas ne- 
nori ja būti, netgi tu! 

— Tačiau ji... 

Aš sudvejoju, tačiau žodžiai išsiveržia patys. Nežinau, ar sakau 
tiesą, bet jaučiu nenumaldomą norą kalbėti: 

— Čelsė mylėjo tave. Iš pradžių ji pavydėjo. Ne, ji bijojo. Tačiau 
galiausiai ji tave labai pamilo. Kai apsigyvenai kambaryje drauge su 
ja, ji pirmą kartą pasijuto nebe vieniša. 

Vero į mane nebežiūri. Ji sukdamasi tolsta nuo manęs. Pusiau 
mėsa, pusiau kaulai. Pusiau mergaitė, pusiau vaiduoklis. 

Dabar suprantu, kad ji šoka ant kilimo. Lyg provokuodama 
mane į jį pažvelgti. 

Lauke girdėti artėjančios žoliapjovės burzgimas. Taip siaubin- 
gai noriu prieiti prie lango. Nebenoriu būti įkalinta šiame kambaryje 
su Vero. Noriu pažvelgti į plačią besidriekiančią pievą. Noriu pajusti 
saulės šilumą savo veidu. Noriu išvysti jį. 

Tačiau aš nejudu. Stoviu kur stovėjusi, stebiu Vero ir staiga su- 

prantu, kad rankoje ji laiko adatą. Man bestebint, ant vidinės jos ran- 
kos pusės ima ryškėti dūrių žymės. Tokios pačios, kaip ant kitų dviejų 
merginų rankų. Merginų, kurios yra mūsų ateitis. Nes iš pradžių ma- 
dam Sad pasiūlo nuostabų kambarį, stogą virš galvos. Tačiau laikui 
bėgant to ima nebepakakti. Prireikia rimtesnės paskatos, verčiančios 
merginas dirbti. 

Kuri jas paverčia priklausomomis. 

Vero sugauna mano žvilgsnį. Ji dar garsiau kvatojasi, dar pasiu- 
tėliškiau sukasi. 

— Prašau, — bandau jai pasakyti. — Tu dėl to nekalta. Dėl visų 
tų įvykių, dėl savo veiksmų. Tau nereikėjo tiek kęsti, nereikėjo... 

— Trokšti skraidyti? 

Daugiau nebegaliu su ja kalbėtis. Jos veido išraiška... 

Mane vėl persmelkia baimė. Dar nesu taip bijojusi, jaučiu, kaip 
pirštai sminga į matraco kampą. Nenoriu čia būti. Nenoriu su ja kal- 
bėti, nenoriu daugiau nieko prisiminti. 

Tačiau vis tiek neišeinu. Procesas pajudėjo. Dabar jau per vėlu 
gręžiotis atgal. 

— Iš lėlių namų gali ištrūkti tik vienu būdu, — klykia ji, besi- 
sukdama ant kilimo, šokdama ant kilimo, trypdama ant kilimo pirštų 
galiukais. — Miręs, miręs, miręs! 

— Bet aš nenumiriau, — paprieštarauju. 

Ji taip staigiai sustoja, kad oda atsiplėšia nuo jos kūno. Ji stovi 
priešais mane — baltų kaulų skeletas, besididžiuojantis savo irimu. 

Jos veidas vėl pasipūtėliškas: 

— Tad kaip tu ištrūkai? O gal visgi tau nepavyko? 

Ir vėl ima pirštų galiukais tipenti ant siaubingo, šlykštaus, pū- 
vančio, tamsiai mėlyno kilimo. Ir aš suvirpu. 


Prabundu nuo šviežiai nupjautos žolės kvapo. Sekundę jaučiuo- 
si visiškai suglumusi. Tomas, iškart pamanau. Tikriausiai jis lauke, 
pjauna žolę. Tačiau tada išryškėja lubos bei ant sienos kabantis pa- 

veikslas su briedžiu. Suvokiu, kad pirštais čiuopiu savo mėgstamiau- 
sią skiautinį, tačiau po galva pajuntu nepažįstamą pagalvę. 

Viešbučio kambarys, dabar suprantu. Dar kelis kartus sumirk- 
siu, bet žolės kvapas nedingsta. Atsisėdu ir pamatau Tesą Leoni, sė- 
dinčią krėsle ir įdėmiai stebinčią mane. 

— Apie ką dabar galvojate? — paklausia ji manęs. 

Atsakau negalvodama: 

— Tomas. 

— Pirmas dalykas, kuriuo jis patraukė jūsų dėmesį. 

— Jo akys. Jos geros. 

— Apibūdinkite jį. 

— Aukštas. Išstypęs. Vien rankos ir kojos, ir tamsūs, amžinai 
susitaršę plaukai. Jo rankos didelės, su nuospaudomis, darbščios. Jau 

— Pirmieji jo jums ištarti žodžiai. 

— Jokių. Jis žiūrėjo į mane. Aš nenorėjau, kad jis mane paste- 
bėtų. Tačiau kartkartėmis pakėlusi akis pamatydavau, kad jis atidžiai 
žiūri į mane. Jis nusišypsodavo. Ir aš pajusdavau... šilumą. Lyg ilgą 
laiką būčiau šalusi. Tačiau visada nukreipdavau akis. Kol nepakliu- 
vom į bėdą. 

— Nike, kur jūs esate? 

Tačiau dabar esu pabudusi ir pakankamai sąmoninga, kad ne- 
užkibčiau ant šio kabliuko. Nes atsakymas būtų ne Naujasis Orleanas. 
Kitur ir anksčiau — man pačiai šis prisiminimas kol kas dar nėra pa- 
kankamai ryškus. Manau, pirmiausia man reikia išsiaiškinti rūpimus 
dalykus pačiai. Tada ir tik tada — galbūt tada? — pasidalysiu jais su 
kitais. 

Tačiau Vero sakė tiesą: negaliu pasitikėti niekuo, netgi farais. Jei 
jie tokie šaunūs, kur buvo prieš trisdešimtį metų? 

— Nupirkote žvakę, — pagaliau ištariu, aptikusi kvapo šaltinį. 

Kambario kampe ant apskrito staliuko linksmai dega storas 
stiklainėlis, pripildytas žalio vaško. 

— Žvakių gamintojas „Yankee“, — praneša ji man. — Jie turi 

visų įmanomų aromatų. Taip pat nupirkau jums maisto. Bei kitų 
reikmenų. 

Iš pradžių ji man leidžia pavalgyti. Graikiškos salotos su ant 
grotelių kepta vištiena. Kol nepradėjau ryti, net nesuvokiau, jog esu 
išbadėjusi kaip vilkas. Ji man atnešė ir naujų drabužių: didelį tamsiai 
mėlyną džemperį, tamsią beisbolo kepuraitę, akinius nuo saulės. To- 
kios aprangos paskirtis užmaskuoti, o ne papuošti žmogų. Galiausiai 
yra dar ir didelis eskizų bloknotas bei pieštukų ir pastelių dėžutės. 

Tesa išdėsto veiksmų planą, o kambarį pamažu užtvindo šviežiai 
pjautos žolės aromatas. 

— Noriu, kad pabandytumėte piešti. Namą, kambarį, kiemą, 
žmones, vietas, daiktus. Bet ką, kas tik šauna į galvą. Tiesiog užsimer- 
kite, susitelkite į kvapą ir imkitės eskizuoti. 

— Norite sužinoti, ar lėlių namai yra tikri, — pasakau jai. 

— Noriu, kad patvirtintumėte jų tikrumą. Kol kas esate moteris 
su įsivaizduojamų draugų ir kelių smegenų traumų istorija. Jei tyri- 
mas pajudės iš vietos, mums prireiks smulkmenų. Jums teks lankytis 
vietose, į kurias savo noru neitumėte, Nike. Tai vienintelis kelias. 

Aš suprantu. Net pajuntu intrigą. Kalbėti apie praeitį sunku. 
Mane vargina ir sekina bandymas susitelkti į savo prisiminimus ir 
užfiksuoti juos žodžiais. Tačiau aš esu menininkė. Moku piešti. Ir gal- 
būt paišymas suveiks taip pat kaip motorinė atmintis: tereikia leisti 
rankai judėti popieriumi... 

Atsiverčiu bloknotą. Išsirenku tamsiai pilką pieštuką. Imuosi 
darbo. 

Užsimerkiu. Tesos tiesa: tai kur kas paprasčiau. Giliai įkvepiu, 
įtraukdama pilnus plaučius, pilną pilvą žolės kvapo. Pajuntu saulę — 
išorinio pasaulio pažadą. Pajuntu mažos, ilgai kalintos mergaitės il- 
gesį. 

Ranka ima judėti lapu. 

Kartkartėmis Tesa užduoda man kokį klausimą. Ji paliko mane 
ramybėje ir atsisėdo prie stalo, kitame kambario gale. Girdžiu, kaip 
tarška jos klaviatūra, kaip nenuilstamai dirba pirštai. Tačiau ji pa- 

skendusi savo pasaulyje, kaip ir aš, tad netgi jos klausimai persismel- 
kia į man prieš akis ryškėjančius piešinius. 

— Kokie tų mergaičių vardai? 

— Vero, Čelsė, Sisi, Renita. 

— Kokio jos amžiaus? 

— Sisi ir Renita yra vyresnės. Pirmosios madam mergaitės. Jos 
mus gąsdina. 

— Kodėl? 

— Jos... šaltos. Žino tai, ko net mes dar nežinome. Madam 
šiurkščiai su jomis elgiasi. Greitai jos taps per senos lėlių namams, ir 
visi tai supranta. 

— Arjūs su jomis kalbatės? 

— Niekada. 

— O su kuo kalbatės? 

— Vero pasakoja istorijas. Apie gyvenimą prieš tai. Kai ji buvo 
maža mergaitė ir ją kažkas mylėjo. Čelsė klausosi. Jos sutupia ant su- 
stumtų lovų. Šnabždėdamosi jos svajoja apie išganingąją dieną. Kitas 
vietas. Už šių sienų. Tada ateina naktis. Madam atrakina duris. Ir vėl 
laikas. 

Paišau kambarį. Ne ankštąjį miegamąjį, bet svetainę. Su mar- 
muriniu židiniu ir žalvarinėmis sieninėmis žvakidėmis. Kambarį, 
kuris kadaise buvo didingas. Tačiau dabar jis nutriušęs, kampai ap- 
sitrynę. Kaip ir madam. Kadaise ji buvo graži, o dabar gyva tik pra- 
eities šmėklomis. 

Tada imu piešti ją, ranka trūkčioja ties jos žiauriu burnos linkiu, 
ryškiomis raukšlėmis akių kampučiuose. Nesusivaldau ir sudrebu. 

— Kuo ji vardu? — paklausia manęs Tesa. 

— Madam. 

— Ar kas nors į ją kreipiasi kitaip? 

— Bet koks kitas kreipinys reiškia nepagarbą. Privalome ją gerb- 
ti, — patylėjusi priduriu. — Ji nori, kad mes ją mylėtume. Galbūt šir- 
dies gilumoje ji netgi trokšta, kad iš tiesų būtume jos dukterys, kad 

būtume didelė laiminga šeima. Tačiau, nesulaukdama iš mūsų meilės, 
ji nusprendžia pavergti mus baime. 

— Ar namas priklauso jai? 

— Taip, paveldimas kelias kartas iš eilės. Mums pasisekė, kad ji 
leidžia čia gyventi. 

— Tikriausiai taip pat turite būti dėkingos už savo drabužius ir 
maistą ant stalo? — griežtai paklausia Tesa. 

— Bejos mes nieko neturėtume, — atsakau paprastai. — Be jos 
mes būtume niekas. 

Tada pereinu prie pietų stalo. Tai didžiulis stačiakampis, už ku- 
rio gali susėsti šešiolika svečių. Viduryje kabo įmantrus krištolinis 
sietynas, sienas puošia pablukę sodriai raudoni gėlėti apmušalai. 

— Kas gamina, kas užsiima namų ruoša? — paklausia Tesa. 

— Ji rūpinasi mumis, mes rūpinamės ja. 

— O naktimis, kai... atvyksta svečiai. 

— Vyksta vakarėliai. Ji šeimininkė. Mes esame jos dukros. Tu- 
rime pasirūpinti svečiais. Palaikyti pokalbį, patenkinti kiekvieną jų 
poreikį. 

Išeinu iš valgomojo. Namą juosianti veranda, kur gauname pa- 
sėdėti už gerą elgesį. Skliautuotas vestibiulis, kuriame stovėdamos 
turėdavome pasveikinti kiekvieną naujai atvykusį svečią. Bokšto mie- 
gamasis su ant sienos ištapyta rože. Kur viskas prasidėjo. Ir kur viskas 
baigėsi. 

Kur mudvi su Vero vis dar sėdime ir gurkšnojame arbatą iš puo- 
delių. 

Beliko vienas kambarys. Aš jį puikiai pažįstu: dvi sustumtos l0- 
vos, siauras langelis sienoje. Kur Vero ir Čelsė praleido paskutiniuo- 
sius savo metus, drauge tamsoje šnabždėdamos istorijas. 

Mažas, atkampus, neturėtų būti vargo jį nupaišyti. Tačiau mano 
ranka vis atitrūksta nuo popieriaus. 

Vero pina mano plaukus, jos oda krinta gabalais. 

Vero šoka ant siaubingo nuspurusio mėlyno kilimo. 

Mano ranka dreba. Negaliu pieštuko galu prisiliesti prie popie- 

riaus. Bandau susikaupti, priversti pirštus dirbti. Mano ranka dar la- 
biau sudreba. 

Suvokiu, kad Tesa mane stebi, ir dėl to man tik dar sunkiau. 

— Nike, — tyliai paklausia jis, — ar jūs pati, ar Tomas sugalvojo 
grįžti į Naująjį Hampšyrą? 

Neatsakau į jos klausimą. Mano dėmesį prikausto virpanti ran- 
ka. Suskamba jos mobilusis telefonas. Tesa dirsteli į ekraną, atsiprašo 
ir išeina iš kambario į koridorių. 

Manau, kad likus vienai man pavyks. Nupaišyti kilimą. Papras- 
čiausiai nupaišyti kilimą. 

Tačiau aš negaliu. 

Ranka vėl ima judėti, bet ji piešia nebe kambarį. Veidą. Tokį pat 
pažįstamą kaip mano pačios. Tamsiomis, giliomis akimis. Apie lūpų 
kampučius susimetusios raukšlės. Tamsūs plaukai, susišiaušę virš 
kaktos. 

Tačiau šis Tomas jaunesnis už maniškį. Jo veide mažiau raukšlių, 
tankesni plaukai. Jo žandikaulis dar nevisiškai išsivystęs, veidas atro- 
do ne toks aštrus, vaikiškesnis. Vilčių kupinas paauglys, dar ne visai 
atradęs save. 

Tačiau jo šypsena neatrodo miela. Jis neflirtuoja žvilgsniu. Ne- 
merkia man gudriai akies. 

Mano pirštai vėl sujuda. Jo antakis aptaškytas purvu. Šviežiai iš- 
raustos žemės kvapas, kapo jausmas. O galbūt jo skruostas perbrauk- 
tas suodžiais. Dūmų kvapas, liepsnos liežuviai. 

Neatpažįstu šio Tomo. Tokia veido išraiška. Niūri, siaubinga. 

Ką jis padarė, automatiškai pagalvoju. Ir ką dar ketina padaryti... 

Numetu pieštuką. Čiumpu popieriaus lapą. Staigiai, kol nepersi- 
galvojau, išplėšiu jį iš bloknoto. 

Vis dar girdžiu koridoriuje kalbančios Tesos balsą. Nubėgu prie 
viešbučio lovos, pakeliu matracą ir pakišu po juo eskizą, kad niekas 
jo nepamatytų. 

Mano širdis vis dar siaubingai daužosi. Vos galiu išsėdėti. Galva 
pulsuoja. Tomas, jaunasis Tomas, tikrai nėra kilęs iš Naujojo Orleano. 

Mano galvos glūdumoje Vero nusikvatoja. O gal tyčiojasi. Kaip, 
būdama tokia protinga, gali būti tokia kvaila? 

Tada: Bėk, mažyte, bėk. 

Tačiau negaliu bėgti. Neturiu kur. Beliko patys baisiausi prisimi- 
nimai. Nauji pavojai, su kuriais privalėsiu susidurti. 

Privalau susikaupti. Žolės kvapas. Vėl bandau sugrįžti prie pieši- 
mo, atrasti savo centrą. Tačiau nepavyksta. 

Mano galvoje sukasi Vero. Šoka ant to siaubingo kilimo, o jos 
plaukai ir mėsa skraido į šalis. 

Priėjau ribą, staiga suvokiu. Dar nebuvau taip giliai nusileidusi į 
savo prisiminimus. Galbūt dabar atsidūriau prie pat uždarytos dėžės. 
Telieka tik pasilenkti, nuplėšti ženklą „Nelįsti“ ir trūktelėti dangtį... 

Atsiveria durys. Į kambarį įeina Tesa. Jos veidas rimtas, ir mane 
iškart apima bloga nuojauta. 

— Skambino Vajatas. Turime sugrįžti į šerifo biurą. Jie surado 
Tomo automobilį. Nike, jums teks rimtai pasiaiškinti. 


20 skyrius 


Vajatas nusprendė neskubėti. Jau kuris laikas viskas judėjo per 
daug greitai. Jam reikėjo pasivyti. Jo pareigūnai buvo pasirengę rea- 
guoti. O dabar, kai teliko dvylika valandų, per kurias reikėjo išpešti 
iš dviem nusikaltimais įtariamos moters visą reikalingą informaciją, 
Vajatas nusprendė sulėtinti tempą. Sudėlioti taškus ant i. 

Būsimai apklausai jis užsigrobė susirinkimų salę. Jiedu su Kevi- 
nu ant sienos pakabino Šiaurės apygardos žemėlapį. Ant jo atitinka- 
mose vietose prilipdė išdidintas nuotraukas, vaizduojančias gėrimų 
parduotuvę, degalinę, Marlenos Bilek namų fasadą bei avariją. Jis tu- 
rėjo ir odometro duomenis. O svarbiausia, ant stalo išdėliojo neseniai 
pirktą sulankstomąjį kastuvą ir porą kruvinų pirštinių. 

Pirštinės pakerėjo Keviną. Jis praleido visą valandą kruopščiai 
jas atvyniodamas, stengdamasis dar labiau nepažeisti ir taip sudras- 

kytos medžiagos. Jos buvo storesnės nei įprastos latekso pirštinės, 
pranešė jis, tačiau plonesnės nei guminės sodo. Kevinas ištyrė atsar- 
giai paimtą sudžiūvusios rudos substancijos mėginėlį ir patvirtino 
savo spėjimą, jog tai — žmogaus kraujas. Dar vienas taškas ant i, dar 
vienas brūkšnelis ant t: „Nebandykite aiškinti, kad su šiomis piršti- 
nėmis laidojote Margį ar lietėte sužeistą elnią. Mes žinome, kad tai 
žmogaus kraujas, tad geriau pradėkite kalbėti.“ 

Šerifas buvo teisus — daugiau jokio taikstymosi. Vajatas norėjo 
išgirsti atsakymus, ir kuo greičiau. 

Nes jis išties paskambino į Valstybinį dingusių ir išnaudojamų 
vaikų centrą, kurio darbuotojai labai apsidžiaugė, išgirdę apie atsi- 
radusią Veroniką Selers. Taip apsidžiaugė, kad, be jokios abejonės, 
atskris į Naująjį Hampšyrą ir atims iš jų bylą. 

Jis dirstelėjo pro langą. Pamatė Tesą, įsukančią į automobilių 
aikštelę. Tada pamojo Kevinui, kad šis baigtų suktis, ir abu užsiėmė 
vietas. 

Vos Nikei Frank, arba Veronikai Selers, įžengus į kambarį, Va- 
jatui dingtelėjo, kad ji atrodo geriau nei prieš septynias valandas. Ži- 
noma, jos veidas vis dar priminė baltą drobę, sudaigstytą juodomis 
siūlėmis bei išmargintą violetinėmis mėlynėmis ir rudais įbrėžimais, 
tačiau ji buvo pakėlusi smakrą, jos akys atrodė skaidresnės. Ir tvirčiau 
stovėjo ant kojų. Atrodė kaip moteris, žinanti kryptį. Panašu, kad per 
tą laiką ji užsibrėžė sau tikslą. 

Už jos pasirodė Tesa — kaip visada uždara ir dalykiška. Nė ne- 
pažvelgusi į Vajatą, ji palydėjo Nikę iki kietos plastikinės kėdės. Ta- 
čiau atsisėdo ne šalia, o pasirinko vietą už poros kėdžių. Neutrali ša- 
lis, besistengianti išlaikyti atstumą nuo peštynių. 

Vajatas tik dabar atkreipė dėmesį, kad Tesa atsinešė eskizų 
bloknotą. Pasidėjo jį priešais save ant stalo. Ji, kaip ir Nikė, įbedė į 
Vajatą akis ir laukė. 

Seržantas krenkštelėjo, pajutęs nerimą, kuris jį piktino. 

— Dėkoju, kad atvykote, — tarė jis. Vajatas nepakilo nuo kėdės, 

nes nenorėjo įsitempti: — Kaip Tesa tikriausiai jau pranešė, norime 
jums užduoti keletą klausimų. 

— Mes taip pat buvome užsiėmusios, — ištarė Nikė. — Tesa 
sugalvojo tokį triuką su žvake. Ji paskleidžia pažįstamą kvapą, o aš 
piešiu, ką prisimenu iš lėlių namų. Prisiminiau net kokius šešis kam- 
barius... 

Vajatas iškėlė ranką: 

— Ne. 

Nikė dėbtelėjo į jį ir išsižiojo: 

— Ne? 

— Lėlių namai manęs visai nedomina. 

— Nedomina? Jums nerūpi, kas įvyko prieš trisdešimtį metų? 

— Ne. Mane domina trečiadienio naktis. Jei norite kurti isto- 
rijas apie trisdešimties metų senumo įvykius — prašau. Galite kiek 
telpa pasakoti apie visokias madam, pagrobtas mergaites ir siaubin- 
gas kambario gyventojas. To, kas buvo prieš trisdešimt metų, aš ištirti 
negaliu, Nike. Po velnių, man ima atrodyti, kad visa tai tėra dar vienas 
vėjo gaudymas laukuose, kaip kad buvo trečiadienio rytą, kai mums 
teko ieškoti Vero. Jūs turite sveikatos problemų. Mes tai žinome, bet 
vis tiek pasimovėme ant jūsų kabliuko. Tačiau daugiau to nebebus. 
Kalbėsime apie trečiadienio naktį. Apie kiekvieną jos valandą, mi- 
nutę, sekundę, ir pradėsime nuo kruvinų pirštinių, rastų džinsuose, 
kuriuos jūs dėvėjote trečiadienio naktį. Ką jūs padarėte, Nike? Ir kam 
jums prireikė kastuvo? 


Jis tikrai užklupo ją iš pasalų. Ji atrodė nuoširdžiai suglumusi: 
Nikė išsižiojo ir susičiaupė. Žuvis, mėginanti įkvėpti oro. Melagė, 
pristigusi pasiteisinimų. Vajatas nesistengė užpildyti stojusios tylos. 
Kevinas — taip pat. 

Net ir Tesa sėdėjo tylėdama. Jai jau buvo tekę dalyvauti pana- 
šiuose rodeo, ir nors buvo Nikės pasamdyta tyrėja, Tesa neturėjo tei- 
sininko statuso ir puikiai tai suprato. 

— Pirštinės? — pagaliau išlemeno Nikė. 

Vajatas pakilo. Tačiau jis nepatraukė prie pirštinių ir kastuvo — 
geriau taip staigiai nekelti sumaišties. Jis priėjo prie išdidinto Naujojo 
Hampšyro žemėlapio, kuriame jiedu su Kevinu pasistengė atkurti tre- 
čiadienio nakties maršrutą, remdamiesi pokalbiu su Marlena Bilek ir 
Nikės odometro parodymais. 

— Trečiadienio vakarą jūs nuvažiavote į Naujojo Hampšyro vals- 
tijos alkoholinių gėrimų parduotuvę. Jums paskambino iš „Nortledžo“. 
Tesa Leoni. 

Jis pažvelgė į Tesą. Ši trumpai linktelėjo. 

— Ji pranešė jums Marlenos Bilek, jūsų seniai prarastos mo- 
tinos, kurios ieškoti ir pasamdėte „Nortledžo tyrimus“, darbovietės 
duomenis. 

— Neketinau jos trikdyti, — iškart atsakė Nikė. 

Ji neatitraukė akių nuo žemėlapio. Atrodė, kad ir tai jai kelia ne- 
menką stresą. 

— Aš tik norėjau... norėjau sužinoti. 

— Iš jos jūs nusipirkote geltonąjį skiautinį, — neklausdamas iš- 
rėžė Vajatas. 

— Bėgant metams, vis įvesdavau jos vardą ir pavardę į „Google“ 
paiešką. Tačiau ji dar kartą susituokė ir pasikeitė pavardę. Tada apti- 
kau internete jos seną vestuvių nuotrauką su abiejų pavardėmis. Tad 
iš naujo į paiešką suvedžiau jos vardą su Bilek pavarde. Ir... ir radau 
ją. Naujajame Hampšyre. Ji pardavinėjo skiautinius internetu. Vieną 
iš jų aš ir nusipirkau. 

— Nikės Frank vardu? 

— Taip. 

— Neprasitarėte jai, kas esate? Neatskleidėte nė vienos asmeni- 
nės informacijos detalės? 

Nikė papurtė galvą: | 

— Net nesikalbėjau su ja. Atlikau pavedimą internetu. Per 
„PayPal“. Mes visiškai nesišnekėjome. 

— Tačiau jūs ją sekėte. 

— Tinklalapyje buvo nurodyta tik abonentinė pašto dėžutė. Ga- 
tvė nebuvo įrašyta. Nei po jos vardu. Nei po jo. Manau, kad jos vy- 
ras... juk jis yra faras, tiesa? Į pensiją išėjęs policininkas. Tikriausiai 
prižiūri jų asmeninę informaciją, pasiekiamą internetu. 

— Tad jūs pasamdėte „Nortledžą“. Su Tomo palaiminimu? 

Nikė įnirtingai papurtė galvą: 

— Ne, ne. Tikrai ne. Tai buvo mano vienos idėja. Sumokėjau 
banko čekiu ir panašiai. Nenorėjau, kad jis sužinotų. Tik ne po... 

— Po ko, Nike? 

Ji nusuko akis, nuleido galvą. 

— Man atrodo, kad jis suprato, iš kur skiautinys. Niekada jam to 
nesakiau, bet pirmą kartą paėmusi skiautinį į rankas aš verkiau — be 
galo, be krašto. Negalėjau susitvardyti. Manau, kad Tomas atspėjo, iš 
kur jį įsigijau. Ėmė su manim šiurkščiau elgtis, jam dažniau trūkdavo 
kantrybė. „Nejaugi mes nesame laimingi? — vis klausdavo jis. — Juk 
turime vienas kitą, nejaugi to negana?“ Nenorėjau jo skaudinti. Ne- 
norėjau jo liūdinti po visko, ką dėl manęs padarė... Tačiau, ne, — ji 
lėtai pakėlė galvą, — to negana. Mane vis dar apima liūdesys be jokios 
aiškios priežasties. 

— Trečiadienio naktį jūs išsirengėte ieškoti Marlenos Bilek, — 
tvirtai ištarė Vajatas. 

— Taip. 

— Nuvažiavote į gėrimų parduotuvę, — bedė jis pirštu į žemėla- 
pį. — Įėjote į vidų, tikėdamasi ją išvysti. 

— Aš ją atpažinau. Netgi iš nugaros. Tada mane apėmė panika. 
Aš ją pamačiau, bet nebuvau pasirengusi pati jai pasirodyti. O jei ji 
manęs nebeprisimins? Dar blogiau, o jei ji manęs nebenorės? Kokia 
dukra, praėjus trisdešimčiai metų, lyg niekur nieko prisikelia iš mi- 
rusiųjų? 

— Nusipirkote butelį „Glenlivet“. 

Nikė nenusigręžė. Tik žiūrėdama į akis liūdnai linktelėjo. 

— Ir po to ją nusekėte, — Vajatas sugrįžo prie žemėlapio. — 
Šiandien po pietų kalbėjausi su Marlena Bilek... 

— Papasakojote jai apie mane? 

— Šiandien popiet kalbėjausi su ponia Bilek, — atžariai tęsė 
jis, — norėdamas sužinoti jos įprastą maršrutą namo. Tai šešiasde- 
šimt penkių kilometrų atstumas, besidriekiantis šalutiniais keliukais, 
vedančiais čia, čia ir čia, — jis pirštu vedė nubrėžtą raudoną liniją, — 
kuriuo galiausiai ji pasiekia savo namus. 

Jis pabaksnojo išdidintą Bilek priekinės verandos nuotrauką. 
Fotografuota buvo dieną, ne naktį, kai pastatą matė Nikė, bet vaizdas 
buvo panašus. 

Ji nenuleido akių nuo geltonojo namuko. Lyg būtų norėjusi jį 
susiurbti. 

— Ar pasakojote jai apie mane? — sukuždėjo Nikė. — Kad aš 
esu Vero. Ką... ką ji pasakė? 

— Manau, kad apie tai pranešti turėčiau ne aš, — Vajatas įdė- 
miai į ją pasižiūrėjo. 

Ji negalėjo atremti jo žvilgsnio. 

— Pasak ponios Bilek, — tęsė Vajatas, — tą vakarą jos dukra taip 
pat buvo namuose. Šešiolikmetė Hana Vei. Nieko neprimena? 

— Vero, — sušnabždėjo ji. 

— Ką jūs padarėte, Nike? 

Atrodo, jo rūstus klausimas užklupo ją iš netyčių. 

— Ką? 

— Ką jūs padarėte? Pusę nakties nemiegojote. Gėrėte, vairavote 
automobilį. Ir priartėjusi prie vieno gražaus namuko pro langą pama- 
tote ją — savo seniai prarastą tapatybę. Vero. Ką darote tada? 

Nikė atsilošė, stumdama stalą rankomis. 

— Padariau? Nieko nedariau. Nemanau. Nejaugi būčiau galė- 
jusi? 

Jis mikliai prišoko prie stalo. 

— Papasakokite apie sulankstomąjį kastuvą, Nike. Papasakokite 
apie pirštines. Išterliotas krauju. Žmogaus krauju. Mes tai žinome — 
jau ištyrėme. Esate girta, viena ir ką tik išsiaiškinote, kad seniai pra- 
rasta motina toli gražu jūsų negedėjo. Ji netgi ištekėjo dar kartą ir su- 

silaukė dar vieno vaiko — Vero numeris du. Jūsų motinos gyvenimas 
nesustojo vietoje. Ir ji visiškai jūsų nesiilgi. 

— Jūs to nežinote. Kaip galite žinoti? 

— Jūs ją persekiojate. 

— Tiesiog norėjau ją pamatyti. Sužinoti, kaip jai sekasi... 

— Negalėjote paskambinti? Negalėjote parašyti laiško? Labas, 
mama, man pagaliau pavyko ištrūkti iš baisiosios madam vergijos. Tai 
įvyko prieš dvidešimt dvejus metus, tačiau juk geriau susisiekti vėliau 
nei niekada. Gal kada nori susitikti pietų? 

— Viskas visai ne taip, — netvirtai paprieštaravo Nikė. 

— O kaip? Tiesiog esate susipainiojusi girta moteris sutrenkta 
galva, sekanti mašina savo motiną? Papasakokite apie kastuvą. Jei ke- 
tinote tik sužinoti, kaip ji laikosi, kam jums prireikė kastuvo? Papasa- 
kokite apie pirštines. Jeigu tik sekėte jai iš paskos, kodėl jos kruvinos? 
Ką padarėte trečiadienio naktį? Nagi, Nike. Pavargau nuo jūsų melų 
ir istorijų. Ką padarėte trečiadienio naktį?! 

— Paskambinau Tomui, — žodžiai išsprūdo patys. Net Nikė su- 
mirksėjo, lyg pati būtų nustebusi. 

—'"Paskambinote savo vyrui? 

— Iš taksofono. Verkiau, mane buvo apėmusi isterija. Ką tik 
mačiau Vero. Ji buvo mirusi, tačiau gyva. Neišmaniau, ko griebtis. Ir 
man taip skaudėjo galvą. Žinau, kad man nebuvo galima gerti. Žinau, 
kad man nebuvo galima vairuoti. Ir žinojau, kad Tomas supyks, nes 
jis manęs prašė, maldavo viską pamiršti ir leisti tekėti sava vaga. „Mes 
galime būti laimingi, — sakydavo jis. — Kadaise buvome laimingi — 
žinau, kad ir vėl galime tokie būti.“ 

— Tačiau aš nemanau, kad sugebėsiu pakelti šį liūdesį. Man rei- 
kia pasikeisti. O pasikeitimui būtini atsakymai. Kodėl lapkritis toks 
slegiantis? Kodėl leidžiu popietes, kalbėdamasis su mergaitės vaiduo- 
kliu savo galvoje? Tomas moka gyventi. O aš... ne. Tad paprašiau per- 
sikelti čia... 

— Tai jūs paprašėte, — staiga įsiterpė Vajatas. 

— Taip. 

— Tomas neprieštaravo. 

— Jis siūlė Vermontą. Tačiau aš nenusileidau ir galiausiai jis pa- 
lūžo. O atsidūrusi čia... pasijutau arčiau jos. Marlenos pašto dėžutės 
numeris priklausė Naujajam Hampšyrui. Atsidūrėme toje pačioje 
valstijoje. Tačiau to nepakako. Norėjau ją pamatyti, tiesiog... pažiūrė- 
ti. Todėl pasisamdžiau „Nortledžą“. O trečiadienio naktį... 

Nikė nutilo. 

— Pažvelgiau pro langą, pamačiau Vero. Mano galva sprogo. 
Tiek daug ryškios šviesos. Liepsnų. Aplinkui visur regėjau liepsnas. 
Vero mokėsi skraidyti. Norėjau įbėgti į namą. Taip troškau ją apkabin- 
ti. Be galo kartoti, kad atsiprašau. Tegu ji nejaučia man neapykantos. 
Aš nenorėjau... Tačiau ji juk nebuvo Vero, tiesa? Ji negalėjo būti Vero. 
Taip verkiau, kad nieko daugiau nebesugebėjau. Nebuvo mobiliojo 
ryšio, tad susiradau taksofoną ir paskambinau Tomui. 

— Ir jis pas jus atvažiavo. 

— Jis nurodė, kur susitiksime. Iškart už degalinės. Už kelio. Ten 
turėjau pasistatyti mašiną. 

— Nuvykote susitikti su savo vyru. Ar pirštines mūvėjote jūs, 
Nike? 

Ji papurtė galvą: 

— Ne, aš vairavau, stengiausi susitelkti. Mano galva, alkoholis. 
Turėjau susikoncentruoti, kad nenusukčiau iš kelio. 

— Kai atvykote į nurodytą vietą, jūsų jau laukė Tomas. Ar jis 
turėjo kastuvą? | 

Nikė užsimerkė, tikriausiai mėgindama atsiminti. 

— Ne. 

— Muūvėjo pirštines? 

— Jis... padavė pirštines man. Liepė jas užsimauti. „Ar tu pasiti- 
ki manimi? — paklausė jis. — Ar tu pasitiki manimi?“ 

Nikė atsimerkė. Pakėlė akis į Vajatą: 

— Ir aš atsakiau „Taip“. 

— Ir kas buvo tada? 

— Tada... jis... jis dingo. O aš skridau oru. Ir dar kartą miriau. 
Moteris, du kartus prisikėlusi iš mirusiųjų. 


Vajatas neatstojo. Jis atsivedė ją prie pirštinių, privertė apžiūrėti 
kastuvą. Ir vėl pažvelgti į tos nakties sustojimų nuotraukas. 

— Arji... ar jai viskas gerai? — paklausė ji, žiūrėdama į Hanos 
Vei Bilek nuotrauką — ši mergina ilgais tamsiais plaukais ir šviesiai 
mėlynomis akimis galėjo laisvai būti jaunesnė Nikės sesuo. — Juk 
joms nieko neatsitiko, tiesa? Nes juk pirštinės kruvinos. Tačiau aš ži- 
nau, kad nieko nepadariau. O Tomas... jis negalėtų. Nesugebėtų nieko 
padaryti. Tiesa? 

— Panašu, kad dvejojate. 

— Jis yra geras žmogus, — pasakė ji greičiau automatiškai nei 
įtikinamai. 

— Kur jis, Nike? 

— Nežinau. 

— Arjis jus myli? 

— Jis niekada nėra manęs palikęs. 

— Net ir dabar? Sudegino jūsų namus ir dingo it į vandenį. 

Ji sudvejojo. Vajatas iškart suprato, ko ji negali pasakyti. Tomas 
niekur nedingo. Bent jau Nikė taip nemanė. Net ir šiuo metu jis buvo 
kažkur netoliese, kažkur greta, ir laukė jos. Toks stiprus buvo jųdviejų 
ryšys. 

Vyras, kuris greičiausiai inscenizavo jos avariją ir sudegino jų 
namus. Tačiau širdies gilumoje Nikė žinojo, kad jis ją myli. 

Būna ir tokių santykių, pamanė Vajatas. Farai nuolatos su tokiais 
susidurdavo. Tačiau kažkas jam visgi nedavė ramybės. 

Jis vertė ją vis iš naujo ir iš naujo prisiminti lemtingąją naktį, 
tačiau jam niekaip nepavyko jos perlaužti. Ji mūvėjo pirštines. Galbūt 
tai buvo jos pačios kraujas nuo patirtos avarijos — juk visur buvo pil- 
na stiklo šukių, dėl to iš pirštinių ir liko skutai. Ji miglotai prisiminė, 
kad nusimovė pirštines ir susigrūdo jas į galines kelnių kišenes. Jas 

mūvėti buvo neįprasta, o teršti mašinoje ji nenorėjo. Kastuvas jai taip 
pat buvo paslaptis. Ji nežinojo, kam Tomas buvo jį pasiėmęs. 

Ir, taip, ji sekė Marleną Bilek. Norėjo su ja pasikalbėti, bet drą- 
sa išgaravo. Noras pasikeisti neprilygo pasikeitimui. Noras prisiminti 
savo praeitį dar nereiškė, kad užteks jėgų akistatai su ja. 

Galiausiai Kevinas ją palydėjo paimti pirštų atspaudų. Nors iš 
principo jie turėjo Veronikos Selers pirštų atspaudus jos byloje, jie 
buvo trisdešimties metų senumo. Vajatui, o ką jau kalbėti apie įrody- 
mų tyrėjus, labiau patiktų dirbti su šviežesniais ir ryškesniais atspau- 
dais, nes juos teks lyginti su paimtaisiais nuo kastuvo, pirštinių ir taip 
toliau. 

Kai Kevinas su Nike išėjo, Vajatas su Tesa atsikvėpė. Jis prisitrau- 
kė kėdę prie jos ir persibraukė ranka savo susitaršiusius plaukus. Die- 
ve, jam būtų tikrai ne pro šalį palįsti po dušu. Be abejo, ir snūstelėti. 

— Kiek nors miegojai? — pasiteiravo ji. 

— Ne daugiau nei tu. 

— Tada turėtum būti labai pavargęs. 

Jis nusivaipė. 

— Atleisk, kad teko savaitgalį atitraukti tave nuo Sofi. 

— Ne pirmas kartas. Užsiminiau jai apie šuniuką. Manau, kad 
užsitarnavai iš jos išgirsti „labas“. 

— Galėsiu dalyvauti renkantis šuniuką? 

— Tikiuosi. 

Ji švelniai šypsojosi, kalbėjo malonius žodžius. Tačiau jį ir vėl 
apėmė tas jausmas. Kad kažkas ne taip. Šešėlis jos akyse, kuris netiko 
prie lūpų išlinkimo. O galbūt jis tiesiog buvo per daug pavargęs. Arba 
tai buvo viena iš problemų, kai susitikinėji su tokia moterimi kaip 
Tesa. Ji visada išliks jam šiek tiek paslaptinga. 

— Ar Sofi gerai sekasi? — paklausė jis. 

— Kiek žinau, taip. 

— Tiesiog... tu atrodai, — jis nežinojo, kaip tiksliai tai įvardy- 
ti, — susirūpinusi. 

— Didi Voren per pietus man papasakojo kai ką įdomaus, — 

galiausiai ištarė Tesa, nukreipusi žvilgsnį į eskizų bloknotą. — Vis dar 
bandau suvirškinti informaciją. 

— Įdomaus gerąja ar blogąja prasme? 

— Vis dar bandau suvirškinti informaciją. Vajatai, juk žinai, kad 
nesu tobula, tiesa? 

— Niekada nebūčiau taip pasakęs. 

— Prieš trejus metus... kai kas įvyko. Nesakyčiau, kad to gai- 
liuosi. 

— Sutikęs Sofi supratau, kad tikrai nėra ko gailėtis. 

Jis nutilo. 

— Tesa, ar tau gresia nemalonumai? Nes juk žinai, kad aš noriu 
tau padėti, tiesa? Bet ką, ko tau reikia... 

Ji vėl šyptelėjo, bet ta šypsena neišsklaidė akis apniaukusio še- 
šėlio. 

— Neskubėkime užbėgti įvykiams už akių. Kol kas aš tik išgir- 
dau įdomių naujienų... 

Jis ją nutildė, paėmė už rankos, nes tai buvo mažiausia, ką galėjo 
padaryti. Ją toks prisilietimas pribloškė, bet rankos ji neištraukė. 

— Tesa, aš noriu tau padėti. Visiškai, absoliučiai, visu šimtu pro- 
centų. Žinau, kad tu turi praeitį, bet aš asmeniškai esu labiau suinte- 
resuotas mūsų ateitimi. 

Galbūt tai tebuvo jo vaizduotė, bet Vajatui vienu metu pasirodė, 
kad jos akyse suspindo ašaros. 

— Didi teigia, kad aš esu vienišas vilkas, — sukuždėjo ji. 

— Manau, Sofi ir ponia Enis galėtų jai paprieštarauti. 

Ji linktelėjo, bet prabilo ne iš karto. 

— Nikė trokšta laisvės, — trumpai ištarė ji. — Žinau, kad tu 
abejoji jos pasakojimais apie lėlių namus, tačiau su ja praleidau visą 
popietę ir manau, kad praeityje ji patyrė išties siaubingų dalykų. Ne 
tik jos išgyventų įvykių, bet nujaučiu... Tokioje aplinkoje neįmanoma 
išgyventi nesusitepus pačiam. 

Dabar linktelėjo Vajatas. 

— Galbūt dvidešimt dveji metai atrodo ilgas laiko tarpas. Ji tu- 

rėjo pasisakyti anksčiau, iškart susisiekti su savo motina, tačiau daro 
tai tik dabar. Galbūt tai ir yra svarbiausia? 

— Ji teigė, kad šią popietę kai ką nupaišė. 

— Pabandžiau savo atminties terapijos techniką. Štai. 

Tesa atvertė eskizų bloknotą ir ištraukė šešis didžiulius lapus. 

— Pamatysi, kad ji nebloga dailininkė, turinti akį smulkme- 
noms. 

Iš pradžių Vajatas nesuprato, į ką žiūri. Apskritas kambarys su 
ant sienos nupaišyta rože ir nėriniuose paskendusia lova. Marmurinis 
židinys ištaigingoje svetainėje. Tačiau trečiame piešinyje buvo pavaiz- 
duotas visas vaizdas: didžiuliai Viktorijos laikų rūmai su medinėmis 
čerpėmis dengtu stogu — tokiuose pastatuose turtingos devyniolikto 
amžiaus šeimos leisdavo vasaras, bėgdamos nuo miesto smarvės ir 
karščio. Namą supo nuostabi veranda, čia taip pat buvo trijų aukštų 
bokštelis ir didžiulis dešinysis sparnas, nusagstytas stoglangiais. Įspū- 
dingas namas. Prabangus namas. O dėl langus puošiančių rombo for- 
mos grotelių jį išties buvo galima palaikyti lėlių namais. 

Jis pakėlė akis nuo eskizo ir įdėmiai pažvelgė į Tesą. 

— Manai, jis tikras? 

— Manau, jai atrodo, kad jis yra tikras. 

— Nekokia pagalba. 

Ji pervertė kitą puslapį, kuriame buvo pavaizduota vyresnė mo- 
teris, susikėlusi plaukus į kuodelį, griežto veido, šaltų akių. Vajatas 
nesusitvardė. Virptelėjo. 

— Madam Sad, — paaiškino Tesa. 

— Panaši į moterį, galinčią vogti mažus vaikus, — sutiko jis. 

— Paprašiau Didi peržiūrėti senas dingusių vaikų bylas, — užsi- 
minė Tesa. — Man smalsu. Pasinaudojus šiuolaikine duomenų baze 
galbūt pavyktų nustatyti, ar prieš trisdešimtį metų Naujojoje Angli- 
joje buvo pagausėję dingusių be žinios mergaičių. Tai suteiktų Nikės 
pasakojimui svorio. 

— Tiesa. 

— Ir jei jau sutarėme daryti prielaidą, kad šis namas egzistuoja, 
atkreipkime dėmesį į foną. Į vaizdą pro bokšto miegamojo langą. 

Jis atvertė porą lapų atgal. Iš pradžių jo nepastebėjo, nes sunkiai 
sekėsi susitelkti, bet apskritajame kambaryje išties buvo keli įspūdin- 
gi langai. Nikė kruopščiai išdailino kiekvieną rombo formos ertmę. 
Staiga, už jų jis pastebėjo... kalnus. Vaizdas buvo toks pažįstamas, kad 

— Baltieji kalnai. Manai, kad tai Naujasis Hampšyras. 

Jis dirstelėjo į Tesą. 

— Tai ji paprašė čia persikelti, ne Tomas. 

— Nes čia gyvena Marlena Bilek. 

— Galbūt. Tačiau girdėjai, ką ji kalba. Ji nori sužinoti atsakymus. 
Manau, kad šią vietą ji pasirinko instinktyviai. Artėdama prie tiesos. 

— Šerifas šį rytą uždavė man gerą klausimą, — staiga tarė Vaja- 
tas. — Jei Tomas yra jo žmonai nutikusių nelaimių kaltininkas, dėl ko 
jis taip pasielgė? Vyras mėgina nužudyti žmoną tik dėl kelių priežas- 
čių. Kerštas, pinigai, galia. Kas pasikeitė jų santuokoje, praėjus dvide- 
šimt dvejiems metams? 

Jis žinojo atsakymą, bet garbė atiteko Tesai: 

— Nikė nusprendė judėti pirmyn. Jai atsibodo liūdėti. 

— Žingsnis nepriklausomybės link gali įbauginti bet kurį vyrą, 
ypač jei jis taip linkęs rūpintis savo žmona, kaip tai daro Tomas, — 
sutiko Vajatas. 

— Manęs nė kiek neįtikino jų susipažinimo Naujajame Orleane 
istorija, — pareiškė Tesa. 

— Manęs irgi. Visada atrodė kaip surepetuota. 

— Kol ji paišė, bandžiau ištraukti iš jos daugiau apie Tomą. Ma- 
nau, iš dalies jinai jį myli. Tačiau jai labiau atrodo, kad jai jo reikia. Jis 
rūpinasi ja. Spėju, tai daro savo sumetimais. Pagalvok apie jų gyveni- 
mo būdą — jie nuolatos kraustosi. Labiau panašu ne į ilgą ir laimingą 
poros gyvenimą, bet į slapstymąsi. 

Vajatas sugrįžo prie madam piešinio. 

— Jei Nikė iš tiesų buvo laikoma lėlių namuose ir Tomas buvo 

prie to kažkaip prisidėjęs, žinau mažiausiai vieną žmogų, kuris neno- 
rėtų, kad jie pasikalbėtų su policija, — jis pabaksnojo šalto žvilgsnio 
moters portretą. — Tesa, jei visa tai tiesa... kaip Nikei, Vero, pavyko 
ištrūkti? Štai kas man kelia didžiausią nerimą. Tokio lygio organiza- 
cija, tokia moteris, ji tikrai šiaip sau nepaleistų merginų. Kažkas atsi- 
tiko. Ir čia aš nekalbu apie tai, kad Vero išmoko skraidyti ir panašias 
nesąmones. 

Tesa padvejojo: 

— Aš turiu teoriją. Galbūt esu šališka, nes turiu savo... praeitį ir 
panašiai. Bet manau, kad prieš trisdešimtį metų Vero buvo pagrobta. 
Manau, ši moteris ją išties kalino savo namuose. Ir taip pat man at- 
rodo... man atrodo, kad jai pabėgti pasisekė dėl to, kad įvyko kažkas 
siaubinga. Ne. Aš įtariu, kad Vero padarė kažką siaubinga, ir dėl to 
jai pavyko ištrūkti. Ir net praėjus tiek metų, ji negali to pripažinti. 
Tačiau, — Tesa gūžtelėjo ir vėl liūdnai šyptelėjo, — praeitis yra sava- 
rankiška. Ji nori būti išgirsta. Jos valingai blokuojami prisiminimai 
nusprendė išsiveržti į laisvę. 

— Lapkritis yra pats liūdniausias mėnuo, — sumurmėjo Vaja- 
tas. — Moteris, du kartus prisikėlusi iš mirusiųjų. 

— Manau, Nikė bando viską prisiminti. Galbūt ji kažkiek net 
ir trokšta papasakoti mums, kas įvyko, pasidalyti tuo, kas slegia jai 
krūtinę. Ją tereikia stumtelėti. 

— Uždegsi dar vieną kvapnią žvakę? — kilstelėjo antakį Vajatas. 

— Ne. Manau surengti jos akistatą su mama. Pagaliau leiskime 
joms pasikalbėti. 

Vajatas apsvarstė pasiūlymą: 

— Gerai. Aš paskambinsiu Marlenai Bilek ir pranešiu jai nau- 
jienas. Ji jau spėjo susidomėti Nike. Būtų sunku įsivaizduoti, kad ji 
nenorėtų pasimatyti su savo dukra, dingusia prieš tiek metų. Tačiau, 
savaime suprantama, turime laikyti tai paslaptyje. Dievaži, mus bet 
kurią akimirką gali užpulti žiniasklaida. 

— Tiesa. 

— Tačiau tai turi įvykti šiąnakt. Ir ne tik todėl, kad ryte, pa- 

sirodžius federalams, viskas pasikeis. Tomas Frankas, padegęs savo 
namus, paspruko prieš dvidešimt keturias valandas, tačiau mes jį ap- 
tikome maždaug už šešiasdešimt penkių kilometrų. Žinai, ką man tai 
sako? 

Vajatas patylėjo. 

— Jis tebemano, kad Nikė kelia grėsmę. Ir jis dar nebaigė savo 
reikalų su ja. 


29 skyrius 


Mudvi su Vero geriame arbatą iš puodelių. Rožės krūmas ant 
sienos nuniokotas, piktai užtušuotas juodu žymikliu. Rausvi nėri- 
niai, kurie kadaise puošė lovą, dabar supjaustyti į skutus. Iš išdoroto 
matraco veržiasi poroloniniai viduriai. 

Ir aš net negaliu pažvelgti, kaip ji išdarkė Meškį Storulį. 

— Tu bijai, — visažiniškai sakau jai, nors širdis daužosi mano 
krūtinėje. 

— Atsipisk. 

Vero nepasivargino apsirengti. Ar prisidengti odos šydu. Sėdžiu 
su besišiepiančiais griaučiais, ant kurių kaukolės pritaisyti pūvančios 
mėsos ir plaukų gabalai. Kai ji geria, matau, kaip viskis nuteka jos 
trūnijančiu stuburu. 

— Ji tavo motina, — pabandau dar kartą. — Šitiek metų apie tai 
svajojai. Prisimeni? 

— Man šis kambarys patinka labiausiai, — išrėžia ji. — Labiau 
nei bet kuris kitas šio kvailo namo kambarys. Atrodo, kad jis buvo 
įrengtas princesei. Visos mergaitės svajoja tapti princesėmis. 

— Tavo mama tebemyli tave, — sakau jai. 

Ji staiga nusišypso: 

— Tu kalbi apie savo motiną? 

— Nieko tokio, — išgirstu savo balsą, kalbantį jai, man, Meškio 
Storulio likučiams. — Viskas bus gerai. 

Vero vėl nusišypso, užsiverčia dar vieną burnelę viskio. 
— Oi, Nike, — patikina ji mane. — Tu visada buvai idiotė. 


Devintą vakaro aš nebegaliu nusėdėti ant lovos. Atsistoju, imu 
sukti ratus po viešbučio kambarį. Ant kitos lovos sėdinti Tesa stengia- 
si palikti man kuo daugiau erdvės. Ji tikrina naujienų kanalus, norė- 
dama sužinoti, ar žinia jau pasklido valstybiniu mastu. Praėjus porai 
valandų po to, kai Vajatas mus staigiai išvedė pro užpakalines šerifo 
departamento duris, ėmė plūsti žurnalistai su kameromis, nes galiau- 
siai pasklido žinia apie trisdešimt metų dingusio vaiko atsiradimą. 

Kai įžengiau į posėdžių salę, vis dar negalėdama atsižiūrėti į savo 
juodai išterliotus pirštus, Vajatas numetė antrą bombą: su manimi 
nori susitikti Marlena Bilek. Nedelsiant. Šį vakarą. Jokių klausimų, 
jokių diskusijų. Jis jau viską parengė. Ir taškas. 

Aš pasikalbėsiu su savo motina. Po šitiek metų abejonių, spė- 
lionių... 

Pačiais nuošaliausiais keliukais, traukdamos kuo mažiau dėme- 
sio, mudvi su Tesa sugrįžome į viešbutį. Kai galiausiai pavyko saugiai 
įsitaisyti kambaryje, ji patarė man pavalgyti gerą vakarienę ir po to 
pailsėti. Laukė ilga naktis. 

Tesa maigo pultelį. Kol kas žinia apie netikėtą proveržį neiš- 
spręstoje trisdešimties metų senumo byloje masino tik vietinę žinias- 
klaidą. Naujienų prodiuseriai greičiausiai kol kas nesiima jokių veiks- 
mų, paaiškina man Tesa, jie laukia reikiamo patvirtinimo, interviu, 
progos nufotografuoti ir iškelti visą šią istoriją į kitą lygmenį. Kaip 
man pasisekė. 

Toliau žingsniuoju tarp lovų, mano mintys keliauja milijonu 
krypčių. 

Pagalvoju apie tą ankštą apgailėtiną butą. Apie moterį, kuri ka- 
daise dėl jos saugumo užkamšydavo Vero spintoje. Apie motiną, kuri 
nupirkdavo jai ledų, žaisdavo slėpynių ir, kai jo nebūdavo, miegodavo 
stipriai apsikabinusi savo dukrą. 

Sustojusi perbraukiu pirštais geltonąjį skiautinį, įtraukiu kvapą, 
kurio, žinau, ten nebėra, tačiau viliuosi, kad yra priešingai. 

Ir ilgiuosi Tomo. Svarstau, ką jis dabar veikia, nors dar ir ne iki 
galo suvokiu, kas įvyko trečiadienio naktį. Aš jam paskambinau. Ir jis 
atvyko, nes visada atvyksta. Dvidešimt dvejus metus jis buvo mano 
inkaras, mano uola. Net jei klykiu naktimis, iš ryto jis mane pasitinka 
su meile. Bent jau aš taip įsivaizdavau. 

O gal buvo kitaip? Nepaisydama jo kalbų apie mūsų artumą, aš 
visgi išsikėliau į svečių miegamąjį. Ar tai gali būti dar vienas įrody- 
mas, kad aš iš dalies žinau daugiau, nei esu pasiruošusi sąmoningai 
priimti? Vos prabudusi ligoninėje jaučiau jam ne meilę, bet pyktį. No- 
rėjau, kad jis dingtų, kad jo nebebūtų. Aš jį mylėjau, aš jo nekenčiau. 
Galbūt sutrenkimai gerokai supurtė mano smegenis, o gal tam tikri 
žaidimai vyko dar gerokai prieš tai. 

Kodėl aš niekad nepaskambinau savo mamai, kodėl nesusisie- 
kiau su savo šeima? Aš ištrūkau. Kažkaip, kažkokiu būdu... 

Vero išmoko skraidyti. 

Tačiau aš negrįžau namo. Pasilikau su Tomu. Visada su Tomu. 

Ar tu manimi pasitiki? Paklausė jis manęs trečiadienio naktį, 
tiesdamas porą pirštinių. 

Tačiau kam man reikalingos pirštinės? Ir kodėl aš atsakiau 
„taip ? 

Aš pykstu ant jo, pagalvojau. Kad padegė mūsų namus, kad din- 
go vidury nakties, kad paliko mane su tiek neatsakytų klausimų. 

„Bėk“, — mano galvos gilumoje sako Vero. Ir aš suprantu, kad ji 
kalba ne apie artėjantį susitikimą su mano motina. Ji kalba apie Tomą. 

Penkiolika po dešimtos. Nepakeliamą tylą nutraukia mašinos 
variklio garsas. Pašoku nuo lovos, nuseku privažiuojančio automobi- 
lio burzgimą, padangų girgždėjimą, įsukus į aikštelę. Aš instinktyviai 
patraukiu prie durų. Tesa griežtai į mane pasižiūri ir liepia atsisės- 
ti. Pastebėjau, kaip jos ranka prigludo prie šono, lyg siektų ginklo, ir 
įtampa pasiekė aukščiausią tašką. 

Nubėgu į vonią išsivemti. Sugrįžusi į koridorių išgirstu balsus, 

tuoj pat pasigirsta raktų žvangėjimas spynoje. Gretimo kambario du- 
rys. Štai ką jie buvo suplanavę. Tesa rezervavo šį kambarį ir kitu vardu 
užsakė prijungtus prie jo apartamentus. 

Jokio ryšio su šerifo departamentu, o tokių ženklų spauda šiuo 
metu akylai žvalgosi. Niekaip neįtartum, kad aš esu čia. Arba kad čia 
yra Marlena Bilek. 

Automobilių aikštelėje nesigirdėjo staiga atlėkusių žurnalistų 
autobusiukų padangų cypimo, koridoriaus neužplūdo fotografų mi- 
nia, ir vidutinės klasės viešbutis toliau stūksojo ramus, kaip ir pri- 
klauso ne sezono metu, tad... 

Apartamentus jungiančios durys iš lėto prasivėrė. Į kambarį 
įžengė seržantas Vajatas Fosteris. 

Ir tada... 

Prieš mane išniro Marlena Bilek. 


Nepuolame iš karto kalbėti. Tai viena iš tokių akimirkų, kai... Ką 
sakyti? Mes tiesiog stovime, žiūrime, stengiamės suvokti. Laikau jos 
skiautinį. Ji iškart jį pastebi ir nusišypso. 

— Taip ir žinojau, kad tas skiautinis pateko būtent ten, kur jam 
ir reikėjo, — sukuždėjo ji. 

Aš verkiu. Ašaros ritasi mano skruostais. Negaliu liautis, negaliu 
pajudėti, negaliu jų nusišluostyti. Tiesiog stoviu, žiūrėdama į moterį 
priešais, ir mano skruostais srūva ašaros. 

Ne viskas taip, kaip tikėjausi. Visus tuos metus savo galvoje puo- 
selėjau truputį vyresnę nei dvidešimties metų mamą, kuri buvo šiek 
tiek sutrikusi, šiek tiek per daug atsidavusi likimui dar prieš tai, kai iš 
jos buvo atimta mylima dukra. Mano atmintyje ji buvo švelnesnė, jos 
kūnas apvalesnis, minkštesnis, kaip ir pridera mamai. O šios moters 
veidas perkreiptas, jame atsispindi sunkių sprendimų palikti pėdsa- 
kai. Tesa užsiminė, kad ji išspyrė savo geriantį vyrą į gatvę, metė gerti 
pati ir pradėjo gyvenimą iš naujo. 

Tačiau ją supa neabejotina liūdesio aura. Tai moteris, kuri daug 
prarado ir supranta, kad niekada nebegalės to susigrąžinti. 

— Tai gal, e, prisėskime, — pasiūlo Vajatas. Jis parodo į porą 
stovinčių lovų. — Įsitaisykite. 

Jiedu su Tesa susižvalgo. Tesa išsitraukusi savo „iPhone“ tele- 
foną. Dabar suvokiu, kad ji mus įrašinėja. Na žinoma, juk net ir šis 
„privatus“ susitikimas yra kruopščiai stebimas. 

Marlena lėtai įslenka į kambarį. Ji vis dar vilki savo tamsiai rau- 
doną gėrimų parduotuvės uniformą greičiausiai tam, kad nepatrauk- 
tų Žiniasklaidos dėmesio. Tačiau nustembu pagalvojusi, kad ji neatsi- 
vežė drabužių persirengti, ko nors asmeniškesnio susitikimui su savo 
seniai nematyta dukra. Pajuntu dar stipresnį nerimą. Tikėjausi išvys- 
ti mamą, tačiau priešais mane stovi gėrimų parduotuvės kasininkė 
Marlena Bilek. 

Prisėdu ant arčiausiai durų esančios lovos krašto. Ji atsisėda 
priešais mane. Vajatas su Tesa pasitraukia prie apskrito staliuko pa- 
čiame kambario kampe, stengdamiesi suteikti mums privatumo, nors 
vis tiek nesitraukdami iš tos pačios erdvės. 

— Tavo plaukai lygiai tokie patys, kokius ir prisimenu, — su- 
murma Marlena, žvilgsniu slinkdama mano veidu. Suvokiu, kaip su- 
sikuklinusi nuleidžiu pečius. 

— Ilgos rudos garbanos. Kartą per savaitę aš maudydavau tave 
virtuvės kriauklėje. Po to, jei būdavo saulėta, sėdėdavome prie lango, 
ir aš šukuodavau tavo plaukus, kol jie išdžiūdavo. Tavo plaukai buvo 
nuostabūs, kur kas gražesni už maniškius. 

Lyg susigėdusi ji paliečia savo trumpas žylančias rudas garba- 
nas. Stengiuosi prisiminti, kokie jos plaukai buvo anksčiau — ilgi, 
trumpi, garbanoti, tiesūs? — bet galvoje tuščia. Ji tiesiog atrodė kaip 
mama — štai koks paveikslas išliko mano atmintyje prabėgus tiek 
metų. Ne konkrečios moters vaizdinys, bet apibendrintas idealas. 

— Tačiau keista, — dabar ištaria Marlena. — Vaikystėje tavo 
akys buvo labiau pilkos. O dabar atrodo daugiau mėlynos. Tikriau- 

siai taip jau nutinka kai kuriems vaikams. Mano vienos draugės sū- 
nus iki aštuonerių ar devynerių metų buvo blondinas. O dabar — 
brunetas. 

— Tu turi kitą dukrą, — išgirstu savo balsą. Ar mano tonas kal- 
tinantis? Jei taip, tikrai to nenorėjau. 

— Kalbi apie Haną? — Marlenos veidas dar kartą sutrūkčioja. Ji 
nuleidžia akis į kilimą. — Jos plaukai rudi ir akys pilkos — visai kaip 
tavo. Kai tik ji gimė, širdis kone sustojo mano krūtinėje. Tai Vero, 
pamaniau. O Dieve, susigrąžinau savo dukrą! 

— Turėjau sutelkti labai daug pastangų, kad Hana būtų Hana. 
Nes Vero yra tik viena. Viešpatie, vaike, kaip aš tavęs ilgėjausi. 

Ji pašoka nuo lovos. Nespėju pakelti rankų. Jos rankos mane ap- 
siveja ir stipriai suspaudžia. 

Ji mane apsikabino, beveik suglumusi pamanau. Tai esu aš, ir 
mane savo glėbyje laiko mano mama. 

Turėčiau išskėsti rankas. Ir taip pat ją apsikabinti. Turėčiau ištar- 
ti „Mamyte, aš sugrįžau namo“. 

Tačiau negaliu pajudėti. Neįstengiu pratarti nė žodžio. 

Mane per daug trikdo Vero, kuri isteriškai juokiasi tolimiausioje 
mano galvos kertelėje. 


— Tu siuvi skiautinius, — galiausiai ištariu aš, praėjus dviem, 
trims, dešimčiai minučių. Maniškis padėtas greta manęs ant lovos ir 
aš vėlgi nežinau, kaip su juo elgtis. 

— Pradėjau juos siūti prieš dvidešimtį metų, — atsako man 
Marlena. 

Priešingai nei mano šokinėjantis žvilgsnis, jos akys it užhipnoti- 
zuotos nesitraukia nuo mano veido. 

— Aš, e... — ji giliai įkvepia. — Keleri metai po tavo dingimo. 
Buvo tamsus tamsus laikotarpis. Ir, Viešpatie, jau maniau, kad esu pa- 
tyrusi sunkumų. Atleisk, kad tądien nusivedžiau tave į parką. Atleisk, 
kad užmigau. Atleisk, atleisk, atleisk. 

— Tu gėrei, — mano balsas griežtesnis nei tikėjausi. Tačiau aš jo 
nešvelninu: — Tu buvai girta. 

— Atleisk. 

Ji beria žodžius beveik automatiškai, jų skiemenys kone nusidė- 
vėję nuo trisdešimties metų kartojimo. 

— Tą akimirką, kai supratau, jog tavęs nerasiu, — kalbėjo ji. — 
Kai apvaikščiojau visą parką, šaukdama tavo vardą, ir tu nesirodei... 
aš suvokiau. Iškart suvokiau, kad atsitiko kažkas baisaus. 

— Vero tiesiog norėjo pažaisti su lėlėmis, — burbteliu. 

Persijungiau į trečiąjį asmenį. Nieko negaliu padaryti. Nežinau, 
kaip kitaip papasakoti šią istoriją. Daugybę metų Vero buvo mergaitė, 
gyvenanti mano galvoje, kuri, užklupus didelei įtampai, nusinerdavo 
odą. Net ir žinodama, kad ji yra aš, o aš esu ji... viskas vis tiek per daug 
siurrealistiška. Vero yra Vero. Aš tik saugau vartus. Aš kai ką žinau tik 
dėl to, kad ji man apie tai papasakoja. Taip atsiriboju nuo siaubo, ko 
gero, tokiu savotišku būdu mėgindama įsisąmoninti patirtį. Tačiau 
šiuo būdu naudojausi tiek daug metų, kad nebežinau, kaip stebuklin- 
gai imti jį ir nutraukti. Netgi sėdėdama akis į akį su šia moterimi — 
savo motina, kartoju sau — jaučiuosi keistai. Ji yra Vero mama, galvo- 
ju sau. Visada norėjau su ja susitikti. Tačiau mano mama... 

Tiesiog dar nesu tam pasirengusi. 

— Vero nusekė paskui merginą iš parko, — dabar kalbu aš. — 
Tačiau jos jau laukė madam. Ji dūrė adata, staigiai įgrūdo mane į au- 
tomobilį. Kai tu jos pasigedai, Vero jau buvo toli toli. 

Marlena suleidžia pirštus į matraco kraštą. Tačiau ji linkteli. Per 
visą tą laiką ji jau buvo spėjusi prisigalvoti tiek daug, kad mano žo- 
džiai jos nestebino. 

— Iš visų jėgų mėginau tave surasti, — tikina ji mane. Jei ją ir 
stebina mano pasakojimas trečiuoju asmeniu, ji neišsiduoda. 

— Atsakiau į visus policijos klausimus, apėjau kaimynus. Tikė- 
jau, kad tai tik laiko klausimas. Jie suras tave, klaidžiojančią gatvė- 
mis. Galbūt tu nusekei paskui besibastantį šunį arba ledų vagonėlį, 
kas žino? Šio reikalo ėmėsi policija, net vietiniai susitelkė paieškai. 


262 LISA GARDNER +» PRAGAIŠTIES LIEPSNOSE 


Tu buvai mano, bet po dingimo tapai visų. Tačiau nė vienas iš mūsų 
nesugebėjo parvesti tavęs namo. 

— Madam Sad nusivežė Vero į namą, — pasakoju aš jai. — Nuos- 
tabų dvarą, kur Vero gavo princesei priderantį kambarį. Su minkšta 
lova ir gražiu rožės piešiniu ant sienos. Ir netgi nuosavu porcelianiniu 
servizu. 

— Pirmosiomis dienomis negėriau nė lašo, — po nosimi kalba 
Marlena. — Buvau blaivi. Pirmą kartą per dešimtį metų. Nemiegojau, 
negėriau, nevalgiau. Laukiau. Laukiau, laukiau, laukiau, nes bet kurią 
akimirką galėjo suskambėti telefonas ir policija būtų atvežusi tave pas 
mane. 

— Madam davė Vero naujus drabužius, bet Vero nesiliovė ver- 
kusi, tad ji juos atėmė. Madam paliko Vero vieną didžiuliame šalta- 
me kambaryje kelioms dienoms. Ji nemiegojo lovoje. Vero pasirinko 
spintą. Ji susiriesdavo ant kilimo ir verkdama šaukdavosi tavęs. 

— Pirmąją naktį Ronis mane sumušė, — įbedusi į mane akis, 
patylomis kalbėjo Marlena. — Išvadino kvaila šliundra, kad tave pa- 
mečiau. Sumušė mane ir antrą naktį, nes nesilioviau verkti. Tada ir 
trečią, ir ketvirtą. Penktąją naktį atvyko pareigūnas pranešti apie tavo 
paiešką, ir jam teko išvežti mane į ligoninę. Jie turėjo suveržti varžtais 
mano žandikaulį. Pareigūnas Henkas liepė man daugiau niekada ne- 
begrįžti į tuos namus. Norėdama išgelbėti savo dukrą, pasakė jis man, 
pirmiausia turi išsigelbėti pati. 

— Vyko pamokos. Kiekvieną popietę ateidavo madam Sad. 
„Mergaitės negali sau leisti būti kvailos, — sakydavo ji. Tad Vero 
mokėsi skaityti ir skaičiuoti, geografijos ir istorijos. Dar buvo šokio, 
aprangos, makiažo ir šukuosenų pamokos. Ji sakė Vero, kad dabar yra 
jos mama. Kad jos yra šeima. Ji gyvens šiame name amžinai, jei tik 
darys tai, kas liepiama. Tada madam Sad išeidavo ir Vero vėl likdavo 
viena. Kiekvieną rytą, kiekvieną vakarą. Valandų valandas, visą naktį, 
siaubingai vieniša. 

— Vero norėjo būti narsi, — sušnabždu aš, — tačiau atskyri- 
mas... Darėsi vis sunkiau ir sunkiau prisiminti, kas ji tokia. Ir vis len- 

gviau ir lengviau būti tuo, ko iš jos reikalavo madam. Ypač po to, kai 
jai sukako dvylika ir apsilankė pirmasis vyras. Ji neverkė, kai viskas 
buvo baigta. Vero paprasčiausiai viską nustūmė į šoną, lyg kažkieno 
kito patirtį, ir paslėpė giliai savyje. Tai nieku gyvu negalėjo nutik- 
ti tikrajai Vero, nes tikroji Vero buvo paslaptingos šalies princesė, o 
jos mama buvo stebukladarė karalienė, kuri prisiekė apsaugoti ją nuo 
piktosios raganos. 

Žiūriu į Marleną. 

— Vero kūrė istorijas. O galbūt tik bandė prisiminti savo istoriją. 
Lėlių namuose labai sunku būti savimi. 

Marlena nebegali į mane žiūrėti. Nesu tikra, ar galiu ją kaltinti. 

— Sugrįžau pas Ronį, — tęsia ji, nes tai ne tik mano, bet ir jos 
išpažintis, o po trisdešimties metų išties yra ką išlieti. — Žinoma, tą 
pačią sekundę, kai tik buvau paleista. Nemokėjau gyventi viena. Jau 
kai susipažinau su juo, buvau jauna kvaila mergiotė, besilaukianti 
tavęs. Nesugebėjau savęs išlaikyti, nebuvau turėjusi pastovaus dar- 
bo. Ronis manimi rūpinosi. Ir nors jis buvo ūmaus būdo, kartais per 
daug gerdavo, per stipriai trenkdavo, visgi suteikė man stogą virš 
galvos. 

— Tačiau kai tu dingai, viskas pablogėjo. Po šešių apsilankymų 
ligoninėje atvykęs pareigūnas Henkas tarė, esą jam jau gana. Keliau- 
siu namo pas jį. Jis miegos ant sofos. Man teks lova. Tačiau už tai turi 
pasibaigti alkoholis, ašaros ir buvimas prie mirties slenksčio. Praėjus 
metams jis niekaip negalėjo susitaikyti su mintimi, kad neišgelbėjo 
mergaitės. Tad tebūnie jis prakeiktas, jei neišgelbės bent jos motinos. 

— Mergaitės užauga. Net ir gražuolės princesės... 

Aš nusivaipau, pajuntu, kaip atmintį perbraukia voratinklis. Jis 
tavęs nebenori, tai kokia dabar iš tavęs nauda? Madam Sad tūžta. Ne- 
norėtum, kad ji supyktų. Negali sau to leisti. 

Suvirpu, mėgindama nuvyti prisiminimą šalin. Tada vaizdinys 
dingsta, aš nukišu jį kuo giliau ir vėl prabylu tvirtu balsu: 

— Vero persikelia į apačią. Ji gyvens su kita, keleriais metais vy- 
resne, mergina, vardu Čelsė. Čelsės plaukai taip pat rudi ir akys mėly- 

nos, nes tokios labiausiai patinka geriausiems madam Sad klientams. 
Vero apsidžiaugė, gavusi kambario draugę, tikėdamasi, kad pagaliau 
baigėsi jos vienatvė. Tačiau Čelsė ėmė jos nekęsti iš pirmo žvilgsnio. 
Ji iš nieko nebuvo patyrusi tokios meilės kaip Vero. Čelsės motina 
pardavė ją madam Sad už eilinę dozę. Bent jau lėlių namuose ji buvo 
pati mėgstamiausia, gyveno gražiame miegamajame. Žinoma, iki tos 
dienos, kai pasirodė Vero. Tad Čelsė ėmė plėšyti Vero rūbus, gadinti 
jos kosmetiką. 

— Ji vertė Vero miegoti ant kilimo, patiesto ant grindų. Ji sakė, 
kad Vero tėra madam Sad numylėtinė. O madam Sad dažnai keisda- 
vo numylėtinius. Greitai, kalbėjo ji Vero, jie su ja susitvarkys. Iš lėlių 
namų gali ištrūkti tik miręs, ir Vero laikas tirpo. 

— Sunkiausia būdavo naktimis, — tęsė pasakojimą Marlena. — 
Žiūrėdama į saulėlydį, suvokdavau, kad praėjo dar viena diena, o aš 
taip ir neradau savo mažutės. Norėjau gerti. Nuolatos. Tačiau galvo- 
davau apie tave. Sėdėdavau ant Henko sofos ir prisimindavau tavo 
pirmąjį gimtadienį, paskui antrąjį ir trečiąjį. Tada po truputį pavyko 
įsivaizduoti tavo septintąjį, aštuntąjį, devintąjį gimtadienius. O per 
dešimtąjį iškepiau vanilinį pyragą su mėlynu glajumi, nes tu jau bu- 
vai didelė, ir aš turėjau tikėti, kad augi. Turėjau tikėti, kad tau viskas 
gerai. 

— Vero miegodavo ant kilimo. Ji kaip įmanydama stengėsi ne- 
pykdyti Čelsės. Ir kas vakarą patylomis sekdavo sau pasakas. Apie 
paslaptingą karalystę, stebukladarę karalienę ir piktą raganą. Ir vieną 
vakarą ji pastebėjo, kad Čelsė taip pat klausosi. Tad Vero papasakojo 
dar vieną istoriją apie spintą, kuri buvo portalas tarp dviejų pasaulių, 
ir jei jai pavyktų atrasti reikiamas duris, ji vėl galėtų pabėgti. Čelsė 
klausėsi. 

Užsimerkiu ir kuo aiškiausiai matau. Dvi mergaitės tamsiais 
plaukais, susigūžusios viena šalia kitos ir suglaudusios galvas. Ma- 
lonus prisiminimas, lyg šviežiai nupjauta žolė. Akimirkos, kai lėlių 
namuose pasijusdavai beveik kaip namie. Išgirstu save kuždant: 

— Vero daugiau nebemiegojo ant kilimo. Ji persikėlė ant lovos, 

greta Čelsės, ir jos pradėjo pasakoti viena kitai paslaptis ir dalytis sva- 
jonėmis. Jos tapo seserimis. Ir Vero nebebuvo vieniša. 

Verkiu, iš lėto rieda tylios ašaros. Kodėl aš verkiu? Vėl regiu 
Vero, besisukančią ant to siaubingo mėlyno kilimo, laikančią adatą, 
dūrių žymėmis nusėta ranka. Mano krūtinėje kaupiasi nepakeliamas 
spaudimas. 

Ji prabyla pirmoji: 

— Vieną dieną mane ištiko silpnumo akimirka. Iš niekur nieko. 
Tiesiog vaikštinėdama priėjau gėrimų parduotuvę... ir užėjau į vidų. 
Nusipirkau viskio butelį. Atsinešiau jį į Henko butą ir visą susiver- 
čiau. Kai sugrįžau iš ligoninės, Henkas buvo visiškai palūžęs. Jis pri- 
vertė mane prisiekti, kad daugiau taip nedarysiu. Jis... jis pasakė, kad 
myli mane. Ir paprašė tapti jo žmona. Tačiau su viena sąlyga: turėjau 
išbūti blaiva visus metus. Jei pati nenorėsiu gyventi, sakė jis, sudau- 
žysiu jam širdį. 

— Padėtis lėlių namuose pasikeitė, — ištariu aš. Ir vėl esu savo 
galvoje, einu tamsiu koridoriumi, vis arčiau užrašo „Nelįsti, nelįsti, 
NELĮSTI!!!“. 

— Daugiau nebepasirodė jaunesnių, šviežesnių mergaičių. Pasi- 
linksminimai vyko vis rečiau, madam Sad apėmė vis didesnė neviltis. 
Jai reikėjo pinigų. „Gal manote, kad toks namas išsilaiko pats savai- 
me?“ — klausdavo ji. Ir mūsų valgomas maistas, ir mūsų dėvimi dra- 
bužiai. Mes tebuvome nedėkingos mergaitės — visai nenuostabu, kad 
su mumis niekas nebenorėjo žaisti. Ji ėmė leisti mums narkotikus. 
Pirmą kartą ji tiesiog įsibrovė į kambarį ir įbedė adatą į žastą. Maniau, 
kad viskas: ji ir vėl mums suleido raminamųjų, tik šįkart būsime iš- 
vežtos į mišką, kur ir liksime pūti. Juk iš lėlių namų įmanoma ištrūkti 
tik tokiu būdu, tiesa? 

— Tačiau tai nebuvo raminamieji. Ne... Tai buvo tirpimas, plū- 
duriavimas, palaima. Mes kikenome, šypsojomės, šokome. Ir per 
kelias savaites buvome pasiruošusios padaryti bet ką — linksminti, 
šnekučiuotis, pramogauti, daug vyrų, dar daugiau vyrų — viską, ko 
tik ji norėjo, kad tik gautume paragauti tos laimės. — Nutilau ir ėmė 

ryškėti jau kurį laiką mėginamas atgaivinti prisiminimas: — Vero iš- 
moko skraidyti. 

— Skiautinių siuvimas buvo mano kelio į blaivybę dalis, — pa- 
aiškina Marlena. — Iš ryto apeidavau rankdarbių parduotuves, susi- 
rinkdavau atraižas. Rinkausi tavo plaukų rudumo, tavo akių pilkumo, 
tavo pirmosios suknelės rausvumo medžiagas. Į juos įdėjau visą savo 
sielvartą, ir net nepastebėjau, kaip žmonės pradėjo klausinėti, ar gali 
juos nusipirkti. Tad siuvimas tapo mano pirmuoju darbu, kuris atnešė 
pirmą sąžiningai pelnytą dolerį, kai pardaviau vieną iš savo skiautinių 
kaimynams. Vėliau Henkas padėjo man perkelti prekybą į internetą. 
O po kurio laiko sužinojau, kad laukiuosi. 

— Gyvenimas lėlių namuose... pakriko. Visi tai juto. Kambariai 
atrodė dar labiau nušiurę. Madam Sad pasidarė dar nervingesnė ir 
piktesnė. O mes... tiesiog pavargome. Nebesikalbėdavome, nebesusi- 
glausdavome ir nebepasakodavome viena kitai paguodžiančių istori- 
jų. Mes arba skendėjome euforijoje, arba grimzdome į giliausią prara- 
ją. Per pietus įsivyraudavo įtampa. Žiūrėdavome į kitas dvi merginas, 
sėdinčias kitame stalo gale. Jos buvo nuožmios. Išvargusios. Žinan- 
čios. Vero ir Čelsė suprato, kad turi bėgti. Bet kaip? 

— Sukūriau šeimą, — sušnabžda Marlena. Jai buvo gėda, nes 
susitvarkė gyvenimą kaip tik tuo metu, kai jos dukra atsidūrė ant be- 
dugnės krašto. — Ištekėjau už Henko. Pagimdžiau nuostabią mergai- 
tę. Susiradau padorų darbą gėrimų parduotuvėje. Ir dvidešimt metų 
neparagavau nė lašelio alkoholio. Man taip gaila, kad neišblaivėjau 
anksčiau. Taip gaila, kad nesusipratau greičiau. Jei galėčiau sugrįžti 
atgal, jei galėčiau ištaisyti savo klaidą... 

— Tu išdavei Vero. 

— Atleisk. 

— Tačiau aš pasielgiau dar baisiau. 

Ji nebekalba, jos pirštai dreba mano rankoje. 

Priėjau savo atsiminimų koridoriaus pabaigą, pasiekiau didžiau- 
sias duris savo sąmonės paribiuose. Ant jų buvo aiškiai parašyta „Ne- 

lįsti . Tačiau aš jau padėjau ranką ant rankenos ir ketinau jas atidaryti. 
Privalau tai padaryti. Tuojau pat, šią akimirką. Nebegaliu grįžti atgal. 

— Nustojau leistis narkotikus. Po truputį, kiekvieną dieną ėmiau 
vartoti vis mažiau ir vis daugiau slėpti atsargai. Nebegalėjau daugiau 
to pakelti. Tokio gyvenimo, lėtos žūties. Turėjome ištrūkti. Jei tik su- 
gebėčiau mąstyti blaiviai... 

— Slėpiau buteliukus matraco skylėje, kad madam Sad jų neras- 
tų. Kambario draugė matė, ką darau, bet dėl to nesijaudinau. Tai buvo 
mudviejų reikalas. Mes buvome seserys. Bandžiau padėti mesti ir jai, 
tačiau jai buvo sunkiau. Jau tada ji buvo kur kas labiau pavargusi nei 
aš. Net jei ir ištrūktume, klausdavo ji, kur dėtumėmės? 

— Bandžiau... 

Mano balsas užlūžo. Spaudžiu rankeną žemyn. Matau, kaip ve- 
riasi durys, ir priešais mane prasižioja juodos tamsos plyšys. 

— Žinojau, — abejingai tęsiau pasakojimą aš, įbedusi akis į 
mano laikomas moters rankas. — Bandžiau save įtikinti, kad taip ne- 
buvo, tačiau žinojau, ką ji padarys. 

— Atleisk, — patyliukais ištaria Marlena, lyg nutuokdama, kas 
tuoj atsitiks. 

— Ji pasiėmė mano sukauptus buteliukus. Visus iki vieno. Vieną 
dieną, kai buvau virtuvėje, nes atėjo mano eilė gaminti valgyti. Su- 
grįžusi radau ją mirusią, parvirtusią ant kilimo. Nežinojau, ką daryti. 

Klyksmai, riksmai, maldavimai. Nepalik manęs, nepalik manęs, 
nepalik manęs, nepalik manęs. Viena neištversiu. 

— Atėjo madam. Prieš tai nebuvo nutikę nieko panašaus. Ji su- 
pyko, įsiuto. „Nieko nebepadarysi, — pareiškė ji. — Teks laukti vaka- 
ro, tada ateis žmogus ir pasirūpins lavonu.“ Ir paliko ją. Paprasčiau- 
siai paliko. Likau viena kambaryje su savo geriausios draugės lavonu. 

— Sušukavau jai plaukus — tamsias garbanas, tokias panašias 
į manąsias. Užmerkiau jai akis, blyškiai mėlynas, tokias, kaip mano- 
sios. Ir staiga... supratau, ką turiu daryti. 

Marlena tebelaiko mano ranką, skatindama užbaigti pasako- 

jimą. Farai, Tesa su Vajatu, pakilo nuo staliuko ir stovėdami laukia 
užgniaužę kvapą. 

Prisiverčiu pakelti akis. Prisiverčiu tęsti savo pasakojimą, žiūrė- 
dama jiems į akis. 

— Apsikeičiau su ja drabužiais. Įtempiau ją į lovą, apkamšiau. 
Tada pati vietoje jos atsiguliau ant kilimo, — primirkusio vėmalais 
ir dvokiančio šlapimu, — susivyniojau. Ir liepiau sau nė nekrustelėti. 

— Po kurio laiko atsivėrė durys. Pasigirdo duslūs žmogaus, atė- 
jusio sutvarkyti lavoną, žingsniai. Nieko nemačiau, tik girdėjau, kaip 
jis pakelia mane ir užsimeta ant nugaros. Bump, bump, bump, laiptais 
žemyn, jo pečiams smingant man į pilvą. Tuoj apsivemsiu. Bet nega- 
liu apsivemti. Aš jau nebegyva. 

— Išeiname į lauką, jis patraukia link miško, sunkiai šlepsėda- 
mas per akmenis ir medžių šaknis. Lyja. Jaučiu net per kilimą. Tamsi 
ir audringa naktis. Tobulai tinkanti kasti kapo duobei. Netrukus jis 
sustoja. Numeta mane ant žemės. Noriu suklykti. Bet tyliu, aš jau esu 
negyva. 

— Staiga jis mane kilsteli. Ir įmeta į duobę. Paprasčiausiai nu- 
meta. Madam Sad neateina atsisveikinti, vadinamoji šeimyna neta- 
ria atsisveikinimo žodžių. Tiesiog... šast. Esu šiukšlė, ir mane išmeta. 
Tada, žinoma, jis pasiima kastuvą ir ima užkasinėti kapą. 

Marlena taip smarkiai gniaužia man ranką, kad abiejų krumpliai 
pabąla. Nebejaučiu pirštų galiukų. Tačiau neištraukiu delnų. Žiūriu į 
ją ir staiga suvokiu, kaip siaubingai aš pykstu. Nes šešiametė Vero ja 
tikėjo, tikėjo jos motiniškų apkabinimų galia. Šešiametė Vero stengėsi 
būti narsi dėl jos, dėl begalinės motinos meilės. Tačiau šešiametė Vero 
išvis neturėjo atsidurti lėlių namuose. 

Tik dabar suprantu, kad išgelbėti Vero turėjau net ne aš. Ši mo- 
teris, Vero mama, — tai buvo jos pareiga. 

— Žemė sunki, — tariu jai nuožmiai, kapotai, tvirtai. — Ji drėg- 
na ir tanki. Negaliu pajudinti kojų. Negaliu pajudinti rankų. Įstrigau. 
Mane prispaudė. Aš dūstu. Mirsiu iš tiesų. 

— Atleisk, — šnabžda Marlena. 

— Kai jau galvoju, kad daugiau nebepakelsiu, svoris nusistovi. 
Žmogus nueina. Jo darbas baigtas. Tad darbo imuosi aš. Muistausi, 
raitausi, spardausi, tampausi. Lįsk lauk, Iįsk lauk iš kapo. Išnyru iš po 
žemių pačiame audros siautulyje, trokšdama oro, išsipurvinusi. Pri- 
sikeliu iš mirusiųjų. 

Dangų perrėžia besišakojantis žaibas. Jaučiu ant galvos krintan- 
čius lietaus lašus. Ir orą, tyrą palaimingą orą, kurį be atvangos traukiu 
į savo plaučius. Juokiuosi, pravirkstu, susiriečiu į kamuoliuką ir visiškai 
ištirpstu. Nes esu gyva. Ir už tai sumokėjau savo geriausia, savo vienin- 
tele drauge. Savo širdies seserimi. 

Paleidžiu Marlenos ranką. Staigiai ir šiurkščiai nuo jos atsi- 
traukiu. 

— Žinojau, kas atsitiks. 

Ji neturi ką pasakyti. Stovintis prie stalo Vajatas žengteli į priekį, 
lyg ketindamas įsikišti. 

— Žinojau, kad ji perdozuos. Ji buvo nusikamavusi, prislėgta. 
Ji buvo priklausoma, negalėjo susivaldyti. Ir aš vis tiek jai parodžiau, 
kur slepiu savo narkotikus. 

— Mažute, — taria Marlena. 

— Baik! Žinojai, kad parke slypi pavojai. Žinojai, kas gali atsitik- 
ti vaikui be priežiūros. Tačiau vis tiek prisigėrei ir nusivedei ten Vero. 

Ji atsitraukia ir susigūžia, neištaria nė žodžio. 

Man aptemsta protas. Galva liepsnoja, bet blogiausia, kad plyšta 
širdis. Įsileidau vieną prisiminimą, ir man iš naujo tenka išgyventi 
visą lemtingąją dieną. 

— Taip ir žinojau, kad jei imsiu kaupti narkotikus, ji juos pasi- 
savins. Tai buvo vienintelis kelias ištrūkti iš lėlių namų, ir jai jau buvo 
viskas įgrisę. Žinojau. Bet vis tiek taip padariau. Nes jos mirtis buvo 
didžiausias mano šansas išsigelbėti. 

— Vero... — dar kartą prataria Marlena. 

Aš išsineriu iš jos rankos. 

— Aš ne Vero! Nejaugi nesupranti? Ji — tai ne aš. Ji tėra vai- 
duoklis mano galvoje. Ji tėra praeitis, kurią stengiuosi išgelbėti, 

klaida, kurią bandau pripažinti. Nežinau, negaliu iki galo suprasti. 
Norėjau tave pamatyti, bet niekada neketinau kalbėtis, nes tiesiog 
negaliu. Negaliu... sugrįžti atgal. Negaliu... 

Man pritrūksta žodžių — nebežinau, ką noriu pasakyti. Žengiu 
porą žingsnių į priekį, pasiknisu po pagalve ir stveriu nuotrauką, ku- 
rią radau Tomo švarko kišenėje. 

— Štai. 

Beveik numetu nuotrauką tiesiai į ją. 

— Nori savo mažosios mergaitės? Tai viskas, kas iš jos liko. 

Marlena paima nuotrauką. Prisitraukia arčiau ir suraukia antakius. 

— Kas čia tokia? 

— Vero, savaime suprantama. Juk tu atpažįsti... 

— Ne, tai ne ji. 

— Ką? 

Dabar amo netenku aš. Sumirksiu, pasitrinu smilkinius. Galiau- 
siai prisimenu, kad tai, ką taip stengiausi pamiršti, mane skaudino. 
Žinau, kad prastai gaudausi, suvokiu, kad nefunkcionuoju visu pajė- 
gumu. Bet visgi. 

— Tai Vero, — atkakliai tvirtinu aš. — Fotografuota lėlių na- 
muose. Radau ją Tomo kišenėje. 

Paskutinį sakinį ištariu negalvodama. Tesa su Vajatu jau spėjo 
prieiti prie pat ir taip pat įsistebeilyti į nuotrauką. 

— Ne, tai neji, — nenusileidžia Marlena. — Suprantu, kad foto- 
grafuota vėliau, bet ši mergaitė nėra Vero. 

— Ar jūs tuo tikra? — paklausia Marlenos Vajatas. — Tai sena, 
prastos raiškos fotografija, bet plaukai, akys... 

— Pažvelkite į kairę jos ranką, — paaiškina jam Marlena. — 
Nėra rando. 

— Kokio rando? — pasigirsta keistai šaižus mano balsas. 

Staiga... 

Mano galvoje vėl pasirodo Vero. Man šypsosi jos žvilganti balta 
kaukolė. Vero, kuri visada atrodė nepriklausoma nuo manęs. 

— Palauk, — sukužda ji. — Vienas, du... 

— Vero turi randą, — atsako Marlena. — Po nelaimės, e, į kurią 
pateko trejų. Ji vaidino lėktuvą. Ir, e, atsitrenkė į kavos staliuką. 

Tačiau Vero šią istoriją pasakoja visiškai kitaip. Vero istorijoje, 
kurią ji kiekvieną naktį pasakoja kambario draugei Čelsei, Ronis, 
piktasis karžygys, išmeta princesę į orą. Jis sviedžia ją ant stalo: Dar 
bliausi, šūdo gabale? Dabar turėsi dėl ko... 

Marlena atsisuka į mane. Dabartyje. Tikrovėje. Ne prisiminime, 
kurį galėčiau užmiršti. 

— Parodyk jam, — liepia ji man, — savo kairę ranką. Randą. 

Mano judesiai sulėtėja. Pakeliu kairę ranką. Atraitoju ilgą ran- 
kovę. 

Ir parodau tai, ką seniai žinau ten esant: baltą, skaisčią, nepa- 
žeistą odą. 

Galiausiai suvokiu paskutinę pragaištingos atminties dėžutės 
paslaptį. Paskutinę įdomią detalę, su kuria, net ir prabėgus daugybei 
metų, nesugebėjau susitaikyti. Vero gyvena mano galvoje visai ne dėl 
to, kad ji yra atsietas mano praeities pavidalas. Vero gyvena mano 
galvoje, nes tai aš ją nužudžiau. 

Marlena aikteli: 

— Tu nesi mano dukra! 

O Vero pergalingai kaip niekad šūkteli: 

— Staigmena! 


30 skyrius 


— Kas tu tokia? 

Marlena Bilek pirštais stipriai apsivijo Nikės riešą. Priešais mo- 
terį stovinti Nikė akivaizdžiai krūptelėjo, pajutusi stiprų gniaužtą. 

— Tu tiek daug žinai. Iš kur tiek žinai? Ką tu padarei mano 
dukrai? 

— Ponia, prašau, — tarp dviejų moterų staiga įsiterpė Vajatas. 
Jam teko jėga atplėšti Marlenos pirštus nuo Nikės riešo. 

Vyresnioji moteris atsisuko į jį: 

— Kas čia per nesveiki žaidimai? Jūs man sakėte, kad radote 
mano dukterį. Sakėte, kad turite įrodymų! 

— Mes turime pirštų atspaudus, ponia Bilek. Jie atitinka jūsų 
dukros atspaudus... 

— Tačiau ji — ne Vero! Ji neturi rando. Vero turi randą... 

— Gerai, gerai. Dabar visi giliai įkvėpkime. Truputį nusiramin- 
kime. 

Vajatas nuvedė Marleną į vieną kambario galą, o Nikę — į kitą. 
Marlena atrodė sužvėrėjusi iš sielvarto, pykčio, išdavystės jausmo. O 
Nikė tiesiog suglumusi. Ir ji jau trynė pirštais smilkinius — tai buvo 
akivaizdžiausias artėjančios migrenos požymis. Vajatas ir pats ėmė 
jausti įsiskaustant galvą, nors ir nebuvo patyręs trijų smegenų sutren- 
kimų. 

Tesa pasivedė Nikę atsisėsti į vieną iš medinių kėdžių vienoje 
kambario pusėje, o Vajatas pasiūlė kėdę Marlenai Bilek kitoje. Tesa 
iš mažo šaldytuvo ištraukė šaltus buteliukus vandens. Vieną padavė 
Nikei, kitą — Marlenai. 

Abi moterys išgėrė po didelį gurkšnį. 

Vajatas tuo metu stengėsi susigrąžinti savitvardą. Jam buvo gana 
šiurpu viename viešbučio kambaryje stebėti dvi moteris, kurios buvo 
tokios panašios viena į kitą, ir ne vien savo plaukų ar akių spalva, bet 
ir judesiais. Jis būtų laisviausiai patikėjęs, kad jos — mama ir dukra. 

Tačiau, pasak Marlenos Bilek, tai neįmanoma. 

— Pradėkime nuo pradžių, — po valandėlės tarė jis. Vajatas atsi- 
suko į Marleną: — Jūs teigiate, kad Marlena turi randą. 

— Ant kairės rankos dilbio. Po pat alkūne. Penkių septynių cen- 
timetrų ilgio. Nuo kritimo ant kavos staliuko. 

— Ronis ją numetė ant staliuko, — pradėjo berti Nikė. — Pakė- 
lė. Vero buvo dar visai mažytė mergaitė, ir jis sviedė ją į medinį kavos 
staliuką lyg šiukšlę. Staliukas sulūžo. Viena jo koja perrėžė jai ranką. 

— Iš kur tu žinai? — norėjo išsiaiškinti Marlena. 

— Vero norėjo skraidyti, — sušnabždėjo Nikė. — Ji tiesiog no- 


LISA GARDNER »* PRAGAIŠTIES LIEPSNOSE 273 


rėjo skraidyti. Kaip tu galėjai su juo gyventi? Kaip galėjai leisti jai taip 
kentėti? 

Marlena išbalo. Ji nebepratarė nė žodžio. 

— Ar esate įsitikinusi dėl rando? — dar kartą paklausė Vajatas. 
Negalėjo susivaldyti. Vero negalėjo turėti rando. Nes jei Vero turėjo 
randą, viskas netenka prasmės. 

— Galite patikrinti dingusio asmens aprašymą, — sausai atšovė 
jam Marlena. — Jis nurodytas prie išskirtinių žymių. 

Užduoties ėmėsi Tesa. Ji išsitraukė aprašymo kopiją iš savo kom- 
piuterio krepšio ir greitai perbėgo jį akimis. Kai pakėlė galvą, jos aky- 
se Vajatas išvydo atsakymą. Ji trumpai linktelėjo patvirtindama, jog 
taip, jie įžengė į beprotybės valdas. 

Jis atsigręžė į Nikę. 

— Kas jūs? 

— Nežinau. Niekam nebuvau reikalinga, net ir prieš lėlių na- 
mus. Niekas manęs nemylėjo, net ir prieš lėlių namus. 

— Jūs esate Čelsė, — susivokė Vajatas. — Esate kambario drau- 
gė, — jo manymu, pats viską suprato: — kuri nužudė Vero, norėdama 
pasprukti. 

— Tačiau pastaruosius dvidešimt dvejus metus mėginu ją išgel- 
bėti. 

Vajatas metė žvilgsnį į Tesą. Ji bandė jam pasakyti, kad Nikės 
noras užmiršti praeitį turėjo priežastį. Ir tokia priežastis jam atrodė 
įtikinama. 

— Čelse... 

— Nike. 

— Nike. Ar Vero mirė tą naktį? 

— Iš lėlių namų gali ištrūkti tik vienu būdu. 

— Ar esate tuo tikra? — atsargiai perklausė jis, girdėdamas, kaip 
smarkiai įkvepia Marlena Bilek. 

Nikė nieko neatsakė. Skausmo iškreiptas jos veidas bylojo atsa- 


kymą. 


— Tad kaip jūsų mašinoje atsirado jos pirštų atspaudai? 

— Ji nemirė! — įsiplieskė Marlena, palinkdama kėdėje į prie- 
kį. — Tai tu viską padarei! Tu matei mano dukrą. Žinai, kur ji yra. 

Vajatas atsisuko į Nikę. Ji buvo susiraukusi, vėl trynėsi kaktą. 

— Ššššš, — šnabždėjo ji, — tiesiog... ššš... 

— Arjums viskas gerai? — atsargiai paklausė jis. 

— Ji juokiasi iš manęs. Negaliu pakęsti, kai ji tokios nuotaikos. 
Norėčiau, kad ji apsirengtų. Arba bent apsidengtų oda. 

Vajatas su Tesa dar kartą susižvalgė. 

— Nike, — rūsčiai kreipėsi jis. — Trečiadienio vakaras. Jūs vai- 
ruojate savo mašiną. Važiuojate į Naujojo Hampšyro valstijos gėrimų 
parduotuvę. Atvykote susitikti su Marlena Bilek, Vero motina, kurios 
ši seniai neteko. Kas sėdi su jumis? 

Nikė atsimerkė. Ji atrodė apgailėtinai, tačiau nepraradusi nuo- 
vokos. 

— Su manimi yra Vero. Ji visados su manimi. Tačiau ne taip, 
kaip jūs įsivaizduojate. 

— Jūs jos ieškote. 

— Amžinai. 

— Norite ją apsaugoti. Vieną kartą ją išdavėte ir dabar stengiatės 
atitaisyti žalą, negalite liautis. 

— Taip! 

— Nike. 

Vajatas paėmė jos ranką abiem savo delnais. Jos pirštai buvo šalti 
kaip ledas, priešingai nei prakaito lašai, besikaupiantys ant jos anta- 
kio. Jiems liko nebe daug laiko, suprato jis. Neskaitant jo abejonių dėl 
likusios bylos dalies, Nikės smegenų sutrenkimai buvo tikri, o situaci- 
jos sukeltas stresas darė savo. Dabar bet kurią minutę ją gali pribaigti 
migrena, ir viskam bus galas. 

— Kartą visiems laikams pasakykite, ar Veronika Selers, jūsų 
draugė, gyvenusi viename kambaryje, ištrūko iš lėlių namų? 

— Vero išmoko skraidyti. 

— Narkotikai, ji jų perdozavo. 

Nikė dėbsojo į jį. Dėbsojo, nenuleisdama akių. Ir staiga Vajatas 

suprato. Ji negalėjo prisipažinti ne policijai. Ne, ji nesugebėjo pripa- 
žinti šių dalykų sau. Ji buvo Čelsė, kurios, iki atsiduriant lėlių namuo- 
se, niekas nemylėjo, tačiau ten gyvendama ji susirado seserį. 

— Taip, — ištarė ji. 

Tada ji užsimerkė, ir net Vajatui palengvėjo, nes jis negalėjo pa- 
kelti skausmo, kurį matė jos akyse. 

— Privalau užduoti jums dar vieną klausimą. 

Ji garsiai nurijo seilę. 

— Pirštų atspaudai, kuriuos aptikome jūsų mašinoje... kaip jie 
ten pateko? 

— Ji turėjo būti su tavimi, — nekantriai įsiterpė Marlena. — 
Mano dukra. Meluoji apie jos mirtį. Tą naktį ji drauge su tavimi buvo 
mašinoje. 

Nikė papurtė galvą: 

— Ne, taip nebuvo. 

— Tikrai nebuvo, — pritarė Vajatas. — Į įvykio vietą buvome 
atsivedę šunį. Ir, pasak Enės, mašinoje buvo tik vienas žmogus — vai- 
ruotojas, kuris vėliau nusigavo iki greitkelio viršuje. 

— Tačiau kaip tuomet paaiškinti pirštų atspaudus? — neatlyžo 
Tesa. 

Jos antakiai atrodė pasišiaušę. Jam palengvėjo sužinojus, kad ji 
taip pat sumišusi, kaip ir jis. 

— Pirštų atspaudų neįmanoma suklastoti, — tęsė ji. — Dviejų 
vienodų nėra. Net ir identiškų dvynių jie skiriasi. 

— Tiesa, — pritarė Vajatas ir pažvelgė į Nikės rankas. 

Jie paėmė atspaudus iš Nikės mašinos salono, bet iki šios popie- 
tės nekilo mintis paimti jos pačios. Jie ją apklausė, aplankė namuose, 
bet paimti atspaudus... Ne, apie tai jie net nepagalvojo. 

Vadinasi, Nikės Frank mašinoje jie aptiko Veronikos Selers pirš- 
tų atspaudus. Bet tai dar nereiškė, kad jie yra Nikės Frank. 

Kokia kvaila, idiotiška pirmokų klaida. Jam reikėjo kuo greičiau 
paskambinti Kevinui ir paprašyti palyginti po pietų paimtus Nikės ir 
trisdešimties metų senumo Veronikos Selers pirštų atspaudus. 

— Nike, — kreipėsi jis, — tai buvo kruvini pirštų pėdsakai. Pats 
juos mačiau. Jie nebuvo seni. Jie buvo palikti tą pačią naktį. Sutep- 
ti krauju, jūsų krauju, jais buvo nusėtos sėdynės ir jūsų automobilio 
prietaisų skydelis. 

— Vero nori skristi, — sukužda ji. — Ir mašina skriejo, tokia 
besvorė. Jaučiu jos šypseną. Jaučiu, kaip juokiamės drauge. 

— Kas atsitiko? 

— Niekas nebūna besvoris amžinai. 

— Kas atsitiko? 

— Sunkiausia ne skristi, o nusileisti. 

— Nike! — griežtai nutraukė jis. — Pasižiūrėkite į mane. Pa- 
galvokite apie nuotrauką. Joje visai ne Vero. Ar jūs mane suprantate? 
Tai jūsų nuotrauka! Jūsų. Vadinasi, nesvarbu, iš kur Tomas gavo tą 
nuotrauką... Viskas sukasi ne apie Vero. O apie jus. 

— Klystate, — Nikė staigiai pakėlė galvą ir įbedė akis į Marle- 
ną. — Čia svarbiausia Vero. Ji neturėjo patekti į lėlių namus. Ji netu- 
rėjo ten mirti. Net ir praėjus dvidešimt dvejiems metams, ji vis dar 
trokšta keršto. Ir galiausiai mums visiems teks sumokėti. 


Vajatas palydėjo Marleną Bilek į gretimą numerį. Rėžusi kalbą, 
Nikė nuvirto ant artimiausios lovos. O Marlena savo ruožtu atrodė 
perėjusi iš pykčio į šoką. 

Vajatas paprašė Marlenos dar kartą išvardyti Vero išvaizdos de- 
tales, bet ji nepridūrė nieko naujo. Jos Vero akys buvo pilkos. Nikės 
Frank — mėlynos. Ir jos Vero turėjo randą ant kairiojo dilbio. Taip, 
nelaimė su kavos staliuku įvyko būtent taip, kaip papasakojo Nikė, ne, 
ji tuo nesididžiavo, bet net Nikės žinomos smulkmenos nekeitė Mar- 
lenos nuomonės. Galbūt Nikė Frank gerai žino visą Veronikos Selers 
gyvenimo istoriją, bet ji vis tiek nėra seniai dingusi Marlenos dukra. 

O pirštų atspaudai, paimti tos moters automobilyje... Jie niekaip 
negalėjo jų paaiškinti. Jei Vero visgi buvo gyva, kodėl ji nesusisiekė 
su savo šeima? Juo labiau, kodėl Nikė pasivargino susirasti Marleną, 

pasitelkdama „Nortledžo tyrimų“ agentūrą? Neatrodė, kad Marlena 
nuo savo dukters dingimo būtų sukaupusi dėmesio vertą palikimą. 
Moteris ir jos šeima priklausė darbininkų klasei, vadinasi, nebuvo jo- 
kio finansinio motyvo apsimesti dingusiu Marlenos vaiku. 

— Ji nesveika, — ištarė Marlena, veikiausiai sau įteigusi bent 
kiek atjautos. — Ir turiu omenyje ne vien tai, kad ji vis trina kaktą. 
Nikė, ta moteris... juk ji truputėlį pamišusi, tiesa? 

Vajatas padvejojo, nežinodamas, kaip derėtų atsakyti. 

— Manau, ji nuoširdžiai nesusigaudo, — galiausiai tarė jis. 

— Ji manė esanti Vero, — toliau kalbėjo Marlena. — Juk įsigijo 
skiautinį, susirado mane. Atrodo, ji iš tiesų tikėjo esanti mano dukra. 

— Panašu, kad ji jaučia stiprų ryšį su Vero, — patylėjęs ištarė 
Vajatas, nes daugiau ir pats nesuprato. 

— Kodėl? 

Jį ir vėl apniko dvejonės. 

— Ponia Bilek... dalykai, kuriuos pasakoja ne visai skaidraus 
proto Nikė... Nemanau, kad ji kliedi. Tiesą sakant, netgi tikiu, kad 
dauguma jos prisiminimų yra tikri. O jei tai tiesa... 

Marlena nutilo. 

— Manote, kad ji kalba tiesą apie lėlių namus, — prabilo ji. — Is- 
torijos, kurias ji pasakojo iš pradžių. Jos vyko iš tikrųjų. Jose dalyvavo 
Vero. Visa tai nutiko jai. 

— Manau, turime tai išsiaiškinti, dėl Nikės ir Vero. 

Ji pakėlė į jį akis. 

— Mano dukra ten mirė. Ta kita mergina, Čelsė, surado stipry- 
bės mesti narkotikus. O manoji Vero... — jos balsas užlūžo, ji garsiai 
nurijo seilę. — Štai kodėl Čelsė negali jos paleisti. Jai pavyko paspruk- 
ti, pasinaudojus mano dukters mirtimi, dėl to iki šiol jaučia kaltę. 

— Manau, nederėtų daryti skubotų išvadų. 

Vajatas išsitraukė prieš tai Tesos jam duotus eskizus. 

— Ar atpažįstate šį namą? 

Jis parodė Marlenai Bilek lėlių namų eskizą. Ji lediniu veidu pa- 
žvelgė į piešinį. 

— Ar tai tas namas? — ji dirstelėjo į jį. — Koks didžiulis. Tie- 
siog... milžiniškas. Pamanytum, kad tokiame name gyvenantiems 
žmonėms labai pasisekė ir kad jie yra mieli, geri žmonės. Pamany- 
tum, kad ten augantys vaikai, mažos mergaitės, turi būti laimingi. 

Tada ištraukė madam Sad portretą. Marlena, kaip iš pradžių ir 
jis, krūptelėjo pamačiusi tą veidą. Tada pasielgė netikėtai. Ji ištiesė 
ranką ir bedė į piešinį: 

— Tai ši moteris nužudė mano mergaitę? 

Vajatas nieko neatsakė. 

— Viskas, kas nutiko, buvo jos kaltė. Juk girdėjote, ką kalbėjo 
Čelsė, Nikė. Ši moteris pasiėmė Vero iš parko. Ši moteris ją užrakino, 
niekur neišleido. Ši moteris nužudė mano dukrą. 

— Ar matėte ją parke? 

— Ne. 

— Ar prieš tai buvote ją mačiusi? Savo name, kur nors kaimy- 
nystėje? 

Nes Vajatui atrodė neįtikėtina, kad tokia moteris kaip madam 
Sad grobtų atsitiktines mergaites. Vero ir Čelsės fiziniai panašumai 
bylojo, kad ji dairėsi konkrečios išvaizdos mergaičių. Galbūt netgi 
tenkino klientų pageidavimus, o tai reikalautų išankstinės žvalgybos. 

Tačiau Marlena tik papurtė galvą: 

— Ne. 

— Esate tuo tikra? 

Moteris įdėmiai pažvelgė į jį: 

— Manote, įmanoma pamiršti tokio šaltumo moterį? Vien pa- 

Vajatui kilo dar viena mintis. 

— Galbūt tą dieną parke pastebėjote kokių nors berniukų? 

Jis pabandė nupasakoti, kaip galėjo atrodyti jaunesnis Tomas 
Frankas, kuris turėjo kažkaip įsipaišyti į šią istoriją. Tačiau Marlena ir 
vėl papurtė galvą. 

— Praėjo tiek daug laiko, seržante. Ir Nikė nemelavo. Tą dieną 

aš buvau girta. Nereikėjo man vestis jos į parką. Nereikėjo sėstis ant 
suoliuko. Tai mano kaltė. Ir už tai man teko sumokėti didžiausią kai- 
ną, kokią tik gali sumokėti motina. 

Jis pabandė prieiti iš kitos pusės: 

— Kas žinojo apie Vero randą? 

— Visi skaičiusieji dingusio asmens aprašymą, savaime supran- 
tama. 

— Kalbate apie policijos ataskaitą? Nes lankstinukuose apie jį 
neužsimenama. Juose nurodyti tik pagrindiniai duomenys — ūgis, 
svoris, amžius. 

— Tiesa. 

— O draugai ar šeima? — pasiteiravo jis. 

Jos veide pasirodė gėda. 

— Neturėjau nei vieno, nei kito. Buvome tik aš, Vero ir Ronis. 

— Taigi Ronis žinojo. Ar policija apklausė jį dėl Vero dingimo? 

— Žinoma. Tačiau tai buvo labai seniai, ir jis turėjo alibi — tuo 
metu, kai mergaitė dingo, Ronis buvo darbe. 

— Aišku. 

Tačiau Vajatas mąstė toliau. Sprendžiant iš bendrų bruožų ir 
amžiaus, Nikė Frank galėtų išties būti seniai pradingusi Veronika 
Selers. Jei ne tas randas, apie kurį papasakojo Marlena. 

Ir jį pagavo smalsumas. Nes šią konkrečią detalę galėjo žinoti tik 
saujelė žmonių. Žinoma, policijos ataskaitos nebuvo prieinamos pla- 
čiai auditorijai. Vadinasi, jei norėtum paversti Nikę Frank Veronika 
Selers... Netgi pasistengtum Nikės mašinoje palikti dingusios mergai- 
tės pirštų pėdsakus, norėdamas nuo kažko išsisukti... 

Tačiau kokiu būdu? Ir kam? 

Tą naktį Tomas susitiko su Nike. Pusiau girta, kelis smegenų su- 
trenkimus patyrusia, siaubingai sukrėsta savo žmona. Jis padavė jai 
pirštines. Nustatė pavarų svirtį į neutralią padėtį ir nustūmė auto- 
mobilį nuo kalno į slėnį. Ar jis kažkokiu būdu perkėlė į jos mašinos 
saloną tuos atspaudus? Nes norėjo, kad ji nugyventų savo gyvenimą 

kaip Veronika Selers? Ar mirtų kaip seniai dingusi mergaitė? Tačiau 
dėl ko? 

Sulankstomas kastuvas, pora kruvinų pirštinių. Kokį velnią tą 
naktį jis buvo sumąstęs? Ir kada ši byla pagaliau ims aiškėti? 

Vajatas padėkojo Marlenai už sugaištą laiką. Išgavo iš jos patiki- 
nimą, kad moteris tikrai nekalbės su žiniasklaida, tada paprašė šerifo 
pavaduotojo parvežti ją namo. 

Kai tik ji išvyko, tarpduryje pasirodė Tesa. Šis kambarys buvo 
identiškas kitam, esančiam už jungiančių durų, ir ji atsisėdo ant lovos 
priešais jį. 

— Ką gi, — ištarė ji. — Susitikimas baigėsi išties netikėtai. 

— Leisk tavęs kai ko paklausti: ar įmanoma suklastoti pirštų at- 
spaudus? 

— Būtų gerai, — šaltu tonu atsakė ji. Vajatas metė į ją žvilgs- 
nį, bet ši tik nusišypso: — Teoriškai tai įmanoma. Paimti nuo vieno 
paviršiaus, tarkime, su lipnia juostele, ir pamėginti perkelti ant kito. 
Tačiau... latentinis atspaudas yra ne kas kita kaip mikroskopinė na- 
tūralių riebalų palikta plėvelė iš odos rievių. Tačiau perkelti ją ant 
kito paviršiaus ir išsaugoti visą atspaudą... Labiau panašu į televizijos 
serialą nei tikrovę. 

— Žinai, kas mane nustebino, pamačius mašiną? — paklausė jis. 

Tesa papurtė galvą. 

— Kaip mums pasisekė, kad turime tokius akivaizdžius pirštų 
atspaudus. Tik pagalvok — iš daugumos mašinų neįmanoma paimti 
nė vieno. Netaisyklingi paviršiai liečiami taip dažnai, kad viskas tie- 
siog chaotiškai nučiupinėta. Tačiau tik ne Nikolės Frank automobily- 
je. Plika akimi galėjau įžiūrėti kruviną nykščio pėdsaką. Kokia sėkmė. 

Tesa nuo jo nenuleido akių. 

— Manai, atspaudai buvo suklastoti? 

— Pėdsekė Enė būtų galėjusi prisiekti, kad įvykio vietoje būta tik 
vieno Žmogaus, ir aš nesiruošiu užginčyti gero šuns uoslės. 

— Tačiau kodėl? 


— Neturiu žalio supratimo. 

— Iš kur įmanoma gauti tokį atspaudą? — tęsė Tesa. — Praėjus 
trims dešimtmečiams, kas turi galimybę prieiti prie jos bylos? 

— Nebūtina skaityti bylos, kad gautum jos pirštų atspaudus, — 
atsakė Vajatas. — Dingusių ir išnaudojamų vaikų centras prieš keletą 
metų suskaitmenino visus įrašus, kad jie būtų prieinami valstybiniu 
mastu. Taip lengviau ieškoti atitikmenų. 

— Taigi nežinome nei priežasties, nei priemonių, tačiau galime 
sakyti, jog tai atliko žmogus, turintis priėjimą prie valstybinės duo- 
menų bazės. 

Vajatas dėbtelėjo į ją. Jo smegenyse pagaliau kažkas spragtelėjo. 

— Skaitmeniniai atspaudai, — pareiškė jis. — Skaitmeninės bylos. 

— Ir? 

— Žinai, ką dar galima daryti su skaitmeniniais vaizdais? 

— Hm... gali juos siųsti paštu, žinute, dalintis... 

— Gali įsikelti juos į „AutoCAD“ ir sukurti skaitmeninį modelį. 

— Skaitmeninį pirštų atspaudų modelį? 

— Taip. Jį gali perkelti į trimatį spausdintuvą ir atsispausdinti 
trimatę unikalių rievių raštų formą, kurią galima uždėti, pavyzdžiui, 
ant lateksinės pirštinės ir tokiu būdu išgauti tobulus pirštų pėdsakus. 

Tesa išpūtė akis: 

— Pirštinė negali palikti atspaudų. Ją reikėtų sutepti kokiais 
nors riebalais, pavyzdžiui, kepimo aliejumi... 

— Arba krauju. 

— Kruvinos pirštinės, kurias radote Tomo Franko mašinoje. 

— Štai ką jis įdavė Nikei tą naktį. Porą... pirštinių su pirštų at- 
spaudais... kurias pats pagamino su trimačiu spausdintuvu. Kad ji pa- 
liktų automobilyje Veronikos Selers pirštų pėdsakus. Kad būtų klai- 
dingai palaikyta Veronika Selers. 

Tesa uždavė logišką klausimą: 

— Tačiau kam? 

Vajatas papurtė galvą: 

— Nežinau. Juk jis tikrai turėtų būti kažkaip su viskuo susijęs, 

tiesa? Pasak Nikės, ji rado... ko gero, savo pačios nuotrauką pas Tomą. 
Ji nufotografuota lėlių namuose. 

— Kaip jai pavyko pasprukti? — staiga parūpo Tesai. — Kalbu 
apie tai, kaip ji privertė Vero perdozuoti ir apsikeitė su mirusia drauge 
vietomis. Nikė palaidojama gyva, tada ji didvyriškai išsikapsto iš po 
žemių į gyvųjų pasaulį vidury siaučiančios audros... Ir kas tada? Ji 
patraukia pėsčiomis į Naująjį Orleaną? 

Vajatas suprato jos mintį: 

— Greičiausiai ji turėjo pagalbininką. Gal čia ir pasirodo Tomas 
Frankas? 

— Pagal tokį scenarijų jis tampa jos gelbėtoju. Tikriausiai ji labai 
jam rūpėjo, jei nesitraukė nuo jos net dvidešimt dvejus metus. Net jei 
ir išgelbėji žmogų tamsią ir audringą naktį, nebūtina praleisti su juo 
viso gyvenimo. Ir net jei jis yra slapta susitaręs su madam Sad, galbūt 
vesti. Tiesiog atrodo... kad kažkuria prasme ji nuoširdžiai jam rūpi. 

Vajatas išliko skeptiškas: 

— Jis sukėlė avariją, kai mašinoje buvo jo žmona. Jis padegė na- 
mus su visais jų daiktais. Jei tai yra meilė, ko gero, aš gaištu veltui 
laiką, dovanodamas gėles. 

Tesa užvertė akis. Ji staigiai išbėrė bylos faktus: 

— Prieš trisdešimtį metų iš parko buvo pagrobta šešiametė Ve- 
ronika Selers, kuri vėliau buvo įkalinta ir priversta dirbti rafinuotame 
viešnamyje. Maždaug prieš dvidešimtį metų ji mirė tame pačiame 
viešnamyje, tačiau jos kambario draugei Čelsei pavyko pasprukti ir ši 
visus tuos metus puoselėjo Vero atminimą. 

— Gyvendama lėlių namuose, Čelsė persiėmė Vero istorijomis. 
Tad dabar nebesuvokia, kur yra jos pačios, o kur — Vero gyvenimas? 
O galbūt ji tiesiog trokšta, kad Vero praeitis būtų jos? — Vajatui tai 
neatrodė iki galo aišku. — Kad ir kaip būtų, Vero jos neapleidžia. Ji 
negali jos užmiršti. 

— Todėl prieš pusę metų Čelsė, kuri bandė ilgai ir laimingai gy- 
venti su savo nuolatos besirūpinančiu vyru Tomu Franku, nuspren- 

džia, kad pavargo bėgti. Jai norisi išgirsti atsakymus, kurie paaiškintų 
jos sukrečiančius prisiminimus, traumą, depresiją ir taip toliau. Ji pa- 
reikalauja persikelti į Naująjį Hampšyrą. 

— Ir kone iš karto patiria pirmąją traumą. Savuose namuose nu- 
sirita nuo rūsio laiptų. Po to nuvirsta nuo paradinių laiptelių. 

— O tada, — pratęsė Tesa, — ateina trečiadienio naktis. Susi- 
tikimas su Marlena Bilek, kuri nuo seno neduoda jai ramybės kaip 
vienintelė išlikusi grandis su Vero. Deja, Nikė sužino, kad mylimoji 
Vero mama turi naują šeimą ir negedi savo dukros taip smarkiai kaip 
Nikė brūkšnelis Čelsė. 

— Nikė paskambina Tomui. Ir jis griebiasi susigalvoto plano? 
Paversti smegenų sutrenkimą patyrusią žmoną Veronika Selers? — 
Vajatas įsistebeilijo į Tesą. — Matai, nuo šios vietos man viskas darosi 
nebeaišku. 
purtė galvą. 

— Taip, — pritarė ji. — Sutinku. Visiškai nelogiška. 

— Paskambinsiu Kevinui. Paprašysiu pradėti lyginamąją at- 
spaudų ir guminių pirštinių analizę. Tada mudu su tavimi vėl viską 
peržiūrėsime iš naujo. Kažką praleidome, — Vajatas dirstelėjo į savo 
laikrodį ir pamatė, kad jau beveik vidurnaktis. — Ir viskam išsiaiškin- 
ti turime devynias valandas. 

Tesa pritariamai linktelėjo. 

— Kaip manai, kur šiuo metu yra Tomas? — pasiteiravo ji. 

Vajatas atsakė nedvejodamas: 

— Kažkur netoliese. 


31 skyrius 


Mudvi su Vero baramės. 
— Nebenoriu, kad tai tęstųsi, — sakau jai. — Noriu susigrąžinti 
savo gyvenimą. 

— Kokį dar gyvenimą? Tu neturi jokio gyvenimo. 

Vero ramiai sėdi prie medinio stalelio bokšto miegamajame. Pa- 
galiau ji apsivilko tą siaubingą gėlėtą suknelę, nors nuo kaukolės oda 
tebekabo skutais. 

— Aš nežinojau apie randą! 

— O turėjai. Ganėtinai ilgai gyvenome drauge. Ne mano kaltė, 
kad neatkreipei dėmesio. 

Vero ištiesia kairiąją ranką, tačiau ji ir vėl buvo virtusi skeletu, 
todėl vietoje rankos matosi tik du dilbio kaulai, jungiantys alkūnę su 
riešu. 

— Oi, — sako ji. — Galbūt visgi kai ką pamiršau. Tačiau ir vėlgi, 
tai nėra mano kaltė. Juk žinai, kad aš esu tu. 

Pasitryniau kaktą. Savo galvoje ar tikrovėje? Ribos susiliejo, ir 
aš sutrikau. 

— Noriu išsilaisvinti. 

— Ne. Tu nori būti manimi. Visada norėjai. Ir vėlgi aš nekal- 
ta, kad esi tokia pavydi. Kai pirmą kartą tau papasakojau apie savo 
mamą, apie žmogų, kuris iš tiesų mane mylėjo, kuriam aš iš tiesų rū- 
pėjau, — ji kalbėjo pašaipiu tonu. — Tu nusprendei paversti mano 
gyvenimą kančia. 

Ji teisi. Mano galvoje yra ir kitokių vaizdinių. Gilesnių, tamses- 
nių prisiminimų, prie kurių niekada negrįžtu, nes man labiau patinka 
Vero istorijos. Nuo pat pradžių, kai išgirdau apie stebukladarę kara- 
lienę ir piktąją raganą. Galbūt Vero ir pateko į lėlių namus, bet prieš 
tai ji nugyveno šešerius pasakiškus, nuostabius metus... 

Motina, kuri ją apsikabindavo. Motina, kuri leisdavo užsiropšti 
jai ant kelių. Motina, kuri kartą miegojo apsikabinusi ją ant grindų ir 
meldė ją gyventi. 

Aš nieko tokio neprisimenu. Net ir po trijų smegenų sutren- 
kimų. Turiu tik Vero, kurios iš pradžių negalėjau pakęsti... o vėliau 
savotiškai pamilau. Štai kaip žmogų gali paveikti įkalinimas. Jos isto- 
rijos virto mano istorijomis. Jos viltis — mano viltimi. Nes per visus 

drauge praleistus metus Vero nesiliovė kalbėjusi, kaip ji vėl susitiks 
su savo mama. 

Tačiau, Žinoma... 

— Nereikėjo tau manęs žudyti, — paprasta intonacija dabar iš- 
taria ji. Įsipila puodelį arbatos, stikliuką viskio. 

— Jei nebūtum manęs nužudžiusi, galbūt būtum galiausiai ma- 
nęs atsikračiusi. 

— Taip nesąžininga. 

— Kas kaupė narkotikus? Kas juos paliko tokioje vietoje, kur 
juos tikrai galėjo aptikti kambario draugė? 

Lioviausi Žingsniavusi ir pasistengiau sustoti. 

— Vero nori skraidyti, — sausai ištariu aš. — Taip ir padarei. Tu 
pasidavei. Tu susileidai į veną viską, visas mano santaupas. Jei nebū- 
tum taip pasielgusi... 

— Jei nebūčiau taip padariusi... — kursto ji. 

Bandau nepamesti minties: 

— Tu turėjai žmogų laisvėje, kuris tave mylėjo. Turėjai atsisakyti 
narkotikų. Jei ne dėl savęs, tai bent jau dėl jos. 

Dabar ji rimtai užsiraukė: 

— Ir kas būtų buvę tada? Būčiau gyvenusi ilgai ir laimingai? 
Drauge su tavimi, dvi neišskiriamos draugės, įkalintos lėlių namo rū- 
syje? 

Staiga kambarys tapo miglotas. Beveik nebesimato rožės pieši- 
nio ant sienos. Lyg kambarį tvindytų smogas. Arba dūmai. 

Galvoje, o galbūt tikrovėje, pajuntu, kaip automatiškai ištiesiu 
ranką. 

Tačiau, žinoma, Tomo čia nėra. 

— Pasakyk man, — reikalauja Vero. — Pasakyk man, kas būtų 
buvę, jei aš būčiau metusi narkotikus. 

— Nežinau! 

— Žinai. 

— Nežinau! Niekada... 

— Žinai. Žinojai! 

Ir, savaime suprantama, ji yra teisi. Pasirodo dar daugiau tamsių 
pavidalų. Prisiminimų, kurių negaliu sau pripažinti. Vis dar viliuo- 
si, kad sąmoningas nusigręžimas nuo jų suteiks man palaimą. Tačiau 
priešingai — dabar jaučiu, kaip jie mano atminties kertėse įgauna vis 
didesnius, tamsesnius, šiurpesnius pavidalus. Seržantas Vajatas buvo 
teisus: Vero čia niekuo dėta. Visko ašis esu aš. Visada buvau aš ir 
mano praeitis, kurios nesugebu sau pripažinti net ir po trijų smegenų 
sutrenkimų. 

— Eik šalin, — paliepiu. — Daugiau nebenoriu su tavimi kal- 
bėtis! 

— Negaliu, esu tu. Tu esi vienintelė, kuri čia kalba. Tu esi vienin- 
telė, kuri čia ginčijasi. Tu esi vienintelė, kuri negali pakelti tiesos. Su- 
prask, kad aš nesu tik mielas vaiduokliukas. Aš esu tavo sušikta sąžinė. 

Ji ištiesia ranką. Ji vėl apaugo oda, ir dabar ant rankos matyti 
ryški, stora, netaisyklinga raukšlė, bjauriai darkanti lygų baltą pavir- 
šių. Ji tik dar kartą įrodė, jog kai ką aš seniai žinojau, net jei po kurio 
laiko nusprendžiau tai pamiršti. Vero nusišypso, tačiau šįkart ji nėra 
nusiteikusi priešiškai. Jos vaiduoklis, mano sąžinė, atrodo liūdnai. 

— Norėjau skristi, — tyliai ištaria Vero. — Kadaise. Seniai seniai. 
Buvau maža, nieko neišmananti mergaitė. Tada Ronis iškėlė mane ir 
sviedė į kavos staliuką. Mirti galima daugybe būdų, Čelse. Ir ne visi 
jie buvo išbandyti tuose lėlių namuose. 

— Atleisk. 

— Norėjai, kad princesės istorija baigtųsi laimingai. Norėjai, kad 
ji vėl apsigyventų pas stebukladarę karalienę, jas lydėtų saulė ir vaivo- 
rykštės. Tu vis dar tikėjai manimi, net kai aš pati praradau tikėjimą. 

Nieko neatsakau. 

— Tačiau tu taip pat žinojai, Čelse, — blaiviai tęsė ji, — širdies 
gilumoje nutuokei, kodėl tai buvo neįmanoma — nes mano pasakoji- 
mai buvo išgalvoti. Dabar gali matytis sa manimi kada tik panorėjusi, 
gali prikelti mane savo galvoje, kada tik užsigeidi. Tačiau atgal kelio 
nebėra. Esi tiktai tu — vienintelė, kuri išgyvenai. 

— Aš mylėjau tave, — sukuždu. 

— Žinau. Tačiau, patikėk manimi, vien meilė negali tavęs išgel- 
bėti. 

Staiga pajuntu šlamesį savo tamsiuose proto užkaboriuose. Pri- 
siminimai, kurių, prisiekiu, nenorėjau atgaivinti, bet... Pakeliu galvą 
ir įsmeigiu į ją akis. Vero stebi mane gudriu žvilgsniu. 

— Liaukis, — sakau jai. 

— Negaliu. Juk esu tu, nepamiršai? 

— Aš tam nesu pasiruošusi. 

— Kam? Dūmų kvapui? Liepsnos karščiui. Ugnis, visur ugnis. 
Kodėl tavo vyras padegė jūsų namus, Nike? Kodėl? O dar įdomiau, 
nuo kada Tomas taip gerai išmoko valdyti liepsną? 

— Užsičiaupk! 

Tačiau ji neklauso. Vero atsitraukia nuo staliuko. Žengia per 
kambarį į mane. Jos suknelė dingo. Oda — taip pat. Teliko vien pū- 
vanti mėsa, vis labiau artėjanti ir tiesianti į mane savo kaulėtas rankas. 

— Tomas, — beria ji. — Gražuolis Tomas. Rūpestingasis Tomas. 
Tomas, kuris visados tavimi rūpinosi. Ar mėgini pabėgti nuo savo 
praeities, Nike? Ar nuo vyro, už kurio ištekėjai? 

Jos rankos pasiekia mano kaklą, perbraukia krūtinkaulį. 

Netikėtai už manęs atplėšiamos bokšto miegamojo durys. Ta- 
čiau aš neatsisuku. Nenuleidžiu akių nuo besiviepiančios Vero kauko- 
lės. Nes jau žinau, kad nenoriu išvysti, kas stovi tarpduryje. 

— Ką tu padarei, Nike? — sukužda man Vero. — Ko dar bijai? 


Pašoku iš miego užgniaužta gerkle. Mano galva liepsnoja, mau- 
džia visą kūną. Sekundę instinktyviai, refleksyviai sutraukiu visus iki 
vieno kūno raumenis. Prisiverčiu nė nekrustelėti. Įpročiai, įgyti dar 
tada, kai atsibudusi nežinodavau, at greta nėra kito. Kito, kuris ruo- 
šiasi tave nuskriausti. 

Pirmas atsargus įkvėpimas. Ir ilgas, lėtas iškvėpimas. Įsiklausau, 
išgirstu balsus už sienos, iš greta esančio kambario. Stengiuosi pajus- 

ti, ar greta nėra kito žmogaus. Tik visiškai, absoliučiai įsitikinusi, kad 
esu viena, galiausiai atmerkiu akis ir atpalaiduoju kūną. 

meta durų, jungiančių du viešbučio numerius, plyšys. Po truputį, po 
gabalėlį sugrįžta prisiminimai. Šiuo metu slapstausi nenusakomo 
Naujojo Hampšyro viešbučio kambaryje. Katastrofiškas susitikimas 
su Marlena Bilek, kuri, kaip paaiškėjo, visai nebuvo mano mama, nes 
mano tikroji mama, savaime suprantama, mirė perdozavusi narkoti- 
kų anksčiau, nei man pavyko ištrūkti iš lėlių namų. Kadaise į ją žiūrė- 
jau su pagarba, tada vėl pamiršau, nes koks tikslas? Niekada nebuvau 
stebukladarės karalienės princesė. Visą savo gyvenimą tarnavau pik- 
tajai raganai. 

Man graužia akis. Kvailos ašaros, pagalvoju apsiversdama ant 
šono ir pažiūrėdama į kitą lovą. Ji tuščia, kaip ir numaniau. Ko gero, 
Tesa yra gretimame numeryje, kur kalbasi su Vajatu. 

Veikiausiai iš naujo kedena bylą. Mėgina suprasti, kam man rei- 
kėjo vargintis ieškoti Marlenos Bilek, jei ši nėra mano tikroji mama. 
Kodėl negaliu paleisti iš rankų skiautinio, kurį pasiuvo man nepažįs- 
tama moteris. 

Kaip mano audi atsirado Vero pirštų atspaudai. 

Į paskutinį klausimą atsakymo nežinau ir aš pati. Mane jis taip 
pat trikdo, kaip ir juos. O dėl dviejų pirmųjų... manau, kad tiesiog 
stengiausi palaikyti Vero gyvybę, suteikti jos prisiminimams pagrindą. 
Mano skausmo nesugebėjo numalšinti mūsų įsivaizduojami susitiki- 
mai, tad žengiau dar vieną žingsnį ir nusprendžiau užmegzti apčiuo- 
piamą ryšį, kurį įkūnijo jos motina. 

Galbūt, jei man pavyktų sugrąžinti į tikrovę Vero, sugrąžinti į 
tikrovę jos šeimą, atrodytų, kad ji niekur nedingo, ir man nereikėtų 
jausti tokios kaltės. 

Nes net po dvidešimt dvejų metų man nepavyko įvaldyti meno 
gyventi. Greičiausiai tik kovoju už išlikimą. Egzistuoju. Netgi ištekė- 
jau ir apkeliavau visą šalį. Bet ar tai iš tiesų buvo gyvenimas, ar tik 
dar viena bėgimo forma? Kiek naktų pabudau klykdama. Kiek prisi- 

minimų teko nuolatos tildyti ir sujaukti savo protą dar prieš patiriant 
smegenų sutrenkimus. 

Aš ištrūkau iš lėlių namų, bet taip ir nepabėgau nuo praeities. 
Nuo slegiančio kaltės jausmo. Gal tai įgūdis, kurio neišmokau? Neži- 
nau. Jaučiu, lyg norėčiau būti kažkuo daugiau. Norėčiau nuveikti šį tą 
daugiau. Tačiau nežinau, kokiu būdu to pasiekti. 

"Galėčiau ir vėl pabėgti, mąsčiau susisukusi ant viešbučio kam- 
bario lovos. Išsirinkti kitą valstiją, kitą miestą, kitą tapatybę. Juk esu 
taip dariusi ir anksčiau. Ypač pirmaisiais dvejais metais po pabėgimo. 
Tampiau Tomą iš vienos vietos į kitą, vis kaitaliojau vardus, netgi kas 
savaitę. Panašiau ne į išsilaisvinimo strategiją, bet visišką isteriją. To- 
mas maldavo sulėtinti tempą. Bent jau ilgėliau išmėginti naują vietą, 
o ne iš karto ieškoti kitos. Bent jau išsirink vieną vardą, vieną tapaty- 
bę, kad galėtume nors pamėginti susikurti normalų gyvenimą. 

Laikydamiesi tokio nusistatymo, užsisakėme dar vieną profe- 
sionalų tapatybės pakeitimą: sumokėjome gerus pinigus už padorius 
asmens tapatybės pažymėjimus, išsamias istorijas. Tapome Tomu ir 
Nikole Frankais — jis prisiekė, kad su šiomis tapatybėmis būsime vi- 
siškai saugūs. Tačiau vis tiek, praėjus dvejiems metams, man prireikė 
persikraustyti. Nes lapkritis vis tiek buvo nepakeliamas. 

Galbūt reikėtų pradėti stipriai gerti, svarstau. Velniop smegenų 
traumas. Užpilsiu jas viskiu ir visiems laikams išdeginsiu tuos siau- 
bingus prisiminimus. Kartosiu sau, kad esu laisva, laiminga ir nepri- 
klausoma. Tegu Tomas su Vero eina šikt. Pabėgsiu nuo jų abiejų. Tap- 
siu moterimi, kuri turi viską. 

Moterimi, kuri yra visiškai niekas. 

Tačiau tai nėra visiškai tiesa, susizgrimbu begalvojanti. Mano 
galvos pakampėse vėl sujuda tamsūs ir grėsmingi šešėliai. Purvo sko- 
nis. Žemė, byranti pro tarpupirščius. Ir akimirka, beprotiška akimir- 
ka, kai suvokiu, kad man pavyko. Aš likau, aš buvau gyva. Pabėgau iš 
lėlių namų. 

Akimirka prieš pat... 

Dūmai. Karštis. Mano namai, pleškantys Naujajame Hampšy- 

re. Kodėl Tomas juos padegė? Juk galėjo uždegti tik savo dirbtuvę, 
bet kam reikėjo paleisti dūmais visus namus? Kodėl reikėjo sudeginti 
juos iki pamatų? 

Iš kur Tomas išmoko taip gerai valdyti ugnį? 

Giliai mano galvoje nusikvatoja Vero: 

— Ar mėgini pabėgti nuo savo praeities? Ar nuo vyro, už kurio 
ištekėjai? 

Stengiuosi viską užgniaužti. Akimis susitelkti į tai, kas vyksta 
čia ir dabar. Tamsų viešbučio kambarį. Greta stovinčią tuščią lova. 
Daugiau nebenoriu jaustis bejėgė. Arba pasimetusia, suglumusia, pa- 
vergta aplinkos. 

Viskas. Stojo tiesos akimirka. 

Galiu visą gyvenimą likti mirusios moters kambario drauge 
arba dingusio vyro žmona. 

Praeina dar viena sekundė. 

Ne. Esu kur kas daugiau nei viena ar kita. Tai aš norėjau persi- 
kraustyti į Naująjį Hampšyrą, nepasidaviau Tomo įkalbinėjama. Aš 
pasamdžiau privatų tyrėją, net kai Tomas bandė įtikinti mane palikti 
praeitį ramybėje. 

Esu moteris, du kartus prisikėlusi iš mirusiųjų. 

Ir aš dar nebaigiau savo reikalų. 


32 skyrius 


Kol Vajatas su Kevinu sprendė pirštų atspaudų mįslę, Tesa su- 
rinko Didi Voren numerį. 

Bostono detektyvė kaip visada buvo it šilkinė. 

— Ar tu bent įsivaizduoji, kiek dabar valandų? 

— Mano laikrodis rodo vidurnaktį. 

— Aš dar net nesutikau dirbti tavo visagalei tyrimų firmai... 

— Tačiau sutikai už atlygį atlikti vieną užduotį. 

— Jau surinkau didžiausią taškų skaičių „Angry Birds“ žaidime. 

— Tu ir „Angry Birds '? Kas būtų galėjęs pamanyti? 

— Užsičiaupk, — atšovė Didi. 

Ir Tesa nusišypsojo. Nes pokalbiai su temperamentingąja detek- 
tyve vykdavo būtent šitaip, o šį vakarą tai buvo jos pats normaliausias 
pašnekesys. 

— Atleisk, kad skambinu taip vėlai, — pripažino Tesa. — Tačiau, 
jei atmintis nemeluoja, esi iš tų žmonių, kurie dirba kiaurą parą. Iš tų, 
kurie pamiegos, išėję į pensiją. Arba grabe. 

— Jokio skirtumo, — atsakė Didi. 

— Puiku, nes atrodo, kad ši byla slysta iš rankų, ir mums kuo 
skubiau reikia sužinoti bent kai kuriuos atsakymus. 

Vajatas baigė savo pokalbį. Tesa pamojo jam prisidėti ir įjungė 
telefono garsiakalbį. Vajatas buvo dirbęs su Didi Denbių byloje, tad 
niekam nieko nereikėjo pristatyti. 

— Kaip tavo ranka? — pasiteiravo Vajatas. 

— Po truputį. 

— Jau susitarei dėl tinkamumo tarnybai patikros? — pasidomė- 
jo jis. 

— Po truputį, — ir šįkart iš balso buvo aišku, kad tema išsem- 
ta. — Taigi Veronikos Selers byla. Remiantis visažinėmis ir neklystan- 
čiomis vakaro naujienomis, jūs suradote dingusią mergaitę. Deja, tik 
praėjus trisdešimčiai metų. 

— E... dėl to dar nesame tikri, — atsakė Tesa. 

Stojo tyla. Tada Didi ištarė: 

— Kad mane kur. Ko gero, visai džiaugiuosi, kad pakėliau ragelį. 

Vajatas papasakojo apie sumaištį, kilusią dėl pirštų atspaudų, ir 
pateikė naujausią informaciją: 
stiklą ir, žinoma, aptiko rieveles ant kiekvieno piršto galo. Panašu, jog 
Tomas Frankas kažkokiu būdu pagamino pirštines su atspaudais, kad 
jo Žmonos mašinoje atsirastų Veronikos Selers pirštų pėdsakai. 

— Jis norėjo, kad jo žmona būtų palaikyta prieš trisdešimtį metų 
dingusia mergaite? — nesuprato Didi. — Bet kodėl? 

— Milijono dolerių vertės klausimas. Gal turi kokių nors 
minčių? 
sakyti, kad kai tu manęs paprašei peržiūrėti trisdešimties metų senu- 
mo Naujosios Anglijos dingusių vaikų ir pabėgusių paauglių bylas... 
pamaniau, kokia šūdina užduotis. 

— Tai itin svarbus tyrimas, — tarė jai Tesa. — Ar turi kokių nors 
kitokių užduočių? ė 

— Tavo tiesa. Klausyk, aš išties stengiausi, bet, norėdamas su- 
sekti tokio senumo sekso vergijos tinklą, susiduri su dviem didelėmis 
kliūtimis. 

— Taip, — paragino Vajatas. 

— Pirma, Valstybinis dingusių ir išnaudojamų vaikų centras 
skaičiavo savo pirmąsias gyvavimo dienas. Tad neturime bendros 
duomenų bazės. Na, galima sakyti, kad beveik neturime. Stambes- 
nieji departamentai, tokie kaip Bostonas, pasivargino persiųsti savo 
dokumentus. Tačiau jei kalbėtume apie mažų miestelių nuovadas, 
provincijos šerifų departamentus, juose jau tada stigo darbuotojų, tad 
informacijos rinkimas nuo pat pradžių labiau priklausė nuo sėkmės, 
ypač jus dominančiu laikotarpiu. 

— Tada peržiūri kiekvieną departamentą atskirai, — pasiūlė 
Tesa, ir tai išties buvo šūdina užduotis, nors visi trys puikiausiai žino- 
jo, kaip atliekami tokie tyrimai. 

— Jo, jo, jo. Ir čia susiduriame su antrąja problema. Kokie duo- 
menys, tokie ir rezultatai. 

Tesa vis dar mėgino pagauti mintį, bet Vajatas ją aplenkė: 

— Nori pasakyti, kad dingę vaikai net nebuvo įtraukti į dingu- 
siųjų kategoriją? 

— Skambutis studijoje, atneškite prizą laimėtojui. Paklauskite 
bet kurio kriminalisto. Dauguma prostitucija besiverčiančių merginų 
yra nepilnametės. Galbūt kai kurios įtrauktos į dingusių be žinios są- 
rašus, tačiau dauguma... 

— Net neįvestos į sistemą, — užbaigė sakinį Tesa. 

— Būtent. Tad, žinoma, galiu sugaišti visą likusią savaitę, mal- 
daudama pareigūnų iš visų pakampių peržiūrėti mažiausiai trisde- 
šimties metų senumo dingusių vaikų archyvus, arba galiu praleisti 
laiką kur kas produktyviau. 

— Įtariu, kad tuoj mus priblokši savo sumanumu? — viltingai 
ištarė Vajatas. 

— Prašyčiau. Juk susitrupinau ranką, o ne kaukolę. Taigi pra- 
dėkime nuo pradžių. Pamąstymui atlikau bendrų bruožų statistinę 
analizę. Norite išgirsti porą skaičių, kurie neleis užmigti naktimis? 
Per pastaruosius dvidešimt penkerius metus dingusių asmenų skai- 
čius išaugo šešiagubai — nuo šimto penkiasdešimties tūkstančių iki 
beveik devynių šimtų tūkstančių. Tačiau šį proveržį galime sieti su 
padidėjusiu teisėsaugos dėmesiu ir geresnėmis duomenų bazėmis, 
panašiai kaip patobulėjus vėžio diagnostikai, padaugėja susirgimų 
vėžiu atvejų. Nemalonu stebėti didėjančius skaičius, kita vertus, nėra 
taip baisu, kaip atrodo. 

— Galime išskaidyti šiuos skaičius, — tęsė ji, — ir pamatysime, 
kad nepilnamečiai sudaro tik nedidelę jų dalį, o iš jų du šimtai tūks- 
tančių atvejų priskiriami prie tėvų globos nepasidalijimo. Iš esmės 
galima sakyti, kad per metus nepažįstami asmenys pagrobia tik šimtą 
vaikų. Žvelgiant iš mamos perspektyvos, šimtas irgi per daug, bet... 
maniau, kad padėtis liūdnesnė. 

Tesa apmąstė jos žodžius ir turėjo sutikti. Jiedu su Vajatu vienas 
kitam linktelėjo. 

— Tačiau čia kalbame apie visos šalies statistiką, — prabilo Vaja- 
tas. — Reta sekso vergijos organizacija turi tokias plačias geografines 
ribas. 

— Taigi. Tad jeigu susitelkčiau tik į Naujosios Anglijos apskritį, 
manau, turėčiau aptikti nuo dešimties iki dvidešimties dingusių vaikų 
bylų. Tačiau tai būtų šiandienos duomenys. Nepamirškite, kad de- 
vintajame dešimtmetyje policijos departamentai šiuo reikalu nebuvo 
taip gerai pasikaustę. Todėl įsivaizdavau, kad jei pavyktų atrasti bent 
dešimt pareiškimų apie dingusius vaikus, galėtume įtarti tuo metu 


294 LISA GARDNER + PRAGAIŠTIES LIEPSNOSE 


aktyviai veikusį prekybos žmonėmis klaną. Žinoma, dėl suprantamų 
priežasčių į peržiūrą įtraukčiau ir pabėgusių nepilnamečių bylas. 

Tesa nejučiomis ėmė linksėti, Vajatas — taip pat. Nė vienas iš jų 
neprakalbo — abu laukė. 

— Man pavyko surasti tris bylas, — pareiškė Didi. — Viena iš 
jų priklauso Veronikai Selers. Tai ir viskas. Tuo laikotarpiu dingo trys 
vaikai. Dvi mergaitės, vienas berniukas: šešiametė Veronika buvo jau- 
niausia iš šios trijulės, kita mergaitė buvo dvylikos, o berniukas — ke- 
turiolikos metų. 

Tesa nesusivaldė. Ji suraukė antakius ir pažvelgė į greta sėdintį 
Vajatą. 

— Tačiau jei egzistuoja tie lėlių namai, kuriuose dirba kelios de- 
šimtys mergaičių, — prabilo Tesa. 

— Greičiausiai jos buvo pabėgusios iš namų, — atsakė Didi. — 
Greičiausiai sumedžiotos skersgatviuose, perpirktos iš sąvadautojų. 
Tačiau jūs nupasakojote labai aukštos klasės viešnamį, tiesa? Įsikūrusį 
karalienės Viktorijos stiliaus rūmuose su rytietiškais kilimais, krišto- 
linėmis taurėmis ir elitine klientūra. Įtariu, kad tokio lygio klientai tu- 
rėtų tikėtis kokybiškos prekės, jei taip galima pavadinti. Deja, jauna, 
gaivaus veido mergaitė jiems pats tas. O pasitrynusi pabėgėlė... 

— Neatitinka lūkesčių, — užbaigė mintį Tesa. Ji apsvarstė išgirs- 
tą informaciją. — Nikė pasakojo, kad pirmuosius kelerius metus pra- 
leido užrakinta bokšto miegamajame, kur buvo mokoma. Kiekvieną 
dieną pas ją ateidavo madam Sad ir dėstė ne tik bendro išsilavinimo 
dalykus, bet taip pat ir kultūros, pramogų bei kitas žinias. Galbūt ji 
paruošdavo pabėgėles, išgražindavo jas, prieš parodydama klientams? 

— Galbūt, — nusileido Didi. — Tačiau tas pareikalauja nemažai 
laiko. Jei tiek jėgų skiria vienai mergaitei, kaip ji spėja susirasti kitų? 

Nei Tesa, nei Vajatas negalėjo jai atsakyti. 

— Galiu pasiūlyti jums kitokią teoriją. 

— Būtinai, — susidomėjo Vajatas. 

— Esu žmogžudysčių skyriaus detektyvė. Norite sužinoti mūsų 
sėkmės paslaptį? Pasikliaukite tikimybe. Žiauriai nužudoma žmona. 

metė, nes, nepaisydama jo privalumų lovoje, vis tiek neketino dėl jo 
palikti savo rūmų. Visada yra didelė tikimybė, kad nusikaltėlį aptiksi- 
te tame pačiame kambaryje su auka. 

— Kalbi apie Tomą Franką? — paklausė Vajatas. — Nes, patikėk, 
aš įtarinėjau jos vyrą. 

— Kas tas Tomas Frankas? — nesuprato Didi. — Klausyk, mano 
užduotis buvo peržiūrėti Veronikos Selers ir kitų prieš trisdešimtį 
metų dingusių vaikų bylas. Aptikau tris bylas, o tai reiškė, kad ne- 
buvo jokio prekybos žmonėmis klano, grobiančio jaunas mergaites. 
Arba... — ilga pauzė. — Niekada nebuvo paskelbta dingusių mergai- 
čių paieška, nes apie jų dingimą nepranešė jų tėvai. 

Tesa ne iš karto suprato, ką ji nori pasakyti. Tada ji užsimerkė ir 
pasilenkė arčiau Vajato, nes kitaip negalėjo. 

— Jei į šią operaciją buvo sukišta nemažai pinigų, — tęsė Didi, — 
parinkta nuošali vieta, surinkti turtingi klientai su aukštais reikalavi- 
mais... tada galbūt madam elgėsi protingiau: kam rizikuoti grobiant 
savo prekę, jei galima paprasčiausiai ją nusipirkti? 

— Vaikai, — ištarė Vajatas. — Madam negrobė vaikų. Ji juos 
nusipirkdavo? 

— Žinoma. Tokie dalykai išties vyksta. Deja, bet kurioje šalies 
dalyje, bet kurią savaitės dieną. 

— Jei vaikus parduodavo tėvai, — jos mintį užbaigė Vajatas, — 
jie tikrai neturėjo tikslo pranešti apie atžalų dingimą. 

— Savaime suprantama. Juk jie nenorėtų atkreipti dėmesio į 
savo pačių nusikaltimą. Ir jei gyveni nežmoniškomis sąlygomis, gal- 
būt esi vienišas tėvas, neturintis kitų šeimos narių paramos, kas ims 
klausinėti? Pasakai kaimynams, kad mažoji Salė dabar gyvena pas 
tavo buvusįjį arba lanko senelius, arba, po velnių, tiesiog susirgo ir 
numirė. Nustebtumėte sužinoję, kiek nedaug žmonių ims domėtis 
giliau, atkakliau kamantinėti. Iš esmės žmonės nenori žinoti to, ko 
nenori žinoti. 

— Tada Vero pagrobimas buvo išimtis, o ne norma? — paklausė 

Tesa. — Madam Sad ją nučiupo ne tik dėl to, kad ji atitiko reikiamą 
išvaizdą — rudi plaukai, šviesios akys — bet ir dėl to, kad ji buvo 
akivaizdžiai neprižiūrima parke, nes jos mama sėdėjo smigusi ant 
suoliuko. Vero buvo pagrobta pasitaikius patogiai progai, tačiau kitas 
mergaites madam gaudavo tiesioginiu būdu? 

— Viskas pasirodys kur kas įdomiau, kai sužinosite, — tarė 
Didi, — kad apie Vero dingimą pranešė visai ne jos mama. 

— Ką? — Tesa atsitiesė. 

Didi visiškai prikaustė jos ir Vajato dėmesį. 

— Išsitraukiau bylos originalą. Nes, tiesą sakant, pačiai pasidarė 
įdomu. Juk tuo metu buvo užregistruoti vos keli vaikų dingimai, o 
štai dabar viena iš dingusiųjų staiga prisikelia iš mirusiųjų ir net ne- 
mėgina susisiekti su savo mama. Ar tai nesukėlė jums įtarimo? Nes 
man, kaip paranojiškai žmogžudysčių skyriaus detektyvei, tai pasiro- 
dė įtartina. 

— Ji sakė, kad nebuvo pasirengusi, atrodė, kad ta tema ją gąsdi- 
na ir kelia įtampą... 

Tesa užsičiaupė. Juk Nikė Frank net nebuvo Veronika Selers, tad 
kodėl tai turėtų būti svarbu? 

— Pasak protokolo, Vero drauge su savo mama Marlena nuei- 
na į parką. Mama užmiega ant suoliuko. Kai pabunda, jos šešiametės 
dukros nebėra. Kyla sujudimas, iškviečiami farai. Bet štai kas įdo- 
miausia. Pasak liudininkų parodymų, Marlena nešaukė savo dukters 
vardu. Ji tiesiog vaikštinėjo po parką. Tik tada, kai prie jos priėjo kita 
moteris ir paklausė, kur jos dukra, kai pasakė, kad matė, kaip Vero iš- 
eina iš parko, ir ėmė klausinėti, kas atsitiko... tik tada užvirė visa košė. 
Atvažiavo policija, Marlena padavė pareiškimą, paskubomis buvo 
surinkta premija už rastą mergaitę, ir pasaulio šviesą išvydo vietinės 
reikšmės byla. Tačiau pasakyk man kaip mama mamai, — čia Didi 
kreipėsi į Tesą, — ar vaikštinėtum po parką, nė karto nešūktelėdama 
savo dingusio vaiko vardu? 

Tesa neturėjo atsakyti. Jai tai atrodė protu nesuvokiama. 

— Luktelk, — prabilo Vajatas. — Tai vyko prieš beveik trisde- 

šimtį metų. Anuomet vaikų dingimo bylos nesulaukdavo tokio atgar- 
sio kaip šiais laikais. Galbūt Marlenai nė į galvą nešovė blogiausias 
scenarijus. 

— Tiesa. Ir panašu, kad to meto tyrėjai taip pat būtų tau pritarę. 
Byla buvo tiriama, išsemta, padėta į šalį, vėl ištraukta, vėl tiriama, vėl 
išsemta ir galiausiai, prieš dešimtį metų, vėl ištraukta kaip neišspręs- 
ta. Nes juk niekada negali žinoti, tiesa? 

— Žinoma, — pritarė Tesa su Vajatu. 

— Taigi, tas detektyvas savo užrašuose iškelia tiesiogiai su Mar- 
lena Bilek susijusius klausimus. Ir ne tik apie jos elgesį ar jaudulio 
stoką parke. Ne, jo dėmesį patraukė faktas, kad praėjus pusmečiui po 
to įvykio Marlena atidarė pirmąją gyvenime taupomąją sąskaitą su 
penkiais tūkstančiais dolerių, kuriuos įnešė grynaisiais. 

— Ką? 

— Aha. Taigi tuo metu Marlena jau buvo susidėjusi su kolega 
pareigūnu Henku Bileku. Jis prisiekinėjo, esą pinigus ji gavo iš savo 
buvusio smurtaujančio sugyventinio. Nes tas vyrukas, Ronis, ją dau- 
žydamas perlenkė lazdą. Henkas pasielgė kilniai: jis užsuko pas Ronį 
ir pranešė, kad jei šis dar kartą palies bent plauką ant Marlenos gal- 
vos, likusį pusmetį galės rankioti savo ištaškytas kūno dalis. Dėl ofi- 
cialumo Ronis privalės padengti Marlenos persikraustymo išlaidas — 
štai iš kur tie penki gabalai. Jie buvo skirti Marlenai susirasti nuosavą 
butą ir palikti savo sugyventinį. 

— Gerai, — įsiterpė Tesa, — turiu pripažinti, kad man patinka 
Henko stilius. 

— Žinoma, kas čia gali nepatikti? Yra tik viena problemėlė... 
Ronio sąskaitoje nesimatė penkių tūkstančių dolerių debeto. Nors 
pinigų jis turėjo. Kaip tik buvo užbaigęs stambų santechnikos darbą. 
Tačiau nors Marlenos sąskaita rodo įplaukas, Ronio sąskaita nerodo 
išlaidų. Tad iš kur atsirado tie pinigai? 

— Manai, kad Marlena už penkis tūkstančius dolerių pardavė 
savo šešiametę dukrą, — lėtai ištarė Vajatas. 

— Verta apsvarstyti šią galimybę. 

— Tačiau Marlena gavo tuos pinigus tik praėjus pusei metų, — 
paprieštaravo Tesa. 

— Byla pateko į pirmuosius laikraščių puslapius. Kas būtų buvę, 
jei tokia suma būtų pasirodžiusi Marlenos vardu praėjus dvidešimt 
keturioms valandoms po jos dukros pagrobimo? Jai tikrai būtų uždėti 
antrankiai. Tačiau praėjus pusei metų, kai nebuvo iškelta jokių versi- 
jų, jokių teorijų, nerasta jokių įtariamųjų... Spauda ėmėsi kitų sensa- 
cijų. Policija — kitų bylų. 

— Ar yra kokių nors įrodymų, — dabar paklausė Vajatas, — sie- 
jančių Vero dingimo pinigus su kokiu nors kitu asmeniu? 

— Negali visur sektis. Indėlis padėtas grynaisiais, tad jokių pėd- 
sakų. Ir šiuo požiūriu Marlenos biografija visiškai švari. Taip, ji buvo 
tapusi priklausoma nuo alkoholio, bet nepadarė jokių baudžiamųjų 
veikų. Vadinasi... — Tesa pastebėjo Didi balso neryžtingumą. — Mar- 
lena nebuvo panaši į įtariamąją. Ypač po to, kai televizija nufilmavo ją 
kaip gedinčią motiną. 

— O jos naujasis gyvenimas su naująja šeima ir naująja duk- 
ra? — neatlyžo Tesa. 

— Nėra prie ko prikibti, — atsakė Didi. — Visais požiūriais 
Marlena yra įstatymų paisanti pilietė. Blogiausias jos gyvenimo lai- 
kotarpis buvo prieš trisdešimtį metų, bet po to ji visiškai pasikeitė. 

— Na, paslaptinga penkių gabalų injekcija tikrai nepamaišė, — 
burbtelėjo Vajatas. 

— Taigi, — prabilo Didi, — užsiminėte, kad Nikė Frank visai 
nėra Veronika Selers, ar ne? Tuomet kas ji tokia? 

— Šiuo metu tikriname jos pirštų atspaudus, — pranešė Vaja- 
tas. — Spėjame, kad ji yra Vero kambario draugė iš lėlių namų, vardu 
Čelsė. Tačiau dar nežinome nei pavardės, nei kokios nors kitos papil- 
domos informacijos. 

— Ji atrodo visai kaip Vero, tiesa? Tokie patys bendri bruožai, 
rudi plaukai, mėlynos akys? Panašus amžius? 

— Panašu, kad į lėlių namus ji atvyko anksčiau, tad gal truputį 
vyresnė. 

— Supratau. Iš naujo peržiūrėsiu pabėgėlių sąrašus. Paieškosiu 
mergaičių tokiu vardu ir išvaizda. Tikrai nebus blogiau, jei pažiūrėsiu. 

— Dėkoju, — atsakė Vajatas. 

Jie atsisveikino ir išjungė ryšį. 

Tesa padėjo telefoną. Ji atpažino Vajato išraišką. Jis buvo pavar- 
gęs, susinervinęs, bet vis tiek įtemptai mąstė. 

— Man atrodo, kad esame apgaudinėjami, — trumpai tarė jis. — 
Nikės, kuri yra Vero, kuri yra Čelsė. Marlenos, kuri yra tragediją iš- 
gyvenusi moteris, greičiausiai pardavusi savo vaiką. Tomo Franko, 
rūpestingo vyro, padegusio namus ir surezgusio genialų nusikaltimą. 
Visi jie įklimpę iki kaklo, bet kaip viską suprasti? | 

— Mums reikia surasti Tomą Franką, — tyliai ištarė Tesa. 

— Žinau tai, patikėk. Liepiau uniformuotiems pareigūnams 
apžiūrėti visus viešbučius ir motelius aštuoniasdešimties kilometrų 
spinduliu. Stebime mobiliojo ryšio ir kredito kortelių naudojimo ak- 
tyvumą. Deja, tas vyras it vaiduoklis. Net nežinome, kokį automobilį 
jis vairuoja. Tą, kurį pavogė iš motelio, paliko už penkiolikos kilome- 
trų, kur jo pėdsakai atšąla. Panašu, kad jam tai ne pirmas kartas. 

Vajatas persibraukė pirštais plaukus. 

— Turiu klausimą, — išrėžė jis. — Jei Nikė nėra Vero, kaip ji 
sugebėjo trečiadienio vakarą atpažinti Marleną Bilek? 

— Ką turi galvoje? 

— Noriu pasakyti, kad tu pranešei Nikei, jog Marlena dirba 
Naujojo Hampšyro valstijos gėrimų parduotuvėje. Pasak Nikės, ji vos 
tik įžengusi į parduotuvę atpažino Marleną kaip Vero mamą. Kokiu 
būdu? Pagal pasakojimus, kuriuos girdėjo prieš dvidešimtį metų? 

— Nikė minėjo, kad ieškojo jos internete. 

— Galbūt, bet iš Nikės pasakojimo susidarė įspūdis, kad jos 
reakcija buvo asmeninė, intuityvi. Ji žinojo, kad Marlena yra Vero 
mama. 

— Manai, ji buvo mačiusi ją anksčiau? 

— Kodėl gi ne? — Vajatas pakilo nuo lovos ir ėmė žingsniuoti 
po kambarį. — Jei Marlena ir gavo penkis tūkstančius dolerių, ji turė- 

jo iš kažkur pasiimti banko čekį, o tokių dalykų juk nesiųsi paštu. Po 
velnių! Juk aš rodžiau jai Nikės nupieštą namą. Parodžiau ir madam 
Sad portretą. Ji žiūrėdama man į akis tvirtino, kad pirmą kartą mato 
tiek vieną, tiek kitą. Tačiau galiu lažintis su tavimi, kad visgi ji lankėsi 
tame name. Vieną dieną asmeniškai atėjo pasiimti čekio, ir Nikė ją 
pamatė. Štai dėl ko Nikė buvo taip užsivedusi ją surasti. Marlena nėra 
vien grandis, siejanti ją su Vero. Ji yra dar vienas stimulas užgniauž- 
tiems Nikės prisiminimams. Viskas, turime ją atsivežti atgal. 

— Marleną Bilek? 

— Žinoma, — Vajatas jau žengė per kambarį link apskritojo sta- 
liuko pasiimti raktų. — Tuo tarpu pažadink Nikę. Pavežiosime jas abi. 

— Manai, Marlena gali parodyti mums kelią iki lėlių namų? — 
Tesa taip pat pakilo nuo lovos. 

— Lėlių namai, madam Sad, norėsiu sužinoti viską. Lažinuosi iš 
ko tik nori — Vajato akys liepsnojo, — jei surasime jas, aptiksime ir 
Tomą Franką. Ir galų gale viską išsiaiškinsime. 

Tesai tai patiko. Ji nuėjo į gretimą kambarį pažadinti Nikės. 

Tačiau... 

— Vajatai, — staigiai pakvietė ji. 

Ji dar kartą patikrino vieną ir kitą lovą, užsuko į vonią, atida- 
rė spintą. Tačiau kambarys buvo gana mažas, ir tiesa neišvengiamai 
badė akis. 

— Kas yra? — Vajatas įvirto į kambarį, žvangindamas raktais. 

— Jos čia nėra. Vajatai, Nikė Frank dingo. 


33 skyrius 


Iš viešbučio kambario išsmukti tikrai paprasta. Ypač vidury 
nakties, ne sezono metu, Šiaurės apygardoje. Vasarą toks viešbutis 
lūžtų nuo šeimų, trokštančių pasimaudyti baseine, pasivaikščioti kal- 
nuose ar pasiirstyti valtimi upėmis. Rudens pradžioje mašinų stovė- 
jimo aikštelėje vos telpa autobusai su rudens peizažų medžiotojais, 

apsiginklavusiais fotoaparatais ir apsirengusiais storais megztiniais. 
Gruodį, savaime suprantama, iškrisdavo sniegas ir čia suplūsdavo 
paaugliai su snieglentėmis bei apranga išsiskiriančios slidinėtojos 
pupytės. Tačiau dabar buvo lapkričio vidurys, kai kalnuose medžiai 
numetę lapus ir po kojomis matosi vien žemė... 

Šiaurės apygardoje lapkritis nedžiugino net ir vietinių. Tai buvo 
laukimo metas. Šią naktį ir aš jaučiausi kaip tik taip. Laukiau. O kan- 
dus tvyrantis šaltukas šiaušė man sprando plaukelius. 

Išsprukti iš viešbučio kambario buvo tikrai nesudėtinga. Iš pra- 
džių susiradau Tesos kompiuterio krepšį, kurį ji buvo pastačiusi prie 
stalelio. Tamsoje pasirausiau po jį, kol užčiuopiau stačiakampio for- 
mos jos mašinos raktų pakabutį. Tada beliko laukti, kol jie su Vajatu 
ims kalbėti garsiau ir aiškiau, kol už durų visą dėmesį sutelks į skam- 
butį. Šeši platūs žingsniai, ir aš jau stovėjau prie išėjimo. 

Šaižus Tesos klausimas. Aš atidarau duris. Vienas prislopintas 
trakštelėjimas. Dar vienas šūktelėjimas iš gretimo kambario. Išsmun- 
ku, paskui save uždarydama duris. Antras užslopintas trakštelėjimas. 

Po to veikiau nedelsdama. Patraukiau koridoriumi tiesiai laiptų 
link. Nusileidusi vienu aukštu, įžengiau į tamsią automobilių aikštelę, 
ginkluota raktais ir svaiginančiu ryžtu. 

Žinodama, kur važiuoti, ką daryti... 

Ar žinoti, kas tu nesi, yra tas pat, kas žinoti, kas esi? Ar žinoji- 
mas, kad bėgti jau įgriso, prilygsta žinojimui, kaip kovoti? 

Ar žinojimas, kad užmarštis tave nukamavo, atstoja mokėjimą 
prisiminti? 

Einu per aikštelę, dairydamasi juodo Tesos visureigio „Lexus“. 
Danguje spindi pusmėnulis ir gausybė žvaigždžių. Negaliu atsispirti 
pagundai, tad atsistoju ir pakeliu galvą. Nors esu gyvenusi kituose 
miestuose, pakrantėse, dykumose, niekas neprilygsta nakties dangui 
Naujojo Hampšyro kalnuose. 

Reikėtų suskaičiuoti žvaigždes, pamanau. Kokia didelė, kokia 
plati padangė. Galėčiau skaičiuoti ir skaičiuoti, ir su kiekviena žvaigž- 
de tapčiau vis smulkesnė, vis mažiau reikšminga. Kol galiausiai visai 

išnykčiau, stovėdama vidury viešbučio automobilių aikštelės. Dau- 
giau nebereikėtų daryti sprendimų. Nebereikėtų bėgti nuo praeities. 

Tada staiga užuodžiu dūmus. 

Taip suprantu, kad jis čia pat. 

Negaliu susivaldyti. Žengiu į priekį. Dar vienas žingsnis. Menkai 
apšviestoje aikštelėje stovi tik šešios mašinos. Tačiau aš jau žinau, kad 
jis nesėdi mašinoje. Jis slepiasi šešėlyje, štai ten, prisiglaudęs prie me- 
džio. Siluetas lėtai atsitiesina, atsišlieja nuo medžio šakų. 

Prie manęs artėja mano vyras. 

Pasidaro keista, kai pagalvoji, iš ko atpažįsti žmogų, praleidusi 
tiek metų kartu. Nematau jo veido. Jis per daug toli, be to, labai tam- 
su. Tačiau man nereikia išvysti jo akių ar nosies, ar burnos plyšio, ar 
žandikaulio formos. Atpažįstu savo vyrą vien iš judesių. 

Ir krūtinę surakinančio svorio. 

Jis laiko rankas kišenėse. Vadinasi, nekelia grėsmės, pamanau, 
nors mano nervai įsitempę. Dėl visa ko suspaudžiu Tesos raktų pa- 
kabutį rankoje. 

Likus metrui, jis stabteli. Juntu jo žvilgsnį, tiriantį mane, o tuo 
tarpu pati bandau įspėti jo nuotaiką. 

Mane užlieja emocijos. Nenugalimas troškimas pribėgus apsi- 
kabinti jį. Nes aš viena ir man skaudu, ir aš norėjau šeimos, bet jos 
netekau, ir jis yra viskas, kas man beliko. Galbūt daugiau niekad nie- 
ko ir neturėjau, Dieve, kaip aš jo pasiilgau. Jaukios jo balso ramybės. 
Jo pirštų, masažuojančių man smilkinius. Jo nepalaužiamo ryžto, ne- 
blėstančio diena iš dienos, savaitė iš savaitės, mėnesis iš mėnesio. 

Aš myliu tave, prieš daugelį metų pasakė man jis. Eisiu visur, kur 
pasakysi, būsiu viskuo, kuo panorėsi, darysiu viską, ką liepsi... visada 
būsiu greta. 

Dabar žiūriu į savo vyrą, su kuriuo pragyvenau dvidešimt dvejus 
metus, ir pirmą kartą pajuntu, kad jo bijau. 

— Kur tu eini? — paklausė jis. Blankioje mėnesienoje išvystu, 
kad jis suraukia antakius. — Ar tau išvis galima čia būti? 

— Keista, pati norėjau paklausti tavęs to paties. 

Jis dar kartą suraukia antakius. Žengia dar vieną žingsnį į prie- 
kį, tačiau išvydęs mano veidą kažkodėl sustoja. Pasisupa ant kulnų. 
Nervinasi, pamanau. Jaučiasi neužtikrintai, tačiau nesuprantu dėl ko. 

— Buvai su ja susitikusi, tiesa? — spaudžia jis mane. — Su Mar- 
lena Bilek. Mačiau, kaip ją atvedė farai. 

— Tu mane seki. 

— Žinoma. O ko tu tikėjaisi? 

Papurtau galvą, užgniauždama instinktyvų poreikį pasitrinti 
kaktą. 

— Tu sudeginai mūsų namus, bet dar svarbiau, kad tu buvai su 
manimi trečiadienio naktį. Klausei, ar pasitikiu tavimi. Tada užsegei 
man saugos diržą ir nustūmei mašiną nuo kalno. 

Tomas tyli. Tik įdėmiai žiūri į mane. Laukia, kol dar ką nors 
pasakysiu? Ar kol dar ką nors prisiminsiu? 

Seržantas Vajatas klydo, staiga suvokiu aš. Svarbiausia čia buvo 
ne Vero. Ir netgi ne aš. Viskas sukosi apie mus. Tomą ir mane. Nes tai 
ir yra santuoka, ar ne? Ją sudaro ne paskiri žmonės. O dviejų žmonių 
bendravimas. 

O mudu su Tomu sieja ilga ilga istorija. Ilgiausi mano turėti san- 
tykiai. Prasidėję šviežiai nupjautos žolės aromatu. Ir lango bokšte iš- 
vystu vienišos mergaitės atvaizdu. 

Visus šiuos metus mano vyras nelaukė, kol papasakosiu jam tei- 
sybę. Jis laukė, kol aš ją prisiminsiu. 

Žengiu į priekį. Tikrindama savo spėjimą, ištiesiu ranką, patrau- 
kiu rankovę į viršų ir atidengiu lygią odą. 

— Vero turėjo randą, — pasakau. 

Akimirką jo žvilgsnis blyksteli, lyg kažką atpažinęs. 

— Ant kairiojo dilbio, — tęsiu aš, nenuleisdama akių nuo jo vei- 
do. — O ašjo neturiu. 

Jis žino. Puikiai supranta, apie ką aš kalbu. 

— O kaip pirštų atspaudai, — meta jis, — rasti tavo automobi- 
lyje. Policija nustatė, kad tu esi Veronika Selers. Mačiau per žinias. 

— Aš nesu Vero. Marlena Bilek tai žino, Žinau ir aš. 

Jis suraukia antakius — iš nusivylimo, nerimo, susierzinimo? 
Nežinau, ir dėl to mane ima siutas. 

— Tai tu viską padarei, — mano įsitikinimas stiprėja, o drauge 
su juo ir mano galios jausmas. — Tai tu padavei man tas pirštines. Tu 
kažkaip jas apdirbai, išraižei ant jų Vero pirštų atspaudus? Žinoma. 
Privertei mane jas užsimauti. O tada... 

Lietus, purvas. Man šalta, man karšta. Verkiu, bet neišleidžiu nė 
garso. Prisigėriau per daug viskio. Nusekiau paskui moterį, stebuklada- 
rę karalienę iš tų istorijų. Ir pamačiau Vero, kuri kadaise mirė, bet buvo 
gyva, ir mano gyvenimas ėmė byrėti į šipulius, ir aš niekaip negalėjau 
sustabdyti griūties. 

Į mano isterišką skambutį atsiliepė Tomas. Tomas dar kartą atvy- 
ko man į pagalbą. 

— Ar tu pasitiki manimi? — klausia jis manęs, stovėdamas prie 
atidarytų mašinos durelių. — Ar tu pasitiki manimi? 

Jis pasilenkia, prispaudžia lūpas man prie skruosto. Jos švelnios it 
plunksna. Pažadas, persmelktas atgailos. 

Staiga per pačią liūtį, pro išraustos žemės kvapą. 

Išryškėja dūmų kvapas. Ugnies kaitra. 

Sėdžiu prisisegusi savo „Audi“ vidury tuščio, lietaus nuplauto ke- 
lio. Žiūriu į savo vyrą ir kone regiu aplink jį šokančias liepsnas. 

Aš prisimenu. 

Tą akimirką aš viską prisimenu. 

Ir jis žino, kad aš žinau. 

Mano vyras persisveria per mano kelius. Jis nustato pavarų svirtį 
į neutralią padėtį. Jis atsitraukia, uždaro dureles, aš lieku viduje. Ir aš 
per vėlai suvokiu, kas tuoj įvyks. 

Lietuje juda jo lūpos. 

— Ar tu manimi pasitiki? — vėl paklausia Tomas. 

Jis stovi priešais mane. Taip arti, kad jaučiu jo kūno šilumą, jo 
didelės striukės minkštumą. 

— Tu mėginai mane nužudyti. 

— Aš myliu tave. 

Papurtau galvą. Stengiausi neklausyti jo žodžių ir susitelkti tik į 
jo veiksmus: 

— Tąkart kažkas atsitiko. Kažkas baisesnio už Vero perdozavi- 
mą, baisesnio už gyvo žmogaus palaidojimą. Kas gali būti blogiau, nei 
būti palaidotai gyvai, Tomai? Ką tu padarei? 

— Aš myliu tave, — pakartoja jis. 

Ir tada suprantu, kad esu pasmerkta, nes girdžiu atskriejantį 
aidą. Bet tavęs tai neišgelbės. Vero mėgino mane perspėti. Galbūt iš- 
ties bandžiau pabėgti ne nuo savo praeities, bet nuo vyro, už kurio 
ištekėjau. 

— Aš nesu Veronika Selers, — išgirstu savo balsą. 

Turiu ištarti šiuos žodžius. Tomo triukas su pirštų atspaudais 
buvo trumpam išmušęs mane iš vėžių, o dėl patirtų traumų ir nešva- 
rios sąžinės tapau dar pažeidžiamesnė. Tačiau Vero yra Vero, o aš esu 
aš, ir privalau viską išsiaiškinti, dėl mūsų abiejų. 

— Žinau. 

— Aš esu Čelsė Robins. Mano motina mane pardavė madam 
Sad, kai buvau dešimties. Už tai aš jos nekenčiau ir mylėjau, nes tie 
namai buvo gražesni, maistas — geresnis, ir madam Sad bent jau ap- 
simetinėjo, kad esame šeima. Tada pasirodė Vero ir išspyrė mane iš 
bokšto miegamojo, ir už tai aš jos nekenčiau, bet ir pamilau ją, nes ji 
tapo mano seserimi, kurios niekada neturėjau, ir praskaidrino mūsų 
gyvenimą pasakomis. 

Pažvelgiau į jį: 

— Ir aš sutikau tave — berniuką, kurį iš tolo stebėdavau laisvai 
vaikštantį po dvaro valdas. Ir už tai aš tavęs nekenčiau, ir dėl to tave 
mylėjau, bet labiausiai... — mano balsas užlūžta. — Mylėjau tave. Nuo 
pat pradžių tave pamilau ir niekada sau už tai neatleidau. 

Tomas nusišypso. Greičiausiai nesu mačiusi liūdnesnio vyro 
veido. 

— Jau laikas, — pasako jis paprastai. — Ji jau pakankamai ilgai 
laukia. 

Jis ištiesia ranką. Šįkart paimu ją ir nuseku iš paskos per auto- 

mobilių aikštelę. Nes daugiau neturiu kur dėtis. Neturiu ką daugiau 
pasakyti. 

Tomas buvo teisus: man nereikėjo sugrįžti į Naująjį Hampšyrą, 
nereikėjo samdytis privačios tyrimų agentūros, nereikėjo gaivinti pri- 
siminimų, kuriuos dar labiau stengiausi užmiršti. 

Tačiau kas padaryta, tas padaryta. 

Ir dabar, praėjus dvidešimt dvejiems metams, nei vienam, nei 
kitam nebebuvo kelio atgal. 


34 skyrius 


— Dingo mano mašinos rakteliai, — po dešimties minučių pra- 
nešė Tesa. 

Jiedu su Vajatu uždegė šviesą ir, paskubomis permetę kambarį 
akimis, išpuolė į automobilių aikštelę. Neradę Nikės nei viešbutyje, 
nei lauke, jie sugrįžo į kambarį ir be ceremonijų jį apvertė aukštyn 
kojomis. Nors tam nebuvo jokio pagrindo: juk normalaus dydžio 
moteris nebūtų galėjusi pasislėpti po sofos pagalvėle. 

— Ji neturi mašinos, — pakomentavo Vajatas. 

— Tačiau kur ji važiuotų? Namų ji taip pat neturi. 

Vajatas linktelėjo. Jis atsitiesė, apžvelgė sujauktą viešbučio kam- 
barį ir netekęs vilties atsiduso: 

— Gerai. Laikas keisti taktiką. Mes puolėme į isteriją. Tiesą sa- 
kant, visa ši byla tėra niekur nevedančių isterijų serija. Pradėkime 
nuo pradžių, ką žinome? 

— Nikė Frank dingo, — pagiežingai atsakė Tesa. 

Ji nuvilko abiejų lovų užvalkalus. Tada atsiklaupusi žiūrinėjo po 
viena ir po kita lova, lyg ieškotų ne prapuolusios liudininkės, bet batų 
poros. 

— Nikė Frank, kuri nėra Veronika Selers, — pabrėžė Vajatas, — 
ne ta mergaitė, kuri dingo prieš trisdešimtį metų. 

— Todėl galime spėti, kad ji nevažiuoja į Marlenos Bilek na- 

mus, — vis dar ropodama ant grindų burbtelėjo Tesa. — Šioje terito- 
rijoje vienintelis jos kontaktinis asmuo yra Tomas. 

— Kuris, tikėtina, pasistengė, kad įvyktų jos automobilio avarija 
ir ji būtų klaidingai identifikuota kaip Veronika Selers. 

Tesa galiausiai nutilo ir atsiklaupė. 

— Galbūt jie abu vienodai prisidėję? Gal jie dviese sugalvojo, 
kokiu būdu pakišti Nikę kaip dingusią merginą? Galbūt, kurdami šį 
planą, Nikė ir Tomas iš anksto sutarė susitikimo vietą tam atvejui, jei 
situacija imtų slysti iš rankų, kur dabar ir keliauja Nikė? 

Vajatas nusivaipė: 

— Tačiau kam visa ši apgaulė? Ką, apsimetusi seniai dingusia 
Marlenos dukra, gauna Nikė, jei dėl to ryžtasi pavojingai autoavarijai, 
o ką jau kalbėti apie Tomo padegtus namus? 

Tesa atsakė kiek pagalvojusi: 

— Kerštas? Galbūt Marlena nedorai pasielgė su savo dukterimi, 
o gal net buvo įsivėlusi į Vero pagrobimo planą? Nikė siekia jai atker- 
šyti ir negi tam yra geresnis būdas, nei apsimesti dingusia mergaite? 

— Manau, kad už visko slypi Tomas. 

— Aišku. 

Tesa ir vėl ėmėsi paieškų ir kyštelėjo ranką tarp lovos, stovinčios 
arčiausiai durų, spyruoklinio matraco ir viršutinio čiužino. 

Vajatas pradėjo lenkti pirštus: 

— Nikės smegenų sutrenkimai yra tikri. Atminties netekimas 
taip pat atrodo tikras. Tada turime galybę nelaimingų atsitikimų, 
padegtus namus ir taip toliau. Ir visais šiais atvejais Nikė yra auka, 
o ne piktadarys. Be to, turint omenyje, kad visa tai prasidėjo, kai ji 
nusprendė persikelti į Naująjį Hampšyrą ir ieškoti atsakymų, būčiau 
linkęs manyti, jog jos tiesos troškimas sužlugdė kažkieno planus. Va- 
dinasi, Tomas turi ką slėpti. 

— Pala, — ištarė Tesa. — O kas gi čia? 

Jos pirštai grabaliojo tarp matraco ir čiužinio, tada ji lėtai pa- 
traukė didelį popieriaus lapą, kurio vienas kraštas buvo nelygus, lyg 

išplėštas iš bloknoto. Tesa atsargiai jį ištraukė iš slaptavietės — Nikės 
lovos tarpo. 

Vajatas tuojau pat nudrožė per kambarį apžiūrėti pieštuku nu- 
paišyto piešinio. 

— Tai Tomas Frankas, — atpažino jis. 

— Truputį per jaunas, nemanai? 

— Tikriausiai nupaišė jį anksčiau, kai paprašei jos padirbėti, nes 
esi teisi — tai tikrai nėra dabartinis Tomas Frankas. Bet visiškai lais- 
vai galėtų būti Tomas prieš dvidešimt metų. 

— Lėlių namų gyvavimo laikotarpiu. Dieve, tik pažvelk į jo veidą. 

Vajatas suprato, ką ji turi galvoje. Tomas, kurį jis apklausė, buvo 
streso išsekintas vidutinio amžiaus vyras. Akivaizdžiai nusikalęs, gal- 
būt truputį pakrikęs, nes besirūpinantis savo negaluojančia žmona, 
bet visiškai nekrintantis į akis. 

Tačiau jaunasis Tomas, greičiausiai paauglystėje... atrodė įsitem- 
pęs. Maniakiškas. Atšiaurus. 

Vaikinas, kuris jau turėjo ką slėpti. 

— Nikė tau nerodė šio piešinio? — paklausė Vajatas. 

Tesa papurtė galvą: 

— Ne. Aš išėjau pasikalbėti telefonu. Lažinuosi, kad tada ji ir 
paslėpė šį piešinį. 

— Ji sėdi kambary. Uždegta žvakė, sklinda nupjautos žolės kva- 
pas. Ji nupiešia namą. Nupaišo kambarius tame name. Nupiešia ma- 
dam Sad ir staiga — šitą, — Vajatas kurį laiką svarstė. — Ji to nesiti- 
kėjo. Lažinuosi, kad dėl to jį ir paslėpė. Tikriausiai sutriko, kai staiga 
ėmusi prisiminti visas smulkmenas suvokė, jog šiame reikale dalyva- 
vo ir Tomas, vadinasi, jis pažinojo ją iš anksčiau. 

— Jis buvo į tai įsivėlęs, — sukuždėjo Tesa. — Ir, sprendžiant iš 
jo veido išraiškos, ne pačia geriausia prasme. Manai, Nikė kažkaip su 
juo susisiekė, pranešė susitikimo laiką? Tačiau kokiu būdu? Juk ji net 
telefono neturi. 

Vajatas tik gūžtelėjo: 

— Jei ji rimtai ieško atsakymų, dabar turėtų kreiptis į Tomą. 

— Tačiau... — Tesos balsas nutilo. — Nemanau, kad šis berniu- 
kas, — ji pabaksnojo į piešinį, — papasakos jai ką nors gero. 

Vajatas linktelėjo. Jam tai irgi kėlė nerimą. Jei bent pusė Nikės 
pasakojimų apie lėlių namus buvo tiesa, kai kas turėjo nemažai pa- 
slapčių, vertų žmogaus gyvybės. 

— Turime tuojau pat sužinoti, kur yra tavo automobilis. Nedel- 
siant. 

— Šūdas! Kokie mes kvailiai. Juk tai mano automobilis. O aš esu 
įsirengusi palydovinę stebėjimo sistemą. 


Tesa paskambino. Išgirdęs teisingą slaptažodį, palydovinės sis- 
temos operatorius mielai sutiko padėti. Jis sugaišo vos trisdešimt se- 
kundžių, kad nustatytų, jog automobilis yra viešbučio aikštelėje. 

— Kas per velnias? 

Drauge su Vajatu išėjusi į lauką, ji pamatė savo juodą visureigį, 
stovintį po energiją taupančiu žibintu. 

— Kam imti mano raktus, jei nesiruoši važiuoti mano maiši- 
na? — pratrūko Tesa. Ji atrodė nuoširdžiai įsižeidusi. 

— Kad sustabdytų mus, kad negalėtume sekti jai iš paskos? — 
spėjo Vajatas. — Juk ji paslėpė Tomo portretą. Vadinasi, trokšta pri- 
vatumo. 

Vajatas išsitraukė rankas iš kišenių, pavaikščiojo aplinkui. Buvo 
pirma valanda nakties. Aikštelėje stovėjo keturios mašinos, tad jas 
buvo nesunku suskaičiuoti. Dar krūmai, medžiai ir daugiau nieko. 

— Ji nepatraukė pėsčiomis, — tarė Vajatas. — Esame per toli 
nuo civilizacijos, ką jau kalbėti apie pagrindines magistrales. Tad, jei 
jos čia nėra, o tavo mašina tebestovi vietoje, ji susirado kitą transpor- 
to priemonę. 

— Galbūt jai nereikėjo niekur važiuoti, kad susitiktų su Tomu. 
Jie susitiko čia. 

— Gal paskambino jam iš viešbučio kambario? — pamėgino 
spėti Vajatas. 

— Neįmanoma. Paprašiau viešbučio šeimininko užblokuoti 
visus įeinamuosius ir išeinamuosius skambučius. Kad sumažinčiau 
riziką. Be to, turiu savo mobilųjį telefoną. Daugiau priemonių mūsų 
ryšiui nebuvo būtina. 

Vajatas nustebo: 

— Tuja nepasitikėjai? 

— Ei, jei ji yra mano klientė, dar nereiškia, kad pati esu kvaiša. 
Daugybė žmonių prašo pagalbos, o tada imasi manevrų tau už nuga- 
ros, ir dėl to, savaime suprantama, sumanusis tyrėjas papuola į bėdą. 
Turėdama vieną susisiekimo priemonę, žinau, kas vyksta. Pavyzdžiui, 
dabar galiu pasakyti, kad ji neskambino Tomui. 

— Galbūt jis atsekė mus čia nuo policijos departamento, — iškė- 
lė teoriją Vajatas. — O gal net keliavo man iš paskos, kai nuvažiavau 
pasiimti Marlenos Bilek. Nebuvo sunku atspėti, kad po istorijos per 
naktines žinias jis panorės susitikti su Nike. 

Vajato balsas nutilo. Jei Tomas žinojo, kad Nikė čia, kai tik ji 
išniro iš viešbučio ir žengė į tamsią automobilių aikštelę... Jie visiškai 
jos nesaugojo, suvokė jis. Greičiau jau atidavė liūtui tiesiai į nasrus. 

Vajatas dar kartą dirstelėjo į laikrodį. Jam reikėjo griebti radijo 
stotelę ir paskelbti apie naują paiešką. Tačiau ko konkrečiai jie turėjo 
ieškoti? Jie jau medžioja Tomą Franką ilgiau nei dvidešimt keturias 
valandas. Jis prapuolė it į vandenį. 

— Mums reikia kamerų, — sumurmėjo Tesa, lyg perskaičiusi 
jo mintis. — Atliekant tokią paiešką Bostone, galima gauti muitinės 
punktų, eismo kamerų, įvairių komercinių įstaigų ir bankomatų fl- 
muotą medžiagą. Vienas spustelėjimas vaizdo monitoriuje — ir To- 
mas mūsų rankose. 

— Luktelk. Gal ir nesame miesto centre, bet šis viešbutis taip pat 
turi stebėjimo sistemą. Tik pažiūrėk, — jis pirštu parodė į viešbučio 
stogą, ant kurio buvo matyti mažiausiai viena kamera. Jis apsisuko ir 
iškart patraukė registratūros link. — Pasirodo, dar turime gudrybių, 
kuriomis galime pasinaudoti. | 

Naktinės pamainos administratorė prisistatė kaip Britanė Klain. 
Draugiška šviesiaplaukė nesitvėrė iš džiaugsmo, kad galės padėti po- 
licijos tyrimui. Tikra tiesa, viešbutyje įrengta puiki stebėjimo sistema, 
patikino ji. Įdiegta prieš pusę metų, kokybiškos kameros, kokybiškas 
vaizdas, begalė filmuotos medžiagos. Ramesnėmis naktimis ir pati 
mėgsta ją peržiūrinėti. Tam, kad pagilintų kriminologijos kursų, ku- 
riuose dalyvauja nuotoliniu būdu, žinias. Nusivedusi juos į tarnybi- 
nes patalpas, ji iškart įrodė, kad yra tikra vaizdo sistemos valdymo 
specialistė. Padedami Britanės, jie atsirinko kamerą, geriausiai fik- 
suojančią automobilių aikštelę, tada atbuline eiga peržiūrėjo vienos 
minutės trukmės vaizdo įrašus. Prireikė tik keturių bandymų, kad 
rastų tai, ko ieškojo. 

— Štai! — susijaudinusi tarė Tesa, rodydama į ekraną, kol Bri- 
tanė manipuliavo skaitmeniniu valdymu. — Štai Nikė, einanti link 
stovinčių automobilių. 

— O štai antrasis asmuo, atsitraukiantis nuo medžio, — pridūrė 
Vajatas. 

Jie stebėjo artėjantį siluetą. Akivaizdu, jog tai buvo vyras, tačiau 
šviesos spigino jam į nugarą ir veido nesimatė. Tačiau niekam nekilo 
abejonių. 

— Tomas, — ištarė Vajatas. 

— Neatrodo, kad jo bijotų, — tarstelėjo Tesa. 

— Tačiau ir nepuola apsikabinti. 

— Ar galite priartinti vaizdą? — paprašė Britanės Tesa. 

Administratorė įvykdė jos prašymą, tačiau vaizdas buvo perne- 
lyg grūdėtas. Dar truputį pažaidę, jie nusprendė, kad geriausia žiūrėti 
medžiagą standartiniu formatu. Britanė sugrąžino normalų formatą 
ir nustatė peržiūrą iš naujo. 

Vajatas stebėjo ekraną. Tomas greitai artinasi prie žmonos, tada 
nelauktai akivaizdžiai sudvejoja. Nikę irgi instinktyviai traukia prie 
vyro, tačiau ji irgi stabteli. Meilė ir baimė, pamano jis. Du santykių 
palydovai. 

Net ir jo santykių su Tesa. 

Tomas ištiesė žmonai ranką. 

Nikė stovėjo. Abejojo? Svarstė Vajatas. Pajuto priešiškumą? Nu- 
tarė elgtis atsargiai? Ar priešais save ji matė rūpestingąjį vyrą, su ku- 
riuo praleido dvidešimt dvejus metus? Ar niūrių akių berniuką iš lė- 
lių namų, kuris sugebėtų beatodairiškai griebtis bet kokių priemonių? 

Prabėgo dar viena sekundė. Ir dar viena. Ir dar. 

Tomas žengtelėjo į priekį. Nikė pakėlė veidą. Buvo netikęs ap- 
pribloškė. 

Ji sunėrė pirštus su vyro ranka. Švelniai atsidavė jo valiai. 

Britanė giliai atsiduso, lyg stebėdama romantišką filmą. 


O Tesa tuo metu sušuko: 

— O Dieve, jie abu prikišę nagus! 

— Galbūt, — burbtelėjo Vajatas. 

Tačiau Vajatas galvojo ne apie bendrą nusikaltimą. Jis galvojo, 
kad tokia jau ta meilė. 

Tomas nulydėjo Nikę iki paskutinės eilėje stovinčios mašinos. 
Nuožulnaus hečbeko. „Subaru“, tamsiai žalios spalvos. Po kelių se- 
kundžių jis jau suko iš automobilių aikštelės. Judėjo išvažiavimo link. 

Stovėdami sėdinčiai Britanei už nugaros, Vajatas su Tesa palinko 
į priekį ir stebėjo, ar automobilių aikštelės žibintai apšvies galinį ma- 
šinos numerį ir jie apčiuops siūlo galą. 

— Nagi, — šnabždėjo Vajatas, čiupdamas iš kišenės užrašų kny- 
gelę ir rašiklį. — Nagi... 

Vienas skaičius. Du, trys... 

Vajatui paskubomis keverzojant numerį, Tesa staiga įsikibo jam 
į rankovę. 

— Sustabdykite! — paliepė ji Britanei. — Sustabdykite šį kadrą. 
Žiūrėk. Dešinėje. Dar viena mašina išsuka iš aikštelės. Vajatai, kažkas 
juos seka. 

Mudu su Tomu važiuojame tylėdami. Jis abiem rankomis laiko 
vairą, o žvilgsnis šokinėja nuo priekinio stiklo prie užpakalinio vaiz- 
do veidrodėlio. Nesu tikra, ką jis tikisi ten išvysti. Tačiau jaučiu, kad 
yra įsitempęs. 

Už mašinos langų skrieja tamsa. Čia nėra pakelės žibintų. Nei 
atitvarų, nei šviesoforų. Esame kalnuose, braunamės tankiai apau- 
gusiu keliu. Turėtų lyti, pamanau. Tada būtų visiškai taip pat, kaip 
anąkart. 

— Didžiąją laiko dalį, — pagaliau prabyla Tomas, — galvojau, 
kad mums tiesiog reikia viską pamiršti, kad tau išgyti reikia daugiau 
laiko. Žinai, būdavo akimirkų, mėnesių, o kartais net ir ištisų metų, 
kai atrodydavo, kad tau jau geriau. Pastebėdavau, kad šypsaisi, žiū- 
rėdama į paukštuką, gėlę, saulėtekį. Man įėjus į kambarį, tavo veidas 
nušvisdavo. Netgi miegodavai naktimis. 

Nieko neatsakau. 

— Tačiau viskas po truputį ėmė byrėti į šipulius. Visai netikėtai. 
Be jokio perspėjimo. Apie šią problemą skaičiau vieną knygą po kitos. 
Bandžiau nustatyti dirgiklius. Kai kurie žmonės, kenčiantys nuo po- 
trauminio sindromo, yra jautrūs triukšmui, kiti — kvapui, spalvoms, 
dar kitiems rodosi, kad ant jų virsta sienos. Tačiau tau... niekaip nesu- 
gebėjau nustatyti. Vandenynas, dykuma, miestas, kaimas. Išbandžiau 
viską. Tačiau, kad ir kur vykome, tavo košmarai mus vis pasivydavo. 

Mano vyras atsisuka į mane. Tamsoje sunku įžiūrėti veidą, ta- 
čiau jaučiu, koks rimtas jo žvilgsnis. 

— Aš bandžiau, Nike. Išbandžiau viską. Beveik visą laiką tikė- 
jausi tave išgelbėti. Tačiau... 

Jis nutyla, nukreipia dėmesį į kelią. 

— Aš nukritau nuo laiptų, — pratęsiu mintį. 

— Vero, — pasako Tomas. Balse išgirstu kartėlį, bet suprantu, 
kad jo jausmai jai yra tokie pat sudėtingi kaip ir manieji. Tačiau jis 
išmoko judėti į priekį. O aš ne, štai ir visas skirtumas. 

— Dienų dienas, — kalba jis, — gulėjai lovoje su tuo prakeiktu 
skiautiniu kažką murmėdama po nosimi. Leisdavaisi į ilgus ir gyvus 
pokalbius su Vero. Vero skraido. Vero verkia. Vero tenori būti lais- 
va. Jei aš įsikišdavau, tu pasiusdavai. Jei bandydavau tave paguosti, 
trenkdavai man į veidą ir imdavai rėkti, jog visa tai — mano kaltė. Tu 
nekentei manęs. Vero nekentė manęs. Eik šalin. 

Puikiai įsivaizduoju viską būtent taip, kaip jis ir pasakoja. Mano 
noras, visa užgožiantis noras palaikyti ryšį su praeitimi. Tomas įeina į 
kambarį. Tomas drįsta įsikišti. Mano delnas, kietai priglundantis prie 
jo veido. 

Tai tavo kaltė, klykiau ant jo. Žinau, ką tu padarei. Žinok, ji man 
viską papasakojo. Ji man viską pasakoja! 

Tomas net nesivargina ginčytis. Tomas išeina. 

— Tą dieną, kai nugriuvai nuo rūsio laiptų, o aš, sugrįžęs iš dirb- 
tuvės, niekur negalėjau tavęs surasti... Kaip akis išdegęs laksčiau po 
namus. Galvojau, kad palikai mane, Nike. Maniau, kad jau viskas. 
Nes atėjo laikas pasirinkti arba ateitį su manimi, arba praeitį su Vero... 
Ir tu pabėgai. Laimėjo mergaitės vaiduoklis. | 

Nieko neatsakau. 

— Tada galiausiai aptikau tave tysančią ant rūsio grindų... Tu 
neatsiliepei į savo vardą. Į nė vieną iš savo vardų. Patikėk manimi, 
išvardijau visą jų sąrašą. Iš visų vietų, kuriose lankėmės, visus vardus, 
kuriuos bandėme prieš tai. Tada pavadinau tave Vero. Ir tu atsimer- 
kei. Pažvelgei tiesiai į mane. Ir, padėk Dieve, tą akimirką aš vos neat- 
sistojau ir neišėjau. Tu, ji... Aš tiesiog daugiau taip nebegaliu. 

Nesusivaldau. Imu tirtėti, nes žinau, kad jo tiesa. Mano galvoje 
jau kurį laiką yra plonytė linija. „Aš esu tu“, — sako man Vero. Tačiau 
įdomu, ką ji išties nori pasakyti. Gal kad ji yra mano pasąmonė, o gal 
neramios sąžinės balsas? O gal... visiškai ne? 

Norėčiau teigti, kad netikiu vaiduokliais, bet negaliu. 

— Visą gyvenimą troškau, kad būtum laiminga, — dabar taria 
Tomas, gniauždamas vairą. — Dariau viską, kas buvo mano valioje, 
ištisus dvidešimt dvejus metus, tikėdamasis, kad reikia judėti į priekį, 

kad reikia palaukti, kol praeis dar daugiau laiko. Tačiau klydau, tiesa, 
Nike? Tu negali judėti pirmyn. Turi grįžti atgal. Jei tektų rinktis tarp 
manęs ir Vero, rinktumeisi Vero. 

Tyliu. Negaliu ištarti to, ką nori išgirsti mano vyras, todėl geriau 
jau nesakyti nieko. 

Tad susitelkiu į nakties juodumą, skriejančią už jo. Užuodžiu 
dūmus. Jaučiu liepsnas. Tačiau neištiesiu jam rankos. 

Abu jau buvome peržengę tą ribą. 

Tada pajuntu Vero. Ji stūkso mano galvos užkaboryje. Ji nieko 
nekalba, negurkšnoja arbatos, net nesėdi lėlių namuose — tiesiog sto- 
viniuoja it vienišas siluetas tamsumoj. Neįžiūriu jos veido, greičiau 
jau jaučiu jos nuotaiką. 

Niūri. Pavargusi. Liūdna. 

Ji neina prie manęs, nes — dabar suprantu — pirmą kartą per 
dvidešimt dvejus metus aš ateinu pas ją. 

Galiausiai ji išsižioja. Ištaria vienintelį žodį: Bėk. 

Tačiau abi suprantame, jog tam jau gerokai per vėlu. 

Tomas sulėtina greitį. Aš pirmą kartą jį pamatau. Dešinėje pa- 
sirodė keliukas. Beveik užžėlęs tankme — tokį būtų sunku pastebėti 
dieną, o naktį beveik išvis neįmanoma. Tačiau Tomas iš anksto žino, 
kur jo ieškoti. 

Bėk! Vėl sukužda Vero. 

Tačiau nebėra kur bėgti. Esu įkalinta šioje mašinoje panašiai, 
kaip prieš tris naktis buvau įkalinta savojoje audi. 

Mano vyras pasuka, žibintų šviesa nuslysta per krūmokšnių ša- 
kas, mašina kimba į išraustą žemę. 

— Visą gyvenimą norėjau, — pakartoja Tomas, — kad būtum 
laiminga. 

Visais ratais varomu automobiliu jis bando įveikti provėžotą 
kelią. 

Grįžtame į lėlių namus. 

Tomo vaikystės namus. 

Jie ėmėsi žaliojo subaru. Kevinas pagal dalį numerio sugebėjo 
nustatyti panašų automobilį, apie kurio vagystę buvo pranešta vakar. 
Tai buvo senesnio modelio mašina, todėl tokių sekimui patogių nau- 
jovių kaip GPS nebuvo, kaip nebuvo ir pranešimų, kad kas nors matė 
šį automobilį. 

Antrą valandą nakties apimtas nevilties Vajatas atsilošė ir pasi- 
trynė delnu veidą. 

— Mes vis tiek puolėme į isteriją. Tomas bėga, mes šokame jį 
gaudyti. Nikė paerzina mus nepilna dėlione, ir mes pametę galvas 
mėginame sudėlioti visas detales į savo vietas. Taip norėčiau bent 
kartą šiame žaidime pajusti pranašumą. 

— Pavyzdžiui, žinoti, kur iškeliavo Nikė ir Tomas? — paklausė 
jo Tesa. 

— Oi, aš žinau, kur jie iškeliavo. Negalėčiau nurodyti tos vietos 
žemėlapyje, tačiau numanau, kur jie išsiruošė. 

— Į lėlių namus. 

— Kas važiuoja antrąja mašina? — nekantriai riktelėjo jis. 

Jie tebesėdėjo tarnybinėse viešbučio patalpose, apsupti apsaugos 
kamerų filmuotos medžiagos, kurią peržiūrinėjo vis iš naujo. Vajatas 
išprašė Britanę iš kambario, nes jiems neva nebereikėjo jos pagalbos, 
tačiau iš tiesų dėl to, kad negerai pasirodyti bejėgiam šlovinančios 
publikos akivaizdoje. 

— Kas nutiko, velniai žino, kada, kokia velniava vyksta dabar ir 
ką mes praleidome? Nes jei Nikė yra su Tomu, o Marleną Bilek mano 
pareigūnas prieš tris valandas saugiai parvežė namo, kas mašina nu- 
sekė du mūsų mylimiausius įtariamuosius? 

Jie bandė išdidinti apsaugos kameros užfiksuotą antrojo automo- 
bilio vaizdą, tačiau pastaroji mašina laikėsi prastai apšviestų aikštelės 
pakraščių. Tad matėsi tik juoda nedidelė mašina. Nepavyko išryškinti 
net vairuotojo išskydusio veido, o ką jau kalbėti apie išties naudingą 
informaciją, pavyzdžiui, švystelinčius automobilio numerius. 

— Madam Sad? — spėjo Tesa. 

Vajatas iš nevilties beveik suvaitojo. Jis nebuvo miegojęs jau ke- 
turiasdešimt aštuonias valandas. O šią naktį jį dar labiau išvargino 
pojūtis, kad apsikvailino. 

Jis paėmė Tesos atneštą moters portretą ir iškėlė į viršų. 

— Jei pateiksi žiniasklaidai šitą nuotrauką, turėsi paaiškinti kodėl. 

— Policija norėtų ją apklausti dėl vaiko, dingusio prieš trisde- 
šimtį metų, bylos, — iš karto atšovė Tesa. — Nebūtina vadinti jos 
įtariamąja, bet galima leisti suprasti, kad ji — liudininkė. Žmonės 
mieliau praneša apie kaimyną, kai nemano, jog įstums jį į bėdą. 

— Puiki idėja rytinių žinių reportažui. Blogiausia, kad atsakymų 
mums reikia dabar, o spaudos konferencijos antrą valandą nakties 
nebūna itin efektyvios. Labiausiai dėl to, kad tikslinė auditorija tokiu 
metu miega. 

— Galbūt ir tau reikėtų nusnūsti, — pasiūlė Tesa. 

Jis ir vėl kone sudejavo: 

— Aš noriu išsiaiškinti, kur yra lėlių namai. Noriu surasti Tomą, 
Nikę, išgirsti atsakymus. Viskas slypi lėlių namuose. 

— Turime pastato eskizą. 

— Šią popietę rodžiau jį vietiniams nekilnojamojo turto agen- 
tams. Nėra už ko užsikabinti. Kevinas atliko patikrą Naujojo Hamp- 
šyro nekilnojamojo turto mokesčių sistemoje ir gavo apsčiai duome- 
nų. Senovinių namų, net karalienės Viktorijos laikų statybos, šiose 
apylinkėse begalė. 

— O kaipgi Marlenos brangusis? — susigriebė Tesa. — Galbūt 
Marlena sau saugiai sėdi namie, bet jis, manau, turėtų ką pasakyti 
seniai jos prarastai dukrai, kuri ką tik prisikėlė iš numirusių. 

— Tačiau Nikė nėra Vero. Tad visiškai nekelia jokios grėsmės nei 
jam, nei naujajai jų šeimai. 

Tesa suraukė antakius ir klestelėjo į kėdę priešais Vajatą. 

— Nikė ir Tomas abu susiję su lėlių namais, — ištarė Tesa. — 
Negalime to įrodyti, bet atrodo logiška. 

— Sutinku. 

— Vadinasi, jų santykiai užsimezgė ne Naujajame Orleane, bet 
ten. Todėl jie greičiausiai žino apie senąjį viešnamį tokių dalykų, ko- 
kių kai kurie žmonės nenorėtų atskleisti. 

— Trigubai sutinku, — patikino Vajatas. — Deja, sugrįžtame 
prie to paties galvosūkio. Raktas slypi lėlių namuose. Tačiau būtent 
lėlių namų mes ir nepajėgiame aptikti. 

— Gal praverstų išsiaiškinti Nikės-Čelsės tapatybę? — paklausė 
jo Tesa. 

— Pirštų atspaudų tyrimas nedavė jokių rezultatų. Jei darome 
išvadą, kad Čelsė pabėgo iš namų arba buvo parduota madam Sad, 
visai tikėtina, kad sistemoje jos atspaudų iš viso nėra, tad atsakymo 
niekada nesužinosime. 

— O tikroji Tomo Franko tapatybė? 

— Neturime atspaudų, kuriuos galėtume patikrinti. Ugnis pasi- 
glemžė tokio tipo įrodymus iš jų namų. Atspaudų rinkimo komanda 
pabandė aptikti paliktus pėdsakus jo mašinoje, viešbučio kambaryje 
ir taip toliau, tačiau nerado nė vieno tinkamo mėginio. Arba vyrukui 
išties sekasi, arba jis tikras profesionalas. Gali nuspėti, už kurį atsaky- 
mą balsuočiau aš, — Vajatas giliai iškvėpė ir įsikibo stalo briaunos. — 
Ši byla ima mane nervinti. 

— Tai ne tavo kaltė, — švelniai ištarė Tesa. — Pradėjai nuo maši- 
nos avarijos. Kas galėjo nuspėti, kad viskas išsirutulios iki seniai įvyk- 
dyto vaiko pagrobimo ir viešnamio Viktorijos laikų pastate? 

— Lapkritis yra liūdniausias metų mėnuo, — sumurmėjo jis. Ir 
nutilo. Dar kartą ištarė tą frazę garsiai: — Lapkritis yra liūdniausias 
metų mėnuo. Tada Nikė ir pabėgo. Greičiausiai. Lapkritį. Liūdniausią 
mėnesį. Kai ji turėjo nužudyti Vero, kad ištrūktų pati. 

— Taip... 

Jis pakėlė akis į Tesą, jau jausdamas pirmuosius džiugesnio vir- 
puliukus. 

— Juk tai kintamasis. Ieškome įvykio, kuris atsitiko ne tik prieš 
dvidešimt dvejus metus. Ieškome įvykio, kuris nutiko prieš dvidešimt 
dvejus metus lapkričio mėnesį. 

— Ar madam Sad būtų rašiusi pareiškimą dėl dingusio as- 
mens? — suabejojo Tesa. — Juk jei ji vaizdavo, kad jie visi yra šeima, 
turėjo toliau apsimetinėti prieš kaimynus, kai staiga prapuolė jos pa- 
auglė „dukra“... 

— Abejoju, kad ji būtų norėjusi įsileisti į savo namus policiją, 
ypač turint omenyje faktą, jog dar viena mergaitė mirė, — Vajatas 
susimąstė. — Tačiau neblogas klausimas. Vieną lapkričio naktį iš tų 
pačių namų dingsta dvi mergaitės. Viena miršta, kita neva pabėga. 

— O galbūt prapuolė trys vaikai, — pridūrė Tesa. — Kaipgi To- 
mas? Jei jis buvo prikišęs nagus, galbūt pasipustė padus drauge su 
Nike. 

— Madam Sad privalėjo viską kažkaip užglaistyti, — svarstė Va- 
jatas. — Paaiškinti pasikeitusią padėtį kaimynams, o gal net ir vieti- 
niams pareigūnams. Priešingu atveju žmonės būtų pradėję įtarinėti. 

— Ji galėjo pareikšti, kad visi jie pabėgo. 

— Trys vaikai. Iš tų pačių namų, — Vajatas dėbtelėjo į ją. — Pa- 
sakyk man kaip buvusi pareigūnė — ar tikrai nepatikrintum tokio 
atvejo? 

— Be abejo. 

— Bet niekas netikrino, — su didesniu įsitikinimu ištarė jis. — 
Nes jei ji būtų paskelbusi apie jų dingimą, Didi būtų aptikusi jos bylą, 
tiesa? Juk ji peržiūrėjo visas trisdešimties metų senumo dingusių vai- 
kų bylas. Neįmanoma, kad trys paaugliai iš Naujojo Hampšyro būtų 
išvengę jos radaro. Tokia neįprasta byla iškart patrauktų dėmesį. 

Tesa perėmė jo svarstymus: 

— Madam Sad neprasitarė nė žodžiu. Galbūt ėmė būgštauti 
dėl susidariusios padėties. Juk iš pradžių ji mano, kad Vero negyva 
ir palaidota miške. Tačiau galiausiai išsiaiškina, kad buvo išgabentas 
ne Vero, o jos kambario draugės kūnas. Taigi viena iš jos mergaičių 
dingo, kita — negyva. Galbūt to jai buvo per daug. Ji paspruko pati. 
Atrodo logiška. 

Vajatas pritarė. Tos nakties įvykiai buvo sukrenčiantys, sėjantys 

baimę ir nepasitikėjimą visų susijusių asmenų gyvenimuose, todėl 
visiškai tikėtina, kad madam supanikavo ir nusprendė užbaigti savo 
veiklą. Staiga jam šovė į galvą dar vienas paieškos kintamasis: 

— O kaipgi namas? Mergaitės ištrūko, savininkė pabėgo, o kas 
laukia namo? 

— Priklauso nuo to, ar savininkas ir toliau moka užstatą, nekil- 
nojamojo turto mokesčius ir panašiai. 

Vajatas kilstelėjo antakį. 

— Jei bėgtum nuo praeities nuodėmių, ar ir toliau siuntinėtum 
paštu nekilnojamojo turto mokesčius? — Jis atsisėdo toliau, pabarbe- 
no pirštais į stalą. — Štai kuo mums reikėtų pasidomėti. Nesumokė- 
tais mokesčiais. Už senovinio Viktorijos laikų tipo namą, prieš dvide- 
šimt dvejus metus, lapkričio mėnesį. Kodėl gi ne? 

— Tuoj patikrinsiu. 

— Patikrinsi? 

— Žinoma, — Tesa jau siekė savo kompiuterio. — Kaip manai, 
kuo užsiima privatūs detektyvai? Mokesčiais ir mirties liudijimais. 
Tai du dalykai, nuo kurių niekas nepajėgus išsisukti, todėl tokio tipo 
duomenys yra patys geriausi. 

Ji ėmė tarškinti klaviatūrą. Vajatas stebėjo jos darbą nekomen- 
tuodamas. Jo paties veikla turėjo kratos orderio privalumą. Tad jis 
nenorėjo gilintis į jos metodus. 

— Daugumoje miestų pradedama skambinti varpais tik pra- 
ėjus vieneriems metams, — pranešė jam Tesa. — Areštuoti skoli- 
ninko turtą kainuoja pinigus, tad jie geriau kurį laiką pasiuntinėja 
priminimus apie įsiskolinimą. Nežinant tikslaus miesto, atlikti tokią 
paiešką sudėtingiau, bet būtent dėl šios priežasties paieškos siste- 
mos yra tiesiog neįkainojamos... — Ji dar patarškino klavišais, pa- 
siraukė ir dar patarškino. — Išties radau namų sąrašą. Pilna senų, 
prabangių, vertingų namų. Bet nematau karalienės Viktorijos laikų 
pastato. Gerai, pabandom prieš dvidešimtį metų. Devyniolika. Aš- 
tuoniolika. 

Pirštai tebedirba, antakiai raukiasi. 

— Šūdas, — ištarė ji ir pakėlė į jį akis. — Nieko nerandu. Ta- 
čiau... turime kažką atkapstyti. Prieš dvidešimt dvejus metus, lapkritį, 
miršta Vero, Nikė pabėga, galbūt pasprunka ir jaunuolis, vardu To- 
mas. Tai tikrai turėjo atsiliepti lėlių namų reikalams. Madam Sad ne- 
abejotinai turėjo audringai sureaguoti. 

Vajatas gūžtelėjo: 

— Pabandyk paieškoti. Lapkritis, prieš dvidešimt dvejus metus, 
Viktorijos laikų namas. Kas per velniava. Juk kažkas turėjo būti iš- 
kviestas, gal net priimti pareiškimą apie pabėgėlius? 

Tesa vėl palinko prie klaviatūros: 

— Po par... Negali būti. Tikriausiai juokauji! 

— Kas? — Vajatas šoko iš kėdės ir pasilenkė jai per petį, nes 
kambarėlis buvo itin ankštas. Tesa mostelėjo į ekraną, ir jis suprato. 
Titulinio straipsnio antraštė. Bet ne apie dingusią paauglę ar mirusią 
mergaitę. 

Apie gaisrą. 

Iki pamatų supleškėjo šimto metų senumo karalienės Viktorijos 
laikų namas — vienas iš seniausių didingų šių apylinkių vasarinių ko- 
tedžų. Lapkritis. Prieš dvidešimt dvejus metus. Smilkstančiose namo 
liekanose aptikti neatpažinti palaikai. 

— Lėlių namai, — burbtelėjo Tesa. — Tai tikriausiai jie. 

— Juk supranti, ką tai reiškia, ar ne? 

— Teks važiuoti šešiasdešimt penkis kilometrus šiaurės kryptimi. 

Vajatas jau laikė mašinos raktelius rankoje. 

— Aišku, bet klausiau ne apie tai. Tomas. Vyras, kuris pats prieš 
porą dienų padegė savo namus. Jis tikrai turėjo patirties, kaip elgtis 
su degiuoju skysčiu. 

Ji suprato: 

— Vadinasi, tuo metu jis tikrai buvo lėlių namuose. Tai jis juos 
ir padegė. 

Tesa padvejojo ir tarė: 

— Ir dabar jis ten vežasi Nikę? Tačiau jei namas visiškai sunai- 
kintas, jo nebėra, ko jie ten traukia? 

— Nežinau. Tačiau pačios Nikės labui linkėčiau kuo greičiau 
gaivinti savo atmintį. 


37 skyrius 


Mašina rausia paplautą kelią, kopdama į kalno viršūnę, o man 
tampo skrandį, ir galva tiesiog dega. Bandau įtikinti save, kad mane 
tik užsupo. Tačiau, savaime suprantama, tai kur kas rimčiau. Mane 
kankina siaubas, nerimas, liūdesys ir baimė. Manyje sujudo visi tam- 
siausi jausmai, ir rankos ėmė taip drebėti, kad nebesugebu atsidaryti 
durų. Vis bandau nevykusiai sugraibyti rankenėlę. 

Galėčiau prisiekti, kad užuodžiu dūmus, nors ir Žinau, jog tai 
neįmanoma. Mane sukausto siaubas pagalvojus, kad išlipus iš ma- 
šinos ims lyti. Nemanau, kad sugebėčiau tai pakelti. Nemanau, kad 
galiu tai ištverti. 

Tomas išlipa pro savo dureles. Truputį pasikrapštęs, atidaro už- 
pakalines ir kažką paima nuo sėdynės. Kadangi nepajėgiu išlipti iš 
mašinos, jis prieina man padėti. Turiu prisilaikyti jam už rankos, kad 
pastovėčiau. Nepakeliu akių, negaliu prisiversti pažvelgti jam į veidą. 
Laikau įbedusi žvilgsnį į jo palto rankovę ir nevaldomai drebu. 

Pajuntu juos. Mano atminties užkaboriuose glūdinčius šešėlius. 
Nenusakomus pavidalus ir šiurpą varančius šnabždesius, kurie mane 
kaukole ir viskuo kitu. 

Tačiau ji tyli. Ji davė man patį geriausią patarimą, ir aš jo nepa- 
klausiau. 

O galbūt dar kartą atsidūrusi šioje vietoje ji negali prabilti iš baimės. 

Staiga užsinoriu, kad meilė išties sugebėtų užgydyti visas Žaiz- 
das. Trokštu, kad nuoširdus Tomo rūpestis ir priežiūra būtų padėję 
man išsikapstyti. Jis kažkaip išmoko judėti į priekį. 

Tačiau aš — ne. Jis teisus: ėmiau kraustytis iš proto dar nepaty- 
rusi trijų galvos sutrenkimų. 

Tomas žengia pirmas, aš laikausi įsikibusi jo rankos. Iš lėto prisi- 
verčiu žengti drauge. Tik dabar suprantu, kad kairėje rankoje jis kaž- 
ką laiko. Įrankį, kurį pasiėmė nuo užpakalinės sėdynės. Tomas nešasi 
kastuvą. 

Tyliu. Einu drauge su vyru, už kurio esu ištekėjusi. Suvokiu, kad 
mes nedalyvavome oficialioje sutuoktuvių ceremonijoje, nežengėme 
susikibę bažnyčios laiptais, nebuvome paskelbti vyru ir žmona. 

O dabar štai į ką viskas išvirto. 

Vyras. Jo žmona. Ir juos siejanti paslaptis. 

Kadaise šios valdos buvo gražios. Giliai savyje tai žinau. Ma- 
tydavau prie namų besidriekiančią žalią veją, ypač būdama bokšto 
miegamajame, iš kurio matėsi vaizdas dviejų šimtų septyniasdešim- 
ties laipsnių kampu. Būdama viena, ištisas valandas žiūrėdavau į ne- 
aprėpiamą užpakalinį kiemą, ką jau kalbėti apie paradinį įvažiavimo 
žiedą, kurio centre tryško fontanas. Vasarą žydėjo rožių krūmai, o 
rudenį akį džiugino rūdžių spalvos šilokų kupstai. Kairėje stūksojo 
karietinė, kuri tuo metu jau buvo paversta triviečiu garažu. Už jos sto- 
vėjo dar vienas pastatas. Galbūt jame gyveno prižiūrėtojas, o galbūt 
tai buvo žaidimų namelis privilegijuotiems vaikams, kurį drauge su 
namu prieš šimtą metų pastatė jų šeima. 

Įsivaizduodavau berniuką ir mergaitę puriomis šviesiomis gar- 
banomis: berniukas vilkėjo standžios mėlynos medžiagos kombine- 
zoną, 0 mergaitė — rausvą suknelę su raukinukais, ir jie abu bėgiojo 
po veją, mėtydami senovinį odinį kamuoliuką. Pakraštyje taip pat 
buvo ir tvenkinys, skirtas vasaros maudynėms. 

Niekada nebuvau prie jo priėjusi. Nebuvau įkišusi kojos piršto į 
nejudantį jo vandenį. Tik stebėdavau raibuliuojantį žalsvą jo paviršių 
iš trečio aukšto lango, mėgindama įsivaizduoti šeimą, kuri kadaise pa- 
statė šį vasarnamį. Svarstydavau, ką jie galvotų, jei žinotų, kuo jis virto. 

Tomas turėjo prožektorių. Jis paleidžia mano ranką ir nukreipia 
šviesą į įvažiavimo žiedą, bet jo nebėra — viską dengia žolės ir ger- 
vuogių krūmokšniai. Tomas bando aptikti viduryje buvusį fontaną, 
bet šis arba sugriuvęs, arba užžėlęs. 

Gamta atsikovoja, kas jai priklauso. O šiuo atveju dėl to reikia 
tik džiaugtis. 

— Ką prisimeni? — patyliukais klausia Tomas. 

Traukiame į priekį siauru keliuku — vieninteliu išlikusio įvažia- 
vimo pėdsaku. 

— Kai pirmą kartą išlipau iš mašinos... 

Balandžio mėnuo, saulė jau leidžiasi, ir aš pajuntu vėsumą. Aš 
alkana, pavargusi, išsigandusi. Tačiau stengiuosi to neparodyti. Nutai- 
sau akmeninį veidą, apsimetu drąsia. Kol išlipu iš automobilio. Tada 
pakeliu akis ir pamatau... 

— Jis buvo toks gražus, — sušnabždu aš. — Lyg iš pasakos. Ypač 
man — mergaitei, užaugusiai mieste. Iki tol buvau mačiusi tik ankš- 
tus bendrabučius. Bet atvykusi čia, išvydau šį namą. 

— Aš jau grimzdau į neviltį, — prisipažįsta Tomas. 

Jo balse girdisi nuoskauda. Jis kilsteli rankoje nešamą kastuvą. 

— Po tėvo mirties ėmė stigti pinigų namui išlaikyti. Net ir po 
mano motinos... verslo plano... namai jau nebebuvo tokie kaip anks- 
čiau. Ėmiau svarstyti. Galbūt namai irgi turi sielas. Nepakanka juos 
vien perdažyti ir suremontuoti. Reikia atnaujinti. Pripildyti meilės, 
juoko, gyvybės. Nežinau. Tačiau po tėvo mirties mano mama šiame 
name darė tokius dalykus... Nemanau, kad jis kada nors galėjo vėl 
būti toks pat kaip anksčiau. 

Braunamės pro augmeniją tolyn. 

Kadaise namą supo graži veranda. Baltai dažyti turėklai, įman- 
tri apdaila. Užmerkusi akis vis dar galiu jį įsivaizduoti. Tačiau atsi- 
merkusi Tomo žibinto šviesoje pamatau ir nustembu: palyginti su 
prisiminimais, viskas atrodo susitraukę. Žinoma, verandos nebėra. 
Namo — taip pat. Bet išlikę pamatai — tiems laikams būdingų gigan- 
tiškų granitinių blokų krūva... 

Tomas mokėjo elgtis tik su ugnimi. O sunaikinti pamatams būtų 
prireikę dinamito. 

— Kai mama atsivežė tave į namus, — prabyla jis, — pristatė 
kaip naują globotinę. Toks ir buvo jos didysis planas po tėvo mir- 


LISA GARDNER + PRAGAIŠTIES LIEPSNOSE 325 


ties. Turėjome didelį namą su daug tuščių kambarių. Tad ji nusprendė 
priglausti kelis vaikus. Už pinigus, savaime suprantama. Niekada net 
neapsimetinėjo, kad jie jai rūpi. 

— Prie namo privažiavo mašina, — pasakoju jam. — Mama 
liepė sėstis į ją. Daryti viską, ką lieps ta moteris. Tai nebuvo pirmas 
kartas. 

— Atleisk. 

— Nesitikėjau, kad mane kažkur išveš. Tačiau, kai pirmą kartą 
čia atvykau... Tai buvo pati gražiausia mano matyta vieta gyvenime. 
Ir maistas buvo geresnis. 

— Iš pradžių aš ja tikėjau, — tarė Tomas. — Viskas atrodė savai- 
me suprantama. Valstybė moka už globojamus vaikus, o mums trūko 
pinigų. Mano motina vien apie tai ir tekalbėjo. Mano niekam tikęs 
tėvas, žadėjęs tą ir aną, tebuvo nevykėlis, kuris galiausiai gavo galą... 

Tomas pažvelgia į mane: tamsoje sunku įžiūrėti jo veidą, tačiau 
kai vėl prabyla, pastebiu, koks tiesmukas ir atviras jo tonas: 

— Aš jos nekenčiau. Nors tu turėtumei tai žinoti. Ji ėmėsi viso 
šito grynai iš godumo. Nes norėjo gyventi prabangoje. Po tėvo netek- 
ties tai buvo vienintelis logiškas žingsnis. Ji ėmėsi „globoti vaikus“, 
kurie visi buvo gražios jaunos mergaitės. Tada ji pradėjo rengti ištai- 
gingus vakarėlius. Kad susipažintume su kaimynais, paaiškino man. 
Buvau mažas ir tik po kurio laiko atkreipiau dėmesį, kad vakarėliuose 
lankydavosi vien pagyvenę turtingi vyrai. Ir po vakarienės nė vienas 
iš jų neišvažiuodavo namo. 

Priėjome prie pat granito bloko, ant kurio reikės užlipti. Neno- 
riu žiūrėti į duobę, kuri kadaise buvo namo rūsys, bet nesusivaldau. 
Galiu prisiekti, jog ir vėl užuodžiu dūmus, nors jau seniai nelikę nė 
vieno suanglėjusio nuodėgulio. Matau tiktai storai apžėlusią Ža- 
lią augmeniją, vijoklius ir piktžoles, apaugusius šio kadaise didingo 
namo griaučius. 

Karštis, pamanau. Jei užsimerksiu, pajusiu kaistančius savo 
skruostus. 

Išgirsiu jos klyksmus. 

Staigiai atsitraukiu ir nuslystu nuo granito plokštės. Tomas iš- 
tiesia man ranką, bet jau per vėlu. Skaudžiai nukrentu ir susitrenkiu 
blauzdą į stačiakampį granito bloką. Kraujas. Skausmas. 

Dūmai. Ugnis. 

Klyksmai. 

Nesusivaldau. Ištiesiu ranką. Meldžiu, maldauju. 

— Išgelbėk ją. Dėl Dievo meilės. Prašau! 

Tomas nepajuda. Jis stovi, rūsčiai perkreiptu veidu, vienoje ran- 
koje laikydamas prožektorių, kitoje — žibintuvėlį. Jis supranta. Ko aš 
prašau. Ką aš pagaliau prisimenu. 

Tačiau, nors aš verkiu, jo akys lieka sausos. 

— Atleisk, — ištaria jis, bet ne visai suprantu, ką jis nori pasaky- 
ti. Ar jis atsiprašo už praeities, ar ateities įvykius. 

— Pirmosios atvykusios merginos, — sako jis man, lipdamas 
nuo granito bloko, — buvo vyresnės. Penkiolikos, šešiolikos. Man gal 
tebuvo penkeri? Per daug neėmiau į galvą. Motina paaiškino, kad jos 
neturi šeimų. Ir jos gyvens pas mus. Taip ir atsitiko. 

— Kai dabar pagalvoju, — tęsė jis, — tikriausiai nuo jų viskas 
ir prasidėjo. Galbūt jos jau buvo prostitutės. O galbūt buvo kilusios 
iš... sunkių šeimų, — jis dirsteli į mane. — Galbūt mano tėvas ir ne- 
buvo duonpelnys, apie kokį svajojo mano motina, bet jis sukosi tam 
tikruose žmonių ratuose. Motina šiais ryšiais pasinaudojo. Iš pradžių 
sukviesdavo jaukiai vakarienei kaimynus, šeimos pažįstamus. Ji mėgo 
paprastumą. Kokteilių vakarėliai, nedidelės iškylos, per kurias apro- 
domi namai ir svečiai supažindinami su jos naujosiomis „dukterimis“. 

Galbūt ji mėgino iškovoti sau, mums, tam tikrą vietą bendruo- 
menėje, tačiau numanau, jog visgi nuo pat pradžių turėjo planą. Ji 
žinojo, ko iš tiesų trokšta pagyvenę turtingi vyrai. Tad iš pradžių pa- 
sikviesdavo sutuoktinių porą, o po to vyras galėdavo tiesiog „užsukti“ 
pagelbėti mamai ūkio darbuose ir porą valandų užsilaikyti. Visko ne- 
pajėgiau suprasti, bet ėmiau atkreipti dėmesį į naujus dėsningumus. 
Pradėjo lankytis vis daugiau vyrų. „Globotinės“ didžiąją laiko dalį 
lydėdavo vyrus į ekskursijas po namus ir itin ilgai su jais užtrukdavo 

savo miegamuosiuose. Jau net nebepamenu jų vardų, bet viskas pra- 
sidėjo nuo tų dviejų merginų. 

Atmintyje iškyla keletas vaizdų. Vidutinio amžiaus moteris ele- 
gantiškomis lininėmis kelnėmis lydi mane nuo mašinos. Atsiveda į 
kiek apšiurusį, bet praeityje tikrai didingą namą. Ilgai kopiame laip- 
tais į bokštelį pietų pusėje. 

Čia bus tavo kambarys. Miegamasis bokštelyje. Įsitaisyk. Atnešiu 
tau drabužius. 

Ji uždarė duris. O gal užrakino? Dabar jau nebegaliu pasakyti. Iš 
pradžių gal ir rakino. Bet tai neturėjo jokios prasmės. Gyvenau dvare 
ant kalno šlaito, penkiasdešimt septyniasdešimt kilometrų nutolusi 
nuo civilizacijos. Kur būčiau bėgusi? Kur būtų bėgusi kuri nors iš 
mūsų? 

Madam Sad nereikėjo nei ginkluotų apsauginių, nei atviros kon- 
trolės. Jai pakako vien šaltos šypsenos ir nepalenkiamos valios. 

Dabar pakeliu galvą į viršų. Nieko nematau, bet nujaučiu, kur jis 
turėtų būti — trijų aukštų medžiu apkaltas bokštelis, kylantis į nakties 
dangų. 

— Kaip man patiko tas kambarys, — sukuždu. 

— Pastebėjau tave lange, — taria Tomas. — Tau buvo dešimt 
metų, buvai pirmoji jauna mergaitė, kurią ji atsivedė... 

— Nusipirko, — pataisau su kartėliu. 

Jis nesiginčija: 

— Beveik mano vienmetė. Buvau lauke, pjoviau žolę, nes kiekvie- 
nas, gyvenantis šiuose namuose, turėjo užsitarnauti duoną — net ir 
aš. Pakėliau akis. Ir išvydau tavo veidą, prispaustą prie stiklo. Tavo 
išraiška buvo tokia rimta. Tada ištiesei ranką, lyg siekdama manęs... 

— Ir aš... — tęsė jis, — nežinau, kaip tai paaiškinti. Man pačiam 
tebuvo dvylika metų, tačiau jau pirmą kartą tave pamačius mane lyg 
žaibas trenkė. Norėjau pasikalbėti su tavimi, tapti tavo draugu. Norė- 
jau su tavimi susipažinti, nors tai ir nebuvo leidžiama. Buvo nustaty- 

na. Jus lankė svečiai. Ir man nebuvo galima lįsti. 

— Tu man pamojavai, — prisimenu aš. 

Staiga aš vėl virstu dešimtmete. Vieniša ir pakerėta šio praban- 
gaus namo ir prašmatniai apsirengusios moters, kuri mane gąsdi- 
na. Stoviu gražiausiame pasaulio miegamajame, esančiame pačiame 
tikriausiame princesės bokštelyje, bet jau žinau, kad gyvenime nieko 
nebūna nemokamo. Ir man teks susimokėti už šį kambarį. Ir už šį 
namą. 

Tada pažvelgiu žemyn. Pamatau berniuką. Jo veide šmėsteli 
šypsena. Jis skubotai pamoja ranka. Ir greitai paslepia ją už nugaros, 
atsargiai apsidairęs. Tačiau aš nenuleidžiu savo rankos. Laikau pri- 
spaudusi ją prie lango. Akimirką įsivaizduoju, kad stoviu ant vejos 
drauge su juo. Jis man šypsosi, todėl baimė ir vienatvė ima sklaidytis. 

Tomas buvo teisus: mums buvo uždrausta bendrauti ir matytis. 
Tačiau jis man tapo savotiška gelbėjimosi virve, susidomėjimo objek- 
tu monotoniškame gyvenime auksiniame narve, belaukiant nakties 
sutemų. Paradui vadovavo madam Sad: iš pradžių ji mus atskirdavo 
nuo pasaulio šiame dvare, o tada imdavo diegti savo vertybes. Tik 
pažiūrėk, į kokį prabangų namą atsivedžiau tave gyventi, tik pažiūrėk į 
šią naują suknelę, kurią išrinkau būtent tau. Nejau tau nepasisekė, kad 
aš tavimi rūpinuosi, kad turi progą mėgautis gyvenimu. 

Tada jos veide pasirodydavo ta šalta šypsena, nesiekianti akių, 
ir protinga mergaitė darydavo viską, ką madam liepdavo. Protinga 
mergaitė nesvajodavo apie gyvenimą už šių sienų. 

Antraip madam Sad atimdavo iš tavęs maistą, suplėšydavo dra- 
bužius, supjaustydavo tavo naujus žaislus, galbūt net vakar dovanotus. 
Arba taip smarkiai užlauždavo ranką už nugaros, kad nebegalėdavai 
kvėpuoti, ir primindavo, ką yra tau nupirkusi ir už ką sumokėjusi. Ak, 
taip, įskaitant ir tavo pačios kainą. Tad geriau apsiramink, užsičiaupk 
ir eik palinksminti ten stovinčio vyro, nes niekas tavęs nepasigestų, jei 
rytoj per pusryčius nepasirodytum prie stalo. Tamsiuose ir gūdžiuose 
miškuose daug kas pradingsta. Įskaitant ir nedėkingas mergaites. 

Apsiramindavau. Užsičiaupdavau. Eidavau palinksminti ten 
stovinčio vyro. 

Tačiau taip pat stebėdavau berniuką, pjaunantį žolę. Pro blaks- 
tienas žvelgdavau, kaip jis vaikšto po kiemą. Kartais, prasilenkdami 
koridoriuje, žvilgtelėdavome vienas kitam į akis. 

Vero turėjo stebukladarę karalienę ir dingusią princesę iš pa- 
slaptingos karalystės. 

O aš leisdavausi į išgalvotus pokalbius su berniuku, kurio rea- 
liai nepažinojau. Žinoma, iki tos dienos, kai netekau kambario bokš- 
telyje. 

Pakeliu akis į dangų, tuštumą horizonte, kur kadaise stovėjo tri- 
jų aukštų bokštelis. Ji visai čia pat, pamanau. Vero visai čia pat. Ne tik 
mano galvoje, bet čia — šiuose apžėlusiuose griuvėsiuose. 

— Mano kambarį užėmė Vero, — išgirstu savo balsą. — Kai ji 
atvyko, mane išspyrė gyventi žemyn. 

Tomas nieko nesako. 

— Už tai jos nekenčiau. Nors galėjo būti ir kitaip. Galėjau jos 
tiesiog gailėtis. Ji buvo tokia maža, vargšelė, atskirta nuo savo šeimos. 
Naktimis nuolat girdėdavau, kaip ji verkia. Tačiau nejaučiau jokio 
gailesčio. Tiesiog jos nekenčiau. 

— Skaldyk ir valdyk, — švelniai atsakė Tomas. — Mano motina 
nebuvo kvaila. 

Negaliu pakelti akių. Užuodžiu dūmus, o toliau įvyks tai... dėl ko 
iš tiesų Tomas mane čia ir atsigabeno. 

— Tik norėjau susigrąžinti savo kambarį, — panosėje ištariu. Ar 
tai atsiprašymas? Jam, jai, net nežinau. — Norėjau apsimesti princese. 
Nes, žinoma, jau tada supratau, kad esu tiesiog kekšė. 

Tomas žengia priešais mane. 

— Tai ne tavo kaltė. Argi nesupranti? Dėl to tau ir būtina viską 
prisiminti, Nike. Nes pamiršusi taip pat pamiršti, kad neturi dėl ko 
savęs kaltinti. 

— Ne, — papurtau galvą, tada prisiverčiu pažvelgti į jį ir ramiai 
įkvėpti. — Tu nesupranti. Aš esu kalta dėl Vero. Tai aš ją nužudžiau. 
Vos pradėjusi slapstyti narkotikus, žinojau, kad Vero juos suras. Ži- 
nojau, kad juos pasiims. O blogiausia, kad aš ją mylėjau. Ji jau buvo 

tapusi mano mažąja sesute, kurios niekad neturėjau, pačia geriausia 
drauge. Ji atstojo man šeimą. Mano vienintelę šeimą. Ir aš ją nužu- 
džiau. Sąmoningai, apgalvotai. Leidau jai numirti, kad išgyvenčiau 
pati. 

Tomas įdėmiai žiūri į mane. Žvelgia, nenuleisdamas akių. Ir tada 
ištaria visiškai netikėtą dalyką. Jis paklausia: 

— Ir kas įvyksta tada, Nike? Vero paima narkotikus. Bet kas 
vyksta toliau? 

— Nėra ryšio, — pranešė Tesa, prikišusi mobilųjį prie keleivio 
lango, lyg tai galėtų padėti. — Prakeikti kalnai. 

— Ar žinai, kur mes esame? — pasiteiravo jos Vajatas. Nes jam 
rodėsi, kad jie važiuoja jau visą amžinybę, ir Tesa buvo teisi. Visą laiką 
matėsi tik tamsūs begaliniai kalnai. 

— Ne, žinau tik, iš kur išvykome. 

— Tikriausiai jau esame visai netoli. 

— O galiu kai ką pasakyti? Jau vien šis kelias įrodo vieną iš mūsų 
teorijų. Jau kiek laiko važiuojame, o nesutikome net meškos. Jei liūd- 
nai pagarsėję lėlių namai išties buvo šiose apylinkėse... neįmanoma, 
kad Nikė Frank viena būtų stebuklingai išsikasusi iš po Žemių ir susis- 
tabdžiusi mašiną į Naująjį Orleaną. Jai turėjo kas nors padėti. 

— Tomas nėra vien jos vyras — jis padėjo jai pabėgti, — sutiko 
Vajatas. 

— Įdomi priežastis santuokai. 

— Visgi jie pragyveno drauge dvidešimt dvejus metus. 

— Išskyrus pastarąjį pusmetį, — niūriai pridūrė Tesa. — Kai 
Nikė staiga panoro sužinoti tiesą apie savo praeitį, todėl prireikė jos 
atsikratyti. 

Vajatas pakomentavo ne iš karto. Jis pirmasis ėmė abejoti Tomu. 
Kaip būtų suabejojęs bet kuriuo vyru, jeigu jo žmona būtų patyrusi 

tris nelaimingus atsitikimus. Ką reiškia jau vien Nikės pripažinimas, 
kad vyras buvo avarijos vietoje. Tačiau toji filmuota medžiaga... Joje 
kažkas tokio buvo. Kaip Nikė iškart priėjo prie jo, ištiesė jam ranką. 

Baimė ir meilė. 

Vajatas darė pačią didžiausią tyrėjo klaidą ir pats tai puikiai su- 
prato: mąstydamas apie du įtariamuosius, Nikę ir Tomą Frankus, įsi- 
vaizdavo Tesą ir save. 

— Nagi, — neatlyžo Tesa, — nejaugi nori pasakyti, kad tapai 
Tomo Franko gerbėju? Jis mažų mažiausiai susitiko su savo puolusia į 
isteriją žmona trečiadienio vakarą, įdavė jai pirštines su pirštų atspau- 
dais, tada užsegė saugos diržą ir nustūmė automobilį į slėnį. Vargu ar 
taip elgiasi nekaltas žmogus. 

— Gerbėjas — per stiprus žodis. Tiesiog noriu atkreipti dėmesį, 
kad mašina, apie kurią kalbame, buvo nauja „Audi 05“ su daugybe 
oro pagalvių ir kitomis saugos priemonėmis. Toli gražu neprimena 
mirtinų spąstų. Be to, jis užsegė jai saugos diržą. 

— Kad geriau paslėptų savo pėdsakus ir nelaimė panėšėtų į ne- 
laimingą atsitikimą. 

— Nikė jau buvo girta. Pati būtų taip padariusi. Tiriantis parei- 
gūnas tikrai nebūtų atkreipęs dėmesio į neužsegtą diržą. 

— Bet jis nebuvo tiriantis pareigūnas. 

— Tiesa. Tiesiog... 

— Klok. 

— Nežinau. Manyje esantis faras su tavimi sutinka. Jis išties 
panašus į vyrą, turintį ką slėpti. Tačiau po dvidešimties santuokos 
metų... Pati pasakei. Neprivalėjo vesti vien dėl to, kad ją išgelbėjo. Net 
jei jo darbas ir buvo stebėti ją dėl madam Sad. Kaip įmanoma dvide- 
šimt dvejus metus imituoti tokius santykius? Neįsivaizduoju. Šiąnakt, 
pamatęs filmuotą medžiagą... Kažkas tame slypi, kažkokia jėga, ku- 
rios mes vis dar nesuprantame. 

— Tu esi romantikas, — ištarė Tesa. 

— Man labiau patinka apibūdinimas „atvirų pažiūrų. 

— Jos nupaišytas portretas. Tomas buvo lėlių namuose. O iš- 
raiška, kurią ji perteikė? Tomas nebuvo laimingas vaikas. Vadinasi, 
jis tikrai buvo įsivėlęs į to laikotarpio įvykius. Nikei ėmus viską pri- 
siminti, jis atsidūrė pavojuje. 

— Tada jis irgi buvo dar jaunas. Greičiausiai irgi auka. 

— Jo žvilgsnis atrodė nuožmus. 

— Maniau, kad jis atrodė ryžtingai. 

— Vajatai! 

— Tesa! 

— Juk žinai, kad myliu tave, ar ne? — trumpai tarė jis. 

Tesa sustingo keleivio kėdėje. Vajatui atrodė, kad jo žodžiai iš- 
mušė ją iš vėžių, bet taip nebuvo. Meilė ir baimė, vėl pagalvojo jis. 
Tačiau jis mąstė ne apie Nikę ir Tomą, o apie juos abu. 

— Kaip man nesiseka, — burbtelėjo Tesa. 

— Tesa, kas yra? 

— Gal tiesiog... spręskime šią bylą? Tau patinka suimti žmones, 
man patinka suimti žmones. Viskas bus gerai. 

— Ar tai dėl Sofi? — ramiai paklausė jis. — Nes aš turiu kantry- 
bės, Tesa. Žinau, kad ji mane dar ne visai pripažįsta. Nieko tokio. Aš 
nusiteikęs ilgai kovai. 

Ji nieko neatsakė. 

Staigus kelio posūkis. Pareikalaujantis jo susitelkimo. 

— Džonas Stivenas Perselis, — trumpai tarstelėjo ji. — Policija 
ką tik rado ginklą, kuriuo jis buvo nužudytas. Man buvo pranešta, 
kad aptiktas vienas latentinis piršto atspaudas. 

Vajatas nesusivaldęs šaižiai iškvėpė: 

— Ir viskas? Ginklas? Neseniai rastas ginklas? Dėl to tu tokia 
atitolusi? 

— Tu nesupranti. Džonas Stivenas Perselis yra žmogus, kuris 
nušovė mano vyrą Brajaną... — ji pasistengė ištarti žodžius kuo iš- 
raiškingiau. 

— Ne, ne, ne, — staigiai nutraukė jis, stipriau suspausdamas vai- 
rą. — Aš viską suprantu. Ir mes nesame susituokę, tad teisiškai nesu 

apsaugotas, todėl visiškai nebūtina daugiau nieko sakyti. Dieve, Tesa. 
Maniau, kad ketini su manimi skirtis. 

Dabar antakius suraukė ji: 

— Tavęs tai nė kiek netrikdo? Nekalbu apie tai, ką gali aptikti 
policija, noriu pasakyti, ką pati kadaise padariau. 

Jam nė nereikėjo galvoti: 

— Ne. Tu išgelbėjai Sofi. Tesa, žinau, kas esi. Dėl to taip tave ir 
myliu. 

Ji ir vėl nutilo. Tik šį kartą negrėsmingai. O tam, kad pagalvotų. 

Jis suėmė ją už rankos. Išgirdo sunkų jos atodūsį. 

— Tesa, — jis stengėsi kalbėti nerūpestingai, — tau nepavyks 
manęs taip lengvai atsikratyti. 

— O jei aš neturėsiu iš ko rinktis? Vienas piršto atspaudas — 
kartais pakanka ir tiek. 

— Ką nors sugalvosime. Du protingi žmonės, turintys gausybę pa- 
Žįstamų teisėsaugos ir teisės srityse. Rimtai manai, kad neišsisuktume? 

— Negaliu prarasti Sofi. 

— Žinau. 

— Tūkstantis devyniasdešimt šešios dienos. Pasakiau sau, kad 
tiek turėtų užtekti. Bet klydau. 

— Žinau. 

— O be to, šuniukas, supranti. Aš jo dar net nemačiau, bet ne- 
galiu palikti šuniuko. Mūsų šeima keičiasi — taip sakė Sofi. Mūsų šei- 
ma, mano šeima. Negaliu pasiduoti, Vajatai. Negaliu visų jūsų netekti. 

— Tuomet ką nors sugalvosime. Drauge. Nes taip šeimos ir daro. 
Taip mes ir padarysime. 

Ir staiga jis suprato. Kaip toli galėjo eiti vyras dėl mylimos mo- 
ters. Ir ką Tomas Frankas tą naktį veikė savo žmonos avarijos vietoje 
su kastuvu ir suklastotais pirštų atspaudais. 

Vilties netekęs vyras griebiasi šiaudo, kad... 

— Stok! — riktelėjo Tesa. Ji persisuko, rodydama į tamsaus kelio 
ruožą, pro kurį ką tik pralėkė jų žibintai. 

— Ten mūsų posūkis. Kelias į lėlių namus. Vajatai, atvažiavome! 

Nebegaliu ramiai stovėti. Tomas laiko prožektorių, bet aš neno- 
riu žiūrėti. Atsitraukiu nuo jo. Man skauda galvą. Man skauda širdį. 
Užsidengiu rankomis ausis, lyg nuo to taptų geriau, bet veltui. Vis tiek 
girdžiu klyksmus. 

Ji čia. Jaučiu ją. Vėjyje, vijokliuose, pamatų granito kietume. Ir 
dėl to suvirpu. Nes Vero savo galvoje galėjau ištverti. Mergaitę, kuri 
kartais apsilankydavo. Skeletą, kuris pasilikdavo gerti arbatos. Tačiau 
ši Vero... 

Ši Vero gali mane sužaloti. 

— Pirmuosius penkerius metus, — užsilipęs ant granito pamatų 
sako Tomas, — mama tvarkėsi paprastai. Vienu metu globodavome 
porą mergaičių. Visada paaugles — pabūdavo porą metų ir dingdavo. 
Pasendavo, supranti? Tačiau ilgainiui motiną apėmė dar didesnis go- 
dulys. Tuo metu ji jau buvo užmezgusi... kitokių ryšių toje industrijo- 
je. Daugiau jokių globojimų. Ji tiesiog perpirkdavo jaunas prostitutes. 
Tiesiai iš jų sutenerių. Arba nusipirkdavo jas iš šeimų, kaip nutiko 
tavo atveju. Jokių liudytojų, jokių neramumų. Kiekvienas vienodai 
kaltas, tiesa? 

— Numanau, — kalbėjo jis, — kad ji ėmė pildyti pageidavi- 
mus. Galbūt kai kurių savo klientų, o gal tik pačių turtingiausių. 
Nesu tikras. Tačiau atsirasdavo vis jaunesnių ir jaunesnių mergaičių. 
Pavyzdžiui, tave ji atsivežė dešimties metų. Tačiau tai ir apsunkino 
reikalus. Gali pamanyti, kad mažesnes mergaites lengviau kontro- 
liuoti, bet kai kurios atvykėlės... Jos jau buvo mačiusios ir šilto, ir 
šalto. Užaugo meluodamos, vogdamos, mušdamosi. Prisimenu, kaip 
mama trenkė vienai naujai mergaitei per veidą. Tik įžengiau į kam- 
barį — tuo metu man buvo trylika, gal keturiolika. Sustojau kaip 
įbestas. Tačiau tada ta mergaitė, būdama dvigubai mažesnė už mano 
mamą... Žiebė jai atgal. 

— Todėl mano mama padidino statymus. Ji ėmė svaiginti jas 
narkotikais. Mamos teigimu, jos jau buvo priklausomos. Ji tiesiog 


LISA GARDNER + PRAGAIŠTIES LIEPSNOSE 335 


lengvino mergaitėms gyvenimą, apsaugodama nuo abstinencijos 
košmaro. 

Tomas nutilo ir šyptelėjo: 

— Keista, kad kartais, nors ir supranti, kad kažkas yra blogai, 
pats sau to nepripažįsti. Pavyzdžiui, jeigu būčiau nutaręs, kad mano 
mama yra nusikaltėlė, nes aprūpina narkomanes kvaišalais, tada bū- 
čiau turėjęs taip pat pripažinti, kad ji neteisėtai laiko užrakinusi bokš- 
te dešimtmetę mergaitę. Arba net ir šešiametę — juk tokio amžiaus 
buvo Vero, kai įžengė į šiuos namus. 

Bet negalėjau... Ji buvo mano mama. O aš buvau tik vaikas. Aš, 
kaip ir jūs visos, nebūčiau turėjęs kur pasidėti. 

Tomas nulipa nuo granito bloko. Atsistoja priešais mane, sten- 
giasi, kad į jį pažvelgčiau. Tačiau negaliu. Mano galvoje viskas spro- 
ginėja ir pilasi prisiminimai — paprastesni ir šiurpesni nei tikėjausi. 

Naujosios mergaitės buvo blogos, baisios ir žiaurios. Prieš tai 
visos gyvendavome kas sau. O dabar turėjau dairytis per petį. Ne- 
apkęsti vyrų nebuvo gana. Privalėjau slėpti plaukų šepetį, sukneles, 
saugoti savo saldumynus. 

Tos mergaitės buvo vyresnės ir sumanesnės. Ypač palyginti su 
manimi ir Vero. Todėl madam Sad mus apgyvendino atskirame kam- 
baryje. 

„Antraip jus gyvas suės, — šaltai paaiškino ji, — rimtai. Pradėkit 
mąstyti. 

Nekenčiau Vero. Jai tekdavo ištverti visas baisybes, kurias aš pa- 
tirdavau iš kitų mergaičių. Skausmo perdavimo modelis. Galbūt dėl 
to buvome kaip šeima. Didžiulė išsiderinusi šeima, kurioje visi steng- 
davosi suteikti kuo daugiau skausmo kitam. 

Vero ėmė pasakoti istorijas. Šnabždėdavo jas po nosimi. Paslap- 
tingos karalystės. Stebukladarė karalienė. Pagrobta princesė. 

Manau, iš pradžių tiesiog bandė taip nusiraminti. Tačiau ilgai- 
niui... 

Neleidau jai nutilti. Dar papasakok apie mamą, kuri mylėjo savo 

dukrą. Dar papasakok apie dukrą, kuri žino, kad vieną dieną sugrįš 
namo. 

Lėtai, bet užtikrintai virtome sąjungininkėmis lėlių namuose, 
kurie laikui bėgant darėsi vis beprotiškesni ir niūresni. 

— Nebegalėjau apsimetinėti, kad viskas normalu, — lyg skai- 
tydamas mano mintis, prabyla Tomas. — Vienu metu supratau, kad 
net ir šeimos, globojančios vaikus, nelaiko jų uždarytų bokštuose, o 
įprasti išvežiotojai neatrodo tokie įtartini ir kiekvieną kartą, pamatę 
mergaitę, nesilaižo lūpų. 

Mėginau sudrausti motiną. Pasakiau, kad nenoriu globotinių. 
Nerimavau dėl merginų. Gal galėtume sugrįžti prie to... kaip viskas 
buvo anksčiau. 

„Ką? — mama tik nusijuokė. — Nori, kad ir vėl būtume vargšai? 
Jei nori joms padėti, — pasakė ji man, — tai bent galėtum pasirūpinti 
jų vaistais.“ 

Dėl to, sulaukęs keturiolikos, ėmiau mašina važinėti į miestą, 
susitikinėti su „verslo partneriais“ ir gabenti į namus narkotikus. Dar 
net neturėjau teisės vairuoti. Todėl itin atsargiai vairavau kiekvieną 
kelio atkarpą, persigandęs, kad tik manęs nesustabdytų koks nors po- 
licininkas. Mama neturėjo kantrybės aiškintis su kvailiais, net jei tai 
ir buvo jos sūnus. 

Pakeliu į jį akis: 

— Tapai narkotikų prekiautoju. Pirkdavai kvaišalus. Per tave 
mes visą laiką būdavome apsinešusios! 

Tomas to neneigia: 

— Kur aš būčiau pabėgęs, Nike? Ką būčiau daręs, jei mama būtų 
mane įskundusi? Ji padovanojo man tokio pat svorio kaltę. Ji visus pa- 
vertė nusikaltimo bendrininkais. Kad nė vienas negalėtume pabėgti 
ir kiekvienas bijotume pasekmių. 

Norėjau su juo ginčytis. Norėjau rėkti ir klykti, nes kaltinti būtų 
lengviausia. Galbūt kadaise taip ir dariau. Tačiau dabar mano galvoje 
iškyla vaizdas. Paauglys berniukas su stirta rudų plaukų, ištįsusiomis 
rankomis ir kojomis, žirglioja paradiniais namo laipteliais, žinoda- 

mas kur eina. Paskutinę akimirką atsigręžia ir pažvelgia atgal. Jo vei- 
do išraiška. Neviltis, ilgesys ir pyktis. Tada nusisuka į automobilį. 

Jis taip pat buvo įkalintas. Pamenu, kaip tada apie tai galvojau. 
Atrodė ironiška, kad ir tikrajam jos sūnui teko tokia pat aukos dalia 
kaip ir mums visoms. 

Vieną kartą Vero prasitarė, kad jo jai labiausiai gaila. Visos kitos 
buvo atėjusios iš kitur. Tačiau Tomo tiesa: kur jis būtų ėjęs? Madam 
Sad buvo jo šeima. Tai buvo jo namai. Kaip nuo to pabėgti? 

Mudvi su Vero išsilaikėme ilgiau negu kitos. Tačiau galiausiai 
beviltiški metai padarė savo. Vis mažiau kalbėjomės apie stebuklada- 
rę karalienę. Lioviausi įsivaizduoti ilgus tylius pokalbius su berniuku, 
kurį matydavau pjaunant žolę. Mes pasidavėme. Depresija. Baimė. 
Nerimas. 

Jei atėjus vakarui imdavome priešintis ar atsikalbinėti — nes pa- 
galiau, koks skirtumas? — madam Sad suleisdavo mums narkotikų. 
Iš pradžių man, paskui Vero. 

Galėjau priešintis. Bėgti, muštis, dar ką nors. Norėčiau būti mer- 
gaitė, kuri bent jau kovojo. 

Tačiau nedariau nieko panašaus. Tik stovėjau. Atkišau ranką. Ir 
metamfetaminas pateko į kraują... Jėgų antplūdis. Pirmą kartą per ši- 
tiek metų pasijutau gyva. 

Tuo tarpu madam stovėjo šypsodamasi ir laikydama švirkštą. 

Ji ne tik pavertė mus aukomis. Ji išmokė mus jaustis aukomis. 
Nuolankiai su viskuo taikstytis. Taip mes ir darėme, taip mes ir darė- 
me, taip mes ir darėme. 

Kol vieną dieną ėmiau kaupti savo narkotikus. 

— Supratau, ką tu darai, — ištaria Tomas, ir vėl nesuvokiamu 
būdu atspėjęs, ką aš galvoju. — Pastebėjau tik po poros dienų: tavo 
akys nebuvo tokios stiklinės, veidas atrodė labiau įsitempęs, staigesnė 
reakcija. Dalinau narkotikų dozes, ir tu jas imdavai, bet akivaizdu, 
kad... neprasitariau nė žodžiu. Jei susiruošei bėgti, tikrai neketinau 
tavęs skųsti. Jaučiau tau pagarbą, Nike. Tu kažką sumanei. Ir, mano 
nuomone, buvo pats laikas kam nors sukurti kokį planą. 

— Man viskas įgriso, — paprastai pasakiau. — Bet turiu ome- 
ny ne priklausomybę. Kalbu apie gyvenimą apskritai. Pirminis mano 
planas nebuvo išsiblaivyti ir pasprukti. Kadaise apie tai buvau susi- 
mąsčiusi. Tačiau net išblaivėjusi, išėjusi pro paradines duris... miške 
neišgyvenčiau: jis per tankus, per daug kalnuotas. Tad beliko kelias, o 
tokiu atveju ji tiesiog pasiųstų tave manęs parsivesti. 

Tomas nesiginčija. Taip ir būtų nutikę — abu tai žinome. 

— Iš pradžių mano tikslas nebuvo pabėgimas — ketinau perdo- 
zuoti. O tam reikėjo sukaupti pakankamą kiekį. Tada visą jį ir susi- 
leisčiau. Vero mane stebėjo. Žinojo, ką darau. Ir vieną dieną... 

— Tai ji man patarė, ką daryti. Ir nori sužinoti kai ką įdo- 
maus? — nusišypsau Tomui, ir net praėjus tiek metų mano akys vis 
tiek prisipildo ašarų. — Iš pradžių maniau, kad jai terūpi mano atsar- 
gos. Rūpinosi savimi, manipuliavo. Žinoma, nenorėjau nieko girdėti. 
Ji perdozuos mano narkotikų? Tada aš tiesiog įlįsiu į jos lavonmaišį. 
Jokiu būdu! 

— Tačiau Vero... mokėjo dėlioti žodžius. Juk buvo puiki pasako- 
toja. „Vero nori skraidyti, — sumurmu aš. — Po visų tų metų. Vero 
norėjo skraidyti — ji žinojo, kad niekada nebesugrįš namo. 

— Supranti, ji jautė nenumaldomą skausmą. Jį jautė visos. Ta- 
čiau ji išties merdėjo viduje. Vero nedavė man ramybės. Vis pasakojo, 
kas turi įvykti. Iš lėlių namų gali ištrūkti tik vienu būdu, — pažvelgiu 
į Tomą. — Buvome juose taip ilgai, — švelniai priduriu. — Kitos mer- 
ginos buvo paleidžiamos. Bet ar tu manai, kad tavo mama būtų kada 
nors paleidusi mane su Vero? 

Tomas neprataria nė žodžio. 

Vėjo gūsis. O galbūt tai Vero šnabždėdama kvėpuoja man į 
skruostą. Ji čia. Žinau, kad ji čia. Nes Vero buvo teisi tik iš dalies. Ji 
mirė, tačiau neištrūko iš lėlių namų. 

— „Nulipau“ nuo narkotikų. Kaupiau jų atsargas. Tada po vie- 
nos itin sunkios nakties... Vero juos pasiėmė. Mačiau, kaip ji priėjo 
prie mano matraco ir įkišo ranką tarp spyruoklių. Mačiau, kaip viską 
pasiėmė. Mačiau, kaip susileido. 

Prieštarauti. Įsikišti. Atimti. Išmesti. Galėjau tiek daug padaryti. 
Bet nedariau. „Vero nori skraidyti.“ Likau žiūrėti, kaip ji kyla. 

— Prieš tai nė viena mergaitė nebuvo perdozavusi, — švelniai 
ištaria Tomas. — Motina nežinojo, ką daryti. Ji vis siuntė, kad pažiū- 
rėčiau, kaip Vero. Prisimenu, radau tave, susisukusią kamputyje. Tu 
verkei. 

Jaunasis Tomas su stirta plaukų pasilenkia ties Vero kūnu, pa- 
tikrina pulsą. Jaunasis Tomas dirsteli į mane. Mūsų akys susitinka. Ir 
akimirką suvokiu, jog jis žino, ką aš padariau. Tačiau jis neprataria nė 
žodžio. 

Jis išeina iš kambario. Kai grįžta, suprantu, kad buvo priimtas 
sprendimas. Jis atsargiai užtempia kūną ant kilimo. Lėtai, netgi švelniai 
jį apverčia. Nusisuku, nes per daug skaudu žiūrėti. 

— Vėliau ją išnešiu, — pasako jis man. — Kai sutems. Ar iki tol 
ištversi? 

Nieko nesakau, tik linkteliu. Pakėlusi akis pamatau, kad jis žiūri 
tiesiai į mane. Jis žino, ką aš padariau. Tik klausimas, ar jis žino, ką 
darysiu toliau? 

Pralaukiu beveik visą popietę. Galbūt kas nors pasikeis. Tomas 
pasirodys anksčiau. Madam Sad panorės pamatyti Vero kūną. Be 
mūsų, namuose yra dar dvi merginos, vyresnės už mane su Vero — 
joms abiem po aštuoniolika metų. Galbūt jos panorės užsukti. Tačiau 
nieko panašaus. 

Visą dieną namie tvyro tyla. Tik į stiklą barbena lietus. 

Lapkritis — liūdniausias metų mėnuo. 

Kai dangus ima temti, pagaliau pajudu nuo grindų. Nuridenu 
Vero kūną — ne taip švelniai, ne taip lėtai. Mano širdis pašėlusiai dau- 
žosi. Jos galūnės šlepteli, manosios — dreba. Nemanau, kad bent vienai 
iš mūsų lengva. Pagaliau nuvelku ją nuo kilimo, užtempiu ant lovos. 
Apsikeičiu su ja drabužiais, užtraukiu ant jos antklodę. 

Paguldau Vero miegoti į savo lovą. O pati susisupu į mirties ap- 
klotą. 

Užuodžiu ją. Vanilinį losjoną ir migdolinį muilą. Šypseną, kuri 

šmestelėdavo jos veide tais laikais, kai dienos buvo ilgesnės, o naktys — 
trumpesnės. Istorijas, kurias ji pasakodavo, kai dar turėjo vilties išvysti 
savo motiną. 

Ašjos neapkenčiau. Tačiau po to pamilau. Ji tapo mano vienintele 
kada nors turėta šeima. Jaunesniąja sesute, kuri buvo gražesnė, protin- 
gesnė ir linksmesnė, bet aš jai viską atleidau, nes ji mylėjo mane labiau, 
nei buvau nusipelniusi, ir mes abi tai žinojome. 

Man buvo įdomu, ar ji jau ištrūko. Gal pakilo į ryškią šviesą dan- 
guje. O gal sugrįžo į savo mylinčios mamos glėbį. 

Apsiverkiu, bet tyliai, nes taip išmokstama verkti lėlių namuose — 
be garso. 

Galiausiai koridoriaus gale pasigirsta žingsniai. Prasiveria durys. 
Ilga pauzė. 

Tomas, prisimenu staiga. Atėjo paimti lavono, kaip kad liepė jo 
motina. 

Pajuntu, kaip įsitempiu. Prisiverčiu atsipalaiduoti. Negaliu bijoti, 
primenu sau. Nes esu mirusi. 

Žingsniai iš lėto artėja. Jaučiu kaip jis kvėpuoja, kai pasilenkia. 

Neišvyniok. Netikrink. Lyg jam tai rūpėtų? 

Pagalvoju, kaip vos prieš porą valandų susitiko mūsų žvilgsniai. 
Prisimenu, kaip jis žvelgdavo į šiuos namus. Ir baimė mane apleidžia. 

Tomas suima mane ir pakelia. Tomas išneša mane iš kambario, 
laiptais žemyn į koridorių. 

— Palauk! — despotiškas madam Sad balsas. 

— Ką, mama? 

— Tik nesakyk, kad ji apsirengusi. Juk drabužiai irgi kainuoja. Ar 
tik čia ne kojinė? 

— Tau nereikia šitų drabužių. 

— Nejuokauk. Padėk ją ant žemės. Juk jau ir taip netekome mer- 
gaitės. Galime bent drabužius pasilikti. 

— Ne. 

— Ką? 

— Aš nepadėsiu jos žemėn. Nenurenginėsiu mergaitės lavono. 

Pati prašei ja pasirūpinti. Tą aš ir darau. O dabar traukis iš kelio arba 
galėsi kapo duobę išsikasti pati. 

Ilga pauzė. Stengiuosi nekvėpuoti, neišgirsti, kaip dunda mano 
širdis. Nes jaučiu, kaip dreba Tomo rankos. Suprantu, kaip šis pokalbis 
jam atsirūgs. Ir kaip gali atsirūgti man. 

Tada... 

Tomas patraukia pirmyn. Pro paradines duris, nusileidžia laipte- 
liais, išeina į lietų, kurį pajuntu ne iš karto. Mane saugo kilimas, tam- 
sus prislopinto garso kokonas. 

Jis eina visą amžinybę. Bent jau man taip atrodo. Šlapi lapai, me- 
džių šakos braižo man pėdas, ir aš suvokiu, kad jis atsinešė mane į 
mišką. Žinoma, kurgi dar galima iškasti kapą? 

Iš lėto, su vis didėjančiu siaubu suprantu. Jei jis jau neša mane, 
vadinasi, tuo pat metu negali neštis kastuvo. Vadinasi, jau buvo nuėjęs 
į mišką. Jau spėjo iškasti duobę. 

Ten mane ir įmes. Neturiu laiko pasiruošti. Nebelieka jokių kada 
nors, galbūt, galiausiai. Galas. 

Visiškas galas. 

Jis sustoja. Sunkiai ir garsiai kvėpuoja. Tada. 

Aš krentu. Žemyn, žemyn, žemyn, į tamsią, gilią žemę. 

Ar suklykiu? Negaliu klykti. Jau esu mirusi, jau esu mirusi, jau 
esu mirusi. 

Tačiau klykiu. Giliai savo galvoje klykiu: Vero, Vero, Vero. Atleisk 
man, Vero. 

Pirmas sunkios drėgnos žemės saujos bumbtelėjimas. Tada dar 
vienas ir dar. 

Užsimerkiu, nors ir taip nieko nematau. Sugniaužiu kumščius, nors 
ir taip negaliu pajudėti. Esu mirusi, esu mirusi, esu mirusi. Esu Vero, 
nukišta į tolimiausią spintos kampą ir besistengianti nebijoti tamsos. 

Vienas kastuvas žemių po kito. 

Kiek laiko prireikia užkasti lavonui? Nežinau. Esu pasiklydusi 
savo minčių tamsybėje. Vero. Vero. Vero. 

Tačiau garsas nutyla. Žemės svoris išlieka toks pat, nepakitęs. 

Tada... 

Mane apima panika. Nebegaliu pakelti nė sekundės. Imu rangy- 
tis, muistytis, duotis pirmyn atgal. Šaukiu. Iš visų jėgų. Iš visos gerklės. 
Pratisai, isteriškai, draskančiai ir raudulingai. 

Buvau mirusi, bet dabar esu gyva. Ir mano plaučiai plyšta, nenu- 
maldomai trokšdami oro. 

Staiga virš manęs atsiveria nakties dangus. Nežinau, kaip man 
pavyko, bet esu laisva. Pajuntu ant skruostų lietaus lašus. Juntu žemės 
skonį ant lūpų. Išsižioju ir godžiai įkvepiu. 

Ir tą akimirką išgirstu aiktelėjimą. Tomas žengteli atgal, rankose 
tebegniauždamas mirtinojo kilimo kraštą. 

— Tai tu! — surinka jis. — O Dieve! Tu. Taip ir žinojau! 

Tomas nepuola bėgti. 

Jis išklauso mano istorijos. Tada suneria pirštus su manaisiais. 

Ir taria: 

— Štai ką darysime dabar. 


— Oi... po velnių! Kada pagaliau baigsis šitas kelias? 

Vajato visureigis šoktelėjo ant dar vienos provėžos. Tesa kreste- 
lėjo, trinktelėdama galva į langą. 

— Nemanau, kad galima vadinti jį keliu, — tarė jis. — Greičiau 
jau vandens išgraužtu šunkeliu. 

— Kuriuo jau šimtą metų niekas nevažinėjo. 

— Netiesa. Tik pažiūrėk. 

Jie atsitrenkė į dar vieną žemai nusvirusią medžio šaką, kuri cyp- 
dama perbraukė mašinos stogą. 

— Šviežiai nulaužta šaka. 

— Nikė ir Tomas? 

— Būtų pirmasis mano spėjimas. 

— Vajatai, neįmanoma, kad kita mašina nepastebėta būtų juos 
iki čia atsekusi. Šis keliukas visiškai apleistas, jį itin sunku rasti. 

— Antroji mašina turėjo lipti jiems ant kulnų, — sutiko Vajatas. 

— Tokiu atveju jie iškart pastebėtų persekiotoją. 

— Trečiasis nusikaltimo bendrininkas? — paklausė Vajatas. 

Tesa gūžtelėjo: 

— Tikriausiai žmogus, kuris jau žinojo, kaip čia atvažiuoti. 

— Taigi, arba trečiasis nusikaltimo bendrininkas, arba mažiau 
laukiamas veikėjas iš praeities, — jis atsisuko į Tesą, tuo tarpu mašina 
šoktelėjo per dar vieną kauburį. — O tokiu atveju labai greitai reikalai 
pasidarys itin įdomūs. 


40 skyrius 


— Tu išgelbėjai mane, — žiūriu į savo vyrą, o akyse stovi prisi- 
minimas — toks tikras, toks gyvas, kad, rodos, ranka galėčiau paliesti. 

— Nieko negirdėjai? — staiga nutraukia jis. 

Tomas pasisuka, prožektoriaus šviesa šokinėja po griuvėsius, bet 
aš negaliu susikaupti. 

Giliai kvėpuoju. Visas kūnas dreba, nesuprantu kodėl. Aš saugi. 
Išsikapsčiau iš kapo. Tomas mane ištraukė. Tomas mane išgelbėjo. 

Prieš dvidešimt dvejus metus mes suradome vienas kitą tamsoje. 

Tad kodėl mano krūtinėje taip skausmingai šokinėja širdis? 

— Liepei man likti miške, — panosėje ištariu aš. 

Kalbu į niekur. Tomas nuėjo iš arčiau apžiūrėti granito blokų 
krūvos. Jis vis dar laiko kastuvą. Kam jis išvis pasiėmė kastuvą? 

— Liepei man nesirodyti. Aš taip ir padariau. 

Staiga viskas sugrįžta. Iš lėto. It kuždesys. Vėjas paglosto man 
skruostą. 

— Dūmai, — atsisuku į savo vyrą. — Ore užuodžiu dūmus. 

Dūmų kvapas. Ugnies kaitra. 

Aidintys klyksmai. 

Dūmai. 

Ištiesiu ranką, tačiau šalia ir vėl nėra mano vyro, kuris ją paimtų. 
Jis stovi per toli su rankoje virpančiu prožektoriumi. 

— Kai sugrįžau į namus, mama jau laukė fojė, — ištaria Tomas. 
Jo balsas keistas. Įsitempęs. — Iškart puolė man nurodinėti. Nepri- 
nešk purvo. Nedaryk to. Nedaryk ano. Ar pasirūpinai lavonu? Ar 
tikrai? 

— Ir tada... aš ją išvydau, — tęsė jis. — Pagaliau ją išvydau. Ji 
nebuvo mano motina. Ji net nebuvo žmogus. Ji buvo pabaisa. Kaip iš 
seno siaubo filmo. Ji suris mus visus. Ir galiausiai jai tai nieko nereikš. 

— Pasakiau jai, kad man jau gana. Pasakiau, kad išeinu, pasiimu 
mašiną. Ir viskas. 

— Ji tik nusijuokė. Kurgi aš eisiu? Ką aš darysiu? Juk esu tik vai- 
kas. Nieko nežinau apie tikrąjį pasaulį. O dabar keliauk į viršų. 

— Bet aš nepaklusau. Likau stovėti. Nė nekrustelėjau. Tada ji 
priėjo ir trenkė man per veidą. „Pirmyn į savo kambarį! — išrėkė. 
Lyg būčiau mažas vaikas, o ne sūnus, kurį ji pavertė narkotikų tiekėju, 
duobkasiu ir dar Dievas žino kuo. Vis tiek nejudėjau. Tada ji trenkė 
man dar, dar ir dar kartą. 

„Pakaks, — pasakiau aš, pagaudamas jos ranką. — Jau gana.“ 

— Nustūmiau ją sau iš kelio ir ėmiau kilti laiptais į savo kambarį 
trečiame aukšte. Planavau pasiimti rūbus ir, žinoma, pinigų santau- 
pas. Tada ketinau pasielgti būtent taip, kaip ir sakiau. Susimesiu viską 
į automobilį ir išrūksiu. Kai manęs nebesimatys, sugrįšiu į mišką pa- 
siimti tavęs. Tiesiog tobulas planas, maniau sau. Ji manęs nesivys — 
juk esu jos sūnus. Ji nepuls paskui tave, nes jau ir taip turės sočiai 
problemų, ypač supratusi, kad dar reikės susitvarkyti su mirusia Vero. 

— Tačiau ji manęs nepaleido. Visą laiką lipo man iš paskos. Įtū- 
žusi, rėkdama, šūkaudama. Vyresniosios merginos išlindo pažiūrė- 
ti, kas vyksta. Antro aukšto laiptų aikštelėje motina mane prisivijo. 
Trenkė man per galvą ir, kai aš vis tiek nesustojau, šoko ant manęs. 
Tiesiog puolė. Atrodė, kad visai išsikraustė iš proto. Tikriausiai taip 
jau būna, kai pirmą kartą gyvenime išgirsti neigiamą atsakymą. Mes 
susikibome. Ir tada... 

Tomas nutyla. Jis stovi maždaug už poros metrų. Per toli, kad 
tamsoje įžiūrėčiau jo veidą. 

— Ji nukrito nuo laiptų, — šaltai ištaria jis. — Nusiritusi trenkėsi 
galva, nusisuko sprandą. Visi girdėjome trekštelėjimą. 

Išsižioju. Susičiaupiu. Nežinau, ką pasakyti. 

— Liepiu merginoms bėgti. Juk namuose tebuvo likusios jiedvi, 
ir tikrai nė viena nesigailėjo, kad motina mirė. Įdaviau joms mašinos 
raktelius. Jos staigiai susižėrė porcelianą, sidabrą, krištolą. Kodėl gi 
ne? Tai mažiausia, ko jos nusipelnė. 

— Tada, — Tomas sudvejoja, rodos, bando susikaupti. — Jei bū- 
čiau išėjęs, palikęs lavoną, savaime suprantama, būtų pradėtas tyri- 
mas. Tada supratau, kad turiu ko nors imtis. Įvyko nelaimė, ji nusisu- 
ko sprandą. Galbūt galėtų pasirodyti, kad ji bėgo iš namų. Pavyzdžiui, 
mėgindama ištrūkti iš gaisro. 

— Ne. 

Kai tik jis ištaria tuos žodžius, rankomis užsikemšu ausis. Ne- 
galiu to klausytis. Jau prieš tai beprotiškai greitai plakusi mano šir- 
dis ima spurdėti trigubai, keturgubai greičiau. Dūmų kvapas. Ugnies 
kaitra. Jos klyksmai. 

— Prašau, liaukis, prašau, liaukis, prašau, liaukis. 

Vėjas ima dar stipriau pūsti, kurstydamas mano susijaudinimą. 
Čaižydamas mus abu. 

Tačiau Tomas nesiliauja. 

— Aš nežinojau, Nike. Patikėk manimi. Niekada neįsivaizda- 
vau... Griebiau benzino kanistrus iš garažo. Aplaisčiau visus antro 
aukšto miegamuosius, laiptų aikštelę — pradėjau nuo vieno iš židi- 
nių, kad atrodytų, nežinau, lyg kokia malka būtų nukritusi ant kilimo 
ir sukėlusi gaisrą. Sunaudojau keturis kanistrus benzino, nes lauke 
lijo, o aš norėjau, kad viskas sudegtų. Tu išsikapstei iš kapo duobės. 
O aš norėjau pasistengti, kad pradėtume viską nuo tuščio popieriaus 
lapo. 

— Viską baigęs, grįžau su tuščiais kanistrais į garažą. Tada, pra- 
dėdamas galiniu antrojo aukšto miegamuoju, eidamas atbulomis iki 
pat durų, primėčiau degtukų. Krūvas degtukų. Ir net nepastebėjau, 
kaip viskas... ūžtelėjo liepsna! Net neįsivaizdavau. Galbūt namo išorė 

ir buvo šlapia nuo lietaus, tačiau panašu, kad per šimtą metų vidaus 
mediena išdžiūvo kaip skiedra. Nusvilau plaukus nuo rankų, kai bro- 
viausi per fojė link paradinių durų. 

— Buvo didinga. Buvo šiurpu. Tada aš išgirdau riksmus. 

— Ne. Ne. Prašau, baik, — pakartojau aš, vis dar rankomis besi- 
dengdama ausis. Skruostais ritosi ašaros. 

Tačiau Tomas nenutyla. Jis vis artėja. Nesiliauja kalbėti. Ir dabar, 
prabėgus šitiek metų, man nevaldomai sugrįžta prisiminimai. 

— Greičiausiai ji nebuvo mirusi, — sušnibžda jis. — Pagalvok, 
juk aš buvau tik vaikas, apžiūrinėjantis kitą vaiką, o prieš tai nė karto 
nepasitaikė jokių perdozavimų. Galbūt ji buvo netekusi sąmonės, iš- 
tikta komos ar panašiai. Tačiau, kilus gaisrui, pabudo. 

Esu miške. Užuodžiu dūmus. Suraukiu nosį. Kas sugalvotų kurti 
laužą, siautėjant audrai? 

Tada išgirstu pirmuosius klyksmus. Vero klyksmus. 

— Ji negalėjo nulipti. Visas antras aukštas jau skendėjo lieps- 
nose. Tad tikriausiai ji nusprendė kopti į viršų. Kad išsigelbėtų nuo 
ugnies. 

Aš puolu bėgti. Per mišką. Į veidą plakasi šlapios šakos. Man nu- 
sispjaut į madam Sad pyktį ar gražius Tomo pažadus. Turiu surasti 
Vero. Ji šaukia mane vardu. 

— Aš ją mačiau, — sako Tomas, kurio vienoje rankoje dreba 
prožektorius, o kitoje — kastuvas. — Ji buvo bokšto miegamajame, 
kumščiu daužė vieną langą. Aš bandžiau, Nike. Įbėgau pro paradines 
duris, tačiau karštis jau buvo nepakeliamas. Tada nėriau į garažą, kur 
laikydavome darbines kopėčias. 

Aš ją pamatau iš tolo. Vero princesės miegamajame. Ji iš viršaus 
žvelgia į mane. Už jos galvos jau matau šokančias oranžines liepsnas. 

Vero neberėkia. Vero prispaudžia ranką prie stiklo. Ji siekia ma- 
nęs, kaip ir aš tiesiu jai savo ranką. Tebebėgdama. Iš visų jėgų, visu 
greičiu. Norėdama... nežinau ką padaryti. 

Tiesiog skinuosi kelią iki jos, šaukdama ją vardu. 

Dabar aš šaukiu ją vardu. 

Ji dingsta. Ir staiga dūžta stiklas. Pro langą išskrieja kėdė. Kėdutė, 
kuri stovi prie žaislinio staliuko. Ugnis godžiai siūbteli, gavusi šviežio 
oro. 

Dar viena kėdė — išdaužti abu stiklai. Ir vėl išnyra Vero, atsistoja 
tarp styrančių stiklo šukių. Ji kraujuoja. Jos rankos, pėdos, veidas — 
kruvini. 

Bet jai nerūpi. 

Dūmų kvapas. Ugnies kaitra. 

Ji iškelia rankas virš galvos. Užsimerkia. Kilsteli veidą į nakties 
dangų. 

Vero nori skraidyti. 

Dar kartą suklykiu. 

Ji neišleidžia nė garso. 

Ir atsispyrusi šoka pirmyn. Bėgdama nuo karščio. Bėgdama nuo 
liepsnų. 

Jai už pakaušio suraibuliuoja tamsūs plaukai. Gėlėti naktiniai 
marškiniai suplevėsuoja it sparnai. 

Vero nori skraidyti. 

Dar vienas šūksnis. Tomas, pribėgantis man iš už nugaros. Bet jau 
per vėlu. Nė vienas nebegalime nieko padaryti. 

Sunkiausia — nusileidimas. 

Vero krinta žemyn, žemyn, žemyn. Rėžiasi į žemę. Blyškus, su- 
kniubęs grumstelis, kuris nebejuda. 

— Kai sugrįžtu, jau per vėlu. Net neįsivaizdavau, kad namai gali 
taip įsiplieksti, — patyliukais kalba Tomas. — Aš ne... Nike, mes bu- 
vome tik vaikai. Daug ko nesupratome. 

Negaliu į jį žiūrėti. Man plyšta širdis. Kaip plyšo tą dieną. Nes jis 
teisus. Tai buvo mūsų kaltė. Tai nebuvo mūsų kaltė. Bandėme išlikti 
tokiomis aplinkybėmis, kuriose išvis neturėjome būti atsidūrę. 

Tą dieną Tomas mane išsivežė. Įkėlė į asmeninį motinos auto- 
mobilį, kuriame aš susigūžiau į drėgną drebantį kamuoliuką kelei- 
vio sėdynėje. Namas sudegė. Vero mirė. Tomas nuvežė mus į Naująjį 
Orleaną. 

Dar keletą dienų, savaičių negalėjau atsigauti. Jei užmigdavau, 
prabusdavau klykdama. Jei nemiegodavau — verkdavau. 

Tomas surado butą. Tomas pirko maistą. Tomas susirado dieni- 
nį darbą filmavimo aikštelėje, o naktimis gulėdavo apsikabinęs mane. 
Stengiausi sugrįžti į normalias vėžes, bet vis nesėkmingai. 

Tačiau, praėjus keturioms savaitėms, dėliodama skalbinius, ra- 
dau nuotrauką Tomo kišenėje. Tikriausiai buvo pasiėmęs ją vogčio- 
mis. Joje buvo dešimties metų mergaitė gėlėta suknele. Tai buvau aš. 

Aš perlūžau per pusę. Nežinau, kaip kitaip tai įvardyti. Žiūrėda- 
ma į save, mačiau Vero. Prisimindama Vero, mačiau save, ir negalė- 
jau... tiesiog negalėjau. 

Tomas sugrįžo namo. Aš jam pranešiau, kad išvykstu, nešdinuo- 
si iš čia. Aš numiriau ir turiu likti mirusi. Daugiau nebebus Čelsės. 
Daugiau nebebus Vero. Aš persikelsiu, pasikeisiu vardą, apsigyvensiu 
naujame mieste, patirsiu naujų dalykų. Kitaip negaliu. 

Ir jis pritarė. 

Iš pradžių net nesupratau. Tada jis priėjo prie spintos, susime- 
tė kelis drabužius į krepšį ir pareiškė, kad yra pasiruošęs. Jei reikia 
išvykti, išvyksime. Jei reikia naujo vardo, jis irgi juo pasirūpins. Jei 
noriu pradėti viską nuo pradžių, jis pradės drauge su manimi. 

Jis mylėjo mane. Jis būtų keliavęs bet kur, bet ką padaręs, bet kuo 
tapęs, jei tik aš būčiau buvusi šalia. 

Taip jis ir darė. Dvidešimt dvejus metus. 

— Kaip tau pavyko? — paklausiu jo. Nes aš to nesuprantu. 
Kaip tą naktį aš visiškai palūžau, o mano vyras įgavo nepalaužiamos 
stiprybės. 

— Norėjau tik tavęs, Nike. Stebėjau tave, laukiau tavęs, net nej- 
sivaizduoju, kiek laiko. Esu nusikaltęs prieš Vero. Žinau tai. Esu nu- 
sikaltęs mums visiems, nes nesugalvojau imtis kokių nors veiksmų 
anksčiau, nepasipriešinau savo motinai. Patikėk, iš pradžių mintyse 
vis persukdavau įvykius nuo pradžių. Visus „o kas“, visus „o jeigu“. 
Tačiau galiausiai supratau, kad negaliu sugrįžti atgal. Tad užsispyriau 

judėti į priekį. Prisiekiau padaryti tave laimingą, net jei tam prireiktų 
viso likusio gyvenimo. Visą laiką tą ir dariau. Mylėjau tave. Nes vien 
tavęs man buvo gana. 

— Ašjos ilgiuosi. 

— Žinau. 

— Galėjau sugalvoti, kaip ištrūkti mums abiem, — įsikarščia- 
vusi pratrūkstu. — Galėjau elgtis protingiau. Tuo metu ji buvo tokia 
sutrikusi, tokia liūdna. Daugiau net nebepasakodavo savo istorijų. 
Galbūt man būtų pavykę ją iš ten ištraukti. Sugrąžinti į paslaptingą 
karalystę, pas stebukladarę karalienę. Ji tebuvo maža mergaitė, besiil- 
ginti savo mamos. 

— Nieko nebūtų išėję. 

— O gal... 

— Ne. Nebūtų. Nike, apsisuk. 

Jo balsas skamba šaltai. Ir užklumpa mane iš pasalų, lyg antausis. 

Vėjas nebepučia, staiga pastebiu. Naktis visiškai nurimo. Stojo 
tyla. 

Atsisuku. Labai lėtai. Ir išvystu Tomo prožektoriaus šviesoje sto- 
vinčią Marleną Bilek. 

Jos išvargusį veidą iškreipusi niūri grimasa, kurios anksčiau ne- 
teko matyti. Ir ji laiko ginklą. 


41 skyrius 


— Iškilo problema, — dardant duobėtu įkalnės keliuku, radijo 
telefonu su jais susisiekė Kevinas. 

— Kokia problema? — Vajatas bandė perrėkti kankinamą visu- 
reigio variklį. 

— Dingo Marlena Bilek. Pasiunčiau uniformuotą pareigūną jos 
pasiimti, kaip tu ir liepei. Namuose nedega šviesos, įvažiavime maii- 
nos nėra. Niekur jos nerandame. 

Vajatas atsisuka į Tesą: 

— Galbūt nori asmeniškai pasikalbėti su žmogumi, kuris pasku- 
tinis matė jos dukrą gyvą? 

— Tad apsisukusi sugrįžo atgal į viešbutį, pamatė Nikę su Tomu 
ir nusprendė sekti iš paskos? — suraukusi antakius paklausė Tesa. — 
Tačiau dėl ko? Ji jau išsiaiškino, kad Nikė nėra Vero. 

— Ne, Nikės vaidmuo kur kas svarbesnis. Ji yra Vero atmintis — 
gyvas jaunosios Vero gyvenimo liudijimas. 

— Manai, kad Marlena nerimauja, jog Nikė gali Žinoti apie pi- 
nigus, kuriuos Bilek gavo po Vero pagrobimo? Tačiau kodėl ji nepas- 
malsavo per šį vakarą vykusį pokalbį? 

— Negalėjo. Juk kambaryje sėdėjome mudu. Tačiau visiškai įsi- 
vaizduoju, kaip ji sugrįžta vėliau, norėdama užduoti dar kelis klau- 
simus. Galbūt ji išvydo Nikę, susitinkančią su Tomu, ir nutarė sekti 
jiems įkandin. 

Tesa papurtė galvą, ji vis dar abejojo: 

— Tačiau jie tikrai būtų pastebėję iš paskos sekančią mašiną... 

— Taigi. Dėl to pasitvirtina mano spėjimas. Jei prie antrosios 
mašinos vairo sėdi Marlena Bilek, ji jau yra buvusi čia anksčiau. 


— Tu nužudei mano dukrą. 

Marlena stovi prie pamatų, arčiau įvažiavimo žiedo. Tomo ži- 
bintas apšviečia jos veidą, tačiau naktis tokia tamsi, kad daugiau ne- 
matyti. Nei jos mašinos. Nei iš kur ji atvyko. Nei žmonių, kuriuos 
galbūt atsivežė drauge. 

Akivaizdu, kad ji klausėsi mūsų atgaivintų prisiminimų. 

— Tai buvo nelaimingas atsitikimas, — išgirstu savo balsą. 

Ar atsiprašinėti moters, laikančios ginklą, buvo neįprasta? O 
galbūt tai pati natūraliausia reakcija? 

— Ji sudegė. Štai čia. Kur stovėjo tas prabangus namas. 

Nieko neatsakau. Akies kraštu matau, kad Tomas bando prie jos 
prisiartinti, nepatraukdamas Marlenos dėmesio. 

Tačiau jam nepasiseka. 

— Stok. Dar vienas žingsnis, ir aš iš pradžių nušausiu ją. Patikėk, 
šis ginklas nėra vien pagąsdinimui. Pirmasis dalykas, kurio mane iš- 
mokė Henkas, — tai naudotis pistoletu. Pats geriausias įgūdis mote- 
riai, sakė jis, kuri kone visą gyvenimą atitarnavo kaip bokso kriaušė. 

— Vero mylėjo tave. 

Mėginu šiais žodžiais paguosti ją, tačiau Marlena netikėtai susi- 
gūžia, atrodo pritrenkta. 

— Ką ji tau papasakojo? 

— Ką turi omenyje? 

— Ar žinojo? Ar galiausiai susiprato? Po visko, ką tu papasakojai 
apie jos gyvenimą. Dieve Aukščiausias. Moteris sakė, kad tai padorūs 
namai. Iš kur aš galėjau žinoti, kad yra priešingai? Ji buvo prašmatniai 
apsirengusi, važinėjo geru automobiliu. Nė negalėjau pagalvoti. Man 
net į galvą nešovė! 

Pagaliau man pradeda viskas aiškėti. Bet gal tik dėl to, kad vėl 
ima kilti vėjas. Šalti gūsiai. Lediniais pirštais kylantys mano nugara. 

Tačiau mano mintis išsako Tomas. Jis stovi už pustrečio metro ir 
tvirtai laiko prožektorių. 

— Tu pardavei savo dukrą. 

Vėjas ūžteli dar stipriau. Veldamas mūsų plaukus. 

Žiūriu į Marleną ir atrodo, kad matau ją pirmą kartą. Ji to nepa- 
neigia. Tačiau, savaime suprantama, madam Sad išmanė savo verslą. 
Ir kam moteriai rizikuoti grobiant vaikus, kai galima juos tiesiog nu- 
sipirkti? 

— Man reikėjo ištrūkti! Ronis, jo smurtavimas... Daugiau nebe- 
galėjau to pakelti. Nesupranti, ką reiškia jaustis tokia bejėge... 

Aš su kartėliu nusijuokiu. 

Marlena rausteli: 

— Neturėjau pinigų. Negalėjau pasirūpinti savimi, o kur dar 
Vero. Ką jau kalbėti apie tai, kaip Ronis ėmė į ją žiūrėti. Padariau tai 
jos pačios labui. Neprivalote manimi patikėti. Tačiau vieną dieną iš 
draugų draugų išgirdau apie moterį, kuri kartais priglaudžia mergai- 
tes. Moteris gyveno prabangiame name, o savo vaikų per daug ne- 

turėjo. Net pamėtėdavo motinai pinigų. Jai buvo gaila vienišų moti- 
nų — štai, ką aš girdėjau. 

Nesusivaldau: 

— Šneki apie kitas narkomanes ir alkoholikes? Moteris, kurios 
parduotų savo vaikus už dozę? 

— Vero gyventų geriau. O aš sugebėčiau palikti Ronį, atsistoti 
ant kojų. Tačiau tą dieną parke... viena iš moterų pastebėjo, kad Vero 
prapuolė. Neturėjau iš ko rinktis. Turėjau pranešti apie pagrobimą. 
Antraip policija būtų viską išsiaiškinusi. 

— Aš prisimenu, — staiga įsiterpė Tomas. — Tą popietę motina 
tūžo. Visą vakarą burbėjo po nosimi, kad jau geriau viską būtų dariusi 
viena. 

— Tai nebuvo mano kaltė! Tačiau viskas pavyko. Policija atliko 
tyrimą, bet neaptiko jokių pėdsakų ir viskas pasimiršo. Vero liko pas 
ją, o viskam aprimus aš gavau savo pinigus. 

Visai netikėtai suvokiu: 

— Aš tave Žinau! 

Marlena sužiuro į mane, raukdama antakius: 

— Nesuprantu, apie ką tu kalbi. 

— Štai kaip atpažinau tave gėrimų parduotuvėje. Vos tave pa- 
mačiusi, iškart atpažinau. Maniau, kad prisiminiau. Buvau pusiau 
teisi. Tačiau tai nebuvo Vero atsiminimas, ne mažos mergaitės, be- 
sislepiančios spintoje, reginys. Tai įvyko čia. Būtent čia. Tu atvykai į 
namus pasiimti savo pinigų asmeniškai. Madam Sad aprėkė tave. 

— Atvykau pasiimti to, kas man priklauso! 

Vėjo šuorai darosi vis nuožmesni. Ir šaltesni. 

— Ar tu ją matei? — išgirstu save šnabždant. — Tuo metu ji 
tikriausiai stovėjo prie bokšto miegamojo lango. Žvelgdama tiesiai į 
įvažiavimo žiedą. Matė, kaip sustoja taksi. Kaip iš jo išlipa jos mama ir 
užlipa laipteliais į namą. Po visų tų naktų, kurias ji praleido verkdama 
ir maldaudama. Pagaliau mama atvyko jos išgelbėti. 

Plaukai plaka man skruostus. Rankų oda nušiurpsta. 

Ir aš matau tai, ko anksčiau nebuvau mačiusi. Ir žinau tai, ko 
niekaip negalėjau žinoti. 

— Ji daužo kumštukais stiklą, — girdžiu savo šnabždesį. — Ji 
džiugiai ir viltingai šaukia tave vardu. Šešiametė Vero. Ją randa. Ji vėl 
važiuos namo. 

Tačiau niekas neatrakina jos durų. Galiausiai ji pamato, kaip tu 
išeini iš namo. Nulipi laipteliais. Įsėdi į taksi. Ir išvažiuoji be jos. 

— Vero nori skraidyti. Ji nori atsidaryti langą ir, atsispyrusi nuo 
palangės, pakilti. Nes jai daugiau niekas nebesvarbu. Jos mama atva- 
žiavo. Jos mama išvyko. Ji mylėjo tave visa širdimi. Ir tu ją sudaužei. 

— Tai nebuvo mano kaltė! 

— Tu pardavei savo dukrą! 

— Ir už tai sumokėjau. Grįžau pas Ronį. Visus metus jis mane 
daužė kaip kriaušę. Ar tai nesiskaito? Aš susimoviau ir už tai sumo- 
kėjau. 

— Tačiau ne taip, kaip ji! O kai palikai Ronį? Kodėl nesikreipei į 
policiją tada? Kodėl tada nesugalvojai išgelbėti savo dukters? 

Marlena nieko neatsako. Ir neprivalo. Visi žino atsakymą. Nes 
ji taip pat būtų suimta. Ir kokia moteris pasirinktų kalėjimą vietoje 
naujo gyvenimo su nauju vyru ir papildomais penkiais tūkstančiais 
dolerių, apie kuriuos niekas nieko neįtarė? 

Žengiu jos link. Pistoletas jos rankoje suvirpa. Man nesvarbu. 
Žengiu dar vieną žingsnį ir dar vieną. Aš neturiu nei pistoleto, nei 
prožektoriaus — visiškai jokio ginklo. Man užtenka ir savo įtūžio. 

— Ką jie pagalvos apie tave ir tavo naująją puikiąją šeimą? Kai 
sužinos, kaip iš tikrųjų pasielgei su savo pirmuoju vaiku? Tu nesi jo- 
kia auka. Tu esi pabaisa, kurios Vero bijojo tamsoje. 

— Nežinau. Ir neketinu to sužinoti. 

Marlena pakelia ginklą. Pažvelgia man tiesiai į akis. 

Ir tą pačią akimirką Tomas surinka: 

— Bėk! 

Jis sviedžia prožektorių. Pajuntu, kaip skriedamas šis brūkšteli 
man per skruostą, ir tuoj pat atsitrenkia į Marlenos veidą. 

Ji suklykia, instinktyviai prisidengdama kaire ranka, tuo pat 
metu dešiniąja spausdama gaiduką. 

Kulka. Galiu prisiekti, kad matau ją. Regiu, kaip ji spirale skro- 
džia naktį, nusitaikiusi į mano krūtinę. Ir sekundės dalį man visiškai 
nebesvarbu. Išskečiu rankas. Pasitinku savo mirtį. 

Nes taip jau buvo lemta. Vos įžengusi į šias valdas, tai supratau. 
Aš čia mirsiu. 

Toks jau buvo gyvenimas lėlių namuose. 

Staiga... 

Aš parkrentu. Nesuprantu, kaip ir kodėl. Tačiau neturiu lai- 
ko apie tai galvoti. Pasigirsta dar vienas šūvis. Tomas rėkia — man, 
jai? — nesusigaudau. Jis puola į priekį, kovingai iškėlęs kastuvą. 

— Bėk, — šaukia jis man, — bėk! 

Leidžiuosi per kalnelius, į kuriuos kadaise mąsliai žvelgdavau 
pro bokšto langą, kirsdama keliuką tiesiai į mišką. 

Dar vienas beviltiškas Marlenos klyksmas. Nuaidi dar vienas šū- 
vis. Po jo pasigirsta vyriškio dejonė. Tomas, pamanau aš — ji pašovė 
Tomą. 

Tačiau negaliu grįžti. Mane neša vėjas — šaltas ir nepermaldau- 
jamas. Aš artėju prie miško. 

— Vero! — suklykiu. 

Ir suprantu, kad ji čia, su manimi. Mes bėgame dviese, kaip dvi 
mergaitės, kurioms pagaliau pavyko ištrūkti. Ištiesiu ranką ir susi- 
kimbu su ja. 


— Girdisi šūviai, girdisi šūviai! 

Pirmąją papliūpą Vajatas išgirdo, vos spėjęs įkopti į kalną. Jis 
čiupo radijo telefoną, Tesa jau segėsi saugos diržą. 

— Ten, — pranešė ji, rodydama pro langą. — Šviesos. Prie ap- 
augusio kauburio. 

Jis sustabdė svyrinėjantį visureigį ir pastebėjo priešais stovinčią 
Marlenos Bilek mašiną. Staigiai išsikvietė pastiprinimą, tada išsiėmė 

ginklą iš perpetės dėklo ir abu su Tesa atsidarė mašinos dureles, pasi- 
naudodami jomis kaip priedanga. Visas veiksmas virė už jų automo- 
bilio žibintų šviesos lauko. Beveik nieko nesimatė, tik girdėjosi. 

Pasirodantys ir dingstantys dviejų besigrumiančių žmonių silu- 
etai. Beviltiškas moters klyksmas, po kurio nugriaudėjo dar vienas 
šūvis. Prislopinta dejonė, ir kitas siluetas krinta žemyn. 

Tomas Frankas, spėjo Vajatas, nes krintanti figūra atrodė stam- 
besnė. 

— Marlena Bilek! — surėkė Vajatas. — Čia policija. Meskite 
ginklą! 

Jis pamėgino nusitaikyti, bet juos skyrė toks atstumas, be to, 
gaubė aklina tamsa... 

Panašu, kad Marlena Bilek pamanė tą patį. Nes ji tuojau pasi- 
čiupo prožektorių. Tada, jiems bestebint, ji leidosi skuosti per žoles. 

— Ji bando pabėgti, — šūktelėjo Tesa. 

— Arba kažką vejasi. Kur Nikė? 

— Šūdas! 


Ir jie abu nėrė į naktį. 


Lapai plaka man veidą. Pasuku, išvengdama susidūrimo su me- 
džiu, ir įsipainioju į krūmą. Medžiai stori ir tankiai suaugę, o aš netu- 
riu net prožektoriaus keliui pasišviesti. Aš skinuosi kelią braudamasi 
pirmyn per krūmokšnius it įsiutęs lokys. 

Ji mane suseks. Ji turi prožektorių. Ji turi ginklą. 

Ji jau nudėjo Tomą, ir dabar atėjo mano eilė. 

Mirsiu šiame miške, lygiai kaip ir prieš dvidešimt dvejus metus. 

Dabar, kai mano krūtinėje daužosi širdis, o skruostais ritasi aša- 
ros, nustebina galvoje iškylantys vaizdiniai. Ir jie visai nesusiję su lėlių 
namais. Ir net ne su Vero. Man prieš akis išnyra Tomas. 

Bėgu, kiek įkabindama. Artėju į savo trečiosios mirties glėbį, o 
mintyse prisimenu vyrą, kuris mane mylėjo. 

Dienos, savaitės, mėnesiai, praleisti lėlių namuose. Vis susižval- 

gome, bet nepratariame nė žodžio. Esame susimokėliai, nors nė vie- 
nas iš mūsų dar nespėjo įvardyti nusikaltimo. Tačiau jis viską suprato, 
ir aš žinojau, kad jis supranta, ir to pakako, kad abu turėtume vilties. 

Nes kas yra meilė, jei ne tikėjimo išbandymas? 

Šitiek naktų jis išbuvo drauge. O aš vis verkiau ir verkiau. Kei- 
kiau jį, mušiau jį. Kaltinau jį, maldavau jo. Jis nesipriešino. Apsika- 
bindavo mane ir glostydavo plaukus, kuždėdamas, kad viskas bus 
gerai. Nes kas yra meilė, jei ne atkaklumas? 

Aš tau atleidžiu, pamanau, nors iki šios akimirkos net nesuvo- 
kiau, kad taip stipriai jį kaltinau dėl gaisro. Tačiau jis buvo teisus: mes 
buvome tik vaikai. Nežinojome, ką darome. O svarbiausia, kad mūsų 
ten išvis neturėjo būti. 

Vero tai žino. Jei dabar galėčiau stabtelėti, atsisėsti ir išgerti su 
Vero arbatos, ji vilkėtų savo pačią gražiausią suknelę. Ir mes viena 
kitą stipriai apsikabintume. 

Nes kas yra meilė, jei ne gailestingumas? 

Šakų traškėjimas. Man už nugaros. Artėjantis. 

Bėgu, nematydama kur. Galbūt net ratu. Neturiu kur pasprukti. 
Kuo toliau, tuo medžių kamienai vis storesni, o krūmai — vis tankes- 
ni. Išbėgu į nedidelę proskyną — čia kelio pabaiga. Vis sukuosi ratu. 
Bet įkliuvau į spąstus. 

Viskas. Štai ko laukiau dvidešimt dvejus metus. 

Giliai įkvepiu. Sustoju, atsisuku ir pasiruošiu blogiausiam. 

Tolumoje pasigirsta šūksniai. Policija, dingteli man. Jie čia, jie 
tuoj atskubės. Vadinasi, man reikia sugalvoti, kaip laimėti laiko. Dvi 
minutes? Tris, keturias, penkias? 

Turėčiau įlipti į medį. Tačiau kol bandau ką nors sugalvoti, iš- 
girstu trekštelėjimą, visai greta. Atsisuku ir išvystu ten Marleną Bilek. 

Jos, kaip ir manęs, medžiai nepasigailėjo. Marlenos veidas su- 
čaižytas iki kraujo, o trumpai kirpti plaukai išsitaršę ir prisivėlę lapų. 
Ji sunkiai kvėpuoja, nes bėgimas ne tik atėmė iš jos jėgas, bet ir dar 
labiau pakurstė jos įtūžį. Apgraibomis susiradusi ginklą, nusitaiko į 
mane. 

— Nejudėk, — išgirstu savo balsą. 

Ji suraukia antakius: 

— Ką čia kalbi? 

— Ji čia. Nejaugi nejauti? Ji čia. Būtent šičia. Sa mumis. 

— Mergaite, tu per daug kartų susitrenkei galvą. 

— Juk žinai, kad su tavimi ji būtų ėjusi bet kur. Į benamių prie- 
glaudą, į moterų krizių centrą. Ji tave taip mylėjo... Tu atstojai jai visą 
pasaulį. Buvai žmogus, su kuriuo ji jautėsi saugi. 

— Baik! 

— Tą naktį ji prisiminė. Ronis taip žiauriai ją mušė. Rodės, nie- 
kad nesiliaus. Tačiau kai jo nebebuvo, pasirodei tu, apsikabinai ją. 
Visą naktį jai kuždėjai. Maldavai gyventi. Ji girdėjo kiekvieną tavo 
žodį. Ir dėl tavęs prisikėlė. 

Marlenos ranka dreba. Ji suspaudžia lūpas — matau, kaip sten- 
giasi nuspausti gaiduką. Įdomu, ar jaučia per skruostus besiritančias 
ašaras. 

— Penki tūkstančiai dolerių. Tokia meilė, ir tu ją pardavei už 
apgailėtinus penkis gabalus? 

— Baik! 

Bet aš kalbu toliau. Negaliu sustoti: 

— Pasakyk, kad ją myli. Dabar. Ištark tuos žodžius. Ji laukė tris- 
dešimt metų! Trisdešimt metų tikėjosi tavęs sugrįžtant. Trisdešimt 
metų, per kuriuos turėjai prisiminti, kaip ją myli. 

— Ne... 

— Privalai! 

— Negaliu! Nejaugi nesupranti? Aš nežinojau. Nesupratau. Tik- 
rai sau kartojau, kad taip jai bus geriau. O kai jos nebebuvo, kai suvo- 
kiau, ką aš padariau... nebegalėjau sugrįžti atgal. Ar supranti? Išsilu- 
pau sau širdį iš krūtinės ir nebegalėjau įsidėti jos atgal! 

— Arjos ilgėjaisi? 

— Taip! Kiekvieną dieną! 

— Ar tują myli? 

— Taip. Taip, taip, taip! 

— Ji irgi tave myli. Ji tave myli ir kartu nekenčia, ir aš negaliu 
užkirsti kelio tam, kas netrukus atsitiks. 

Marlena žiūri į mane raukdama antakius. 

— Mergaite, tu pamišusi! 

Ji ryžtingai žengia į priekį, lyg ketindama viską užbaigti kartą 
visiems laikams... 

Marlena nemato to, ką aš žinau ten esant. Net prabėgus tiek 
metų, iš žemės tebekyšo krūva stagarų. Nes tą naktį taip pat buvo 
tamsu, neturėjome laiko, o mano akis temdė srūvančios ašaros. Bet 
aš atitempiau jos kūną į mišką, toliau nuo liepsnų. Atsidūriau prie 
šviežios, vos prieš kelias valandas iškastos kapo duobės, kuri nebuvo 
iki galo užpilta. Atsiklaupusi plikomis rankomis kasiau sunkią drėgną 
žemę. 

Žinoma, buvau išvargusi, patyrusi šoką ir traumą. Nesugebėjau 
iškasti gilios duobės, į kurią įdėjau savo pačią vertingiausią brangeny- 
bę. Jos galūnės keistai styrojo. Jos nebereginčios pilkos akys įsmeigtos 
į mane. Nebuvo laiko atlikti viską tobulai. Reikėjo pasitenkinti tuo, 
kaip išeina. 

Užmerkiau jos akis. 

Pabučiavau į žandą. 

Sušnabždėjau „Atleisk man“. 

Užbėriau porą saujų žemių ir sprukau į nakties tamsumą. 

Dabar prie manęs artinasi Marlena. 

Ji žengia į priekį. 

Užkliūna už pirmo styrančio stagaro. Tada parvirsta koja užsi- 
kabinusi už antro ir trečio. Pabando ištiesti kairę ranką, lyg mėginda- 
ma už ko nors užsikabinti, bet veltui. Stagarai nugalėjo. 

Ji krinta ant nugaros. 

Iš tiesų, kaip paprasta. Užkliūni, virsti ir vėl atsikeli. 

Tačiau šįkart pasigirsta trekštelėjimas. Toks stiprus, kad nuaidi 
tyloje, o Marlenos galva teškiasi į ypač apvalų ir glotnų akmenį. 

Suradusi miške tokį akmenį, mergaitė panaudotų savo geriau- 
sios draugės kapui pažymėti. 

Ir vėl ima kuždėti vėjas. Galiu prisiekti, kad girdžiu jos balsą. 
Jaučiu jos ašaras. Paslaptingos šalies princesė po tiek metų galiausiai 
susitiko su stebukladare karaliene... 

Išskečiu rankas. 

— Atleisk man, — ištariu. — Aš myliu tave, Vero. 

Marlena nebepakyla. 

Po kelių minučių iki proskynos prasibrauna Vajatas ir iš kar- 
to sustoja, kai prožektoriaus šviesa aptinka mano veidą. Jis apšviečia 
mane, tada — lavoną ir styrančius stagarus. 

— Kaip Tomas? — staigiai paklausiu. 

— Juo rūpinasi Tesa. Jau važiuoja greitoji. 

Jis žengia prie Marlenos, prožektoriaus šviesa šokinėja po sukne- 
žintą kaukolę ir nebereginčias akis. Nebėra tikslo tikrinti pulso. Jam, 
kaip ir man, viskas akivaizdu: nutiko tai, kas nutiko. 

Jis apšviečia žemę ties jos kojomis. Ten styro krūva žmogaus 
kaulų. 

Jis pakelia į mane akis. 

— Vajatai, susipažinkite su Vero. Vero — čia Vajatas. 

Po to nė vienas iš mūsų nebeprataria nė žodžio. 


42 skyrius 


Du kartus man jau teko mirti. 

Prisimenu skausmą, deginantį ir aštrų, po kurio apėmė nuo- 
vargis — gniuždantis ir gilus. Norėjau prigulti. Man reikėjo numirti. 
Bet aš nemiriau. Nugalėjau skausmą, nuovargį, prakeiktą baltą šviesą. 
Prasibroviau atgal į gyvųjų pasaulį. 

Dėl Vero. Dėl jos prisikėliau iš mirusiųjų. 

O dabar mokausi judėti į priekį dėl savęs pačios. 

Marlena Bilek pataikė Tomui į šoną. Sužeidimas nerimtas: kulka 
nubrozdino šonkaulius, bet nepataikė į svarbius organus ir niekur ne- 
įstrigo. Vis tiek kelias naktis nemiegodama praleidau prie jo ligoninės 

lovos, laikydama ranką ir nenuleisdama akių nuo ritmingai besikil- 
nojančios jo krūtinės. 

Kaip jis sugebėjo? Vis stebėjausi. Prižiūrėti mane po trijų ne- 
laimingų įvykių, kai iškamuota skausmo užmigdavau, o jis likdavo 
sėdėti, laukti, stebėti, svarstyti. Kaip įmanoma taip stipriai mylėti 
žmogų ir drauge jaustis tokiam bejėgiui. 

Negaliu atsigėrėti vyru, už kurio ištekėjau. Galbūt prireikė dvi- 
dešimt dvejų metų, kad pagaliau įvertinčiau, kaip man pasisekė. Kad 
atradau meilę. Kad susikūriau gyvenimą. Ir tiek užtenka, tikrai. 

Tiesiog pati privalau čiupti gyvenimą abiem rankomis ir imti 
lipdyti savo ateitį. 

Iš karto po to įvykio policija apibėrė mane klausimais. Iš visų 
jėgų stengiausi į juos visus atsakyti, o mano naujasis advokatas, kurį 
parūpino Tesa, vis atsargiai primindavo, kad tariamai padarytų nusi- 
kaltimų metu buvau nepilnametė, be to, pavojingoje aplinkoje — tai 
buvo lengvinančios aplinkybės. 

O žvelgiant iš mano perspektyvos... kas yra atmintis? Ką kiekvie- 
nas iš mūsų iš tiesų Žino apie praeitį? Kaip įmanydama stengiuosi kuo 
teisingiau papasakoti apie paskutinę naktį su Vero. Tačiau numanau, 
kad kelias dienas drauge su manimi praleidęs seržantas Vajatas gali 
paliudyti, jog tiesa yra reliatyvi, o protas — nenuspėjamas žvėris. Ką 
aš manausi Žinanti ir ką žinau iš tiesų... Tegaliu pasakyti — klauskite 
Vero. Praleiskite drauge popietę. Išgerkite arbatos. 

Juk iš tiesų tai jos istorija. 

Marlenos Bilek kūną atsiėmė jos vyras Henkas ir dukra Hana. 
Jie nepareiškė noro susitikti su manimi, o ir aš nepajėgčiau su jais 
pasimatyti. Labai sunku matyti Haną, Vero kopiją, ir nesvarstyti, kaip 
viskas būtų galėję susiklostyti. Jų akimis aš tikriausiai esu tiesiog mo- 
teris, kuri norėjo pasinaudoti Marlena, apsimesdama jos seniai din- 
gusia dukra. 

Ar jie ką nors žino apie policijos įtarimus, susijusius su Vero din- 
gimu prieš trisdešimtį metų, o ką jau kalbėti apie Marlenos veiksmus 
tą naktį miške? Objektyviai žiūrint, Marlena mirė dėl to, kad nukrito. 

Ji užkliuvo ir susiknežino kaukolę. Pati mačiau savo akimis. Ji tikrai 
šovė į Tomą. Žvelgiant mūsų akimis, ji elgėsi agresyviai, mėgindama 
nuslėpti trisdešimties metų senumo nusikaltimo pėdsakus. Tačiau jos 
artimieji nesunkiai patikėtų, kad ji bandė atkeršyti dviem žmonėms, 
susijusiems su Vero pagrobimu. 

Praeitis yra praeitis. Marlena sumokėjo už visas savo nuodėmes. 
Savo akimis mačiau jos skausmą. Stebėjau, kaip ji miršta. 

Dabar visa tai liko tarp jos ir Vero. 

Juk iš tiesų tai Vero istorija. 

Teisiškai sudėtingiau bus Tomui nei man. Visų pirma, jis įta- 
riamas gaisro, sunaikinusio mūsų namus, kaltininku. Antra, galimi 
kaltinimai įkalčių klastojimu — turimi omenyje Veronikos Selers 
pirštų atspaudai, aptikti mano „Audi“. Ir galiausiai neišaiškinto lėlių 
namų gaisro našta, o ką jau kalbėti apie motinos mirtį, ištikusią prieš 
dvidešimt dvejus metus, bei žmogaus palaikus, tai yra skeletą, aptiktą 
namų valdose. 

Tačiau mūsų advokatas nesijaudina. Greičiausiai esame tik du 
tos seniai praėjusios nakties liudininkai. Tomas viešai pareiškė, kad 
jo mama žuvo nusivertusi nuo laiptų. O Vero, negalėdama ištrūkti iš 
gaisro apimto namo, iššoko pro trečio aukšto langą. Tad belieka vie- 
nintelis klausimas — kas sukėlė gaisrą, bet panašu, kad nėra išlikusių 
įkalčių. Riboti mažų miestelių ištekliai ir visa kita. 

O dėl pastarųjų dienų įvykių... Bus sunku įrodyti, kad Tomas 
suklastojo pirštų atspaudus, nes juos galbūt išliejęs trimatis spaus- 
dintuvas buvo virtęs pelenais. Gaisro mūsų namuose tyrėjui kol kas 
tepavyko aptikti Tomo pirštų atspaudų ant vieno benzino kanistro. 
Visiškai natūralu, nes juk tai buvo jo nuosavybė. 

Tesa vos pastebimai šypsodamasi man pasakė, kad vienas piršto 
pėdsakas nėra jau toks rimtas įrodymas, kaip gali pasirodyti. Norėda- 
mi sukurpti tvirtą bylą, prokurorai turi pateikti gausybę daiktinių įro- 
dymų ir dar bent porą liudininkų parodymų. Antraip visados išlieka 
abejonių. O šiais laikais, kai žiniasklaida seka kiekvieną rezonansinę 

bylą... prokurorams nepatinka dvejonės. Tad dauguma geriau padeda 
bylą į lentyną drauge su piršto atspaudu ir viskuo kitu. 

Jiedu su Vajatu šįryt užsuko manęs aplankyti. Suradau gražų na- 
muką, kuriame mudu su Tomu apsistosime, kol jis pasveiks. Manau, 
pirmą kartą per mūsų vedybinį gyvenimą aš savarankiškai radau vie- 
tą mums apsistoti. Gera perimti sprendimų vairą. 

Taip pat gera išlikti tvirtam. 

Tomas, gulintis ligoninės lovoje. 

— Būtų geriau, jei išvyktum. Susigalvok naują vardą, pradėk vis- 
ką nuo pradžių. Bėk iš čia, kol dar gali. Dėl Dievo meilės, Nike. Mane 
gali bet kada suimti dėl padegimo. O kur dar mano sugalvota ir įgy- 
vendinta mašinos avarija, kur tu galėjai labai smarkiai nukentėti. Koks 
vyras taip daro? 

— Tu myli mane. 

— Aš tave išdaviau. Pagaminau pirštines su suklastotais pirštų 
atspaudais ir mėginau paversti tave mirusia mergaite. 

— Tiktai su viltimi, kad tokiu būdu tapsiu laiminga. Juk vis tiek 
didžiąją dalį lako praleisdavau jos draugijoje. Ir dievaži, kiti slapyvar- 
džiai man taip ir neprigijo. Jau buvai išbandęs ir meilę, pakantumą. 
Todėl puikiai suprantu, kodėl po dvidešimt dvejų metų ėmeisi radika- 
lesnių veiksmų. 

— Nežinojau, kad Marlena pardavė Vero, — staigiai priduria To- 
mas, spausdamas man ranką. — Tu taip sureagavai į skiautinį, o po to 
užsibrėžei surasti Vero mamą... Maniau, kad tau jos reikėjo, kad galbūt 
jos meilė kaip nors suteiks tau sielos ramybę. Tiek daug žinojai apie Vero, 
be to, tavo protas po dviejų kritimų jau buvo susijaukęs... Pamaniau, kad 
jei policija identifikuos tave kaip Vero, tu, nepaisydama savo dvasinės 
sumaišties, prisiimsi jos vardą. Ir galbūt, tik galbūt, atrasi sielos ramybę. 

— Tačiau policija ne tik identifikavo mane kaip Vero: jie palaikė 
tave pagrindiniu įtariamuoju dėl autoavarijos, dėl to vėliau tau teko 
sudeginti mūsų namus, kad užmaskuotum nusikaltimo pėdsakus. 

— Nenorėjau tavęs palikti. Tačiau paaiškėjo, kad tik tokiu būdu 
pavyktų tave apsaugoti. 


LISA GARDNER + PRAGAIŠTIES LIEPSNOSE 363 


— Negaliu būti Vero, — tyliai jam pasakau. — Galiu būti tik pa- 
čia savimi. Tačiau suprantu, ką padarei ir dėl ko taip pasielgei. Taip pat 
suprantu, kodėl naktį nusivežei mane prie to namo: jei jau nesugebė- 
jau būti Vero, privalėjau kartą visiems laikams prisiminti, kas iš tiesų 
atsitiko. Tam ir pasiėmei kastuvą, ar ne? Būtume ją iškasę ir padarę 
tai, ką privalėjome padaryti prieš dvidešimt dvejus metus. Atiduoti ją 
policijai. Nes Vero nusipelnė teisingumo. 

— Aš taip pat prisimenu, Nike. Tą naktį... niekada jos nepamiršiu. 

Spusteliu jam ranką. 

Tačiau staiga Tomas nusuka akis ir ima paskubomis berti: 

— Vis tiek manau, kad tau geriau išvykti. Esu vienintelis to ne- 
lemto namo paveldėtojas. Šeimos nuosavybė, todėl net po tiek metų 
žemė ir sudegę griuvėsiai tebepriklauso man. Gerai, kad valstybė bent 
jau kremavo mano motinos palaikus, antraip man ir tuo būtų tekę pa- 
sirūpinti. 

— Niekur aš neisiu. 

Tomas: 

— Tai bus tikras teismų košmaras. Gali prireikti bylinėtis metų 
metus. Nike... 

— Man patinka šis vardas. Manau, apsistosiu ties Nike Frank. 
Skamba galingai. Kaip ir pridera moteriai, du kartus prisikėlusiai iš 
mirusiųjų. 

— Ir vėl prasidėjo kliedesiai? 

— Galbūt. O tu ar liksi Tomu Franku? Ar tebebūsi mano vyras? 

Tomas neprataria nė žodžio. 

Aš: 

— Tu nieko nesakai. 

Tomas: 

Aš: 

— Tu verki? 

Tomas: 

— Dėl Dievo meilės, pasilenk, kad galėčiau tave pabučiuoti. 

Tomas ir toliau bus mano vyras. Liksime gyventi čia, bet nebūti- 
nai ilgai ir laimingai. Mane vis dar kamuoja košmarai. Ir galvos skaus- 
mai, ir sunkiai sutelkiamas dėmesys, geros ir blogos dienos, o kur dar 
fizinė ir psichologinė reabilitacija, kuri užtruks kelerius metus. 

Tačiau visi turime savo randų. Jie puošia žmones, kurių nepa- 
laužė likimas. 

Vajatas ką tik man pranešė, kad atlikus DNR testus buvo patvir- 
tinta, jog miške rastas skeletas yra Veronikos Selers. 

Be to, jos palaikais jau pasirūpino Marlenos šeima. Jie planuoja 
palaidoti Vero greta Marlenos. Mama su dukra ir vėl bus kartu. 

Net ir aš, viską žinodama, negaliu tam prieštarauti. 

Namai — štai ko Vero troško. Ko troškome mes visi. Sugrįžti 
namo. 

Tesa pasakojo, kad jiedu su Vajatu galvoja įsigyti šuniuką. Ji at- 
rodo labiau atsipalaidavusi nei paskutinį kartą, kai ją mačiau. Paste- 
biu, kad jiedu su Vajatu kartkartėmis vienas kitam nusišypso. Išeinant 
jis paima ją už rankos, ir ji neprieštarauja. 

Mano nuomone, jie labai simpatiška pora. Džiaugiuosi, kad ėmė 
sėdėti arčiau vienas kito, liestis keliais. Negaliu sulaukti, kada pama- 
tysiu jų šuniuką. 

O dabar... 

Tomas ilsisi miegamajame. Kurį laiką jam nereikės mano pa- 
galbos. 

Tad išsitraukiu skiautinį. Įsitaisau ant sofos. 

Užsimerkiu... ir mudvi su Vero geriame arbatą. 


Autorės pastabos ir padėka 


Kad parašytum romaną, prireikia būrio žmonių. O tiksliau pa- 
sakius, šiai knygai reikėjo saujelės medicinos specialistų. Prieš rašy- 
dama knygą „Pražūties liepsnose“, nusprendžiau atspirties tašku pa- 
sirinkti moterį, patyrusią kokią nors galvos traumą, dėl kurios ji būtų 
tapusi svetima net pati sau. Kadangi negaliu atsispirti laimingai pa- 
baigai, ieškojau ganėtinai rimtos, net gyvenimą keičiančios smegenų 
traumos, nuo kurios ilgainiui būtų įmanoma išgyti. Štai čia į pagalbą 
pasišovė mano mylimiausia farmacininkė Margareta Charpentier ir 
viena iš jos studenčių, Christinea DAmore, kurios akimirksniu api- 
pylė mane begale informacijos apie smegenų traumas, jų gydymą ir 
ilgalaikes pasekmes. 

Pasinaudojau galimybe pasikonsultuoti su savo gera drauge bei 
kolege trilerių rašytoja daktare C. J. Lyons, kuri padėjo sukoncentruo- 
ti mano tyrimą į potrauminį sindromą — klinikinę būklę, kurios dia- 
pazonas toks platus, kad aprėpė visus mano herojės veiksmus, tačiau 
neužtemdė ateities perspektyvos. Tikrovėje Nikė po kelių galvos trau- 
mų greičiausiai turėtų sveikti dar keletą metų. Ir vėlgi, kadangi turiu 
silpnybę laimingai pabaigai, noriu manyti, kad jos galvos skausmai 
jau liovėsi. 

Pasirinkusi savo herojės traumą, toliau turėjau sugalvoti, kaip 
ją „sužalosiu“. Ir čia reikia paminėti Ericą Hollomaną — autoavarijų 
atkūrimo specialistą. Noriu tikėti, kad jam patiko nuo pagrindų su- 
kurti autokatastrofą, užuot analizavus kažkieno jau įvykdytą avariją. 
Ne kiekvienas fizikas gauna tokią kūrybos laisvę. 

Savaime suprantama, klaidas prisiimu aš, ir tik aš. Prisipažįstu, 
kad ne itin sugebėčiau nustatyti medicininę diagnozę ar atkurti eismo 
įvykį, nes mokslas nėra mano stiprioji pusė. 

O štai policijos darbas man iš tiesų patinka. Dar kartą noriu 
pasidžiaugti tekusia galimybe padirbėti su leitenantu Michaelu San- 
tuccio iš Karolo apygardos šerifo biuro. Galima sakyti, kad už visas 
sumanias Vajato idėjas ir gudrius poelgius reikia dėkoti Michaelui. 

Jei jau palietėme šią temą, turiu pridurti, kad vieną dieną man 
paskambino buvęs mano konsultantas, pensijon išėjęs teismo medici- 
nos ekspertas Napoleonas Brito ir pasiūlė mintį apie trimačio spaus- 
dintuvo panaudojimą pirštų atspaudų klastotei. Kadangi jau buvau 
įsigilinusi į plastikinių ginklų gamybos polemiką, negalėjau praleisti 
progos iš arčiau susipažinti su trimačio spausdinimo pasauliu. Šiuo 
klausimu savo šiltą padėką reiškiu Jeffui Nicollui iš „Ambix Manu- 
facturing“ gamyklos, esančios Olbanyje, Naujajame Hampšyre, kuris 
man asmeniškai aprodė savo įmonę, užsiimančią plastikiniais lieji- 
niais, bei pademonstravo trimačio spausdinimo procesą. 

Žinoma, mano pačios vyras, inžinerijos fanas, taip pat prisidė- 
jo prie šio projekto. Paprastai Anthony'is teigia, kad bijo savo krau- 
gerės žmonos. Po visą popietę vykusių entuziastingų jo ir Džefo po- 
kalbių apie būdus, kuriais tokią gamybą galima pasitelkti piktiems 
kėslams, galiu pasakyti, kad ir pats neatsilieki, mielasis. Mūsų duk- 
ra taip pat nusipelno plojimų, nes ne tik pataria mados klausimais 
prieš pasirodymą žiniasklaidoje, bet ir padeda narplioti sudėtingas 
siužeto problemas. Ji mano, kad vežioju ją jodinėti tik iš pareigos. 
Tačiau iš tiesų pasinaudoju šiomis išvykomis kaip priedanga aptarti 
savo romanus. 

Sveikinu kasmetinio „Nužudyk draugą, sužalok bičiulį“ kon- 
kurso, vykstančio mano tinklalapyje LisaGardner.com, laimėtojus. 
Sveikinimai Sally Schnettler, kuri mirčiai nominavo Marleną Bilek. 
Taip pat ir Michellei Brown, kurios dėka naktinės pamainos admi- 
nistratorės vaidmenyje sublizgėjo Brittany Kline. O tarptautinė lai- 
mėtoja Berrina Vural Celik iš Stambulo suteikė vardą Nikės daktarei, 

pakrikštydama ją savo dukters Sare Celik vardu. Taip pat mano šil- 
čiausi sveikinimai keliauja Jeanai Huntoon, kuri išsikovojo vietą šioje 
knygoje, gausiai šelpdama gyvūnų prieglaudą „Rozzie May Animal 
Alliance“. Dėkoju už paramą šiai svarbiai organizacijai, o ką jau kal- 
bėti apie pagalbą mūsų bendruomenės šunims ir katėms. 

Ir galiausiai skiriu šią knygą Sierai, Šetlando aviganei, prisimin- 
ti. Ji buvo visos šeimos numylėtinė. Jos netekome rugpjūtį. Ir vis dar 
labai ilgimės. 

Esu Nikolė Frank. Nors greičiausiai tai netiesa. 


Po automobilio avarijos Nikolė Frank neturėjc 

labiau užsikabaroti stačiu šlaitu į viršų. Tik jau ne visiškoje tamsoje, 
pliaupiant lietui, patyrusi tiek traumų. Tačiau vienintelė mintis apie 
Vero suteikia jai stiprybės susirasti pagalbą. 


Ieškau mažos mergaitės, turiu ją išgelbėti. Nors greičiausiai ji 
neegzistuoja. 


Seržantas Vajatas Fosteris puola į neviltį, kai dingusios mergaitės 
pėdsakų neaptinka net į įvykio vietą atvežtas pėdsekys šuo. Tačiau 
staiga pasirodęs Nikės vyras Tomas praneša gluminantį faktą: jo 
žmona yra patyrusi smegenų traumą, tad policijai neverta tikėti nė 
vienu jos žodžiu. 


Mano vyras tikina padarysiantis viską, kad mane išgelbėtų. Nors 
greičiausiai jam nepavyks. 


Kas tokia Nikė Frank ir kas įvyko tą naktį, kai jos mašina nuskriejo 
nuo kelio? Ar tai tebuvo avarija, ar kur kas šiurpesnis įvykis 
moters, neturinčios nei šeimos, nei draugų, gyvenime? Kuo giliau 
Vajatas kasasi, tuo stipriau jį apima nerimas. Nes išaiškėja, kad per 
pastaruosius kelis mėnesius Nikė patyrė daugiau nei vieną nelaimę... 
Netgi atrodo, kad kažkam labai rūpi ją nužudyti. 


Tai mano gyvenimas. Nors greičiausiai ne. Stebėkite, kaip išnykstu 
pragaišties liepsnose. 

